
Viaţa lui CLIVE CUSSLER e aproape similară cu a eroului său, 
Dirk Pitt. Indiferent dacă a căutat aeronave dispărute sau a 
condus expediţii pornite pe urmele unor epave celebre, a avut un 
succes uluitor. Impreună cu echipa sa de voluntari de la NUMA, 
Cussler a descoperit mai bine de şaptezeci de nave scufundate, 
de importanţă istorică, printre care şi submarinul confederat 
Hunley, de multă vreme dispărut. Ca şi Pitt, Cussler 
colecţionează automobile clasice. Colecţia sa conţine nouăzeci 
de modele şi este una dintre cele mai rafinate din lume. Cussler 
îşi împarte timpul între deşertul Arizona şi munţii Colorado. 


În memoria iubitei mele 
soții, Barbara, care păşeşte 
printre îngeri. 

Îi sunt extrem de recunoscător lui Iman Wilkens şi cărţii sale 
Locul în care s-a înălțat Troia. El mi-a arătat cu adevărat calea 
către o soluţie mai practică a misterului războiului troian descris 
de Homer. 

Aş dori, de asemenea, să adresez mulţumiri lui Mike Fletcher 
şi lui Jeffrey Evan Bozanic pentru informaţiile pe care mi le-au 
furnizat despre echipamentele de respirat sub apă. 

Aproximativ 1190 î.Hr. 
O cetate pe o colină din apropierea mării 


Era un obiect de o mare simplitate, a cărui creaţie demonstra 
o înţelegere profundă a curiozităţii umane. Şi îşi îndeplinea 
funcţia fără cusur. Monstrul cel hidos era înalt de peste şase 
metri şi stătea pe patru picioare din lemn fixate pe o platformă 
plată. Carcasa montată pe picioare avea formă triunghiulară şi 
capetele libere. In partea din faţă a carcasei se ridica o cocoaşă 
rotunjită, cu două crestături ce sugerau ochii. Părţile laterale 
erau acoperite cu piei de vită. Platformă care susţinea picioarele 
stătea direct pe pământ. Oamenii din cetatea Uium! nu mai 
văzuseră ceva asemănător. 

Pentru unii dintre cei care aveau imaginaţie, aducea oarecum 
cu un cal cu picioarele ţepene. 

Dardanienii se treziseră în dimineaţa aceea aşteptându-se să-i 
vadă pe ahei în jurul oraşului-cetate, pregătiţi de luptă, aşa cum 
se întâmplase în ultimele zece săptămâni. Insă câmpia de 
dedesubt era pustie. N-au zărit decât dâre groase de fum pâclos 
care se înălţau din resturile carbonizate ale taberei vrăjmaşe. 
Aheii şi flota lor dispăruseră. La miez de noapte, îşi încărcaseră 
proviziile, caii, armele şi carele de luptă pe corăbii şi plecaseră, 
lăsând în urmă doar misteriosul monstru din lemn. Iscoadele 
dardaniene s-au întors cu vestea că tabăra ahee era abandonată. 

Cuprinşi de entuziasm la gândul că asediul se încheiase, 
oamenii au deschis larg poartă mare a cetăţii şi s-au împrăştiat 
în număr mare pe câmpia deschisă, unde luptătorii celor două 
armate se înfruntaseră şi-şi vărsaseră sângele în nenumărate 
bătălii. La început au rămas nedumeriţi văzând calul. Unii au 
bănuit că era vorba de un şiretlic şi au propus arderea lui. 
Curând însă au descoperit că era un soi de ladă inofensivă, 
aşezată pe patru picioare din lemn lucrate grosolan. Un bărbat s- 
a căţărat pe unul dintre ele, a intrat în ladă şi a anunţat că era 
goală. 

— Dacă aşa se pricep aheii să facă un cal, a strigat el, nici nu 
e de mirare că am învins. 

Mulțimea a râs şi a ovaţionat plină de veselie când regele 
Priam al Uiumului a sosit în carul său de luptă. A coborât şi a 


1 Numele provenite din Odiseea sunt date în variantele folosite de 
traducerea lui Eugen Lovinescu. (n.red.). 

răspuns la uralele supuşilor săi. Apoi a dat roată ciudatei 
construcţii, încercând să înţeleagă ce semnificaţie avea. 

Convins că nu reprezenta o primejdie, a declarat-o pradă de 
război şi a poruncit să fie trasă pe roţi de-a latul câmpiei până în 
faţa porţii cetăţii, unde să rămână în chip de monument al 
glorioasei victorii împotriva aheilor. 

Fericitul eveniment a fost întrerupt de doi soldaţi care, trecând 
prin mulţime, escortau un prizonier aheean care fusese părăsit 
de ai săi. Pe nume Sinon, se ştia că era vărul temutului Ulise, 
regele ltacăi şi una dintre căpeteniile marii armate care asediase 
Uiumul. Văzându-l pe bătrânul rege Priam, Sinon s-a aruncat la 
picioarele lui şi a cerşit îndurare. 

— Tu de ce nu ai plecat cu ceilalţi? l-a întrebat regele. 

— Vărul meu şi-a plecat urechea la cei care mă duşmăneau şi 
m-a alungat din tabără. Dacă nu m-aş fi ascuns într-un pâlc de 
copaci când se pregăteau să iasă în larg, m-ar fi legat de o 
corabie şi m-ar fi târât până m-aş fi înecat ori m-ar fi mâncat 
fiarele mării. 

Priam s-a uitat lung la Simon. 

— Ce rost are nerozia asta? La ce slujeşte? 

— Pentru că nu au reuşit să cucerească cetatea, iar marele 
nostru erou Ahile a pierit în luptă, ai mei au socotit că au căzut în 
dizgraţia zeilor. Calul a fost construit drept ofrandă în schimbul 
unei călătorii sigure pe mări. 

— Dar de ce este atât de mare? 

— Ca să nu-l poţi lua că pradă de război înăuntrul cetăţii, 
pentru că atunci ar deveni o amintire a celei mai ruşinoase 
înfrângeri a aheilor. 

— Da, înţeleg felul în care au chibzuit, a zis înțeleptul rege 
Priam. Cu toate astea, nu au putut prevedea că ar putea sluji 
aceluiaşi scop şi în afara zidurilor cetăţii. 

Zeci de oameni s-au apucat să taie buşteni şi să cioplească 
roţi. Apoi, alţi o sută de oameni au adus frânghii, au alcătuit două 
şiruri lungi şi au început să tragă prada de război de-a curmezişul 
câmpiei ce se întindea între mare şi cetate. Scăldaţi în sudoare, 
s-au opintit din răsputeri, fiind mereu înlocuiţi de alţii, odihniţi, 
care trăgeau acel monstru respingător pe drumul povârnit ce 
ducea spre cetate. Spre asfinţit, când uriaşul cal a ajuns în faţa 
zidurilor, chinul lor a luat sfârşit. Mulțimea s-a revărsat afară pe 
porţile larg deschise; după două luni de asediu, era prima oară 
că oamenii cutezau să iasă fără să se mai teamă de duşmani. 

Toţi au rămas locului, privind cu mare mirare către structura din 
lemn căreia i se spunea acum „calul dardanian”. 

Fremătând de bucurie că şirul de bătălii ce păruse a nu se mai 
sfârşi devenise deja o amintire, femeile şi fetele din cetate au 
ieşit pe porţi şi au cules flori din care au împletit ghirlande, ca să 
împodobească acea creatură caraghioasă din lemn. 

— Să ne bucurăm de pace şi de victorie! au strigat ele 
înveselite. 

Cu toate acestea, Cassandra, fiica regelui Priam, despre care 
se credea că ar fi fost tulburată la minte din cauza prevestirilor 
groaznice pe care le putea face şi a darului de a vedea întâmplări 
ce aveau să se petreacă în viitor, a ţipat la lume: 

— Cum de nu înţelegeţi? E un şiretlic! 

Bărbosul preot Laocoon a încuviinţat. 

— V-aţi lăsat amăgiţi de fericire. Aheii nu oferă daruri. 

Laocoon s-a lăsat puţin pe spate şi, încordându-şi puterile, a 
azvârlit sulița în pântecul calului. Arma a străpuns adânc lemnul 
şi a rămas înfiptă acolo, cu coada vibrând. Văzând acea răbufnire 
turbată de neîncredere, mulţimea a început să râdă. 

— Cassandra şi Laocoon sunt nebuni! Monstrul nu ne poate 
face nici un rău. Nu e decât o alcătuire din scânduri şi buşteni. 

— Neghiobilor! a ridicat glasul Cassandra. Doar un nebun ar 
da crezare vorbelor lui Sinon Aheeanul. 

Un războinic a privit-o fix în ochi. 

— El spune că acum, când calul aparţine cetăţii Uium, oraşul 
nostru nu va cădea niciodată. 

— Minte. 

— Cum poţi refuza binecuvântarea zeilor? 

— Pentru că vine de la ahei, a spus Laocoon, croindu-şi loc 
prin mulţimea agitată de gură-cască şi pornind cu paşi apăsaţi 
spre cetate. 

Nimeni nu putea convinge o mulţime îmbătată de fericire. 
Duşmanii le plecaseră. Pentru ei, războiul se încheiase. Sosise 
vremea să petreacă. 

In euforia care îi cuprinsese pe locuitorii cetăţii, nimeni nu a 
luat în seamă vorbele celor doi care îşi exprimaseră îndoielile. 
După mai puţin de un ceas, curiozitatea li s-a stins şi oamenii au 
pornit un mare ospăț pentru a sărbători triumful asupra 
vrăjmaşilor ahei. De dincolo de metereze răsunau acorduri de 
flaut şi fluier. Lumea cântă şi dansa pe străzi. In fiecare casă, 
vinul se scurgea din butelci în clondire ca pâraiele ce se 

prăvălesc pe pantele munţilor. Toţi locuitorii ridicau cupele cu 
băutură şi le goleau în veselie şi hohote de râs. 

In temple, preoţii şi preotesele ardeau smirnă, cântau şi 
aduceau ofrande zeilor şi zeiţelor drept mulţumire că puseseră 
capăt îngrozitorului război care făcuse ca mulţi dintre războinicii 
cetăţii să ajungă în lumea umbrelor. 

Cu chiote de bucurie, oamenii ridicau cupele în onoarea 
regelui lor şi a războinicilor plini de eroism, a veteranilor, a 
răniților şi a morţilor pe care îi cinsteau pentru curajul dovedit pe 
câmpul de luptă. 

— O, tu, Hector, marele nostru războinic! Mare păcat că ai 
murit şi nu te poţi bucura alături de noi! 

— Aheii, în nechibzuinţa lor, au împresurat cetatea noastră 
fără nici o pricină! a strigat o femeie care se învârtea într-un 
dans nebunesc. 

— Au fugit să se ascundă ca nişte copii dojeniţi! a strigat alta. 

Veselia şi exclamaţiile de încântare au continuat, în timp ce 
vinul le curgea prin vine tuturor, de la familia regelui, aflată în 
palatul ei, la bogătaşii din casele ridicate pe terase şi până la 
sărăcimea care locuia în bordeie modeste, îngrămădite lângă 
zidurile cetăţii, la adăpost de vânt şi ploaie. Intregul Uium 
sărbătorea bând şi mâncând restul proviziilor pe care le 
drămuiseră cu zgârcenie în timpul asediului şi se distra de parcă 
timpul s-ar fi oprit în loc. Pe la miez de noapte, petrecerea 
scăldată în băutură s-a potolit şi, pentru prima oară de când mult 
urâţii ahei le împresuraseră cetatea, supuşii regelui Priam au 
căzut într-un somn adânc, cu minţile împâclite şi nepăsătoare. 

Mulţi au vrut să lase porţile larg deschise drept simbol al 
victoriei, însă unii, cu capete ceva mai limpezi, au avut un cuvânt 
mai greu de spus şi, în cele din urmă, acestea au fost închise şi 
zăvorâte. 


Apăruseră pe negândite dinspre miazănoapte şi răsărit, cu 
zece săptămâni înainte, despicând apele verzi ale mării cu sute 
de corăbii şi se opriseră în golful înconjurat de întinsa câmpie a 
Uiumului. Cum mare parte din pământuri erau acoperite de 
mlaştini, aheii şi-au aşezat tabăra pe un promontoriu care înainta 
spre mare, unde apoi şi-au descărcat cele trebuincioase. 

Pentru că-şi smoliseră chilele corăbiilor, copastiile erau negre 
sub linia de plutire, însă părţile de deasupra apei erau pictate în 
nenumărate culori, fiecare preferată de către un comandant sau 

rege. Navele erau puse în mişcare de vâslaşi care mânuiau vâsle 
lungi şi cârmite cu ajutorul unor vâsle mari legate la pupa. lar 
cum prora şi pupa erau practic simetrice, corăbiile puteau fi 
vâslite fie înainte, fie înapoi. Incapabile să folosească bine forţa 
vânturilor, îşi înălţau pânza mare, de formă rectangulară, doar 
când briza bătea dinspre pupa. La extremităţi se ridicau 
platforme, iar deasupra etravelor de la prova aveau montate 
păsări cioplite din lemn, majoritatea ereţi şi şoimi. Numărul 
oamenilor aflaţi la bord varia de la o sută douăzeci de războinici 
pe corăbiile de luptă la douăzeci pe cele care transportau 
proviziile. Majoritatea aveau echipaje formate din cincizeci şi doi 
de oameni, între care comandantul şi pilotul. 

Câţiva cârmuitori ai unor mici regate formaseră o alianţă laxă, 
cu gând să organizeze raiduri de pradă împotriva aşezărilor de 
pe coaste, la fel cum aveau să facă vikingii două mii de ani mai 
târziu. Proveneau din Argos, Pylos, Arcadia, Ithaca şi alte câteva 
regiuni. Deşi consideraţi bărbaţi falnici pentru acea vreme, puţini 
depăşeau un metru şaptezeci şi cinci. Luptau cu ferocitate, 
apăraţi de cuirase din bronz bătut, platoşe care le acopereau 
torsul şi erau legate cu chingi din piele. Coifurile din bronz le 
veneau ca turnate pe cap, unele erau împodobite cu creste 
ascuţite şi mai toate aveau bătute însemnele de luptă ale 
posesorului. Purtau şi nişte piese de armurărie numite gambiere, 
care le acopereau partea de jos a picioarelor şi braţele. 

Erau neîntrecuţi în folosirea suliţei, arma lor preferată şi-şi 
foloseau spadele scurte numai când îşi frângeau sau îşi pierdeau 
suliţele. Războinicii din epoca bronzului rareori foloseau arcurile 
şi săgețile, socotindu-le arme ale laşilor. Duceau lupta la 
adăpostul unor scuturi uriaşe, confecţionate din cinci până la opt 
straturi de piele de vită cusute cu şnur din piele pe o ramă din 
lemn uşor şi cu marginile exterioare din bronz. Majoritatea 
scuturilor erau rotunde, dar multe aveau o formă care amintea 
de cifra opt. 

Lucru ciudat, spre deosebire de războinicii altor regate sau 
civilizaţii, aheii nu foloseau caii de cavalerie şi nici nu atacau cu 
care de luptă. Acestea din urmă slujeau cu precădere la 
transport, ducând oameni şi provizii dintr-un loc în altul pe 
câmpul de bătălie. La fel ca dardanienii din Uium, aheii preferau 
să lupte pe jos. Insă acela nu fusese un război de cucerire, pornit 
cu gând de a lua în stăpânire teritorii. Aheii nu plecaseră la 
război numai pentru a prăda şi a jefui. Era o invazie organizată 

pentru a intra în posesia unui metal aproape la fel de preţios ca 
aurul. 

Inainte de a-şi trage corăbiile pe uscat în faţa cetăţii Uium, 
aheii prădaseră zeci de aşezări şi cetăţi întinse de-a lungul 
coastei, luând nenumărate comori şi sclavi, îndeosebi femei şi 
copii. Dar abia dacă îşi puteau închipui bogăţiile uriaşe apărate 
de zidurile groase ale Uiumului şi de apărătorii ei de temut. 

Strânşi în şiruri lungi, războinicii au privit cu îngrijorare cetatea 
aşezată la căpătai unui promontoriu stâncos şi apoi au cântărit 
din ochi zidurile masive din piatră şi turnurile semeţe, printre 
care se vedea palatul regelui. Acum, când ţinta le stătea în faţa 
ochilor, au înţeles că, spre deosebire de alte aşezări şi cetăţi pe 
care le prădaseră, acea citadelă nu avea să cadă în mâinile lor 
decât după îndelungi şi cumplite lupte. 

Acest lucru s-a vădit când dardanienii au ieşit din cetate şi i-au 
atacat pe ahei chiar când debarcau, aproape azvârlind în mare 
avangarda flotei invadatoare, asta până să sosească restul 
vaselor, din care au coborât forţele principale de luptă. După ce 
le dăduseră aheilor o lecţie usturătoare, dardanienii, copleşiţi 
numeric, s-au văzut siliţi să-şi caute salvarea îndărătul porţilor şi 
al zidurilor cetăţii. 

In următoarele zece săptămâni, bătăliile s-au purtat, cu sorţi 
schimbători de izbândă, pe câmpia de la poalele cetăţii. 
Dardanienii s-au luptat cu îndârjire. Numărul celor ucişi creştea 
mereu, iar şirurile de cadavre se întindeau de la tabăra aheeană 
şi până sub zidurile cetăţii. De ambele părţi muriseră mari eroi şi 
luptători de rând. La căderea serii, fiecare dintre părţi înălța 
ruguri uriaşe, iar cei morţi erau arşi. Când focurile se stingeau, 
deasupra mormanelor de cenuşă se înălţau gorgane în semn de 
cinstire. In bătăliile acelea muriseră mii de oameni, dar părea că 
războiul nu se va sfârşi niciodată. 

Pe câmpul de bătălie căzuseră şi fiul regelui Priam, curajosul 
Hector, cel mai vestit luptător din Uium, precum şi fratele lui, 
Paris. 

Printre  numeroşii luptători aheeni răpuşi se numărau 
puternicul Ahile şi prietenul lui, Patrocle. După ce-şi pierduseră 
marele erou, conducătorii aheilor, regii Agamemnon şi Menelau, 
se pregătiseră să ridice asediul şi să pornească spre patrie. 
Zidurile acelei cetăţi se dovediseră prea trainice pentru a fi 
străpunse.  Proviziile erau pe terminate şi trebuiseră să 
organizeze raiduri de prădăciune prin satele şi cătunele 

apropiate, golind curând câmpiile de toate roadele, în vreme ce 
dardanienii erau aprovizionaţi de aliaţii lor din alt regat, care li se 
alăturase în luptă. 

Mohorâţi la gândul înfrângerii aproape sigure, aheii tocmai 
începuseră să facă planuri de ridicare a taberei şi de îmbarcare, 
când şiretul Ulise, regele ltacăi, a născocit un plan îndrăzneţ 
pentru o acţiune disperată. 


În timp ce oamenii din cetatea Uium petreceau, la adăpostul 
întunericului, flota aheeană s-a întors. Cu iuţeală, asediatorii au 
vâslit dinspre insula Tenedos, unde găsiseră ascunziş în cursul 
zilei. Călăuziţi de un foc de semnalizare aprins de mincinosul 
Sinon, au adus corăbiile până pe uscat şi-au pus armurile şi au 
mărşăluit în tăcere de-a latul câmpiei, cărând, cu ajutorul unor 
hamuri din frânghii împletite, un buştean de dimensiuni colosale. 

Ajutaţi de întunericul deplin, pentru că luna era acoperită de 
nori, s-au oprit la mai puţin de o sută de paşi de poartă fără să 
prindă cineva de veste. Iscoadele trimise de Ulise s-au strecurat 
pe lângă uriaşul cal de lemn şi s-au apropiat de poartă. 

In turnul de veghe de deasupra porţii, Sinon a ucis cele două 
gărzi care aţipiseră. Cum nu se punea problema să deschidă 
singur poarta, pentru că era nevoie de forţa a opt bărbaţi vânjoşi 
doar pentru a ridica uriaşa bară de lemn care bloca porţile înalte 
de aproape zece metri, el a strigat încet către Ulise: 

— Gărzile sunt moarte, iar oamenii din cetate sunt beţi sau 
adormiţi. Nici nu se putea găsi un moment mai potrivit ca să 
doborâm porţile. 

Ulise le-a poruncit imediat celor care căraseră impresionantul 
buştean să-l ridice cu vârful şi să-l aşeze pe rampa ce ducea spre 
interiorul calului. In timp ce unii au împins de jos, alţii s-au 
căţărat în structura de lemn şi au tras buşteanul sub acoperişul 
înclinat. Odată ajuns înăuntru, acesta a fost ridicat cu frânghii 
până când a rămas suspendat în aer. Dardanienii nu-şi dăduseră 
nicicum seama că acel cal, gândit de Ulise, nu era ceea ce părea, 
ci era un berbec. 

Oamenii din interiorul berbecului au tras buşteanul înapoi cât 
de mult au putut, apoi l-au împins în faţă. 

Clonţul ascuţit din bronz care fusese fixat la capătul 
buşteanului a izbit poarta din lemn cu un bubuit înfundat făcând- 
o să se cutremure în ţâţâni, dar nu a reuşit să o deschidă. 
Berbecul a fost izbit de multe ori de poarta sprijinită pe stâlpi de 

două palme grosime. La fiecare lovitură, aşchii mari săreau din 
poartă, dar aceasta nu cedă. Aheii s-au temut că dardanienii vor 
auzi duduiturile, se vor uita înspre poartă şi, văzând armata de la 
poalele zidurilor, îi vor trezi pe războinicii care sărbătoriseră prea 
devreme victoria. Aflat pe coama zidului, Sinon veghea să nu 
apară vreun orăşean adus într-acolo de acele zgomote, dar cei 
care se treziseră au crezut că aud bubuitul unor tunete din 
depărtare. 

Tot chinul părea zadarnic, când, brusc, poarta s-a desprins 
dintr-o ţâţână. Ulise şi-a îndemnat oamenii din cal să mai facă un 
efort serios şi-a prins chiar el braţele în jurul buşteanului şi şi-a 
încordat muşchii pentru încă o lovitură. Războinicii au zvârlit 
buşteanul cu vârf de metal în poarta încăpăţânată cu toată 
puterea de care erau în stare. 

La început poarta a părut de neiînfrânt, apoi aheii au rămas 
muţi de uimire când au văzut-o atârnând câteva momente de 
ceea ce mai rămăsese din singura balama, după care a scos un 
geamăt sfâşietor şi s-a răsucit spre interiorul cetăţii, prăbuşindu- 
se cu un bubuit asurzitor pe dalele din piatră. 

Ca nişte lupi flămânzi şi urlând ca turbaţii, luptătorii ahei s-au 
năpustit în Uium. Asemenea unei maree de neoprit, au năvălit pe 
străzi. Frustraţi după săptămâni de bătălii neîntrerupte, care nu 
le aduseseră decât moartea tovarăşilor, s-au împrăştiat prin 
cetate însetaţi de sânge. Nimeni nu scăpa de spadele şi de 
suliţele lor. Au pătruns în case, tăind în stânga şi-n dreapta, 
ucigând bărbaţii, prădând lucrurile de preţ şi răpind femeile şi 
copiii, înainte de a pune foc. 

Frumoasa Cassandra s-a refugiat în templu, sperând că va fi 
protejată de gărzi. Cu toate acestea, războinicul Aiax nu a ţinut 
seama de locul sfânt în care se afla. A posedat-o pe Cassandra 
chiar sub statuia închinată zeiţei templului. Mai târziu, cuprins de 
remuşcări, avea să-şi curme viaţa, aruncându-se cu pieptul în 
propria spadă. 

Războinicii din Uium nu erau pe potriva răzbunătorilor lor 
duşmani. Abia coborâţi din pat, ameţiţi şi nesiguri pe picioare 
după atâta vin, au opus o slabă rezistenţă, fiind ucişi pe loc. 
Nimeni n-ar fi putut face faţă unei asemenea forţe dezlănţuite. 
Nimic nu putea stăvili acel val de distrugeri. Străzile se înroşiseră 
de şiroaiele de sânge. Incercuiţi, dardanienii luptau şi cădeau, 
murind în chinuri groaznice, dându-şi ultima suflare şi lăsându-se 
înveliţi în giulgiul morţii. Insă puţini au murit înainte de a-şi 

vedea căminele cuprinse de flăcări şi familiile luate cu forţa de 
cuceritori, auzind strigătele de groază ale femeilor lor, ţipetele 
ascuţite ale copiilor, la care se alăturau urletele a pustiu scoase 
de sutele de câini din cetate. 

Regele Priam, slujitorii şi soldaţii care-l păzeau au fost ucişi 
fără milă. Hecuba, soţia lui, a fost luată în captivitate, să ducă o 
viaţă de sclavă. Palatul a fost prădat de toate odoarele, iar 
invadatorii au smuls foiţele de aur de pe coloane şi pereţi, au 
cărat frumoasele obiecte atârnate pe pereţi şi mobila aurită, 
după care au pus foc în interiorul cândva magnific. 

Nu exista aheu care să nu aibă sulița sau spada mânjită de 
sânge. Era ca şi cum o haită de lupi înnebuniţi de sânge ar fi 
pătruns în mijlocul unei turme de oi ţinute într-un ţarc. Nici 
bătrânii sau bătrânele nu au scăpat de măcel. Prea slabi ca să se 
apere sau să fugă, au fost ucişi ca nişte iepuri încolţiţi. 

Unul după altul, eroii războinici ai dardanienilor au căzut 
răpuşi, până când nu a mai rămas nici unul care să ridice lancea 
împotriva aheilor turbaţi de sânge. In casele cuprinse de vâlvătăi, 
cadavrele lor zăceau acolo unde se prăbuşiseră apărându-şi 
bunurile şi pe cei dragi. 

Aliaţii dardanienilor - tracii, licienii, ciconienii şi misienii - au 
luptat cu vitejie, dar au fost copleşiţi numeric. Amazoanele, 
mândrele femei-războinic, care luptaseră în armata Uiumului, au 
rezistat cât au putut, făcând multe victime printre ahei, ucigând 
mulţi invadatori, dar şi ele s-au văzut covârşite şi ucise rând pe 
rând. 

Toate casele şi bordeiele din cetate erau cuprinse de flăcările 
care luminau cerul, în timp ce aheii îşi continuau orgia ucigaşă, 
jefuind şi luând sclavi. Oribilul spectacol părea să nu se mai 
sfârşească. 

In cele din urmă, aheii, epuizați după dezlănţuirea sângeroasa, 
au început să părăsească oraşul cuprins de vâlvătăi, ducând cu 
ei prăzile bogate şi îmboldindu-şi prinşii cu suliţele către corăbii. 
Femeile captive, îndurerate de pierderea bărbaţilor lor şi 
văicărindu-se cumplit în timp ce erau mânate spre vasele 
inamice, încercau să-şi protejeze copiii îngroziţi, ştiind că îi 
aşteaptă o viaţă de cumplită sclavie pe tărâmul îndepărtat al 
aheilor. Trăiau într-un veac necruţător şi, deşi urau viaţa care le 
aştepta, în cele din urmă aveau să se împace cu soarta. Unele 
dintre ele au devenit mai târziu soţii ale celor care le prinseseră, 
purtându-le copiii în pântec şi bucurându-se de o viaţă 


17 


îndelungată şi rodnică. Altele, maltratate şi chinuite, au murit 
înainte de vreme. Nu au dăinuit documente care să spună ce s-a 
petrecut cu copiii captivi. 

După ce războinicii s-au retras din cetate, momentele de 
groază nu s-au sfârşit odată cu moartea celor răpuşi de spadă 
sau de lance. Mulţi dintre cei care fuseseră cruţaţi de măcel au 
murit în propriile cămine. Acoperişurile cotropite de flăcări s-au 
prăbuşit, prinzându-i în capcana unei morţi prin foc. Strălucirea 
orbitoare a vâlvătăilor se ridica deasupra nenorocirii şi a 
vălmăşagului uman. Limbile roşietice şi portocalii ale flăcărilor 
trimiteau o furtună de scântei şi cenuşă spre norii ce pluteau 
alene dinspre mare. Erau atrocități ce aveau să se repete de 
multe ori în decursul veacurilor următoare. 

Sute de norocoşi scăpaseră cu fuga de la moarte şi distrugere 
şi se refugiaseră spre interior, în pădurile din apropiere, unde au 
stat ascunşi până când flota aheeană a dispărut spre nord-est, 
dincolo de orizont, de unde venise. Încetul cu încetul, 
supraviețuitorii Uiumului s-au întors spre fostul oraş-cetate, dar 
au găsit doar zidurile masive înconjurând mormane de ruine ce 
duhneau de mirosul respingător al cărnii pârjolite. 

N-au mai avut tăria de a-şi reconstrui căminele, ci, abătuţi, au 
băjenit spre alte tărâmuri pentru a înălța o nouă cetate. Anii au 
trecut, iar rămăşiţele carbonizate ale dărâmăturilor au fost 
spulberate de viiturile dinspre mare şi împrăştiate pe câmpie, în 
vreme ce zidurile şi străzile pavate cu piatră au fost îngropate de 
țarină. 


Cu timpul, oraşul s-a înălţat pe acelaşi loc, dar nu a mai 
dobândit strălucirea de odinioară. Lovit de cutremure, secete şi 
molime, s-a prăbuşit în cele din urmă şi a rămas părăsit şi 
mohorât vreme de două mii de ani. Insă gloria lui s-a reaprins 
încă o dată când, şapte sute de ani mai târziu, un rapsod pe 
nume Homer a descris foarte viu ceea ce a ajuns să fie cunoscut 
drept războiul troian şi călătoria eroului grec Ulise. 


Deşi foarte şiret, inteligent şi nedându-se aproape niciodată 
înapoi de la crimă şi distrugere, Ulise nu era la fel de barbar ca 
fraţii lui de arme atunci când era vorba de luarea în sclavie a 
femeilor capturate. Cu toate că le-a îngăduit oamenilor lui să 
facă multe rele, el s-a mulţumit să ia doar bogăţiile pe care le 
smulsese detestaţilor săi duşmani, care răpuseseră pe atâţia 

dintre luptătorii lui. Ulise a fost singurul dintre ahei care nu şi-a 
ales drept concubină o femeie dintre prizonierele luate după 
bătălie. li era dor de Penelopa, soţia sa şi de fiu, pe care nu-i 
văzuse de multe luni şi voia să se întoarcă pe insula lthaca, 
unde-şi avea regatul, cât de repede l-ar fi purtat vânturile. 

După ce a oferit ofrande şi sacrificii zeilor, Ulise a părăsit 
oraşul mistuit de foc şi, profitând de vânturile prielnice, a pornit 
cu flota lui să traverseze marea către sud-vest, îndreptându-se 
spre casă. 


Câteva luni mai târziu, după o furtună cumplită, mai mult mort 
decât viu, Ulise s-a luptat cu valurile înspumate şi a ieşit târâş pe 
ţărmul insulei feacilor. Epuizat, a adormit pe un morman de 
frunze din apropierea plajei, unde a fost găsit de o prinţesă, fiica 
lui Alcinou, regele feacilor. Curioasă, ea l-a scuturat ca să vadă 
dacă mai trăia. 

El s-a trezit şi nu şi-a mai putut dezlipi ochii de la ea, atât de 
fascinat fusese de frumuseţea ei. 

— Doar în Delos am mai văzut o fiinţă atât de frumoasă ca 
tine. 

Copleşită de acele vorbe, Nausicaa l-a dus pe naufragiat la 
palatul tatălui ei, unde Ulise a destăinuit că era regele ltacăi şi, 
drept urmare, s-a bucurat de o primire regească şi de respectul 
cuvenit. Regele Alcinou şi soţia lui, regina Arete, i-au oferit cu 
dărnicie lui Ulise o corabie cu care să ajungă acasă, dar numai 
după ce acesta le-a promis să desfete pe rege şi pe curtenii săi 
cu o relatare a marelui război din care se întorcea, precum şi a 
aventurilor prin care trecuse de când plecase din Uium. S-a 
organizat un mare ospăț în onoarea lui Ulise, care s-a învoit cu 
plăcere să le istorisească povestea aventurilor şi a nefericirilor 
lui. 


— Curând după ce am plecat din Uium, a început el, vânturile 
ni s-au dovedit potrivnice, iar corăbiile mele au fost duse până 
departe în largul mării. După zece zile de vâslit prin marea cu 
valuri mari, am ajuns într-un târziu lângă ţărmul unei ţări 
necunoscute. Acolo, eu şi supuşii mei am fost trataţi cu căldură şi 
prietenie de băştinaşii care-şi spuneau Mâncători de Lotus, 
datorită fructului unui copac de care nu auzisem până atunci, pe 
care îl mâncau şi care îi ţinea într-o stare permanentă de 
beatitudine. Unii dintre oamenii mei au început să mănânce 

fructe de lotus şi la scurt timp au devenit apatici, nemaiavând 
nici o dorinţă de a se întoarce la casele lor. Socotind că voiajul 
nostru spre casă putea să se încheie acolo, am poruncit ca aceşti 
oameni să fie duşi cu forţa pe corăbii. Am ridicat imediat pânzele 
şi am vâslit din răsputeri spre larg. 

Cum am crezut din greşeală că eram departe spre răsărit, am 
pornit spre apus, orientându-ne noaptea după stele, iar ziua 
după soarele care răsărea şi apunea. Flota mea a ajuns la un 
grup de insule care, scăldate de ploi dese şi călduţe, erau 
acoperite de codri deşi. Pe insule trăia o rasă de oameni care-şi 
spuneau ciclopi, nişte namile leneşe, care creşteau turme 
necuprinse de oi şi capre. 

Am pornit în fruntea câtorva dintre luptătorii mei în căutare de 
provizii. Pe povârnişul unui munte am dat de o peşteră care 
slujea drept stâna, având la intrare bârne care să nu le îngăduie 
animalelor să se împrăştie. Socotind că acela era un dar din 
partea zeilor, am început să mânăm o parte din oi şi capre, 
pentru a alcătui o turmă pe care să o ducem la corăbii ca să 
avem mâncare pentru restul călătoriei. Deodată, am auzit 
zgomot de paşi şi, curând, un munte de om a apărut la intrarea 
în peşteră. A pătruns înăuntru şi a rostogolit o stâncă mare în 
dreptul intrării, după care a început să-şi îngrijească turma. Noi 
ne-am ascuns în întunericul dinăuntru, fără a mai îndrăzni măcar 
să răsuflăm. 

După o vreme, a suflat în jarul fumegând al unui foc până cea 
stârnit flăcările şi atunci ne-a văzut stând înfricoşaţi în fundul 
peşterii. N-am văzut chipuri mai urâte decât ale ciclopilor, care 
aveau un singur ochi mare şi rotund, negru precum noaptea. 

„— Cine sunteţi voi? ne-a întrebat el. De ce-aţi călcat în casa 
mea? 

— Nu suntem invadatori, i-am răspuns eu. Am tras pe insulă 
ca să ne facem provizii de apă. 

— Ba aţi venit să-mi furaţi oile, a bubuit uriaşul. O să-mi chem 
vecinii şi prietenii. Vor veni curând cu sutele şi vă vom fierbe şi 
mânca pe toţi.” 

Deşi eram războinici aheeni care duseseră un război lung şi 
greu, ne-am dat seama că vom fi copleşiţi de numărul lor. Am 
găsit un ţăruş lung şi subţire care slujea la împrejmuirea oilor şi i- 
am ascuţit capătul cu spadă. Apoi am ridicat un burduf din piele 
de oaie, plin cu vin şi i-am spus: 

„— Uite, ciclopule, îţi oferim vin, numai lasă-ne să trăim. 

— Care ţi-e numele? m-a întrebat el. 

— Mama şi tata m-au botezat Nimeni. 

— Ce nume caraghios mai e şi ăsta? a întrebat uriaşul şi, fără 
să mai scoată o vorbă, a băut tot vinul din burduf şi s-a 
cherchelit în foarte scurtă vreme, după care a adormit.” 

Atunci am luat ţăruşul cel lung şi ascuţit, m-am repezit spre 
uriaşul adormit şi i l-am înfipt în ochi. 

Urlând de durere, el a ieşit bălăbănindu-se din peşteră şi-a 
scos ţăruşul din ochi şi a început să strige după ajutor. Ciclopii 
din vecini l-au auzit şi au venit în goană să vadă ce se 
întâmplase. 

„— Te-a atacat cineva? l-au întrebat ei. lar el le-a răspuns: 

— Am fost atacat de Nimeni.” 

Socotind că-şi pierduse minţile, ceilalţi ciclopi au plecat pe la 
casele lor. Noi ne-am dus într-o fugă până la corăbii, de unde am 
strigat către uriaşul orb: 

„— Vă mulţumim pentru oile pe care ni le-aţi dăruit, ciclopi 
proşti. lar dacă te întreabă cineva cine ţi-a scos ochiul, să le spui 
că acela care te-a păcălit a fost Ulise, regele ltacăi.” 

— Aţi mai pierdut corăbii înainte de a ajunge aici, în Feacia? l- 
a întrebat darnicul rege pe Ulise. 

Acesta a clătinat din cap. 

— Vreme de luni în şir, nu. Apoi a luat o gură din pocalul cu vin 
şi a continuat: Purtaţi departe spre apus de vânturile puternice şi 
de curenţi, am văzut pământ şi am oprit în largul insulei ce se 
numea Eolia. Acolo trăia bunul rege Eol, fiul lui Hippotes, care 
era iubit de zei. Avea şase fiice şi şase fii care-şi doreau femei, 
de aceea şi-a convins fiii să se însoare cu fiicele lui. Trăiau cu 
toţii laolaltă, benchetuind şi bucurându-se de toate bunătăţile din 
lume. 

După ce am primit provizii de la acest rege darnic, am pornit 
din nou pe marea înspumată. În a şaptea zi, după ce valurile s-au 
mai liniştit, am intrat într-un port care ţinea de oraşul 
lestrigonilor. După ce am trecut de strâmtoarea străjuită de două 
stânci uriaşe până la cer, corăbiile mele au aruncat ancora. 
Recunoscători că simţim din nou pământul sub picioare, am 
început să cercetăm ţinutul şi am întâlnit o fecioară frumoasă 
care ducea un vas cu apă. Când am întrebat-o cine le era rege, 
ea m-a îndrumat către casa tatălui ei. Numai că la sosire am 
descoperit că soţia regelui era o uriaşă înaltă cât un copac 
bătrân şi am rămas ca trăsniţi de cum am văzut-o. Ea şi-a 

chemat bărbatul, pe Antifat, care era şi mai înfricoşător decât ea 
şi de două ori mai mare decât ciclopii. Ingroziţi la vederea unei 
asemenea grozăvenii, am fugit către corăbii. Dar Antifat a dat 
alarma şi, curând, mii de lestrigoni uriaşi au apărut ca din senin, 
alcătuind un zid pe culmile stâncoase şi, înarmaţi cu praştii pe 
măsură, au început să azvârle bolovani aproape la fel de mari cât 
corăbiile noastre. Nava mea a fost singura care a scăpat de acel 
măcel. Toate celelalte s-au scufundat. Oamenii mei au fost 
azvârliţi în apele portului, unde lestrigonii i-au săgetat ca pe 
peşti şi i-au tras la mal, jefuindu-i şi apoi mâncându-i. În câteva 
clipe, corabia mea a ieşit în larg, iar noi am scăpat cu viaţă, dar 
inimile ne erau greu încercate de tristeţe. Nu pierdusem doar 
prieteni şi tovarăşi dragi, ci şi corăbiile care transportau toate 
bogăţiile luate că pradă de război din Uium. Aproape tot ce ni se 
cuvenea din aurul dardanian zăcea pe fundul apelor din portul 
lestrigonilor. 

Cât se poate de îndureraţi, am tot vâslit până am ajuns la 
insula Eea a lui Circe, leagănul vestitei şi frumoasei regine 
venerate ca o zeiţă. Robit de farmecele lui Circe, frumoasă şi cu 
cosiţe ca aurul, m-am împrietenit cu ea şi am zăbovit în tovărăşia 
ei timp de trei luni pline. 

Curând mi-a încolţit gândul de a mai rămâne acolo, dar 
războinicii mei au stăruit să ne continuăm călătoria spre 
căminele noastre din Ithaca, ameninţându-mă că altfel vor pleca 
fără mine. 

Cu lacrimi în ochi, Circe mi-a îngăduit să plec, dar m-a 
implorat ca întâi să mai fac un voiaj. 

— Trebuie să mergi până la sălaşul lui Hades şi să ţii sfat cu 
cei care au murit. Ei te vor îndruma şi te vor face să înţelegi 
moartea. lar după ce-ţi vei continua drumul, să te păzeşti de 
cântecul sirenelor, pentru că ele vă vor ademeni, pe tine şi pe 
supuşii tăi, ca să muriţi zdrobiţi de stâncile insulelor ce le sunt 
cămin. Să vă astupaţi urechile, ca să nu le auziţi cântecele 
seducătoare. După ce veţi scăpa de ispita sirenelor, veţi naviga 
prin dreptul unor vârfuri stâncoase care se numesc 
Rătăcitoarele. Nimic, nici măcar păsările înaripate, nu poate 
trece pe deasupra lor. In afară de o corabie, nici una nu a putut 
trece pe lângă Rătăcitoare, fiindcă toate şi-au găsit sfârşitul, iar 
din ele n-au mai rămas decât bucăţi de lemn şi leşurile 
marinarilor. 

— Şi cine este acela care a reuşit să le biruie? am întrebat-o 

eu. 

— Vestitul lason pe corabia lui, Argonaut. 

— lar după aceea vom avea parte de ape liniştite? 

Circe a clătinat din cap şi a zis: 

— După aceea veţi ajunge la un al doilea munte din piatră 
care se înalţă până la cer şi ale cărui povârnişuri sunt netede ca 
pereţii unei urne funerare, de aceea nimeni nu le poate urca. 
Acolo, în mijloc, se găseşte o peşteră, în care Scila, un monstru- 
femeie, bagă groaza în oricine îndrăzneşte să se apropie. Ea are 
şase gâturi lungi ca nişte şerpi, iar capetele ei au fălci cu trei 
rânduri de dinţi care pot face fărâme un om cât ai clipi. Fii atent 
că-şi va întinde capetele ca să-ţi înşface marinarii şi oştenii. Să 
vâsliţi cât puteţi de repede, altfel sigur veţi pieri cu toţii. Apoi va 
trebui să treceţi prin apele unde pândeşte Caribda, un vârtej 
uriaş care va încerca să vă tragă corabia în adâncuri. Să vă 
calculaţi trecerea, ca să o surprindeţi când doarme.” 

Luându-ne rămas-bun de la Circe cu lacrimi în ochi, ne-am suit 
în corabie şi am început să batem apele mării cu vâslele. 

— Şi chiar ai coborât în tărâmul umbrelor? a întrebat în şoaptă 
frumoasa soţie a regelui Alcinou, apoi a pălit la faţă. 

— Da, am urmat sfatul lui Circe şi am vâslit către Hades şi 
îngrozitorul tărâm al morţilor. După cinci zile de vâslit, când am 
pătruns în apele fluviului Ocean, care curge la capătul lumii, ne- 
am trezit într-o pâclă deasă. Cerul dispăruse, iar noi ne aflam 
într-o beznă veşnică, unde razele soarelui nu ajung niciodată. Am 
tras corabia pe uscat. Am coborât singur şi am păşit prin lumina 
stranie până când am ajuns la o peşteră uriaşă ce se căsca la 
poalele unui munte. Apoi m-am aşezat să aştept. 

Curând au început să se adune spiritele, care scoteau gemete 
îngrozitoare. Am rămas fără grai când a apărut însăşi mama 
mea. Nu ştiam că murise, pentru că la plecarea mea spre Uium 
era încă în viaţă. „Fiule, mi-a spus ea cu glas scăzut, de ce vii în 
lumea întunericului dacă eşti încă viu? Nu ai ajuns încă la casa ta 
din Ithaca?” 

Cu lacrimi în ochi, i-am povestit despre călătoria cumplită şi 
pierderea în condiţii groaznice a oştenilor mei în drumul spre 
casă. 

„Am murit de durere, temându-mă că nu-mi voi revedea fiul”, 
mi-a spus ea. 

Am izbucnit în lacrimi la auzul vorbelor ei şi am încercat să o 
îmbrăţişez, dar ea era ca o pală de fum care s-a mistuit, iar 

braţele mele au rămas goale. 

Apoi au sosit, rând pe rând, pâlcuri de bărbaţi şi femei, oameni 
pe care îi cunoscusem şi îi respectasem. Soseau, mă 
recunoşteau şi clătinau încet din cap, după care se întorceau în 
adâncul peşterii. Am rămas uimit văzându-l şi pe vechiul meu 
camarad de luptă, regele Agamemnon, comandant în bătăliile 
contra cetăţii Uium. 

„— Ai murit pe mare? l-am întrebat. 

— Nu, soţia mea şi amantul ei, împreună cu o hoardă de 
trădători, m-au atacat. Am luptat din răsputeri, dar m-au 
copleşit. Tot ei au ucis-o şi pe Cassandra, fiica lui Priam.” 

Apoi a apărut nobilul Ahile, alături de Patrocle şi Aiax, care m- 
au întrebat de soarta familiilor lor, dar eu nu aveam ştiri despre 
ei. Am vorbit despre vremurile de odinioară, după care şi ei s-au 
întors în lumea subpământeana. Apoi au venit lângă mine 
duhurile altor prieteni şi războinici şi fiecare mi-a istorisit 
povestea lui. 

Văzusem atâţia morţi, încât inima mi-era înnegurată de 
tristeţe. In cele din urmă, n-am mai putut să rabd, am părăsit 
acel tărâm cumplit şi m-am îmbarcat pe corabie. Fără să mai 
privesc înapoi, am navigat prin giulgiul de ceaţă întunecată până 
am zărit din nou soarele şi am pornit spre ţara sirenelor. 

— Şi ai trecut pe lângă sirene fără necazuri? l-a întrebat 
regele. 

— Da, a răspuns el. Dar, înainte de a naviga prin acele ape, 
am luat o bucată mare de ceară pe care am tăiat-o în bucăţi cu 
spadă. 

Apoi am frământat între degete ceara aceea până s-a muiat şi 
cu bucăţile am astupat urechile echipajului. Le-am poruncit apoi 
să mă lege de catarg şi să nu ia în seamă rugăminţile mele de a 
schimba direcţia, pentru că altfel aveam să sfârşim zdrobiţi de 
stânci. 

Sirenele şi-au început cântările fermecate imediat ce ne-au 
văzut corabia trecând prin dreptul insulei lor stâncoase. „Vino la 
noi să asculţi dulceaţa cântecelor noastre, vestite Ulise. Auzi-ne 
cântul şi lasă-te în braţele noastre, pentru că te vom fermeca şi 
te vom face mai înţelept.” 

Muzica şi sunetul glasurilor lor erau atât de ameţitoare, încât 
m-am rugat de oamenii mei să cârmească spre ele, însă ei doar 
m-au legat mai straşnic de catarg şi au iuţit vâslitul până când n- 
am mai auzit glas de sirene. Abia atunci şi-au scos şi ei ceară din 

urechi şi m-au dezlegat. 

După ce am trecut de insula stâncoasă, am înfruntat valuri 
mari şi mugetul sălbatic al mării. Am strigat oamenilor mei să 
vâslească mai vârtos, iar eu am cârmit corabia printre coamele 
talazurilor. Nu le-am spus despre îngrozitorul monstru Scila, căci 
n-ar mai fi vrut să vâslească şi s-ar fi ascuns de frică pe fundul 
corăbiei. Am ajuns la strâmtoarea presărată cu colţi de stâncă şi 
am pătruns în apele învolburate ale Caribdei, care ne-a răsucit 
vasul ca pe o coajă de nucă. Ne simţeam de parcă am fi fost în 
vârtejul stârnit într-un vas ce clocoteşte la foc. Ne aşteptam să 
pierim dintr-o clipă în alta, căci Scila s-a năpustit de deasupra, iar 
capetele ei de viperă au smuls dintre noi pe şase dintre cei mai 
buni oşteni. Le-am auzit răcnetele disperate în vreme ce erau 
ridicaţi spre cer, striviţi de dinţii ei ascuţiţi şi i-am văzut cu feţele 
îndreptate spre mine, în chinurile morţii. A fost cea mai 
îngrozitoare privelişte la care mi-a fost dat să asist în toată 
călătoria aceea cumplită. 

Indată ce am ieşit în largul mării, fulgere şi trăsnete au 
început să cutremure cerul. Un fulger a izbit corabia, năpădind-o 
cu miros de pucioasă. Forţa lui teribilă a sfârtecat-o în bucăţi, 
azvârlind echipajul în apele turbate, unde s-au înecat cu toţii. 

Am reuşit să mă agăţ de o frântură din catargul de care era 
încă legată o chingă din piele, pe care am folosit-o ca să mă leg 
peste brâu de o rămăşiţă a chilei. Ajungând călare pe plută 
aceea încropită în grabă, am fost dus de apele mării spre larg, 
ajungând astfel la mila vânturilor şi a curenților. La multe zile 
după aceea, cu mine mai mult mort decât viu, pluta a ajuns pe 
insula Ogigia, tărâmul lui Calipso, o femeie foarte inteligentă şi 
de o frumuseţe răpitoare, care era sora lui Circe. Patru dintre 
supuşii ei m-au găsit pe țărm şi m-au purtat la palatul ei, unde ea 
însăşi m-a oblojit şi mi-a purtat de grijă până când m-am 
însănătoşit pe deplin. 

O vreme am trăit fericit pe Ogigia, îngrijit cu dragoste de 
Calipso, care dormea alături de mine. Ne petreceam timpul într-o 
grădină neasemuit de frumoasă, unde se găseau patru fântâni 
care îşi aruncau apele în toate direcţiile. Pe insulă erau păduri 
bogate, pline de păsări colorate care zburau din ramură în 
ramură, iar pâraie limpezi alergau sprinţar prin poiene liniştite, 
mărginite de vii înfloritoare. 

— Şi cât timp ai stat cu Calipso? a întrebat regele. 

— Şapte luni. 

— De ce nu ţi-ai căutat o corabie cu care să pleci de acolo? l-a 
întrebat regina Arete. 

Ulise a ridicat din umeri. 

— Pentru că pe insulă nu exista nici o corabie. 

— Atunci cum ai reuşit să pleci până la urmă? 

— Buna şi blândă Calipso ştia de durerile mele. Ea m-a trezit 
într-o dimineaţă şi mi-a vorbit de dorinţa ei de a mă întoarce 
acasă. Ea mi-a dăruit unelte, m-a dus în pădure şi m-a ajutat să- 
mi construiesc o plută care să reziste urgiilor mării. Tot ea a 
cusut pânze din piei de vită şi mi-a dat provizii şi apă de drum. 
După cinci zile eram pregătit de plecare. M-au întristat nespus 
vaietele ei de durere că trebuia să-mi îngăduie să plec. Era o 
femeie cum rar se găseşte, una pe care şi-ar dori-o orice bărbat. 
Dacă n-aş fi iubit-o mai mult pe Penelopa, aş fi rămas bucuros 
acolo, alături de ea. Ulise a făcut o pauză şi în ochi i-a apărut o 
lacrimă. Mă tem că a murit de durere în zilele pustii de după 
plecarea mea. 

— Ce s-a întâmplat cu pluta? l-a întrebat Nausicaa. Când te- 
am găsit, erai abandonat pe țărm. 

— După şaptesprezece zile senine, marea s-a răsculat pe 
negândite şi şi-a arătat mânia. Furtuna grozavă, însoţită de o 
ploaie orbitoare şi de rafale cumplite de vânt, mi-a smuls pânza 
de la plută. Pierderea pânzei a fost urmată de valuri înalte, care 
mi-au izbit ambarcaţiunea firavă atât de tare, încât abia se mai 
ţinea laolaltă. M-am lăsat în voia mării vreme de două zile, după 
care apele m-au azvârlit pe țărmurile voastre, unde tu, scumpă şi 
frumoasă Nausicaa, m-ai găsit. Ulise a tăcut o clipă. Aici se 
încheie povestea nenorocirilor şi necazurilor mele. 

Toată lumea din palat a rămas înfiorată de incredibila poveste 
a lui Ulise. Regele Alcinou s-a ridicat cu grabă şi s-a adresat 
oaspetelui său: 

— Ne simţim onoraţi să avem în mijlocul nostru un musafir 
atât de vestit ca tine şi îţi rămânem îndatoraţi că ne-ai desfătat 
cu povestea ta minunată. De aceea, în semn de recunoştinţă, a 
ta să fie cea mai iute corabie a mea, împreună cu un echipaj, ca 
să te ducă tocmai până în Ithaca. 

Ulise a mulţumit din suflet, pentru că s-a simţit copleșit de o 
asemenea generozitate, însă abia aştepta să pornească la drum. 

— Rămâneţi cu bine, tu, rege Alcinou, tu, frumoasă regină 
Arete şi tu, prea bună şi blândă Nausicaa. Să fiţi fericiţi în 
căminul vostru şi fie ca zeii să vă aibă în paza lor. 

Apoi Ulise a păşit peste prag şi a fost condus până la corabie. 
Favorizat de vânturi şi de marea prietenoasă, a ajuns în cele din 
urmă în regatul lui de pe insula Ithaca, unde l-a regăsit pe fiul 
său Telemah. Tot acolo a găsit-o pe soţia sa, Penelopa, asediată 
de pretendenți, pe care i-a ucis până la unul. 


Astfel se încheie aventura lui Ulise, o poveste care a dăinuit 
vreme de veacuri, înflăcărând imaginaţia tuturor celor care au 
citit-o sau au ascultat-o. Din păcate, ea nu este întru totul 
adevărată. Altfel spus, doar o parte din ea este adevărată. 

lar asta pentru că Homer nu a fost grec. lar //iada şi Odiseea s- 
au desfăşurat în alte locuri decât cele în care le plasează 
legendele. 

Adevărata poveste a aventurilor lui Ulise suna cu totul altfel, 
iar ea avea să fie scoasă la lumină abia mult, mult mai târziu... 


PARTEA ÎNTÂI 
Nici iadul nu-şi arată mânia 
precum marea. 

Capitolul 1 


15 AUGUST 2006 
KEY WEST, FLORIDA 


Heidi Lisherness tocmai se pregătea să plece la întâlnirea cu 
soţul ei ca să petreacă seara în oraş, când a mai aruncat o ultimă 
privire asupra imaginilor culese de un satelit pentru operaţiuni 
de scanare ultrarapidă. Heidi stătea la birou, cu părul presărat cu 
fire argintii strâns într-un coc, cu silueta ei plină îmbrăcată într- 
un şort verde şi o bluză asortată, ca măsură de confort în arşiţa 
şi umiditatea tipice pentru Florida în luna august. 

Era cât pe ce să închidă computerul până a doua zi dimineaţa, 
când a remarcat ceva greu de definit la ultima imagine 
recepţionată de computer tocmai de la satelitul aflat deasupra 
Atlanticului, la sud-vest de Insulele Capului Verde, în largul 
coastelor Africii. S-a aşezat la loc şi s-a uitat mai atent la ecran. 

Pentru un ochi neformat, imaginea de pe monitor prezenta 
aparent doar câţiva nori nevinovaţi care pluteau deasupra mării 
de un albastru ca azurul. Lui Heidi ea i s-a părut mai curând 
amenințătoare. A comparat-o cu cea primită cu două ore în 
urmă. Masa de nori cumulus crescuse în volum mai rapid decât 
orice embrion de furtună pe care îl ţinea minte din cei 
optsprezece ani de când se ocupa cu monitorizarea şi prognoza 
uraganelor tropicale din Oceanul Atlantic la Centrul pentru 
studiul uraganelor de la National Underwater and Marine Agency? 
(NUMA). S-a apucat să mărească cele două imagini ale furtunii 
aflate în plină evoluţie. 

Soţul ei, Harley, un bărbat cu un aer optimist şi cu o mustață 
care îl făcea să semene cu o morsă, chel şi purtând ochelari fără 
rame, a intrat în biroul ei cu o expresie de nerăbdare pe faţă. Şi 
el era meteorolog, însă lucra la Institutul Meteorologic Naţional 
ca analist de date climatologice, pe baza cărora se transmiteau 
recomandări serviciilor aeriene comerciale şi private, 
ambarcaţiunilor şi navelor oceanice. 

— Ce te mai reţine? a întrebat el, arătând cu degetul spre 
ceasul de la mâna. Hai, că am făcut rezervări la Crab Pot. 


2 Agenţia Naţională pentru Studii Subacvatice şi Marine. 

Fără să ridice ochii spre el, Heidi a făcut un semn către cele 
două imagini puse alături pe ecran. 

— Astea au fost făcute la interval de două ore. Spune-mi şi 
mie cum ţi se par. 

Harley a rămas o vreme cu ochii lipiţi de ecran. Apoi pe frunte 
i-au apărut câteva cute şi-a aranjat mai bine ochelarii pe nas şi s- 
a aplecat ca să vadă mai de aproape şi să compare. Intr-un 
târziu, s-a uitat la soţie şi a dat afirmativ din cap: 

— E o evoluţie a naibii de rapidă. 

— Prea rapidă, a spus Heidi. Dacă şi în continuare se va 
dezvolta în acelaşi ritm, doar Dumnezeu ştie cât de puternică va 
fi furtună pe care o vor naşte norii ăştia. 

— Nu se ştie, a spus el gânditor. S-ar putea să atace ca o 
leoaică furioasă şi să ajungă o biată mieluşea. S-a mai întâmplat. 

— Adevărat, dar aproape tuturor furtunilor le trebuie zile, dacă 
nu săptămâni ca să ajungă la o asemenea forţă. Asta a crescut în 
câteva ore ca o ciupercă după ploaie. 

— E prematur să-i prevezi direcţia de deplasare sau locul în 
care va atinge forţa maximă şi va provoca daunele cele mai 
mari. 

— Am ciudatul sentiment că va fi imprevizibilă. 

Harley a surâs. 

— Sper că ai să mă ii la curent cu evoluţia ei, bine? 

— Cei de la Institutul Meteorologic Naţional vor afla primii, a 
promis ea, bătându-l uşor pe braţ. 

— Te-ai gândit ce nume o să-i dai noii tale prietene? 

— Dacă ajunge violentă aşa cum cred eu, o să-i spun Lizzie, 
după ucigaşa Lizzie Borden. 

— E cam devreme să alegi un nume care începe cu L’, dar mi 
se pare potrivit. Harley a ridicat poşeta soţiei şi i-a întins-o. Ai 
timp berechet mâine să vezi cum evoluează. Acum mor de 
foame. Hai, că ne aşteaptă crabii! 

Ascultătoare, Heidi a ieşit din birou în urma soţului, stingând 
luminile şi încuind uşa. Insă neliniştea crescândă nu i s-a atenuat 
când s-a aşezat pe bancheta maşinii. Nu-i era mintea la 
mâncare. Gândurile îi rămăseseră la ceea ce părea a fi un uragan 
în plină formare şi care putea atinge proporţii înspăimântătoare. 


Oricum s-ar numi, un uragan rămâne tot uragan când apare în 


3 De obicei, numele uraganelor se dau în ordine alfabetică, în 
ordinea apariţiei lor într-o anumită zonă. (n.red.). 

Oceanul Atlantic. Lucrurile stau altfel în Pacific, unde se cheamă 
taifun, sau în Oceanul Indian, unde este cunoscut sub numele de 
ciclon. Uraganul este cea mai temută forţă a naturii, depăşind de 
multe ori efectele devastatoare ale erupţiilor vulcanice sau ale 
cutremurelor, deoarece provoacă distrugeri pe suprafeţe mult 
mai extinse. 

La fel ca un om sau un animal, uraganul se naşte în anumite 
condiţii, în primul rând, apele tropicale din largul coastelor 
vestice ale Africii trebuie să se încălzească, ajungând la 
temperaturi ce depăşesc 27°C. Apoi razele solare înfierbânta 
apa, producând cantităţi uriaşe de vapori ce se ridică în 
atmosferă. Umiditatea se înalţă spre straturile de aer mai rece şi 
condensează, formând mase de nori cumulus, care dau naştere 
ploilor pe arii extinse şi furtunilor însoţite de descărcări electrice. 
Această combinaţie asigură căldura care alimentează evoluţia 
furtunii de la faza „copilăriei” la „pubertate”. 

Apoi intervin curenţii de aer ascendenți care se rotesc cu 
viteze de până la 56 km/h sau 33 de noduri. Aceste vânturi tot 
mai puternice fac ca presiunea aerului de la suprafaţa apei să 
scadă. Cu cât scăderea presiunii este mai accentuată, cu atât 
mai intensă devine circulaţia vânturilor, care se rotesc tot mai 
rapid, până se formează un vârtej. Alimentat de aceste 
ingrediente, sistemul, aşa cum este el denumit de către 
meteorologi, creează o forţă centrifugă explozivă, care roteşte 
un zid compact de vânt şi ploaie în jurul centrului sau „ochiului”, 
rămas uimitor de calm. In interiorul acestui „ochi” soarele 
străluceşte, marea este relativ liniştită şi singurul semn care 
trădează energia extraordinară a furtunii sunt pereţii 
înconjurători de culoare alburie, care se ridică până la 15 000 de 
metri spre cer. 

Până în acest moment, sistemul se numeşte depresiune 
tropicală, dar, după ce vânturile ating viteza de 120 km/h, el 
devine un uragan în deplinul înţeles al cuvântului. Apoi, în funcţie 
de viteză pe care o capătă vânturile, uraganului i se dă un număr 
pe o scară. Vânturile cuprinse între 95 şi 152 km/h plasează 
uraganele în categoria 1, a celor de forţă minoră. Categoria a 2-a 
înseamnă un uragan moderat, cu vânturi de până la 177 km/h. 
Cele de categoria a treia generează vânturi cu viteze de la 178 
până la 210 km/h şi sunt considerate majore. Vânturile de până 
la 250 km/h sunt extraordinare, aşa cum a fost uraganul Hugo, 
care în 1989 a şters de pe faţa pământului locuinţele situate pe 

plajă de la nord de Charleston, Carolina de Sud. Şi, în sfârşit, 
există tartorul tuturor uraganelor, cel de categoria a 5-a, cu 
vânturi ce depăşesc 250 km/h, precum uraganul Camille, care a 
lovit Louisiana şi Mississippi în 1969. Camille a provocat moartea 
a 256 de persoane, ceea ce nu înseamnă aproape nimic în 
comparaţie cu cele 8 000 de persoane ucise în marele uragan 
din 1900 care a pustiit zona Galveston din Texas. In materie de 
victime, recordul este deţinut de ciclonul tropical care a bântuit 
țărmurile Bangladeshului în 1970 şi care a lăsat în urmă 
aproximativ o jumătate de milion de morţi. 

Din punctul de vedere al pagubelor, marele uragan din 1926 
care a devastat sud-estul Floridei şi Alabama a lăsat o notă de 
plată de 83 de miliarde de dolari (dacă ţinem seama de rată 
inflaţiei). În mod uimitor, în acea catastrofă şi-au pierdut viaţa 
doar 243 de persoane. 

Insă nimeni nu-şi închipuise, nici măcar Heidi Lisherness, că 
uraganul Lizzie părea să aibă o gândire proprie, aproape 
diabolică, iar furia lui, ce urma să se dezlănţuie curând, avea să 
facă de ruşine toate uraganele înregistrate anterior în Atlantic. 
La scurt timp după ce a căpătat forţă, Lizzie şi-a început călătoria 
ucigătoare către Marea Caraibilor, provocând haos şi distrugeri 
inimaginabile pe oriunde trecea. 

Capitolul 2 


Rapid şi puternic, un rechin-ciocan masiv, de aproape cinci 
metri lungime, se strecura cu graţie prin apa limpede ca aerul, 
asemenea unui nor cenuşiu care trece pe deasupra unei 
poieniţe. Ochii bulbucaţi priveau fix de la capetele botului 
transversal. Au surprins o mişcare şi s-au rotit, concentrându-se 
asupra unei creaturi care înota prin pădurea de corali de 
dedesubt. Nu semăna cu nici o fiinţă văzută de rechinul-ciocan 
până atunci. Avea două aripioare paralele care porneau din 
partea din spate şi era colorată în negru cu dungi roşii de-a 
lungul părţilor laterale. Uriaşului rechin nu i s-a părut că acea 
creatură prezenta vreun interes, aşa că a continuat să caute o 
pradă mai apetisantă, fără să-şi dea seama că apariţia ar fi fost o 
bucăţică extrem de gustoasă. 

Summer Pitt a observat rechinul, dar nu l-a luat în seamă, 
examinând cu un aer concentrat recifele de coral din interiorul 
bancului Navidad, situat la 110 kilometri nord-est de ţărmul 
Republicii Dominicane. Bancul era o zonă periculoasă de aproape 
80 km?, cu adâncimi între 1 şi 30 de metri. De-a lungul secolelor, 
cel puţin 200 de nave îşi găsiseră sfârşitul în recifele lui 
neiertătoare, care alcătuiau un soi de creastă a unui munte 
submarin ce se înălța din adâncimile abisale ale Oceanului 
Atlantic. 

Coralii din acea secţiune a bancului erau neatinşi şi frumoşi, 
ridicându-se în unele zone chiar la cincisprezece metri de pe 
fundul nisipos. Se vedeau corali Gorgonia delicaţi ca nişte 
evantaie şi uriaşe formaţiuni coraliere Meandrina, asemănătoare 
unui creier omenesc, iar culorile lor vii şi contururile sculptate se 
desfăşurau în hăul albastru ca o grădină maiestuoasă cu 
nenumărate arcade şi grote. Summer avea impresia că înota 
printr-un labirint de alei şi tuneluri, unele transformându-se în 
fundături, altele devenind adevărate canioane şi crevase 
suficient de late pentru a lăsa să treacă până şi un camion greu. 

Deşi apa avea de peste 26 de grade, Summer Pitt era izolată 
ermetic, din cap până în picioare, într-un costum din cauciuc 
vulcanizat foarte rezistent, Viking Pro Turbo 1000. Alesese acel 
costum cu negru şi roşu în locul altuia, mai uşor, nu atât pentru a 
se proteja de temperatura apei, ci pentru a evita contaminarea 

chimică şi biologică pe care o anticipa în cursul studiului de 
evaluare şi monitorizare a formațiunilor coraliere. 

A aruncat o privire spre busolă şi a făcut o uşoară rotaţie spre 
stânga, lovind apa cu labele şi ţinându-şi în acelaşi timp mâinile 
în spatele şi dedesubtul buteliilor gemene de oxigen, pentru a 
reduce rezistenţa apei la înaintare. Costumul greu şi masca AGA 
Mark Il care-i acoperea toată faţa ar fi ajutat-o mai mult să 
păşească pe fund decât să înoate, însă suprafaţa deseori 
accidentată a coralilor făcea mersul pe jos aproape imposibil. 

Formele corpului şi trăsăturile chipului îi erau ascunse de 
costumul masiv şi de mască pentru faţă. Singurele indicii ale 
frumuseţii ei erau ochii de un cenuşiu minunat care priveau prin 
lentilele măştii şi o şuviţă de păr roşcat care îi scăpase pe frunte 
de sub mască. 

Summer iubea marea şi scufundările în adâncuri. Fiecare 
intrare în mare reprezenta o nouă aventură într-o lume 
necunoscută. Işi închipuia adesea că e o sirenă, prin vinele căreia 
curge apă sărată. La îndemnul mamei, studiase oceanografia. 
Studentă eminentă, absolvise Institutul Scripps de Oceanografie, 
unde îşi obținuse masteratul în biooceanografie. In acelaşi timp, 
Dirk, fratele ei geamăn, îşi luase diploma în inginerie 
oceanografică la Florida Atlantic University. 

La scurt timp după ce reveniseră acasă în Hawaii, mama lor, 
care era pe moarte, le-a destăinuit că tatăl lor, pe care ei nu-l 
cunoscuseră, era directorul de proiecte speciale de la NUMA din 
Washington, D.C. Până atunci nu le vorbise niciodată despre tatăl 
lor. Abia pe patul de moarte le povestise despre iubirea lor şi 
despre motivul pentru care îl lăsase să creadă că murise într-un 
cutremur submarin în urmă cu douăzeci şi trei de ani. Grav rănită 
şi desfigurată, considerase că era preferabil ca el să-şi trăiască 
viaţa netulburat, fără ea. Câteva luni mai târziu, dăduse naştere 
celor doi gemeni. In amintirea iubirii ei nestinse o botezase pe 
Summer cu propriul nume şi pe Dirk cu numele tatălui. 

După înhumare, Dirk şi Summer au plecat la Washington ca 
să-l cunoască pe Pitt Senior. Apariţia lor neaşteptată i-a produs 
acestuia un şoc. Deconcertat că avea în faţă un fiu şi o fiică 
despre existenţa cărora nu avea cunoştinţă, Dirk Pitt s-a bucurat 
enorm, deoarece crezuse mai bine de douăzeci de ani că iubirea 
de neuitat a vieţii lui murise de mult. Apoi s-a întristat profund 
când a aflat că ea fusese invalidă toţi acei ani, fără să ia legătura 
cu el şi că murise cu doar o lună înainte. 

Îmbrăţişându-şi familia de care nu avusese parte până atunci, 
tatăl şi-a condus imediat copiii într-un vechi hangar pentru 
avioane, unde locuia şi unde îşi păstra uriaşa colecţie de 
automobile de epocă. Când a aflat că mama insistase ca fiul şi 
fiica să-i urmeze cariera şi să studieze ştiinţele oceanului, a 
reuşit să le aranjeze angajarea la NUMA. 

Acum, după doi ani de activitate în cadrul unor proiecte 
desfăşurate în întreaga lume, Summer şi fratele ei începuseră o 
călătorie unică, al cărei scop era cercetarea şi culegerea de date 
privind contaminarea toxică stranie ce ucidea fragila viaţă 
marină în zona bancului Navidad şi a altor recife din Caraibe. 

Cea mai mare parte a regiunii era încă populată de corali 
sănătoşi şi de numeroase specii de peşti. Bibani-de-recif în culori 
strălucitoare se amestecau cu uriaşi peşti-papagal şi cu bibani- 
de-mare, în vreme ce mici peşti tropicali irizaţi, brăzdaţi cu 
galben şi mov, ţâşneau încoace şi încolo, dând roată micuţilor 
căluţi-de-mare, colorați în maro şi roşu. Murenele fioroase îşi 
scoteau capetele din golurile create în corali şi-şi deschideau şi 
închideau ameninţător fălcile, aşteptând să-şi înfigă dinţii ascuţiţi 
ca nişte ace în vreo pradă. Summer ştia că murenele arătau 
înspăimântătoare doar pentru că asta era metoda lor de a 
respira, întrucât nu aveau branhii în gâtlejuri. Rareori atacau 
omul, doar atunci când se simțeau amenințate. Pentru a fi 
muşcat de o murenă, înotătorul trebuia practic să-şi vâre mâna 
în gura ei. 

Ajunsă deasupra unei adâncituri nisipoase în care nu existau 
corali, Summer a perceput o umbră şi a ridicat privirea, aproape 
aşteptându-se să vadă acelaşi rechin, venit să se uite la ea mai 
de aproape, însă era un grup de cinci pisici-de-mare pătate. Una 
s-a desprins din formaţie şi, ca un avion, i-a dat roată lui 
Summer, uitându-se curioasă, după care s-a propulsat în sus, 
alăturându-se celorlalte. 

După ce s-a mai deplasat vreo patruzeci de metri, Summer a 
trecut peste o formaţie de corali gorgonici cu coarne şi a 
observat o epavă. O baracudă uriaşă, de peste un metru şi 
jumătate, plutea pe deasupra resturilor navei, veghind cu ochi 
negri şi glaciali la tot ce se petrecea pe teritoriul ei. 

Vasul cu aburi Vandalia fusese mânat spre bancul Navidad în 
1876, de către un uragan fioros. Din cei 180 de pasageri şi 30 de 
membri ai echipajului nu supravieţuise nimeni. Considerată de 
compania de asigurări Lloyd's pierdută fără urmă, soarta ei 

rămăsese un mister până în 1982, când rămăşiţele ei acoperite 
în parte de corali fuseseră descoperite de scufundători sportivi. 
Acum era greu de identificat. După 130 de ani, bancul o 
acoperise cu un strat de corali care, în unele locuri, măsura şi un 
metru. Singurele indicii care demonstrau că acela fusese cândva 
un vas cu aburi erau cazanele şi motoarele care ieşeau încă din 
carcasa şi armătura contorsionate. Cea mai mare parte a 
lemnului dispăruse, fie putrezit în apa sărată, fie mâncat de 
diverse creaturi ale mării, care înghiţeau orice materie organică. 

Construită pentru West Indies Packet Company în 1864, 
Vandalia avea 97,5 metri din vârful provei şi până la catargul 
portdrapel de la pupa, 12,8 metri lăţime, spaţii de cazare pentru 
250 de pasageri şi trei magazii pentru cantităţi uriaşe de mărfuri. 
Naviga între Liverpool şi Panama, unde debarca pasagerii şi 
descărca mărfurile, care călătoreau apoi cu trenul spre latura 
dinspre Pacific a istmului, de unde se îmbarcau pe nave cu aburi, 
continuându-şi drumul către California. 

Foarte puțini scufundători recuperaseră obiecte de pe 
Vandalia. Camulflată în mijlocul formaţiunii coraliere, era greu de 
găsit. In acea noapte groaznică, după ce fusese strivită de 
valurile înalte cât munţii produse de uraganul care o surprinsese 
în larg, înainte de a putea ajunge la adăpost în porturile din 
Republica Dominicană sau din Insulele Virgine apropiate, din 
navă nu rămăsese prea mult. 

Purtată de un curent blând, Summer a înotat pe deasupra 
bătrânei epave şi a privit în jos, încercând să-şi imagineze 
oamenii care se plimbaseră cândva pe puntea ei. A avut o 
senzaţie stranie. Era ca şi cum ar fi plutit pe deasupra unui 
cimitir bântuit, ai cărui morţi i-ar fi vorbit din trecut. 

Summer urmărea din ochi baracuda impozantă care stătea 
nemişcată. Peştele acesta cu înfăţişare feroce nu ducea lipsă de 
hrană. |năuntrul şi în jurul epavei bătrânei Vandalia existau 
suficiente forme de viaţă ca să umple paginile unei enciclopedii 
de ihtiologie marină. 

Silindu-se să alunge din minte imaginile terifiante ale tragediei 
navei, Summer a înotat atentă prin apropierea baracudei care o 
aţintea cu ochii ei ca nişte mărgele. Ajunsă la o oarecare distanţă 
de ea, Summer s-a oprit câteva clipe ca să citească cifrele de pe 
manometru, verificând cât aer mai avea în rezervoare şi ca să-şi 
marcheze poziţia pe minicomputerul conectat la GPS?, apoi a 


1 Global Positioning System, Sistem de Poziţionare Globală. 

aruncat o privire la busolă, ca să ştie unde se afla faţă de 
locuinţa submarină în care trăiau ea şi fratele ei cât timp aveau 
să rămână pe bancul Navidad şi a citit pe ecranul ceasului 
acvatic de când se afla în apă. S-a simţit uşor împinsă în sus de 
forţa apei şi a reacţionat eliberând puţin aer din vesta 
compensatoare de pe spatele ei. 

După ce a mai înotat aproximativ o sută de metri, Summer a 
observat cum culorile sclipitoare ale apei şi ale recifelor încep să 
se estompeze. Cu cât înainta, cu atât coralii deveneau mai 
sticloşi şi mai bolnăvicioşi, până când, de la un anumit punct 
încolo, încetară să mai existe. Până şi vizibilitatea în apă scăzuse 
în mod spectaculos, astfel că Summer nu vedea nimic dincolo de 
braţele întinse cu degetele în faţă. 

Avea senzaţia că pătrunsese într-o ceaţă densă. Era un 
fenomen misterios, cunoscut drept „mâzga cafenie”, care 
apăruse în tot bazinul Mării Caraibilor. Apa de la suprafaţă 
devenise o masă de un cenuşiu bizar, despre care pescarii 
spuneau că seamănă cu apa uzată din oraşe. Până la acea dată, 
nimeni nu ştia ce anume provocase sau ce declanşase acest 
fenomen. Oceanologii considerau că era cauzat de un tip de 
algă, dar trebuiau să dovedească acest lucru. 

Lucru de mirare, mâzga cafenie nu părea să ucidă peştii, 
precum ruda sa apropiată, mareea roşie. Aceştia scăpaseră de 
efectele toxice, dar curând începuseră să flămânzească din 
cauza degradării teritoriilor care le asigurau hrana. Summer a 
observat că anemonele-de-mare, care aveau de obicei culori 
strălucitoare şi care îşi ţineau braţele întinse pentru a se hrăni cu 
microorganismele duse de curenţi, păreau şi ele crunt lovite de 
ciudatul invadator al tărâmului în care vieţuiau. Motivul principal 
pentru care Summer coborâse era prelevarea câtorva mostre 
preliminare. Examinarea zonei moarte de pe bancul Navidad cu 
ajutorul camerelor de luat vederi şi cu aparatură de analiză 
chimică pentru a-i stabili şi a-i măsura compoziţia urma să se 
desfăşoare ulterior, în speranţa de a găsi măsuri care să rezolve 
situaţia. 

Această primă scufundare avea un simplu rol de explorare. 
Summer voia să vadă la faţa locului efectele fenomenului, astfel 
încât ea şi colegii ei, oamenii de ştiinţă de la bordul vasului de 
cercetări aflat în apropiere, să poată evalua anvergura problemei 
şi să elaboreze un plan precis de studiere a cauzelor. 

Alarma în legătură cu mâzga cafenie fusese dată pentru prima 

oară de un scufundător profesionist, după o incursiune în largul 
coastelor Jamaicăi, în 2002. Pe măsură ce se întinsese din Golful 
Mexic, înconjurând arhipeleagul Florida Keys, ciudatul fenomen 
lăsase în urmă o dâră morbidă subacvatică, prea puţin vizibilă şi 
nereperată de la suprafaţă. Summer începea să-şi dea seama că 
dâra aceea era total diferită de ceea ce se întâmplă aici. Mâzga 
de pe bancul Navidad era mult mai toxică. A găsit stele de mare 
şi animale cu cochilie - creveţi şi homari - care muriseră. A 
remarcat apoi că peştii care înotau prin apa decolorată păreau 
letargici, aproape comatoşi. 

Summer a scos câteva recipiente din sticlă dintr-un săculeţ 
legat de o coapsă şi s-a apucat să ia mostre de apă. A mai 
colectat şi câteva stele de mare şi crustacee moarte şi le-a dat 
drumul într-un sac din plasă rară legat de centura cu lest. După 
ce a închis ermetic recipientele şi le-a pus bine în săculeţ, a 
verificat din nou rezerva de aer. li rămăseseră puţin mai mult de 
douăzeci de minute de petrecut sub apă. A examinat încă o dată 
busola şi a pornit să înoate în direcţia din care venise, ajungând 
din nou în ape limpezi. 

Privind în trecere către fundul care semăna cu un mic râu de 
nisip, a remarcat gura unei mici peşteri în recif, pe care n-o 
observase mai devreme. La prima vedere arăta ca toate celelalte 
prin dreptul cărora trecuse în ultimele 45 de minute. Intrarea 
părea cioplită în unghiuri drepte. Şi-a imaginat două coloane 
acoperite de corali. 

Un firicel de nisip ducea înăuntrul micii peşteri. Curioasă şi 
cum mai avea rezerve suficiente de oxigen, Summer a trecut 
înot de intrare şi a privit atent în semiîntunericul dinăuntru. 

La vreun metru şi ceva în interiorul camerei, culoarea indigo a 
pereţilor sclipea vag din cauza luminii licărinde a razelor de 
soare ce pătrundeau prin apă. Summer a înotat încet de-a lungul 
fundului nisipos şi, treptat, culoarea albăstruie a devenit mai 
închisă şi, după câţiva metri, s-a făcut cenuşie. Summer s-a 
răsucit nervoasă şi a privit peste umăr, asigurându-se că încă 
vede lumina din jurul intrării. 

Neavând lanternă, nu putea vedea prea multe şi nu-i era greu 
să-şi imagineze pericolele pândind din interiorul de un albastru 
foarte închis. S-a întors fără să se agite şi a înotat, folosindu-se 
doar de picioare, spre intrare. 

Brusc, una din labe i s-a frecat de ceva pe jumătate îngropat 
în nisip. Era cât pe ce să nu-i dea atenţie, considerându-l o 

bucată de coral, însă obiectul avea un contur simetric ce sugera 
că fusese făcut de om. Summer a săpat în nisip şi a eliberat 
obiectul. Deplasându-se spre lumină, l-a ridicat şi l-a agitat uşor 
în apă, ca să îndepărteze restul de nisip. Avea dimensiunile 
aproximative ale unei demodate cutii pentru pălării, doar că era 
foarte greu, cu toate că se afla în apă. In partea superioară se 
vedeau ieşind în afară două mânere, iar partea inferioară lăsa 
impresia că, sub stratul de coral, avea o bază ca un piedestal. 
Din câte îşi dădea seama Summer, obiectul era gol pe dinăuntru 
- un alt indiciu că nu fusese creat de natură. 

Prin mască, ochii lui Summer trădară un interes amestecat cu 
scepticism. A hotărât în cele din urmă să ducă obiectul la 
locuinţa submarină, unde îl putea curăța cu grijă şi putea vedea 
mai precis ce se afla sub stratul de corali acumulat pe suprafaţa 
lui. 

Greutatea suplimentară a misteriosului obiect şi a fiinţelor 
moarte lipite de el începuse să-i afecteze flotabilitatea, de aceea 
a adăugat aer în vesta compensatoare. Cu obiectul strâns sub 
braţ, a înotat alene spre locuinţă, nemaiţinând seama de dâra de 
bule de aer pe care o lăsa în urmă. 

Locuinţa pe care ea şi fratele ei aveau să o cheme „casă” în 
cursul următoarelor zece zile a apărut la mică distanţă prin apa 
albăstruie. 

Pisces era deseori numită „staţie din spaţiul intraterestru”, dar 
reprezenta un laborator subacvatic proiectat special pentru 
cercetări oceanografice. Practic, era o încăpere rectangulară de 
65 de tone, rotunjită la unul dintre capete, având 12,5 metri 
lungime, 3,5 metri lăţime şi 2,65 metri înălţime. Stătea pe nişte 
picioare prinse de o placă grea, care-i asigura un fundament 
stabil pe fundul mării, la 16,5 metri sub nivelul oceanului. Ecluza 
de la intrare servea drept spaţiu de depozitare şi loc în care 
rezidenții îmbrăcau şi dezbrăcau echipamentul de scufundare. 
Camera principală, care menținea o presiune diferenţială între 
cele două compartimente, cuprindea un mic spaţiu destinat 
lucrărilor de laborator, o bucătărie, un spaţiu restrâns pentru 
servirea mesei, patru paturi înguste, un computer şi un pupitru 
de comunicaţii conectat la o antenă exterioară, pentru a menţine 
contactul cu lumea de la suprafaţă. 

Summer şi-a scos buteliile de oxigen şi le-a conectat la tancul 
aflat alături. Ţinându-şi răsuflarea, a înotat în sus şi a intrat în 
ecluză, unde, încet, a depus săculeţul şi plasa cu mostre şi 

animale într-un recipient de mici dimensiuni. A aşezat misteriosul 
obiect acoperit de crusta de marii pe un prosop împăturit. Nu 
voia să rişte o contaminare. Faptul că suferea de căldură şi 
transpira din cauza porilor închişi vreme de câteva minute în plus 
era neînsemnat faţă de avantajul evitării vreunui virus poate 
mortal. 

După ce înotase destul de mult prin mâzga cafenie, o picătură 
căzută pe piele îi putea fi fatală. Summer încă nu îndrăznea să-şi 
dea jos costumul Viking cu casca ataşată şi bocancii, mănuşile 
închise ermetic cu inele de etanşare şi masca de pe faţă. După 
ce şi-a scos centura cu balast şi vesta compensatoare, a răsucit 
cele două robinete care puneau în funcţiune un sistem puternic 
de stropire, spălând costumul şi restul echipamentului cu o 
soluţie specială de decontaminare, pentru a îndepărta până şi 
ultimele urme toxice. Convinsă că se dezinfectase suficient, a 
oprit robinetele şi a bătut la uşa camerei principale. 

Deşi faţa bărbatului apărut de cealaltă parte a hubloului 
aparţinea fratelui ei geamăn, între cei doi erau puţine asemănări. 
Cu toate că se născuseră la un interval de câteva minute, ea şi 
fratele ei se deosebeau mult. Dirk o domina cu cei aproape doi 
metri ai lui, era zvelt, bine făcut şi foarte bronzat. Spre deosebire 
de ea, care avea părul drept şi roşcat şi ochii cenuşii, el avea 
părul negru, des şi ondulat, iar ochii îi erau de un verde ca 
opalul, aproape fascinant, care părea să scânteieze când primea 
lumină într-un anumit unghi. 

Când Summer a intrat în cameră, el i-a scos sistemul de 
etanşare dintre gulerul costumului şi mască. După licărirea din 
ochii lui, mai pătrunzători decât de obicei şi după expresia 
mohorâtă de pe faţă, ea şi-a dat seama că a dat de belea. 

Până ca el să apuce să spună ceva, ea şi-a azvârlit braţele în 
aer şi i-a luat-o înainte: 

— Ştiu, ştiu, nu trebuia să plec neînsoţită. 

— Ar trebui să ştii cum să te porţi, i-a spus Dirk, aproape 
exasperat. Dacă nu te-ai fi furişat la crăpatul zorilor, când încă nu 
mă trezisem, aş fi venit după tine şi te-aş fi adus înapoi de 
urechi. 

— lartă-mă, a spus Summer, mimând părerea de rău, dar pot 
face mai multe dacă nu trebuie să-mi bat capul cu un alt 
scufundător. 

Dirk a ajutat-o să-şi desfacă fermoarele groase, impermeabile 
ale costumului de scufundător Viking. Scoţându-şi întâi mănuşile 


40 


şi trăgându-şi gluga interioară pe ceafă, Summer s-a apucat să-şi 
dea jos costumul de pe tors, braţe, apoi picioare şi labele 
picioarelor, până când a reuşit să iasă din el. Părul i s-a revărsat 
ca o cascadă de roşu-arămiu. Pe dedesubt, Summer avea un 
costum strâns tip body, din nailon cu polipropilenă, care îi scotea 
în evidenţă trupul atrăgător. 

— Ai pătruns şi în mâzga cafenie? a întrebat-o Dirk pe un ton 
destul de îngrijorat. 

Ea a dat din cap şi a zis: 

— Am adus şi nişte mostre. 

— Eşti sigură că ai avut costumul perfect etanş? 

Ridicându-şi braţele deasupra capului, ea a făcut o piruetă. 

— Convinge-te. Nu se vede nici o picătură de noroi toxic sau 
altceva. 

Pitt şi-a lăsat palma pe umărul ei. 

— Nu uita ce-ţi spun: nu mai face scufundări de una singură. 
Nu mai ieşi fără mine, mai ales dacă sunt prin preajmă. 

— Da, frăţioare, a zis ea cu un zâmbet îngăduitor. 

— Să punem mostrele într-un recipient etanş. Căpitanul 
Barnum le poate duce laboratorului de pe navă pentru analize. 

— Vine căpitanul la noi? a întrebat ea, destul de surprinsă. 

— S-a invitat la masă, a răspuns Pitt. A insistat să vină chiar el 
cu proviziile. A zis că mai scapă câteva ore de funcţia de 
comandă. 

— Să-l anunţi că n-are ce să caute aici dacă nu aduce şi o 
sticlă de vin. 

— Să sperăm că primeşte mesajul prin telepatie, a zis Dirk cu 
un zâmbet. 


Cu înfăţişarea sa uscăţivă, căpitanul Paul T. Barnum putea fi 
luat drept un frate de-al legendarului Jacques Cousteau, doar că 
nu mai avea fir de păr pe cap. A sosit purtând un costum scurt 
de scufundător, pe care şi l-a lăsat pe el când a intrat în 
încăperea principală. Dirk l-a ajutat să pună pe masa de 
bucătărie cutia metalică în care se găseau alimente pentru două 
zile, după care Summer a început să aranjeze proviziile în 
dulăpior şi în frigider. 

— V-am adus un cadou, a anunţat Barnum, arătându-le o 
sticlă de vin jamaican. Dar nu numai atât. Bucătarul v-a pregătit 
pentru cină homar termidor cu cremă de spanac. 

— Asta explică şi prezenţa ta aici, a spus Pitt lovindu-l uşor pe 

căpitan cu palma peste spate. 

— Băuturi alcoolice într-un proiect NUMA, a murmurat Summer 
în derâdere. Ce-ar zice stimatul nostru şef, amiralul Sandecker, 
dacă ar afla că încălcăm regula de aur privind consumul de 
băuturi alcoolice în orele de program? 

— Tatăl vostru a exercitat o influenţă nefastă asupra mea, a 
spus Barnum. El nu urca niciodată la bordul vasului fără o ladă 
de vin de colecţie, în vreme ce amicul lui, Al Giordino, apărea 
întotdeauna cu o cutie metalică plină cu trabucuri din stocul 
personal al amiralului. 

— S-ar părea că, în afară de amiral, toată lumea ştie că Al 
cumpără în secret trabucurile din aceeaşi sursă, a spus Dirk şi a 
surâs. 

— Şi ce avem la felul doi? a întrebat Barnum. 

— Tocăniţă din peşte proaspăt şi salată de crab. 

— Cine se ocupă de servit? 

— Eu, a mormăit Dirk. Singurul fel de mâncare din fructe de 
mare pe care Summer ştie să îl pregătească este sendviş cu ton. 

— Nu-i adevărat, a spus ea îmbufnată. Sunt o bucătăreasă 
bună. 

Dirk a măsurat-o cu un aer cinic. 

— De aceea cafeaua făcută de tine are gust de acid de 
baterie? 

Prăjit în unt, homarul cu spanac a fost însoţit de vinul 
jamaican şi de povestea câtorva aventuri marine ale lui Barnum. 
Summer s-a strâmbat urât la fratele ei când a adus la masă o 
plăcintă cu lămâie pe care o pregătise chiar ea la cuptorul cu 
microunde. Dirk a recunoscut primul că ea reuşise o minune, 
pentru că, din câte ştia el, cuptorul cu microunde nu se prea 
folosea la copt prăjituri. 

Barnum s-a ridicat, gata să-şi ia rămas-bun, când Summer l-a 
oprit cu un gest. 

— ţi fac o enigmă cadou. 

Barnum a privit-o printre genele strânse. 

— Ce fel de enigmă? 

Ea i-a întins obiectul pe care îl găsise în cavernă. 

— Ce reprezintă? 

— Cred că-i un vas sau o urnă. N-avem cum să ne dăm seamă 
decât după ce îndepărtăm crusta. Speram s-o duci pe vas şi să 
pui pe cineva de la laborator să o curețe bine. 

— Sunt convins că se vor găsi amatori. Barnum a ridicat-o cu 

ambele mâini, ca şi cum ar fi cântărit-o. Pare cam grea ca să fie 
din teracotă. 

Dirk a făcut un semn către baza obiectului. 

— Există un spaţiu unde nu s-a depus nimic şi se vede că e din 
metal. 

— Ciudat, nu văd nici urmă de rugină. 

— Nu garantez, dar am bănuiala că e din bronz. 

— Are o formă prea graţioasă ca să fi fost făcută de 
meşteşugarii de prin zona asta, a adăugat Summer. Chiar dacă 
are crusta asta groasă, mi se pare că zăresc o serie de figurine 
zgâriate de jur împrejur. 

Barnum a privit urna cu mai multă atenţie. 

— Ai mai multă imaginaţie decât mine. Cred că la întoarcerea 
în port o să găsim un arheolog care să rezolve ghicitoarea asta, 
dacă nu cumva o să facă scandal că am luat-o de pe fundul 
mării. 

— Nu-i nevoie să aşteptăm atât de mult, a spus Dirk. Ce-ar fi 
să-i trimiţi nişte fotografii lui Hiram Yaeger de la sediul NUMA din 
Washington? El ne-ar putea sugera vechimea şi proveniența 
obiectului. S-ar putea să fi căzut de pe vreun vas în trecere sau 
să provină de la o epavă. 

— Vanaalia e scufundată în apropiere, a sugerat Summer. 

— Cred că asta e sursa, a zis Barnum. 

— Dar ce căuta într-o cavernă la o sută de metri depărtare? s- 
a mirat Summer. 

Fratele ci a mustăcit ca un motan şi a murmurat: 

— Vrăjitorie, dragă doamnă, magie voodoo. 


Barnum le-a urat noapte bună când întunericul căzuse 
aproape de tot. 

Când s-a strecurat pe uşa ecluzei, Pitt l-a întrebat: 

— Cum stăm cu vremea? 

— Destul de calmă în următoarele două zile, i-a răspuns 
Barnum. Numai că se formează un uragan în apropiere de 
insulele Azore. Meteorologul navei va fi cu ochii pe el în perioada 
următoare. Dacă dă semne că se îndreaptă spre noi, vă evacuez 
pe amândoi şi o ştergem cu toată viteză din calea lui. 

— Să sperăm că o să ne ocolească, a spus Summer. 

Barnum a pus urna în sacul din plasă şi a luat săculeţul cu 
mostre de apă pe care le colectase Summer, după care a coborât 
prin ecluză în apa întunecată. Dirk a aprins reflectoarele de la 

exterior, luminând bancurile de peşti-papagal de un verde 
strident, care înotau în cerc, parcă indiferenți la oamenii care 
trăiau în mijlocul lor. 

Fără să se mai deranjeze să-şi pună rezervoarele de oxigen, 
Barnum a inspirat adânc, a îndreptat înainte o lanternă de 
scufundător şi a pornit spre suprafaţă într-o ascensiune liberă de 
şaisprezece metri, expirând aerul pe măsură ce urca. Micuța 
barcă gonflabilă, cu coca din aluminiu, se legăna la ancoră, pe 
care o aruncase mai devreme la o distanţă sigură. A înotat spre 
ea, s-a urcat şi a ridicat ancora. Apoi a răsucit cheia de contact, 
pornind cele două motoare Mercury de 100 de cai-putere şi s-a 
îndreptat spre navă, luminată orbitor de o serie de reflectoare 
împodobite cu lămpi de navigaţie verzi şi roşii. 

Majoritatea navelor oceanice sunt îndeobşte vopsite în alb, cu 
o bordură roşie, neagră sau albastră. Unele cargouri apelează la 
diverse nuanţe de oranj. Nu şi Sea Sprite. Ca şi celelalte vase ale 
Agenţiei Naţionale pentru Studii Subacvatice şi Marine, era 
vopsită în turcoaz-aprins de la un capăt la celălalt. Era nuanţa pe 
care bătăiosul director al agenţiei, amiralul James Sandecker, o 
alesese pentru a-şi deosebi flota de alte vase care cutreierau 
mările. Puţini erau marinarii care nu recunoşteau un vas NUMA 
atunci când îl întâlneau în larg sau în porturi. 

Sea Sprite era mare pentru clasa de nave din care făcea parte. 
Avea 94 de metri lungime şi 20 de metri lăţime. Perfectă din 
toate punctele de vedere, îşi începuse activitatea pe mare ca 
remorcher spărgător de gheaţă şi petrecuse primii zece ani 
detaşată în mările de la poli, luptând cu furtuni de zăpadă şi 
remorcând nave avariate din zonele în care erau periclitate de 
bancuri de gheaţă şi de aisberguri. Işi putea croi drum prin 
banchize de gheaţă groase de doi metri şi putea remorca până şi 
un portavion pe mare agitată, fără să-şi piardă stabilitatea în 
mişcare. 

Achiziţionând Sea Sprite pentru NUMA când nava era încă în 
foarte bună stare, Sandecker a cerut să fie transformată într-un 
vas de cercetări marine multifuncțional, care să slujească şi ca 
bază pentru scufundări. Nu s-au făcut economii. Partea de 
electronică a fost proiectată de inginerii NUMA, la fel ca 
sistemele de automatizare computerizată şi acelea de 
comunicaţii. Pe Sea Sprite s-au instalat laboratoare de ultimă 
generaţie, spaţii corespunzătoare de muncă şi s-au redus mult 
vibraţiile. Rețelele ei de computere puteau monitoriza, colecta şi 

transmite informaţiile prelucrate către laboratoarele NUMA din 
Washington pentru a fi imediat analizate, obținându-se astfel 
cunoştinţe oceanografice vitale. 

Sea Sprite era acționată de cele mai performante motoare pe 
care le putea crea tehnologia modernă. Cele două motoare 
magnetohidrodinamice o propulsau cu o viteză de aproape 40 de 
noduri pe oră. Şi, dacă înainte reuşea să remorcheze un 
portavion pe o mare agitată, acum ar fi putut să tracteze două, 
fără să-şi suprasolicite motoarele. Nici o altă navă de cercetări 
din lume nu o egală în materie de tehnologie specială aflată în 
dotare. 

Barnum se mândrea cu nava lui. Era una dintre cele numai 30 
de nave de cercetări ce alcătuiau flota NUMA, dar de departe cea 
mai sofisticată. Amiralul Sandecker îl însărcinase să se ocupe de 
modernizarea ei, iar Barnum se arătase mai mult decât dornic 
să-şi ducă la bun sfârşit sarcina, mai ales că amiralul îi spusese 
că nu-l interesau costurile. Totul a fost făcut în mod profesionist, 
iar Barnum nu s-a îndoit nici o clipă că postul de comandant al 
acestei nave reprezenta încununarea carierei lui de marinar. 

Detaşaţi pe mare timp de nouă luni, oamenii de ştiinţă de pe 
navă erau schimbaţi la fiecare proiect. Celelalte trei luni din an, 
nava voiaja către şi de la punctele de lucru, era andocată pentru 
lucrări de întreţinere şi pentru modernizarea echipamentelor şi a 
instrumentelor de bord, beneficiind de cele mai avansate 
tehnologii. 

Când s-a apropiat de ea, Barnum a admirat încă o dată 
suprastructura cu opt etaje şi macaraua uriaşă de la pupa, care 
coborâse Pisces pe fundul oceanului şi slujea la ridicarea şi 
lansarea la apă a vehiculelor robotizate şi a submersibilelor cu 
echipaj uman. Apoi a trecut cu privirea peste platforma destinată 
elicopterului, aflată deasupra pupei şi peste antenele 
echipamentelor de comunicaţii şi ale legăturilor prin satelit, care 
se înălţau ca o pădure în jurul domului de mari dimensiuni ce 
găzduia sistemele radar. 

Atenţia i-a fost reţinută de manevrele necesare pentru a 
aduce barcă alături de corpul navei. După ce a oprit motoarele, 
macaraua de mici dimensiuni de pe punte s-a rotit şi a coborât 
un cablu cu cârlig. Barnum a prins cârligul de chinga de ridicare 
şi apoi s-a relaxat pentru câteva clipe, cât timp barca a urcat 
încet spre bord. 

Imediat ce a păşit pe punte, Barnum a dus enigmaticul obiect 

în laboratorul spaţios al navei. L-a predat unor studente 
practicante de la Institutul de Arheologie Navală a Universităţii 
din Texas. 

— Curăţaţi-l cât se poate de bine, le-a spus el. Dar cu grijă. S- 
ar putea să fie foarte valoros. 

— Arată ca un vas acoperit de mizerie, a spus o fată blondă, 
care purta un tricou cu emblema institutului unde studia şi un 
şort. Era limpede că nu o incintă ideea de a curăța obiectul. 

— Nici vorbă, a spus Barnum cu glas glacial şi uşor 
ameninţător. Nu se ştie ce secrete se ascund într-un recif de 
corali. Fereşte-te de duhul rău dinăuntru. 

Incântat că avusese ultimul cuvânt, Barnum le-a întors spatele 
şi a pornit spre cabina lui, iar studentele l-au urmărit cu ochi 
bănuitori, după care şi-au îndreptat atenţia către urnă. 

La ora zece în aceeaşi seară, obiectul se găsea deja într-un 
elicopter aflat în drum spre Aeroportul Santo Domingo din 
Republica Dominicană, de unde avea să fie expediat la bordul 
unui avion cu reacţie spre Washington, D.C. 

Capitolul 3 


Clădirea de 30 de etaje care găzduia sediul NUMA se ridica pe 
malul estic al fluviului Potomac, în apropiere de Capitoliu. 
Reţeaua de computere de la etajul zece semăna cu studioul de 
sonorizare dintr-un film ştiinţifico-fantastic produs la Hollywood. 
Acest spaţiu remarcabil era teritoriul exclusiv al lui Hiram 
Yaeger, geniul informatic de la NUMA. Sandecker îi lăsase 
acestuia mâna liberă să conceapă şi să realizeze cea mai mare 
bibliotecă din lume în domeniul ştiinţelor mării, fără nici un 
amestec din afară sau restricţii financiare. Cantitatea de date 
acumulate, asamblate şi catalogate de Yaeger era enormă, 
cuprinzând toate studiile ştiinţifice, investigaţiile şi analizele 
efectuate în domeniu, de la primele despre care se ştia şi până la 
ultimele noutăţi. Aşa ceva nu există nicăieri în lume. 

Spre deosebire de alte centre computerizate aparţinând 
instituţiilor guvernamentale sau corporațiilor, spaţiul imens al 
etajului era deschis, deoarece Yaeger considera că împărţirea să 
în birouri separate era defavorabilă creării unor deprinderi de 
muncă eficiente. Conducea el însuşi întregul complex de la un 
birou circular, aşezat pe un podium situat chiar în centrul sălii. În 
afara unei săli de conferinţe şi a toaletelor, singurul spaţiu închis 
era un tub circular şi transparent, de mărimea unui dulap, plasat 
pe o latură a şirului de monitoare aranjate în jurul biroului lui 
Yaeger. 

Fără să fi reuşit pe deplin trecerea de la îmbrăcămintea hippy 
la costumele scumpe la două rânduri, Yaeger continua să poarte 
blugi Levi's şi o geacă asortată, plus o pereche de cizme de 
cowboy foarte vechi. Părul încărunţit era strâns la ceafă într-o 
codiţă, iar pe nas purta ochelari ca de bunicuţă, prin care îşi 
privea  drăgăstos monitoarele. Cu toate acestea, geniul 
computeristic de la NUMA nu ducea viaţa pe care o sugera prin 
îmbrăcăminte. 

Avea o soţie frumoasă, o artistă renumită. Locuiau împreună 
la o fermă din Sharpsburg, Maryland, unde creşteau cai. Cele 
două fete mergeau la o şcoală particulară şi plănuiau ca după 
absolvire să-şi continue studiile la colegii pe care să le aleagă 
singure. Yaeger conducea un BMW V-12, cu care se deplasa de 
acasă la sediul NUMAI şi înapoi, iar soţia prefera un Cadillac 

Esplanade pentru a duce fetele şi pe prietenii lor la şcoală şi la 
petreceri. 

Intrigat de urna care-i fusese trimisă de căpitanul Barnum de 
pe Sea Sprite, Yaeger a ridicat-o din cutie şi a aşezat-o în incinta 
tabulară, situată la vreun metru de scaunul său rotativ din piele. 
Apoi a tastat un cod. Câteva momente mai târziu, în cameră a 
apărut imaginea tridimensională a unei femei atrăgătoare care 
purta o bluză dintr-un material înflorat şi o fustă asortată. Creaţie 
a lui Yaeger, eterica femeie era imaginea soţiei lui şi reprezenta 
materializarea unei fiinţe virtuale, produse pe calculator, 
vorbitoare şi înzestrate cu gândire, care avea personalitate 
proprie. 

— Bună, Max, a salutat-o Yaeger. De acord să faci puţină 
cercetare? 

— La dispoziţia ta, a răspuns Max cu glas uşor gutural. 

— Vezi obiectul pe care ţi l-am aşezat la picioare? 

— Da. 

— Te-aş ruga să-i identifici vechimea aproximativă şi cultura 
din care provine. 

— Ne-am apucat de arheologie cumva? 

Yaeger a dat afirmativ din cap. 

— Obiectul a fost descoperit de un biolog NUMA într-o cavernă 
coraliferă de pe bancul Navidad. 

— Puteau să-l curețe mai temeinic, a spus sec Max, privind în 
jos către urna care încă prezenta o crustă. 

— S-a lucrat în mare grabă. 

— Asta se vede fără ochelari. 

— Plimbă-l prin reţelele de date arheologice ale universităţilor 
şi găseşte-mi ceva care seamănă cu el. 

Ea l-a privit cu şiretenie. 

— Mă sileşti să comit o infracţiune, cred că-ţi dai seama de 
asta. 

— Pătrunderea neautorizată în fişiere de interes istoric nu 
reprezintă o infracţiune. 

— Mereu rămân impresionată de modul în care îţi justifici 
acţiunile ilegale. 

— O fac din pură bunăvoință. 

— Scuteşte-mă, a spus Max, dându-şi ochii peste cap. 

Yaeger a atins o tastă cu arătătorul, iar Max a dispărut treptat, 
ca şi cum s-ar fi evaporat, în timp ce urna a coborât într-un locaş 
situat sub nivelul pardoselii. 

În aceeaşi clipă, telefonul albastru, aşezat în şir cu alte 
receptoare colorate, a sunat. Yaeger a dus receptorul la ureche, 
continuând în acelaşi timp să tasteze. 

— Da, domnule amiral. 

— Hiram, s-a auzit vocea amiralului James Sandecker, am 
nevoie de dosarul privind monstrul acela plutitor ancorat în 
apropiere de Cabo San Rafael din Republica Dominicană. 

— Vin imediat cu el. 


James Sandecker, în vârstă de 61 de ani, tocmai făcea flotări 
când Yaeger a fost condus în birou de secretară. Era un bărbat 
scund, depăşind cu puţin 1,65 metri, cu părul des şi roşcat şi 
barbişon. A ridicat capul spre Yaeger şi l-a măsurat cu ochi 
albaştri. Maniac al vieţii sănătoase, Sandecker făcea jogging în 
fiecare dimineaţă, exersa în sala de gimnastică a NUMA în 
fiecare după-amiază şi consuma numai hrană vegetariană. 
Singurul lui viciu era pasiunea pentru trabucuri fabricate special, 
care se obțineau doar la comandă. Membru de o viaţă al elitei 
din Washington, el făcuse din NUMA cel mai eficient organism 
guvernamental. Deşi majoritatea preşedinţilor sub a căror 
legislatură slujise instituţia ca director la NUMA nu-l socoteau om 
de echipă, faima lui impresionantă şi admiraţia membrilor 
Congresului îi asiguraseră slujba care părea să-i fie acordată pe 
viaţă. 

A sărit literalmente în picioare imediat ce Yaeger a intrat şi i-a 
făcut semn să se aşeze pe scaunul din faţa biroului, scaun care 
făcuse parte cândva din mobilierul cabinei căpitanului de pe 
pachebotul francez Normandie, înainte ca acesta să ardă în 
portal New York, în 1942. 

Curând li s-a alăturat şi Rudi Gunn, directorul adjunct al 
agenţiei. Gunn era cu doar doi centimetri mai înalt decât 
amiralul. Un individ extrem de inteligent şi fost comandant de 
marină, care fusese subordonat al lui Sandecker, Gunn purta 
acum ochelari cu lentile groase şi ramă de baga. Sarcina 
principală a lui Gunn era de a superviza numeroasele proiecte 
ştiinţifice şi oceanografice ce se desfăşurau în întreaga lume. L-a 
salutat pe Yaeger cu un gest din cap şi s-a aşezat pe un scaun 
alături de el. 

Yaeger s-a ridicat pe jumătate de pe scaun şi a aşezat un 
dosar voluminos pe birou, în faţa amiralului. 

— Aici e tot ce avem referitor la Ocean Wanderer. 

Sandecker a deschis dosarul şi s-a uitat lung la planurile 
hotelului de lux proiectat şi construit pe o platformă plutitoare. 
Dispunând de tot ce îi trebuia pentru cazare şi subzistență, el 
putea fi remorcat până în orice loc exotic din lume, unde stătea 
la ancoră timp de o lună, după care pornea spre vreo altă zonă 
pitorească. După ce i-a examinat câteva minute detaliile tehnice, 
amiralul a ridicat privirea spre Yaeger şi pe faţă i-a apărut o 
expresie sumbră. 

— Chestia asta îşi caută pieirea cu lumânarea. 

— Nu pot decât să fiu de acord, a spus Gunn. Tehnologii şi 
inginerii noştri i-au analizat structură interioară şi au ajuns la 
concluzia că hotelul a fost proiectat în mod necorespunzător şi că 
nu poate rezista unei furtuni violente. 

— Cum au ajuns la concluzia asta? a întrebat Yaeger, făcând 
pe neştiutorul. 

Gunn s-a ridicat şi s-a aplecat peste birou, desfăşurând 
planurile cablurilor de ancoră, legate de piloni înfipţi în fundul 
mării. A arătat cu un pix spre cablurile prinse în câteva bolţuri 
uriaşe de sub etajele inferioare ale hotelului. 

— Un uragan puternic ar putea smulge cablurile de ancoraj. 

— Potrivit specificaţiilor tehnice, e construit să reziste la 
vânturi de 255 km/h, a spus Yaeger. N 

— Nu vântul ne îngrijorează, a replicat Sandecker. Întrucât 
hotelul este ancorat în largul mării, în loc să aibă fundaţii solide 
în sol, este la discreţia valurilor mari care pot să se formeze în 
apropierea zonelor cu apă mică şi să-i facă structura bucăţi, 
împreună cu toţi turiştii şi personalul dinăuntru. 

— Proiectanţii nu au luat în calcul şi situaţia asta? a întrebat 
Yaeger. 

Sandecker s-a strâmbat. 

— Le-am atras atenţia asupra problemei, dar fondatorul 
corporației turistice, care este şi proprietarul hotelului, nu ne-a 
luat în seamă. 

— Omul era mulţumit că o echipă internaţională de ingineri de 
construcţii maritime declarase că totul e perfect, a adăugat 
Gunn. lar cum legile Statelor Unite nu au putere asupra unei 
companii străine, n-am mai putut influenţa în nici un fel 
construcţia. 

Sandecker a băgat specificaţiile înapoi în dosar şi l-a închis. 

— Să sperăm că uraganul care se dezvoltă în largul coastei 
vest-africane va trece pe lângă hotel sau nu va apuca să devină 

unul de categoria a cincea, cu vânturi ce depăşesc 255 km/h. 

— L-am anunţat deja pe căpitanul Barnum, care sprijină 
cercetările efectuate de staţiunea Pisces pe bancul Navidad, din 
apropierea hotelului Ocean Wanderer, să fie atent la toate 
avertismentele legate de uragan, pentru că s-ar putea să se afle 
în calea lui. 

— Centrul nostru din Key West tocmai monitorizează naşterea 
unei furtuni, a spus Yaeger. 

— Să mă ţii şi pe mine la curent, l-a prevenit Sandecker. Nu 
avem nevoie de două dezastre tocmai acum. 


Când Yaeger s-a întors la birou, a observat că pe panoul din 
faţa lui clipea intermitent o luminiţă verde. S-a aşezat şi a tastat 
codul care activa apariţia lui Max; în acelaşi timp, de sub 
pardoseală s-a ridicat şi urna. 

După ce imaginea lui Max s-a concretizat, Yaeger a întrebat-o: 

— Ai analizat urna găsită de cei de pe Pisces? 

— Sigur, a răspuns Max fără să ezite. 

— Şi ce-ai aflat? 

— Cei de pe Sea Sprite nu şi-au dat toată silinţa să 
îndepărteze depunerile, s-a plâns Max. Pe suprafaţă rămăsese 
lipită o crustă calcaroasă. Nici măcar n-au catadicsit să curețe 
interiorul obiectului. Era încă plin cu sedimente. A trebuit să 
apelez la toate sistemele imagistice posibile ca să reuşesc o 
analiză cât de cât precisă. Imagistică prin rezonanţă magnetică, 
radiografiere digitală, scanare laser tridimensională, reţele 
neuronale cu puls jumelat şi altele, ca să obţin o segmentare 
rezonabilă a imaginii. 

— Scuteşte-mă de detalii tehnice, a spus Yaeger şi a oftat ca 
să se calmeze. Ce rezultat ai obţinut? 

— În primul rând, nu e vorba de o urnă. E o amforă, pentru că 
are mânere mici în zona gâtului. A fost turnată din bronz undeva 
în Epoca Bronzului mijlociu spre târziu. 

— Are o vârstă. 

— Da, e foarte veche, a spus Max cu un aer sigur. 

— Eşti sigură? 

— M-am înşelat vreodată? 

— Nu, a admis Yaeger. Recunosc sincer, nu m-ai dezamăgit 
încă. 

— Atunci să mă crezi şi de data asta. Am efectuat o analiză 
chimică foarte minuțioasă a metalului. Procesul de întărire a 

cuprului a fost descoperit în jurul anului 3500 î.Hr. Şi se făcea 
prin îmbogățirea cuprului cu arsenic. Singura problemă era că 
minerii de atunci şi lucrătorii în metal mureau de tineri din cauza 
vaporilor de arsenic. Mult mai târziu, probabil întâmplător, după 
anul 2200 î.Hr., s-a descoperit că prin amestecarea cuprului cu 
10% staniu se obținea un metal foarte dur şi rezistent. Acest 
lucru a marcat începutul Epocii Bronzului. Din fericire, Europa şi 
Orientul Mijlociu erau bogate în cupru. Insă staniul era destul rar 
în stare naturală şi mai greu de găsit. 

— Deci staniul era un metal scump. 

— Pe vremea aceea, da, a zis Max. Neguţătorii de staniu 
cutreierau lumea antică şi cumpărau minereu, pe care îl vindeau 
celor care aveau topitorii. Bronzul a contribuit la dezvoltarea 
economiei şi i-a îmbogăţit pe mulţi dintre oamenii din acea 
vreme. Totul era din bronz, începând cu armele - capete de 
suliță, cuțite şi spade până la medalioane, brățări, centuri şi ace 
de păr pentru femei. Securile şi dălţile din bronz au adus mari 
progrese în arta prelucrării lemnului. Meşteşugarii au început să 
toarne vase, urne şi tot felul de recipiente. Văzută dintr-o 
perspectivă corectă, Epoca Bronzului a contribuit enorm la 
dezvoltarea civilizaţiei. 

— In concluzie, ce-mi poţi spune despre trecutul acestei 
amfore? 

— A fost turnată între anii 1200 şi 1100 î.Hr. Şi, în caz că te 
interesează, la turnare s-a folosit tehnica a cire perdue. 

Fără să vrea, Yaeger s-a ridicat de pe scaun. 

— Asta înseamnă că are peste trei mii de ani vechime. 

Max a surâs sarcastic. 

— Vai, ce descoperire ai făcut. 

— Şi unde a fost turnată? 

— In Galia, de către celți, mai precis, într-o regiune cunoscută 
sub numele de Egipt. 

— Egipt? a repetat Yaeger pe un ton neîncrezător. 

— Acum trei mii de ani, ţara faraonilor nu se numea Egipt, ci L- 
Khem sau Kemi. A primit numele de Egipt abia când a cucerit-o 
Alexandru cel Mare, care a botezat-o astfel după o descriere din 
Iliada lui Homer. 

— Nu ştiam că existau celții pe vremea aceea, a zis Yaeger. 

— Celţii erau o populaţie împărţită în numeroase triburi, care 
se ocupau deja cu comerţul şi cu arta cam cu două mii de ani 
înainte de Hristos. 

— Dar ai zis că amfora a fost făcută în Galia. Ce rol au celții în 
treaba asta? 

— Cuceritorii romani au numit pământurile celților Galia, a 
explicat Max. Analiza mea a arătat că minereul de cupru provine 
din minele din apropiere de Hallstatt, Austria de azi, iar cositorul 
a fost adus din Cornwall, Anglia, dar stilul de prelucrare 
sugerează un trib celtic din sud-vestul Franţei. Siluetele turnate 
pe exteriorul amforei seamănă aproape perfect cu cele aflate pe 
un cazan descoperit de un fermier francez din zonă în 1972. 

— Cred că-mi poţi spune şi numele artizanului care a turnat 
amfora. 

Max l-a săgetat pe Yaeger cu o privire glacială. 

— Nu mi-ai cerut să verific şi evidenţele privind genealogiile. 

Rămas pe gânduri, Yaeger a trecut în revistă informaţiile 
prezentate de Max. 

— Ai idee cum de-au ajuns nişte relicve a Epocii Bronzului din 
Galia într-o cavernă coraliferă de pe bancul Navidad, din largul 
coastelor Republicii Dominicane? 

— N-am fost programată să fac generalizări, i-a răspuns Max 
cu un aer de superioritate. N-am nici cea mai vagă idee cum a 
ajuns acolo. 

— Încearcă să gândeşti, Max, i-a cerut Yaeger îndatoritor. A 
căzut de pe vreo navă ori a făcut parte din încărcătura vreuneia 
care a naufragiat? 

— A doua situaţie e posibilă, deoarece nici un comandant nu 
ar fi vrut să traverseze bancul Navidad decât dacă dorea să 
moară. Pe de altă parte, putea să facă parte dintr-un transport 
de obiecte de artă ale vreunui om de afaceri sau ale unui muzeu 
din America Latină. 

— E o supoziţie excelentă. 

— Nici pe departe, de fapt, a spus Max, pe un ton nepăsător. 
Conform analizei mele, crusta formată la exteriorul amforei e 
prea veche pentru a susţine ideea unui naufragiu produs de la 
Columb încoace. Materia organică din ea datează de peste 2 800 
de ani. 

— Nu se poate. Nu au existat naufragii în emisfera sudică 
înainte de anul 1500. 

Max a făcut un gest de deznădejde, ridicând braţele în aer. 

— Nu ai încredere în mine? 

— Trebuie să recunoşti că perioada despre care vorbeşti ar 
face pe oricine să ridice din sprâncene. 

— Asta e. Eu îmi menţin părerea. 

Yaeger s-a lăsat pe spătarul scaunului, întrebându-se ce 
trebuia să înţeleagă din tot proiectul şi din concluziile lui Max. 

— Max, te rog să tipăreşti zece exemplare ale constatărilor 
tale. De aici încolo mă ocup eu. 

— Aş mai avea ceva de adăugat înainte să mă trimiţi la 
culcare, a spus Max. 

Yaeger a privit-o cu oarecare rezervă. 

— Anume? 

— După ce curăţaţi mizeria din interiorul amforei, o să găsiţi o 
figurină din aur în formă de capră. 

— În formă de ce? 

— La revedere, Hiram. 

În timp ce Max dispărea, revenind în interiorul circuitelor 
electronice, Yaeger a rămas nemişcat, total descumpănit. Apoi a 
început să se gândească. A încercat să-şi imagineze pe cineva de 
pe o corabie din urmă cu trei mii de ani azvârlind peste bord un 
vas din bronz la peste 6 400 de kilometri de coastele Europei, 
însă imaginea nu se închega nicicum. 

A întins mâna şi a ridicat amfora, după care s-a uitat înăuntrul 
ei şi a întors imediat capul în altă parte din cauza mirosului 
insuportabil pe care l-a simţit în nări. A pus-o înapoi în cutie şi a 
rămas neclintit multă vreme, incapabil să accepte ceea ce aflase 
câteva clipe mai devreme. 

Şi-a propus să verifice a doua zi dimineaţă toate sistemele 
care o activau pe Max, după care avea să îi prezinte un raport 
amiralului Sandecker. Nu voia să fie luat peste picior în cazul în 
care Max făcuse vreo greşeală. 

Capitolul 4 


În medie, un uragan obişnuit are nevoie de şase zile pentru a 
ajunge la magnitudinea lui completă. Lizzie a reuşit acest lucru în 
patru zile. 

Vânturile care îl însoțeau se roteau cu viteză crescândă. 
Curând, Lizzie a depăşit faza de „depresiune tropicală”, cea cu 
vânturi de până la 62,75 km/h. Imediat ce vânturile au ajuns la 
119 km/h, Lizzie a devenit un uragan în toată regulă, încadrându- 
se în categoria 1 pe scara Saffit-Simpson. Parcă nedorind să fie 
considerată o furtună oarecare, Lizzie şi-a întețit puterea, astfel 
că vânturile au atins aproape 210 km/h, trecând de categoria a 
doua şi grăbindu-se să intre în categoria a treia. 

La Centrul pentru studiul uraganelor de la NUMA, Heidi 
Lisherness a analizat ultimele imagini transmise de sateliții 
geostaţionari plasați la 32 200 de kilometri deasupra Ecuatorului. 
Datele au fost introduse în computer şi analizate cu ajutorul 
unuia dintre numeroasele modele numerice care puteau anticipa 
viteza, traiectoria şi puterea crescândă a lui Lizzie. Imaginile 
obţinute din satelit nu erau dintre cele mai precise. Heidi ar fi 
preferat să studieze fotografii mai amănunțite, însă era prea 
devreme pentru a cere trimiterea unui avion al Forţelor Aeriene 
atât de departe deasupra oceanului. Trebuia să aştepte până 
primea imagini mai detaliate. 

Rapoartele preliminare nu erau nici pe departe încurajatoare. 

Furtuna aceea avea toate datele pentru a trece dincolo de 
categoria a cincea, cu vânturi care puteau depăşi 257,5 km/h. 
Lui Heidi nu-i rămânea decât să spere şi să se roage ca Lizzie să 
nu se îndrepte spre zonele de coastă puternic populate al SUA. 
Doar două uragane de categoria a cincea avuseseră această 
traiectorie înspăimântătoare: marele uragan din septembrie 
1935, care măturase Florida Keys şi Camille, care lovise Alabama 
şi Mississippi în 1969 şi dărâmase clădiri de douăzeci de etaje. 

Heidi se opri câteva minute ca să redacteze un fax către soţul 
ei, Harley, la Institutul Meteorologic Naţional, pentru a-l preveni 
în legătură cu evoluţia uraganului. 


Harley, 
Uraganul Lizzie se îndreaptă spre est şi se deplasează cu 

viteză crescândă. Aşa cum am bănuit, a devenit deja o 
furtună puternică. Modelul pe computer anticipează vânturi 
de 277 km/h, cu valuri înalte de 13-16 metri, pe o rază de 
560 de kilometri. Inaintează cu o viteză incredibilă, de circa 
37 km/h. 

Te voi ţine la curent, 

Heidi 


Heidi şi-a îndreptat din nou atenţia către imaginile 
recepționate de la sateliți. Privind o imagine mărită a uraganului, 
nu s-a putut opri să nu admire frumuseţea diabolică a norilor albi 
şi groşi care se roteau în spirală, aşa-numitul plafon central de 
mare densitate, un scut de nori cirus care se nasc din furtunile ce 
au loc în pereţii din jurul vortexului. Nu există nimic în natură 
care să egaleze energia terifiantă a unui uragan matur. „Ochiul” 
se formase încă de la început, semănând cu un crater pe o 
planetă albă. „Ochiul” unui uragan poate avea un diametru 
cuprins între 8 şi 160 de kilometri. Al lui Lizzie avea 80 de 
kilometri. 

Lui Heidi i-a reţinut atenţia în mod deosebit presiunea 
atmosferică măsurată în milibari. Cu cât cifra e mai scăzută, cu 
atât e mai grozavă furtuna. Uraganele Hugo din 1989 şi Andrew 
din 1992 avuseseră presiuni de 934 şi respectiv 922 de milibari. 
Lizzie ajunsese deja la 945 de milibari şi presiunea scădea 
continuu, formând un soi de vid în centru care se amplifica fără 
oprire. Puțin câte puţin, milibar cu milibar, presiunea atmosferică 
scădea constant pe scara barometrică. 

Lizzie se deplasa de asemenea cu o viteză record pe deasupra 
oceanului. 

Uraganele se deplasează lent, de obicei cu cel mult 20 km/h, 
viteza medie a cuiva care merge pe bicicletă. Insă Lizzie nu 
respecta regulile stabilite de furtunile dinaintea sa. Se năpustea 
peste ocean cu impresionanta viteză de 32 km/h şi, contrar altor 
uragane care descriau mişcări în zigzag spre emisfera vestică, 
Lizzie plecase în linie dreaptă, de parcă îşi alesese o ţintă anume. 

Deseori, furtunile se rotesc şi se îndreaptă în cu totul altă 
direcţie decât cea iniţială. Dar şi aici Lizzie ieşea din tipare. Dacă 
s-ar fi putut spune că uraganele au o idee fixă, atunci Lizzie 
ilustra perfect această afirmaţie. 

Heidi nu ştiuse niciodată cine de pe ce insulă inventase 
termenul „uragan”. Era un cuvânt din zona Caraibilor care 

însemna „vânt puternic”. Acumulând o energie demnă de cea 
mai mare bombă nucleară concepută vreodată, Lizzie gonea, 
însoţită de tunete, fulgere şi ploi torențiale. 

Navele aflate în acea zonă a oceanului îi simțeau deja mânia. 


Era amiază, o amiază nebunească, dementă, sălbatică. Apa 
oceanului, de la un calm aproape plat, se învolburase cât ai clipi, 
cel puţin aşa i se păruse căpitanului de pe Mona Lisa, un vas 
înregistrat în Nicaragua care transporta containere. S-a simţit ca 
şi cum ar fi deschis o uşă spre un deşert încins şi cineva ar fi 
azvârlit spre el o cantitate uriaşă de apă. Valurile se înălţaseră în 
câteva minute, iar briza uşoară se transformase într-un vânt 
violent. Căpitanul nu mai văzuse o furtună care să izbucnească 
atât de brusc, deşi naviga de ani de zile. 

Nu exista nici un port în apropiere spre care să fugă în 
căutarea unui adăpost, aşa că a îndreptat vasul drept spre 
miezul furtunii, sperând că, dacă reuşea să treacă rapid prin 
centrul ei, o putea traversa fără să piardă din încărcătură. 

La aproximativ 50 de kilometri spre nord, dincolo de raza de 
vizibilitate a vasului, supertancul petrolier Ramses //, sub pavilion 
egiptean, a fost luat prin surprindere de neobişnuita turbulenţă. 
Căpitanul Warren Meade a rămas îngrozit văzând cum un val 
înalt de aproape 30 de metri, ce se deplasa cu o viteză 
incredibilă, s-a năpustit peste pupa navei lui, smulgând 
balustradele şi azvârlind tone de apă prin chepenguri, inundând 
cabinele echipajului şi magaziile de materiale şi alimente. Din 
timonerie membrii echipajului au privit consternaţi cum valul a 
măturat suprastructura şi a trecut peste puntea lungă de 230 de 
metri a navei, a cărei linie de plutire era la douăzeci de metri 
dedesubt, distrugând instalaţiile şi conductele, după care s-a 
scurs peste pupa. 

Un iaht de 26 de metri lungime, proprietatea fondatorului unei 
companii de software, la bordul căruia se aflau zece pasageri şi 
un echipaj compus din cinci oameni şi care efectua o călătorie de 
plăcere spre Dakar, a dispărut pur şi simplu, copleşit de valurile 
uriaşe, neavând timp nici măcar să transmită un mesaj SOS. 

Până la căderea nopţii, mai bine de zece nave au făcut 
cunoştinţă cu forţa distrugătoare a uraganului Lizzie. 


Heidi şi colegii ei meteorologi de la centrul NUMA au început 
să organizeze consfătuiri şi să studieze datele privind ultimul 

sistem care se apropia ameninţător dinspre est. Nu constataseră 
nici o diminuare a forţei uraganului, care făcea ravagii dincolo de 
meridianul 40 vest în mijlocul Atlanticului, nesocotind total 
previziunile şi gonind în linie dreaptă, fără să se abată câtuşi de 
puţin din drum. 

La ora trei, Heidi a primit un telefon de la Harley. 

— Cum evoluează situaţia? a întrebat-o el. 

— Sistemul nostru de prelucrare a datelor de la sol tocmai 
transmite toate informaţiile către centrul vostru, a răspuns ea. 
Incă de aseară s-a început avertizarea navelor aflate în larg. 

— Şi ce drum urmează Lizzie? 

— N-o să-ţi vină a crede, dar merge drept ca săgeata. 

Harley a tăcut o clipă. 

— Asta e un aspect nou. 

— In ultimele douăsprezece ore nu s-a abătut nici măcar cu 
cincisprezece kilometri. 

Harley şi-a manifestat neîncrederea. 

— N-am mai auzit aşa ceva. 

— O să te convingi când primeşti datele, a spus Heidi cu glas 
ferm. Lizzie bate toate recordurile. Unele nave au anunţat deja 
valuri înalte de 30 de metri. 

— Dumnezeule! Dar ce spun prognozele voastre pe computer? 

— Le aruncăm la gunoi imediat ce le scoatem din imprimantă. 
Lizzie nu respectă modul de evoluţie al predecesorilor ei. 
Computerele noastre nu pot calcula decât prea puţin precis 
drumul pe care îl urmează sau forţa ei totală. 

— Deci asistăm la un fenomen care se petrece o dată la o sută 
de ani. 

— Cred că e mai curând unul care apare o dată într-un 
mileniu. 

— Poţi să-mi dai vreo indicație, orice, privind zona în care va 
lovi, pentru ca oamenii de la centru să poată transmite avertizări 
către nave? a întrebat Harley pe un ton deja preocupat. 

— Ar putea lovi uscatul în orice zonă între Cuba şi Porto Rico. 
Pe moment, înclin să cred că se deplasează către Republica 
Dominicană. Dar nu avem cum să ştim nimic exact în 
următoarele 24 de ore. 

— Atunci e cazul să lansăm avertizări preliminare. 

— Ţinând seama de viteza cu care se deplasează Lizzie, n-ar fi 
prea devreme. 

— O să ne ocupăm imediat de ele. 

— Harley. 

— Da, dragă. 

— In seara asta n-o să ajung acasă la cină. 

Heidi şi-a închipuit zâmbetul jovial al lui Harley, care i-a 
răspuns: 

— Nici eu, scumpo. Nici eu. 

După ce a închis, Heidi s-a aşezat la birou şi a rămas pe 
gânduri, privind hartă uriaşă a regiunii afectate de uragane din 
Atlanticul de Nord. În timp ce trecea în revistă insulele din 
Caraibe situate cel mai aproape de monstrul care se apropia şi-a 
amintit vag de ceva. A apelat un program care i-a afişat lista cu 
numele tuturor navelor din Atlanticului de Nord, o scurtă 
descriere şi datele privind poziţia lor. 22 de vase erau expuse 
efectelor directe ale furtunii. Temându-se că printre ele, în calea 
uraganului, s-ar putea găsi şi vreun transatlantic uriaş, cu mii de 
pasageri la bord, Heidi a verificat mai atent lista. Pe traiectoria 
furtunii nu apărea nici un transatlantic, dar un nume i-a reţinut 
atenţia în mod deosebit. La început a crezut că era o navă, dar 
apoi şi-a amintit. Numele nu era al unui vas. 

— Of, Doamne, a gemut ea. 

Sam Moore, un meteorolog cu ochelari de la biroul alăturat, a 
ridicat privirea spre ea. 

— Ai păţit ceva? Ce s-a întâmplat? 

Heidi s-a muiat pe scaun. 

— Ocean Wanderer, a zis ea. 

— E vorba de un vas de croazieră? 

Heidi a clătinat din cap. 

— Nu, un hotel plutitor, care e ancorat exact în calea 
sistemului. Nu poate fi deplasat în timp util. Va deveni o victimă 
sigură. 

— Mda şi o navă a anunţat deja un val de treizeci de metri 
înălţime, a zis Moore. Dacă unul de mărimea aceluia loveşte 
hotelul... a adăugat el, simțind că i se taie glasul. 

— Trebuie să avertizăm compania să evacueze hotelul. 

Heidi a sărit în picioare şi a alergat către sala de comunicaţii, 
sperând din toată inima că oamenii din conducerea companiei 
vor acţiona fără să ezite. In caz contrar, peste o mie de oaspeţi şi 
angajaţii hotelului aveau să piară în condiţii groaznice. 

Capitolul 5 


O construcţie de o asemenea eleganţă şi grandoare nu mai 
fusese niciodată văzută pe mările lumii. Până la el, nici un alt 
proiect nu se apropiase măcar de distincţia deosebită a 
designului său original. Hotelul submarin ce purta numele de 
Ocean Wanderer era o aventură ce trebuia trăită, un prilej unic 
de a vedea minunile subacvatice. Se ridica deasupra apei în 
toată splendoarea sa, ancorat la aproximativ trei kilometri de 
vârful peninsulei Capo Cabron, la sud-est de coastele Republicii 
Dominicane. 

Recunoscut de industria hotelieră drept cel mai grozav hotel 
din lume, Ocean Wanderer fusese construit în Suedia, 
conformându-se unor standarde severe, încă neatinse până 
atunci. Era o izbândă inginerească remarcabilă, care beneficiase 
de cele mai moderne materiale şi care utiliza îndrăzneţ finisaje 
luxoase pentru a sugera atmosfera marină. Nuanţe exuberante 
de verde, albastru şi auriu se îmbinau armonios, creând un 
ansamblu somptuos, magnific în exterior, uluitor în interior. 
Structura exterioară, cea de deasupra apei, amintea de liniile 
delicate şi graţioase ale unui nor care pluteşte. Azvârlindu-se 
până la 66 de metri spre cer, ultimele cinci etaje conţineau 
cabinele şi birourile celor 400 de oameni care alcătuiau 
conducerea, personalul şi echipajul, apoi magaziile de provizii 
uriaşe, bucătăriile şi sistemele de încălzire şi de climatizare. 

Ocean Wanderer avea, de asemenea, o ofertă culinară de 
înaltă clasă extrem de variată. Cinci restaurante, conduse de 
bucătari-şefi de renume mondial. Feluri exotice din fructe de 
mare proaspete, pescuite direct de pe vas, prezentate în 
decoruri superbe. Oaspeţii puteau beneficia în plus de dineuri 
intime şi romantice la bordul unui catamaran care pornea în 
cursă la apusul soarelui. 

Alte trei etaje găzduiau două săli în care dădeau spectacole 
artişti celebri, o sală opulentă de bal unde cântă o orchestră 
completă şi şiruri de buticuri exclusiviste, de marcă, precum şi 
diverse alte magazine doldora de mărfuri minunate şi 
atrăgătoare, care nu se găseau la tot pasul pe uscat. Toate 
scutite de taxe. 

La bord se afla şi un cinematograf cu scaune îmbrăcate în pluş 

şi preluări prin satelit ale celor mai recente filme. Cazinoul, deşi 
de dimensiuni mai mici, depăşea cu mult ceea ce oferea Las 
Vegasul. Acvarii cu contur sinuos se strecurau printre mesele şi 
automatele de joc, populate de peşti de tot felul. Prin tavanele 
din sticlă se putea vedea în imensul acvariu de deasupra o largă 
varietate de vietăţi marine care lunecau prin apă, nepăsătoare la 
agitația febrilă a jucătorilor. 

Etajele de la mijlocul construcţiei includeau un centru 
balneoclimateric de clasă mondială, cu personal extrem de bine 
instruit. Saloanele ofereau o mare diversitate de masaje, 
tratamente faciale şi corporale, precum şi saune şi băi cu aburi 
decorate ca nişte adevărate grădini tropicale, cu plante şi flori 
exotice. Pentru cei care doreau să facă mişcare şi sport, 
deasupra centrului existau terenuri de tenis, un teren de minigolf 
care şerpuia de-a lungul şi de-a latul punţii şi un poligon de lovire 
a mingii de golf, de unde oaspeţii puteau lansa mingile departe 
spre mare, către ţinte plutitoare dispuse la intervale de cincizeci 
de metri. 

Pentru cei aventuroşi existau spectaculoase tobogane cu apă, 
care porneau de la diferite niveluri, accesibile cu liftul. Una dintre 
cele mai nebuneşti coborâri pornea de pe acoperişul hotelului şi 
mergea în spirală spre marea aflată cu cincisprezece etaje mai 
jos. Hotelul asigura condiţii şi pentru sporturi nautice, precum 
surfing, curse cu bărci ultrarapide, schi nautic şi, desigur, 
scufundări în costume speciale sub îndrumarea unor instructori 
experimentați. Oaspeţii puteau, de asemenea, să facă tururi 
submarine printre şi în jurul recifelor şi în zonele mai adânci ale 
oceanului, dar puteau vedea viaţa submarină coborând la etajele 
submerse ale hotelului. La bord ţineau cursuri de recunoaştere a 
peştilor şi prelegeri despre mare profesori universitari 
specializaţi în oceanografie. 

Insă aventura cu adevărat magică pe care o trăiau oaspeţii era 
şederea în uriaşa structură în formă de păstaie de sub suprafaţa 
apei. Semănând cu un aisberg creat de om, Ocean Wanderer nu 
avea camere, ci apartamente, în număr de 410, toate plasate 
sub suprafaţa mării, fiecare dotat cu hublouri de vizionare de la 
podea până în tavan, din sticlă groasă, presurizată, oferind 
privelişti copleşitoare ale vieţii subacvatice. Decorul artistic în 
nuanţe de albastru şi verde-închis domina interiorul fiecărui 
apartament, iar iluminaţia în diverse culori, în funcţie de dorinţa 
ocupantului, sporea senzaţia că viaţa oaspeţilor se desfăşura cu 

adevărat sub nivelul mării. 

Spectaculoasă din punct de vedere vizual era întâlnirea faţă în 
faţă cu prădătorii mării, rechinii şi baracudele, care se mişcau 
liber dincolo de geam. Peşti-înger, peşti-papagal, colorați foarte 
viu, dar şi delfini se roteau în bancuri prin faţa privitorilor. Crapi- 
de-mare de dimensiuni uriaşe şi pisici-de-mare înotau printre 
meduze graţioase care se mişcau jucăuş în jurul formațiunilor 
coralifere viu colorate. Noaptea, oaspeţii puteau sta în pat 
urmărind baletul peştilor scăldaţi într-un curcubeu luminos. 

Spre deosebire de flota opulentă de nave de croazieră care 
cutreierau mările, Ocean Wanderer nu avea motoare. Era o 
insulă plutitoare amarată cu ajutorul unor piloni ce se înfigeau 
adânc în stratul sedimentar de la fundul oceanului. De la aceşti 
piloni porneau patru cabluri groase care se fixau de nişte 
conexiuni ce puteau fi cuplate sau decuplate în mod automat. 

Insă amararea nu era permanentă. Ţinând seama de faptul că 
oamenii bogaţi rareori îşi petrec vacanţele în acelaşi loc, 
proiectanţii lui Ocean Wanderer construiseră dispozitive de 
amarare în mai bine de zece poziţii pitoreşti din întreaga lume. 
De cinci ori pe an, două remorchere de patruzeci de metri 
lungime aveau întâlnire cu hotelul plutitor. Uriaşele tancuri de 
flotabilitate erau golite, ceea ce făcea ca hotelul să se ridice, 
lăsând sub nivelul mării doar două etaje, cablurile de amarare se 
decuplau, iar remorcherele, fiecare dotat cu motoare diesel 
Hunnewell de 3 000 de cai-putere, remorcau construcţia către o 
altă locaţie tropicală, unde era din nou amarată. Pe durata 
acestei călătorii, oaspeţii puteau să plece acasă sau să rămână la 
bord, după dorinţă. 

Exerciţiile cu plutele de salvare erau obligatorii atât pentru 
oaspeţi, cât şi pentru personal şi se desfăşurau o dată la patru 
zile. Cu ajutorul unor lifturi speciale, care aveau propriile surse 
de alimentare, pentru situaţia în care generatoarele hotelului ar 
fi fost oprite, toţi oaspeţii hotelului puteau fi evacuaţi până pe 
puntea de la etajul al doilea, unde se găseau bărci de salvare 
modeme, perfect etanşe, care îşi puteau păstra flotabilitate în 
cele mai aspre condiţii. 

Datorită unicităţii şi grandorii sale, hotelul Ocean Wanderer 
avea rezervate toate apartamentele pe doi ani înainte. 

Ziua de astăzi era însă specială. Pentru prima oară de la 
lansarea la apă, ce avusese loc în urmă cu o lună, omul care 
organizase crearea hotelului plutitor urma să sosească şi să 

rămână la bord timp de patru zile. Bărbatul era învăluit într-un 
mister la fel de adânc precum oceanul. Era fotografiat doar de la 
distanţă, nu-şi lăsa la vedere bărbia sau nasul şi îşi ascundea 
ochii în spatele unor ochelari negri. Nimeni nu ştia ce 
naţionalitate are. Nici nume nu avea, rămânând enigmatic ca un 
spectru, motiv pentru care mijloacele de informare îl botezaseră 
Specter. Numeroşi ziarişti şi reporteri de televiziune dăduseră 
greş în încercarea de a străpunge măcar superficial vălul de 
mister care îl învăluia. Nu se cunoşteau nici vârsta sau trecutul 
lui. Se ştia cu certitudine doar că era şeful şi directorul companiei 
Odyssey, un imperiu de firme de construcţii şi cercetare 
ştiinţifică ale cărui tentacule se întindeau în treizeci de ţări, ceea 
ce făcea din Specter unul dintre cei mai puternici şi bogaţi 
oameni ai lumii. 

La Odyssey nu existau acţionari. Nu se făceau publice 
rapoarte anuale şi nici declaraţii de profituri şi pierderi. Imperiul 
numit Odyssey şi omul care controla totul rămâneau cufundate 
în cel mai adânc secret. 


La ora patru după-amiază, liniştea ce domnea peste oceanul 
acvamarin şi cerul azuriu a fost sfâşiată de urletul motoarelor 
unui avion cu reacţie. Dinspre apus a apărut un avion de 
pasageri, vopsit în albăstrui-violet ca levănţica, aceasta fiind 
culoarea de marcă a imperiului economic Odyssey. Curioşi, 
oaspeţii au privit lung spre neobişnuitul avion, care a făcut un tur 
în jurul hotelului, pentru a-i oferi pasagerului o imagine de 
ansamblu. 

Cei de la bordul hotelului nu mai văzuseră un asemenea avion. 
Aparatele Beriev Be-200, de construcţie rusească, fuseseră 
proiectate ca avioane de pompieri amfibii. Insă acesta fusese 
transformat pentru a putea transporta optsprezece pasageri şi 
un echipaj de patru persoane în condiţii de lux regesc. Era 
acţionat de două motoare turboventilator BMW-Rolls-Royce, 
montate pe aripile superioare. Capabil să atingă viteza de 643 
km/h, aparatul, foarte rezistent, putea ateriza şi decola de pe 
ape cu valuri de circa un metru şi jumătate înălţime. 

Pilotul a înclinat pe o aripă aparatul amfibiu de înaltă 
performanţă şi s-a apropiat de faţada hotelului. Corpul masiv al 
avionului a atins delicat valurile slabe în acelaşi timp cu 
flotoarele exterioare şi s-a aşezat pe apă ca o lebădă 
supraponderală. Apoi a alunecat spre un doc plutitor care s-a 

extins în faţa intrării hotelului. Au fost aruncate parâmele de 
amarare, iar echipajul a legat aparatul de-a lungul docului. 

Pe pontonul cu balustrade din cordoane groase de catifea 
aurie aştepta un grup de persoane venite să-l întâmpine pe 
oaspete; în fruntea lor se găsea un bărbat chel, cu ochelari, care 
purta un blazer albastru. Hobson Morton era directorul executiv 
de la Ocean Wanderer. Un individ scrupulos, devotat trup şi 
suflet slujbei şi patronului său, Morton avea peste 2,10 metri şi 
cântărea numai 79 de kilograme. Fusese personal racolat de 
Specter, a cărui filosofie era să se înconjoare de oameni mai 
inteligenţi decât el. Pe la spate, lui Morton asociaţii îi spuneau 
Prăjina. Distins, încărunţit la tâmple şi cu un păr blond foarte 
bogat, bine pieptănat, stătea drept ca un stâlp, în vreme ce 
echipa de consilieri, formată din şase persoane, a ieşit pe uşa 
principală a avionului, urmată de patru bodyguarzi îmbrăcaţi în 
salopete albastre, care s-au poziţionat în locuri strategice pe 
docul plutitor. 

Au trecut câteva minute bune până când Specter a coborât 
din avion. Spre deosebire de Morton, avea 1,77 metri dacă ar fi 
stat drept, însă, cum era cumplit de supraponderal, îi era 
imposibil să stea drept. In timp ce se deplasa - mersul lui 
semănând mai curând cu un legănat greoi - arăta ca o broască 
gravidă pornită în căutarea unei mlaştini. Pântecele lui enorm 
etala un costum alb, făcut la comandă de o firmă de renume, 
care era gata-gata să plesnească, întinzând fibrele textile până la 
limita rezistenţei lor. Avea capul acoperit cu un turban alb din 
mătase, ale cărui capete îi acopereau bărbia şi gura. Era 
imposibil să-i desluşeşti trăsăturile feţei, pentru că până şi ochii îi 
erau acoperiţi de lentilele negre ale unor ochelari de soare. Cei 
care îi erau asociaţi apropiaţi nu înțelegeau cum de putea vedea 
prin ei, fără să ştie că lentilele acelea erau de fapt ca o oglindă 
prin care se putea privi. Purtătorul vedea perfect, ochii lui 
rămânând în acest timp invizibili. 

Morton a făcut un pas în faţă şi s-a înclinat foarte oficial: 

— Bun venit pe Ocean Wanderer, domnule. 

N-a urmat o strângere de mână, cum ar fi fost de aşteptat. 
Specter şi-a lăsat capul pe spate şi a contemplat minunata 
structură. Deşi se interesase îndeaproape de proiect de la 
concepere şi până la construcţie, încă nu îl văzuse în realitate şi 
amărât în largul oceanului. 

— Aspectul hotelului depăşeşte până şi cele mai optimiste 

aşteptări ale mele, a spus Specter cu un glas moale şi melodios, 
trădând un uşor accent american sudic, care nu se potrivea 
nicicum cu înfăţişarea lui. Când îl văzuse prima oară, Morton îşi 
închipuise că Specter va vorbi cu glas piţigăiat şi scârţâit. 

— Sunt convins că veţi fi mai mult decât încântat şi de interior, 
a spus Morton cu glas convingător. Vă rog să mă urmaţi şi vă voi 
oferi un tur al hotelului, după care vă voi conduce în 
apartamentul regal. 

Drept răspuns, Specter s-a mulţumit să dea din cap şi apoi a 
început să traverseze greoi pontonul, îndreptându-se spre hotel, 
urmat respectuos de suita lui. 


În sala de comunicaţii, situată de cealaltă parte a birourilor 
conducerii, un operator monitoriza şi dirija apelurile prin satelit 
care soseau de la sediul principal al lui Specter, situat în oraşul 
construit de companie la Lagună, Brazilia şi de la birourile din 
întreaga lume. Pe pupitrul din faţa lui s-a aprins un bec şi 
operatorul a răspuns la apel. 

— Ocean Wanderer, cu cine să vă fac legătura? 

— Sunt Heidi Lishemess de la Centrul pentru studiul 
uraganelor de la NUMA din Key West. Pot vorbi cu directorul 
hotelului? 

— Regret, dar e ocupat cu proprietarul şi fondatorul lui Ocean 
Wanderer, pe care îl conduce într-un tur al hotelului. 

— E vorba de ceva extrem de urgent. Se poate cu adjunctul 
lui? 

— Toată lumea din conducere participă la acest tur al 
hotelului. 

— Atunci te rog să-i informezi că un uragan de categoria a 
cincea se îndreaptă în direcţia voastră, a spus Heidi. Se 
deplasează cu o viteză incredibilă şi ar putea lovi hotelul mâine 
în zori. Trebuie, dar repet, trebuie să începeţi evacuarea 
hotelului. Vă voi ţine în permanenţă la curent cu informaţii şi 
răspund la acest număr la orice întrebări veţi avea în legătură cu 
uraganul. 

Indatoritor, operatorul şi-a notat numărul Centrului pentru 
studiul uraganelor şi apoi a răspuns la alte câteva apeluri sosite 
în timp ce discutase cu Heidi. Neluând în serios avertismentul, a 
aşteptat încă două ore, până când a ieşit din tură şi abia atunci l- 
a găsit pe Morton, căruia i-a transmis mesajul. 

Morton s-a holbat la mesajul scos la imprimantă cu comandă 

vocală şi l-a citit încă o dată, după care i l-a înmânat lui Specter. 

— O avertizare meteo de la Key West. Suntem anunţaţi că în 
direcţia noastră se îndreaptă un uragan şi ni se sugerează să 
evacuăm toţi oaspeţii. 

Specter a aruncat o privire către mesajul de avertizare, apoi s- 
a mişcat lent până la o fereastră şi a privit spre răsărit. Cerul era 
fără nici un nor, iar suprafaţa apei părea foarte calmă. Crestele 
valurilor se ridicau la maxim jumătate de metru. 

— Să nu luăm decizii pripite. Dacă furtuna urmează drumul 
obişnuit al uraganelor, aproape sigur se va îndrepta spre nord şi 
ne va ocoli la sute de kilometri distanţă. 

Morton nu era chiar atât de convins de asta. Un tip precaut şi 
conştiincios, el prefera să măsoare de două ori şi să taie o dată. 

— Domnule, nu cred că este în interesul nostru să riscăm viaţa 
oaspeţilor sau a personalului. Vă sugerez respectuos să 
transmitem instrucţiuni tuturor pentru a declanşa procedurile de 
evacuare şi pentru a organiza operaţiunile de transport către un 
loc sigur din Republica Dominicană cât de curând posibil. De 
asemenea, trebuie să anunţăm remorcherele, pentru a începe 
operaţiunea de tractare a hotelului din calea furtunii. 

Ca şi cum ar fi vrut să se liniştească, Specter a privit din nou 
pe fereastră la vremea senină. 

— Mai aşteptăm trei ore. N-aş dori să pătăm imaginea lui 
Ocean Wanderer cu povestea unui exod, pe care mass-media îl 
va exagera, comparându-l cu abandonarea unei nave care se 
scufundă. Pe de altă parte, a zis el, ridicând braţele, de parcă ar 
fi îmbrăţişat minunatul edificiu plutitor ca pe un balon cu urechi 
lungi şi subţiri, hotelul meu a fost proiectat să reziste oricăror 
violenţe ale oceanului. 

Morton s-a gândit să amintească de cazul Titanicului, dar s-a 
abținut. L-a lăsat pe Specter în apartamentul regal şi s-a întors în 
biroul său pentru a pregăti evacuarea care, după părerea lui, era 
aproape sigură. 


La 80 de kilometri nord de Ocean Wanderer, după ce a 
analizat rapoartele meteo primite de la Heidi Lisherness, 
căpitanul Barnum a privit fără să vadă spre est, la fel cum făcuse 
şi Specter. Spre deosebire de oamenii uscatului, Barnum era un 
cunoscător abil al capriciilor oceanului. A simţit că briza se 
întăreşte şi valurile cresc în volum. De-a lungul carierei, trecuse 
prin multe furtuni şi ştia cum se repezeau acestea pe 

neaşteptate asupra navelor şi asupra echipajelor, prinzându-le 
pe nepregătite şi asediindu-le cu valuri uriaşe. 

A ridicat receptorul şi i-a sunat pe cei doi ocupanţi ai lui 
Pisces. A auzit o voce destul de neclară, greu de distins. 

— Summer? 

— Nu, sunt fratele ei, i-a răspuns Dirk în glumă şi a reglat mai 
bine frecvenţa. Cu ce te pot servi, căpitane? 

— Summer e cu tine? 

— Nu, e afară, verifică rezervoarele de oxigen ale laboratorului 
hidro. 

— Avem avertizare de furtună de la Key West. Un uragan de 
categoria a cincea încearcă să ni se bage pe gât. 

— Categoria a cincea? Asta e grav de tot. 

— Cât se poate de periculos. Eu am prins unul de categoria a 
patra în Pacific, acum douăzeci de ani. Nici nu-mi pot închipui 
ceva mai cumplit. 

— Şi cât timp mai avem la dispoziţie până vine peste noi? a 
întrebat Dirk. 

— Centrul anticipează ora şase. Mâine-dimineaţă. Dar ultimele 
informaţii arată că se deplasează mult mai repede. Trebuie să vă 
scoatem pe tine şi pe Summer de pe Pisces şi să vă aducem pe 
Sea Sprite cât mai curând. 

— Căpitane, cred că nu e nevoie să-ţi povestesc despre 
scufundarea în saturație. Eu şi sora mea suntem aici de patru 
zile. Ne-ar trebui cel puţin cincisprezece ore de decompresiune 
până să ajungem la nivelul normal şi să venim la suprafaţă. N-o 
să reuşim înainte de izbucnirea furtunii. 

Barnum era perfect conştient de pericolul situaţiei. 

— S-ar putea să vă întrerupem suportul de la suprafaţă şi s-o 
ştergem. 

— La adâncimea asta, cred că vom face faţă furtunii fără 
probleme deosebite, a spus Dirk pe un ton încrezător. 

— Nu-mi place că trebuie să vă las singuri, a replicat Barnum 
cu glas mohorât. 

— S-ar putea să facem puţin foamea, dar energie avem, iar 
aerul ne ajunge pentru cel puţin patru zile. Până atunci grosul 
furtunii va trece. 

— Păcat că nu aveţi mai mult. 

Dirk a tăcut o clipă, apoi a întrebat: 

— Avem de ales? 

— Nu, a zis Barnum şi a oftat apăsat. Cred că nu. A ridicat 

ochii spre ceasul digital de deasupra pupitrului automatizat al 
timoneriei. 

Teama lui cea mai mare era că, dacă Sea Sprite era silită să se 
îndepărteze prea mult de acest loc, exista riscul să nu se 
întoarcă la vreme pentru a-i salva pe Dirk şi pe Summer. Din 
nefericire, se confrunta cu o situaţie în care nu avea de ales. 
Dacă îi pierdea pe copiii lui Dirk Pitt, nici nu se putea gândi la 
furia cu care va exploda directorul de proiecte speciale de la 
NUMA. 

— Aveţi mare grijă să vă prelungiţi cât puteţi rezerva de aer. 

— Nu-ţi face griji, căpitane. Eu şi Summer o să stăm pitiţi ca 
nişte peştişori cuminţi la adăpostul coralilor. 

Barnum s-a simţit cuprins de îngrijorare. Se punea întrebarea 
şi dacă Pisces putea rămâne intactă în situaţia în care reciful era 
izbit de valurile de peste 30 de metri create de un uragan de 
categoria a cincea. S-a uitat pe hubloul punţii, către est. Cerul 
începuse deja să se umple de nori ameninţători, iar valurile 
crescuseră în înălţime, ajungând de aproape un metru şi 
jumătate. 

Cu un regret nespus şi cu un sentiment rău prevestitor, a dat 
ordin de ridicare a ancorei şi de îndepărtare pe o rută care să 
scoată nava din calea uraganului. 


Când Summer a intrat în ecluza principală, Dirk i-a povestit în 
detaliu despre vremea urâtă care venea spre ei de dincolo de 
orizont. 

Apoi a enumerat instrucţiunile legate de economisirea 
alimentelor şi a aerului. 

— Trebuie să fixăm obiectele care ar putea să se desprindă în 
caz că valurile încep să ne clatine chiar şi la adâncimea asta. 

— Când ajunge furtuna aici? a întrebat Summer. 

— După cum spunea căpitanul, spre dimineaţă. 

— Atunci mai ai vreme pentru o scufundare cu mine înainte de 
a sta blocaţi aici până se face vreme bună. 

Dirk s-a uitat la sora lui. Un alt bărbat, răpit de frumuseţea ei, 
ar fi rămas fascinat de ea, dar, ca frate geamăn, el rămăsese 
imun la farmecele lui Summer. 

— Ce ţi-a venit? a întrebat-o el aproape nepăsător. 

— Vreau să mai arunc o privire în caverna în care am găsit 
urna. 

— Poţi ajunge acolo pe întuneric? 

— Aşa cum îşi găseşte vulpea vizuină, a spus ea, ferm 
convinsă. Pe de altă parte şi ţie-ţi place să vezi diferite specii de 
peşti noaptea, pentru că ziua rămân ascunși. 

Dirk s-a lăsat păcălit. 

— Bine, dar repede. Avem multe de făcut înainte de izbucnirea 
furtunii. 

Summer şi-a petrecut braţul pe după al lui. 

— N-o să-ţi pară rău! 

— De ce spui asta? 

Ea l-a privit lung, cu o licărire plăcută în ochii cu nuanţe 
cenuşi. 

— Pentru că, cu cât mă gândesc mai bine, cu atât mai 
convinsă sunt că în caverna aceea ne aşteaptă şi alte mistere în 
afara urnei pe care am găsit-o. 

Capitolul 6 


Summer şi Dirk au ieşit din ecluza de intrare, apoi şi-au 
verificat reciproc echipamentul de scufundare şi au pornit înot 
prin apa întunecată ca spaţiul cosmic. Au aprins amândoi 
lanternele, iar fasciculele de lumină au speriat peştii nocturni 
care apăruseră după căderea întunericului pentru a se hrăni între 
formațiunile coralifere. Au constatat că luna, care ar fi putut 
lumina cât de cât adâncul, nu se vedea pe cer, iar stelele erau 
învăluite în nori ameninţători, precursorii furtunii îngrozitoare 
care avea să bântuie curând. 

Dirk a înotat în urma surorii lui, urmând-o prin beznă. Din 
mişcările ei graţioase şi unduioase, Dirk şi-a dat seama că lui 
Summer îi plăcea lumea subacvatică. Bulele ei de aer se ridicau 
în ciorchini, semnalând respiraţia calină şi încrezătoare a unei 
scufundătoare cu experienţă. Ea l-a privit prin mască şi i-a 
zâmbit. Apoi i-a făcut un semn cu mâna dreaptă şi a bătut din 
picioare, trecând peste coralii care, iluminaţi de lanternă, au 
sclipit într-un curcubeu de culori ameţitoare. 

Noaptea, în adâncurile liniştite nu se simţea nimic sinistru. 
Peştii curioşi erau atraşi de lumină şi ieşeau din ascunzişurile lor 
pentru a examina creaturile necunoscute şi stângace care 
dădeau năvală în mijlocul lor şi aveau asupra lor cutii ce 
străluceau ca soarele. Un peşte-papagal de dimensiuni uriaşe a 
început să înoate alături de Dirk, măsurându-l cu ochi curioşi ca 
de pisică. Şase baracude lungi de peste 1,20 metri au apărut ca 
de nicăieri, cu fălcile deschise şi etalându-şi şirurile de dinţi 
ascuţiţi ca acele. l-au ignorat pe scufundători şi au alunecat pe 
lângă ei fără să manifeste nici cel mai mic interes. 

Doar mişcând uşor din labele picioarelor, Summer a înaintat 
prin canioanele sculptate în recif de parcă ar fi urmat un drum 
marcat pe o hartă. Un mic peşte-balon, surprins de strălucirea 
orbitoare a fasciculului lanternei şi-a umflat corpul, devenind un 
balon plin de spini care ieşeau din părţile laterale ca dintr-un 
cactus. Era deci imposibil sau foarte puţin probabil ca vreun 
prădător mare să se dovedească atât de prost încât să încerce să 
înghită o pradă care i-ar fi sfârtecat gâtlejul. 

Fasciculele lanternelor dădeau naştere unor umbre stranii, în 
permanentă mişcare, ce se profilau pe coralii de diverse forme, 


70 


ale căror suprafeţe erau fie ascuţite şi ţepoase, fie rotunde şi 
globulare. Pentru Dirk, nuanțele şi formele lor complexe căpătau 
aspectul unei picturi abstracte fără început şi sfârşit. A aruncat o 
privire la indicatorul de adâncime. Arăta cincisprezece metri. 
Privind scurt în faţă, a observat că Summer cobora brusc într-un 
canion coralifer îngust, cu laturile foarte abrupte. A coborât înot 
după ea, remarcând o serie de deschideri în corali ce duceau 
către peşteri de mici dimensiuni şi s-a întrebat care dintre ele o 
ispitise cu o zi în urmă. 

In cele din urmă, Summer a şovăit în faţa unei deschizături 
verticale, cu colţuri drepte, strivită între două coloane cu aspect 
nefiresc. Răsucindu-se scurt, ca să vadă dacă Dirk mai era în 
urma ei, Summer a intrat înot fără nici o ezitare în caverna de 
sub ea. De astă dată, având lanterna şi ajutorul fratelui, a 
pătruns mai adânc în cavernă, trecând de locul unde descoperise 
urna. 

Caverna nu era întortocheată sau neregulată. Pereţii, plafonul 
şi podeaua erau aproape perfect netede, întinzându-se în beznă 
ca un coridor fără ocolişuri şi coturi. Au înaintat de-a lungul lui. 

Principala cauză a morţilor petrecute în timpul scufundărilor în 
peşteri subacvatice este faptul că oamenii se rătăcesc în 
caverne. Greşelile se dovedesc fatale. Din fericire, aici nu se 
punea problema orientării. Scufundarea în acea cavernă nu 
prezenta primejdii şi nici nu există teamă că se vor rătăci într-un 
sistem complex de săli care dădeau una în alta. Camera nu avea 
deschideri în lateral şi nici căi verticale de acces care să-i 
zăpăcească. Pentru a reveni la intrarea în cavernă, nu aveau 
decât să refacă drumul înapoi. S-au simţit amândoi recunoscători 
că pe fund nu se vedeau depuneri fine care, odată tulburate, le- 
ar fi înnegurat vederea vreme de o oră până să se aşeze la loc. 
Podeaua patului de corali era acoperită de nisip cu granulaţie 
mare, prea greu ca să se ridice în suspensie dacă apa era 
tulburată de înotătoarele lor. 

Brusc, au ajuns la capătul cavernei, însă acesta arăta într-un 
mod care a stârnit imaginaţia lui Summer. Deşi cotropit de 
vegetaţie marină, părea să evidenţieze un şir de trepte. 
Deasupra capului lui Summer a început să se rotească un banc 
de peşti-înger, care apoi s-au îndepărtat ca nişte săgeți când ea 
a început să urce. Ca un fel de presimţire, Summer a perceput o 
înfiorare pe ceafă şi în restul corpului. Sentimentul care o 
încercase mai devreme a apărut din nou, semn că acea cavernă 

putea oferi mai mult decât ceea ce se observa la prima vedere. 

La adâncimea aceea sub recif, coralii se răreau. Neavând 
lumina necesară dezvoltării vegetației marine, crusta de pe 
pereţii acelui puț nu ajungea nici măcar la doi centimetri grosime 
şi era alcătuită mai mult din depuneri gelatinoase decât din 
corali. Dirk a întins mâna înmănuşată şi a îndepărtat stratul 
unsuros; imediat a simţii că inima îi bate mai puternic, pentru că 
percepuse nişte adâncituri regulate în roca granitică, pe care le-a 
crezut făcute acolo de oameni, pe vremea când nivelul mării era 
mai scăzut. 

Apoi, prin apă, a auzit-o pe Summer scoțând o exclamaţie pe 
un ton ascuţit. A călcat imediat apa şi a urcat, apoi a rămas uimit 
când pânza apei s-a rupt în interiorul unei pungi de aer. A ridicat 
privirea şi a văzut fasciculul lanternei lui Summer maturând 
tavanul boltit din pietre fasonate şi lipite între ele etanş, fără 
vreun material de tipul mortarului. 

— Ce avem aici? a întrebat Dirk prin sistemul de comunicare 
în submersie. 

— Ori e vorba de o ciudăţenie a naturii, ori de o boltă 
construită de oameni din vechime, a murmurat Summer pe un 
ton ce trăda un respect temător. 

— Nici vorbă de o ciudăţenie a naturii. 

— Cred că s-a scufundat după topirile din Era Glaciară. 

— Asta s-a întâmplat acum 10 000 de ani. Imposibil să aibă o 
asemenea vechime. Mai curând cred că e o construcţie care s-a 
scufundat la un cutremur ca acela care a lovit Port Royal din 
Jamaica - raiul piraţilor - care s-a prăbuşit în mare după un 
cataclism petrecut în 1692. 

— Ar putea fi un oraş-fantomă uitat de lume? a întrebat 
Summer, simțindu-se cuprinsă de o emoție ciudată. 

Dirk a clătinat din cap. 

— Dacă nu cumva există mai multe ruine îngropate sub coralii 
din jur, impresia mea e că am descoperit un fel de templu. 

— Ridicat de băştinaşii antici din Caraibe? 

— Mă-ndoiesc. Arheologii n-au găsit dovezi privind construcţii 
din piatră în Indiile de Vest înainte de sosirea lui Columb. lar 
localnicii sigur nu ştiau să forjeze urne din bronz. Avem în faţă o 
construcţie ce aparţine altei culturi, o civilizaţie pierdută şi 
rămasă necunoscută. 

— Doar nu o fi vorba de un alt mit al Atlantidei, a spus 
Summer cu sarcasm. 

— Nu, tata şi Al au stabilit în urmă cu ani de zile că Atlantida 
se afla în Antarctica. 

— Pare incredibil că popoarele antice din Europa să fi 
traversat oceanul şi să fi construit un templu pe un recif de 
corali. 

Dirk şi-a plimbat mâna înmănuşată de-a lungul unui perete. 

— Pe vremea aceea, probabil că bancul Navidad era o insulă. 

— Dacă ne gândim mai bine, a spus Summer, cred că 
respirăm aer vechi de mii de ani. 

Dirk a inspirat adânc, apoi a dat aerul afară. 

— Pare să aibă un miros plăcut şi un gust acceptabil. 

Summer a făcut un semn cu degetul peste umăr. 

— Ajută-mă să scot camera de filmat. Trebuie să reținem asta. 

Dirk a trecut în spatele ei şi a scos cutia din aluminiu prinsă cu 
o clemă de buteliile cu oxigen. A extras un aparat de filmat 
minuscul Sony PE-100, montat înăuntrul unei carcase dintr-un 
material acrilic transparent Ikelite. După ce l-a reglat pentru 
filmare manuală, a fixat de aparat braţele pentru reflectoare. 
Cum nu există lumină naturală, nu a mai fost nevoie să 
folosească exponometrul. 

Incăperea submarină degaja un aer de măreție iluzorie, iar 
Summer se pricepea suficient să mânuiască aparatul încât să o 
surprindă pe film. În clipa în care a aprins reflectoarele, caverna 
mohorâtă a prins viaţă într-un amestec de nuanţe de verde, 
galben, roşu şi mov, date doar de vegetaţia de pe pereţi. Cu 
excepţia unor tulburări minore, apa era limpede precum cristalul. 

In timp ce Summer fotografia bolta de deasupra şi de sub 
nivelul apei, Dirk s-a scufundat şi a început să exploreze 
podeaua de-a lungul pereţilor. In lumina aruncată de camera lui 
Summer, care crea imagini bizare şi tremurătoare în apă, el s-a 
rotit prin încăpere. 

A trecut, aproape fără să vadă, pe lângă un spaţiu ce se 
deschidea între doi pereţi. Era o intrare pe colţ, lată de cel mult 
şaizeci de centimetri. Ţinând lanterna întinsă în faţă, Dirk a reuşit 
să treacă prin deschizătură, abia atingând marginile cu buteliile 
de pe spate. A pătruns într-o cameră ceva mai mare decât prima. 
Aceasta avea scaune scobite în pereţi şi ceva mare care semăna 
cu un pat plasat în centru. La început a avut senzaţia că este gol, 
dar apoi fasciculul lanternei a scos la iveală un obiect rotund, cu 
două găuri pe lateral şi o alta, mai mică, în partea superioară, 
semănând cu o armură pentru bust. Tot pe pat, dar pe piatra de 

deasupra obiectului, se găsea un colier din aur şi două benzi 
spiralate pentru braţe, aşezate de o parte şi de alta. Deasupra 
colierului se afla ceva ce arăta ca un coif destul de complicat şi 
deasupra acestuia se vedea o diademă bogat ornamentată. 

Dirk şi-a imaginat că obiectele acelea fuseseră purtate de 
cineva. In locul unde, în mod normal, s-ar fi aflat picioarele se 
vedeau două jambiere de bronz, care făceau parte din 
costumaţia purtată de vechii războinici pentru protejarea 
gambelor. In partea stângă a armurii se vedeau lama unei spade 
şi a unui cuţit, iar vârful unei lănci, fără băț, se găsea în partea 
dreaptă. Corpul acelui luptător se dizolvase de mult sau devenise 
hrană pentru creaturile mării, care devorau orice substanţă 
organică. 

La capătul patului se vedea un cazan mare. 

Inalt de peste 1,30 metri, cazanul avea o circumferință în jurul 
căreia, chiar dacă ar fi încercat să o cuprindă cu ambele mâini, 
Dirk nu ar fi reuşit să-şi atingă degetele. A lovit uşor cu mânerul 
cuţitului de scufundător într-o latură a cazanului şi a auzit un 
sunet metalic, înfundat. „Bronz” şi-a zis în sinea lui. A îndepărtat 
depunerile acumulate pe suprafaţa lui exterioară şi a scos la 
lumină silueta unui războinic surprins în efortul de a azvârli o 
suliță. Ştergând cu mănuşa peretele exterior al vasului, a 
dezvăluit o întreagă oaste de femei şi bărbaţi care purtau armuri 
şi ale căror posturi sugerau că duc o luptă. Toţi aveau scuturi de 
mărimea unui om şi spade lungi. Câţiva aveau sulițe cu băţul 
scurt, dar cu capete extrem de lungi şi răsucite în spirală. Unii 
purtau armuri care le acopereau partea superioară a corpului. 
Alţii erau cu torsul gol, dar majoritatea aveau pe cap coifuri 
uriaşe, pe crestele cărora se vedeau coarne. 

Dirk s-a ridicat deasupra buzei cazanului, a îndreptat fasciculul 
lanternei în interiorul acestuia şi a privit înăuntru. 

Cazanul era plin aproape până la buză cu un amestec pestriţ 
de obiecte ce încă puteau fi deosebite unul de altul. Dirk a 
identificat capete de sulițe din bronz, lame de pumnale, ale căror 
mânere fuseseră mâncate de apă şi de creaturile mării, securi 
simple şi cu aripi, brățări încolăcite şi centuri din zale. A lăsat 
vestigiile la locul lor, luând doar un singur obiect. L-a ridicat din 
cazan şi l-a reţinut între degete. Apoi a înotat printr-o arcadă 
care se deschidea în partea opusă a încăperii, despre care era 
acum aproape convins că fusese un dormitor folosit ca mormânt. 

A identificat imediat încăperea de alături ca fiind bucătăria. 

Acolo nu a găsit nici o pungă de aer; bulele eliminate din 
aparatul lui de respirat se ridicau alene către tavan şi ieşeau în 
şiraguri neregulate, ca bobitele de mercur. Cazane de gătit din 
bronz, amfore, urne şi diverse vase zăceau împrăştiate pe podea, 
alături de oale sparte din ceramică. Lângă ceea ce părea a fi o 
vatră, Dirk a găsit cleşti din bronz şi un polonic mare, toate 
îngropate parţial în sedimentele care se strecuraseră înăuntru 
de-a lungul a două mii de ani. S-a apropiat de obiectele 
împrăştiate şi le-a examinat mai atent, încercând să desluşească 
ornamente revelatoare sau marcaje, dar toate erau pe jumătate 
îngropate în nisip şi acoperite de crustaceele care se 
strecuraseră în cameră. 

Mulţumit că nu mai existau alte uşi sau încăperi laterale pe 
care să le exploreze, Dirk s-a întors prin domnitor şi s-a apropiat 
de Summer, care fotografia precipitată fiecare fragment al bolţii 
arcuite de sub suprafaţa apei. 

A atins-o pe braţ şi a făcut semn în sus. După ce au ieşit la 
suprafaţă, i-a zis plin de entuziasm: 

— Am mai găsit două încăperi. 

— E din ce în ce mai pasionant, a spus Summer, fără să-şi 
dezlipească ochiul de pe vizorul aparatului foto. 

El a surâs şi i-a întins un pieptene din bronz. 

— Trece-ţi ăsta prin păr şi imaginează-ţi cum arăta ultima 
femeie care l-a folosit. 

Summer a lăsat camera în jos şi a privit cu atenţie obiectul din 
mâna lui Dirk. A făcut ochii mari şi l-a luat cu delicateţe între 
degete. 

— E minunat, a murmurat ea. Era cât pe ce să-şi pieptene cele 
câteva şuviţe de păr roşu ca focul care-i scăpaseră pe sub cască 
în zona urechilor, dar s-a oprit brusc şi s-a uitat la fratele ei cu un 
aer serios. Ar trebui să-l duci în locul unde l-ai găsit. Când 
arheologii vor cerceta acest loc şi fii convins că o vor face, vei fi 
acuzat de furt de obiecte istorice. 

— Dacă aş avea o prietenă, pariez că ea l-ar păstra. 

— Ultima din nesfârşitul şir al amicelor tale ar fi fost în stare să 
fure şi cutia milei dintr-o biserică. 

Dirk s-a prefăcut jignit. 

— Înclinaţia Sarei către furt o făcea irezistibilă. 

— Mare noroc ai că tata se pricepe să judece femeile mai bine 
decât tine. 

— Păi ce legătură are una cu alta? 

— El a pus-o pe goană când a apărut la hangarul lui căutându- 
te. 

— Şi eu care mă întrebam de ce nu-mi mai răspunde la 
telefon... zise Dirk, fără să dea de înţeles că regretă. 

Summer i-a aruncat o privire dojenitoare şi a studiat 
pieptenele, încercând să evoce imaginea ultimei femei care îl 
ţinuse în mână, întrebându-se cum îşi purta părul şi ce culoare 
avea acesta. După câteva momente, a aşezat obiectul antic în 
palmele desfăcute ale fratelui ei, ca să îl poată fotografia. 

Dirk l-a dus înapoi în cazan. A fost urmat curând de Summer, 
care a făcut peste treizeci de fotografii ale camerei de dormit şi 
ale obiectelor de acolo, apoi a pătruns şi în bucătărie. Mulțumită 
că realizase un inventar destul de detaliat al celor trei încăperi, i- 
a întins aparatul lui Dirk ca să detaşeze reflectoarele şi să îl bage 
în cutia din aluminiu. In loc să-l pună la loc, în spatele lui 
Summer, Dirk i-a prins strâns mânerul într-o mână, temător ca 
nu cumva să piardă sau să deterioreze cutia în care se afla. 

Apoi a făcut o ultimă verificare a nivelului de aer din 
rezervoarele fiecăruia şi a constatat că aveau îndeajuns ca să 
ajungă înapoi la staţiunea de cercetare. Bine instruiți de tatăl lor, 
Dirk şi Summer erau scufundători precauţi, care se fereau cu 
orice preţ să rămână cu rezervoarele de aer goale. De astă dată, 
a pornit el în frunte, dovedind că memorase curbele şi 
deschizăturile printre corali pe unde trecuseră mai devreme. 

Când, într-un târziu, au revenit la siguranţa şi confortul oferite 
de Pisces şi au intrat în ecluza principală, valurile de la suprafaţă 
începuseră să se umfle, antrenate de vântul care creştea în 
intensitate şi începuseră deja să lovească reciful cu forţa unor 
ciocane uriaşe care băteau pilonii. Dirk s-a grăbit să pregătească 
masa de seară, pentru că şi el şi Summer abia aşteptau să 
discute şi să dezlege enigma fantomaticului templu din adâncuri. 
S-au liniştit şi au mâncat într-o atmosferă de aparentă siguranţă. 
Nici unul din ei nu ştia cât de vulnerabili erau la doar 
cincisprezece metri de suprafaţa mării dezlănţuite, pentru că nu- 
şi închipuiau că valurile aveau să atingă peste treizeci de metri 
înălţime, iar concavităţile lor vor lăsa Pisces expus forţei 
cumplite a furtunii ucigaşe. 

Capitolul 7 


Izbit cu înverşunare de zidul creat de învârtejirea uraganului, 
biciuit de vânturi şuierătoare, de pânze dese de ploaie şi de 
grindină şi azvârnlit cât colo de curenţi ascensionali şi 
descendenţi, prins într-o turbulenţă inimaginabilă, avionul Orion 
P-3 Hurricane Hunter”, vechi de 29 de ani, abia mai rezistă. 
Aripile i se îndoiau şi i se arcuiau ca lama unei florete. Elicele 
celor patru motoare Allison, fiecare de 4 600 de cai-putere, îl 
propulsau prin potopul dezlănţuit cu 300 de noduri pe oră. Din 
1976, de când fusese construit Orion, Marina, NOAAS şi NUMA nu 
găsiseră până atunci un aparat care să poată rezista atât de bine 
tuturor violenţelor vremii. 

De o stabilitate impresionantă, Galloping Gertie’, cum era 
alintat, având pictată de bot o femeie cowboy călărind un cal 
cabrat ducea acum o echipă compusă din douăzeci de oameni: 
doi piloţi, un navigator şi un meteorolog de bord, trei specialişti 
în inginerie şi comunicaţii, doisprezece cercetători şi un reporter 
de la un post local tic televiziune care, după ce aflase că 
uraganul Lizzie avea să stabilească un record de violenţă, ceruse 
să fie luat la bord. 

Jeff Barrett stătea calm pe scaunul său de pilot, fără să scape 
nici o clipă din ochi instrumentele de bord. După şase ore din 
cele zece de zbor tot ce avea de urmărit erau cadranele şi 
becurile indicatoare, deoarece tot ce se vedea prin parbriz 
semăna cu interiorul cuvei unei maşini de spălat în faza de 
dizolvare a detergentului. Căsătorit şi cu trei copii, Barrett nu 
socotea munca sa mai periculoasă decât manevrarea unei maşini 
de gunoi pe o străduţă din centrul oraşului. 

Pericolul şi moartea pândeau însă din norul învolburat care 
sufocă aparatul, îndeosebi când Barrett zbură atât de aproape de 
suprafaţa mării, încât stropi fini de apă sărată erau proiectaţi pe 


5 Vânător de uragane (engl.), poreclă dată avioanelor special 
proiectate pentru a suporta pătrunderea în vortexul uraganelor 
atlantice. La ora actuală există 13 asemenea aparate de zbor, toate sub 
pavilion american, (n.red.). 


S National Oceanic and Atmospheric Administration. 
7 Aproximativ: „Gertie, călăreaţa neînfricată”. 

parbriz de elicele ce se roteau ameţitor, transformându-se într-o 
peliculă asemănătoare cu promoroaca, după care Orion se înălța 
din nou până la peste două mii de metri, intrând şi ieşind din 
zonele cele mai sălbatice ale furtunii. Pătrunderea în spirală 
strânsă era manevra cea mai eficientă pentru a înregistra şi a 
analiza forţa uraganului. 

Asemenea incursiuni nu erau recomandate celor slabi de 
înger. Oamenii de ştiinţă care zburau prin miezul uraganelor şi a 
taifunurilor alcătuiau o categorie aparte. Furtunile nu se puteau 
studia de la distanţă. Trebuia să dea piept cu ele, trecând direct 
prin vâltoarea de apă şi aer şi nu doar o dată, ci chiar de câte 
zece ori. 

Zburau fără să crâcnească prin iadul acela pentru a măsura 
viteza vânturilor, tăria ploii, presiunea aerului şi pentru a colecta 
zeci de alte date şi informaţii pe care le comunicau centrului 
pentru studiul uraganelor, unde erau introduse şi modelate pe 
computer, aşa încât meteorologii să poată prevedea forţa furtunii 
şi să transmită avertismente, pentru ca populaţia aflată în calea 
prăpădului să fie evacuată din zona de coastă şi să fie astfel 
salvate cât mai multe vieţi. 

Barrett mânuia cu dexteritate comenzile, care fuseseră 
modificate pentru a face faţă unei turbulenţe extreme. A verificat 
datele de poziţionare globală primite prin satelit şi apoi a 
corectat uşor cursul avionului. 

— Asta e urâtă de tot, a spus el, întorcându-se către copilot, 
moment în care avionul a tresărit, izbit de o pală de vânt extrem 
de violentă. 

Comunicarea între membrii echipajului se făcea prin căşti. 
Fără ele oamenii ar fi trebuit să răcnească în urechea 
interlocutorului.  Urletul ascuţit al vântului era atât de 
pătrunzător, încât acoperea până şi vuietul motoarelor. 

Jerry Boozer, un bărbat deşirat, care stătea cu umerii căzuţi pe 
scaunul copilotului, sorbea cu un pai cafeaua dintr-un pahar cu 
capac. Ordonat până la pedanterie, el se mândrea că nu scăpase 
niciodată pe podeaua cabinei de comandă vreo picătură de cafea 
sau vreo firimitură din sendviş, indiferent cât de puternică fusese 
furtună prin care trecuseră. Aprobându-l pe pilot cu gest din cap, 
i-a răspuns: 

— De opt ani de când vânăm furtuni, asta e cea mai dementă 
pe care am văzut-o. 

— N-aş vrea să am locuinţa în calea ei când va ajunge la țărm. 

Boozer a ridicat microfonul şi a vorbit direct în el: 

— Hei, Charlie, ce spun aparatele tale minunate despre viteza 
vântului? 

În compartimentul ştiinţific, dotat cu nenumărate instrumente 
şi pupitre cu sisteme electronice de meteorologie, Charley 
Mahoney, cercetător la Stanford University, stătea prins cu 
centura de siguranţă de scaunul aflat în faţa unui grup de senzori 
care măsurau temperatura, umiditatea, presiunea, vânturile şi 
fluxurile de fluid. 

— N-o să-ţi vină a crede, i-a răspuns el cu un accent tipic din 
Sud, dar ultimul sistem de radiosondaj pe care l-am lansat a 
înregistrat vânturi pe orizontală de 353 km/h în timp ce cădea. 

— Nici nu-i de mirare că sărmana Gertie se zgâlţâie în halul 
ăsta. 

Boozer abia apucase să-şi încheie propoziţia, când, brusc, au 
pătruns într-o zonă de calm luminată de soare, ale cărui raze au 
făcut să sclipească fuzelajul şi aripile avionului. 

intraseră în „ochiul” uraganului Lizzie. Dedesubt, marea 
agitată reflecta albastrul cerului. Era ca şi cum ar fi zburat în 
interiorul unui tub gigantic, ai cărui pereţi erau alcătuiți din nori 
impenetrabili şi învolburaţi. Boozer a avut senzaţia că zburau 
într-un vârtej uriaş, care ducea direct spre iad. 

Barrett a înclinat avionul şi a zburat circular în interiorul 
„ochiului”, pentru a le permite meteorologilor să culeagă date. 
După aproximativ zece minute, a redresat avionul şi s-a 
îndreptat spre peretele cenuşiu clocotitor. Aparatul a început din 
nou să se zguduie de parcă ar fi fost atacat de toată furia zeilor. 
Brusc, cei dinăuntru au avut sentimentul că un pumn uriaş îl 
izbise la tribord, azvârlindu-l pe o aripă. Tot ce nu fusese fixat în 
cabină - hârtii, dosare, pahare de cafea, genţi - a fost propulsat 
către peretele tribordului. Şocul nu trecuse bine, că o rafală şi 
mai puternică a aruncat avionul prin vâltoare ca pe un planor din 
lemn de plută legat de un ventilator, făcând ca toate obiectele 
învălmăşite mai devreme spre tribord să pornească glonţ în 
direcţie opusă. Cei din avion au resimţit acest dublu şoc de parcă 
ar fi fost în interiorul unei mingi de tenis lovite cu sete de un 
jucător, dar stopate imediat de adversar. De uimire, Boozer şi 
Barrett au rămas încremeniţi. Nimeni nu-şi amintea că avionul să 
se fi ciocnit vreodată de un vânt de o asemenea forţă şi nu doar 
o dată, ci de două ori, în interval de numai câteva secunde. Era 
ceva nemaiauzit. 

Aparatul s-a cutremurat şi a început să piardă brusc viteză, 
zburând înclinat la babord. 

Barrett a simţit cum motoarele au cedat brusc, a cuprins dintr- 
o privire pupitrul de comandă şi s-a apucat să redreseze avionul. 

— N-am nici un semnal de la motorul patru. Uitaţi-vă şi 
spuneţi-mi dacă se mai învârte elicea. 

— Dumnezeule! a murmurat Boozer, în timp ce se uita pe 
fereastra din dreptul lui. L-am pierdut! 

— Atunci opreşte alimentarea! s-a răţoit Barrett la el. 

— N-am ce să mai opresc. S-a desprins. 

Adunându-şi gândurile şi toate forţele ca să redreseze avionul, 
Barrett a răsucit maneta de comandă şi a apăsat febril pedalele, 
fără să înţeleagă semnificaţia raportului rău prevestitor al lui 
Boozer. A simţit că se petrecuse ceva îngrozitor în aerodinamica 
aparatului, care nu răspundea la comenzi ca mai înainte. Toate 
reacţiile îi erau extrem de lente. Era ca şi cum avionul ar fi fost 
tras în spate cu un odgon prins de aripa de la tribord. 

Intr-un târziu, a reuşit să aducă aparatul la orizontală. Abia 
după aceea a asimilat cuvintele lui Boozer. Deci pierderea 
motorului, smuls din bolţuri de vânturile extraordinar de 
puternice, făcuse avionul să scape de sub control şi provocase 
rezistenţa la înaintare la tribord. Barrett s-a aplecat în faţă şi a 
privit pe lângă Boozer. 

In locul în care până mai adineauri se găsea motorul Allison se 
casca acum o gaură din care ieşeau bolţuri răsucite şi frânte, ţevi 
pentru alimentarea cu combustibil şi ulei, pompe deformate şi 
cabluri electrice retezate. „Aşa ceva nu trebuia să se întâmple, a 
gândit Barrett, încă neîncrezător. Motoarele nu se desprind chiar 
atât de uşor de pe aripă, nici măcar în cea mai cumplită 
turbulenţă.” Apoi şi-a trecut ochii peste cele aproape treizeci de 
găuri din care săriseră niturile. Ingrijorarea lui a crescut când a 
observat şi câteva crăpături în învelişul din aluminiu al aripii, 
care suportase forţe uriaşe de torsiune. 

In cască a auzit pe cineva adresându-i-se din cabina 
principală: 

— Avem câţiva răniţi, iar majoritatea echipamentelor sunt 
avariate sau funcţionează defectuos. 

— Cei care mai sunteţi teferi ocupaţi-vă de răniţi! Ne 
îndreptăm spre bază. 

— Dacă o să reuşim, a spus Boozer pe un ton pesimist şi a 
arătat cu degetul spre hubloul din dreptul lui Barrett. Avem şi un 

incendiu la motorul numărul trei. 

— Opreşte-l! 

— Asta şi făceam, i-a răspuns calm Boozer. 

Barrett s-a simţit îndemnat să-şi cheme soţia ca să-şi ia adio, 
dar încă nu avea de gând să cedeze. Dacă reuşea să iasă cu 
Gertie, aşa grav avariată, din furtună şi să ajungă cu oamenii de 
la bord întregi la bază însemna că s-a petrecut un miracol. A 
început să rostească o rugăciune în surdină şi, în acelaşi timp, 
condus de experienţă, a început să piloteze aparatul cu atenţie 
pentru a-l scoate din vârtej, către zone mai calme. Dacă ieşeau 
cu bine din haosul acela, restul avea să se rezolve de la sine. 

După douăzeci de minute de zbor, vântul şi ploaia au început 
să slăbească în intensitate, iar norii se mai luminaseră. Apoi, 
când Barrett începuse să creadă că depăşise zona de nori, Lizzie 
le-a mai dat o lovitură năucitoare; o serie de rafale de vânt a 
izbit direcţia, avariind-o şi făcând că pilotul să piardă şi controlul 
precar pe care îl mai avea asupra aparatului. 

Pierduseră practic orice şansă de a mai ajunge acasă. 

Capitolul 8 


Oceanele par mai tot timpul liniştite. Valuri nesfârşite, cu o 
înălţime de câteva palme, oferă imaginea unui uriaş care 
doarme, al cărui piept se ridică şi coboară domol cu fiecare 
răsuflare. Este o iluzie care amorţeşte simţurile celor neştiutori. 
Se întâmpla uneori ca marinarii să urce în pat pe vreme senină şi 
mare calmă, pentru ca apoi să se trezească şi să descopere 
oceanul într-o dezlănţuire turbată pe mii de kilometri pătraţi în 
jur, jucându-se cu toate navele luate prin surprindere. 

Uraganul Lizzie prezenta toate caracteristicile unei furtuni cu 
urmări absolut dezastruoase. In cursul dimineţii se arătase 
violentă, pentru ca la amiază să devină tumultoasă, iar spre 
înserat să se transforme într-o dezlănţuire diavolească. Vânturile 
cu viteze de 350 km/h au ajuns curând să depăşească 400 km/h. 
Biciuiau şi izbeau suprafaţa cândva netedă a oceanului, dând 
naştere unor adevărate turbioane care măsurau peste treizeci de 
metri înălţime între creasta şi talpa valului, avansând în acelaşi 
timp neîncetat spre bancul Navidad şi spre Republica 
Dominicană, care avea să fie prima victimă a furtunii. 

Cu ancora abia ridicată din apă, Sea Sprite a pornit la drum. 
Paul Barnum s-a întors poate pentru a douăzecea oară ca să 
privească spre est. Ceva mai devreme nu remarcase nici o 
schimbare. Acum însă orizontul, unde apa de un albastru-intens 
se unea cu cerul bleu ca de safir, era marcat de o dungă cenuşiu- 
închis, amintind de o furtună de praf care se rostogoleşte 
nemiloasă peste prerie, maturând totul în calea ei. 

Parcă năucit de rapiditatea cu care creştea acea dungă 
întunecată, umplând tot cerul, Barnum a urmărit cu ochi ieşiţi din 
orbite coşmarul ce se apropia. Nu mai pomenise şi nici nu-şi 
închipuise că o furtună să se deplaseze cu viteza unui tren 
expres. Inainte de a apuca să programeze comenzile 
computerizate privind cursul şi viteza navei, furtuna a acoperit 
soarele cu un giulgiu mortuar, colorând cerul într-un plumburiu 
care amintea de funinginea adunată pe fundul unui ceaun. 

In următoarele opt ore, Sea Sprite a gonit cu îndârjire din 
calea furtunii, pilotată de Barnum, care încerca, parcă fără prea 
mulţi sorţi de izbândă, să se îndepărteze cât mai mult de coralii 
ascuţiţi ai recifului Navidad. Apoi, când comandantul şi-a dat 

seama că avea să fie prins din urmă de miezul furtunii, a înţeles 
că singura cale de supravieţuire era să se îndrepte direct spre el, 
bizuindu-se pe capacitatea navei de a-şi croi drum printre valuri 
şi vânturi. l-a mângâiat drăgăstos timona, de parcă ar fi fost 
făcută din carne şi oase, nu din oţel. In anii în care navigase prin 
regiunile polare, nava aceea rezistase tuturor încercărilor la care 
o supusese oceanul. Barnum era convins că va supravieţui, chiar 
lovită şi aruncată de colo până colo de valuri. 

S-a întors către Sam Maverick, secundul său, care, cu părul 
roşcat lăsat foarte lung, cu barba neîngrijită şi cu un mic 
medalion din aur prins în urechea stângă, arăta ca un licean care 
a abandonat şcoala. N 

— Programează un nou curs, domnule Maverick. Intoarce nava 
la cap compas 85 de grade est. Nu putem fugi din calea furtunii, 
aşa că o vom înfrunta cu prova pe val. 

Maverick a privit spre valurile ale căror creste se ridicau deja 
la aproape şaisprezece metri la pupa şi a clătinat din cap. S-a 
uitat încruntat la Barnum, socotind că acesta îşi pierduse minţile. 

— Vreţi să o întorc pe marea asta agitată? a întrebat el rar. 

— Nici nu se poate un moment mai prielnic, i-a răspuns 
Barnum. Mai bine acum decât mai târziu, când o să ne izbească 
valurile. 

Manevra presupunea riscuri înspăimântătoare. Corpul navei 
avea să se întoarcă şi, vreme de câteva minute, care puteau 
părea nesfârşite din cauza încordării, trebuia să facă faţă 
valurilor pe toată lungimea, ceea ce o făcea vulnerabilă la orice 
val mai masiv, care ar fi putut să o răstoarne. De-a lungul 
secolelor, numeroase vase se răsturnaseră când căpitanii lor 
încercaseră să efectueze această manevră şi se duseseră la 
fund, fără a lăsa în urmă nici un supravieţuitor sau alte semne 
ale existenţei lor. 

— Când am să văd un spaţiu mai mare între valuri, la 
comanda mea, îi dai viteză maximă. Apoi a comunicat prin radio 
către restul echipajului: Marea devine foarte agitată. Asiguraţi 
toate lucrurile şi ţineţi-vă bine. 

Aplecat deasupra pupitrului de comandă, fără măcar să 
clipească, Barnum a rămas cu privirea fixată pe fereastră şi a 
aşteptat cu o răbdare incredibilă până când a văzut apropiindu- 
se un val mai înalt decât cele dinainte. 

— Viteză maximă, te rog, domnule Maverick. 

Acesta a executat fără să crâcnească ordinul căpitanului, însă 

cu un aer îngrozit, sigur de dezastrul ce va urma, deoarece valul 
enorm se apropia ameninţător de navă. Era aproape pe punctul 
de a-l blestema pe căpitan pentru că dăduse comanda prea 
devreme, când şi-a dat seama ce calcule îşi făcuse acesta. Nu 
exista nici un moment potrivit pentru manevră în intervalele 
dintre valuri. Ele păreau să se fi contopit, devenind unul, ca 
soldaţii care mărşăluiesc în formaţie foarte strânsă. Barnum 
riscase intuitiv şi începuse manevra de întoarcere devreme, 
câştigând câteva clipe preţioase, făcând ca nava să primească 
lovitura principală sub un anumit unghi. 

Valul implacabil a izbit pupa şi a înclinat vasul spre babord, 
după care a măturat toată puntea. Vreme de cincisprezece 
secunde, Sea Sprite a fost cotropită de o masă de apă 
bolborosind, parcă în fierbere şi s-a strecurat prin creasta care se 
ridica deasupra punţii. Apoi a coborât cu viteză ameţitoare pe 
dosul valului, înclinându-se puternic către babord, cu apa 
maturând puntea. Aproape ca prin miracol, cu o încetineală 
înnebunitoare, nava s-a redresat când a ajuns la talpa valului şi l- 
a preluat pe următorul cu prova, continuându-şi deplasarea cu 
chila dreaptă. 

Maverick navigase timp de optsprezece ani pe tot felul de 
nave, dar nu mai văzuse o demonstraţie atât de impresionantă 
de intuiţie şi măiestrie marinărească. S-a uitat lung la Barnum şi 
a rămas uimit văzând un zâmbet pe faţa acestuia - poate 
sumbru, dar totuşi zâmbet. 

„Dumnezeule, a gândit Maverick, omul ăsta se simte în largul 
lui.” 


La optzeci de kilometri spre sud de Sea Sprite, marginea 
exterioară a uraganului Lizzie mai avea câteva minute până să 
izbească hotelul Ocean Wanderer. Norii ameninţători de la 
periferie inundaseră deja cerul, ascunzând cu totul soarele şi 
scufundând marea într-o obscuritate stranie. Le-a urmat o pânză 
deasă de ploaie cu picături mari care, purtate de vânt, au 
început să lovească în ferestrele hotelului plutitor ca nişte rafale 
de mitralieră. 

„Prea târziu!” a gemut Morton, rămas în birou şi holbându-se 
la tumultul ce se îndrepta direct spre hotel că un gigantic animal 
preistoric, furios şi răzbunător. In ciuda avertismentelor şi a 
informaţiilor transmise de Heidi Lisherness de la Centrul pentru 
studiul uraganelor, viteză incredibilă şi distanţa parcursă de acel 

tăvălug în doar câteva ore i se păreau incredibile. Deşi Heidi 
Lisherness îl ţinuse la curent cu prognozele privind forţa şi viteza 
uraganului, nu credea că e posibil ca marea să se înfurie atât de 
repede, iar cerul să se întunece cât ai clipi. Nu-şi putea închipui 
că mantia exterioară a uraganului flutura deja deasupra clădirii 
hotelului. 

— Anunţă toţi directorii să se prezinte imediat în sala de 
conferinţe! a strigat el către secretara să în timp ce se îndrepta 
spre propriul birou. 

Amintindu-şi atitudinea indecisă a lui Specter în problema 
evacuării celor 1 100 de oaspeţi cât timp mai existaseră şanse 
de a-i transporta în siguranţă până în Republica Dominicană, 
adică la doar câţiva kilometri depărtare, Morton s-a înfuriat, gata 
să explodeze. 

Furia lui a sporit când a auzit ferestrele zbârnâind din cauza 
zgomotului produs de motoarele avionului, care fuseseră pornite 
pentru a se încălzi. A făcut câţiva paşi şi a ajuns în dreptul 
geamului exact în clipa în care Specter şi anturajul lui urcau la 
bordul aparatului Deriev. Imediat după ce uşa s-a închis în urma 
lor, avionul a luat viteză, a planat pe deasupra valurilor, 
accelerând şi azvârlind o pânză densă de stropi, după care s-a 
înălţat şi, înclinându-se pe o aripă, a pornit spre Republica 
Dominicană. 

— Jigodie împuţită şi laşă, a şuierat Morton printre dinţii 
încleştaţi către Specter, care dăduse bir cu fugiţii, fără să se 
sinchisească deloc de cei 1 100 de oameni pe care-i lăsase în 
voia sorții. 

A urmărit avionul până când acesta a intrat în norii 
ameninţători, apoi s-a răsucit, pentru că oamenii convocați 
începuseră să intre şi să se aşeze la masa de conferinţe. După 
expresia de îngrijorare de pe chipurile lor era evident că mai toţi 
oscilau la limita dintre calm şi panică. 

— Am subapreciat viteza uraganului, a început el. Peste o oră 
ne va lovi cu toată forţa. Cum e prea târziu ca să mai evacuăm 
pe cineva, trebuie să transferăm toţi oaspeţii şi angajaţii la 
nivelul superior al hotelului, unde vor fi mai în siguranţă. 

— Dar remorcherele nu ne pot scoate din calea furtunii? a 
întrebat directoarea Departamentului rezervări, o femeie înaltă şi 
cu o ţinută ireproşabilă, în vârstă de 34 de ani. 

— Am anunţat deja remorcherele, care urmează să sosească 
în curând, dar valurile mari vor îngreuna enorm legarea 

cablurilor de cabestanele hotelului. Dacă procedura se dovedeşte 
imposibil de realizat, atunci nu ne rămâne decât să înfruntăm 
furtuna. 

Şeful Recepţiei a ridicat o mână. 

— N-ar fi mai sigur dacă am înfrunta furtuna la etajele 
camerelor de oaspeţi, sub nivelul apei? 

Morton a clătinat încet din cap. 

— Dacă se întâmpla ce poate fi mai rău şi valurile vor rupe 
cablurile de ancorare, iar hotelul va porni în derivă... Morton a 
făcut o pauză şi a ridicat din umeri. Nici nu vreau să mă gândesc 
ce s-ar întâmpla dacă am fi împinşi spre reciful Navidad, aflat la 
şaizeci de kilometri spre est, sau spre coasta stâncoasă a 
Republicii Dominicane şi s-ar sparge pereţii din sticlă de la 
etajele inferioare. 

Şeful Recepţiei a dat aprobator din cap. 

— Am înţeles. Dacă etajele inferioare sunt inundate, tancurile 
de balast nu ar mai putea menţine flotabilitatea hotelului, iar 
valurile s-ar face ţăndări, izbindu-l de stânci. 

— Şi dacă se întâmplă exact asta? a întrebat adjunctul lui 
Morton. 

Cu o expresie solemnă pe faţă, Morton şi-a plimbat privirea de 
la unul la altul şi a zis: 

— Atunci abandonăm hotelul, ne îmbarcăm pe plutele de 
salvare şi ne rugăm Domnului ca măcar o parte dintre noi să 
supravieţuiască. 

Capitolul 9 


Izbiţi şi biciuiţi de uragan, Barrett şi Boozer se zbăteau să 
menţină avionul pe o traiectorie constantă. Rafale de vânt din 
lateral se izbeau permanent de fuzelaj cu o forţă înfricoşătoare, 
de parcă ar fi încercat să-l desfacă în bucăţi. Cei doi ţineau 
amândoi de comenzi, chinuindu-se să facă aparatul să urmeze 
un drum drept. Intrucât nu mai aveau control deplin asupra 
cârmei, reuşeau să ţină direcţia prin creşterea sau descreşterea 
turaţiei celor două motoare rămase, la unison cu eleroanele. 

In toţi anii cât vânaseră furtuni tropicale cei doi nu întâlniseră 
nici un uragan de forţa lui Lizzie. Părea că vrea să destrame 
întreaga lume. 

Intr-un târziu, după nici jumătate de oră, care ţinuse însă 
pentru ei o veşnicie, cerul, din cenuşiu-închis, a devenit de un alb 
murdar, apoi de un albastru strălucitor, iar avionul mutilat a ieşit 
din zona furtunii şi a pătruns într-una de calm. 

— N-o să reuşim să ajungem aşa până la Miami, a spus 
Boozer, după ce a consultat harta de navigaţie. 

— E cam departe ca să încercăm cu doar două motoare, cu 
fuzelajul care abia se mai ţine şi cu cârma aproape înţepenită, zis 
Barrett pe un ton sumbru. Mai bine ne îndreptăm spre San Juan. 

— Atunci o cotim spre San Juan, Porto Rico. 

— i-l las în grijă, l-a anunţat Barrett, luându-şi mâinile de pe 
comenzi. Mă duc să văd ce fac băieţii din spate. Cine ştie ce mai 
găsesc şi pe-acolo. 

Şi-a desfăcut centura de siguranţă şi a ieşit din cabina de 
comandă în cabina principală a avionului. Interiorul era devastat. 
Computerele, monitoarele şi rafturile pentru instrumente 
fuseseră smulse din locurile lor şi azvârlite unele peste altele, de 
parcă ar fi fost descărcate dintr-un camion într-o groapă de 
gunoi. Echipamentele care fuseseră fixate pentru a rezista la 
cele mai cumplite turbulenţe se desprinseseră din bolţuri, ca şi 
cum ar fi fost smulse de mâna unui gigant. Călătorii zăceau 
întinşi în diferite poziţii, câţiva grav răniţi şi inconştienţi, sprijiniți 
de pereţi, ceilalţi care rămăseseră cât de cât întregi ocupându-se 
de cei care aveau nevoie de îngrijire medicală imediată. 

Dar aceasta nu a fost cea mai cumplită imagine pe care a 
văzut-o Barrett. Fuzelajul avionului era spintecat şi crăpat în zeci 

de părţi, deoarece niturile săriseră din locurile lor. Prin unele 
crăpături se putea vedea chiar lumina zilei. In acea clipă Barrett 
a înţeles că, dacă ar mai fi rămas câteva minute în miezul 
furtunii, avionul s-ar fi dezmembrat şi s-ar fi prăbuşit bucăţi în 
braţele ucigaşe ale mării. 

Steve Miller, specialist în meteorologie, care se ocupa de un 
inginer electronist potcovit cu o fractură multiplă a antebraţului, 
a ridicat privirea spre el. 

— Incredibil, nu? a zis el, făcând semn către haosul din jur. Am 
fost izbiţi de o rafală cu viteza de 338 km/h dinspre tribord, după 
care, la câteva secunde, o rafală şi mai puternică ne-a lovit la 
babord. 

— N-am mai întâlnit vânturi atât de demente, a murmurat 
Barrett, încă îngrozit. 

— Pe cuvântul meu, un asemenea fenomen nu s-a mai 
înregistrat până acum. E o raritate ca două rafale venind din 
direcţii opuse să se ciocnească în cursul aceleiaşi furtuni, dar s-a 
mai întâmplat, însă în nici un caz nu cu o asemenea viteză. Cu 
toată harababura de aici, o să găsim până la urmă înregistrările, 
ca să avem şi dovezi clare, nu doar vorbe. 

— In starea în care este, Galloping Gertie nu ţine până la 
Miami, a spus Barrett, făcând un semn din cap către fuzelajul 
care abia se mai ţinea. O să încercăm să ajungem în San Juan. O 
să solicit asistenţă de avarie. 

— Nu uita să ceri paramedici şi ambulanţe, i-a spus Miller. 
Aproape toată lumea are tăieturi şi contuzii. Delbert şi Morris 
sunt răniţi mai grav, dar nici unul din ei nu e în stare critică. 

— Mă întorc în carlingă să-l ajut pe Boozer. Dacă mai apare 
ceva... 

— Ne descurcăm noi, i-a răspuns Miller. Numai să nu ne 
prăbuşim în ocean. 

— Doar la asta mă gândesc. 

După două ore de zbor, au zărit în depărtare Aeroportul San 
Juan. Mânuind comenzile cu pricepere, Barrett a făcut avionul să 
zboare cu doar puţin peste viteza minimă pentru portantă, 
pentru a reduce presiunea asupra aparatului slăbit. Cu flapsurile 
coborâte, Barrett a făcut aparatul să descrie o traiectorie lungă 
de coborâre către pistă. Trebuia să reuşească din prima. Ştia că, 
dacă ratau prima încercare, şansele de a reuşi o a doua aterizare 
erau minime. 

— Scoate trenul, a zis el când botul avionului s-a încadrat pe 

centrul pistei. 

Boozer a dat comanda de coborâre a trenului de aterizare. Din 
fericire, roţile au coborât şi s-au zăvorât. Pe marginea pistei 
stăteau aliniate maşini de pompieri şi ambulanţe, aşteptând un 
dezastru, deoarece echipele de intervenţie fuseseră informate 
prin radio de amploarea avariilor. 

Din turnul de control, cei care urmăriseră prin binoclu avionul 
încă de când apăruse ca un punct nu-şi puteau crede ochilor de 
uimire. Cu un motor oprit, din care ieşea fum şi unul dispărut de 
pe aripă, părea aproape imposibil ca avionul să mai stea în aer. 
Dăduseră ordin ca tot traficul comercial din zonă să treacă în 
aşteptare până la încheierea acelei aterizări dramatice. Apoi 
priviseră şi aşteptaseră într-o atmosferă de îngrijorare mută. 

Orion a intrat pe pistă încet şi la joasă altitudine. Boozer s-a 
ocupat de reducerea accelerației, menţinând un curs drept, în 
timp ce Barrett a făcut manevrele de fineţe. A redresat aparatul, 
coborând cât mai lin şi mai aproape de capătul pistei. S-a simţit 
doar o tresăltare uşoară când roţile, cu un scrâşnet, au luat 
contact cu asfaltul. Cele două motoare turbopropulsoare nu 
aveau tracţiune inversă. Boozer a redus motoarele la maximum 
şi le-a lăsat să funcţioneze în ralanti, în timp ce avionul rula în 
viteză de-a lungul pistei. 

Barrett a apăsat delicat pe pedalele de frână de câteva ori, 
privind către gardul de incintă al aeroportului. Intr-o situaţie 
disperată, putea să apese brusc şi cu toată forţa pe frâna pentru 
roţile stânga, descriind un viraj brusc şi intrând pe iarbă. Însă 
norocul i-a surâs, Gertie a reacţionat la frânarea lină şi a 
încetinit, rulând tot mai încet până când s-a oprit de la sine la 
mai puţin de şaizeci de metri de capătul pistei. 

Barrett şi Boozer s-au rezemat de spătarele scaunelor şi au 
oftat uşuraţi exact în clipa în care avionul s-a cutremurat uşor. 
Şi-au azvârlit cât colo centurile de siguranţă şi s-au repezit către 
compartimentul principal. Dincolo de instrumentele îngrămădite 
unele peste altele şi de oamenii răniţi, la capătul celălalt, în 
fuzelaj se căsca o gaură uriaşă, prin care se putea vedea pista 
de-a lungul căreia rulaseră. 

Intreaga secţiune a cozii se răsucise şi căzuse la pământ. 


Vântul se năpustea cu putere asupra laturii dinspre ocean a lui 


Ocean Wanderer. Constructorii acestuia îşi făcuseră treaba cu 
brio. Deşi proiectată să suporte vânturi de aproape 250 km/h, 

structura hotelului, cu geamurile sale groase şi blindate, rezista 
acum la rafale de până la 320 km/h fără să cedeze. Singura 
avarie suferită încă din primele ore ale uraganului apăruse la 
partea superioară, unde centrul de sport, cu terenurile de golf, 
tenis şi baschet, cu mesele şi scaunele sale, fusese măturat de 
vânt, intact rămânând doar un bazin de înot, care acum se 
umpluse până la refuz şi din care apa se prelingea pe tobogane 
către mare. 

Morton s-a simţit mândru de personalul pe care îl conducea. 
Toţi se comportaseră admirabil. Spaima lui cea mai mare fusese 
că se va declanşa panică în rândul oaspeţilor. Cu toate acestea, 
şefii de sectoare, recepţionerii, oamenii de ordine şi menajerele 
colaboraseră eficient la mutarea oaspeţilor din apartamentele 
situate sub linia de plutire în sălile de bal, centrele de recreere, 
în cinematograf şi în restaurantele de la nivelurile superioare. Tot 
ei au distribuit vestele de salvare şi au dat instrucţiuni despre 
localizarea şi modul de ocupare a plutelor de salvare. 

Cu toate acestea, cum nici un angajat nu-şi riscase viaţa ca să 
iasă pe acoperiş pe un vânt de 320 km/h, nimeni nu ştia, nici 
măcar Morton, că, la douăzeci de minute după ce uraganul izbise 
hotelul plutitor, plutele de salvare fusese măturate peste bord 
laolaltă cu instalaţiile sportive. 

Morton a păstrat permanent legătura cu oamenii din serviciul 
de întreţinere, care inspectau hotelul, descoperind avariile şi 
remediindu-le. Până în acele momente structura rezistase bine. 
Oaspeţii trăiau momente de groază când vedeau câte un val 
monstruos ridicându-se până la nivelul etajului zece şi 
spărgându-se de bordul înclinat al hotelului sau auzind geamătul 
cablurilor de amarare ori scrâşnetul ascuţit al încheieturilor 
nituite. 

Deocamdată se  raportaseră doar câteva  infiltraţii 
neînsemnate. Toate generatoarele şi sistemele electrice şi 
sanitare funcționau. Ocean Wanderer putea face faţă acelui asalt 
al oceanului încă o oră, probabil, dar Morton era conştient că 
frumoasa construcţie nu putea amâna la nesfârşit inevitabilul. 

Oaspeţii şi unii dintre angajaţii hotelului care erau scutiţi de 
îndeplinirea sarcinilor obişnuite priveau cu groază, parcă 
hipnotizaţi, vârtejul dezlănţuit al apelor care, biciuite de vânturi 
de furtună, se transformau în vapori şi stropi. Urmăreau cu un 
sentiment de neputinţă cum văluri gigantice de treizeci de metri 
înălţime şi lungi de sute de metri, împinse de un vânt cu o viteză 

de 320 km/h, se năpusteau către hotel, conştienţi fiind că 
singura barieră care îi despărţea de milioanele de tone de apă 
era un perete subţire din sticlă armată. Era înspăimântător. 

Inălţimea impresionantă a valurilor sfida orice imaginaţie. 
Bărbaţii strângând la piept femei şi femeile ţinându-şi aproape 
copiii nu puteau decât să rămână împietriţi şi să urmărească, 
fascinaţi şi paralizaţi de teamă, cum valul acoperea hotelul, după 
care priveau uimiţi golul uriaş ce se căsca până la formarea 
următorului. Cuprinşi de şoc, nici unul dintre ei nu putea 
cuprinde cu mintea dimensiunile gigantice ale prăpădului. 
Fiecare se ruga în sinea lui ca următorul val să fie mai mic, dar 
dorinţa nu li se împlinea. Dimpotrivă, valurile păreau să devină 
tot mai amenințătoare. 

Morton şi-a îngăduit o pauză şi s-a aşezat la birou, cu spatele 
spre ferestre, nedorind ca atenţia să-i fie distrasă de la 
răspunderile care cădeau ca o avalanşă pe umerii lui firavi. Dar 
evita cu orice preţ să stea aproape de geamuri în primul rând 
pentru că nu suportă să vadă valurile masive repezindu-se 
asupra hotelului neajutorat. A transmis mesaje disperate, 
solicitând sprijin de urgenţă pentru evacuarea oaspeţilor şi a 
personalului, cerşind ajutor pentru salvarea lor până nu era prea 
târziu. 

A primit răspunsuri, însă toate dezamăgitoare. 

Toate navele surprinse de uragan pe o rază de 160 de 
kilometri se găseau în situaţii mai disperate decât hotelul. Deja 
constatase dispariţia din eter a mesajelor de SOS transmise de 
un vas-container cu lungimea de aproape două sute de metri. Au 
urmat alte două vase care au încetat să răspundă la semnalele 
radio. Morton pierduse orice speranţe de ajutor şi din partea a 
zece nave de pescuit care avuseseră ghinionul să se afle în calea 
uraganului. 

Toate avioanele militare şi de intervenţie pe mare din 
Republica Dominicană fuseseră consemnate la sol. Toate vasele 
maritime fuseseră reţinute în porturi pentru a înfrunta furtuna 
acolo. Morton nu primea decât mesaje care sunau: „Ne pare rău, 
Ocean Wanderer, rezistă singur. Vom sosi în ajutor imediat ce se 
mai potoleşte furtuna”. 

A luat legătura şi cu Heidi Lisherness, de la Centrul pentru 
studiul uraganelor al NUMA, transmiţându-i rapoarte privind 
mărimea furtunii. 

— Eşti sigur de înălţimea valurilor? l-a întrebat ea, nevenindu-i 

să creadă. 

— Credeţi-mă. Stau la treizeci de metri deasupra liniei de 
plutire şi fiecare al nouălea val mătură acoperişul. 

— N-am mai auzit aşa ceva. 

— Credeţi-mă pe cuvânt. 

— Sigur, a spus Heidi, cu un aer îngrijorat. Vă putem ajuta cu 
ceva? 

— Să mă informaţi când consideraţi că valurile şi vânturile vor 
scădea în intensitate. 

— Dacă ţinem seama de imaginile din satelit şi de rapoartele 
prezentate de avionul meteorologic, furtuna nu se va calma prea 
curând. 

— Dacă nu veţi mai primi mesaje de la mine, a zis Morton, 
întorcându-se într-un târziu către ferestre şi văzând un adevărat 
zid de apă apropiindu-se, puteţi fi convinşi că s-a întâmplat ceea 
ce putea fi mai rău. 

N-a mai aşteptat răspunsul lui Heidi, pentru că a comutat 
legătura pe alt canal, pe care tocmai primea un apel. 

— Domnul Morton? 

— Eu. 

— Domnule, sunt căpitanul Rick Tapp al flotei de remorchere 
Odyssey. 

— Te ascult, căpitane. Avem paraziți din cauza furtunii, dar te 
aud. 

— Domnule, îmi pare rău, dar trebuie să vă informez că 
remorcherele A/batross şi Pelican nu vă pot veni în ajutor. Marea 
este mult prea agitată. Nimeni n-a mai trecut printr-o asemenea 
furtună. Nu putem ajunge la voi. Vasele noastre sunt rezistente, 
dar n-au fost proiectate să înfrunte o furtună atât de violentă. 
Orice încercare ar însemna sinucidere curată. 

— Da, înţeleg, a spus Morton, apăsat de gânduri sumbre. 
Veniţi când se poate. Nu ştiu cât vor mai rezista cablurile de 
amarare la asemenea presiuni. E un miracol că structura 
hotelului a rezistat până acum în faţa valurilor. 

— Vom face tot ce e omeneşte posibil să ajungem la voi 
imediat ce furtuna trece de port. 

Apoi, parcă aducându-şi aminte, Morton a întrebat: 

— Aţi primit instrucţiuni de la Specter? 

— Nu, domnule, n-am mai primit nici o veste de la el sau de la 
directorii lui. 

— Mulţumesc, domnule căpitan. 

Oare Specter, acel om cu inimă de piatră, îşi scosese deja din 
minte soarta hotelului Ocean Wanderer şi a oamenilor de acolo? 
Lui Morton îi era imposibil să-şi alunge din cap această întrebare. 
Individul era un monstru mai nemilos decât îşi putuse imagina. 
ŞI-I închipuia pe grăsan discutând cu directorii şi consilierii 
pentru a întocmi planuri prin care compania să se spele pe mâini 
de dezastrul ce se putea produce. 

Tocmai se pregătea să-şi părăsească biroul ca să inspecteze 
hotelul lovit constant de valuri şi să asigure oaspeţii că vor scăpa 
teferi din furtună. Nu apăruse niciodată pe vreo scenă, însă acum 
trebuia să susţină rolul vieţii lui. 

Pe neaşteptate, a auzit un zgomot puternic, ca al unei sfâşieri 
şi a simţit cum podeaua îi fuge brusc de sub tălpi, în timp ce 
încăperea s-a răsucit la un oarecare unghi. 

In aceeaşi clipă a primit un mesaj prin staţia radio pe care o 
avea asupra lui. 

— Da, da, ce s-a întâmplat? 

Din difuzorul de mici dimensiuni a răzbătut vocea cunoscută a 
şefului echipei de întreţinere. 

— Domnule Morton, sunt Emlyn Brown. Mă aflu în camera 
numărul doi a vinciurilor. Am în faţă capătul sfâşiat al cablului de 
amarare. A plesnit la distantă de aproape o sută de metri. 

Temerile cele mai mari ale lui Morton se materializaseră mai 
curând decât se aşteptase. 

— Celelalte vor rezista? 

— Cu unul rupt, celelalte trebuie să preia o sarcină sporită şi 
mă îndoiesc că vor mai rezista multă vreme. 

De fiecare dată când un val uriaş îl izbea, întregul hotel se 
zguduia, înghiţit de apele verzui şi furioase, după care rămânea 
drept, ca o fortăreață asediată, de neclintit şi de neînvins. 
Treptat, văzând că Ocean Wanderer părea să scape nevătămat 
după fiecare val gigantic, moralul şi încrederea oaspeţilor au 
crescut. Erau în majoritate oameni bogaţi, care doriseră să-şi 
petreacă vacanţa pe staţiunea plutitoare pentru că erau în 
căutare de aventuri. Toţi se simțeau îmbărbătaţi la ideea 
amenințării care îi pândea şi păreau să accepte situaţia fără să 
se plângă. După o vreme, depăşindu-şi teama de la început, 
până şi copiilor a început să le placă să urmărească valurile cât 
munţii care izbeau hotelul, apoi îl acopereau cu apă 
spumegânda. 

Făcând faţă cu cinste situaţiei, bucătarii şi ajutoarele lor au 

reuşit să gătească diferite feluri de mâncare, servite de chelneri 
cu o ţinută impecabilă în cinematograful şi în sala de bal ticsite 
de oaspeţi. 

În acele condiţii chinuitoare, Morton a simţit o stare de rău 
cuprinzându-i încet întreaga fiinţă. Era tot mai convins că 
dezastrul se putea produce în orice clipă şi că nici un om nu 
putea face ceva împotriva forţei incredibile pe care o dezlănţuise 
natura. 

Unul după altul, cablurile au cedat, ultimele două rupându-se 
la interval mai mic de un minut. Lăsat fără nici un suport, hotelul 
şi-a început deriva către stâncile presărate de-a lungul coastei 
Republicii Dominicane, împins nemilos de mare, cu o cruzime 
necunoscută oamenilor. 


Pe vremuri, timonierul sau, în multe cazuri, căpitanul navei 
stătea parcă țintuit pe punte, cu mâinile încleştate pe spiţele 
timonei într-o strânsoare de moarte, răsucind, în lupta cu marea, 
roata aceea cu toată forţa de care era în stare, timp de ore şi ore 
la rând. 

Asta fusese cândva. 

Barnum trebuise doar să programeze cursul navei pe 
computer, apoi se legase cu centura de siguranţă de scaunul 
tapiţat cu piele din timonerie şi acum aştepta că destinele navei 
să fie preluate de creierul electronic. 

Primind un flux continuu de date de la o serie întreagă de 
instrumente şi sisteme meteorologice aflate la bord, computerul 
a stabilit instantaneu metoda cea mai eficientă de a face faţă 
furtunii. Apoi a preluat controlul asupra sistemului automat de 
comandă şi a început să manevreze nava, măsurând şi 
anticipând crestele ca nişte turnuri zimţate şi concavităţile 
valurilor, calculând timpul şi distanţa necesare pentru a adopta 
cel mai bun unghi de atac şi viteza optimă pentru a plonja prin 
haosul dezlănţuit înjur cu atâta brutalitate. 

Vizibilitatea se putea măsura în centimetri. Purtate de vântul 
turbat, picăturile de apă sărată, devenite spumă, biciuiau 
hublourile timoneriei doar în scurtele intervale, de numai câteva 
secunde, cât nava nu era cotropită în totalitate de apă. Valurile 
îngrozitoare şi vântul ar fi înfricoşat pe oricine nu era obişnuit cu 
marea. Barnum stătea ca o stâncă, străpungând valurile ucigaşe 
cu privirea, parcă aţintită asupra unei zeități demente a 
oceanului, însă în realitate era absorbit total de gândul cum să 

supravieţuiască. Deşi încredinţat pe deplin că sistemul de 
comandă computerizată a navei putea să înfrunte furtuna cu 
succes, se putea întâmpla să apară o situaţie de pericol în care 
să fie silit să preia controlul. 

A analizat valurile care se rostogoleau peste navă, observând 
crestele aflate mult deasupra timoneriei, urmărind masa 
compactă de apă până când Sea Sprite reuşea să ajungă de 
cealaltă parte şi se afunda în scobitura valului următor. 

Orele treceau fără nici un semn de liniştire a furtunii. Câţiva 
membri ai echipajului şi mai toţi oamenii de ştiinţă de la bord 
sufereau de rău de mare, însă nimeni nu îndrăznea să se plângă. 
Nici nu se putea vorbi de ieşirea pe puntea măturată permanent 
de apa învolburată. O simplă privire aruncată oceanului furios 
era suficientă pentru a-i alunga pe toţi în cabine, ca să se lege de 
pat şi să se roage să apuce şi ziua următoare. 

Singura alinare era temperatura tropicală, plăcută. Cei care se 
uitau prin hublouri vedeau valuri înalte cât o clădire cu zece 
etaje. 

Rămâneau cu ochii pironiţi la ele, observând cum crestele lor 
erau pulverizate de vântul extrem de puternic şi formau nori de 
stropi înspumaţi care dispăreau înghiţiţi de ploaia sălbatică. 

Pentru cei aflaţi dedesubt, în cabinele echipajului şi în camera 
motoarelor, mişcarea nu era atât de violentă precum cea trăită 
de Barnum şi de ofiţerii din timonerie. Barnum a început să fie 
îngrijorat de felul în care tălăzuirea mării azvârlea nava într-o 
parte sau alta ca pe un trenuleţ de pe un montagnes russes. Intr- 
un moment în care vasul s-a aplecat puternic la tribord, el a 
urmărit cifrele care apăreau pe cadranul înclinometrului. Nava 
înregistrase un unghi de bandă de 34 de grade, după care cifrele 
au revenit din nou între cinci şi zero. 

„Incă o bandare ca asta şi o să rămânem pe vecie sub apă”, a 
murmurat Barnum în barbă. 

Nu-şi dădea seama cum de rezista vasul pe o asemenea mare 
sălbatică. Apoi, ca o binecuvântare, cifrele de pe instrumentele 
de măsurare a vitezei vântului au început să scadă cu o 
rapiditate crescândă, până au ajuns să indice mai puţin de 80 
km/h. 

Sam Maverick a clătinat din cap, în semn de neîncredere. 

— S-ar părea că pătrundem în ochiul uraganului şi totuşi apa 
pare mai turbată decât înainte. 

Barnum a ridicat din umeri. 

— Cine-a zis că întunericul cel mai deplin e înaintea zorilor? 

Telegrafistul navei, Mason Jar, un bărbat scund şi grăsuţ, cu 
păr vopsit în alb şi cu un cercel mare legănându-se în urechea 
dreaptă, s-a apropiat de Barnum şi i-a înmânat un mesaj. 

După ce l-a citit, Barnum a ridicat privirea. 

— L-ai primit de curând? 

— Acum două minute, i-a răspuns Jar. 

Barnum i-a întins mesajul lui Maverick, iar acesta l-a citit cu 
voce tare. 

— Hotelul Ocean Wanderer a fost surprins de uragan. Cablurile 
de amarare s-au rupt. In prezent, hotelul este în derivă şi este 
împins spre stâncile de pe ţărmul Republicii Dominicane. Navele 
aflate în zonă sunt rugate să răspundă acestui apel. La bord se 
află peste o mie de persoane. 

Maverick i-a înapoiat hârtia lui Barnum. 

— judecând după mesajele de ajutor, suntem singura navă în 
stare să încercăm o operaţiune de salvare. 

— Dar nu ni s-a comunicat poziţia, a remarcat telegrafistul. 

Barnum s-a întunecat la faţă. 

— Nu sunt marinari, ci doar hotelieri. 

Maverick s-a aplecat peste masa hărților şi a manevrat un 
compas. 

— Se găsea la optzeci de kilometri sud de noi când am ridicat 
ancora ca să înfruntăm furtuna. Nu ne va fi uşor să ocolim reciful 
Navidad ca să le venim în ajutor. 

Jar a apărut din nou, de astă dată cu un alt mesaj. Acesta 
suna: 


CĂTRE SEA  SPRITE DE LA SEDIUL NUMA, 
WASHINGTON.DACĂ ESTE POSIBIL, ÎNCERCAŢI SALVAREA 
OAMENILOR DE LA BORDUL HOTELULUI PLUTITOR OCEAN 
WANDERER, MĂ BAZEZ PE JUDECATA VOASTRĂ ŞI APROB 
ORICE HOTĂRÂRE VEŢI LUA. SANDECKER. 


— În sfârşit, avem şi aprobarea oficială, a constatat Maverick. 

— Avem la bord doar patruzeci de oameni, a zis Barnum, 
Ocean Wanderer are peste o mie. N-aş putea da bir cu fugiţii fără 
să mă mustre conştiinţa. 

— Dar ce facem cu Dirk şi Summer, care se află în submersie 
pe Pisces? 

— Cred că, apăraţi de recif, vor reuşi să supravieţuiască 

furtunii. 

— Cum stau cu rezerva de aer? a întrebat Maverick. 

— Le ajunge încă patru zile, i-a răspuns Barnum. 

— Dacă trece furtuna asta blestemată, peste două zile sigur 
suntem înapoi. 

— Cu condiţia să reuşim să găsim hotelul, ca să-l remorcăm 
până la o distanţă sigură de țărm. 

Maverick a privit pe fereastra blindată. 

— După ce pătrundem în ochiul uraganului, vom putea căpăta 
viteză. 

— Introdu ultima poziţie a hotelului şi derivă previzibilă, a 
ordonat Barnum. Apoi stabileşte traiectoria pentru o întâlnire. 

Barnum a dat să se ridice de pe fotoliu ca să ordone 
operatorului radio să-l anunţe pe amiralul Sandecker despre 
hotărârea lui de a încerca o operaţiune de salvare a hotelului 
plutitor, când, spre groaza lui, un val monstruos, mai înalt decât 
oricare dintre cele înfruntate până atunci, s-a ridicat cu aproape 
26 de metri deasupra timoneriei, se afla deja la 16 metri 
deasupra liniei de plutire şi s-a prăbuşit cu o forţă inimaginabilă 
asupra vasului, acoperindu-l cu apă. Cu un curaj nebănuit, Sea 
Sprite a traversat valul, aruncându-se în concavitatea ce părea 
fără de fund, după care s-a înălţat din nou. 

Muţi de uimire, Barnum şi Maverick s-au privit în ochi în clipa 
în care un alt val, de dimensiuni şi mai mari, a izbit şi a afundat 
vasul de cercetări, azvârlindu-l sub el. 

Strivită de milioane de tone de apă, prova navei se înclina, tot 
mai mult, de parcă nu ar mai fi vrut să se oprească decât la 
fundul oceanului. 

Capitolul 10 


Ocean Wanderer rămăsese total neajutorat. Scăpat din 
cablurile de amarare, hotelul plutitor se afla la mila uraganului. 
Personalul nu putea face nimic pentru a salva oaspeţii şi hotelul. 

Morton se simţea tot mai disperat. A trecut în revistă toate 
hotărârile posibile. Putea da ordin ca tancurile cu balast să fie 
umplute până la un nivel superior, coborând hotelul mai mult în 
apă şi reducând astfel viteza de derivă impusă de vântul turbat, 
sau ca tancurile să fie golite, ceea ce ar fi făcut ca valurile să se 
joace cu construcţia cea luxoasă şi cu pasagerii ei aşa cum fac 
tornadele cu casele din Kansas. A 

La prima vedere, prima soluţie părea şi mai practică. Insă 
acest lucru însemna că hotelul, aproape imobil, să îndure forţe 
aproape insuportabile. Unele secţiuni ale hotelului cedaseră deja, 
ceea ce provocase inundarea nivelurilor inferioare şi 
suprasolicitarea pompelor de evacuare a apei. A doua soluţie 
aducea un disconfort sporit pentru toţi cei de la bord şi o grăbire 
a ciocnirii inevitabile cu stâncile de pe coastă. 

Morton tocmai se pregătea să ordone umplerea la maximum a 
bricurilor, când, brusc, vântul a început să slăbească în 
intensitate. După o oră, s-a potolit aproape de tot, iar curând 
razele soarelui au început să lumineze hotelul. Inchipuindu-şi că 
grozăvenia furtunii trecuse cu totul, oamenii aflaţi în sala de bal 
şi în cinematograf au început să ovaţioneze. 

Morton era conştient că lucrurile nu stăteau tocmai aşa. 
Vânturile de furtună scăzuseră în intensitate, însă marea 
rămăsese agitată. Uitându-se prin geamurile pătate de apă 
sărată, a văzut pereţii interiori ai uraganului ridicându-se către 
cerul plumburiu. Furtuna trecea pe deasupra lor - în acele 
momente se aflau în „ochiul” uraganului. 

Marile pericole aveau să revină. 

In scurtul răstimp de câteva ore cât au rămas în zona de calm 
a vortexului, Morton i-a convocat pe toţi oamenii din serviciul de 
întreţinere, precum şi pe toţi bărbaţii în putere, personalul şi 
pasagerii. Apoi a organizat echipe de lucru, cerându-le unora să 
remedieze avariile, iar altora să consolideze ferestrele de la 
nivelurile inferioare, care îşi pierduseră etanşeitatea şi puteau 
ceda. Oamenii au lucrat eroic şi curând efortul lor a fost răsplătit. 

Inundaţiile au scăzut ca nivel, iar pompele au început să facă 
faţă sarcinii de evacuare a apei. 

Morton şi-a dat seama că hotelul se bucura de o păsuire 
temporară, doar pe perioada în care se aflau în interiorul 
„ochiului” uraganului, însă era esenţial să menţină moralul 
oamenilor şi să îi asigure pe toţi că aveau o şansă de 
supravieţuire doar dacă luptau, chiar dacă nici el nu mai credea 
în ea. 

A revenit în birou şi s-a apucat să studieze hărţile înfăţişând 
linia de coastă a Republicii Dominicane, încercând să ghicească 
locul în care Ocean Wanderer avea să fie împins spre uscat. Cu 
puţin noroc, hotelul putea eşua pe una dintre numeroasele plaje, 
dar majoritatea erau prea mici, unele fiind construite prin 
detonarea stâncilor pentru a se face loc hotelurilor. După 
aprecierea lui, hotelul avea 90% şanse să se lovească de nişte 
stânci născute din lavă vulcanică în urmă cu milioane de ani. 

Morton nici nu-şi putea închipui cum ar putea fi transbordaţi o 
mie de oameni din hotelul avariat şi transportaţi în siguranţă 
până pe uscat, în condiţiile în care întreaga construcţie ar fi fost 
strivită permanent de valuri uriaşe de nişte stânci nemiloase. 

Nu părea să existe nici o şansă de a evita dezastrul. 

Niciodată Morton nu se simţise atât de vulnerabil şi de 
neputincios. Tocmai îşi frecă ochii înroşiţi de oboseală, când 
operatorul de comunicaţii a intrat valvârtej. 

— Domnule Morton, ne-au sosit ajutoare! a strigat el. 

Morton l-a privit cu un aer nedumerit. 

— Un vas de intervenţie? 

Operatorul a clătinat din cap. 

— Nu, domnule, un elicopter. 

Unda de optimism abia născută s-a stins imediat. 

— Ce să facem cu un singur elicopter? 

— Au transmis prin radio că vor cobori doi oameni pe acoperiş. 

— Imposibil. 

Apoi şi-a dat seama că era posibil atâta vreme cât se aflau în 
„ochiul” uraganului. S-a repezit pe lângă operator şi a urcat în 
liftul său personal, pornind spre acoperişul hotelului. Când a 
deschis uşile, a rămas descumpănit constatând că întregul 
complex sportiv fusese măturat de vânturi, care nu lăsaseră în 
urmă decât bazinul de înot. S-a îngrozit şi mai mult când a văzut 
că şi plutele de salvare dispăruseră. 

In acele momente, când avea o vedere panoramică asupra 

peisajului din jur, frumuseţea pură a sălbăticiei apelor l-a lăsat 
fără grai. Apoi a privit în zare şi a observat un elicopter de 
culoare turcoaz care cobora spre hotel. A remarcat cuvântul 
NUMA, imprimat cu litere mari pe fuzelaj. Aparatul s-a oprit din 
deplasare şi a rămas suspendat la 6-7 metri deasupra punţii, iar 
doi bărbaţi purtând salopete de culoare turcoaz şi căşti de 
protecţie au început să coboare cu ajutorul unor cabluri spre 
acoperişul hotelului. După ce s-au desprins de cabluri, două 
baloturi mari, învelite în plastic portocaliu, au fost coborâte cu 
ajutorul unui alt cablu. Oamenii au desfăcut imediat cârligul şi au 
semnalizat că totul era în regulă. 

Un bărbat aflat în elicopter a acţionat vinciul de ridicare a 
cablului şi a făcut un semn cu degetul mare ridicat în sus, după 
care pilotul a înclinat aparatul pe o parte şi s-a ridicat în aer. 
Văzându-l pe Morton, cei doi bărbaţi s-au apropiat, cărând cu 
sprinteneală baloturile. 

Cel mai înalt dintre ei şi-a scos casca, lăsând să i se reverse 
părul bogat şi negru, uşor încărunţit la tâmple. Faţa lui era 
tăbăcită de viaţa trăită în mijlocul naturii şi ochii verzi opalini, 
tiviţi de riduri fine ce trădau un caracter vesel. 

— Te rog să ne conduci la domnul Hobson Morton, a spus 
omul, cu o voce ciudat de calmă pentru asemenea circumstanţe. 

— Eu sunt. Cine sunteţi şi de ce aţi venit? 

Bărbatul şi-a scos mănuşa şi i-a întins mâna. 

— Mă numesc Dirk Pitt. Director de proiecte speciale la 
Agenţia Naţională de Studii Subacvatice şi Marine. S-a întors 
către însoţitorul lui, un bărbat scund, cu părul negru şi cârlionţat 
şi cu sprâncene stufoase, care părea să fie urmaşul unui 
gladiator roman. lar el e directorul meu adjunct, Al Giordino. Am 
venit să remorcăm hotelul. 

— Mi s-a comunicat că remorcherele companiei nu pot părăsi 
portul. 

— Nu e vorba de remorcherele Odyssey, ci de navă de 
cercetări a NUMA, care poate tracta un vas de dimensiunile 
hotelului dumneavoastră. 

Gata să se agaţe de orice şansă i s-ar fi oferit, Morton le-a 
făcut semn celor doi să urce în lift, apoi i-a condus în biroul său. 

— Vă cer scuze pentru primirea atât de rece, a spus el, 
invitându-i cu un gest să ia loc. Nu am fost informat în legătură 
cu sosirea voastră. 

— N-am avut prea mult timp pentru pregătiri, a răspuns Pitt cu 

un aer indiferent. Care e situaţia hotelului? 

Amărât, Morton a clătinat uşor din cap. 

— Nu prea bună. Pompele de evacuare abia mai fac faţă 
inundaţiilor, structura riscă să se prăbuşească şi, dacă suntem 
împinşi spre stâncile de pe coasta Republicii Dominicane... a zis 
el, apoi a făcut o pauză şi a ridicat din umeri, 1 000 de oameni, 
inclusiv voi, vor muri. 

Pe faţa lui Pitt a apărut o expresie de hotărâre. 

— Nu ne vom lovi de stânci. 

— Vom avea nevoie de ajutorul personalului de întreţinere ca 
să putem lega cablurile de nava noastră, a precizat Giordino. 

— Dar unde se află acum? a întrebat Morton cu un glas ce 
sugera că avea dubii. 

— Conform radarului de pe elicopter, acum câteva minute era 
la mai puţin de 50 de kilometri. 

Morton a privit pe fereastră către zidul cenuşiu care înconjura 
vortexul uraganului. 

— Vasul vostru va ajunge aici abia după reînceperea furtunii. 

— Centrul pentru studiul uraganelor al NUMA a stabilit că 
„ochiul” are un diametru de aproape 100 de kilometri şi viteza 
de 32 km/h. Cu puţină şansă, nava noastră va sosi la vreme. 

— Două ore ca să ajungă aici şi o oră ca să fixăm cablurile, a 
spus Giordino, după ce a aruncat o privire la ceas. 

— Cred că trebuie să discutăm totuşi unele chestiuni legate de 
operaţiunea de salvare, a replicat Morton pe un ton oficial. 

— Nu avem ce discuta, a zis Pitt, iritat că nu se putea apuca 
de treabă. NUMA este o agenţie guvernamentală a SUA care se 
ocupă de cercetări oceanografice. Nu suntem companie de 
salvări maritime. Nu există prevederi privind plăţi sau 
despăgubiri. Dacă reuşim, şeful nostru, amiralul James 
Sandecker, nu va solicita nici un cent drept plată de la şeful tău, 
domnul Specter. 

Rânjind, Giordino a adăugat: 

— Fiindcă veni vorba, amiralul are o slăbiciune pentru 
trabucuri scumpe. 

Morton s-a mulţumit să-l măsoare din priviri pe Giordino. Nu 
avea habar cum să trateze cu aceşti oameni care, picaţi 
neanunţaţi, ca din cer, îl informau cu un aer calm că urmau să 
salveze hotelul şi pe oaspeţii acestuia. După înfăţişare, nu arătau 
deloc a salvatori. 

In cele din urmă, a încuviinţat. 

— Vă rog să-mi spuneţi ce vă trebuie. 


Sea Sprite refuza să piară. 

S-a afundat atât de adânc, încât era imposibil de crezut că 
avea să mai iasă la suprafaţă. Cu pupa şi prova scufundate 
complet, nimeni nu şi-ar mai fi imaginat că avea să se redreseze. 
Vreme de câteva secunde chinuitoare, nava a părut să rămână 
suspendată deasupra golului verde-cenuşiu. Apoi, încet, parcă 
încordându-se, prova a început să se înalțe treptat, luptând cu 
mare curaj să revină spre suprafaţă. La scurt timp după aceea, 
elicele care se roteau nebuneşte în gol au prins apă şi au 
propulsat nava înainte. In cele din urmă, vasul a pătruns din nou 
în nebunia furtunii, iar prova, asemenea botului unui delfin, a 
început să despice apa. Chila a coborât brusc, făcând ca toate 
plăcile bordajului să scârţâie sub greutatea tonelor de apă care 
curgeau în şuvoaie mari pe punți şi se prăbuşeau ca nişte 
cascade înapoi în mare. 

Furtuna diavolească lovise cu toată puterea în micuța navă 
care se încăpăţânase să supravieţuiască acelui cazan ce fierbea 
bolborosind. Trebuise să suporte asaltul nemilos al apei şi al 
vântului, năpustite asupra ei. Era ca şi cum Sea Sprite dădea 
dovadă de o hotărâre aproape omenească, fără a se îndoi vreo 
clipă că putea rezista până la capăt, indiferent ce forţe ar fi 
azvârlit oceanul împotriva ei. 

Cu chipul livid, Maverick a privit fix spre geamul timoneriei, 
care, printr-un adevărat miracol, nu cedase. 

— Urâtă treabă, a zis el, o apreciere care nu descria nici pe 
departe îndeajuns situaţia. Nu ştiam că m-am angajat pe un 
submarin. 

Nici un alt vas nu ar fi rezistat unei asemenea solicitări fără să 
se scufunde. Insă Sea Sprite nu era o navă obişnuită. Fusese 
construită în ideea de a suporta intemperiile mărilor polare. 
Plăcile de oţel ale bordajului erau mult mai groase decât la alte 
vase, pentru că trebuise să străpungă masele solide de gheaţă 
ale banchizelor. Însă nu scăpase cu totul nevătămată. În afară de 
una, toate bărcile de salvare fuseseră luate de valuri. 

Privind spre pupa, Barnum a rămas uimit văzând că antenele 
de comunicaţii rămăseseră întregi ca prin minune. Cei care 
înduraseră urgia în compartimentele interioare ale navei nici nu 
bănuiau că fuseseră cât pe ce să-şi încheie viaţa pe fundul 
oceanului. 

Brusc, timoneria a fost inundată de razele soarelui. Sea Sprite 
pătrunsese în „ochiul” gigantic al uraganului Lizzie. Asistau la un 
fenomen de necrezut: cerul era albastru, în timp ce marea 
clocotea de furtună. Faptul că o privelişte atât de fascinantă era 
totuşi extrem de periculoasă i s-a părut lui Barnum de rău augur. 

A aruncat o privire spre specialistul în comunicaţii, Mason Jar, 
care rămăsese lipit de masa hărților, ţinându-se de marginea 
acesteia cu degetele albite de strânsoare şi palid de parcă 
tocmai ar fi văzut o hoardă de fantome. 

— Mason, dacă te mai poţi ţine pe picioare, ia legătura cu 
Ocean Wanderer şi anunţă-i pe şefi că ne îndreptăm spre ei cât 
de repede putem pe marea asta agitată. 

Incă ameţit de experienţa prin care trecuse, Jar şi-a revenit 
treptat din starea de şoc, a încuviinţat fără o vorbă şi s-a 
îndreptat către sala de comunicaţii ca în transă. 

Barnum a verificat sistemul radar şi a analizat punctul luminos 
despre care era sigur că reprezenta hotelul, aflat la peste 40 de 
kilometri depărtare spre est. Apoi a programat traiectoria navei 
pe computer şi a încredinţat controlul sistemului automat de 
comandă. După ce a terminat şi-a şters fruntea cu o eşarfă 
veche, de culoare roşie şi a murmurat: 

— Chiar dacă îi ajungem înainte să se izbească de stânci, ce 
putem face? Nu avem bărci cu care să mergem la ei, iar, dacă 
am avea, ar fi inundate de valurile mari. Şi nici nu avem un vinci 
de remorcare mare, cu cablu gros. 

— Urâtă perspectivă, a zis Maverick. Să priveşti neputincios 
cum hotelul se zdrobeşte de stânci, având la bord femei şi copii. 

— Adevărat, a zis Barnum cu amărăciune. Perspectiva urâtă 
de tot. 

Capitolul 11 


Heidi nu mai trecuse pe acasă de trei zile. Dormise pe apucate 
pe un pat improvizat în biroul ei, băuse zeci de căni de cafea fără 
zahăr şi nu mâncase aproape nimic altceva decât sendvişuri cu 
caşcaval şi alte tâmpenii. Faptul că umbla prin centru ca o 
somnambulă nu se datora lipsei de somn, ci încordării şi 
amărăciunii că îşi desfăşurase activitatea în timpul unui uragan 
cumplit care urma să provoace moarte şi distrugeri de o 
amploare încă nemaiîntâlnite. Deşi anticipase corect forţa 
terifiantă a lui Lizzie încă de la formarea sa şi transmisese 
avertizările din timp, tot se simţea măcinată de un sentiment de 
vinovăţie că nu făcuse mai mult. 

Infiorată, a urmărit proiecţiile şi imaginile de pe monitoare 
care indicau că Lizzie gonea către uscat. 

Mulțumită avertizărilor timpurii, peste 300 000 de persoane 
fuseseră evacuate către colinele muntoase din Republica 
Dominicană şi în ţara vecină acesteia, Haiti. Cu toate acestea, 
cifra pierderilor umane avea să fie copleşitoare. Heidi se temea 
că furtuna ar putea porni apoi spre nord, lovind Cuba, apoi sudul 
Floridei. 

A auzit telefonul sunând şi, cu un gest moale, a ridicat 
receptorul. 

— Au apărut modificări în prognozele privind direcţia 
uraganului? a întrebat-o soţul ei, Harley, care lucra la Institutul 
Meteorologic Naţional. 

— Nu, Lizzie continuă să se deplaseze spre est, de parcă ar 
merge pe şine. 

— E foarte atipic pentru o furtună să se deplaseze 1 600 de 
kilometri în linie dreaptă. 

— Mai mult decât atipic. N-am mai pomenit aşa ceva. Toate 
uraganele înregistrate până acum au avut traiectorii în zigzag. 

— Să înţeleg că e furtuna perfectă? 

— Nu e cazul, a zis Heidi. E departe de a fi perfectă. Aş 
clasifica-o drept un cataclism de anvergură maximă. A înghiţit o 
întreagă flotă de pescuit oceanic. Alte opt nave - tancuri 
petroliere, cargouri şi iahturi particulare - au încetat să mai 
transmită semnale radio. Nu s-au mai recepționat semnalele lor 
SOS, e linişte totală în eter. Trebuie să ne aşteptăm la ce e mai 

rău. 

— Ce mai ştii despre hotelul plutitor? a întrebat-o Harley. 

— Din ultimele veşti rezultă că s-a desprins din cablurile de 
amarare şi este dus de valurile de furtună către coasta 
stâncoasă a Republicii Dominicane. Amiralul Sandecker a trimis 
un vas de cercetări al NUMA spre el, în speranţa că va reuşi să-l 
ia la remorcă pentru a-l scoate din zona periculoasă. 

— S-ar părea că sunt şanse minime. 

— Mă tem că vom avea parte de dezastrul maritim cel mai 
grav din istorie, a spus Heidi pe un ton sumbru. 

— Peste câteva ore o să pornesc spre casă. Ce-ar fi să faci o 
pauză şi să vii şi tu? Fac eu ceva bun de mâncare. 

— Nu pot, Harley. Încă nu. Mai întâi trebuie să prognozez 
evoluţia viitoare a lui Lizzie. 

— Ţinând scama de puterea extraordinară pe care a acumulat- 
o, ar putea dura zile, dacă nu săptămâni. 

— Ştiu, a spus Heidi. Asta mă înspăimântă. Dacă nu pierde din 
energie când trece peste Republica Dominicană şi Haiti, va lovi 
continentul cu forţă maximă. 


Summer se simţise atrasă de mare încă de când mama ei 
insistase ca ea să înveţe să facă scufundări, la vârsta de numai 
şase ani. Au fost confecţionate special pentru ea o butelie mică şi 
un regulator de aer şi a primit lecţii de la cei mai buni instructori. 
De acelaşi tratament a avut parte şi fratele ei, Dirk. Ea a devenit 
o fiinţă a mării, studiindu-i locuitorii, capriciile şi spiritul. După ce 
a înotat în apele ei albastre şi clare, a ajuns s-o înţeleagă. In 
timpul unui taifun din Pacific, îi simţise şi forţa impresionantă. 
Dar, aşa cum o femeie căsătorită de douăzeci de ani descoperă 
pe neaşteptate o trăsătură sadică şi dezgustătoare la soţul ei, 
Summer vedea acum cu ochii ei cât de crudă şi de rea putea fi 
marea. 

Stând în partea din faţă a „căminului” lor, Summer şi Dirk 
priveau prin hubloul transparent de mari dimensiuni la vâltoarea 
de la suprafaţa oceanului. Câtă vreme limita exterioară a 
uraganului  traversase bancul Navidad, furia lui  păruse 
îndepărtată şi inofensivă, dar, pe măsură ce forţa lui crescuse, 
devenise evident că plăcuta lor locuinţă era în mare primejdie şi 
deloc pregătită pentru a-i proteja. 

La adâncimea de 15 metri, crestele valurilor treceau uşor 
peste Pisces, însă curând valurile au căpătat dimensiuni 

înfricoşătoare, iar când talpa lor a coborât până la fundul mării, 
Dirk şi Summer au descoperit că adăpostul lor era complet expus 
ploii de suprafaţă înainte ca următorul val să-l copleşească. 

Pisces era continuu izbit şi legănat de marşul nesfârşit al 
valurilor uriaşe. Staţia era construită să reziste presiunii de 
adâncime, iar carcasa ei din oţel nu suferea din cauza asaltului 
apelor. Cu toate acestea, presiunea teribilă exercitată asupra 
suprafeţei ei exterioare a început să o deplaseze pe fundul mării. 
Cele patru picioare de sprijin nu erau conectate la vreo fundaţie, 
ci înfipte doar câţiva centimetri în masa de corali. Numai 
greutatea ei de şaisprezece tone împiedica staţia să fie ridicată 
şi azvârlită peste recif ca o sticlă goală. 

Apoi, aceeaşi pereche de valuri enorme care îngropaseră nava 
Sea Sprite la depărtare de treizeci de kilometri a izbit bancul 
Navidad, strivind coralii fără milă şi împrăştiind delicata lor 
infrastructură în milioane de fragmente. Primul val a înclinat 
staţia pe o parte şi a rostogolit-o de parcă ar fi fost un butoi 
împins de vânturi într-un deşert presărat cu stânci. In ciuda 
eforturilor de a se agăța de ceva, ocupanţii au fost azvârliţi în 
toate părţile ca nişte păpuşi de cârpa într-un mixer. 

Pisces a fost aruncat şi dat peste cap pe o distanţă de aproape 
două sute de metri, după care s-a oprit, atârnând într-un 
echilibru fragil pe marginea unei crevase înguste între 
formațiunile coralifere. Apoi a venit cel de-al doilea val imens, 
care a lovit staţia şi a azvârlit-o în gol. 

Pisces a căzut patruzeci de metri, izbindu-se şi scrijelindu-se 
de pereţii din coral, lovind apoi fundul şi dislocând nisipul, care s- 
a ridicat ca spulberat de o explozie. Aterizase pe latura dreaptă 
şi a rămas prins între pereţii crevasei. In interior toate obiectele 
neprinse în şuruburi fuseseră proiectate în toate părţile. 
Farfuriile, proviziile, echipamentele de scufundare, aşternuturile, 
hainele erau împrăştiate într-o dezordine de nedescris. 

Fără să ia în seamă durerile provocate de numeroasele 
contuzii şi de o entorsă, Dirk s-a târât imediat până lângă sora 
lui, care zăcea ghemuită între paturile rămase în poziţie 
verticală. A privit-o în ochii mari şi cenuşii şi, pentru prima oară 
de când începuseră să meargă singuri, a văzut că era 
înspăimântată de moarte. Cu un gest delicat, i-a luat capul între 
palme şi i-a zâmbit crispat. 

— Cum ţi s-a părut aventura asta? 

Ea l-a privit, i-a văzut zâmbetul jucăuş, apoi a respirat adânc, 

după care teama din ochi i s-a mistuit. 

— Cât a ţinut haosul, m-am tot gândit că ne-am născut 
împreună şi tot împreună o să murim. 

— Vai, ce pesimistă eşti, surioară. Mai avem vreo şaptezeci de 
ani să ne sâcâim unul pe celălalt. 

Apoi, cu un aer îngrijorat, a întrebat-o: 

— Te-ai rănit? 

Ea a clătinat din cap. 

— Am rămas blocată sub paturi şi nu am fost aruncată în toate 
părţile la fel de rău ca tine. Apoi a privit pe hublou la viitoarea de 
afară. Şi staţia cum e? 

— Intreagă şi nevătămată. Oricât de mare ar fi, nici un val n-ar 
putea sfărâma Pisces. Are carcasa dintr-un oţel gros de aproape 
zece centimetri. 

— Dar furtuna? 

— E încă dezlănţuită, dar la fund suntem mai feriţi. Valurile 
trec pe deasupra canionului fără să creeze turbulenţe. 

Summer a privit în jur la obiectele claie peste grămadă. 

— Doamne, ce balamuc... 

Incântat că sora lui scăpase din încercare fără nici o rană, Dirk 
a verificat aparatura de ventilaţie, în timp ce Summer s-a apucat 
să facă ordine între lucrurile răvăşite. Nu putea spera să pună 
totul la loc, mai ales că staţia zăcea pe o parte. S-a mulţumit să 
aşeze obiectele în stive cât de cât ordonate şi a aşezat pături 
peste părţile proeminențe ale instrumentelor, ale vanelor, ale 
manometrelor şi ale dispozitivelor de fixare. Fără podea, se 
vedeau siliţi să se caţere pe mobilier ca să se deplaseze prin 
încăpere. Faptul că trebuia să se mişte într-un mediu în care totul 
era răsucit cu nouăzeci de grade îi dădea lui Summer o senzaţie 
stranie. 

Faptul că supravieţuiseră până în acel moment o făcea să fie 
convinsă că vor trece cu bine prin orice alte încercări. Datorită 
pereţilor înalţi ai canionului de corali, uraganul nu-i mai putea 
ameninţa. In adânc, nu mai auzeau urletul vântului şi nici bătaia 
lui când concavitatea vreunui val lăsa staţia expusă. Teama şi 
neliniştea ei în faţa a ceea ce se putea întâmpla în continuare 
începuseră să se risipească. Erau în siguranţă până când Sea 
Sprite avea să înfrunte furtună ca să se întoarcă. In plus, se 
bucura de căldură şi de linişte alături de fratele ei, care avea 
curajul şi forţa legendarului lor tată. 

Insă când el a revenit şi s-a aşezat pe perete alături, atent să 

nu-şi atingă contuziile, care începuseră să se învineţească, 
Summer nu a observat pe chipul lui expresia de siguranţă la care 
se aştepta. 

— Pari îngândurat, a zis ea. Ce s-a întâmplat? 

— Când am căzut în crevasă, s-au rupt tuburile conectate la 
buteliile care furnizează aerul din habitat. Dacă mă iau după 
cifrele pe care le-am văzut pe manometre, cele patru butelii care 
nu sunt avariate ne asigură supraviețuirea timp de numai 
paisprezece ore. 

— Parcă mai avem buteliile de scufundare, pe care le-am lăsat 
în ecluza de intrare. 

— Doar una a rămas înăuntru, ca să-i reparăm o supapă. Are 
aer cât să ne ţină în viaţă pe amândoi vreme de maxim patruzeci 
şi cinci de minute. 

— Am putea s-o folosim pe asta ca să ieşim şi să le recuperăm 
pe celelalte, a spus Summer cu oarece speranţă în glas. Apoi 
aşteptăm o zi sau două până se mai potoleşte furtuna, după care 
abandonăm staţia şi folosim pluta gonflabilă ca să plutim în 
derivă la suprafaţă până sosesc ajutoare. 

Dirk a clătinat din cap cu un aer hotărât. 

— Partea proastă e că suntem blocaţi. Uşa de la ecluză nu se 
poate deschide, e înţepenită în corali. Doar cu dinamită am 
putea s-o deschidem cât să ne strecurăm afară. 

Summer a oftat adânc, apoi a zis: 

— S-ar părea că soarta noastră e în mâinile căpitanului 
Barnum. 

— Sunt convins că se gândeşte tot timpul la noi. N-o să ne uite 
aici. 

— Ar trebui să-l informăm despre situaţia noastră. 

Dirk s-a îndreptat şi şi-a pus palmele pe umerii ei. 

— Aparatul de radioemisie s-a avariat când am căzut în 
crevasă. 

— Bine, dar am putea activa dispozitivul de localizare, ca să 
ştie că am rămas în viaţă, a zis ea, cu o urmă de speranţă în 
voce. 

— Era montat pe peretele exterior care se află acum pe fundul 
mării, a spus Dirk pe un ton stăpânit. Cred că s-a stricat. Chiar 
dacă a rămas întreg, nu avem cum să-l eliberăm. 

— Când vor sosi, a zis ea cu un glas care-i trăda încordarea, n- 
o să le fie uşor să ne găsească tocmai în crevasa asta. 

— Pariez că Barnum va trimite toate bărcile şi toţi 

scufundătorii de la bord să scotocească reciful. 

— Vorbeşti de parcă am avea aer suficient pentru zile întregi, 
nu doar pentru câteva ore. 

— Nu-ţi face griji, surioară, a spus Dirk, încrezător. 
Deocamdată suntem feriţi de furtună. Imediat ce marea se 
calmează, oamenii de pe Sea Sprite vor veni după noi şi nu se 
vor lăsa până nu ne vor găsi. Apoi a adăugat: La urma urmelor, 
suntem prioritatea lor numărul unu. 

Capitolul 12 


În acele momente însă, Barnum se gândea la cu totul alte 
lucruri decât la soarta staţiei Pisces şi a celor doi membri ai 
echipajului său. Neliniştit, se foia pe fotoliu şi-şi mută ochii de la 
monitorul radar la geamurile timoneriei şi înapoi. Din gigantice, 
valurile reveniseră la dimensiuni uriaşe. Perfect sincronizate, 
mărşăluiau unul după altul la intervale regulate către Sea Sprite, 
înălţând-o şi coborând-o într-o mişcare permanentă, care 
devenise deja monotonă. Acum, vasul se înălța doar aproximativ 
zece metri, iar distanţa dintre creasta şi talpa valului era de 
numai 13-14 metri. Oceanul rămăsese agitat, însă părea un lac 
în comparaţie cu valurile pe care le înfruntaseră până atunci. Era 
ca şi cum ar fi ştiut că folosise cele mai dure lovituri împotriva 
navei de cercetări şi nu reuşise să o scufunde, iar acum, frustrat, 
bătuse în retragere, recunoscându-se înfrânt şi se mulțumea 
doar să fie o prezenţă sâcâitoare. 

Orele treceau, iar Sea Sprite se deplasa cu toată viteza pe 
care Barnum îndrăznea să o imprime vasului. Indeobşte un 
căpitan pus pe glume şi prietenos, acum devenise serios şi 
distant, pentru că se gândea la misiunea aproape imposibilă pe 
care şi-o asumase. Nu vedea cum putea instala cablul de 
remorcare pe Ocean Wanderer. Vinciul de remorcare masiv, cu 
un cablu gros cât mâna, fusese scos de pe Sea Sprite de multă 
vreme, când vasul fusese transformat în navă de cercetare 
NUMA. Singurul vinci cu cablu de la bord slujea în prezent pentru 
coborârea la apă şi ridicarea submersibilelor de mare adâncime. 
instalat pe puntea pupa, în spatele macaralei de mari 
dimensiuni, nu era nicidecum suficient pentru a remorca un hotel 
plutitor cu un deplasament mai mare decât al unei nave de linie. 

Barnum a încercat să străpungă cu privirea prin pânza deasă a 
ploii ce izbea geamurile. 

— Ar trebui să o zărim deja dacă n-ar fi porcăria asta de 
ploaie, a zis el. 

— judecând după radar, e la mai puţin de trei kilometri şi 
jumătate depărtare, l-a aprobat Maverick. 

Barnum a trecut în compartimentul de transmisiuni şi i s-a 
adresat lui Mason Jar. 

— Ai primit vreun mesaj de la hotel? 


110 


— Nimic, domnule. Linişte mormântală. 

— Dumnezeule, sper că n-am ajuns prea târziu. 

— Nici nu vreau să mă gândesc la asta. 

— Mai încearcă, poate primeşti vreun răspuns. Comunică prin 
satelit. E mai probabil ca oaspeţii şi conducerea hotelului să 
comunice cu staţiile de la țărm prin telefon decât prin radio. 

— Căpitane, o să încerc mai întâi prin radiofar maritim. La 
distanţa asta, nu cred că apar paraziți. Hotelul sigur dispune de 
instrumente de comunicaţie foarte performante ca să ţină 
legătura cu alte vase atunci când e remorcat pe ocean ca o 
barjă. 

— Dacă-ţi răspund, să activezi şi difuzoarele din timonerie, ca 
să pot vorbi cu ei. 

— Am înţeles, domnule. 

Barnum s-a întors în timonerie şi imediat a auzit vocea lui Jar 
răsunând din difuzoare: 

— Sea Sprite către Ocean Wanderer. Ne aflăm la trei kilometri 
şi jumătate sud-est de voi şi ne apropiem. Răspundeţi, vă rog. 

Vreme de jumătate de minut nu s-a auzit decât păcănitul 
paraziţilor. Apoi din difuzoare s-a revărsat o voce bubuitoare: 

— Paul, eşti pregătit să te apuci de treabă? 

Din cauza paraziţilor, Barnum nu a recunoscut imediat glasul. 
A ridicat microfonul radioreceptorului şi a spus: 

— Cu cine vorbesc? 

— Cu vechiul tău camarad, Dirk Pitt. Mă aflu în hotel, 
împreună cu Al Giordino. 

Asociind vocea cu numele, Barnum a rămas ca trăsnit. 

— Cum Dumnezeu aţi ajuns la hotel pe o asemenea furtună? 

— Am simţit că-i rost de o petrecere pe cinste şi n-am vrut s-o 
ratăm. 

— Cred că ştii că nu avem echipamente corespunzătoare ca să 
remorcăm hotelul. 

— N-avem nevoie decât de forţa motoarelor voastre. 

După atâţia ani de activitate în cadrul NUMA, Barnum şi-a dat 
seama că Pitt şi Giordino nu s-ar fi aflat acolo fără un plan bine 
pus la punct. 

— Ce idee trăsnită v-a venit? 

— Am alcătuit deja echipe de lucru ca să ne ajute să folosim 
cablurile de amarare ale hotelului drept cabluri de remorcare. 
După ce ajung la bordul lui Sea Sprite, le uneşti şi le fixezi de 
cabestanul de la pupa şi formăm o bridă de remorcare. 


111 


— E un plan cam nebunesc, a spus Barnum, neîncrezător. Cum 
o să transferați până pe nava mea cabluri de câteva tone 
greutate care atârna pe fundul mării şi pe o mare atât de 
agitată? 

A urmat o pauză, iar când Pitt i-a răspuns, Barnum şi-a 
imaginat rânjetul diavolesc de pe chipul acestuia. 

— Avem speranţe cât se poate de mari. 

Ploaia s-a mai potolit şi vizibilitatea a crescut de la 200 de 
metri la aproape 1,5 kilometri. Pe neaşteptate, uriaşul Ocean 
Wanderer a apărut drept în faţa lor. 

— Mamă, uitaţi-vă numai, a exclamat Maverick. Arată ca un 
castel de cristal din basme. 

Asaltat de valurile înspumate, hotelul avea o înfăţişare 
princiară şi sclipitoare. Echipajul şi cercetătorii de la bord, 
împinşi de o curiozitate fără margini, îşi părăsiseră cabinele şi se 
îngrămădiseră pe punte să admire edificiul spectaculos pe care şi 
l-ar fi imaginat oriunde, numai pe ocean nu. 

— Ce frumos e, a murmurat o femeie blondă şi măruntă, care 
era chimist. N-aş fi crezut că poate exista o asemenea creaţie 
arhitectonică. 

— Nici eu, a aprobat-o un bărbat înalt, chimist oceanograf, 
care stătea lângă ea. lar aşa, acoperit cum e de spumă sărată, ar 
putea trece drept aisberg. 

Barnum a îndreptat binoclul spre hotel, care se legăna sub 
izbiturile valurilor. 

— Acoperişul pare să fi fost măturat de ape. 

— E un miracol că a rezistat atât, a murmurat Maverick cu 
mirare în glas. A depăşit orice aşteptări, sunt convins. 

Barnum a lăsat deoparte binoclul şi a comandat: 

— Fă un viraj şi aşază nava cu pupa spre vânt. 

— Căpitane, după ce riscăm să ne aşezăm cu pupa spre vânt, 
ce facem? 

Barnum a privit gânditor spre Ocean Wanderer. 

— Aşteptăm, a zis el rar. Aşteptăm să vedem ce ar scoate Pitt 
din pălărie după ce-şi flutură bagheta magică. 


Pitt a examinat planurile detaliate ale cablurilor de amarare pe 
care i le dăduse Morton. El, Giordino şi Emlyn Brown, şeful 
serviciului de întreţinere al hotelului, se aşezaseră la masa de 
şedinţe din biroul lui Morton. 

— Cablurile trebuie trase la bord, ca să ştim ce lungime au 

după ce s-au rupt. 

Brown, care avea statura atletică a unui alergător de fond şi-a 
trecut degetele prin părul negru şi des. 

— Am rulat deja ceea ce mai rămăsese din ele după ce s-au 
rupt. M-am temut că s-ar putea agăța de stânci submarine, iar 
asta ar fi tăcut ca hotelul să se răsucească sub presiunea vreunui 
val, producând avarii şi mai mari. 

— La ce distanţă de piloni s-au rupt cablurile trei şi patru? 

— E doar o estimare din ochi, ţineţi seama, dar cred că 
amândouă cam 200, poate 220 de metri. 

Pitt s-a uitat spre Giordino. 

— Asta nu-i oferă libertate prea mare lui Barnum pentru a 
manevra în siguranţă. lar dacă Ocean Wanderer s-ar scufunda, 
cei de pe Sea Sprite n-ar avea vreme să taie remorca. Ar fi traşi 
la fund împreună cu hotelul. 

— Din câte îl cunosc, a zis Giordino, Paul n-ar ezita să rişte, 
mai ales că este în joc viaţa atâtor oameni. 

— Să înţeleg că aveţi intenţia să folosiţi cablurile de amarare 
pentru remorcare? a întrebat Morton, care stătea de cealaltă 
parte a mesei. Mi s-a spus că vasul NUMA e remorcher oceanic. 

— A fost cândva, i-a răspuns Pitt. intre timp însă, din 
remorcher-spărgător de gheaţă a ajuns navă de cercetări. Vinciul 
principal şi cablul de remorcare au fost eliminate când s-a 
procedat la reechiparea lui. Acum nu mai e dotat decât cu 
macaraua pentru manevrarea submersibilelor. Va trebui să 
improvizăm şi să ne descurcăm cu ce avem. 

— La ce bun? a întrebat Morton, iritat. 

— Ai încredere în mine, i-a spus Pitt şi l-a privit direct în ochi. 
Dacă reuşim să înjghebăm un cablu, Sea Sprite are motoare 
suficient de puternice ca să remorcheze hotelul. 

— Bine, dar cum duceţi capetele cablurilor până pe Sea 
Sprite? a vrut să ştie Brown. Dacă le derulăm, se duc la fund. 

Pitt l-a măsurat din ochi. 

— Le ducem pe suprafaţa apei. 

— Adică plutind? 

— Nu aveţi butoaie de două sute de litri la bord? 

— Foarte inteligent, domnule Pitt. Acum înţeleg ce vreţi să 
faceţi. 

Brown a rămas o clipă pe gânduri. 

— Avem câteva butoaie cu ulei pentru generatoare, cu ulei de 
gătit şi cu săpun lichid pentru personalul care se ocupă de 

curăţenie. 

— Avem nevoie de cât mai multe. 

Brown s-a întors către patru dintre oamenii din serviciul de 
întreţinere, care stăteau în apropiere. 

— Adunați butoaiele goale şi goliţi-le pe celelalte cât de 
repede puteţi. 

— In timp ce oamenii voştri derulează cablurile, vreau să lege 
câte un butoi la fiecare douăzeci de metri, a explicat Pitt. Dacă 
facem cablul să plutească, îl putem transporta până la bordul lui 
Sea Sprite. 

Brown a încuviinţat cu un gest din cap. 

— S-a făcut... 

— Dacă patru dintre cablurile acestea s-au rupt, a intervenit 
Morton, ce vă face să credeţi că vor rezista acum la un 
asemenea efort? 

— În primul rând, a explicat Pitt fără să-şi piardă cumpătul, 
furtuna s-a liniştit vizibil. Apoi, cablurile vor fi mai scurte şi nu vor 
mai fi atât de solicitate. Şi, în ultimul rând, vom remorca hotelul 
pe latura îngustă. Când era amărât, latura lungă a suportat toată 
forţa furtunii. După aceea, fără să mai aştepte comentariile lui 
Morton, Pitt s-a întors din nou către Brown. A, mai avem nevoie 
de un mecanic bun, sau de un om priceput care să matiseze 
capetele cablurilor şi să facă bucle, ca să poată fi legate după ce 
sunt înfăşurate în jurul cuiului de remorcare de pe Sea Sprite. 

— O să mă ocup chiar eu de treaba asta, l-a asigurat Brown, 
apoi a adăugat: Sper că aveţi un plan pentru transportarea 
cablurilor până pe nava NUMA. Doar nu vor pluti de la sine până 
acolo, mai ales în astfel de condiţii. 

— Tocmai aici e partea delicată, i-a răspuns Pitt. O să avem 
nevoie de câteva sute de metri de parâma, preferabil cu 
diametru mic, dar care să aibă rezistenţa la întindere a unui 
cablu din oţel. 

— Am în magazie două rulouri de câte 165 de metri de 
parâma Faleron. E subţire, uşoară, ţesută fin şi cu ea se poate 
ridica şi un tanc. 

— Atunci legăm câte una dintre parâme de capătul fiecărui 
cablu. 

— Am înţeles că folosiţi parâmele ca să trageţi cablurile până 
la navă, dar cum o să le urcați pe punte? 

Pitt şi Giordino au schimbat între ei priviri cu subînţeles. 

— Asta ne priveşte, a zis Pitt cu un surâs sumbru. 

— Sper să nu dureze prea mult, a spus Morton, destul de 
înnegurat, făcând un gest către ferestre. Timpul ne cam 
presează. 

La fel ca spectatorii unui meci de tenis, toţi cei prezenţi au 
întors capul în acelaşi timp spre fereastră şi au văzut că linia 
coastei era ameninţător de aproape, la doar 3-4 kilometri. Cât 
vedeau cu ochii într-o direcţie sau alta, valurile iscate de furtună 
se zdrobeau de un şir nesfârşit de stânci. 


În sala echipamentelor de condiţionare a aerului, situată într- 
un colţ al hotelului, Pitt a împrăştiat pe podea conţinutul 
balotului cu care sosise. Întâi şi-a pus costumul de scufundări din 
neopren, pe care îl confecţionase la comandă. Preferase 
costumul cu craci şi mâneci scurte pentru acea misiune deoarece 
nu avea nevoie de unul greu. Pe de altă parte, îi plăcea să aibă 
libertate de mişcare, fiindcă braţele, începând de deasupra 
coatelor şi picioarele, de sub genunchi, nu mai erau strânse de 
materialul costumului. Apoi şi-a aranjat vesta compensatoare, 
după care şi-a tras pe faţă masca Scuba Pro. Şi-a fixat lestul la 
centură şi a verificat catarama de siguranţă care se putea 
desface instantaneu. 

Apoi s-a aşezat, iar unul dintre oamenii din echipa de 
întreţinere l-a ajutat să-şi instaleze pe spate un aparat de 
respirat sub apă cu circuit închis. El şi Giordino conveniseră că un 
asemenea aparat oferea o libertate mai mare de mişcare decât 
două butelii clasice de oxigen, masive şi greoaie. Ca şi în cazul 
folosirii unui echipament obişnuit de scufundare, scufundătorul 
aspiră prin regulator, primind gaz comprimat din butelie. Insă, 
când expiră, aerul este recuperat şi reciclat prin buteliile de mici 
dimensiuni, care elimină dioxidul de carbon şi reîmprospătează 
oxigenul din butelie. Aparatul SIVA-55 pe care îl foloseau 
amândoi fusese creat pentru operaţiuni militare secrete care se 
desfăşurau în mediul acvatic. 

La sfârşit, Pitt a verificat sistemul de comunicaţie submarină 
proiectat de Ocean Technology Systems. Receptorul stătea prins 
de una din cureluşele măştii. 

— Al, mă auzi? 

Giordino, care efectua aceeaşi operaţiune în celălalt colţ al 
hotelului, i-a răspuns cu glas catifelat: 

— Perfect. 

— Vorbeşti surprinzător de coerent. 

— Dacă-mi faci greutăţi, îmi dau demisia şi mă duc la bar, să 
beau un cocktail. 

Pitt a zâmbit, încântat că amicul lui nu-şi pierduse simţul 
umorului. Avea o încredere oarbă în el. 

— Să mă anunţi când eşti gata. 

— Atunci, gata. 

— Domnule Brown. 

— Emlyn. 

— Aşa, Emlyn, spune-le oamenilor tăi să stea pregătiţi la 
vinciuri până vă anunţăm să derulaţi cablurile şi butoaiele. 

Aflat în camera în care se găseau vinciurile pentru cablurile de 
amarare, Brown i-a răspuns: 

— Aştept comanda. 

— Să ne ţii pumnii, a spus Pitt, trăgându-şi labele de înot în 
picioare. 

— Dumnezeu să vă binecuvânteze, băieţi şi noroc, a răspuns 
Brown. 

Pitt a făcut un semn din cap către unul dintre oamenii lui 
Brown, care stătea lângă un colac de parâma Faleron. Era scund 
şi voinic şi ţinea ca lumea să-i spună „Critter*”. 

— Să derulezi câte puţin. Dacă simţi că parâma e întinsă, 
elibereaz-o imediat, altfel îmi frânezi înaintarea. 

— O s-o derulez uşor şi fără smucituri, l-a asigurat Critter. 

Apoi Pitt li s-a adresat celor de pe Sea Sprite: 

— Paul, eşti pregătit să preiei parâmele? 

— Numai să mi le întinzi, s-a auzit glasul ferm al lui Barnum. 

Vorbele lui erau transmise printr-un convertor pe care îl 
coborâse în apă în apropiere de pupă navei Sea Sprite. 

— Eu şi Al putem trage prin apă cam 180 de metri de parâma. 
Va trebui să te apropii mai mult ca să ţi le dăm. 

Ţinând seama de marea agitată, amândoi ştiau că un val 
foarte mare şi puternic putea împinge Sea Sprite către hotel, iar 
coliziunea le-ar fi trimis pe ambele la fund. Cu toate acestea, 
Barnum n-a şovăit să rişte totul pe o carte. 

— Bine, hai să facem treaba! 

Pitt şi-a petrecut o buclă de parâma peste un umăr, de parcă 
ar fi fost o bretea. Apoi s-a ridicat şi a încercat să deschidă uşa 
care dădea spre un mic balcon aflat la aproximativ şase metri 
deasupra apei, însă vântul i-a opus rezistenţă. Inainte să spună 
ceva, omul de la întreţinere a sărit să-l ajute. 


3 „Creatură”. 

Împreună, s-au proptit cu toată greutatea în uşă şi au împins 
cu umărul. Imediat ce au reuşit să o întredeschidă, vântul s-a 
năpustit prin crăpătură, a deschis-o brusc, lovind-o cu forţa 
copitei unui catâr şi a trântit-o în cuiele de blocare. Rămas expus 
în cadrul uşii, omul a fost suflat înapoi de parcă ar fi fost azvârnlit 
dintr-o catapultă. 

În ciuda forţei vântului, Pitt a reuşit să rămână în picioare. Dar, 
când a ridicat privirea şi a văzut un val enorm îndreptându-se 
către hotel, a sărit peste balustradă şi a plonjat în apă. 


Furia cea mare a furtunii se potolise. „Ochiul” uraganului se 
îndepărtase de câteva ore, iar Ocean Wanderer reuşise să 
supravieţuiască furiei finale a lui Lizzie. Vântul scăzuse sub 
patruzeci de noduri, iar valurile atingeau o înălţime de cel mult 9- 
10 metri. Suprafaţa apei rămăsese agitată, dar nu mai era 
dezlănţuită ca până atunci. Uraganul se deplasase spre vest, 
continuându-şi opera distructivă asupra insulei pe care se aflau 
Republica Dominicană şi Haiti, după care avea să se năpustească 
spre Marea Caraibilor. In următoarele 24 de ore, apa oceanului, 
vânturata de cea mai mare furtună înregistrată vreodată, avea 
să se liniştească. 

Cu fiecare minut, brizanţii păreau din ce în ce mai 
ameninţători. Hotelul purtat în derivă ajunsese suficient de 
aproape de zona de deferlare a valurilor, astfel că sutele de 
oaspeţi şi angajaţi vedeau norii de stropi azvârliţi către cer de 
fiecare dată când apa oceanului se umflă şi se izbea de stâncile 
ascuţite. Forţa loviturilor amintea de cea a avalanşelor de 
neoprit. Spuma se învârtejea în aer ca o peliculă când întâlnea 
resacul valului precedent. Aflat la nici doi kilometri de zona 
brizanţilor, hotelul era pândit de pieire şi era purtat în derivă, 
apropiindu-se de stânci cu viteza de 1,5 km/h. 

Toţi îşi mutau permanent privirile de la țărm la Sea Sprite, 
care trecea peste valurile mari ca o rață grasă, la numai câteva 
sute de metri depărtare. 

Acoperit din cap până în picioare cu o salopetă galbenă, 
Barnum s-a aventurat la pupa vasului, încă biciuită de vânturi 
puternice şi de coloane de apă turbată şi s-a aşezat sub macara. 
A privit de-a lungul punţii, către locul în care cândva se aflase 
vinciul şi s-a gândit ce bine ar fi fost dacă l-ar fi avut în situaţia 
aceea. Cu toate acestea, trebuia să se descurce cu cuiul de 
remorcare. Intr-un fel sau altul, cablul trebuia fixat manual. 

A rămas la adăpost sub macara, fără să mai ia în seamă 
stropii de apă purtaţi de vânt şi a privit prin binoclu către baza 
hotelului. El şi patru membri ai echipajului se legaseră de 
balustrade, ca să nu fie azvârliţi peste bord de vreun val. Nu i-a 
scăpat momentul în care Pitt şi Giordino au pătruns în apă şi au 
dispărut sub suprafaţa clocotitoare. A reuşit să distingă şi câţiva 
oameni care stăteau în cadrul uşii şi derulau parâmele de culoare 
roşie către scufundătorii care se luptau să înainteze pe sub 
valurile mari. 

— Aruncaţi două parâme cu geamanduri, a ordonat el, fără să- 
şi ia binoclul de la ochi şi pregătiţi ancorele cu patru gheare. 

Apoi s-a rugat în gând să nu fie silit să folosească acele ancore 
ca să culeagă corpurile celor doi scufundători în situaţia nedorită 
în care şi-ar pierde cunoştinţa sau nu ar reuşi să se prindă de 
pupă înaltă a navei. Acele cârlige erau legate de tuburi de 
aluminiu lungi de 2,5 metri care fuseseră introduse în ţevi şi, 
prelungite astfel, atingeau aproape zece metri lungime. 

Oscilând între speranţă şi îndoială, priveau cu toţii apa, dar nu 
reuşeau să-i vadă nici pe Pitt, nici pe Giordino în vălmăşagul 
valurilor şi nici dârele de bule lăsate de ei, întrucât aparatul de 
respirat cu circuit închis nu elimina aer atunci când scufundătorul 
expira. 

— Opriţi motoarele, a dat el ordin către mecanicul-şef. 

— Căpitane, ai spus să opresc motoarele, s-a auzit vocea 
mecanicului-şef. 

— Da, avem doi scufundători care ne aduc parâmele de care 
sunt legate cablurile de remorcare. Trebuie să lăsăm apa să ne 
poarte până la două sute de metri de hotel, ca să micşorăm 
distanţa dintre noi, altfel nu putem prelua cablurile. 

Apoi a îndreptat din nou binoclul către coasta ucigaşă de care 
păreau să se apropie cu o iuţeală înnebunitoare. 


După ce s-a îndepărtat la circa treizeci de metri de hotel, Pitt a 
ieşit pentru o clipă la suprafaţă ca să se orienteze. Ocean 
Wanderer care, purtat în mod implacabil de vânt şi valuri tot mai 
departe de el, se înălța impunător ca un zgârie-nori din 
Manhattan. Sea Sprite a apărut în faţa ochilor lui doar când Pitt a 
ajuns pe creasta unui val. Se legăna pe apă, lăsând impresia că 
se afla la peste un kilometru depărtare, când, de fapt, era la mai 
puţin de o sută de metri. A observat poziţia remorcherului pe 
busola prinsă de un braţ şi s-a scufundat imediat ca să evite 

turbulenţa de la suprafaţă. 

Curând, cu fiecare metru derulat, parâma a devenit tot mai 
greu de tras, deoarece opunea rezistenţă la înaintare. Venea însă 
ca o uşurare faptul că nu era grea sau groasă, pentru că asta ar 
fi făcut-o şi mai dificil de manevrat. Ca să capete o formă cât mai 
hidrodinamica, înota cu capul aplecat şi cu mâinile prinse la 
spate, sub aparatul de respirat. 

S-a străduit să rămână suficient de adânc sub talpa valurilor 
pentru că înaintarea să nu-i fie stânjenită de apa agitată. In 
câteva rânduri nu şi-a dat seama dacă înota în direcţia dorită, 
însă, după câte o privire rapidă la busolă, a reuşit să revină la 
direcţia corectă. A continuat să bată din labe cu toată forţa 
picioarelor, târând cu îndărătnicie parâma care începuse să i se 
strângă tot mai mult în jurul umărului, înaintând astfel cu mare 
greutate din cauza curenților puternici care îl trăgeau înapoi. 

Curând, Pitt a simţit dureri musculare, iar înaintarea i-a 
devenit anevoioasă. Incetul cu încetul, a început să ameţească, 
pentru că inspira profund prea mult oxigen. Inima îi bătea tot mai 
repede din cauza efortului intens şi a început să gâfâie. N-a 
îndrăznit să încetinească, deoarece curentul l-ar fi făcut să piardă 
terenul câştigat până atunci. Nu-şi putea îngădui nici un moment 
de întârziere. Fiecare clipă conta, pentru că marea nemiloasă 
împingea Ocean Wanderer către stâncile care i-ar fi pecetluit 
soarta. 

După încă zece minute de efort supraomenesc, a simţit că 
încep să-l lase puterile. Era conştient că nu peste mult timp avea 
să se instaleze starea de epuizare. S-a concentrat, impunându-şi 
să nu se dea bătut, însă forţa muşchilor avea şi ea o limită. 
Cuprins de disperare şi încercând să mai reducă încordarea din 
muşchii picioarelor, pe care cu fiecare clipă şi le simţea mai grele 
şi aproape amorţite, a început să înoate folosindu-se de braţe. 

S-a întrebat dacă şi Giordino întâmpina aceleaşi dificultăţi, 
însă ştia că Al mai curând ar fi murit decât să se dea bătut, mai 
ales că în joc era viaţa atâtor femei şi copii. Pe de altă parte, 
prietenul lui avea constituţia unui taur. Putea înota pe o mare 
înfuriată ca nimeni altul, chiar dacă ar fi avut braţele legate la 
spate. 

A hotărât să nu mai consume energie întrebându-şi prietenul 
cum se simţea. Trăia momente de spaimă în care avea senzaţia 
că nu va reuşi să-şi ducă la bun sfârşit misiunea. A reuşit totuşi 
să alunge acel gând păgubos şi s-a concentrat puternic pentru a- 

şi mobiliza toate resursele interne. 

Fiecare respiraţie îi cerea un efort din ce în ce mai mare, 
făcându-l să gâfâie tot mai apăsat. Rezistenţa sporită la înaintare 
pe care o crea parâma l-a făcut să se simtă de parcă ar fi tras de 
unul singur de o frânghie împotriva unei turme de elefanţi. În 
acelaşi moment şi-a adus aminte de vechile reclame în care 
musculosul Charles Atlas trăgea o locomotivă cu aburi. Apoi, 
socotind că s-ar putea îndepărta de ţintă, a mai aruncat o privire 
la busolă. A constatat că, parcă printr-o minune, reuşise să 
înoate în linie dreaptă către Sea Sprite. 

Pâcla întunecată a epuizării începuse să i se strecoare la 
periferia câmpului vizual, când, pe neaşteptate, a auzit o voce 
rostindu-i numele. 

— Hai, Dirk, nu te opri. 

Şi-a dat seama că Barnum i se adresase prin dispozitivul de 
comunicare. 

— Te vedem sub apă. leşi la suprafaţă imediat! 

Pitt s-a supus orbeşte şi a despicat pânza apei. 

Apoi Barnum i-a strigat din nou: 

— Uită-te în stânga. 

Pitt s-a întors. La mai puţin de trei metri de el se găsea 
geamandura de culoare oranj, prinsă cu o saulă de Sea Sprite. N- 
a mai făcut efortul să-i răspundă lui Barnum. Mai avea putere 
doar cât să bată de câteva ori din labe şi şi-a pus la bătaie toată 
voinţa de care dispunea pentru a face această ultimă sforţare. 
Cu o uşurare fizică pe care nu o mai trăise până atunci, s-a 
agăţat de saula salvatoare, apoi şi-a petrecut un braţ peste ea, 
aşa încât a prins-o sub braţ, cu geamandura lipită de umărul 
stâng. 

Se putea relaxa în sfârşit câteva clipe, timp în care Barnum şi 
oamenii lui l-au tras cu tot cu geamandură până aproape de 
pupă. Apoi, cu mare atenţie, au aşezat ancora cu patru gheare 
sub saulă, la un metru în spatele lui Pitt şi l-au ridicat încet pe 
punte. 

Pitt a ridicat braţele, iar Barnum i-a scos cu pricepere capătul 
cu buclă al parâmei din Faleron de pe umăr şi l-a legat de vinciul 
macaralei, alături de parâma adusă deja la bord de Giordino. Doi 
membri ai echipajului i-au scos muştiucul din gură şi apoi masca. 
După ce a inspirat adânc aerul sărat al oceanului, Pitt a deschis 
ochii şi a văzut faţa zâmbitoare a lui Giordino. 

— Abia te-ai târât, l-a ironizat Giordino şi el încă epuizat. Am 

ajuns cu două minute bune înaintea ta. 

— Trebuie să mă consider norocos că am reuşit, a murmurat 
Pitt printre gâfâieli. 

Acum simpli spectatori, s-au lăsat amândoi moale pe punte, 
rezemându-se de parapet, afară din calea apei aruncate peste 
bord, aşteptând ca bătăile inimilor să li se domolească şi să 
poată respira din nou firesc. L-au urmărit pe Barnum, care a 
transmis un semnal către Brown, iar dinspre hotel au început să 
apară, unul după altul, butoaiele legate de cablurile de amarare, 
care au rămas totuşi invizibile, deoarece se aflau sub suprafaţa 
apei. Vinciul macaralei s-a rotit cu viteză constantă, parâma 
subţire din Faleron s-a întins, iar butoaiele au început să se 
deplaseze pe apă. Cablurile care atârnau dedesubtul acelor 
geamanduri din oţel erau izbite de curenţi, unduind ca nişte 
şerpi. După zece minute, primele butoaie s-au lovit uşor de 
bordajul navei. Macaraua le-a ridicat pe puntea de la pupa, 
împreună cu capetele celor două cabluri. Echipajul a intervenit 
imediat şi a unit capetele prin ochiurile matisate de Brown. Apoi, 
primind ajutor suplimentar din partea lui Pitt şi Giordino, care îşi 
reveniseră după chinurile îndurate, au petrecut cablul pe după 
cuiul mare de remorcare montat în faţa macaralei. 

— Ocean Wanderer, sunteţi gata de remorcare? a reuşit 
Barnum să întrebe printre gâfâieli. 

— Suntem pregătiţi, a venit răspunsul lui Brown. 

Barnum s-a adresat mecanicului-şef: 

— Camera motoarelor, sunteţi gata? 

— Da, căpitane, a spus mecanicul-şef cu un pronunţat accent 
scoţian. 

Apoi Barnum şi-a anunţat secundul, aflat în timonerie. 

— Domnule Maverick, o să comand de aici. 

— Am înţeles, domnule căpitan. Aveţi comanda. 

Cu picioarele larg desfăcute şi cu o expresie hotărâtă pe chip, 
Barnum s-a instalat la pupitrul de comandă montat spre prova 
faţă de macara. A prins între mâini cele două manete cromate 
pentru comanda motoarelor, le-a împins uşor înainte şi s-a întors 
pe jumătate, rămânând cu ochii asupra hotelului care se înălța 
ca un munte şi în umbra căruia nava sa de cercetări arăta ca un 
pitic. î 

Pitt şi Giordino au rămas de o parte şi de alta a lui Barnum. In 
ciuda ploii, ceilalţi membri ai echipajului, precum şi echipa de 
oameni de ştiinţă s-au aşezat pe aripa punţii de comandă, aflată 

acum deasupra apei, privind la Ocean Wanderer, într-o stare de 
încordare amestecată cu speranţă. Cele două motoare 
hidrodinamice de dimensiuni uriaşe nu erau conectate la arbori 
cu elice. Produceau o energie care pompa apă prin propulsoare, 
împingând nava înainte. De aceea, în locul clocotului obişnuit al 
apei pe care îl creează elicele, suprafaţa mării se vălurea doar 
puţin din cauza celor două jeturi foarte puternice de apă 
ejectată, care semănau cu dârele albicioase lăsate în urmă de 
torpile. 

Din cauza efortului de a învinge inerția hotelului, puterea 
vântului şi forţa apelor, pupa lui Sea Sprite s-a lăsat în apă şi a 
vibrat. A început să se balanseze longitudinal, dar Barnum a 
reglat imediat unghiul de ejectare al apei şi curând fenomenul a 
încetat. Vreme de câteva minute de maximă încordare, care 
păreau să nu se mai sfârşească, nava a lăsat impresia că stă pe 
loc. Hotelul părea să-şi continue alunecarea ineluctabilă către 
moarte în mijlocul brizanţilor. 

Cei care stăteau pe puntea de la pupa nu au simţit efortul său 
vibrația motoarelor. In schimb, pompele care asigurau forţa 
propulsoare şuierau ca turbate. Barnum a aruncat o privire la 
manometrele şi aparatele care înregistrau funcționarea 
motoarelor şi ceea ce a văzut nu l-a mulţumit deloc. 

Pitt s-a apropiat şi a rămas alături de Barnum, ale cărui degete 
se albiseră strângând manetele, împingându-le la maximum, 
vrând parcă să le ducă dincolo de limită. 

— Nu ştiu cât suportă motoarele, a strigat Barnum, încercând 
să acopere şuieratul vântului şi ţiuitul ce răzbătea din camera 
motoarelor. 

— Scoate sufletul din ele, a spus Pitt, pe un ton glacial şi 
reţinut. Răspund eu dacă o să cedeze. 

Nimeni nu contestă calitatea lui Barnum de căpitan al navei, 
însă Pitt îi era superior în ierarhia NUMA. 

— Ţi-e uşor să vorbeşti aşa, l-a prevenit Barnum. Dar, dacă ne 
lasă, sfârşim şi noi pe stânci. 

Pitt i-a aruncat un rânjet necruţător. 

— Să lăsăm grijile astea pentru mai târziu. 

Cu fiecare clipă, pentru cei de la bordul lui Sea Sprite situaţia 
devenea tot mai disperată. Se părea că rămăseseră înţepeniţi pe 
loc. 

— Hai, hai! a făcut Pitt, rugându-se de navă. Hai, că poţi! 

La bordul hotelului, privind îngheţaţi de teamă la valurile ce se 
prăbuşeau asupra stâncilor aflate deja cumplit de aproape, 
azvârlind jerbe explozive de stropi, pasagerii care până atunci 
fuseseră vizibil îngrijoraţi au început să fie cuprinşi de panică. 
Groaza lor crescândă a atins apogeul în momentul în care, pe 
neaşteptate, au simţit o tremurătură atunci când partea 
submersă a construcţiei a atins fundul nisipos al oceanului. 
Nimeni nu s-a repezit nebuneşte să fugă, aşa cum s-ar fi 
întâmplat în cazul unui incendiu sau cutremur. Nimeni nu avea 
unde să fugă. Saltul în apă ar fi fost un act sinucigaş. Insemna o 
moarte groaznică şi dureroasă, fie prin înec, fie zdrobit de 
stâncile ascuţite. 

Morton a început să se deplaseze prin hotel, încercând să 
calmeze şi să dea asigurări pasagerilor şi angajaţilor, însă în 
asemenea momente puţini îi acordau atenţie. S-a simţit cuprins 
de un val de neputinţă şi de disperare mută. Orice privire 
aruncată pe fereastră ar fi făcut ca oricui, oricât de neînfricat, să 
i se înmoaie picioarele. Copiii au perceput teama întipărită pe 
chipurile părinţilor şi s-au pornit să plângă. Câteva femei au 
început să tipe, altele să suspine, în vreme ce altele şi-au păstrat 
aparenţa de calm şi detaşare. Majoritatea bărbaţilor au rămas 
tăcuţi, ascunzându-şi fiecare teama în felul său, strângându-i pe 
cei dragi în braţe şi străduindu-se să pară curajoşi. 

Acum zgomotul valurilor care se prăbuşeau asupra stâncilor se 
auzea cu forţa tunetului, dar, pentru mulţi, el aducea cu bubuitul 
tobelor bătute la o procesiune mortuară. 


În timonerie, Maverick a examinat cu îngrijorare vitezometrul 
digital. Toate cifrele de pe cadran încremeniseră la zero. A văzut 
cablurile întinse deasupra apei, cu butoaiele atârnate de ele, 
care arătau ca nişte solzi ai unui monstru marin. Nu era singurul 
care se ruga în gând ca nava să se urnească. Şi-a mutat apoi 
privirea la cadranul sistemului de poziţionare globală care indica 
poziţia exactă a vasului, cu o eroare de mai puţin de un metru. 
Cifrele înţepeniseră. A aruncat o privire prin fereastra din spate şi 
l-a văzut pe Barnum rămas ca o statuie la pupitrul de comandă, 
apoi s-a uitat spre Ocean Wanderer, aflat încă la cheremul mării 
furioase. 

Şi-a îndreptat ochii spre anemometrul digital şi a remarcat că 
forţa vântului slăbise sensibil în ultima jumătate de oră. 

— Ce binecuvântare, a murmurat el în barbă. 

Apoi, când s-a uitat din nou la indicatorul GSM, a descoperit că 
cifrele se modificaseră. 

S-a frecat la ochi, vrând să fie sigur că nu avea năluciri. Cifrele 
se derulau cu încetineală. Apoi şi-a aruncat privirea spre 
vitezometru. Cifra din extrema dreaptă oscila între zero şi un 
nod. 

A rămas mut, dorindu-şi cu disperare să-şi creadă ochilor, dar 
încă nesigur dacă totul nu era doar rodul imaginaţiei sale. Insă 
vitezometrul nu minţea. Indică într-adevăr o mişcare înainte, 
chiar dacă neînsemnată. 

A înşfăcat portavocea şi a ieşit în fugă pe aripa punţii. 

— S-a mişcat! a strigat el, pe jumătate înnebunit de emoție. A 
pornit! | 

Nimeni n-a îndrăznit să ovaţioneze. Inaintarea prin valurile 
neostoite rămânea încă imperceptibilă cu ochiul liber, fiind atât 
de înceată încât nu putea fi resimţită. Singura asigurare venea 
din partea lui Maverick, pe care toată lumea trebuia să-l creadă 
pe cuvânt. După minute întregi de încordare, speranţele şi 
emoția au crescut vizibil. 

Apoi Maverick a strigăt din nou: 

— Un nod! Ne deplasăm cu un nod! 

Nu era o iluzie. incetul cu încetul, toată lumea şi-a dat seama 
că distanţa dintre Ocean Wanderer şi linia de coastă brăzdată de 
brizanţi creştea încet, dar sigur. 

Nimeni nu avea să-şi găsească moartea pe stâncile ascuţite în 
acea zi. 

Capitolul 13 


Sea Sprite a continuat să înainteze, forţându-şi motoarele să 
dezvolte o putere pe care nici proiectanţii lor nu şi-ar fi putut-o 
imagina. Dintre cei rămaşi pe puntea de la pupa, nimeni nu mai 
privea spre coasta ucigaşă sau spre hotelul care fusese în pragul 
dezastrului. Ochii tuturor erau aţintiţi la capestan şi la cablurile 
de remorcare, întinse până la limita maximă a rezistenţei, care 
scârţâiau şi gemeau. Dacă ar fi plesnit, totul s-ar fi năruit. Ocean 
Wanderer sau pasagerii aflaţi la adăpostul pereţilor din sticlă n-ar 
mai fi putut fi salvaţi. 

Deşi toţi avuseseră îndoieli, cablurile nu au cedat, exact aşa 
cum socotise Pitt. 

incetul cu încetul, aproape imperceptibil, Sea Sprite a reuşit să 
atingă viteza de două noduri, înaintând împotriva valurilor şi 
împrăştiind nori mari de stropi care, de la prova, erau purtaţi de 
vârât până la pupa. Barnum a redus acceleraţia, pentru a 
permite motoarelor suprasolicitate să se mai răcească, abia după 
ce a văzut că hotelul se îndepărtase cel puţin trei kilometri de 
linia brizanţilor. 

Primejdia scădea cu fiecare metru câştigat împotriva valurilor, 
iar curând stâncile amenințătoare şi marea agitată au rămas în 
urmă, ca o amintire a catastrofei evitate. 


Membrii echipajului de pe Sea Sprite au făcut semne cu 
braţele către pasagerii uşuraţi de pe Ocean Wanderer, care au 
început să ovaţioneze şi să gesticuleze entuziasmați. Odată 
teama alungată, la bordul hotelului s-a dezlănţuit o adevărată 
nebunie. Morton a dat ordin să se deschidă pivniţa de vinuri, iar 
curând şampania curgea valuri. Pentru pasageri şi pentru 
angajaţii săi, el devenise eroul zilei. Pe merit sau nu, oaspeţii l-au 
înconjurat şi i-au mulţumit pentru eforturile făcute pentru a-i 
salva de la o moarte cumplită. 

Refugiindu-se pe furiş din vârtejul entuziast al celor care 
sărbătoreau triumful, Morton s-a întors în biroul său şi, epuizat, 
dar fericit s-a aşezat la birou. Simţindu-se tot mai uşurat, 
gândurile i s-au îndreptat spre propriul viitor. Deşi n-ar fi vrut să 
renunţe la funcţia de director al hotelului Ocean Wanderer, era 
conştient că din acea clipă orice relaţie normală cu Specter ar fi 


125 


devenit imposibilă. Nu mai putea lucra pentru acel personaj 
misterios capabil să abandoneze atâţia oameni de viaţa cărora 
era responsabil. 

A rămas multă vreme pe gânduri. După ce se va face publică 
vestea catastrofei pe care o evitase, orice lanţ de hoteluri de lux 
l-ar primi cu braţele deschise. Insă probabil că nu avea să fie 
cunoscut şi respectat pentru ceea ce făcuse. 

Nu era nevoie să aibă talentul lui Nostradamus ca să 
anticipeze că, imediat ce Specter îşi va da seama că hotelul a 
supravieţuit, va da ordin celor de la Departamentul de relaţii 
publice şi celor de la Publicitate să pregătească declaraţii pentru 
mass-media, să ţină conferinţe de presă şi să aranjeze interviuri 
la televiziune care să acrediteze ideea că el, Specter, organizase 
personal operaţiunile de salvare şi că tot el era mântuitorul 
hotelului şi al oaspeţilor. 

Morton a hotărât să acţioneze, luând-o înaintea lui Specter. 
Cum serviciile telefonice funcționau fără să mai sufere din cauza 
uraganului, l-a sunat pe un fost coleg de colegiu care avea o 
companie de relaţii publice în Washington, D.C. şi i-a relatat 
incredibilele întâmplări prin care trecuse, aducând laude pe 
deplin meritate celor de la NUMA şi oamenilor care realizaseră 
remorcarea, fără a uita să amintească de acţiunile curajoase ale 
lui Emlyn Brown şi ale echipei lui de întreţinere. Desigur, nu a 
uitat să lase modestia la o parte când a vorbit de felul în care 
acţionase el însuşi în cursul acelei situaţii excepţionale. 

După 45 de minute, a pus receptorul în furcă şi-a prins mâinile 
la ceafă şi a zâmbit extrem de încântat de sine. Specter avea să 
contraatace, desigur. Numai că, după ce articolul va fi publicat, 
iar pasagerilor salvaţi li se vor lua interviuri, nici o altă variantă 
nu se va bucura de credibilitate. 

A mai băut dintr-o suflare încă un pahar de şampanie şi a 
adormit imediat pe fotoliu. 


— Dumnezeule, a fost cât pe ce, a spus Barnum pe un ton 
reţinut. 

— Bună treabă, Paul, i-a zis Pitt, lovindu-l amical cu palma pe 
umăr. 

— Ne deplasăm cu două noduri, a strigat Maverick, apărut pe 
aripa punţii timoneriei, către toţi cei care se strânseseră pe 
punte şi ovaţionau. 

Ploaia se domolise, iar oceanul, a cărui suprafaţă era 

presărată cu valuri scurte, neregulate, împodobite cu „berbeci”, 
se mai aşezase, crestele de apă nedepăşind trei metri. Parcă 
plictisit să mai primejduiască şi să scufunde navele aflate în larg, 
uraganul îşi revărsa în acele momente mânia asupra oraşelor şi 
asupra aşezărilor din Republica Dominicană şi din ţara vecină, 
Haiti. In Republica Dominicană, furia dezlănţuită a culcat la 
pământ copacii izolaţi, însă în interiorul ţării majoritatea 
oamenilor au supravieţuit viiturilor cumplite. Uraganul a provocat 
mai puţin de trei sute de victime. 

Pe de altă parte, haitienii, cea mai săracă naţiune din emisfera 
vestică, îşi pustiiseră ţara de păduri, folosind lemnul ca să-şi 
înjghebeze locuinţe şi ca să gătească. Clădirile în care locuiau, 
şubrede şi degradate şi din cauza delăsării, nu le-au oferit un 
adăpost sigur, motiv pentru care, după ce Lizzie a măturat insula 
şi a ajuns din nou pe întinsul oceanului, a lăsat aici în urmă trei 
mii de morţi. 

— Căpitane, să-ţi fie ruşine, a spus Pitt, râzând. 

Barnum l-a privit nedumerit, simțindu-se atât de epuizat fizic 
şi psihic, încât abia a reuşit să murmure: 

— Ce-ai spus? 

— Eşti singurul din tot echipajul care nu şi-a pus vesta de 
salvare. 

Barnum s-a uitat la salopeta impermeabilă şi a surâs: 

— Cred că m-am lăsat purtat de evenimente şi am uitat cu 
totul de ea. Apoi s-a întors, a ridicat privirea şi s-a adresat 
secundului prin microfonul căştii: Domnule Maverick. 

— Da, domnule. g 

— Nava îţi aparţine. Iți predau comanda. 

— Am înțeles, căpitane, am preluat comanda pe timonerie. 

Barnum s-a răsucit spre Pitt şi Giordino. 

— Domnilor, aţi salvat o mulţime de suflete. Mare curaj aţi 
avut când v-aţi aventurat să aduceţi parâmele cu cablurile de 
remorcare până la Sea Sprite. 

Cei doi l-au măsurat cu un aer sincer jenat. 

Apoi Pitt a zâmbit şi a spus sec: 

— N-a fost mare scofală, serios. Doar una dintre numeroasele 
noastre realizări. g 

Barnum nu s-a lăsat păcălit de spiritul sarcastic al lui Pitt. li 
cunoştea pe amândoi suficient de bine ca să-şi dea seama că ar 
fi preferat să moară în tăcere decât să se laude cu ceea ce 
făcuseră în acea zi. 

— Dacă ţineţi neapărat, puteţi să luaţi în râs bravura acţiunii 
voastre, dar eu unul consider că aţi realizat ceva nemaipomenit. 
Ei, de ajuns cu vorbăria. Să urcăm în timonerie, ca să ne mai 
uscam puţin. Tare bine mi-ar prinde o ceaşcă de cafea. 

— Ceva mai tare n-ai? l-a întrebat Giordino. 

— Cred că o să găsesc ceva să vă tratez. La ultima escală într- 
un port, am cumpărat o sticlă de rom pentru cumnatul meu. 

Pitt l-a privit curios. 

— Dar când ai avut timp să te şi căsătoreşti? 

Barnum nu i-a răspuns, mulţumindu-se să zâmbească şi a 
pornit spre scara care ducea la timonerie. 


Înainte de a-şi oferi câteva momente de binemeritată odihnă, 
Pitt a intrat în sala de comunicaţii şi i-a cerut lui Jar să ia legătura 
cu Dirk şi cu Summer. După câteva încercări, Jar a privit spre el şi 
a clătinat din cap. 

— Imi pare rău, domnule Pitt. Nu mi-au răspuns. 

— Nu-mi place treaba asta, a zis Pitt, cu un aer gânditor. 

— Ar putea avea nişte probleme minore, a spus Jar, încercând 
să-şi păstreze optimismul. Probabil că furtuna le-a avariat 
antenele. 

— Să sperăm că e vorba doar de atât. 

Pitt a coborât până în cabina lui Barnum. Acesta şi Giordino 
stăteau la masă cu câte un pahar de rom Gosling. 

— Nu pot lua legătura cu Pisces, i-a anunţat Pitt. 

Barnum şi Giordino s-au privit îngrijoraţi. Dintr-odată, bună 
dispoziţie de mai devreme li s-a mistuit. Apoi Giordino a încercat 
să-l liniştească pe Pitt. 

— Staţia are rezistenţa unui tanc. Eu şi Joe Zavala am 
proiectat-o, cu toate dispozitivele posibile de siguranţă. N-avea 
ce să păţească la cincisprezece metri adâncime. Mai ales că a 
fost gândită să reziste şi la adâncimi de 150 de metri. 

— Ai uitat că valurile au atins înălţimea de treizeci de metri, a 
spus Pitt. Pisces putea rezista fără nici o problemă expus în 
concavitatea unui val, dar apoi risca să fie smuls din sistemul de 
ancorare de un perete de apă şi aruncat spre stânci şi corali. O 
izbitură atât de puternică îi putea sparge hubloul. 

— Tot ce se poate, a recunoscut Giordino, dar e puţin probabil. 
Pentru hublou am folosit material plastic armat, capabil să 
reziste şi unui proiectil de mortier. 

Telefonul a sunat, Barnum a discutat cu Jar. Apoi a închis şi s-a 

aşezat. 

— S-a primit un mesaj de la unul dintre căpitanii 
remorcherelor care se ocupă de Ocean Wanderer. Tocmai au 
ieşit din port şi vor ajunge în zonă peste o oră şi jumătate. 

Pitt s-a apropiat de masa hărților şi a luat un compas 
distanţier. A măsurat distanţa dintre poziţia lor din acele 
momente şi X-ul care reprezenta Pisces pe hartă. 

— Deci o oră şi jumătate până la sosirea remorcherelor, a zis 
el gânditor. Incă jumătate de oră ca să desfacem cablurile de 
remorcare şi să pornim în marş. Apoi, încă două ore, probabil mai 
puţin la viteză maximă, până la staţie. Ne trebuie ceva mai mult 
de patru ore ca să ajungem acolo. Sper din suflet că puştii n-au 
păţit nimic. 

— Vorbeşti ca un părinte chinuit de gândul că fiica stă în oraş 
după miezul nopţii, a spus Girodino, încercând să alunge temerile 
lui Pitt. 

— Mă văd silit să fiu de acord, a intervenit Barnum. Reciful 
trebuia să-i protejeze de furtună. 

Pitt nu era pe deplin convins. A început să măsoare în sus şi-n 
jos timoneria. 

— S-ar putea să aveţi amândoi dreptate, a zis el calm. Dar 
următoarele ore vor fi cele mai grele din viaţa mea. 


Summer s-a întins pe salteaua de pe patul fixat de perete, 
care stătea înclinat, la fel ca staţia răsturnată pe o parte. S-a 
străduit să respire cât mai slab, inspirând şi expirând cu fereală. 
Dorind să economisească aerul, trebuia să evite orice mişcări 
care ar fi silit-o să respire mai adânc. A simţit dorinţa irezistibilă 
de a rămâne cu ochii ţintă la hubloul prin care se vedeau peştii 
viu colorați care reveniseră din ascunzişuri după ce agitația mării 
se mai domolise, iar acum se hârjoneau în jurul habitatului, 
privind curioşi spre fiinţele dinăuntrul lui. In starea aceea, i-a fost 
imposibil să nu se gândească la faptul că puteau fi ultimele 
imagini înainte de a muri asfixiată. 

În acest timp, Dirk se gândea la toate posibilităţile de salvare. 
Nici o idee nu era aplicabilă. Folosirea singurului rezervor de 
oxigen pentru a ajunge la suprafaţă nu era o soluţie practică. 
Chiar dacă ar fi reuşit să spargă portalul principal, lucru greu de 
realizat chiar şi cu ajutorul unui baros, presiunea apei la 
adâncimea de 36 de metri era de 4,21 kilograme-forţă pe 
centimetru pătrat. Apa ar fi invadat interiorul staţiei, cu puterea 

unei ghiulele şi i-ar fi strivit, ucigându-i. 

— Cât aer mai avem? a întrebat Summer cu glas moale. 

Dirk a privit şirul de cadrane. 

— Pentru două ore, plus câteva minute, probabil. 

— Ce s-a întâmplat cu Sea Sprite? De ce n-a venit Paul să ne 
caute? 

— Pesemne că vasul a ajuns deja, a zis Dirk, nu tocmai 
convins. Ne caută, dar încă nu ne-au localizat în crevasa asta. 

— Crezi că uraganul a scufundat vasul? N 

— Sea Sprite? Imposibil, a spus Dirk pe un ton liniştitor. Incă 
nu s-a născut uraganul care să o trimită la fund. 

Au rămas tăcuţi, iar Dirk s-a uitat la radioemiţătorul submarin 
defect, încercând fără succes să-l repună în funcţiune. Cu un aer 
calm, fără să intre în panică, s-a apucat să refacă legăturile 
deteriorate. Animat de dorinţa de a-şi atinge scopul, s-a 
concentrat asupra a ceea ce făcea, părând să rămână rece la tot 
ce-l înconjura. În încercarea de a economisi aerul, cei doi nici nu 
au mai vorbit, bizuindu-se mai mult pe tăria pe care o simțeau 
unul în celălalt. 

Cele două ore, care s-au scurs cu o încetineală înnebunitoare, 
li s-au părut a ţine cât o viaţă. Au văzut deasupra că soarele 
reapăruse şi făcea să sclipească marea care se rostogolea 
neostoit peste bancul Navidad. În ciuda încăpăţânării cu care a 
lucrat, Dirk nu a reuşit să repare echipamentul de comunicaţii. In 
cele din urmă, s-a văzut silit să se recunoască învins. 

A simţit apoi că întâmpină greutate la respiraţie. A verificat 
pentru a nu ştiu câta oară cadranele care indicau nivelul de aer 
din buteliile rămase întregi. Toate acele tremurau în apropierea 
cifrei zero. 

Dirk s-a apropiat şi a scuturat-o cu delicateţe pe Summer, care 
căzuse într-un somn superficial din cauza lipsei de oxigen din 
interiorul camerei. 

— Trezeşte-te, surioară. 

Ea a clipit nedumerită, apoi l-a privit pe Dirk cu o expresie 
calmă şi senină, care a trezit în el o undă de iubire frăţească, 
tipică pentru gemeni. 

— Trezeşte-te, somnoroaso. Trebuie să începem să respirăm 
din buteliile de scufundare. A aşezat butelia între ei şi i-a întins 
muştiucul regulatorului. Întâi doamnele. 

Summer şi-a dat seama cu durere că ea şi Dirk se confruntau 
cu o situaţie fără ieşire. Nu-i stătea în obicei să dispere. De când 

se ştia, avusese mereu control asupra propriei vieţi. De astă dată 
însă, era total neputincioasă, iar asta o făcea să aibă un 
sentiment de revoltă mută. 

Pe de altă parte, Dirk se simţea mai mult frustrat decât 
neajutorat. 

Avea senzaţia că soarta îi zădărnicea orice efort de a scăpa 
din acea închisoare ce avea să devină şi cameră de execuţie 
pentru amândoi. 

Se gândea tot timpul că trebuia să existe o cale de salvare, 
măcar. 

O clipă înainte de a trage ultima gură de aer, însă nu vedea 
decât eşecul oricărui plan pe care îl contura în minte. 

Treptat, a întrevăzut cu o limpezime înfricoşătoare că sfârşitul 
era tot mai aproape. 

Capitolul 14 


Arcul superior al discului solar se scufunda dincolo de orizont, 
iar până la amurg mai rămăseseră câteva minute. Rafalele de 
vânt scăzuseră în violenţă, transformându-se într-o briză cu 
unele răbufniri dinspre est, care mângâia şi întuneca doar uşor 
suprafaţa apei. Incordarea crescândă din sânul echipajului când 
se zvonise că pierduseră orice legătură cu Pisces părea să fi 
învăluit Sea Sprite ca un nor negru. Pe toţi îi chinuia gândul că 
Dirk şi Summer păţiseră ceva grav. 

După uragan, rămăseseră cu o singură barcă de salvare 
gonflabilă cu bordul rigid, dar şi aceea grav avariată. Celelalte 
trei care făceau parte din dotarea standard a navei fuseseră 
măturate de valurile necruțătoare. In cursul deplasării cu viteză 
maximă către locul în care Pisces fusese ancorat în largul 
bancului Navidad, oamenii au reparat barca atât cât să poată lua 
la bord trei scufundători. Pitt, Giordino şi Cristiano Lelasi, un 
expert în echipamente de scufundare, care se afla la bordul lui 
Sea Sprite pentru a testa un nou vehicul robotizat, aveau să 
desfăşoare operaţiunile de căutare şi salvare. 

Cei trei bărbaţi s-au adunat în sala de şedinţe a vasului, 
împreună cu majoritatea echipajului şi cu oamenii de ştiinţă 
îngrijoraţi. L-au ascultat cu atenţie pe Barnum, care le-a descris 
lui Pitt şi lui Giordino geologia submarină a locului. A făcut doar o 
pauză ca să arunce o privire la ceasul agăţat pe peretele sălii. 

— Ar trebui să ajungem acolo cam peste o oră. 

— Întrucât nu s-a mai putut lua legătura radio cu ei, a zis 
Giordino, trebuie să presupunem că Pisces a suferit avarii. lar 
dacă teoria lui Dirk este corectă, avem toate motivele să credem 
că valurile uriaşe au deplasat staţia din poziţia în care am lăsat- 
O. 

Pitt a preluat ideea, continuând: 

— Imediat ce ajungem la poziţia cunoscută şi constatăm că 
Pisces a dispărut, o să pornim în căutare folosind grilele 
programate pe computerele GPS. Ne răsfirăm, eu rămân în 
mijloc, Al în dreapta, iar Cristiano în stânga mea şi verificăm 
atent bancul spre est. 

— De ce spre est? a întrebat Lelasi. 

— Asta era direcţia furtunii când a lovit bancul Navidad, i-a 

răspuns Pitt. 

— O să mă apropii cu Sea Sprite cât mai aproape posibil de 
recif, a precizat Barnum. Nu voi ancora, ca să mă pot deplasa 
imediat, dacă situaţia o impune. Imediat ce localizaţi staţia şi îi 
determinaţi poziţia, să mă anunţaţi în legătură cu starea lui. 

— Intrebări? l-a întrebat Pitt pe Lelasi. 

Solidul italian a clătinat din cap. 

Toţi l-au privit pe Pitt cu adâncă durere în ochi şi-n suflet. Nu 
era vorba de căutarea unor oameni oarecare. In ultimele două 
luni, Dirk şi Summer fuseseră tovarăşii lor apropiaţi şi erau mai 
mult decât cunoştinţe întâmplătoare sau prieteni de o clipă. Erau 
cu toţii aliaţi în operaţiuni de studiu şi protecţie a oceanului. 
Nimeni nu îndrăznea să-şi închipuie că ei doi, frate şi soră, ar fi 
putut fi deja morţi. 

— La treabă, a propus Pitt, apoi a adăugat: Dumnezeu să vă 
binecuvânteze pe toţi pentru ajutorul vostru. 

Pitt dorea un singur lucru: să-şi găsească fiul şi fiica vii şi 
nevătămaţi. Deşi vreme de 25 de ani nu ştiuse de existenţa lor, 
aproape imediat ce amândoi îi călcaseră pragul casei, începuse 
să nutrească o dragoste nemăsurată faţă de ei. Singurul lui 
regret, iar acest lucru îl rodea mult, era că nu fusese alături de ei 
să-i vadă crescând. Îl mai întrista şi faptul că nu avusese nici 
măcar idee că mama lor trăise în tot acel răstimp. 

Singura persoană din lume care ajunsese să-i iubească la fel 
de mult pe cei doi copii ai lui era Giordino. Părea să le fie un 
unchi iubitor, un sfătuitor şi un sprijin de nădejde atunci când 
tatăl lor se dovedea îndărătnic sau excesiv de protector. 

Membrii echipei de scufundări au ieşit pe punte şi s-au 
îndreptat spre rampa de îmbarcare care cobora de la bord spre 
apă. Un om coborâse barca gonflabilă şi regla motoarele 
exterioare care mergeau deja în ralanti. 

De astă dată, Pitt şi Giordino îşi puseseră costumele complete, 
cu materiale matlasate foarte rezistente la genunchi, coate şi 
umeri, care să-i protejeze de colţurile ascuţite ale coralilor. Au 
hotărât să folosească butelii de oxigen în locul aparatului de 
respirat cu circuit închis. După ce şi-au aşezat măştile pe cap, au 
verificat funcţionarea dispozitivelor de comunicație. Apoi, 
ducându-şi labele de înot în mână, au coborât rampa ca să urce 
în barcă. Un marinar s-a grăbit s-o ţină lipită de bordaj pentru ca 
ei să se poată îmbarca fără probleme. Pitt s-a instalat la pupitrul 
de comandă, a preluat volanul şi a accelerat uşor cele două 

motoare de îndată ce marinarul a desprins parâma de amarare. 

Pitt programase deja ultimele coordonate cunoscute ale staţiei 
pe receptorul său GPS şi a stabilit o traiectorie în linie dreaptă 
către acel loc, situat la mai puţin de patru sute de metri 
depărtare. Dorind să ajungă cât mai repede şi îngrijorat de ce ar 
fi putut găsi acolo, aplecat peste volan, Pitt a accelerat 
motoarele, făcând mica ambarcaţiune să ţâşnească peste valuri 
cu o viteză de peste patruzeci de noduri. Când cifrele de pe 
dispozitivul de localizare i-au indicat că se apropiase suficient, a 
încetinit şi s-a apropiat de ţintă cu motoarele la ralanti. 

— Cred că suntem deasupra, a anunţat el. 

Imediat ce a rostit aceste cuvinte, cu un pleoscăit uşor, Lelasi 
a alunecat peste bord şi a dispărut sub apă. După trei minute, a 
reapărut la suprafaţă. Agăţându-se de o saulă de mâna plasată 
pe copastia bărcii, a urcat, rostogolindu-se ca să protejeze 
buteliile de aer şi a ajuns pe fundul ambarcaţiunii. 

Giordino i-a urmărit mişcarea cu un aer amuzat, dublat de 
curiozitate. 

— Mă-ntreb dacă cu mai sunt în stare de-o asemenea ispravă. 

— Eu sunt convins că nu mai pot, a recunoscut Pitt. Apoi a 
îngenuncheat alături de Lelasi, care a clătinat din cap şi a spus 
prin sistemul de comunicare: 

— Regret, signore, a zis el cu accent italian. Staţia a dispărut. 
N-am văzut decât două-trei butelii împrăştiate şi o serie de 
resturi mărunte. 

— Nu avem cum să ştim care e poziţia lor actuală, a spus 
Giordino cu o expresie gravă. Valurile i-ar fi putut căra cale de 
mai bine de un kilometru. 

— Atunci continuăm căutarea, a spus Cristiano plin de 
speranţă. Ai avut dreptate, signor Pitt. Coralii par striviţi şi rupţi, 
lăsând o urmă care merge spre est. 

— Ca să câştigăm timp, vom căuta de la suprafaţă. Ţineţi 
capetele peste copastie. Al, tu stai la tribord. Cristiano, la 
babord. Mă îndrumați prin viu grai şi fiţi atenţi la urmă de corali 
sfărâmaţi. O să conduc după cum spuneţi voi. 

Practic atârnaţi peste bordul bărcii gonflabile, Giordino şi 
Lelasi priveau prin geamul măştilor în adânc, străduindu-se să 
depisteze dâra de corali distruşi creată de staţie atunci când 
fusese târâtă de valuri. Pitt conducea de parcă ar fi fost 
hipnotizat. În mod mecanic îndreptă prova bărcii în direcţia 
indicată de Giordino şi Lelasi. In paralel, prin minte i se perindau 

amintirile ultimilor doi ani, de când fiul şi fiica lui pătrunseseră în 
viaţa lui aventuroasă, dar uneori singuratică. Şi-a adus aminte de 
momentul în care o cunoscuse pe mama lor la Ala Moana, un 
hotel vechi şi renumit de pe plaja Waikiki. Stătea pe un fotoliu şi 
discuta cu fiica lui Sandecker, când ea îi apăruse ca o viziune, cu 
părul lung şi roşcat căzându-i pe spate ca o cascadă de foc. 
Corpul ei perfect era încorsetat într-o rochie din mătase verde, 
strânsa ca un veşmânt al chinezoaicelor, care avea despicături 
destul de curajoase pe partea laterală a pulpei. Contrastul era 
ameţitor. Burlacul înrăit, care nu crezuse niciodată în dragostea 
la prima vedere şi-a dat imediat seama că era gata să moară din 
dragoste. Din păcate, fusese convins că fata se înecase când 
casa subacvatică de pe ţărmul nordic al insulei Hawaii se 
prăbuşise în urma unui cutremur. Inotase până la suprafaţă 
împreună cu Pitt, apoi, înainte ca el să o poată împiedica, ea 
revenise sub apă, dorind să-şi salveze tatăl. 

N-o mai văzuse de atunci. 

— Porțiunea de corali zdrobiţi se termină la vreo cincisprezece 
metri de aici! a strigat Giordino, scoțând capul din apă. 

— Ai zărit staţia? l-a întrebat Pitt. 

— Nici urmă de ea. 

Pitt a refuzat să creadă ce auzise. 

— Imposibil să fi dispărut. Trebuie să fie acolo. 

Un minut mai târziu, a auzit strigătul lui Lelasi. 

— Am văzut-o! Gata! 

— Acum o văd şi eu, a zis Giordino. A căzut într-un canion 
îngust. S-ar părea că e la vreo 35 de metri adâncime. 

Pitt a oprit motoarele şi a dat din cap către Lelasi. 

— Aruncă o geamandură ca să marcăm poziţia şi fii atent la 
barcă. Cobor împreună cu Al. 

Fiind deja îmbrăcat în costumul de scufundare, nu mai avea 
nevoie decât de labele de înot. Şi le-a tras peste bocanci şi a 
sărit peste copastia bărcii fără să mai piardă nici o clipă. A 
revenit la poziţia verticală şi a coborât însoţit de un nor de bule 
de aer, care a explodat odată cu intrarea lui în apă. Spaţiul dintre 
pereţii crevasei era atât de îngust, încât a rămas uimit că staţia 
se prăbuşise până la fund fără să se blocheze. 

A simţit o înfiorare, senzaţie pe care o trăise de nenumărate 
ori, care l-a chinuit până când a rămas nemişcat şi a respirat 
adânc, pregătindu-se pentru o posibilitate care spera să nu se 
adeverească. l-a fost totuşi imposibil să alunge din minte ideea 

că s-ar putea să fi ajuns prea târziu pentru a-i salva pe cei doi. 

Privit de sus, habitatul arăta intact. Lucru deloc surprinzător, 
având în vedere construcţia sa foarte solidă. Curând i s-a alăturat 
şi Giordino, care i-a făcut semn către ecluză de intrare avariată, 
lovită şi blocată în corali. Pitt a făcut un gest, confirmând că 
văzuse şi el. Apoi, observând dintr-o privire cât de avariate erau 
buteliile pentru alimentarea cu aer a interiorului, a simţit că 
rămâne fără suflare, iar inima a început să-i bată mai tare. „Of, 
Doamne, nu, a gândit el, în timp ce a bătut apa cu picioarele şi s- 
a răsucit ca să ajungă cu faţa către fereastră mare de vizionare. 
Dă Doamne să nu fi rămas fără aer.” 

Temându-se că ajunseseră prea târziu şi-a lipit masca de 
geamul gros din material plastic, încercând să străpungă cu 
privirea prin bezna dinăuntru. Dinspre suprafaţă, printre pereţii 
crevasei, se strecura o lumină vagă şi stranie, ceea ce îi dădea 
senzaţia că privea într-o peşteră învăluită de ceaţă. 

În partea de jos a staţiei a distins silueta lui Summer stând 
inertă pe pături. | s-a părut că, pe podeaua înclinată, Dirk stătea 
aplecat alături de ea, proptit pe coate. Pitt a simţit cum îi tresare 
inima din piept când l-a văzut pe Dirk mişcându-se. Tocmai 
trecea regulatorul de aer de la el la Summer. Nebun de bucurie 
că îşi găsise copiii în viaţă, a bătut puternic în geam cu mânerul 
cuţitului de scufundător. 


Acul indicatorului de presiune al buteliei de oxigen intrase în 
zona roşie. În lipsa unui ajutor din afară, cei doi aveau să moară 
în decurs de câteva minute. 

Summer şi Dirk inspirau şi expirau încet şi controlat, ca să 
economisească rezerva de aer cât mai mult timp. Pe măsură ce 
lumina soarelui ce cobora spre asfinţit se stingea, apa de afară 
îşi schimbase culoarea, din verde-albăstruie devenind verde- 
cenuşie. Dirk a aruncat o privire la ceasul de scufundător SUB 
300T, cu cadran portocaliu, pe care îl primise de la tatăl său: 
arăta 19.47. Rămăseseră prizonieri pe Pisces, fără nici o legătură 
cu exteriorul, de aproape şaisprezece ore. 

Summer zăcea semiadormită. Deschidea ochii doar când îi 
venea rândul să tragă câteva guri de aer prin regulator, în vreme 
ce Dirk îşi ţinea răsuflarea, silindu-se să păstreze cât mai mult 
fiecare moleculă de aer în plămâni. Lui Summer i s-a părut că 
percepe o mişcare dincolo de geam. La început, cu mintea 
înceţoşată, a crezut că era vorba de un peşte mai mare, dar apoi 

a auzit bătaia în suprafaţa dură şi transparentă. Brusc, s-a ridicat 
în capul oaselor şi a privit peste umărul lui Dirk. 

Afară se agita un scufundător. Işi lipise faţa îmbrăcată în 
mască de hublou şi făcea semne entuziasmate. La câteva clipe 
după aceea, i s-a alăturat un altul, care se agita fericit că 
descoperise viaţă în interiorul staţiei. 

Summer şi-a închipuit că fusese cuprinsă de o stare de 
beatitudine din pricina asfixiei, dar apoi a înţeles că oamenii pe 
care îi vedea afară nu erau o năzărire. 

— Dirk! a exclamat ea. Au ajuns, ne-au găsit! 

El s-a răsucit şi a clipit de uimire. Apoi, recunoscându-i pe cei 
doi scufundători din faţa hubloului, a înţeles totul cu o limpezime 
perfectă. 

— Of, Doamne, sunt tata şi unchiul Al! 

Amândoi şi-au lipit palmele de hublou şi au râs uşuraţi, în timp 
ce Pitt îşi lipise mâinile de geam în acelaşi fel. După aceea, Pitt a 
scos o tăbliță de scris de la centură, a notat două cuvinte şi a 
întors-o spre ei: 


CÂT AER? 


Dirk a căutat cu disperare în harababura din habitat şi a găsit 
o cariocă şi un blocnotes. Cu litere mari, a scris pe blocnotes şi l- 
a lipit de geam: 


10, POATE 15 MINUTE. 


— E cam la limită, a spus Giordino prin microfonul de la cască. 

— Cam aşa, l-a aprobat Pitt. 

— N-avem cum să spargem hubloul înainte să li se termine 
aerul. Giordino a rostit aceste cuvinte simțind un gol în stomac, 
dar trebuia să recunoască adevărul. Doar cu o rachetă l-am 
putea străpunge. Şi, chiar dacă ar fi posibil, presiunea apei la o 
asemenea adâncime ar pătrunde în habitat cu o forţă explozivă. 
Jetul i-ar strivi. 

Giordino fusese mereu uimit de gândirea calculată şi rece a lui 
Pitt. Orice alt bărbat ar fi intrat în panică ştiind că fiul şi fiica lui 
mai aveau câteva minute de trăit până să moară în chinuri 
groaznice. Dar Pitt nu era unul dintre aceştia. Aflat în apă, a 
rămas calm, de parcă ar fi admirat mişcările elegante ale peştilor 
tropicali. Vreme de câteva clipe a părut nepăsător şi distant. 

Apoi, când a vorbit din nou, a făcut-o pe un ton egal, hotărât. 

— Paul, mă auzi? 

— Te aud şi-ţi înţeleg dilema. Cu ce te-aş putea ajuta? 

— Presupun că ai în magazia de scule un perforator submarin 
de tip Morphon. 

— Da, sunt convins că am aşa ceva la bord. 

— Să fie pregătit când ieşim la suprafaţă şi asigură-te că e 
prevăzut cu burghiul cel mai mare. 

— Altceva? 

— Ne-ar mai trebui două butelii cu regulatoare cu tot. 

— Te vor aştepta când apari la suprafaţă. 

Pitt a scris ceva pe plăcuţa lui şi a lipit-o de hubloul de 
vizionare: 


STAŢI LINIŞTIŢI. REVIN PESTE 10 MINUTE. 
Apoi el şi Giordino s-au ridicat spre suprafaţă. 


După ce Pitt şi Giordino au dispărut din faţa hubloului, 
Summer şi Dirk au trăit sentimentul unor oameni a căror 
petrecere în aer liber ar fi fost surprinsă de o ploaie de vară 
neaşteptată. Speranţele lor renăscuseră brusc în clipa în care îi 
văzuseră pe tatăl lor şi pe cel mai bun prieten al acestuia, însă, 
odată cu plecarea lor, totul redevenise sumbru. 

— Mai bine rămâneau, a spus Summer fără vlagă. 

— Nu-ţi face griji. Acum ştiu cum stăm cu aerul. Nici n-o să-ţi 
dai seama când se vor întoarce. 

— Dar cum crezi că ne vor scoate de aici? s-a întrebat 
Summer cu voce tare. 

— Tata şi Al sunt în stare să facă minuni. 

Summer a privit la acul indicator al nivelului de oxigen din 
butelie. Vibra dureros de aproape de zero. 

— Sper să nu mai întârzie mult, a murmurat ea aproape în 
şoaptă. 


Când Pitt a revenit cu viteză maximă la navă, Barnum avea 
deja pregătite buteliile şi perforatorul submarin Morphon. 
Descriind un viraj ce dovedea o pricepere de expert, Pitt a oprit 
barca exact alături de rampă. 

— Mulţumesc, Paul, a zis el. 

— La dispoziţia voastră, i-a răspuns Barnum, cu un zâmbet 

crispat. Imediat ce aparatura solicitată a ajuns în barcă, Pitt a 
demarat în viteză, grăbindu-se către geamandura care se legăna 
deasupra staţiei Pisces. 

Lelasi a aruncat ancora, iar Pitt şi Giordino şi-au aşezat măştile 
pe faţă şi s-au scufundat fără să piardă nici o secundă. Întrucât 
avea asupra lui perforatorul Morphon şi pentru a obţine o 
flotabilitate moderată, Pitt nu şi-a mai umflat vesta 
compensatoare. S-a lăsat să cadă greu, în scufundare liberă şi în 
mai puţin de un minut a ajuns la fund, timp în care a reuşit să-şi 
egalizeze şi presiunea din urechi. Imediat ce şi-a proptit 
picioarele pe fundul nisipos, a apăsat burghiul în hublou. 

Inainte de a apăsa pe declanşator, a aruncat o privire 
înăuntrul staţiei. Summer părea să fie pe jumătate conştientă. 
Dirk i-a făcut un semn vlăguit cu mâna. Precipitat, Pitt a lăsat 
deoparte perforatorul şi a scris pe plăcuţa de la brâu: 


FAC O GAURĂ PENTRU BUTELIILE DE AER FERIŢI-VĂ DE JETUL 
DE APA. 


Având la dispoziţie doar câteva minute, Pitt a apăsat spiralul 
pe hublou şi a pornit maşina de găurit, sperând din tot sufletul că 
va reuşi să străpungă materialul transparent ce avea rezistenţa 
oţelului. Vâjâitul ascuţit al motorului, amplificat de apă şi 
hârşiitul burghiului care atacă hubloul au speriat toţi peştii pe o 
rază de 100 de metri, făcându-i să se împrăştie prin recif. 

Pitt s-a lăsat cu toată greutatea pe burghiu şi a împins, 
folosindu-şi toată forţa picioarelor şi a braţelor. S-a arătat 
recunoscător când Giordino, care stătea ghemuit în spatele lui și- 
a înfipt genunchiul în nisip şi a prins între mâini secţiunea 
cilindrică a maşinii de găurit, contribuind cu forţa lui la acel efort 
supraomenesc. 

Secundele se târau chinuitor de greu, iar cei doi bărbaţi 
apăsau asupra spiralului cu toată forţa. In tot acest timp nu au 
rostit nici un cuvânt. Nici nu era nevoie. Fiecare intuise gândurile 
celuilalt vreme de mai bine de 40 de ani. Acţionau ca o pereche 
de cai de povară care lucraseră alături toată viaţa. 

Pitt era cât pe ce să se lase cuprins de panică observând că în 
staţie nu se vedea nici o mişcare. Cu cât spiralul pătrundea mai 
adânc în hublou, cu atât sporea şi viteza de penetrare. In cele din 
urmă, au simţit că vârful burghiului străpunsese geamul. Imediat, 
au tras maşina de găurit înapoi. In fracțiunea de secundă în care 

Pitt a oprit motorul, ajutat şi de apă care împingea cu putere, 
suptă de presiunea joasă din staţie, Giordino a vârât cu forţa o 
butelie de oxigen şi un regulator prin gaură rotundă, cu 
diametrul de aproape 25 de centimetri. 

Pitt a dat să le strige copiilor săi să reacționeze, însă ei nu-l 
puteau auzi. A observat că Summer nu a făcut nici un efort să se 
mişte. Tocmai se pregătea să lărgească şi mai mult gaură, 
pentru a se putea strecura prin ea, când, cu o mişcare vlăguită, 
Dirk a întins mâna după regulator, după care şi-a vârât muştiucul 
în gură, prinzându-l între dinţi. După ce a tras două guri de aer 
şi-a revenit, părând aproape normal. Cu o mişcare delicată, a pus 
imediat muştiucul între buzele lui Summer. 

Când a văzut că Summer a deschis ochii şi a clipit, iar pieptul 
a început să-i urce şi să coboare, lui Pitt i-a venit să chiuie de 
bucurie. Deşi jetul de apă umplea cu rapiditate interiorul staţiei, 
acum cei doi tineri aveau aer suficient ca să respire. Pitt şi 
Giordino au pornit din nou maşina de găurit şi au atacat hubloul 
ca să lărgească gaură, pentru a le permite celor doi să iasă 
dinăuntru. De astă dată însă nu s-au mai precipitat ca mai 
devreme. Au lucrat pe rând, lărgind deschizătura până când 
tăieturile circulare au alcătuit ceva ce semăna cu o frunză de 
trifoi cu patru foi, suficient de mare pentru a permite trecerea 
unei persoane prin geam. 

— Paul, a spus Pitt prin microfonul de cască. 

— Te ascult, i-a răspuns Barnum. 

— Camera de decompresiune? 

— E gata să-i primească chiar în clipa în care urcă la bord. 

— La ce adâncime şi cât timp au stat pe Pisces? 

— Au stat în condiţii de presurizare la aproape douăzeci de 
metri timp de trei zile şi paisprezece ore. 

— Atunci vor avea nevoie de cel puţin cincisprezece ore de 
decompresiune. 

— N-are importanţă, a zis Barnum. Avem la bord un specialist 
în medicină hiperbarică. Le va calcula timpul necesar. 

Giordino a făcut semn că terminase de dat ultima gaură. Acum 
interiorul staţiei era aproape plin cu apă, iar presiunea aerului 
comprimat redusese debitul fluxului care pătrundea din afară. 
Giordino s-a întins înăuntru, a luat-o pe Summer de mână şi a 
tras-o afară. Dirk a trecut una dintre butelii prin deschizătură. 
Summer a dat să prindă în braţe butelia şi să respire prin 
muştiucul regulatorului. Apoi, brusc şi-a fluturat mâinile, făcând 

celorlalţi un semn să mai aştepte şi a dispărut în staţie. A 
reapărut imediat, cu blocnotesul, dischetele şi camera digitală 
băgate într-o pungă etanşă din plastic. Giordino a luat-o de mână 
şi a condus-o uşor către suprafaţă. 

Dirk a ieşit cu cea de-a doua butelie de oxigen. Pitt l-a 
îmbrăţişat scurt, după care au urcat împreună către barca 
gonflabilă. Imediat ce fratele şi sora au fost traşi la bordul bărcii, 
Cristiano a accelerat motoarele şi a pornit cu viteză către navă 
de cercetare. Pentru a scurtă cu câteva minute călătoria bărcii 
până la navă, Pitt şi Giordino au rămas în apă şi, ca să nu fie 
sfârtecaţi de palele celor două elice, s-au tras din raza lor de 
acţiune. 

Când Lelasi a revenit ca să-i recupereze, copiii lui Pitt se aflau 
deja în camera de decompresiune. Mecanismul din spatele bolii 
de cheson, cunoscută şi sub numele de beţia adâncurilor, este 
procesul prin care, în condiţii normale de presiune, organismul 
elimină azotul în exces. Pe măsură ce scufundătorul coboară în 
adânc, presiunea înconjurătoare creşte, iar nivelul azotului din 
sânge sporeşte. Când scufundătorul se ridică spre suprafaţă, iar 
presiunea apei scade, în sânge se formează bule de azot pur, iar 
acestea devin prea mari pentru a trece prin ţesuturi. Pentru ca 
bulele de azot să se împrăştie şi să traverseze țesuturile 
plămânilor, scufundătorul trebuie să stea într-o cameră în care 
presiunea este scăzută treptat şi să respire oxigen pur. 


Ca să facă orele petrecute în camera de decompresiune să se 
scurgă mai repede, Dirk şi Summer au citit şi au întocmit 
rapoarte cu constatările lor despre formațiunea coralifera 
suferindă şi despre mâzga cafenie şi şi-au notat impresiile culese 
din cavernă înţesată de artefacte antice, fiind monitorizaţi 
permanent de medicul specialist. 


Stelele sclipeau ca nişte diamante, iar luminile apartamentelor 
din clădirile semeţe păreau să salute sosirea navei Sea Sprite în 
portul Everglades din Fort Lauderdale, unul dintre porturile cele 
mai aglomerate din lume. Cu toate luminile aprinse orbitor pe 
punte, vasul a trecut încet de-a lungul unui şir de luxoase nave 
de croazieră acostate, pe care se îmbarcau pasageri şi provizii 
pentru ieşirea în larg de a doua zi dimineaţa. Anunţate de Gardă 
de Coastă, toate navele aflate în port au tras sirenele de trei ori 
în semn de salut când Sea Sprite s-a îndreptat spre zona de 

facilităţi a NUMA. 

Operaţiunea de salvare a hotelului Ocean Wanderer şi a celor 
o mie de oaspeţi în urmă cu doar două zile devenise cunoscută în 
întreaga lume, ocupând un spaţiu însemnat în emisiunile de ştiri. 
Pitt detesta recepţia pe care urmau să i-o facă reporterii care 
sigur aşteptau nava la chei. S-a aplecat peste balustrada de la 
prova şi a urmărit apa întunecată, fulgerată de dâre de lumină 
care sclipeau alb spre botul vasului. A simţit prezenţa cuiva 
alături şi, când s-a întors, l-a văzut pe fiul lui, cu chipul numai 
zâmbet. Intotdeauna îl uimea, pentru că era ca şi cum ar fi avut 
în faţă propria imagine din urmă cu un sfert de veac. 

— Ce se va întâmpla cu el? a întrebat Dirk. 

— Cu ce anume? a zis Pitt, ridicând sprâncenele a mirare. 

— Pisces. 

— Amiralul Sandecker va hotărî dacă îl recuperăm. Cred că e 
aproape imposibil să ducem o barjă cu macara până acolo. Şi, 
chiar dacă am reuşi asta, costul ridicării celor 65 de tone prin 
spațiul îngust dintre pereții crevasei ar putea fi enorm. S-ar 
putea ca amiralul să renunte la Pisces. 

— Tare mult aş fi vrut să fiu de față când tu şi Al aţi adus la 
bord cablurile de amarare ale hotelului şi le-aţi legat de cârligul 
de remorcare. 

Pitt a surâs. 

— Nu prea cred că vreunul din noi s-ar oferi să repete o 
asemenea ispravă. 

De astă dată a fost rândul lui Dirk să surâdă. 

— Sunt gata să pariez că aţi face-o din nou. 

Pitt s-a întors şi s-a rezemat cu spatele de balustradă. 

— Ei, tu şi Summer v-aţi revenit complet? 

— Rezultatele analizelor de echilibru şi sensibilitate au fost 
excelente, iar noi nu simţim deloc efectele secundare. 

— Să ştii că simptomele pot apărea şi după câteva zile sau 
săptămâni. Tu şi sora ta aţi face bine să o lăsaţi mai moale o 
vreme. Până atunci, pentru că te văd dornic să te menţii în 
formă, o să-ţi dau o sarcină nu tocmai plăcută. 

Dirk l-a măsurat cu o privire bănuitoare pe tatăl său. 

— Ca de pildă? 

— O să stabilesc o întâlnire cu St. Julien Perlmutter. Puteţi 
colabora cu el ca să găsiţi o explicaţie a prezenţei şi a 
provenienţei obiectelor acelora antice pe care le-aţi descoperit 
pe bancul Navidad. 

— Serios, va trebui să revenim acolo şi să cercetăm mai 
îndeaproape ceea ce am găsit. 

— Se aranjează şi asta, l-a asigurat Pitt. Dar toate la vremea 
lor. Nu ne grăbeşte nimeni. 

— Şi mâzga cafenie care ucide viaţa submarină de pe banc? a 
insistat Dirk. Problema asta nu poate fi ignorată. 

— Se va organiza o nouă expediţie NUMA, cu alt echipaj şi cu 
alt vas, care să studieze ce se întâmpla acolo. 

Dirk s-a întors şi a privit spre port şi spre luminile 
tremurătoare de pe suprafaţa apei. 

— Păcat că nu petrecem mai mult timp împreună, a spus el 
gânditor. 

— Ce-ai zice să mergem la o partidă de pescuit în zona 
împădurită din nordul Canadei? a sugerat Pitt. 

— Bună idee. 

— Să văd ce spune Sandecker. După tot ce-am făcut în 
ultimele zile, nu cred că ne va refuza o mică vacanţă. 

Curând, lângă balustradă li s-au alăturat Giordino şi Summer, 
care au fluturat braţele către navele prin dreptul cărora treceau 
şi care salutau cu sunete de sirene reuşita celor de la bordul 
navei de cercetări. Sea Sprite a descris apoi un viraj şi în faţă le-a 
apărut docul NUMA. Aşa cum se temuse Pitt, gemea de maşini 
ale posturilor de televiziune şi de reporteri. 

Barnum a adus uşor nava alături de doc, iar cei de la bord au 
aruncat parâmele, care au fost fixate de babalele de pe chei. 
Amiralul James Sandecker s-a repezit pe vas ca un vulpoi pornit 
să prindă o pasăre. Cu chipul lui subţiratic, părul roşcat şi 
barbişon, aproape că arăta ca un vulpoi. Pe urmele lui a urcat şi 
directorul adjunct al NUMA, Rudi Gunn, geniul administrativ al 
agenţiei. 

Barnum l-a întâmpinat pe amiral imediat ce acesta a păşit la 
bord. 

— Bine aţi venit, domnule amiral. Nu mă aşteptam la o 
asemenea onoare. 

Sandecker a făcut un gest larg spre doc şi spre mulţimea de 
jurnalişti şi reporteri, apoi a zâmbit generos. 

— Pentru nimic în lume n-aş fi vrut să ratez un asemenea 
prilej. Apoi i-a strâns cu hotărâre mâna lui Barnum. Căpitane, ai 
făcut o treabă minunată. Toţi cei de la NUMA ne mândrim cu tine 
şi cu echipajul tău. 

— A fost un efort de echipă, a zis Barnum cu un aer modest. 

Fără eroismul lui Pitt şi Giordino, care au reuşit aducerea 
cablurilor de amarare la bord, Ocean Wanderer sigur s-ar fi 
zdrobit de stânci. 

Sandecker i-a zărit pe Pitt şi pe Giordino şi s-a îndreptat spre 
ei. 

— Bravo, le-a zis el prefăcându-se supărat, văd că faceți câte 
una pe zi. S-ar părea că nu vă simţiţi bine dacă nu vă băgaţi în 
tot felul e necazuri. 

Pitt şi-a dat seama că era cel mai mare compliment pe care. i-l 
putea face amiralul. 

— Să spunem aşa: am avut şansa să lucrăm la un proiect în 
largul coastelor statului Porto Rico atunci când Heidi Lisherness 
ne-a telefonat de la Centrul pentru studiul uraganelor din Key 
West şi ne-a prezentat situaţia. 

— Slavă cerului că aţi reuşit să zburaţi până acolo la vreme 
pentru a evita o tragedie cumplită, a spus Gunn, un bărbat 
scund, purtând ochelari cu rame groase din baga, un om cu un 
caracter prietenos, îndrăgit pe loc de oricine. 

— Norocul a jucat rolul principal, a spus cu simplitate Giordino. 
Dirk şi Summer, care s-au apropiat de grup, au fost salutaţi şi ei 
de Sandecker. 

— Arătaţi în formă după chinurile îndurate. 

— N-am mai fi fost acum aici dacă tata şi Al nu ne-ar fi scos 
din staţie, a spus Summer. 

Sandecker a arborat un zâmbet ce părea cinic, însă ochii lui 
radiau de încântare şi mândrie. 

— Da, s-ar părea că tot timpul trebuie să facem fapte bune. 

— Asta-mi dă curaj să-ţi adresez o cerere, a spus Pitt. 

— Se respinge, i-a răspuns Sandecker, parcă citindu-i 
gândurile. Domnilor, vă puteţi lua o vacanţă după ce realizaţi 
următorul proiect. 

Giordino l-a fixat pe amiral cu o expresie mohorâtă. 

— Ce bătrân necruţător eşti. 

Sandecker s-a făcut că nu aude jignirea. 

— Imediat ce vă faceţi bagajele, Rudi o să vă conducă la 
aeroport. Vă aşteaptă un supersonic NUMA ca să ajungeţi la 
Washington. E presurizat, pentru ca Dirk şi Summer să nu sufere 
vreo complicaţie după operaţiunile de decompresiune. Ne vedem 
mâine la prânz în biroul meu. 

— Sper că există pături în avion, pentru că, în afară de somn, 
nu ne mai trebuie altceva, a intervenit Giordino. 

— Domnule amiral, zburaţi cu noi? l-a întrebat Summer. 
Sandecker a zâmbit şmechereşte. 

— Eu? Nu. Vă urmez cu un alt avion. Apoi a făcut semn către 
reporterii care fremătau. Doar trebuie să se sacrifice cineva pe 
altarul mass-mediei. 

Giordino şi-a scos din buzunarul de la piept un trabuc care 
semăna supărător de mult cu cele speciale pe care le fuma 
Sandecker. In timp ce-l aprindea, l-a urmărit cu şiretenie pe 
amiral. 

— Ai grijă să nu ne stâlcească numele. 


În faţa şirului de monitoare care semnalau proporţiile tot mai 
reduse ale uraganului Lizzie, Heidi Lisherness stătea şi privea în 
gol. După ce îşi schimbase direcţia şi pornise spre sud-est, 
provocând groaza echipajelor surprinse în Marea Caraibilor, 
uraganul lovise cu putere coasta estică a statului Nicaragua, 
între Puerto Cabezan şi Punta Gorda. Din fericire, forţa lui se 
redusese la jumătate şi de-a lungul coastei nu existau prea multe 
aşezări. După ce călătorise 80 de kilometri peste zonele joase şi 
mlăştinoase, ajungând până la zona colinară, Lizzie îşi pierduse 
toată forţa şi îşi dăduse duhul, dar înainte de asta scufundase 
optsprezece nave cu echipaje cu tot şi ucisese 3 000 de 
persoane, lăsând în urmă alte 10 000 de persoane rănite şi fără 
locuinţe. 

Heidi şi-a imaginat cât de cutremurătoare ar fi fost lista 
pierderilor umane şi materiale dacă avertizările ei privind 
grozăvia uraganului nu ar fi fost transmise imediat după naşterea 
lui. Stătea pe scaun, aproape vlăguită în faţa mesei de lucru 
presărate cu fotografii, rapoarte scoase la imprimantă şi o 
adevărată pădure de ceşti de cafea din hârtie, când soţul ei 
Harley a traversat biroul care arăta de parcă ar fi fost lovit de 
uraganul Lizzie, într-o mizerie de nedescris care avea să dea 
serios de lucru personalului de curăţenie. 

— Heidi, a zis el şi şi-a lăsat palma pe umărul ei. 

Ea a ridicat spre el ochii înroşiţi de oboseală. 

— A, Harley. Ce bine c-ai venit. 

— Hai, draga mea, că ai făcut o treabă extraordinară. E 
vremea să mai mergi şi acasă. 

Obosită, dar cu un aer recunoscător, Heidi s-a ridicat în 
picioare şi s-a rezemat de soţ, după care au traversat încăperea 
răvăşită a Centrului pentru studiul uraganelor. Când au ajuns la 

uşă, Heidi s-a întors şi a aruncat o ultimă privire în cameră, 
concentrându-şi atenţia asupra unei fâşii de hârtie prinsă în 
bolduri pe perete. Cineva scrisese pe ea cu litere mari de tipar: 
DACA AŢI CUNOAŞTE-O PE LIZZIE AŞA CUM O ŞTIM NOI, O, 
DOAMNE, CE FURTUNĂ! 

Heidi a surâs pentru sine şi a stins lumina, lăsând bezna 
stăpâna peste încăpere. 

PARTEA A DOUA 
Si acum? 

Capitolul 15 


23 august 2006 
Washington, D.C. 


În absenţa oricărei adieri, aerul canicular şi umed devenise 
apăsător. Cerul, de un albastru-închis, era cutreierat de nori albi 
care semănau cu o turmă de oi. Spre deosebire de turiştii 
nerăbdători să vadă cât mai multe în acel miez de vară, restul 
locuitorilor preferau să fiarbă la foc mic. Membrii Congresului se 
slujiseră de orice subterfugiu ca să ia o vacanţă parlamentară şi 
să scape astfel de arşiţă şi de aerul lipicios, ţinând sesiuni doar 
când socoteau că era absolut necesar sau când simțeau că 
trebuie să-şi îmbunătăţească imaginea de oameni foarte activi în 
ochii alegătorilor. Când Pitt a coborât din supersonicul NUMA, 
atmosfera i s-a părut prea puţin deosebită de cea tropicală din 
care abia se întorsese. Aeroportul privat al guvernului, situat la 
câţiva kilometri nord de oraş, era pustiu când Giordino, Dirk şi 
Summer l-au urmat pe scări către asfaltul pistei, suficient de 
încins pentru a prăji un ou. 

Singurul vehicul care aştepta în parcarea aeroportului era un 
automobil magnific din 1931, un Marmon cu motor de 16 cilindri 
în V. Era o maşină uimitoare, cu stil şi clasă, imbatabilă din punct 
de vedere tehnic la vremea sa, degajând nobleţe şi eleganţă. 
Unul dintre cele numai 390 de vehicule Marmon V-16 construite 
vreodată, era silențios şi aerodinamic, motorul lui mare putând 
dezvolta 192 de cai-putere şi un cuplu de 56 kilograme-forţă pe 
metru/secundă. Vopsită într-o culoare trandafirie închisă, 
caroseria se armoniza perfect cu reclama de la lansarea maşinii: 
„Automobilul cel mai performant din lume”. 

Femeia care stătea lângă portieră era la fel de atrăgătoare şi 
de elegantă ca automobilul. Inaltă şi seducătoare, cu părul de 
culoare brun-deschis care strălucea în soare şi, căzându-i până 
pe umeri, îi încadra chipul delicat şi frumos, cu pomeţi înalţi că ai 
fotomodelelor, care căpătau şi mai multă frumuseţe datorită 
ochilor mari, violeţi, Loren Smith, membră a Congresului, părea 
să radieze o anume detaşare faţă de vremea caniculară. Purta o 
bluză din dantelă albă, croită astfel încât să-i evidenţieze bustul 

atrăgător, care se asorta cu pantalonii albi, croiţi larg şi uşor 
evazaţi deasupra pantofilor albi din pânză. Loren a făcut un 
semn cu braţul, a zâmbit, apoi a pornit în fugă spre Pitt. A ridicat 
privirea spre chipul lui şi l-a sărutat delicat pe buze. Apoi s-a tras 
înapoi. 

— Bine ai revenit, marinarule. 

— Aş vrea să mă aleg cu un dolar de fiecare dată când spui 
asta. 

— Te-ai fi îmbogăţit până acum, a spus ea şi a râs sincer. Apoi 
i-a îmbrăţişat pe Giordino, Summer şi Dirk. Am auzit că aţi avut 
adevărate aventuri. 

— Dacă n-ar fi fost tata şi Al, eu şi Summer am fi fost acum 
îngeraşi, a spus Dirk. 

— După ce vă instalaţi, vreau să-mi povestiţi pe îndelete. 

Şi-au dus bagajele şi genţile la maşină, au azvârlit câteva în 
portbagajul ca o cocoaşă, iar pe celelalte le-au depus pe podea 
lângă bancheta din spate. Loren a trecut la volanul plasat în aer 
liber, iar Pitt s-a instalat pe scaunul din dreapta ei. Ceilalţi s-au 
aşezat în compartimentul închis din spate, separat printr-un 
geam de locurile din faţă. 

— Îl lăsăm pe Al la apartamentul lui din Alexandria? a întrebat 
Loren. 

Pitt a încuviinţat cu un gest. 

— Apoi ne putem duce la hangar ca să ne ferchezuim. 
Amiralul ne-a convocat în biroul lui în jurul amiezii. 

Loren a aruncat o privire la ceasul de la bord. Limbile arătau 
0.25. In timp ce manevra cu pricepere schimbătorul de viteze, s- 
a încruntat şi a zis pe un ton muşcător: 

— Nu vă odihniţi deloc până la următoarea misiune? După ce- 
aţi trecut cu toţii prin atâtea, nu crezi că vă cere cam mult? 

— Ştii la fel de bine ca mine că, în ciuda aparenţei de duritate, 
amiralul e inimos şi înţelegător. Nu ne-ar fi fixat un termen atât 
de rigid dacă n-ar fi fost vorba de ceva important. 

— Cu toate acestea, a spus Loren în timp ce vira printre 
agenţii de securitate de la poarta aeroportului, vă putea lăsa 
măcar o zi să vă înzdrăveniţi. 

— O să aflăm curând ce gânduri are, a murmurat Pitt, făcând 
toate eforturile ca să nu aţipească. 

Cincisprezece minute mai târziu, Loren a ajuns la complexul 
de apartamente împrejmuit unde locuia Giordino. Burlac în 
aşteptarea căsătoriei, acesta părea că nu se grăbeşte deloc să 

facă marele pas, preferând să mai profite puţin de libertate, 
după cum se exprima el. Loren rareori îl văzuse de două ori la 
rând cu aceeaşi femeie. Il prezentase prietenelor ei, care îl 
consideraseră fermecător şi interesant, dar, după o vreme, 
relaţia se răcea, iar el apărea curând cu altcineva. Pitt îl compară 
mereu cu un prospector care rătăcea printr-un paradis tropical în 
căutare de aur, dar nu avea cum să găsească aşa ceva dacă nu 
lăsa în urmă plaja şi umbra palmierilor. 

Giordino şi-a recuperat geanta din pânză şi a făcut un semn de 
salut. 

— Ne vedem curând... adică mai curând decât mi-aş fi dorit. 

Pe drumul spre apartamentul pe care Pitt şi-l construise într- 
un hangar situat la un capăt abandonat al Aeroportului Naţional 
Ronald Reagan nu au întâlnit nici o maşină. Li s-a făcut semn să 
treacă pe o poartă păzită, după ce agentul de securitate l-a 
recunoscut pe Pitt. Loren a oprit în apropierea unui vechi hangar, 
ce fusese folosit de o companie aviatică dispărută demult, în anii 
1930 sau 1940. Pitt îl cumpărase ca să-şi păstreze colecţia de 
automobile de epocă şi renovase etajul, transformându-l într-un 
apartament. Dirk şi Summer locuiau la parter, unde se aflau şi 
cele 50 de automobile ale colecţiei, două avioane vechi şi un 
vagon de dormit, pe care îl descoperise într-o grotă din New 
York. 

Loren a oprit maşina în faţa uşii principale, după care Pitt a 
folosit telecomanda pentru a debloca sofisticatul sistem de 
alarmă. Uşa s-a deschis, iar Loren a condus maşina înăuntru, 
parcând-o în mijlocul unui şir de automobile vechi şi frumoase, 
care începea cu unul dintre primele modele de Cadillac V8 din 
1918 şi se termina cu un Rolls Royce Silver Dawn din 1955, 
modelat de Hooper. Aşezate pe podeaua albă din răşini epoxi, 
sub luminătoare, vechile maşini sticleau într-un curcubeu de 
culori. 

Dirk şi Summer s-au retras în compartimentele lor din vagonul 
de dormit, iar Pitt şi Loren au urcat în apartamentul lui, unde el a 
făcut duş şi s-a bărbierit, în timp ce ea a pregătit o masă uşoară 
pentru toţi patru. Jumătate de oră mai târziu, Pitt a ieşit din 
dormitor, îmbrăcat cu o pereche de blugi comozi şi o cămaşă 
lejeră. S-a aşezat la masa din bucătărie şi Loren i-a întins un 
pahar cu un cocktail Ramos Fizz. 

— Ai auzit cumva de o mare corporație numită Odyssey? a 
întrebat-o el din senin pe Loren. 

Ea s-a uitat o clipă la el. 

— Da, fac parte din comisia Congresului care a cercetat 
operaţiunile ei. Nu e un subiect despre care mijloacele de 
informare să fi prins de veste. Tu ce ştii despre investigaţiile 
comisiei? 

El a ridicat din umeri. 

— Absolut nimic. Nu aveam habar de interesul Congresului 
faţă de afacerile lui Specter. 

— A, enigmaticul fondator al corporației? Atunci de ce m-ai 
întrebat? 

— Din curiozitate. Nimic altceva. Specter e proprietarul 
hotelului la a cărui salvare am ajutat eu şi Al. Era cât pe ce să fie 
zdrobit de nişte stânci de uraganul Lizzie. 

— În afară de faptul că e şeful unui centru uriaş de cercetări 
ştiinţifice din Nicaragua şi că e implicat în mari proiecte de 
construcţii şi minerit în întreaga lume, se ştiu foarte puţine 
despre el. Unele dintre afacerile lui internaţionale sunt legale, 
altele sunt foarte dubioase. 

— Şi ce proiecte are în Statele Unite? 

— Canale pentru aducțiune de apă în zona deşertică din sud- 
vest şi câteva baraje. Cam atât. 

— Şi ce fel de cercetări ştiinţifice desfăşoară Odyssey? a 
întrebat-o Pitt. 

Loren a făcut un gest din umeri. 

— Activitatea centrului este păstrată în secret, iar cum acesta 
se află în Nicaragua, legea nu-l poate obliga să divulge subiectul 
cercetărilor. Se zvoneşte că s-ar ocupa de cercetări în domeniul 
pilelor de combustie, dar nimeni nu ştie sigur. Oamenii noştri din 
serviciile secrete nu consideră că Odyssey constituie o prioritate 
în investigaţii. 

— Dar operaţiunile din construcţii? 

— Mai toate sunt bolte subterane şi excavații pentru depozite, 
i-a răspuns Loren. Cei de la CIA au depistat un zvon că Odyssey 
s-a ocupat de extinderea unor peşteri pentru construirea unor 
instalaţii de producere a armelor nucleare şi biologice în unele 
ţări precum Coreea, însă nu deţin probe. O serie de proiecte sunt 
încheiate cu chinezii, care ţin să păstreze secrete programele de 
cercetări militare şi de furnizare de armament. Odyssey pare să 
se fi specializat în construcţii subterane care ascund activităţile 
militare şi uzinele de asamblare a armamentului de sateliții- 
spioni. 

— Şi totuşi Specter a construit şi a pus în funcţiune un hotel 
plutitor. 

— O jucărie pe care o foloseşte ca să-şi distreze clienţii, a 
explicat Loren. S-a băgat în industria hotelieră doar de amorul 
artei. 

— Cine e acest Specter? Directorul de operaţiuni de pe Ocean 
Wanderer n-a suflat o vorbă bună despre el. 

— Inseamnă că nu-i place munca asta. 

— Nu-i vorba de asta. Mi-a spus că nu va mai lucra pentru 
Specter, pentru că a părăsit hotelul cu avionul lui personal 
înainte de izbucnirea uraganului, abandonându-şi oaspeţii şi 
angajaţii, fără să se sinchisească dacă aceştia vor supravieţui 
sau nu. 

— Specter e o persoană foarte misterioasă. Probabil că e 
singurul director executiv al unei corporaţii care nu are agent 
personal de publicitate sau o firmă de relaţii publice. N-a acordat 
niciodată interviuri şi apare extrem de rar în public. Nu există 
evidențe privind trecutul, familia sau educaţia lui. 

— Nici măcar un certificat de naştere? 

Loren a clătinat din cap. 

— Nici în SUA, nici în arhivele altui stat nu s-a găsit vreo 
evidenţă privind naşterea lui. In ciuda eforturilor agenţiilor 
noastre de informaţii, identitatea lui a rămas deocamdată 
necunoscută. Cei de la FBI au încercat să-l „agate” în urmă cu 
câţiva ani, dar au rămas cu ochii în soare. Nu există nici fotografii 
revelatoare, fiindcă îţi ţine faţa acoperită permanent cu o eşarfă 
şi poartă ochelari negri. Au încercat să obţină amprente, dar 
poartă tot timpul mănuşi. Nici măcar cei mai apropiaţi consilieri 
de afaceri nu i-au văzut vreodată chipul. Singurul lucru limpede e 
obezitatea lui şi probabil că în prezent cântăreşte în jur de două 
sute de kilograme. 

— Imposibil ca viaţa cuiva să rămână chiar atât de ascunsă. 

Loren a făcut un gest de neajutorare. 

Pitt şi-a turnat cafea. 

— Unde este sediul corporației? 

— In Brazilia. Mai are un bloc uriaş de birouri în Panama. Şi, 
pentru că face investiţii foarte mari acolo, preşedintele ţării i-a 
acordat cetăţenie. L-a numit şi director al Autorităţii Canalului 
Panama. 

— Şi care e motivul declanşării acestei cercetări din Congres? 
a întrebat Pitt. 

— Afacerile lui cu chinezii. Specter întreţine relaţii strânse cu 
Republica Populară Chineză de aproape cincisprezece ani. Ca 
director al Autorităţii Canalului, a avut un rol esenţial în 
sprijinirea companiei Whampoa Limited, cu sediul în Hong Kong 
şi care are legături cu Armata Populară de Eliberare, pentru a 
obţine drept de control pe 25 de ani al porturilor Balboa şi 
Cristobal, situate la Atlantic şi, respectiv, Pacific. Whampoa se va 
ocupa de încărcarea şi descărcarea cargourilor, precum şi de 
transportul pe cale ferată al mărfurilor între cele două porturi, iar 
curând va demara construcţia unui nou pod suspendat care va fi 
folosit pentru transportul încărcăturilor cu gabarit depăşit între 
nordul şi sudul Zonei canalului. 

— Şi ce are de gând guvernul nostru să facă? 

Loren a scuturat din cap. 

— Din câte ştiu, nimic. Preşedintele Clinton le-a lăsat 
chinezilor mâna liberă să-şi extindă zona de influenţă în întreaga 
Americă Centrală. Apoi a adăugat: Un aspect curios în legătură 
cu Odyssey este că întreaga structură de conducere la vârf este 
alcătuită aproape în întregime din femei. 

Pitt a surâs. 

— Imi închipui că Specter a devenit idolul mişcărilor feministe. 
Dirk şi Summer au sosit la dejunul târziu, după care s-au pregătit 
să plece către biroul lui Sandecker. De astă dată, Pitt a preferat 
să conducă unul dintre automobilele Ford Navigator, care făcea 
parte din flota de vehicule a agenţiei NUMA. A oprit la poarta 
casei unde locuia Loren. 

— Luăm cina astă-seară? a întrebat-o el înainte să coboare. 

— Vin şi Dirk şi Summer? 

— l-aş putea târî şi pe ei după mine, a zis Pitt zâmbind, dar 
numai dacă ţii neapărat. 

— Chiar insist. 

Loren i-a întins apoi mâna pe care el a strâns-o, a coborât cu 
eleganţă din automobil, a păşit uşor pe alee şi a urcat treptele 
spre uşa casei. 


Clădirea de treizeci de etaje care găzduia sediul NUMA se 
înălța pe o colină deasupra fluviului Potomac, oferind o 
impresionantă privelişte de ansamblu a oraşului. Sandecker 
alesese personal acel loc atunci când Congresul îi oferise fonduri 
pentru construcţie. Arăta mult mai frumoasă decât proiectul şi 
depăşise bugetul cu câteva milioane de dolari. Intrucât era 

situată pe malul estic al fluviului, puţin în afara districtului 
Columbia, ca prin minune, amiralul găsise o portiţă de scăpare 
din chingile legale privind înălţimea clădirilor şi ridicase o 
structură magnifică de formă tubulară, placată cu sticlă verde, 
care putea fi văzută de la kilometri depărtare. 

Pitt a intrat în parcarea subterană destul de aglomerată şi a 
oprit în locul pe care îl avea rezervat. Apoi au luat liftul până la 
biroul lui Sandecker, situat la ultimul etaj şi, după ce au coborât, 
au pătruns în anticamera lambrisată cu lemn de tec recuperat de 
la vechi nave scufundate. Secretara amiralului i-a rugat să 
aştepte câteva clipe, întrucât acesta avea o întâlnire. 

Abia rostise rugămintea, că uşa biroului s-a deschis şi în 
anticameră au apărut doi vechi prieteni. Kurt Austin, cu părul des 
încărunţit prematur, colegul cu care Pitt împărțea coordonarea 
proiectelor speciale şi Joe Zavala, inginerul musculos care lucra 
deseori la proiectarea şi construcţia de submarine împreună cu 
Giordino, s-au apropiat şi le-au strâns mâinile. 

— De data asta unde vă trimite bătrânul? a întrebat Giordino. 

— Nordul Canadei. S-a zvonit că în unele lacuri au apărut 
mutații genetice în peşti. Amiralul ne-a rugat să verificăm vestea. 

— Am auzit de operaţiunile de salvare ale hotelului Ocean 
Wanderer în toiul uraganului Lizzie, a spus Zavala. Nu mă 
aşteptam să te văd pus în ham din nou chiar atât de repede. 

— In codul lui Sandecker nu există odihnă pentru cei obosiţi, a 
spus Pitt, arborând o umbră de surâs. 

Austin a făcut un semn din cap către Dirk şi Summer. 

— Vreau să vă invit pe tine şi pe copii la un grătar. 

— Bună idee, a acceptat Pitt. De mult vreau să-ţi văd colecţia 
de puşti antice. 

— Şi eu am rămas dator cu o vizită la colecţia ta de maşini de 
epocă. 

— Ce-ar fi să organizăm un tur? Luăm cocktailul şi aperitivele 
la mine, apoi mergem la tine pentru grătar. 

— S-a făcut. 

Secretara lui Sandecker s-a apropiat de ei. 

— Amiralul vă aşteaptă. 

Şi-au luat rămas-bun; Austin şi Zavala au pornit spre lifturi, iar 
grupul condus de Pitt a fost invitat în camera lui Sandecker, unde 
amiralul stătea la un birou imens, transformat dintr-un capac de 
magazie al unui vas confederat care scăpase din blocada navală 
a unioniştilor în timpul Războiului Civil. 

Aparţinând vechii şcoli de şefi, amiralul s-a ridicat la intrarea 
lui Summer şi i-a făcut semn să se aşeze pe un scaun din 
apropierea biroului. Lucru uimitor, Giordino sosise mai devreme. 
Era îmbrăcat cu blugi şi cu o cămaşă largă, dintr-un material 
înflorat. Rudi Gunn a apărut din biroul său de la etajul 28 şi li s-a 
alăturat în discuţie. Fără nici un preambul, Sandecker a intrat 
direct în subiect: 

— Avem de rezolvat două probleme care mă intrigă. Cea mai 
importantă e mâzga cafenie care se răspândeşte în Caraibe, 
aspect la care ne vom întoarce mai târziu. S-a uitat cu ochi 
pătrunzători, întâi la Summer, apoi la Dirk. Voi doi aţi deschis o 
cutie a Pandorei cu descoperirile voastre de pe bancul Navidad. 

— De când căpitanul Barnum a trimis amfora la laborator, noi 
am aflat rezultatele examinării, a spus Summer. 

— Cei de acolo încă lucrează la curăţarea ei, a precizat Gunn. 
Yaeger şi minunatul lui computer au stabilit vechimea şi cula 
căreia îi aparţine vasul. 

Inainte că Summer să pună întrebarea care o frământă, 
Sandecker a intervenit, spunând: 

— Conform datării lui Hiram, amfora e dinainte de anul 1100 
î.Hr. Tot el a stabilit că aparţine culturii celtice. 

— Celtice? a repetat Summer mirată. E sigur? 

— Seamănă cu o mulţime de amfore despre care se ştie că au 
fost create de celți în urmă cu aproximativ trei mii de ani. 

— Şi ce e cu pieptenul pe care l-am fotografiat? a întrebat ea. 

— Fără a avea obiectul propriu-zis pentru analiză, i-a răspuns 
Sandecker, computerul lui Hiram a putut doar să facă o 
aproximare a vechimii. Cu toate astea, bănuieşte că are tot trei 
mii de ani. 

— Şi de unde crede Yaeger că provin toate obiectele din 
grotă? a intervenit Pitt. 

Sandecker a privit în tavan. 

— Cum celții nu erau navigatori şi nu au traversat Atlanticul 
către Lumea Nouă, trebuie să fi fost pierdute sau aruncate de pe 
o navă în trecere. 

— Nici un căpitan n-ar risca să navigheze pe deasupra 
bancului Navidad decât dacă ţine să-şi facă chila zdrenţe în 
formațiunile de corali şi să facă o cerere de despăgubire 
neîntemeiată, a spus Pitt. Singura explicaţie ar fi că nava a fost 
împinsă către banc de o furtună. 

Gunn a rămas cu privirea la covor, de parcă i-ar fi venit o idee. 

— Potrivit documentelor de asigurări arhivate, există un vas 
cu aburi, pe nume Vandalia, care s-a zdrobit de recif. 

— l-am văzut rămăşiţele, a spus Summer, uitându-se cu 
speranţă către fratele ei. 

Dirk a dat aprobator din cap şi a zâmbit. 

— Dar nu am găsit doar amfora. 

— Dirk se referă la faptul că am descoperit şi un labirint de 
grote săpate în piatră, acoperit de corali. Summer a băgat mâna 
în poşetă şi a scos aparatul de fotografiat. Am fotografiat detalii 
de arhitectură şi un cazan mare, sculptat, pe care apar imagini 
ale unor războinici antici. Era plin cu obiecte mici, de uz comun. 

Sandecker a privit-o neîncrezător. 

— Un oraş înghiţit de mare în emisfera vestică, datând 
dinaintea olmecilor, maiaşilor şi incaşilor? Nu pare plauzibil. 

— N-o să aflăm răspunsul decât după ce se organizează o 
explorare amănunţită. Summer ţinea aparatul foto de parcă ar fi 
fost o bijuterie scumpă. Construcţia pe care am observat-o noi 
amintea de un templu. 

Sandecker s-a întors către Gunn. 

— Rudi? 

Gunn a dat aprobator din cap, a luat aparatul din mâna lui 
Summer şi a apăsat un comutator de pe perete: un panou de 
lambriu s-a ridicat, lăsând la vedere ecranul unui televizor digital 
cu diagonală mare. Gunn a conectat apoi cablul la televizor, a 
luat telecomandă şi a început să deruleze imaginile surprinse de 
Dirk şi de Summer în templul scufundat. 

Erau peste treizeci de imagini, începând cu arcada de intrare 
şi treptele care duceau spre interiorul unde se află ceea ce părea 
a fi un pat mare din piatră. Cazanul cu conţinutul său se găseau 
în altă încăpere. 

In timp ce Gunn trecea de la o imagine la alta, Dirk şi Summer 
şi-au povestit aventura. După ultima imagine fotografică, au 
rămas cu toţii muţi vreme de câteva momente. 

Intr-un târziu, Pitt a rupt tăcerea: 

— Cred că pentru asta trebuie să-l chemăm pe St. Julien 
Perlmutter. 

Gunn şi-a arătat scepticismul. 

— St. Julien nu e arheolog. 

— Adevărat, dar numai el ar putea emite o teorie despre 
călători şi navigatori care să fi ajuns în partea asta a oceanului 
acum trei mii de ani. 

— Merită să încercăm, s-a declarat Sandecker de acord. Apoi i- 
a privit pe Dirk şi pe Summer. Acesta e proiectul vostru de 
cercetări în următoarele două săptămâni. Găsiţi răspunsul. Luaţi- 
o drept o vacanţă de lucru. S-a răsucit cu fotoliul directorial, 
ajungând faţă în faţă cu Pitt şi cu Giordino. lar acum, problema 
mâzgii. Deocamdată ştim doar că nu are legătură cu vreo formă 
de diatomee sau de alge. Şi nici cu vreo biotoxină din cele care 
produc fenomenul mareei roşii. Ceea ce știm însă este că va 
produce distrugeri uriaşe dacă se răspândeşte în largul 
Atlanticului şi e purtat spre nord de Curentul sud-ecuatorial, spre 
Golful Mexic şi Florida. Oceanologii cred că a pătruns deja în 
apele americane. Avem rapoarte de la Key West care 
semnalează că bancurile de spongieri suferă din cauza unui 
agent necunoscut. 

— Îmi pare rău că eprubetele din sticlă în care ţineam mostre 
de apă şi specimene culese din zona moartă s-au spart când ne- 
am răsturnat cu Pisces în crevasă, a spus Summer. 

— Nu te îngrijora. Primim zilnic mostre şi specimene din cel 
puţin cincizeci de locuri din Caraibe. 

— Şi există vreun indiciu privind proveniența mâzgii? a 
întrebat Pitt. 

Gunn şi-a scos ochelarii şi le-a şters lentilele cu un petic de 
pânză. 

— Nu chiar. Oamenii noştri de ştiinţă au sortat mostrele de 
apă, datele privind vânturile şi curenţii, precum şi imagini culese 
de sateliți şi nave care au trecut prin zonă. Bănuiala lor e că îşi 
are originea undeva pe coasta statului Nicaragua. Dar, cum vă 
spuneam, e o simplă bănuială. 

— N-ar putea fi un produs chimic adus de apele vreunui fluviu? 
a întrebat Dirk. 

Sandecker a învârtit între degete una dintre imensele lui 
havane, fără să o aprindă. 

— Tot ce se poate, dar trebuie să mergem din aproape în 
aproape, până la sursă. 

— Se întâmpla ceva foarte urât, a spus Gunn. Chestia asta 
produce moartea coralilor şi a mai tuturor vieţuitoarelor marine. 
Trebuie să găsim o soluţie înainte ca răul să se răspândească 
necontrolat în tot bazinul Mării Caraibilor şi să ne trezim cu o 
mare plină de reziduuri şi o zonă moartă pentru toate formele de 
viaţă marine. 

Pitt l-a privit fix pe Gunn. 

— Nu ne prezinţi o imagine prea roz. 

— Trebuie găsită sursa şi luate măsuri de contracarare, a 
adăugat Sandecker. lar aici interveniţi tu şi Al. Misiunea voastră 
e să faceţi cercetări în apele din largul coastei vestice 
nicaraguane. V-am pregătit unul dintre vasele din clasa Neptun 
pe care le avem. Nu-i nevoie să te previn că e un vas mic, pe 
care o să ai un echipaj format din numai cinci oameni. Ai la bord 
cele mai bune instrumente şi echipamente de cercetare pentru 
proiecte speciale ca acesta. Spre deosebire de celelalte nave de 
cercetare şi inspecţie, e cât se poate de rapidă, bătând orice altă 
navă de mărimea ei. 

— Ca şi Calliope, pe care a trebuit să o distrugem acum câţiva 
ani pe fluviul Niger? a întrebat Pitt, fără să ridice ochii de la 
blocnotesul în care îşi luă notițe. 

— Trebuia să vă scad din salarii costurile pierderii ei. 

— Amirale, dacă nu te deranjează, eu şi Al am prefera ca nava 
asta să nu sară atât de mult în ochi. 

— Va trece neobservată, a spus Sandecker, ignorând faptul că 
nici unul nu fuma şi aprinzându-şi în sfârşit trabucul. Poco Bonito 
e mândria şi bucuria mea. Are 24,5 metri, iar înfăţişarea ei e 
înşelătoare. Nu îi va bate nimănui la ochi, deoarece copastia, 
puntea şi timoneria imită un trauler de pescuit construit în 
Scoţia. 

Pitt rămânea mereu impresionat de fascinația pe care o 
exercitau navele vechi şi ciudate asupra lui Sandecker. 

— Un vas de cercetări oceanografice deghizat ca navă de 
pescuit. Asta ar trebui să apară pe prima pagină a ziarelor. 

— Dar un trauler construit în Scoţia va atrage atenţia în 
Caraibe ca un vagabond la un bal al bobocilor, a zis Giordino, cu 
un aer bănuitor. 

— Nu vă faceţi griji, l-a liniştit Sandecker. Suprastructura 
vasului e proiectată să-şi modifice înfăţişarea în mod automat, ca 
să semene cu orice vas de pescuit din lume. 

Pitt a rămas cu privirea fixată în pământ, încercând să-şi 
imagineze un asemenea vas. 

— Dacă mai ţin minte ceva spaniolă din liceu, poco bonito 
înseamnă „micuțul ton”. 

Sandecker l-a aprobat cu un gest din cap şi a zis: 

— Mi s-a părut un nume potrivit. 

— Dar pentru ce atâta fereală? a întrebat Pitt. Doar nu 
pătrundem într-o zonă de război. 

Sandecker i-a aruncat o privire şmecherească, pe care Pitt o 
cunoştea prea bine. 

— Nu se ştie dacă n-o să daţi peste vreun vas-fantomă plin cu 
pirați. 

Pitt şi Giordino s-au uitat la amiral de parcă acesta tocmai le- 
ar fi spus că zburase până pe planeta Marte. 

— Un vas-fantomă, a repetat Pitt pe un ton ironic. 

— N-ai auzit de legenda Corsarului Rătăcitor? 

— In ultima vreme, nu. 

— Leigh Hunt a fost un corsar lipsit de scrupule care a făcut 
ravagii în Indiile de Vest pe la sfârşitul secolului al XVII-lea, 
prădând orice navă pe care o zărea, fie ea spaniolă, englezească 
sau franţuzească. Un bărbat uriaş, care l-ar fi făcut pe Barbă 
Neagră să arate ca un ţânc. Poveştile despre brutalitatea lui au 
devenit legende în coloniile spaniole de la Orinoco până la istmul 
Panama. Se spunea că membrii echipajelor de pe navele 
comerciale preferau să-şi ia singuri viaţa decât să cadă în 
ghearele lui Hunt. Distracţia lui preferată era să-i târască pe 
nefericiţii prizonieri legaţi cu o frânghie de corabie până când 
erau mâncaţi cu totul de vii de rechini. 

— Asta-mi aduce aminte de un prieten mai vechi de-al nostru, 
a mormăit Giordino. 

Sandecker a continuat ca şi cum nu ar fi auzit aluzia. 

— Hunt a terorizat acele ape vreme de cincisprezece ani, până 
când a încercat să captureze o corabie de război britanică 
deghizată într-un vas comercial oarecare. Păcălit, Hunt a înălţat 
pe catargul mare steagul negru de pirat, pe care era pictat un 
craniu din ai cărui ochi şi dinţi curgea sânge şi a tras o ghiulea 
către prova englezilor. Dar apoi, când a venit la abordaj, britanicii 
au ridicat sabordurile de tun şi au tras câteva ghiulele ucigaşe în 
corabia lui Hunt, care se numea Spaima lumii. După o luptă 
înverşunată, piraţii au fost biruiţi. Apoi, o companie de soldaţi 
britanici a luat cu asalt corabia piraţilor şi a terminat cu echipajul 
imediat. 

— Şi după bătălia asta, Hunt a fost prins viu? a întrebat 
Summer. 

— Da, din nefericire pentru el. 

Dirk şi-a plimbat degetele peste lemnul vechi al biroului lui 
Sandecker. 

— lar britanicii s-au purtat la fel, trăgându-l prin apă? a 
întrebat el. 

— Nu, i-a răspuns Sandecker. Căpitanul avusese un frate pe 
care Hunt îl ucisese cu doi ani înainte, aşa că a ţinut să se 
răzbune. A poruncit ca lui Hunt să i se taie picioarele. Apoi a fost 
legat cu frânghii şi coborât până când cioturile picioarelor au 
ajuns la două palme de nivelul apei. N-a durat mult şi rechinii au 
simţit mirosul de sânge şi au început să sară din apă, muşcând 
din el până când din Hunt n-au mai rămas decât braţele legate 
cu frânghii. 

Pe chipul frumos al lui Summer a apărut o expresie de 
repulsie. 

— Dezgustător. 

Dirk a contrazis-o: 

— Mi se pare că a căpătat ce merita. 

— Lămureşte-mă, domnule amiral, a spus Giordino, care încă 
se lupta cu somnul. Ce legătură are piratul ăsta cu treaba 
noastră? 

Sandecker i-a zâmbit strâmb. 

— Ca şi Olandezul Zburător, Leigh Hunt şi echipajul lui de 
pirați însetaţi de sânge încă bântuie apele în care veţi avea 
treabă. 

— De unde până unde? 

— În ultimii trei ani câteva apariţii au fost semnalate de nave, 
ambarcaţiuni de agrement şi vase de pescuit. Câteva au 
transmis că sunt atacate de un vas-fantomă cu un echipaj ciudat, 
după care au dispărut cu totul. 

Pitt l-a privit atent pe Sandecker. 

— Cred că glumeşti. 

— Deloc, i-a răspuns amiralul cu un aer serios. Şi, fiindcă pui 
atâta la îndoială ce-am spus, o să-ţi trimit rapoartele. 

— Notează în carneţel să ne luăm ţepuşe din lemn şi gloanţe 
de argint, a spus Giordino pe un ton răutăcios. 

— O corabie-fantomă cu un echipaj format din schelete, care 
apare într-o mare plină de mâzga cafenie. Pitt s-a uitat gânditor 
pe fereastră, către fluviul Potomac. Apoi, cu un aer resemnat, a 
ridicat din umeri. Mda, asta e o imagine pe care merită să o duci 
cu tine în mormânt. 

Capitolul 16 


Pitt a hotărât să ducă pe toată lumea până la restaurant în 
bătrânul, dar elegantul Marmon. Era o seară călduţă, astfel încât 
cei trei bărbaţi s-au aşezat alături pe bancheta din faţă, în timp 
ce femeile au stat în spate, ca să nu-şi strice coafurile din cauza 
curentului. Bărbaţii purtau sacouri sport şi pantaloni lejeri. 
Femeile se îmbrăcaseră cu rochii uşoare de vară. 

Giordino a venit însoţit de prietena lui din acel moment, Micky 
Levy, care lucra la o companie minieră cu sediul în Washington. 
Avea trăsături delicate, tenul brunet şi ochi mari, căprui. Părul 
lung şi negru era făcut şuviţe cârlionţate şi împletit apoi într-o 
coroană în creştetul capului. In spatele urechii stângi purta o 
mică floare de zămoşiţă. Avea o voce caldă care trăda un uşor 
accent israelian. 

— Ce maşină minunată, a spus ea după ce Giordino a făcut 
prezentările. S-a urcat apoi pe uşa din spate, pe care Giordino i-a 
tinut-o deschisă şi s-a aşezat alături de Summer. 

— Trebuie să-l suporţi pe prietenul meu, a spus Giordino sec. 
Nu e în stare să meargă nicăieri fără pompă şi alai. 

— Pardon, fără surle şi trâmbiţe, l-a pus Pitt la punct. Fanfara 
mea are liber în seara asta. 

Lăsând ridicat geamul despărțitor dintre banchete drept 
paravan împotriva brizei de seară, femeile au flecărit tot drumul 
până la restaurant. Loren şi Summer au aflat că Micky se 
născuse şi crescuse la lerusalim şi că îşi luase masteratul la 
Facultatea de Mine din Colorado. 

— Deci eşti geolog, a spus Summer. 

— Specialist în geologie structurală, a precizat Micky. M-am 
specializat în analize tehnice pentru proiecte de excavații. Fac 
cercetări în domeniul infiltraţiilor şi al canalelor subterane din 
zonele adânci şi cu pânze freatice, pentru ca inginerii să fie 
conştienţi de posibilele inundaţii când forează tunelurile. 

— Mi se pare cam plicticos, a spus Loren pe un ton politicos. Şi 
eu am urmat un curs de geologie în colegiu, ca să îndeplinesc 
cerinţele pentru obţinerea licenţei în economie socială. După 
mine, geologia e la fel de fascinantă ca şi contabilitatea. 

Micky a pufnit în râs. 

— Din fericire, când lucrezi pe viu nu e o meserie chiar atât de 

banală. 

— Tata ne-a spus unde mergem să mâncăm? a întrebat 
Summer. 

Loren a clătinat din cap. 

— Mie nu-mi spune niciodată. 


Peste aproape jumătate de oră, Pitt a intrat pe aleea ce ducea 
la restaurantul L'Auberge Chez Francois din Great Falls, Virginia. 
Arhitectura alsaciană şi decoraţiunile interioare degajau o 
atmosferă caldă, agreabilă. A parcat maşina şi au intrat cu toţii 
pe uşa principală, unde cineva din familia proprietarilor a 
verificat numele lui Pitt pe fişa de rezervări şi i-a condus până la 
o masă pentru şase persoane, situată într-un mic intrând. 

Pitt şi-a zărit doi prieteni vechi - Clyde Smith şi atrăgătoarea 
lui soţie, Paula - cu care a schimbat câteva cuvinte. Angajat la 
NUMA, Smith avea aproape aceeaşi vechime ca Pitt, numai că 
lucra la Departamentul financiar. După ce s-au aşezat cu toţii, a 
apărut un chelner care a anunţat felurile speciale ale serii. Sărind 
peste cocktailuri, Pitt a trecut direct la vin, comandând un pinot 
noir Sparr, foarte tare. Apoi a comandat ca aperitiv o tavă cu 
vânat: căprioară, antilopă, piept de fazan, iepure şi prepeliţă cu 
ciuperci sălbatice şi castane. 

Cât au savurat vinul şi s-au delectat cu aperitivele din vânat, 
Loren le-a vorbit despre ultimele zvonuri din lumea politică de la 
Washington. Au ascultat cu o atenţie încordată, pentru că era 
vorba de bârfe mai puţin publice, cunoscute doar de un membru 
al Congresului. Au urmat Dirk şi Summer, care au povestit cum 
descoperiseră templul şi obiectele antice, sfârşind cu experienţa 
care era să se sfârşească tragic pe bancul Navidad în timpul 
uraganului. Pitt i-a întrerupt pentru a-i anunţa că îl convocase pe 
St. Julian Perlmutter şi că îl prevenise că fiul şi fiica lui vor dori să 
le împărtăşească din cunoştinţele lui despre corăbii şi mare. 

Apoi au sosit felurile principale, pe care le-ar fi apreciat sincer 
orice iubitor de bucătărie franţuzească. Pitt a comandat rinichi şi 
ciuperci cu sos de lichior de vişine şi muştar. In meniu figurau şi 
creier de vițel şi limbă de vițel, dar femeile nu aveau chef de 
asemenea bunătăţi. Giordino şi Micky au împărţit un grătar de 
miel, iar Dirk şi Summer au încercat choucroute garni, adică un 
platou mare cu varză acră, cârnaţi, carne de fazan, rață, pui de 
porumbel şi pateu de gâscă, acesta din urmă fiind specialitatea 
casei. Loren a ales petite choucroute, varza acră cu păstrăv 

afumat, somon, peşte-undiţar şi crevete. 

Majoritatea au preferat un desert bogat, urmat de un pahar de 
vin de Porto fin. După aceea, au fost de acord că de a doua zi toţi 
vor începe o cură de slăbire. In timp ce se relaxau după masa 
somptuoasă, Summer a întrebat-o pe Micky în ce parte a lumii o 
duseseră expedițiile geologice. Ea a descris imensele peşteri din 
Brazilia şi Mexic şi dificultatea de a pătrunde în cotloanele lor 
cele mai adânci. 

— Ai descoperit vreodată aur? a întrebat-o în glumă Summer. 

— Doar o dată. Am găsit urme slabe într-un râu subteran care 
curge pe sub Deşertul Californiei până în Golful Californiei. 

Imediat ce a rostit numele râului, Pitt, Giordino şi Loren au 
început să râdă. Micky a rămas surprinsă aflând cum 
descoperiseră cei doi râul subteran şi cum, în cursul proiectului 
Aurul Incaşilor, o salvaseră pe Loren din mâinile unei bande de 
hoţi de comori. 

— Rio Pitt, a spus Micky, destul de impresionată. Ar fi trebuit 
să fac legătura. Apoi a continuat să-şi descrie călătoriile în toată 
lumea. Unul dintre cele mai fascinante proiecte la care am 
participat a fost stabilirea nivelului apelor în cavernele 
calcaroase din Nicaragua. 

— Ştiam că în Nicaragua există peşteri populate de lilieci, a 
spus Summer, nu caverne calcaroase. 

— Au fost descoperite acum zece ani şi sunt foarte mari. Unele 
se întind pe kilometri întregi. Corporaţia care m-a angajat 
plănuieşte să construiască un canal uscat între oceane. 

— Un canal uscat care să traverseze Nicaragua? s-a mirat 
Loren. Asta e ceva nou. 

— De fapt, inginerii îl numeau „pod subteran”. 

— Un canal subteran? a întrebat Loren cu o expresie de 
scepticism, încerc să pricep ce înseamnă asta. 

— Porturile pentru containere la adâncime şi zonele 
comerciale libere din Caraibe şi de la Pacific, ce urmează a fi 
construite, vor fi legate printr-o cale ferată de mare viteză, cu 
levitaţie magnetică, care va trece prin tuneluri uriaşe pe sub 
munţi şi lacul Nicaragua, cu trenuri capabile de viteze de până la 
550 km/h. 

— Ideea e ingenioasă, a recunoscut Pitt. Dacă se dovedeşte şi 
practică, costurile de transport s-ar reduce substanţial. 

— Aici vorbim de bani mulţi, a zis Giordino. 

Micky a aprobat din cap. 

— Bugetul fusese estimat la şapte miliarde de dolari. 

Loren a rămas nedumerită. 

— Mi se pare ciudat că la Departamentul Transporturilor nu s- 
a vorbit de o lucrare atât de vastă. 

— Şi nici nu a fost menţionată de mijloacele de informare, a 
adăugat Dirk. 

— Asta pentru că proiectul s-a împotmolit, a explicat Micky. Mi 
s-a spus că firma de construcţii care iniţiase proiectul a decis să 
se retragă. N-am aflat motivele. Eu am semnat un contract de 
confidenţialitate prin care mă obligam să nu divulg date despre 
activitatea mea sau alte informaţii privind proiectul, dar asta s-a 
întâmplat în urmă cu patru ani. Şi, cum se pare că totul e de 
domeniul trecutului, nu mă deranjează să încalc clauzele 
contractului şi să le povestesc prietenilor mei despre idee la o 
masă absolut minunată. 

— Fascinantă poveste, a recunoscut Loren. Mă întreb cine voia 
să susţină financiar un asemenea proiect. 

Micky a luat o gură din vinul de Porto. 

— Din câte am înţeles, o parte din finanţare urma să fie 
asigurată de China, care a investit masiv în America Centrală. 
Dacă sistemul subteran de transport ar fi fost realizat, le-ar fi 
oferit o putere economică considerabilă în America de Nord şi în 
America de Sud. 

Pitt şi Loren s-au căutat din ochi, înțelegând şi altceva dincolo 
de cuvinte. Apoi Loren a întrebat-o pe Micky: 

— Cum se numea firma de construcţii care te-a angajat? 

— Este o companie internaţională uriaşă, care se numeşte 
Odyssey. 

— Da, a spus Pitt cu glas reţinut şi, pe sub masă, a strâns-o 
uşor de genunchi pe Loren. Da, cred că am auzit de ea. 

— Ce coincidenţă, a remarcat Loren. Cu doar câteva ore în 
urmă, eu şi Dirk am discutat despre Odyssey. 

— Un nume bizar pentru o companie de construcţii, a 
constatat Summer. 

Loren a zâmbit discret şi l-a parafrazat pe Winston Churchill: 

— O ghicitoare învăluită într-un labirint de legături secrete de 
afaceri, ascunsă într-o enigmă?. Fondatorul şi preşedintele 
companiei, care se numeşte Specter, rămâne la fel de misterios 


? În discursul ţinut la Colegiul Westminster din Fulton, Missouri, pe 5 


martie 1946, Churchill spusese despre Rusia că este „o ghicitoare 
învăluită în mister, ascunsă într-o enigmă”, (n.red.). 

ca soluţia călătoriei în timp. 

Dirk a rămas pe gânduri. 

— De ce crezi că proiectul a rămas nefinalizat? Din lipsă de 
bani? 

— Sigur n-a fost vorba de bani, a răspuns Loren. Jurnaliştii de 
la publicațiile economice britanice apreciază activele lui 
personale la 50 de miliarde de dolari. 

— E de mirare, a murmurat Pitt, de ce nu au terminat 
tunelurile dacă în joc este o asemenea miză. 

Loren a avut un moment de ezitare. Giordino a spus însă pe 
un ton decis: 

— De unde ştii că a abandonat ideea? Poate că, în timp ce noi 
degustăm vinul acesta, el sapă în secret pe sub Nicaragua. 

— Imposibil, a spus Loren, fără drept de apel. Fotografiile din 
satelit ar indica activităţi de construcţie. Nu ai cum să ascunzi 
excavații de o asemenea anvergură. 

Giordino şi-a contemplat paharul golit. 

— E o chestie dacă a reuşit să ascundă milioane de tone de 
rocă şi noroi excavate. 

Pitt s-a uitat lung la Mick, aşezată în faţa lui. 

— Mi-ai putea pune la dispoziţie o hartă a zonei de unde 
trebuia să pornească şi unde trebuia să se termine tunelul? 

Micky s-a arătat încântată să se facă utilă. 

— Mi-ai stârnit curiozitatea. Dă-mi numărul tău de fax şi-ţi voi 
trimite planurile de şantier. 

— Tată, ce pui la cale? l-a întrebat Dirk. 

— Eu şi Al vom pleca spre Nicaragua peste câteva zile, a spus 
Pitt cu un zâmbet şiret. Poate aruncăm şi noi o privire prin zonă. 

Capitolul 17 


Dirk şi Summer au mers până la reşedinţa lui St. Julien din 
Georgetown folosind un automobil Meteor din 1952, care îi 
aparţinea lui Dirk: un bolid construit la comandă în California, cu 
caroseria din fibră de sticlă şi un motor V8 DeSoto Fire-Dome, 
care fusese transformat, ajungând să aibă 270 de cai-putere, 
faţă de cei 160 din proiectul iniţial. Caroseria era vopsită în 
culorile folosite de automobilele americane de curse, alb cu o 
dungă albastră pe mijloc. Automobilul era decapotabil, dar nu 
avusese niciodată copertină. Când ploua, Dirk trăgea o folie din 
plastic de sub scaun şi o aşeza peste scaunul din faţă, lăsând 
doar un spaţiu gol pentru a scoate capul afară. 

Au ieşit de pe o stradă pitorească, mărginită de copaci şi au 
cotit, pătrunzând pe o alee care mergea roată în jurul unui conac 
vechi şi masiv, cu trei etaje şi opt frontoane. Au rulat în 
continuare pe lângă o latură a conacului, apoi au oprit în faţa 
unei clădiri care găzduise cândva grajdul şi trăsurile. In această 
anexă, impresionantă ca dimensiuni, încăpeau zece cai şi cinci 
trăsuri. La etaj erau încăperi pentru cazarea îngrijitorilor şi a 
vizitiilor. In urmă cu patruzeci de ani, după ce cumpărase 
conacul şi anexă, St. Julien Perlmutter renovase interiorul, 
transformându-l într-o arhivă cuprinzătoare, cu kilometri de 
rafturi ticsite de cărţi, documente şi hârtii personale, toate 
cuprinzând istoria maritimă a aproape 300 000 de nave şi epave. 
Gurmand şi pregătit oricând să primească oaspeţi, avea o 
cameră frigorifică doldora de delicatese din întreaga lume şi o 
pivniţă în care ţinea la păstrare 4 000 de sticle de vin. 

Nu avea sonerie la uşă, ci doar un ciocănaş mare turnat sub 
forma unei ancore. Summer a bătut de trei ori şi a aşteptat. Trei 
secunde mai târziu, un bărbat masiv, înalt de 2,10 metri şi 
cântărind două sute de kilograme, le-a deschis larg uşa. 
Perlmutter părea uriaş, dar era şi puternic; masa aceea de carne 
era fermă şi musculoasă. 

Părul încărunţit îi stătea în neorânduială, iar la barbă mare se 
adăugau nişte mustăţi lungi, răsucite la capete. Dacă nu ar fi 
avut dimensiunile acelea impresionante, copiii l-ar fi putut 
confunda cu Moş Crăciun, datorită chipului rotund şi roşcovan, cu 
nasul mare şi ochi albaştri. Perlmutter era îmbrăcat în obişnuita 

sa robă din mătase cu model complicat în violet şi auriu. Un pui 
de şoricar ţopăia şi se foia în jurul picioarelor lui şi a pornit să 
latre la vizitatori. 

— Summer! a exclamat Perlmutter. Dirk! 

l-a cuprins pe amândoi în braţe şi i-a strâns cu o putere de urs, 
ridicându-i de pe podea. Summer a simţit că îi plesnesc coastele, 
iar Dirk a rămas o clipă fără suflare. Spre marea lor uşurare, 
Perlmutter, care nu era conştient de propria forţă, i-a lăsat jos şi 
le-a făcut semn larg să-i treacă pragul. 

— Poftiţi, poftiţi. Nici nu ştiţi cât mă bucur să vă văd. Apoi a 
avertizat clinele: Fritz! Dacă mai latri, îţi tai porţia de hrană 
specială. 

Summer şi-a masat discret un sân. 

— Sper că tata te-a anunţat de venirea noastră. 

— Da, sigur, a spus Perlmutter binedispus. Ce plăcere. A făcut 
o pauză, iar ochii i s-au aburit. Când mă uit la Dirk, îmi aduc 
aminte de tatăl vostru când era ca voi, chiar ceva mai tânăr şi 
obişnuia să vină să scotocească prin biblioteca mea. Parcă timpul 
a rămas pe loc. 

Dirk şi Summer îl mai vizitaseră pe Perlmutter şi cu alte 
prilejuri şi rămăseseră uimiţi de uriaşa arhivă care făcea rafturile 
să se încovoaie şi de volumele stivuite pe holuri, în fiecare 
cameră din hambarul transformat, ba chiar şi în băi. Era 
recunoscută în întreaga lume drept cea mai mare colecţie de 
documente privind istoria marinei. Bibliotecile şi arhivele din 
multe ţări abia aşteptau, gata să ofere orice preţ, în caz că 
Perlmutter s-ar fi hotărât vreodată să-şi vândă imensa colecţie. 

Pe Summer o uluise mereu memoria incredibilă a lui 
Perlmutter. Ai fi zis că uriaşa cantitate de informaţii trebuia să fie 
organizată pe categorii şi indexată pe un sistem computerizat de 
fişiere, însă el susţinea că nu reuşea niciodată să gândească 
abstract şi de aceea nu-şi cumpărase computer. Uimitor, ştia 
totuşi unde se afla depozitată orice informaţie, indiferent cât de 
neînsemnată, orice carte, autor, sursă sau document. li plăcea să 
se laude că în acel adevărat labirint putea găsi orice în mai puţin 
de un minut. 

Perlmutter i-a condus în frumoasa lui sufragerie lambrisată cu 
lemn de santal, singura încăpere din casă unde cărţile lipseau cu 
desăvârşire. 

— Staţi jos, staţi, le-a spus el cu voce bubuitoare, făcându-le 
semn către o masă rotundă, cu blatul foarte gros, pe care o 

realizase din cârma faimoasei corăbii-fantomă Mary Celeste, ale 
cărei rămăşiţe fuseseră descoperite în Tahiti. Am pregătit un 
prânz născocit de mine, creveţi cu sos de guava. O să-l facem să 
lunece mai uşor pe gât cu un chardonnay Martin Ray. 

Fritz s-a aşezat alături de masă şi a început să dea din coadă, 
maturând podeaua. Perlmutter se aplecă la fiecare câteva 
minute şi îi dădea câte o bucăţică de crevete, pe care câinele o 
înghiţea pe nemestecate. 

La scurt timp după aceea, Dirk s-a bătut peste stomacul plat. 

— Creveţii au fost atât de buni, că mi-e teamă să nu mă îngraş 
ca un purcel. 

— Nu eşti singurul, a gemut Summer, care se săturase ca 
niciodată. 

— Ei, ia spuneţi, copii, cu ce vă pot ajuta? a zis Perlmutter. 
Tatăl vostru a pomenit ceva de faptul că aţi fi descoperit nişte 
obiecte de origine celtă. 

Summer a deschis geantă diplomat pe care o adusese cu ea, a 
scos raportul pe care ea şi Dirk îl întocmiseră în avionul cu care 
zburaseră la Washington şi fotografiile relicvelor din grotă. 

— Cam la asta se reduce descoperirea noastră. Aici sunt 
concluziile lui Hiram Yaeger privind amfora şi pieptănul şi 
fotocopiile obiectelor şi ale încăperilor. 

Perlmutter şi-a mai turnat un pahar de vin şi-a pus ochelarii pe 
nas şi s-a apucat de citit. 

— Mai serviţi-vă cu creveţi. Am pe săturate. 

— Nu cred că mai reuşim să luăm vreo îmbucătură, a 
murmurat Dirk, ţinându-se de stomac. 

Fără să scoată o vorbă, Perlmutter şi-a dus palmă la obraz şi a 
început să se joace cu barba care-i acoperea aproape complet 
gura. S-a oprit din lectură în câteva rânduri, ridicând ochii spre 
tavan cu un aer concentrat, după care a revenit la raport. In cele 
din urmă, l-a lăsat pe masă şi i-a fixat pe cei doi tineri, fără să-i 
slăbească din ochi. 

— Aveţi idee ce-aţi făcut? 

Summer a ridicat neştiutoare din umeri. 

— Cred că e totuşi o descoperire arheologică destul de 
importantă. 

— Destul de importantă, a maimuţărit-o Perlmutter, cu o 
uşoară notă de sarcasm. Dacă tot ceea ce aţi descoperit este 
autentic, aţi aruncat la gunoi nu ştiu câte teorii arheologice 
general acceptate. 

— Vai de mine, a făcut Summer, uitându-se la fratele ei, care 
abia se stăpânea să nu izbucnească în râs. Chiar aşa de rău e? 

— Depinde din ce punct de vedere priveşti lucrurile, a zis 
Perlmutter între două înghiţituri de vin. (Deşi raportul era o 
revelaţie şocantă, omul se comporta cu un calm remarcabil.) Se 
cunosc foarte puţine lucruri despre cultura celtică dinainte de 
anul 500 î.Hr. N-au lăsat mărturii scrise decât în Evul Mediu. Tot 
ce se cunoaşte din negura vremurilor este că în jurul anului 2000 
î.Hr., celții s-au răspândit dinspre Europa Răsăriteană, după ce 
apăruseră în apropierea Mării Caspice. Unii istorici au emis ideea 
că au strămoşi comuni cu hinduşii, deoarece limbile lor erau 
similare. 

— Dar cât de dispersate au fost aşezările lor? a întrebat Dirk. 

— Au pătruns în nordul Italiei şi al Elveţiei, apoi s-au extins 
spre Franţa, Germania, Britania şi Irlanda, ajungând spre nord 
până în Danemarca, în zona scandinavă, iar spre sud, până în 
Spania şi Grecia. Arheologii au găsit obiecte de origine celtă 
până şi dincolo de Mediterana, în Maroc. De asemenea, în nordul 
Chinei s-au descoperit morminte conţinând mumii bine păstrate, 
atribuite unei culturi căreia i s-a dat numele Urumehi. Populaţia 
aceasta era aproape sigur de origine celtă, pentru că prezenţa 
trăsături faciale caucaziene şi piele albă, păr blond sau roşcat şi 
îmbrăcăminte ţesută din lână, gen tartan. 

Dirk s-a lăsat pe spătar, ridicând în aer picioarele din faţă ale 
scaunului. 

— Am citit despre populaţia Urumehi. Dar n-am avut habar că 
pe atunci celții au migrat până în Grecia. Am crezut mereu că 
grecii au fost acolo din totdeauna. 

— Cu toate că unii îşi au originea în acea regiune, s-a acceptat 
în general ideea că majoritatea au pătruns spre sud din Europa 
Centrală. Perlmutter s-a foit, căutându-şi o poziţie mai comodă, 
după care a continuat: Celţii au dominat un teritoriu aproape la 
fel de întins ca Imperiul Roman. După ce au dislocat populaţiile 
neolitice care au construit în întreaga Europă monumente 
megalitice de felul celor de la Stonehenge, ei au perpetuat 
tradiţiile religiei mistice druide. Apropo, „druizi” înseamnă „cei 
foarte înţelepţi”. 

— Ciudat că prea puţine elemente ale culturii lor au 
supravieţuit de-a lungul secolelor. 

Perlmutter a dat din cap aprobator. 

— Spre deosebire de egipteni, greci şi romani, ei n-au 

întemeiat un imperiu şi nici nu au reuşit să dobândească unitatea 
naţională. Erau o confederație de triburi care deseori luptau unul 
împotriva celuilalt, dar care se aliau când trebuiau să înfrunte un 
duşman comun. După 1 500 de ani, cultura lor rurală a evoluat în 
cele din urmă, ajungând să ridice fortărețe pe coline, construite 
din pământ şi palisade din lemn care treptat s-au transformat în 
comunităţi aglomerate. Există destul de multe oraşe moderne pe 
locul unor cetăţi celte antice. Zurich, Paris, Munchen şi 
Copenhaga, de exemplu şi jumătate dintre oraşele din Europa 
sunt situate deasupra unor foste sate celte. 

— Greu de crezut că o populaţie care nu a construit palate şi 
citadele a produs o cultură dominantă în Europa Occidentală. 

— Societatea celtă s-a dezvoltat cu precădere în plan pastoral. 
Ocupaţia lor principală era creşterea vitelor şi a oilor. S-au 
ocupat şi de agricultură, însă producţiile erau mici, obţinute doar 
cât să îndestuleze familii individuale. Cu excepţia faptului că nu 
erau nomazi, existenţa lor tribală se asemăna mult cu aceea a 
indienilor americani. De multe ori, organizau raiduri împotriva 
unor sate ca să le ia vitele şi femeile. Abia spre anul 300 d.Hr. au 
început să practice agricultura pe suprafeţe mai mari pentru a-şi 
hrăni vitele în cursul iernilor aspre. Cei care locuiau de-a lungul 
coastei au devenit neguţători de arme din bronz şi vânzând 
staniu, preţios pentru alte culturi care produceau metale. Cea 
mai mare parte a aurului pentru podoabele exotice purtate de 
şefii lor războinici şi de clasa dominantă se importa. 

— Bizar lucru ca o cultură relativ sărăcăcioasă să devină atât 
de puternică şi să stăpânească un teritoriu atât de întins, a spus 
Dirk. 

— Nu se poate afirma despre celți că au avut o cultură săracă, 
l-a corectat cu delicateţe Perlmutter. Ei au făcut trecerea la 
Epoca Bronzului, obţinând acest metal aliind cuprul cu staniul, ce 
se găsea în mari cantităţi în Britania. Ulterior li s-a recunoscut 
meritul de a fi fost primii turnători în fier, care au iniţiat astfel 
Epoca Fierului. Erau călăreţi nemaipomeniţi şi au introdus roata 
în Europa, au construit care de luptă şi au fost primii care au 
folosit căruţe de transport pe patru roţi şi unelte din metal pentru 
arat şi recoltat. Tot ei au creat unelte pe care le folosim şi astăzi, 
cum ar fi penseta şi cleştele. Au fost primii care au potcovit caii 
cu potcoave din bronz şi au inventat obada din fier pentru roţile 
carelor de luptă şi ale căruţelor. Celţii au învăţat populaţiile lumii 
antice să folosească săpunul. Priceperea lor la prelucrarea 

metalelor era inegalabilă, iar iscusinţa în modelarea aurului 
pentru bijuterii, ornamente, coifuri pentru războinici, spade şi 
securi - extraordinară. Ceramica şi obiectele lor de olărit 
dovedesc multă creativitate. Au stăpânit şi arta fabricării sticlei. 
Tot ei i-au învăţat pe greci şi pe romani arta emailării obiectelor. 
Celţii au excelat în poezie şi muzică. Poeţii lor erau mai preţuiţi 
decât preoţii. lar practica de a începe ziua după miezul nopţii tot 
de la ei am moştenit-o. 

— Şi care au fost cauzele decăderii lor? a vrut să ştie Summer. 

— În primul rând, înfrângerile în faţa invadatorilor romani. 
Lumea galilor, după cum îi numeau romanii pe celți, a început să 
se destrame pe măsură ce alte culturi, precum cea a germanilor, 
a goților şi a saxonilor, au început să se extindă în Europa. Intr- 
un fel, aş spune că au fost cei mai înverşunaţi duşmani ai lor 
înşişi. Un popor energic, nedomolit, căruia îi plăceau aventura şi 
libertatea individuală, s-a dovedit inconstant, impetuos şi lipsit 
de orice disciplină, factori care i-au grăbit prăbuşirea. Până la 
căderea Romei, celții fuseseră alungaţi dincolo de Marea 
Nordului, spre Anglia şi Irlanda, unde influenţa lor este resimţită 
şi astăzi. 

— Cum arătau şi cum îşi tratau femeile? a întrebat Summer cu 
un zâmbet pisicesc. 

Perlmutter a oftat. 

— Chiar mă-ntrebam când o să ajungi şi la asta. Apoi a turnat 
restul de vin în paharele tuturor. Celţii au fost o rasă de oameni 
curajoşi, înalţi şi drepţi. Aveau părul blond, mergând până la 
roşcat şi castaniu. Au fost descrişi drept zgomotoşi, cu voci 
profunde şi aspre. Summer, sper că te bucuri să afli că în 
societatea celtică femeile erau foarte preţuite. Se puteau 
căsători când doreau şi puteau să moştenească proprietăţi. Spre 
deosebire de majoritatea culturilor vremii, femeile aveau dreptul 
să ceară daune dacă erau maltratate. Femeile celte erau 
descrise ca fiind la fel de masive ca bărbaţii lor şi luptând umăr 
la umăr cu ei. Perlmutter a ezitat şi a zâmbit, după care a urmat: 
Cred că era ceva să vezi o armată alcătuită din femei celte. 

— De ce? a întrebat Summer, căzând în capcană. 

— Pentru că deseori intrau în luptă goale puşcă. 

Summer avea suficientă experienţă de viaţă ca să nu 
roşească, însă a ridicat ochii spre tavan, apoi a privit în pământ. 

— Şi aşa ajungem la artefactele celte pe care le-am găsit pe 
bancul Navidad, a spus Dirk cu un aer serios. Dacă nu erau 

transportate la bordul unei corăbii acum trei mii de ani, atunci 
cum au ajuns acolo? 

— Şi cum se explică existenţa încăperilor şi a camerelor pe 
care le-am găsit săpate în rocă? a adăugat Summer. 

— Sunteţi convinşi că sunt săpate în rocă şi nu făcute din 
lespezi aşezate una peste alta? i-a întrebat Perlmutter. 

Dirk s-a uitat la sora lui. 

— Ar fi posibil. Depunerile şi vegetaţia subacvatică puteau 
acoperi spaţiile dintre lespezi. 

— Celţii nu obişnuiau să sape încăperi în rocă solidă. Rareori 
au construit structuri din piatră, a precizat Perlmutter. Poate că, 
pe vremea când bancul Navidad se înălța deasupra mării, nu au 
găsit copaci pe care să-i folosească pentru cherestea. Palmierii 
tropicali, de exemplu, datorită trunchiurilor curbate şi fibroase, 
nu sunt buni pentru locuinţe. 

— Dar cum au parcurs aproape 10 000 de kilometri pe ocean 
în anul 1100 î. Hr.? 

— Greu de răspuns, a recunoscut Perlmutter. Cei care trăiau 
pe țărmurile Atlanticului călătoreau pe mare şi erau numiţi 
„oameni ai vâslelor”. Se ştie că au navigat până în Mediterana 
tocmai din porturi situate la Marea Nordului. Dar nu ştiu să existe 
legende legate de traversarea Atlanticului de către celți, în afară, 
poate, de Sfântul Brendan, preotul irlandez, care a făcut o 
călătorie de şapte ani în cursul căreia şi unii istorici socotesc că 
ar fi atins coastele estice ale Americii. 

— Când a avut loc această călătorie? a întrebat Dirk. 

— Intre 520 şi 530 d.Hr. 

— E cu 1 500 de ani prea târziu pentru noi, a spus Summer. 
Dirk s-a aplecat şi l-a mângâiat pe Fritz care, imediat, a început 
să-i lingă mâna. 

— S-ar părea că n-o nimerim deloc. 

Summer a lăsat privirea în jos şi şi-a aranjat rochia. 

— Bine şi ce să facem în continuare? 

— Prima enigmă de pe lista voastră care trebuie dezlegată, i-a 
sfătuit Perlmutter, e să aflaţi dacă şi când bancul Navidad s-a 
aflat deasupra nivelului mării. 

— Un specialist în geomorfologie, care studiază originea şi 
vârsta suprafeţelor terestre, ar putea să ne dea o explicaţie, a 
sugerat Summer cu un aer de cunoscător. 

Perlmutter a privit atent macheta faimosului submarin al 
confederaţilor numit Hunley. 

— Aţi putea începe cu Hiram Yaeger şi computerul lui vrăjitor. 
În memoria lui se găseşte volumul cel mai mare de date din 
ştiinţele marine. Dacă s-a făcut vreodată un studiu al geologiei 
bancului Navidad, sigur poate fi găsit acolo. 

— Dar dacă studiul a fost scris de vreo echipă de oameni de 
ştiinţă germani sau ruşi? 

— Yaeger va face rost de o traducere. Puteţi fi siguri de asta. 

Dirk s-a ridicat şi a făcut câţiva paşi. 

— Imediat ce revenim la sediul NUMA, o să vorbim cu Hiram 
şi-o să-i cerem să caute în fişierele lui. 

— Şi după aceea? a întrebat Summer cu un zâmbet. 

Dirk i-a răspuns fără să ezite: 

— Apoi ne prezentăm la amiralul Sandecker. Dacă vrem să 
lămurim lucrurile până la capăt, trebuie să-l convingem să ne 
pună la dispoziţie un echipaj, o navă de cercetare şi toate 
echipamentele necesare pentru o inspecţie amănunţită a 
încăperilor scufundate şi pentru recuperarea tuturor obiectelor 
de acolo. 

— Adică ne întoarcem acolo? 

— Avem de ales? 

— Presupun că nu, a spus ea încet. Din anumite motive, pe 
care nu le putea explica, s-a simţit cuprinsă de teamă. Dar nu 
cred că mai sunt în stare să văd din nou Pisces. 

— Din câte îl cunosc eu pe Sandecker, a spus Perlmutter, 
asociind explorarea voastră cu vreun alt proiect, va economisi 
fondurile NUMA. 

— E o presupunere perfect rezonabilă, a spus Dirk, întorcându- 
se către sora lui. Mergem? l-am răpit destul timp lui St. Julien. 

Summer l-a îmbrăţişat cu fereală pe Perlmutter. 

— Îţi mulţumim pentru minunatul prânz. 

— E întotdeauna o plăcere pentru un burlac cu vechime să se 
afle în compania unei tinere frumoase. 

Dirk i-a strâns mâna. 

— La revedere şi-ţi mulţumim. 

— Transmiteţi-i urările mele tatei şi spuneţi-i să treacă pe la 
mine. 

— Aşa vom face. 

După plecarea tinerilor, Perlmutter a rămas multă vreme 
pierdut în gânduri, până când țârâitul telefonului l-a trezit la 
realitate. Il sună Pitt. 

— Dirk, copiii tăi au plecat. 

— l-ai îndreptat în direcţia bună? a întrebat Pitt. 

— Doar le-am stârnit pofta. N-am prea avut ce să le ofer. 
Există foarte puţine date despre călătoriile pe mare ale celților. 

— Vreau să te întreb ceva. 

— La dispoziţia ta. 

— Ai auzit de un pirat pe nume Hunt? 

— Da, un corsar care a atins o oarecare faimă pe la sfârşitul 
secolului al XVI-lea. Dar de ce vrei să ştii? 

— Am auzit că a devenit o fantomă cunoscută sub numele de 
Corsarul Rătăcitor. 

Perlmutter a oftat. 

— Am citit şi eu nişte relatări. O nouă versiune a O/andezului 
Zburător. Cu toate astea, câteva nave şi bărci de pescuit au 
apucat să transmită mesaje că i-au văzut nava dispărând fără 
urmă. 

— Prin urmare, există motive de îngrijorare când navighezi 
prin apele nicaraguane? 

— S-ar putea. Dar de ce te interesează? 

— Din curiozitate. 

— Vrei să-ţi transmit relatările pe care le am despre Hunt? 

— Ţi-aş fi recunoscător dacă mi-ai trimite ceva prin curier pe 
adresa hangarului, a spus Pitt. Mâine-dimineaţă trebuie să prind 
un avion foarte devreme. 

— A şi plecat. 

— Mulţumesc, St. Julien. 

— Peste două săptămâni organizez o mică serată. Poţi veni? 

— Nici n-aş vrea să ratez vreuna dintre petrecerile tale 
nemaipomenite. 

După ce a închis, Perlmutter a adunat tot ce avea despre 
Hunt, a chemat un serviciu de curierat şi s-a dus în dormitor, 
unde a rămas în faţa unei biblioteci ticsite cu cărţi. Fără nici o 
şovăială a extras o carte de pe un raft şi a păşit apăsat până în 
birou, unde s-a întins pe un pat de consult stil Recamier, 
îmbrăcat în piele, care fusese făcut în Philadelphia în 1840. Fritz 
a sărit pe pat şi s-a culcuşit pe stomacul lui, măsurându-l cu ochi 
lăcrimoşi ca de cerşetor. 

Perlmutter a deschis cartea intitulată Locul unde s-a înălțat 
cândva Troia de Iman Wilkens şi s-a apucat de citit. După o oră, a 
închis-o şi l-a privit pe Fritz. 

— E oare posibil? a murmurat el către căţel. Oare? 

Apoi a îngăduit vinului de colecţie să-şi facă efectul şi a 

adormit. 

Capitolul 18 


În ziua următoare Pitt şi Giordino au plecat spre Nicaragua cu 
un avion supersonic Citation, care aparţinea NUMA şi avea ca 
destinaţie Managua. De acolo, s-au îmbarcat pe un avion 
turbopropulsor Cassa 212, construit în Spania pentru uz 
comercial, pentru a călători o oră şi zece minute peste munţi şi 
câmpii joase, până la Marea Caraibilor, pe deasupra unei zone 
cunoscute sub numele de Coasta Ţânţarilor!”. Ar fi putut scurta 
drumul zburând cu supersonicul NUMA, dar Sandecker socotise 
că era preferabil să pară nişte turişti obişnuiţi şi să se amestece 
în peisaj. 

Soarele care apunea scălda vârfurile munţilor în auriu înainte 
ca razele lui să se piardă în umbrele de pe povârnişurile dinspre 
răsărit. Lui Pitt îi venea greu să-şi imagineze un canal care să 
traverseze un teren atât de accidentat şi totuşi, de-a lungul 
istoriei, Nicaragua fusese întotdeauna considerată o rută mai 
bună decât Panama pentru un canal care să lege cele două 
oceane. Avea o climă mai sănătoasă, calea topografiată era mai 
uşor de excavat, iar canalul ar fi fost cu aproape 500 de kilometri 
mai aproape de Statele Unite; 900 de kilometri, dacă era vorba 
de distanţa până la Canalul Panama şi înapoi. 

Inainte de începutul secolului, aşa cum se întâmpla în cazul 
multor puncte de cotitură ale istoriei, politica a ieşit tiptil din 
bârlog şi a dat un verdict greşit. Panama beneficia de un lobby 
substanţial şi se străduia din răsputeri să-şi promoveze 
interesele şi să strice relaţiile dintre Nicaragua şi guvernul SUA. 
O vreme, situaţia a oscilat, însă, deoarece Teddy Roosevelti! se 
străduia din culise să realizeze, indiferent cum, o înţelegere cât 
mai avantajoasă cu cei din Panama, evenimentele au intervenit 
în defavoarea statului Nicaragua când muntele Pele, un vulcan 
de pe insula Martinica din Caraibe, a erupt, ucigând peste 
treizeci de mii de oameni. Printr-o coincidenţă cu totul nefericită, 
autorităţile din Nicaragua au emis o serie de mărci poştale prin 
care îşi prezentau ţara drept un tărâm al vulcanilor, una 
înfăţişând o erupție în spatele unui cheu şi al unei linii de cale 


10 în engleză, Mosquito Coast. 
11 Preşedintele american Theodore Roosevelt (1901-1909) (n.red.). 

ferată. Asta a pus capac la toate. Senatul a votat în favoarea 
statului Panama pentru construirea canalului. 

Pitt a început să studieze un referat despre Coasta Ţânţarilor 
imediat după decolarea din Washington. În Nicaragua, câmpiile 
joase dinspre Marea Caraibilor erau izolate de partea vestică, 
mai populată, a ţării de un lanţ muntos destul de greu accesibil şi 
de junglele tropicale. Populaţia şi regiunea respectivă nu 
făcuseră niciodată parte din imperiul spaniol, însă ajunseseră sub 
dominaţia britanică până în 1905, când întreaga coastă a intrat 
sub jurisdicţia guvernului nicaraguan. 

Bluefields, destinaţia lui Pitt, era principalul port la Marea 
Caraibilor din Nicaragua, botezat astfel după numele unui pirat 
olandez de tristă faimă care obişnuia să-şi ascundă corabia în 
laguna din apropierea oraşului. Populaţia locală era alcătuită din 
miskitos, grupul dominant, ai căror strămoşi amestecați 
proveneau din America Centrală, Europa şi Africa; creoli, 
descendenţi din negrii epocii coloniale şi metişi, prin ale căror 
vine curge sânge indian şi spaniol. 

Economia, preponderent piscicolă, era susţinută de-a lungul 
coastei de companii mari. Capturile principale erau constituite 
din creveţi, homari şi broaşte țestoase. O mare fabrică din oraş 
prelucra peştele pentru export, în vreme ce facilităţi masive de 
întreţinere asigurau reparaţiile, alimentarea şi aprovizionarea 
flotelor de pescuit sub pavilioane internaţionale. 

Când Pitt a ridicat ochii de pe referat, cerul devenise negru ca 
tăciunele. Zumzetul constant al elicelor şi geamătul motoarelor l- 
au făcut să uite de toate şi să facă o călătorie nostalgică în 
memorie. Chipul pe care îl vedea în oglindă în fiecare dimineaţă 
nu mai semăna cu cel din urmă cu 25 de ani: pe pielea cândva 
netedă, apăraseră riduri. Timpul scurs, viaţa aventuroasă şi 
expunerea la intemperii îşi spuseseră cuvântul. 

În timp ce privea în gol pe fereastră, gândurile i-au fugit spre 
trecut. Totul începuse pe o porţiune pustie de plajă la Kaena 
Point, pe insula Oahu din Hawaii. Stătea întins pe nisip şi făcea 
plajă, contemplând visător brizanţii din larg, când zărise un 
cilindru de culoare galbenă plutind pe apă. După ce înfruntase 
valurile înşelătoare, recuperase obiectul şi luptase din greu cu 
curenţii ca să revină la țărm. lnăuntru a găsit un mesaj al 
căpitanului unui submarin nuclear care fusese dat dispărut. Din 
acea clipă, viaţa lui a cunoscut un nou curs. A cunoscut-o pe 
femeia care a devenit prima lui iubire chiar din clipa când a 

văzut-o. Mai târziu, convins că murise, îi purtase imaginea în 
memorie, fără să afle că ea supravieţuise decât atunci când Dirk 
şi Summer apăruseră în pragul casei lui. 

Corpul lui înfruntase cu bine trecerea timpului - poate că 
muşchii nu-i mai erau la fel de tari ca altădată, însă încheieturile 
nu dăduseră încă piept cu durerile şi chinurile care apar odată cu 
vârsta. Părul negru îi era încă bogat şi ondulat, cu şuviţe cărunte 
care începuseră să se întindă spre tâmple. Ochii verzi şi 
fascinanţi încă sclipeau cu vioiciune. Dragostea lui pentru mare 
şi pentru munca la NUMA continua să-i umple timpul. Amintirile 
aventurilor trăite, unele plăcute, altele aducând a coşmar, 
precum şi nenumăratele cicatrice căpătate nu dispăruseră odată 
cu trecerea anilor. 

Retrăia în minte nenumăratele ocazii în care o înşelase pe 
Doamna cu Coasa. Călătoria primejdioasă de-a lungul râului 
subteran în căutarea aurului incaşilor, lupta fără mari sorţi de 
izbândă dintr-un fort abandonat al Legiunii Franceze din Sahara, 
bătălia din Antarctica împotriva unui snowmobil şi aducerea la 
suprafaţă a Titanicului. Satisfacţia şi împlinirea pe care le simţea 
după două decenii de realizări îi dădeau un sentiment plăcut de 
mulţumire, făcându-l să simtă că, una peste alta, viaţa merită 
trăită. 

Cu toate acestea, vechiul său impuls, dorinţa de a răspunde 
provocărilor necunoscutului, se mai stinsese. Acum avea o 
familie şi mai multe răspunderi. Vremea aventurilor nesăbuite 
era pe sfârşite. S-a întors şi s-a uitat la Giordino, care era capabil 
să doarmă dus în orice condiţii, indiferent cât de neprielnice, la 
fel de uşor ca în confortabilul lui apartament din Washington. 
Aventurile prin care trecuseră împreună deveniseră aproape 
legendare şi, deşi nu erau deosebit de apropiaţi în viaţa 
personală, de îndată ce se confruntau cu situaţii dezastruoase şi 
potrivnice, reacţionau ca un singur om, fiecare folosind la 
maximum virtuțile fizice şi mentale ale celuilalt până când 
învingeau sau, uneori, pierdeau - ceea ce nu li se întâmplase 
prea des. 

A zâmbit în barbă, amintindu-şi ce scrisese cândva un reporter 
despre el într-una dintre puţinele ocazii când faptele lui de curaj 
ajunseseră în atenţia publicului: „In sufletul oricărui om însetat 
de aventură există ceva din Dirk Pitt. Dar pentru că este Dirk Pitt, 
el tânjeşte mai mult decât oricine altul”. 

Pilotul avionului Cassa a coborât trenul de aterizare, iar 
zgomotul specific l-a trezit pe Pitt din visare. 

Când s-a înclinat către fereastră şi a privit în jos, a văzut cum 
luminile de aterizare se reflectau în apa râurilor şi a lagunelor din 
jurul aeroportului. In ploaia uşoară, avionul a atins solul şi a rulat 
către terminalul principal. Vântul, la o viteză de maxim 10 km/h, 
făcea ca picăturile de ploaie să cadă pieziş, dând aerului un 
miros de prospeţime umedă. Pitt l-a urmat pe Giordino pe scară 
şi a rămas oarecum surprins constatând că temperatura de afară 
nu depăşea 20 de grade; se aşteptase să fie mai cald cu cel 
puţin zece grade. 

Au traversat cu paşi grăbiţi pista şi au intrat în terminal, unde 
au aşteptat mai bine de un sfert de oră până le-au sosit bagajele 
aduse de la avion cu un cărucior. Potrivit instrucţiunilor primite 
de la Sandecker, la ieşirea din terminal aveau să fie aşteptaţi de 
o maşină. Pitt a pornit trăgând cele două valize pe rotile, iar 
Giordino şi-a aranjat pe un umăr bareta genţii din pânză care 
atârna greu din cauza costumului de scufundător. Au urmat 
drumul pavat, lung de cincizeci de metri, până la şosea. Cinci 
automobile şi zece taxiuri, ai căror şoferi s-au grăbit să le ofere 
serviciile lor. După ce le-au făcut taximetriştilor un gest de refuz, 
au rămas în aşteptare vreme de un minut, după care ultimul 
automobil din şir, un Ford Escort vechi, cu urme de zgârieturi şi 
lovituri pe caroserie, le-a făcut semn cu farurile. Pitt s-a apropiat 
de portiera şoferului, s-a aplecat şi a dat să întrebe: „Aştepţi 
pe...” 

Însă nu a apucat să ducă fraza până la capăt, pentru că a 
amuţit de uimire. Din maşină a coborât Rudi Gunn, care le-a 
strâns mâinile. 

— Nu putem continua să ne întâlnim în felul ăsta, a zis el 
zâmbind. 

Pitt l-a privit lung, dezorientat. 

— Amiralul nu ne-a spus nimic despre participarea ta la 
proiect. 

Giordino a rămas la fel de mirat. 

— De unde-ai apărut şi cum ai ajuns înaintea noastră? 

— M-am plictisit să tot stau la birou, de aceea l-am vrăjit pe 
Sandecker să mă lase şi pe mine să vin. Am plecat spre 
Nicaragua imediat după discuţia cu el. Văd că nu s-a deranjat să 
vă anunţe. 

— O fi uitat, a spus Pitt cu cinism. Şi-a petrecut braţul pe după 

umerii bărbatului firav. Rudi, am trecut prin multe greutăţi. Va fi 
o plăcere să lucrăm împreună. 

— Ca atunci, în Mali, pe fluviul Niger, când m-ai aruncat din 
barcă? 

— Dacă nu mă înşel, era absolut necesar. 

Pitt şi Giordino îl respectau pe directorul adjunct de la NUMA. 
Chiar dacă arăta şi se purta ca un profesor preocupat de propria 
ţinută, Gunn nu se sfia să treacă şi la treburi mai grele şi 
neplăcute dacă asta era necesar pentru a duce la bun sfârşit 
vreun proiect. Cei doi îl admirau în mod deosebit pentru că, 
indiferent în ce încurcături se băgau, Gunn nu îi turna amiralului. 

Şi-au pus bagajele în portbagaj şi s-au suit în obositul Escort. 
Gunn a ocolit cu pricepere maşinile parcate în faţa terminalului şi 
a intrat pe şoseaua care ducea de la aeroport către docuri. Au 
mers de-a lungul golfului Bluefields, înconjurat de plaje largi. 
Delta fluviului Escondido se despărţea în câteva canale care 
ocoleau oraşul, apoi continuau prin strâmtoarea Buff. Laguna, 
golful şi portul erau pline de bărci de pescuit, tăcute, pe care nu 
se vedea ţipenie de om. 

— S-ar părea că întreaga flotă de pescuit e în port, a remarcat 
Pitt. 

— Toată activitatea de pescuit a încetat din cauza mâzgii 
cafenii, i-a răspuns Gunn. Creveţii şi homarii mor, iar bancurile 
de peşti au migrat către ape mai curate. Flotele de pescuit 
internaţional, de pildă navele comerciale texane, s-au dus către 
ape mai productive. 

— Inseamnă că economia locală e la pământ, a zis Giordino, 
aşezat confortabil pe bancheta din spate. 

— Un dezastru. Toată populaţia din zona de câmpie depinde 
într-un fel sau altul de mare. Dacă nu-i peşte, de unde bani? lar 
asta nu-i decât o faţetă a nenorocirii. Cu o precizie de ceasornic, 
Bluefields şi coasta înconjurătoare sunt lovite de uragane mari la 
fiecare zece ani. In 1988, uraganul Joan a distrus portul, iar ceea 
ce s-a reconstruit a fost spulberat de Lizzie. Insă, în cazul în care 
poluarea nu dispare sau nu e neutralizată, mulţi vor muri de 
foame. A făcut o pauză, apoi a continuat: Situaţia era gravă şi 
înainte de furtună. Şomajul se ridica la 60%. Acum a ajuns la 
90%. După Haiti, coasta vestică nicaraguană este copilul cel mai 
urgisit din emisfera occidentală. A, să nu uit, voi aţi mâncat 
ceva? 

— Suntem bine, i-a răspuns Giordino. Am luat o cină uşoară în 

aeroportul din Managua. 

Pitt a zâmbit. 

— De cele două pahare de tequila ai uitat să aduci vorba. 

— Cum să uit? 

Escortul a rulat prin oraşul cu aspect primitiv, hurducându-se 
prin gropi care semănau cu puțuri pentru scos apa. Arhitectura 
clădirilor degradate, cu aspect aproape mizer, era un amestec de 
stiluri britanice şi franţuzeşti. Cândva fuseseră vopsite în culori 
vii, însă nici una nu avusese parte de vreo renovare de decenii 
întregi. 

— N-ai glumit spunând că economia e la pământ, a constatat 
Pitt. 

— Sărăcia îşi are originea în primul rând în lipsa completă a 
infrastructurii şi a liderilor locali capabili, a început Gunn să le 
vorbească pe un ton doctoral. Fetele care nu au de ales se apucă 
de prostituție încă de la paisprezece ani, în vreme ce băieţii vând 
cocaină. Nimeni nu-şi poate permite să achite energia electrică, 
de aceea îşi conectează bordeiele direct la stâlpii de iluminat 
public. Nu există canalizare şi, cu toate acestea, guvernatoarea a 
înhăţat întregul buget anual şi l-a folosit pentru construirea unui 
palat, considerând că era mai important să aibă ceva de arătat 
demnitarilor care vizitează ţara. Singura industrie dezvoltată e 
cea a cocainei, dar nici un localnic nu se îmbogăţeşte din 
contrabanda care se desfăşoară cu precădere în larg sau în 
ascunzişul canalelor din lagună. 

Gunn a condus până în zona docurilor comerciale, la El Buff, 
intrarea în lagună, situată de cealaltă parte a golfului faţă de 
Bluefields. Aici duhoarea era cumplită. Gunoaie, ulei şi dejecţii se 
amestecaseră în apă murdară. Au trecut prin dreptul unor nave 
aflate la descărcare în docuri ce arătau gata să se sfărâme şi să 
se prăbuşească în orice clipă în apa mizeră. Acoperişurile mai 
tuturor depozitelor păreau să fi fost smulse. Pitt a observat că o 
navă-container descărca nişte lăzi mari, pe care stătea scris: 
UTILAJE AGRICOLE. Semiremorcile şi remorcile uriaşe, imaculate 
şi sclipitoare care erau încărcate făceau un contrast izbitor cu 
peisajul întristător. Numele vasului, greu vizibil din cauza 
reflectoarelor de lucru, era Dong He. Pe linia centrală a corpului 
navei se lăbărţau literele: COSCO. Pitt ştia că ele reprezentau o 
prescurtare pentru China Ocean Shipping Company. 

l-a fost imposibil să nu-şi pună întrebarea ce se afla de fapt în 
lăzile cu UTILAJE AGRICOLE. 

— Asta e tot portul? a întrebat Giordino, cu vădită mirare. 

— E tot ce a rămas după distrugerile provocate de Lizzie, l-a 
lămurit Gunn. 

După încă aproximativ 400 de metri, Escort-ul a ajuns la un 
doc din lemn, unde stăteau grămadă bărci de pescuit, întunecate 
şi părăsite. Gunn a frânat şi a oprit în apropierea singurei bărci 
care avea puntea iluminată. Ambarcaţiunea părea să fi cunoscut 
vremuri mai bune. In lumina gălbuie, vopseaua neagră ce o 
acoperea arăta decolorată. Dâre de rugină răzbăteau din 
colţurile punţii şi ale echipamentelor de punte. Uneltele de 
pescuit zăceau în dezordine, încurcate unele în altele, ocupând 
toată puntea. Pentru orice trecător care ar fi văzut-o întâmplător, 
ambarcaţiunea nu bătea deloc la ochi, arătând ca orice altă 
barcă de pescuit între atâtea altele, având aceleaşi caracteristici 
ca şi cele ancorate şi amarate alături de ea. 

In timp ce şi-a plimbat privirea de-a lungul vasului, de la prova 
până la pupa, unde steagul nicaraguan, cu cele două dungi 
albastre alături de una albă, atârna moale, Pitt a băgat mâna sub 
cămaşă şi a pipăit pânza de mătase împăturită, asigurându-se că 
nu o pierduse. 

S-a întors puţin şi a aruncat o privire în lateral, către o 
camionetă de culoarea levănţicii, parcată în umbra unei magazii 
din apropiere. lnăuntru era cineva. Prin parbrizul brăzdat de 
dârele ploii, Pitt a reuşit să distingă o siluetă la volan şi licărul 
roşiatic al unei ţigări aprinse. 

Intr-un târziu, s-a răsucit către barcă. 

— Deci asta e Poco Bonito. 

— Nu pare să fie mare lucru de capul ei, aşa e? a zis Gunn şi a 
deschis portbagajul, ajutându-i pe cei doi să-şi recupereze 
genţile. Dar are două motoare diesel de 1 000 de cai-putere şi 
dispune la bord de aparatură care ar stârni invidia multor 
laboratoare de chimie. 

— Ceva nu se potriveşte, a spus Pitt. 

Cu un aer nedumerit, Gunn s-a uitat la el. 

— Ce anume? 

— E singurul vas din flota NUMA care nu e vopsit în turcoaz. 

— Cunosc bine clasa Neptun, de dimensiuni mai mici, ale 
navelor de cercetare NUMA, a spus Giordino. A fost construită ca 
un vehicul blindat şi are o stabilitate liniştitoare la valuri mari. A 
ezitat puţin şi a privit la celelalte nave de pescuit aliniate de-a 
lungul cheiului. Deghizarea e reuşită. Cu excepţia careului de pe 

puntea superioară, care e mai spaţios şi pe care nu ai cum să-l 
micşorezi prin simplă regie, seamănă cu orice navă. 

— Cât e de veche? a întrebat Pitt. 

— Şase luni, i-a răspuns Gunn. 

— Păi cum au făcut-o constructorii să arate atât de... hârbuita? 

— Efecte speciale, a spus Gunn printre hohote de râs. 
Vopseaua jupuită şi rugina au fost concepute special pentru a-i 
da înfăţişarea asta. 

Pitt a sărit de pe doc pe punte şi s-a întors ca să ia bagajele şi 
geantă pe care i le-a întins Giordino. Duduitul ghetelor lui pe 
podeaua punţii i-au alertat pe un bărbat şi pe o femeie, care au 
apărut imediat din careu. Bărbatul, puţin trecut de 50 de ani, cu 
o barbă căruntă, tunsă scurt şi cu sprâncene stufoase, a ieşit în 
lumina de pe punte. Avea ţeasta rasă, care sclipea de broboane 
de sudoare. Nu era cu mult mai înalt decât Giordino şi stătea cu 
umerii uşor căzuţi. 

Insoţitoarea lui, înaltă de aproape doi metri şi mlădioasă, avea 
silueta anorexică a unei prezentatoare de modă. Părul blond, 
bogat şi strălucitor îi ajungea până la umeri. Avea chipul bronzat, 
cu pomeţi înalţi şi, când le-a zâmbit, a etalat o dantură de 
invidiat. Ca majoritatea femeilor care-şi desfăşoară activitatea în 
aer liber, îşi prinsese părul la spate şi se machiase foarte discret, 
ceea ce nu făcea să piară din frumuseţe. Cel puţin aşa a 
considerat Pitt, care a remarcat că femeia nu pierduse din 
vedere un anumit amănunt tipic feminin: îşi lăcuise unghiile de la 
degetele picioarelor. 

Cei doi purtau cămăşi specifice locului, din bumbac, cu dungi 
verticale, lăsate peste şorturile de culoare kaki. Bărbatul avea în 
picioare nişte încălțări scâlciate şi găurite, în vreme ce femeia îşi 
pusese sandale cu barete late. Gunn a făcut prezentările: 

— Doamna Renee Ford, biologul staţiunii noastre piscicole 
locale şi doctor Patrick Dodge, biochimistul marin principal de la 
NUMA. Cred că-i cunoaşteţi pe Dirk Pitt, director de proiecte 
speciale şi pe Al Giordino, specialist în inginerie marină. 

— Incă n-am lucrat la vreun proiect comun, a spus Renee, cu 
un glas uşor gutural, care s-a ridicat puţin deasupra unei şoapte. 
Dar am participat împreună la câteva conferinţe. 

— La fel şi eu, a spus Dodge, după ce şi-au strâns mâinile. 

Pitt s-a simţit ispitit să întrebe dacă Ford şi Dodge împărțeau 
acelaşi garaj, dar s-a abținut, de teamă să nu facă o glumă 
proastă. 

— Mă bucur să vă revăd. 

— Sper să o ducem bine pe nava asta, a spus Giordino şi a 
zâmbit binedispus. 

— Păi de ce nu? a întrebat Renee pe un ton dulce. 

Giordino nu i-a răspuns. Era una dintre puţinele ocazii când 
rămăsese fără replică. 


Pitt a rămas tăcut câteva momente, ascultând clipocitul apei 
care se lovea uşor de pilonii cheiului. Nu se vedea ţipenie înjur. 
Cheiul părea pustiu. Insă Pitt îşi dădea seama că era doar o 
aparenţă. 

A coborât în cabina lui de la pupa, a scos o cutie din valiză şi a 
urcat tiptil treptele până a ajuns la bordul depărtat de mal. 
Slujindu-se de adăpostul oferit de careul de pe puntea principală, 
a deschis cutia şi a scos ceva ce semăna cu o cameră video. A 
dat drumul la transformator, iar aparatul a scos un ţiuit înfundat. 
Apoi Pitt şi-a tras o pătură peste cap şi s-a ridicat încet în 
picioare până a putut privi pe deasupra unei parâme făcute colac 
pe acoperişul careului de pe puntea superioară. Şi-a apăsat 
obrazul de vizorul ocularului de vedere nocturnă, iar aparatul şi-a 
reglat singur gradul de amplificare, strălucirea şi iluminarea în 
infraroşu. Apoi a privit pe întuneric dincolo de cheiul care i-a 
apărut într-o lumină verzuie, asemenea peisajului nocturn pe 
care îl vede o bufniţă. 

Camioneta Chevrolet pe care o observase când sosise pe Poco 
Bonito rămăsese cufundată în beznă. Lumina ambiantă datorată 
stelelor şi celor două becuri anemice situate la aproape două 
sute de metri depărtare fusese amplificată de 20 000 de ori, 
învăluindu-l pe şoferul camionetei de parcă acesta s-ar fi aflat 
într-o încăpere bine luminată. Pitt a constatat cu mirare că era o 
femeie. După felul în care îşi mişca binoclul încoace şi încolo de-a 
lungul hublourilor vasului, de unde răzbătea lumină, Pitt şi-a dat 
seama că femeia nu bănuia că fusese depistată. A remarcat 
chiar că părul ei era umed. 

Pitt a coborât obiectivul uşor până când imaginea i-a înfăţişat 
portiera din partea şoferiţei. Acea iscoadă nu era profesionistă, 
după părerea lui Pitt. Şi nici precaută. Pesemne că era un 
muncitor constructor care mai scotea un ban spionând, întrucât 
numele angajatorului era imprimat pe portieră cu litere aurii: 
ODYSSEY. 

Numele apărea singur, neînsoţit de „Limited”, „Corporation” 

sau „Company”. 

Sub el se vedea imaginea stilizată a unui cal alergând cu 
picioarele întinse. Lui Pitt i s-a părut oarecum familiară, dar nu şi- 
a adus aminte unde o mai văzuse. 

„De ce îi interesează pe cei de la Odyssey expediţia de 
cercetare organizată de NUMA? s-a întrebat Pitt. Ce ameninţare 
poate reprezenta o echipă de oceanografi?” Nu vedea pentru ce 
o organizaţie uriaşă i-ar fi pus sub urmărire... decât dacă avea 
ceva de câştigat. 

Nu s-a putut abţine şi s-a ridicat în picioare, apropiindu-se de 
bordul dinspre chei al ambarcaţiunii şi făcând semn cu mâna 
către femeie, care şi-a îndreptat imediat dispozitivul de vizionare 
nocturnă spre el. Pitt a dus şi el camera la ochi, parcă 
provocând-o la o confruntare. Se vedea clar că nu avea de a face 
cu un spion adevărat, pentru că femeia şi-a azvârlit aparatul pe 
scaunul din dreapta, a pornit brusc motorul şi a dispărut cu un 
huruit în beznă, făcând roţile din spate să scoată un scrâşnet de 
protest. 

La fel ca Giordino şi ca Dodge, Renee a ridicat privirea spre el. 

— Ce s-a auzit? a întrebat ea. 

— Cineva care se grăbea, a spus Pitt, vădit amuzat. 

In timp ce bărbaţii o priveau, Renee a molat parâmele de la 
prova şi de la pupa. Cu Gunn la timonă, motoarele puternice au 
duduit şi imediat au căpătat viaţă cu un zumzet domol, făcând 
puntea să vibreze uşor. Apoi, Poco Bonito s-a desprins de chei, a 
pătruns pe canal şi a trecut prin strâmtoarea Bluffs, către mare. 
Echipamentele computerizate de navigaţie care programaseră 
cursul navei au făcut prova să se îndrepte spre nord-est. Însă 
Gunn, ca mai toţi piloţii de linie, care preferă să preia comenzile 
la decolare şi la aterizare decât să lase computerul să o facă în 
locul lor, a preluat timona şi a îndreptat vasul spre larg. 

Pitt a coborât scările până în cabina lui, a aşezat dispozitivul 
de filmare nocturnă la loc şi a scos un telefon Globalstar, 
conectat la satelit. Apoi a revenit pe punte şi s-a aşezat 
netulburat într-un şezlong zdrenţuit. S-a întors şi a zâmbit când 
Renee a întins mâna printr-un hublou al bucătăriei, ţinând o cană 
între degete. 

— Cafea? l-a întrebat ea. 

— Eşti o scumpă, a spus el. Mulţumesc. 

A sorbit din cafea, apoi a format un număr pe telefon. 
Sandecker i-a răspuns la al patrulea apel. 

— Sandecker, a zis amiralul pe un ton vioi. 

— Amirale, ai uitat să-mi comunici ceva? 

— Fii mai limpede. 

— Odyssey. 

După o pauză, a venit şi replica: 

— De ce întrebi? 

— Unul dintre oamenii lor ne-a urmărit la îmbarcare. Aş vrea 
să ştiu de ce. 

— Ar fi bine să afli mai târziu, a spus Sandecker misterios. 

— Are vreo legătură cu proiectul de excavații iniţiat de 
Odyssey în Nicaragua? a întrebat Pitt, făcând pe neştiutorul. 

A urmat o nouă pauză, însoţită de ecoul liniei. 

— Ce-i cu întrebarea asta? 

— Din simplă curiozitate. 

— De unde ai obţinut informaţiile? 

Pitt n-a rezistat tentaţiei. 

— Ar fi bine să afli mai târziu. 

Apoi a închis. 

Capitolul 19 


Gunn a manevrat Poco Bonito prin apa întunecată care 
despărţea cele două maluri stâncoase ale strâmtorii. A menţinut 
prova drept pe mijlocul canalului, deoarece nici o altă navă nu 
naviga la ora aceea. In depărtare, luminile din partea superioară 
a geamandurilor care marcau intrarea în port se legănau în 
ritmul valurilor - de o parte clipeau cele verzi, de cealaltă, cele 
roşii. 

Cât timp Pitt a rămas pe şezlong ca să savureze răcoarea serii 
tropicale şi să urmărească licărul luminilor din Bluefields 
stingându-se treptat la pupa, amintirea spioanei de pe chei i-a 
rămas în minte, căpătând proporţii tot mai mari, ca o plantă care 
creşte. Avea un sentiment nedefinit, îndepărtat şi confuz. Nu-l 
deranja că fuseseră observați când părăsiseră cheiul. Faptul 
acesta i se părea fără nici o importanţă. Camioneta care, după 
însemne, aparţinea companiei Odyssey nu îl îngrijora decât 
foarte puţin. Ceea ce îl intriga fusese grabă cu care femeia 
demarase din acel loc. Nu înţelegea necesitatea fugii. Doar 
pentru că fusese depistată de echipajul NUMA? Şi ce dacă? 
Nimeni de la bord nu dăduse de înţeles că va cobori pe chei. 
Răspunsul trebuia căutat în altă parte. 

Apoi totul s-a închegat când şi-a adus aminte de părul umed al 
femeii. 

Gunn ţinea mâna dreaptă deasupra dublei acceleraţii care 
acţiona motoarele diesel cu injecție, pregătindu-se să împingă 
manetele înainte şi să facă vasul să zboare peste valurile leneşe 
ce veneau dinspre larg. Brusc, Pitt s-a ridicat de pe şezlong şi a 
răcnit: 

— Rudi, opreşte vasul! 

Gunn s-a răsucit uşor spre el. 

— Poftim? 

— Opreşte vasul! Imediat! 

Glasul lui Pitt fusese cât se poate de tăios, iar Gunn i-a dat 
ascultare pe dată, împingând manetele până în poziţia zero. Apoi 
Pitt a strigat către Giordino, care, împreună cu Ford şi cu Dodge 
degusta nişte plăcintă şi cafea în bucătărie. 

— Al, adu-mi echipamentul de scufundare! 

— Ce-i tărăboiul ăsta? a întrebat Gunn, derutat, în timp ce 

cobora din timonerie pe uşa laterală. 

Cu o expresie de uimire, Renee şi Dodge şi-au făcut apariţia 
pe punte să vadă ce se întâmpla. 

— Nu sunt sigur, a explicat Pitt, dar cred că ni s-a plasat o 
bombă la bord. 

— Cum de-ai tras o asemenea concluzie? l-a întrebat cu 
îndoială în glas Dodge. 

— Şoferul camionetei s-a îndepărtat prea repede. De ce s-a 
grăbit atât? Trebuie să existe un motiv. 

— Am face bine să verificăm, a spus Dodge, înțelegând 
temerile lui Pitt. 

Acesta a dat din cap cu fermitate. 

— La fel gândeam şi eu. Rudi, tu, Renee şi Patrick verificaţi 
cabinele la sânge. Al, tu du-te în camera motoarelor. Eu cobor în 
apă, în ideea că bomba a fost fixată sub bordaj. 

— La treabă, a propus Al. Explozibilul ar putea fi cu ceas 
programat să detoneze încărcătura imediat ce ieşim din port şi 
ne deplasăm spre larg. 

Pitt a clătinat din cap. 

— Nu cred. Exista posibilitatea să rămânem andocaţi până 
spre dimineaţă. Imposibil să fi anticipat cineva ora precisă când 
vom pleca şi când vom ajunge în larg. Am o bănuială că, atunci 
când trecem de gura canalului, un emiţător legat de o 
geamandură ar putea activa un receptor conectat la explozibil. 

— Eu cred mai curând că ai o imaginaţie prea bogată şi-a 
exprimat Renee îndoielile. Nici să mă pici cu ceară nu văd ce 
motiv ar avea cineva să ne ucidă şi să distrugă vasul. 

— Acel cineva se teme de ceea ce am putea descoperi, a spus 
Pitt. lar de acum înainte Odyssey va deveni suspectul nostru 
numărul unu. Au un sistem de informaţii foarte bun dacă au 
descoperit planul amiralului de a ne trimite, împreună cu vasul, 
în Bluefields. 

Giordino a apărut de sub punte cu costumul de scufundător al 
lui Pitt. Intuitiv, acceptase teoria lui fără să comenteze. După ce 
stătuseră alături încă din şcoala elementară, ştia că rareori i se 
întâmpla lui Pitt să răstălmăcească lucrurile. Increderea pe care 
fiecare o avea faţă de intuiţiile celuilalt îi lega într-un mod 
neobişnuit. In multe situaţii minţile lor acţionaseră la unison. 

— Nu uitaţi că trebuie să lucrăm cu rapiditate, i-a sfătuit Pitt 
cu un glas ce trăda hotărâre. Cu cât întârziem mai mult, cu atât 
mai repede îşi vor da seama amicii noştri că le-am descoperit 


188 


planurile. În următoarele zece minute se aşteaptă la un adevărat 
foc de artificii. 

Ceilalţi au înţeles. Nimeni nu trebuia împins de la spate. Şi-au 
coordonat eforturile şi şi-au stabilit porţiuni ale vasului ce 
trebuiau verificate, timp în care Pitt s-a dezbrăcat, rămânând 
doar în şort, apoi şi-a fixat buteliile de aer şi regulatorul. Nu s-a 
mai ostenit să îmbrace costumul de scufundător. Fără 
flotabilitatea lui, nu simţea nevoia de a fi stânjenit de lestul de la 
brâu. După ce şi-a vârât muştiucul regulatorului între dinţi şi-a 
legat o mică trusă de scule de piciorul stâng, a luat în mână o 
lanternă de scufundător şi a sărit peste bord. 

Apa părea mai caldă decât aerul. Vizibilitatea era cât se poate 
de bună. Indreptând fasciculul lanternei în jos, a reuşit să 
distingă fundul plat, nisipos, aflat la peste 25 de metri adâncime. 
Chiar dacă apa exercita o oarecare presiune asupra lui, Pitt se 
simţea neobişnuit de comod. Coca aflată sub linia de plutire era 
curată, fără depuneri de plante şi crustacee, pentru că fusese 
curățată în doc uscat înainte ca Poco Bonito să plece spre sud. 

S-a deplasat de la cârmă şi elice către prova şi a plimbat 
fasciculul dinspre babord spre tribord şi înapoi. Exista 
posibilitatea că vreun rechin curios, atras de lumină, să devină 
primejdios, dar, de-a lungul anilor în care făcuse scufundări, Pitt 
rareori întâlnise asemenea ucigaşi ai adâncurilor. Şi-a concentrat 
atenţia în schimb asupra unui obiect apărut în lumina lanternei, 
care ieşea în afară ca o tumoare crescută pe chilă, cam la 
mijlocul navei. Cum bănuielile i se confirmaseră, a bătut uşor din 
labele de înot şi, la mai puţin de douăzeci de centimetri, a ajuns 
faţă în faţă cu ceea ce era, dincolo de orice îndoială, un dispozitiv 
exploziv. 

Pitt nu se pricepea la bombe. Nu putea stabili decât că era 
vorba de un recipient cu capetele ovale, lung de aproximativ un 
metru şi lat de douăzeci de centimetri, care fusese lipit de coca 
din aluminiu, în porţiunea în care se unea cu chila. Cel care se 
ocupase de această treabă fixase recipientul cu bandă adezivă 
impermeabilă şi suficient de rezistentă pentru a învinge 
rezistenţa apei atunci când vasul ar fi navigat prin canal. 

l-a fost imposibil să-şi dea seama ce tip de exploziv fusese lipit 
acolo, însă, după aspect, era vorba de unul puternic. Recipientul 
părea să conţină suficient material pentru a face fărâme nava şi 
echipajul acesteia. Ideea nu l-a încântat câtuşi de puţin. 

A pus lanterna subsuoară şi a prins recipientul între palme. A 

inspirat adânc şi a încercat să îl desprindă de cocă. Nici un 
rezultat. Şi-a încordat toate puterile, dar efortul s-a dovedit 
zadarnic. Întrucât nu avea un reazem solid, nu putea exercita o 
forţă prea mare ca să învingă rezistenţa benzii adezive. S-a tras 
puţin înapoi, a băgat mâna în trusa de scule pe care şi-o prinsese 
de picior şi a scos un cuţit ascuţit de pescar, care avea lama 
curbată. 

La lumina lanternei, a aruncat o privire la cadranul portocaliu 
al ceasului său vechi de scufundător, marca Doxa. Se afla în apă 
de patru minute. Trebuia să se grăbească, pentru ca oamenii lui 
Specter, aflaţi pe țărm, să nu prindă ceva de veste. Cu precauţie, 
strecurând lama cuţitului pe sub recipient atât cât a avut curaj, a 
tăiat banda adezivă ca pe o bucată de lemn. Cel care plasase 
bomba folosise bandă cât să imobilizeze o balenă. Apoi a 
constatat că, deşi tăiase bandă în patru puncte, recipientul 
rămăsese totuşi lipit de cocă. 

A pus cuțitul înapoi în trusă şi a apucat recipientul de capete 
şi-a îndoit corpul până când şi-a aşezat ferm picioarele pe chilă şi 
a tras cu putere, rugându-se cerului să nu declanşeze vreun 
semnal electronic. Recipientul s-a desprins de coca navei atât de 
brusc, încât Pitt a fost propulsat vreo doi metri prin apă, apoi a 
reuşit să se oprească. Abia după ce a rămas cu explozivul între 
palme şi-a dat seama că gâfâia de efort şi trăgea aer din butelia 
de oxigen ca o pompă, în vreme ce inima îi bătea de parcă ar fi 
vrut să-i sară din piept. 

Fără a mai încerca să-şi domolească bătaia inimii, Pitt a înotat 
de-a lungul chilei şi a ieşit la suprafaţă în apropiere de cârmă. N- 
a văzut pe nimeni. Toţi ceilalţi erau ocupați să scotocească prin 
interiorul navei. Şi-a scos muştiucul din gură şi a strigat: 

— Am nevoie de ajutor! 

N-a rămas deloc surprins când primul care i-a răspuns a fost 
Giordino. 

Micuţul italian a ieşit val-vârtej pe uşa camerei motoarelor şi s- 
a aplecat peste osatura pupa. 

— Ce-ai găsit? 

— Suficient exploziv să spulbere un cuirasat. 

— Vrei să te ajut să o ridici la bord? 

— Nu, a zis Pitt şi a fost cât pe ce să înghită apă când un val i- 
a trecut peste cap. Leagă o parâmă lungă de o plută de salvare 
şi lanseaz-o peste bord. 

Giordino n-a mai stat pe gânduri şi a urcat grăbit scara ce 

ducea pe acoperişul careului de pe puntea superioară. Ajuns 
acolo, a scos una dintre plute din suport, unde fusese depozitată 
fără a fi legată, ca să poată pluti liber în caz că vasul s-ar fi 
scufundat. Renee şi Dodge au apărut la momentul oportun 
pentru a prinde pluta pe care Giordino tocmai o lăsa să alunece 
de pe acoperiş pe punte. 

— Ce se întâmpla? a întrebat Renee. 

Giordino a făcut un semn din cap către apă, unde se vedea 
doar capul lui Pitt. 

— Dirk a găsit un dispozitiv exploziv fixat de cocă. 

Renee s-a uitat peste osatura pupa şi a văzut recipientul 
luminat vag de lanternă lui Pitt. 

— De ce nu-l lasă să se ducă la fund? a întrebat ea încet, pe 
un ton vecin cu spaimă. 

— Pentru că are un plan, i-a răspuns Giordino răbdător. Mai 
bine ajută-mă să arunc pluta peste bord. 

Dodge n-a scos o vorbă şi toţi trei au ridicat pluta peste 
balustradă şi au lăsat-o să cadă cu un pleoscăit şi un val care i-a 
trecut lui Pitt peste cap. Bătând apa cu vigoare, acesta s-a ridicat 
până a ajuns cu pieptul afară din apă, a săltat recipientul greu 
peste cap şi, conştient că risca enorm, l-a lăsat cu grijă pe fundul 
plutei. Singura lui consolare era că, în caz de explozie, nici nu 
avea să-şi dea seama ce s-a întâmplat. 

Pitt a scos un oftat lung de uşurare abia după ce a fixat 
recipientul pe plută. 

Giordino a lăsat la apă scară din parâma şi l-a ajutat să urce la 
bord. În vreme ce Giordino îi scotea buteliile de oxigen de pe 
spate, Pitt a spus: 

— Toarnă câţiva litri de combustibil în plută, apoi filează 
frânghia plutei cât e de lungă. 

— Vrei cumva să luăm la remorcă pluta cu explozivul acoperit 
de benzină? l-a întrebat Dodge cu o expresie nelămurită pe chip. 

— Intocmai. 

— Ce se va întâmpla după ce va trece de geamandură pe care 
au instalat emițătorul? 

Pitt s-a uitat la Dodge şi a rânjit strâmb. 

— Are să facă bum. 

Capitolul 20 


La intrarea în port dinspre ocean, geamandurile de la babord, 
care marchează marginea canalului navigabil, sunt vopsite în 
verde, au o lumină de aceeaşi culoare în partea superioară şi 
sunt botezate cu numere impare. Geamandurile de la tribord, 
aflate de cealaltă parte, sunt roşii şi dotate cu lumini roşii şi 
numere pare. Cum Poco Bonito ieşea din port, geamandurile ce 
mărgineau canalul apăreau invers, roşii la babord şi verzi la 
tribord. 

Cu excepţia lui Giordino, care trecuse la timonă, toţi ceilalţi s- 
au ghemuit pe puntea pupa şi au privit încordaţi peste partea 
superioară a osaturii pupa cum geamandurile din afara portului 
ajung în dreptul provei navei. 

Deşi siguri că la bord nu existase decât explozibilul găsit de 
Pitt şi după ce asistaseră la plasarea acestuia în plută de salvare 
care rămăsese la remorcă undeva în urmă, la pupa, Ford şi 
Dodge se aşteptau încă oarecum la o explozie înfricoşătoare ce 
avea să distrugă vasul. In timp ce priveau cu fereală către plută, 
care rămăsese doar o mică formă portocalie plutind pe apa 
întunecată la 150 de metri depărtare, tensiunea şi teama lor au 
fost aproape palpabile până când Poco Bonito a trecut de 
geamanduri fără să se dezintegreze. 

Apoi încordarea a crescut din nou, de astă dată atingând 
apogeul, când pluta a ajuns tot mai aproape de geamanduri. 50 
de metri, apoi 25. Instinctiv, Renee şi-a lăsat capul în jos şi a dus 
palmele la urechi. Dodge s-a ghemuit şi s-a întors cu spatele, iar 
Pitt şi Giordino au privit calm spre pupa, de parcă ar fi aşteptat 
ca din cer să apară o stea căzătoare. 

— Imediat ce explodează, i-a spus Pitt lui Dodge, stingi toate 
luminile de marş, ca să lăsăm impresia că ne-am evaporat. 

Nici nu a dat bine ordinul, că plută de salvare a explodat. 

Zgomotul exploziei a fost un bubuit răsunător, la care s-a 
adăugat ecoul creat de strâmtoarea mărginită de pereţi stâncoşi, 
iar suflul ei s-a rostogolit peste mare, izbindu-i în faţă şi făcând 
vasul să se legene, întunericul s-a transformat într-un coşmar 
brăzdat de flăcări şi de resturi aprinse, azvârlite în aer de 
coloană de apă largă de peste şase metri, care a creat un 
adevărat crater în apa canalului. Combustibilul pe care Pitt îl 

folosise ca să umple pluta a izbucnit în văpăi înalte. Toţi membrii 
echipajului au privit parcă hipnotizaţi cum sfărâmăturile plutei 
distruse au început să cadă din cer ca o ploaie de meteoriți ce 
lasă dâre luminoase în urmă. Fragmente mici au picat şi pe vas, 
fără însă a produce vătămări sau pagube. 

Apoi, brusc, noaptea a redevenit tăcută, iar apa dinspre pupa 
vasului a acoperit craterul şi s-a liniştit. 


Femeia a rămas în cabina camionetei, consultându-şi ceasul 
de nenumărate ori din momentul în care vasul s-a îndepărtat de 
doc, apoi a scos un geamăt de satisfacţie când, într-un târziu, a 
auzit bubuitul îndepărtat şi a văzut vreme de câteva clipe 
izbucnirea flăcărilor ce au luminat întunericul la o depărtare de 
câţiva kilometri. Durase mai mult decât anticipase. După 
calculele ei, o întârziere de opt minute. Pesemne că timonierul 
fusese precaut şi navigase încet prin apele cufundate în beznă 
ale canalului îngust. Ori poate avuseseră vreo problemă 
mecanică, iar vasul fusese oprit pentru remedierea defecţiunii. 
Indiferent de motivul întârzierii, acum nu mai avea importanţă. 
Işi putea informa colegii că misiunea fusese îndeplinită. 

In loc să se îndrepte direct spre aeroport şi să aştepte 
supersonicul companiei Odyssey, ea a hotărât să meargă spre 
periferia oraşului ca să savureze un pahar de rom. După treabă 
făcută în acea noapte, simţea că merita un scurt răgaz şi puţină 
odihnă. 

Reîncepuse să plouă, de aceea, ieşind de pe chei şi 
îndreptându-se către Bluefields, a pornit ştergătoarele maşinii. 


leşiseră din canal şi navigau spre larg. Au stabilit cursul către 
insulele Punta Perlas şi Cayos Perlas. In timp ce vasul a prins o 
briză uşoară care îi împingea spre sud, cerul s-a limpezit, iar 
stelele au apărut dintre nori. Pitt s-a oferit să preia cartul de la 
miezul nopţii până la trei dimineaţa. A trecut în timonerie şi, în 
timp ce computerul a preluat comanda vasului, urmând cursul 
stabilit şi-a îngăduit să-şi lase slobode gândurile. În prima oră de 
cart, a trebuit să facă un efort de voinţă ca să nu adoarmă. 

In minte i-a apărut imaginea lui Loren Smith. Relaţia lor, cu 
suişuri şi coborâşuri, dura de aproape douăzeci de ani. Ajunsese 
de cel puţin două ori pe punctul de a o cere de soţie, dar deja 
erau amândoi căsătoriţi cu propriile slujbe: el, cu NUMA, iar ea, 
cu Congresul. Acum însă, întrucât Loren îşi exprimase dorinţa de 

a nu mai candida pentru al cincilea mandat, poate că sosise 
vremea şi pentru el să se retragă într-o slujbă mai puţin 
solicitantă şi care să nu-l mai trimită în pustietatea oceanelor. 
Trecuse prin prea multe întâlniri cu moartea, iar aceste încercări 
îşi lăsaseră amprenta asupra fizicului şi asupra minţii lui. Putea 
spune chiar că supravieţuise de prea multe ori, sfidând norocul. 
Asta nu putea ţine la nesfârşit. Ceva mai devreme, dacă femeia 
din camionetă Odyssey nu i-ar fi trezit bănuielile şi dacă n-ar fi 
avut revelaţia în legătură cu bomba de la bord, el, prietenul lui 
Giordino şi ceilalţi ar fi murit. Poate că, într-adevăr, sosise 
momentul să se retragă. La urma urmelor, acum avea o familie, 
doi copii adulţi şi răspunderi pe care nu şi le imaginase în urmă 
cu doar doi ani. 

Singurul necaz era că iubea marea, atât suprafaţa, cât şi 
adâncurile ei. l-ar fi fost imposibil să-i întoarcă spatele şi să 
renunţe. Trebuia să găsească o soluţie de compromis. 

Şi-a concentrat apoi gândurile asupra problemei mâzgii 
cafenii. Instrumentele de detecție chimică, ale căror senzori erau 
montați sub cocă, indicau doar urme neînsemnate. În ciuda 
faptului că la orizont nu se vedeau luminile nici unei alte nave, 
Pitt a dus binoclul la ochi şi a cercetat alene întunericul de jur 
împrejur. 

Deplasându-se cu o viteză convenabilă de douăzeci de noduri, 
Poco Bonito trecuse de insulele Cayos Perlas în urmă cu jumătate 
de oră. Lăsând deoparte binoclul ca să examineze harta, Pitt a 
apreciat că se găseau la circa 50 de kilometri în larg faţă de 
oraşul Tasba-pauni, de pe coasta nicaraguană. A aruncat din nou 
o privire la cadranele instrumentelor. Indicatoarele şi cifrele 
digitale rămăseseră, fără să se clintească, la valori zero, motiv 
pentru care a început să se întrebe dacă nu cumva misiunea lor 
era vânare de vânt. 

Curând i s-a alăturat Giordino, care a adus cafea. 

— M-a gândit că ţi-ar prinde bine, ca să nu adormi. 

— Mulţumesc. Ai venit cu o oră înainte de cartul tău. 

Giordino a ridicat din umeri. 

— M-am trezit şi n-am mai putut dormi. 

Recunoscător, Pitt a sorbit din cafea. 

— Al, cum se face că nu te-ai căsătorit până acum? Acesta l-a 
măsurat cu o privire curioasă. 

— Ce ţi-a venit să mă întrebi tocmai acum? 

— Dacă n-am avut la ce să mă gândesc, mi-au venit în minte 

tot soiul de întrebări ciudate. 

— Cum suna expresia aceea? a zis Giordino cu un gest din 
umeri, „Incă n-am găsit femeia potrivită, nu?” 

— Mi-aduc aminte că erai cât pe ce. 

Giordino a aprobat cu un gest din cap. 

— Pat O'Connell. Amândoi am avut rezerve în ultima clipă. 

— Ce părere ai avea dacă ţi-aş spune că m-am gândit să mă 
retrag din NUMA şi să mă însor cu Loren? 

Giordino s-a întors şi l-a privit pe Pitt de parcă ar fi fost 
străpuns de o săgeată. 

— Vrei să mai spui o dată? 

— Cred c-ai priceput din prima. 

— O să te cred când soarele o să răsară de la apus. 

— Nu te-ai gândit niciodată să-ţi faci bagajele şi să o laşi mai 
moale? 

— Nu chiar, a zis Giordino, rămas puţin pe gânduri. N-am avut 
niciodată ambiţii mari. Sunt fericit cu ceea ce fac. Ideea de a fi 
soţ şi tată nu m-a atras niciodată. Pe de altă parte, stau departe 
de casă opt luni pe an. Ce femeie ar rezista în condiţiile astea? 
Nu, cred că o să las lucrurile aşa cum sunt până mă vor duce pe 
un scaun cu rotile într-o casă de bătrâni. 

— Mi-e imposibil să te văd sfârşind într-o casă de bătrâni. 

— Dar aşa a păţit şi pistolarul numit Doc Holliday. Parcă 
ultimele lui cuvinte au fost: „Măi să fie!”, când şi-a văzut 
picioarele desculţe şi şi-a dat seama că murea fără să poarte 
cizme. 

— Şi tu ce vrei să ţi se scrie pe piatra de mormânt? l-a întrebat 
Pitt, cu o notă de umor. 

— „Cât a ţinut, distracţia a fost pe cinste. Sper să continue.” 

— N-o să uit, când va veni vremea... 

Brusc, Pitt a amuţit, deoarece instrumentele au căpătat viaţă 
şi au început să depisteze urme de poluare în apă. 

— S-ar părea că am detectat ceva. 

Giordino a pornit spre scara care ducea către cabinele 


12 Doc Holliday (1851-1887), dentist, pătimaş al jocurilor de noroc, 
personaj controversat al epocii, care a suferit de tuberculoză şi a 
participat la faimoasa răfuială din OK Corral, Arizona. Datorită 
caracterului său, a fost evocat într-o serie de filme, între care Răfuiala 
de la OK Corral (1957), cu Kirk Douglas şi Burt Lancaster şi Wyatt Earp 
(1993), cu Val Kilmer, despre care criticii consideră că a surprins cel 
mai bine caracterul lui Doc Holliday. (n.tr.). 

membrilor echipajului. 

— Mă duc să-l trezesc pe Dodge. 

Câteva minute mai târziu, căscând, Dodge a urcat în timonerie 
şi, folosind computerele şi evidenţele înregistrate până atunci, a 
început să facă scanări. După o vreme, s-a tras înapoi, 
deconcertat. 

— Ceea ce văd nu seamănă cu nici un fenomen de poluare 
provocat de om. 

— Şi ce concluzie tragi? l-a întrebat Pitt. 

— Până nu fac nişte teste, nu pot fi sigur, dar s-ar părea că e 
vorba de un adevărat cocktail de minerale din toate colţurile 
tabelei lui Mendeleev. 

Emoţiile au crescut când Gunn şi Renee, treziţi de agitația din 
timonerie, li s-au alăturat şi s-au oferit să pregătească micul 
dejun. Cei prezenţi au trăit sentimente difuze de speranţă şi 
optimism când, tacticos, Dodge s-a apucat să compileze datele 
obţinute şi să analizeze cifrele. 

Mai erau trei ore până la răsăritul soarelui când Pitt a ieşit pe 
punte şi a privit apa de la pupa vasului. S-a întins pe punte, 
aplecându-se printre barele balustradei şi lăsându-şi mâna în 
apă, contra curentului. Când a scos-o şi a dus-o la ochi, a 
constatat că degetele îi erau acoperite cu ceva unsuros de 
culoare maronie. A revenit în timonerie şi a zis: 

— Navigăm prin mâzgă. Apa a devenit maronie şi unsuroasă, 
ca şi cum fundul mării ar fi fost agitat. 

— Eşti mai aproape de adevăr decât crezi, a spus Dodge, care 
până atunci rămăsese tăcut. E amestecul cel mai dubios pe care 
l-am văzut vreodată. 

— Ai idee din ce e compus? l-a întrebat Giordino, aşteptând 
răbdător ca Renee să-i pună şuncă şi ouă prăjite pe farfurie. 

— Componentele nu sunt cele pe care ţi le închipui. 

Renee l-a măsurat nedumerită. 

— Despre ce produse poluante e vorba? 

Dodge a privit-o cu un aer solemn. 

— Nu sunt substanţe toxice prelucrate. 

— Vrei să insinuezi că nu oamenii sunt de vină? l-a întrebat 
Gunn, vrând să-l pună în dificultate pe chimist. 

— Nu, a răspuns încet Dodge. In cazul de faţă, vinovatul e 
Mama Natură. 

— Dacă nu e vorba de produse chimice, atunci ce sunt? a ţinut 
să afle Renee. 

— Un amestec, i-a răspuns Dodge, turnându-şi o ceaşcă e 
cafea, care conţine câteva dintre cele mai toxice substanţe 
minerale care se găsesc pe Pământ. Intre ele bariu, antimoniu, 
cobalt, molibden şi vanadiu, provenite din compuşi minerali 
precum stibina, baritina, patronita şi mispichelul. 

Renee şi-a ridicat sprincenele frumos desenate. 

— Mispichel? 

— Da, sau arsenopirita, din care se obţine arsenicul. 

Pitt s-a uitat la Dodge cu o expresie serioasă, gânditoare. 

— Cum e posibil ca un cocktail, cum îl numeşti tu, alcătuit din 
atâtea substanţe minerale toxice, să se multiplice, din moment 
ce nu se reproduce? 

— Acumularea provine din producerea constantă a 
elementelor, i-a răspuns Dodge. Am să adaug că am observat 
urme masive de magneziu, semn că a avut loc dizolvarea unei 
cantităţi nemaiîntâlnite de calcar dolomitic. 

— Ce înseamnă asta? a întrebat Rudi Gunn. 

— In primul rând, prezenţa calcarului, i-a răspuns imediat 
Dodge. A făcut o pauză de câteva clipe ca să consulte un tabel 
cu date tipărit. Un alt factor este forţa gravitaţională, care face 
ca substanţele minerale sau chimice din apa alcalină să fie 
atrase de nordul magnetic. Substanțele minerale atrag alte 
minerale şi formează rugină sau alţi oxizi. ln apă alcalină, 
substanţele chimice atrag alte substanţe chimice, formând 
deşeuri sau gaze toxice. De aceea mai toată masa aceea cafenie 
s-a deplasat spre nord, până în Key West. 

Gunn a clătinat din cap. 

— Asta nu explică de ce Dirk şi Summer au putut studia 
secţiuni din masa aceea pe bancul Navidad, aflat în largul 
Atlanticului, de cealaltă parte a Republicii Dominicane. 

Dodge a făcut un gest de neputinţă. 

— O parte trebuie să fi fost dusă de vânturi şi de curenţi prin 
pasajul Mona, dintre Dominica şi Porto Rico, după care şi-a 
continuat derivă spre bancul Navidad. 

— Indiferent din ce ar fi compus, a spus Renee, luptătoare sub 
drapelul ecologiştilor, amestecul acesta a făcut ca apa să fie 
dăunătoare şi periculoasă pentru toate formele de viaţă - 
oameni, animale, reptile, peşti, chiar şi pentru păsările care intră 
în contact cu ea, ca să nu mai vorbim de lumea microbiana. 

— Ceea ce mă nedumereşte, a mormăit Dodge, continuând de 
parcă nici n-ar fi auzit-o pe Renee, e modul în care ceva de 

consistenţa aluviunilor se poate coagula, devenind o masă ce 
pluteşte pe distanţe mari, ca un nor, la o adâncime de cel mult 
40 de metri. In timp ce spunea acestea şi-a notat ceva în 
agendă. Cred că salinitatea apei joacă un rol în dispersie, ceea 
ce explică de ce măzga nu se duce la fund. 

— Asta nu e singurul aspect straniu al problemei, a zis 
Giordino. 

— Vrei să fii mai precis? l-a îndemnat Pitt. 

— Temperatura apei este de 25,5 grade, cu mai bine de cinci 
grade sub cea normală pentru această zonă a Caraibilor. 

— Incă o problemă de lămurit, a îngânat Dodge, la capătul 
puterilor. O scădere atât de pronunţată a temperaturii reprezintă 
un fenomen nefiresc. 

— Bine, ai realizat ceva, l-a felicitat Gunn pe chimist. Nici 
Roma n-a fost clădită peste noapte. O să colectăm mostre şi-i 
vom lăsa pe cei de la laboratorul NUMA să descopere rezolvarea 
restului enigmei. Treaba noastră e să găsim sursa, dacă s-ar 
putea. 

— Putem doar dacă urmăm calea spre zonele cu concentrațiile 
cele mai mari, a spus Renee. 

Pitt a surâs vag. 

— De aceea am venit aici... S-a întrerupt brusc, a înlemnit, 
apoi a privit prin parbriz. Pentru asta, a continuat el rar şi pentru 
o vizită la Disneyland. 

— Nu ţi-ar strica un somn bun, i-a spus Giordino pe un ton 
liniştitor. Ai început să aiurezi. 

— De unde Disneyland aici? a făcut Renee, reprimindu-şi un 
căscat. 

Pitt s-a întors şi a făcut semn cu capul către ocean, drept în 
faţă. 

— Atunci de ce suntem pe cale să pătrundem în tărâmul 
Piraților din Caraibe? 

Toţi au întors capul ca la comandă şi au privit spre apa 
întunecată, deasupra căreia străluceau stelele. Au văzut o 
pâlpâire gălbuie care, pe măsură ce Poco Bonito înainta, a 
crescut treptat în strălucire. Au rămas muţi şi îngheţaţi locului 
când strălucirea a devenit o formă neclară sugerând o corabie cu 
pânze care, încetul cu încetul, s-a conturat tot mai clar. 

Vreme de o clipă, au crezut că pierduseră contactul cu 
realitatea, după care, cu o atitudine degajată, Pitt a zis pe un ton 
liniştit, raţional: 

— Chiar mă întrebam când va apărea bătrânul Leigh Hunt. 

Capitolul 21 


Starea de spirit a celor de la bord se transformase subit. 
Vreme de aproape un minut, nimeni nu s-a clintit din loc. Cât 
timp au privit neliniştiţi la fenomenul bizar, nimeni nu a scos un 
sunet. Într-un târziu, Gunn a rupt tăcerea. 

— O fi acelaşi pirat Hunt despre care ne-a avertizat amiralul? 

— Nu, e vorba de Hunt corsarul. 

— Nu se poate. Renee rămăsese cu privirea fixată în 
depărtare, refuzând să creadă ce-i spunea simţul văzului. Chiar 
avem în faţa ochilor o corabie-fantomă? 

Pitt a schiţat un zâmbet distant. 

— E doar în ochii privitorului. Apoi a parafrazat Balada 
bătrânului marinar de Coleridge: „Pe mare în tăcere apare 
Corabia-strigoi Odyssey”. 

— Dar cine a fost acest Hunt? a întrebat Dodge cu voce 
şoptită. 

— Un corsar care a bântuit în Caraibe între 1665 şi 1680, când 
a fost prins de o navă a marinei britanice şi dat ca hrană 
rechinilor. 

Cum nu dorea să vadă vasul-fantomă, Dodge s-a întors cu 
spatele, parcă năucit şi a întrebat: 

— Bine, dar ce diferenţă era între un pirat şi un corsar? 

— Foarte mică, i-a răspuns Pitt. „Pirat” e un termen care se 
referă la marinari britanici, olandezi şi francezi care atacau nave 
comerciale pentru bani şi comori. Cuvântul „corsar” provine din 
franceză, unde înseamnă grătar. Primii corsari aveau obiceiul să- 
şi frigă carnea şi să o mănânce uscată. Spre deosebire de piraţii 
oficiali, care primeau o parte din pradă de la guvernele lor, 
corsarii jefuiau orice corabie, mai ales pe cele spaniole, fără a fi 
recunoscuţi de ţara lor de origine. Mai erau cunoscuţi şi sub 
numele de pirați liberi. 

Aflată la mai puţin de un kilometru depărtare, corabia-fantomă 
se apropia cu rapiditate. Strălucirea gălbuie şi nefirească îi 
dădeau un aspect suprarealist. Pe măsură ce s-a apropiat, 
detaliile vasului au devenit mai clare şi de pe bordul lui s-au auzit 
strigătele unor oameni. 

Era un velier cu trei arbori şi velatură pătrată şi cu pescajul 
mic, corabie preferată de pirați înainte de secolul al XVII-lea. 

Toate velele trinchetului şi gabierul triunghiular fluturau, deşi nu 
adia nici măcar briza. Vasul era dotat cu zece tunuri, câte cinci 
pe fiecare latură a bordajului, toate instalate pe puntea 
principală. Pe puntea dunetei stăteau câţiva bărbaţi care, cu 
eşarfe legate peste cap, fluturau săbii. Sus, pe catargul mare, 
steagul uriaş, de culoare neagră, pe care fusese pictată o ţeastă 
cu un rânjet sălbatic, din care curgea sânge, stătea drept, de 
parcă vasul ar fi navigat împotriva unui vânt din prova. 

Expresiile de pe feţele celor de la bordul lui Poco Bonito 
mergeau de la groază la aşteptare încordată şi până la 
contemplare distantă. Giordino se uita de parcă ar fi avut în faţă 
o pizză veche de câteva zile, în vreme ce Pitt privea prin binoclu 
cu expresia cuiva căruia îi place un film ştiinţifico-fantastic. Apoi 
şi-a luat binoclul de la ochi şi s-a pornit să râdă. 

— Ai înnebunit? l-a întrebat Renee. 

El i-a întins binoclul. 

— Priveşte atentă la bărbatul cu costumaţie stacojie şi cu brâu 
auriu care stă pe dunetă şi spune-mi ce observi. 

— Un om care are pe cap o pălărie cu pene. 

— Ce-l deosebeşte de ceilalţi? 

— Are un picior de lemn şi un cârlig în locul mâinii drepte. 

— Ai uitat peticul negru de pe ochi. 

— Da. Are şi aşa ceva. 

— Nu-i mai lipseşte decât un papagal pe umăr. Ea a lăsat 
binoclul deoparte. 

— Tot nu pricep. 

— E cam stereotip, nu ţi se pare? 

Marinar experimentat, care trăise pe mare vreme de 
cincisprezece ani, Gunn a detectat schimbarea cursului corabiei- 
fantomă înainte ca ea să se producă. 

— O să treacă pe la prova, a anunțat el. 

— Sper că nu au de gând să ne întâmpine cu salve de tunuri, a 
spus pe jumătate în glumă, pe jumătate în serios. 

— Accelerează şi loveşte corabia exact în mijloc, i-a 
recomandat Pitt lui Gunn. 

— Nu! a exclamat Renee, rămasă cu ochii holbaţi la Pitt şi 
incapabilă să înţeleagă. Asta înseamnă sinucidere! 

— Eu îl susţin pe Dirk, a spus Giordino din loialitate pentru 
prietenul său. Sunt de părere să îl tăiem pe ticălos cu prova. 

Când şi-a dat seama ce sugera Pitt cu discreţie, pe chipul lui 
Gunn a început să apară o umbră de surâs. A rămas la timonă şi 

a accelerat motoarele la maximum, făcând prova să se înalțe 
aproape un metru din apă. Poco Bonito a făcut un salt înainte, 
pornind ca un cal de curse împuns în crupă cu o furcă. După o 
sută de metri aproape că zbura pe apă cu viteza de cincizeci de 
noduri, năpustindu-se drept spre babordul corăbiei piraţilor. 
Gurile tunurilor, care apăruse deja prin saborduri, au deschis 
focul, din ţevi au izbucnit flăcări, însoţite de un bubuit 
impresionant, care a reverberat peste ape. 

După ce a aruncat o privire grăbită la ecranul radar, Pitt s-a 
repezit până în propria cabină ca să-şi ia binoclul pentru vedere 
nocturnă. A revenit pe puntea deschisă în mai puţin de un minut 
şi i-a făcut semn lui Giordino să-l urmeze pe acoperişul 
timoneriei. Fără să ezite câtuşi de puţin, Girodino a urcat după el. 
Ajunşi pe acoperiş, s-au aşezat pe burtă, proptiţi în coate ca să 
poată ţine binoclul, pe care şi l-au trecut unul altuia. Cine i-ar fi 
văzut s-ar fi mirat, pentru că nu priveau direct spre fantoma 
gălbuie, ci scrutau bezna drept în faţă şi puţin la tribord. 

Intrebându-se dacă nu cumva cei doi oameni de la NUMA îşi 
pierduseră minţile, Dodge şi Renee s-au aplecat fără să vrea în 
dosul timoneriei. Aflaţi deasupra lor, Pitt şi Giordino au continuat 
să ignore dezastrul ce părea iminent. 

— Am văzut ceva, a spus Giordino. Arată ca o barjă de mică 
dimensiuni, spre vest, la vreo trei sute de metri. 

— Şi eu am zărit un iaht, a spus Pitt, mare, de peste o sută de 
metri lungime, cam la aceeaşi distanţă spre vest. 

Poco Bonito mai avea de parcurs o sută de metri, apoi 
cincizeci până la ciocnire. Apoi vasul s-a năpustit asupra formei 
opace a vechii corăbii. Preţ de o clipă, strălucirea gălbuie a 
explodat ca laserele portocalii de la un concert rock şi Poco 
Bonito a fost învăluit în acea lumină stranie. Renee şi Dodge au 
văzut piraţii agitându-se în continuare pe puntea principală şi 
trăgând cu tunurile că apucaţi. În mod ciudat, nici unul dintre ei 
nu a părut să observe vasul de cercetări trecând prin corabia lor. 

Curând, Poco Bonito a ajuns să gonească pe marea întunecată 
şi netedă ca o catifea. In urma ei, strălucirea gălbuie a clipit 
brusc mai puternic, după care s-a stins, iar bubuiturile tunurilor 
s-au topit în noapte. Era ca şi cum fantomatica apariţie nici n-ar 
fi existat. 

— Menţine viteza, i-a spus Pitt lui Gunn. Apele astea nu sunt 
deloc prielnice. 

— Am avut halucinaţii? a mormăit Renee, al cărei chip era alb 

ca varul. Sau chiar am trecut printr-o corabie-fantomă? 

Pitt a luat-o pe după umeri. 

— Draga mea, ai văzut doar o imagine cvadridimensională - 
pe înălţime, adâncime, lăţime şi mişcare - totul înregistrat şi 
proiectat ca o hologramă. 

Privind lung în jur, Renee părea încă ameţită. 

— Dar totul arăta atât de real, atât de convingător... 

— Cel puţin de două ori mai real, deoarece căpitanul ei era 
copiat după Long John Silver din /nsu/a comorii, cârligul era 
împrumutat din Peter Pan, iar peticul de pe ochi, de la amiralul 
Nelson. A, să nu uităm steagul. Sângele se scurgea de unde nu 
trebuia. 

— Dar de ce? a întrebat Renee, fără a se adresa cuiva anume. 
Ce nevoie era de reprezentaţia asta în mijlocul oceanului? 

Prin uşa deschisă a timoneriei, Pitt a rămas cu ochii aţintiţi 
asupra ecranului instalaţiei radar. 

— E un caz de piraterie contemporană. 

— Şi cine a proiectat imaginea holografică? 

— Nici eu n-am înţeles, a intervenit Dodge. N-am văzut altă 
navă. 

— Ochii şi mintea voastră erau concentrate asupra imaginii, a 
spus Giordino. Eu şi Dirk am observat un iaht mare la babord şi o 
barjă la tribord, ambele aflate la depărtare de aproximativ 300 
de metri. Nici unul nu avea luminile de poziţie aprinse. 

Renee a priceput. 

— De pe ele s-a proiectat holograma? 

Pitt a încuviinţat cu un gest. 

— Au pus la cale iluzia unui vas-fantomă şi a echipajului lui 
blestemat să cutreiere mările pe vecie. Numai că proiecția 
repeta nişte imagini care au devenit de mult clişee. Cred că au 
creat corabia lui Hunt şi echipajul ei după ce au văzut prea multe 
filme cu Errol Flynn. 

— Potrivit imaginilor radar, iahtul ne urmăreşte, i-a avertizat 
Giordino. 

Rămas la timonă, Gunn a apreciat poziţia celor două puncte 
luminoase de pe ecranul radar. 

— Unul stă, probabil barjă. lahtul ne urmăreşte la aproape 
jumătate de milă pupa, însă pierde teren. Cred că sunt furioşi la 
culme văzând că o navă prăpădită de pescuit îi lasă în ceaţă. 

— Am face bine să ne rugăm să nu aibă mortiere şi rachete la 
bord, a spus Giordino, risipind atmosfera de uşurare şi bună 

dispoziţie. 

— Ar fi deschis deja focul, abia a apucat să spună Gunn, când 
un proiectil a sfârtecat liniştea nopţii pe sfârşite şi a trecut 
şuierând pe lângă Poco Bonito, aproape ştergând domul 
radarului şi căzând în apă cu un bufnet masiv, la cincizeci de 
metri în faţa vasului. 

Pitt s-a consultat din ochi cu Giordino. 

— Mai bine nu le dădeai ideea asta. 

Gunn a rămas mut. Era concentrat să răsucească timona, 
pentru că vasul să facă un viraj strâns spre babord, apoi spre 
tribord, într-o traiectorie sinuoasă şi imprevizibilă, pentru a evita 
rachetele lansate la fiecare treizeci de secunde. 

— Stinge luminile de marş! a strigat Pitt către Gunn. 

Drept răspuns, instantaneu s-a făcut beznă, deoarece micuțul 
director NUMA a apăsat comutatorul principal al navei. Valurile 
crescuseră la aproape un metru, astfel că etrava înaltă a lui Poco 
Bonito spărgea crestele cu o viteză de patruzeci de noduri. 

— Noi ce arme avem la bord? l-a întrebat Giordino pe Gunn 
fără să se agite. 

— Două carabine M14 dotate cu lansatoare de grenade de 40 
de milimetri. 

— Ceva mai puternic nu există? 

— Amiralul permite la bord doar existenţa unor arme de 
putere mică, uşor de ascuns, pentru cazul în care am fi fost opriţi 
de vreo navă de patrulare nicaraguană. 

— Arătăm ca nişte traficanţi de droguri? a întrebat Renee. 

Dodge a măsurat-o cu un zâmbet strâmb. 

— Dar cum arată traficanţii? 

— Eu am vechiul meu Colt automat, de 11 milimetri. Tu ce ţi-ai 
adus, Al? 

— O armă automată Desert Eagle de calibrul 12,5. 

— Nu cred că vom reuşi să-i scufundăm, a spus Pitt. Dar 
măcar îi putem respinge dacă vor să ne abordeze. 

— Asta dacă nu ne fac fărâme, a bolborosit Giordino, pentru 
că un alt proiectil a căzut în siajul lui Poco Bonito, la mai puţin de 
cincizeci de metri spre pupa. 

— Atâta vreme cât rachetele lor nu sunt echipate cu detectori 
de căldură, nu pot lovi ceva invizibil. 

Din urmă lor s-a auzit foc de arme automate, ale căror gloanţe 
licăreau în beznă, semn că piraţii ţinteau spre ei ghidându-se 
după radar, dar neştiind poziţia exactă a vasului. Trasoarele au 

început să danseze pe deasupra mării la cincizeci de metri spre 
tribord, stârnind jerbe de stropi. Gunn, acţionând după inspiraţie, 
a făcut vasul să vireze spre babord, lăsându-l să parcurgă o 
distanţă scurtă, după care l-a îndreptat, făcându-l să continue 
deplasarea înainte. Trasoarele se rostogoleau prin noapte cu o 
aparentă încetineală înspăimântătoare, ca şi cum şi-ar fi căutat 
prada, apoi cădeau în apă, în locul în care Poco Bonito ar fi 
trebuit să se afle. 

Alte două rachete au descris prin noapte traiectorii arcuite. Şi 
piraţii apelaseră la inspiraţie, de aceea le lansaseră aproape 
paralel cu semnul care le apărea pe radar. Gândiseră bine, 
numai că trăseseră când Gunn pilotase vasul pe un curs înainte, 
după care virase scurt spre babord, apoi aproape imediat virase 
spre tribord. Rachetele au căzut de o parte şi de alta a vasului, la 
cincizeci de metri, iar exploziile lor au azvârlit asupra punţii lui 
Poco Bonito o adevărată cascadă de apă. 

Apoi focul a încetat brusc, dând impresia că peste navă 
coborâse o oază de linişte. Nu se mai auzeau decât bătaia 
ritmică a motoarelor puternice, care vibrau gata să se smulgă din 
bolţuri, mugetul eşapamentului şi fâşâitul apei despicate de 
etravă. 

— Au renunţat? a întrebat Renee, plină de speranţă. Privind pe 
radar, Gunn i-a anunţat pe un ton fericit: 

— Au virat şi au schimbat direcţia de mişcare. 

— Dar cine sunt oamenii aceia? 

— Piraţii locali nu folosesc holograme şi nici nu lansează 
rachete de pe iahturi, a zis sec Giordino. 

Rămas pe gânduri, Pitt a privit în urma vasului. 

— Amicii noştri de la Odyssey sunt principalii suspecți. 
Imposibil să-şi fi dat seama că nu am ajuns la fundul mării. Pur şi 
simplu am căzut într-o ambuscadă aranjată pentru orice vas ar fi 
nimerit în zona asta a mării. 

— Nu se vor bucura deloc, a spus Dodge, când vor constata că 
am scăpat, nu o dată, ci de două ori. 

Renee nu mai pricepea nimic. 

— Dar ce au cu noi? Ce-am făcut ca să vrea să ne ucidă? 

— Cred că am pătruns pe terenul lor de vânătoare, a spus Pitt, 
analizând lucrurile la rece. În zona aceasta există ceva ce nu 
trebuie descoperit. 

— Să fie vreo operaţiune de trafic de droguri? a sugerat 
Dodge. Crezi că Specter e amestecat în asemenea afaceri? 

— S-ar putea, a zis Pitt. Dar, din puţinele lucruri pe care le 
ştim despre el, imperiul lui obţine profituri uriaşe din proiecte de 
excavații şi construcţii. Chiar şi ca activitate secundară, traficul 
de droguri ar impune timp şi eforturi considerabile. Nu, în cazul 
de faţă ne confruntăm cu ceva care depăşeşte pirateria sau 
drogurile. 

Gunn a pus direcţia pe pilot automat, a ieşit din timonerie şi, 
extenuat, s-a lăsat moale pe un şezlong. 

— Ce curs să programez? 

Intrebarea lui a fost urmată de o tăcere apăsătoare. 

Pitt n-ar fi vrut să pericliteze viaţa celorlalţi, însă veniseră 
acolo cu o misiune clară. 

— Sandecker ne-a trimis să descoperim adevărul privind pată 
cenuşie. Vom continua cercetarea până găsim cea mai mare 
concentraţie a contaminării, sperând că aşa vom ajunge la sursă. 

— Dar dacă vom fi din nou vânaţi? l-a întrebat Dodge. 

Pitt a râs cât îl ţinea gura. 

— Dacă tot am devenit atât de pricepuţi la treaba asta, 
întoarcem dosul şi fugim. 

Capitolul 22 


La răsăritul soarelui, marea era pustie. Pe radar nu apăruseră 
nave mai aproape de 45 de kilometri, în afara unui elicopter pe 
care îl zăriseră cu o oră înainte şi căutarea sursei poluării 
continuase fără întrerupere. Ca să se ferească de un nou atac, 
tot restul nopţii navigaseră fără nici o lumină. 

Intorcându-se spre sud după confruntarea cu corabia-fantomă, 
acum se îndreptau spre Bahia Punta Gorda, locul spre care îi 
dusese dâra de toxicitate crescută a apelor. Deocamdată se 
bucurau de vreme favorabilă, beneficiind doar de o idee de briză 
şi de vânturi fără importanţă. 

Coasta nicaraguană se afla la aproximativ trei kilometri. 
Câmpiile joase desenau o linie delicată la orizont, ca şi cum un 
uriaş ar fi trasat-o folosind un teu şi un stilou cu cerneală neagră. 
Ţărmul era învăluit în ceţuri care se îndreptau spre poalele 
munţilor scunzi din vest. 

— Foarte ciudat, a făcu Gunn, care urmărea ţărmul prin 
binoclu. 

— Ce anume? a tresărit Pitt. 

— Potrivit hărților golfului Punta Gorda, singura aşezare de aici 
e un sătuc pescăresc numit Barra del Rio Maiz. 

— Şi? 

Gunn i-a întins binoclul lui Pitt. 

— Uită-te şi spune-mi ce vezi. 

Pitt a reglat binoclul şi l-a plimbat de-a lungul liniei de coastă. 

— Nu văd nici un sat; arată mai curând ca un port mare şi 
adânc pentru vase-container. Am şi depistat două aflate la 
descărcare într-un doc uriaş, dotat cu macarale, plus alte două 
vase la ancoră, care-şi aşteaptă rândul. 

— Mai e şi o suprafaţă întinsă rezervată pentru depozite. 

— Adevărat, activitate febrilă, ca într-un stup. 

— Şi ce părere ai de situaţia asta? l-a întrebat Gunn. 

— Nu pot decât să cred că e vorba de echipamente şi provizii 
care se depozitează pentru construirea acelei căi ferate rapide 
între oceane. 

— Au lucrat cu o discreţie extraordinară, a constatat Gunn. N- 
am citit nici un raport care să afirme că proiectul e finanţat şi în 
plină desfăşurare. 

— Două dintre nave sunt sub pavilion chinezesc, a anunţat 
Pitt. Asta explică problema finanţării. 

Golful Punta Gorda în care tocmai pătrundeau a devenit brusc 
o zonă în care apa avea o culoare maronie şi respingătoare. Toţi 
şi-au îndreptat atenţia către apă. Nimeni nu a scos o vorbă. 
Nimeni nu a făcut nici o mişcare când mâzga groasă s-a 
materializat în lumina ceţoasă a dimineţii, semănând cu o 
budincă subţiată. 

Muti, au rămas toţi cu privirile fixate în jos, în vreme ce prova 
părea că trece ca un plug prin apa care arăta ca bolnavă, 
semănând cu paleta arsă a unui pictor. Aspectul ei era ca al pielii 
cuprinse de lepră. 

Stând la cârmă şi mestecând capătul unui trabuc pe care încă 
nu şi-l aprinsese, Giordino a încetinit motoarele, în timp ce 
Dodge, tot mai furios, a înregistrat şi a analizat nivelul de 
substanţe chimice din apă. 

In cursul nopţii nedormite, Pitt ajunsese să-i cunoască mai 
bine pe Renee şi pe Dodge. Ea crescuse în Florida şi devenise 
expertă în scufundări de la o vârstă fragedă. Indrăgostită de 
viaţa submarină, îşi luase masteratul în biologie marină. Cu 
câteva luni înainte de îmbarcarea pe Poco Bonito trecuse printr- 
un divorţ care lăsase urme serioase. Departe de casă în cursul 
îndelungatelor proiecte de cercetare în larg, Renee revenise 
după o asemenea misiune din insulele Solomon şi descoperise că 
iubirea vieţii ei părăsise domiciliul şi trăia cu altă femeie. 
„Bărbaţii, spunea ea, au încetat să mai fie o prioritate a vieţii 
mele.” 

Pitt a declanşat o campanie pentru a-i stârni râsul de fiecare 
dată când socotea că descoperise ceva amuzant de spus. 

Vorbele lui spirituale se loveau ca de un zid când era vorba de 
Dodge. Un bărbat taciturn, întâmplător fericit după treizeci de 
ani de căsătorie, avea cinci copii şi patru nepoți. Lucra la NUMA 
încă de la fiinţarea agenţiei. Doctor în chimie, se specializase în 
studiul poluării apelor, efectuând în principal activitate de 
laborator. Însă după moartea soţiei, în urmă cu un an, se oferise 
să lucreze şi pe teren. Se întâmpla uneori să schiţeze câte un 
zâmbet la glumele lui Pitt, însă de râs nici nu putea fi vorba. 

În jur, soarele ce abia răsărise dezvăluia suprafaţa oceanului 
pe care, gros, plutea stratul de mâăzga. Avea consistenţa unei 
scurgeri de ţiţei, dar o densitate mult mai mare, netezind apa. 
Nu se vedea nici urmă de vălurele, deşi Giordino menținea viteza 

lui Poco Bonito la zece noduri. 

După ce împiedicaseră explozia din apropierea oraşului 
Bluefields şi abia scăpaseră cu viaţă din atacul declanşat de 
iahtul-pirat, încordarea amestecată cu nelinişte care escaladase 
pe navă în cursul nopţii părea să fi devenit atât de intensă, încât 
ajunsese aproape palpabilă. Pitt şi Renee ridicaseră la bord 
câteva găleți de mâzgă şi o turnaseră în recipiente din sticlă ce 
aveau să fie supuse analizei la laboratoarele NUMA din 
Washington. Au mai colectat probe de viaţă marină pe care au 
găsit-o plutind în zeama aceea, acestea urmând a fi studiate de 
Renee. 

Apoi, pe neaşteptate, Giordino a strigăt din timonerie, 
gesticulând bogat, asemenea strămoşilor săi italieni. 

— Atenţie la babord prova! Se întâmpla ceva în apă! 

In aceeaşi clipă au văzut cu toţii o mişcare a apei, ca şi cum o 
balenă uriaşă s-ar fi zbătut în chinuri de moarte. Au rămas 
neclintiţi ca nişte statui, în timp ce Giordino a virat, făcând prova 
să descrie un arc de douăsprezece grade către locul turbulenței. 

Pitt s-a grăbit să intre în timonerie şi a examinat cifrele de pe 
sonda ultrasonoră. Fundul se ridică foarte brusc. Era ca şi cum ar 
fi traversat o pantă abruptă ce apărea din fundul Marelui Canion. 
Hidoşenia de nedescris a mâzgii dădea mării înfăţişarea unui 
cazan cu nămol care fierbe. 

— Incredibil, a spus cu glas reţinut Dodge, de parcă ar fi fost 
hipnotizat. Conform adâncimii marcate pe hartă în zona în care 
ne aflăm, ar trebui că aparatele să indice 180 de metri. 

Pitt nu i-a răspuns. Stătea la prova cu binoclul lipit de ochi. 

— Parcă fierbe marea, i-a zis el lui Giordino prin fereastra 
deschisă aflată alături de timonă. Imposibil să aibă origine 
vulcanică. Nu se văd aburi sau valuri de căldură la suprafaţă. 

— Fundul se înalţă cu o viteză de necrezut, a anunţat Dodge. 
Parcă ar fi o erupție vulcanică, dar lipseşte lava topită. 

Se apropiaseră de țărm, aflat la mai puţin de trei kilometri. 
Apa a devenit mai agitată, cu valuri în toate direcţiile. Vasul a 
fost scuturat violent, ca şi cum ar fi fost zdruncinat cu un vibrator 
uriaş. Mâzga cafenie se îngroşase, devenind noroi pur, aproape 
nediluat. 

Giordino a păşit spre uşa timoneriei şi i-a făcut semn lui Pitt. 

— Temperatura apei a suferit o modificare bruscă. Pe 
parcursul ultimului kilometru şi jumătate a revenit la normal 
pentru zona asta. 


209 


— Şi ce explicaţie ai? 

— Poate o găseşti tu. 

Dodge a simţit că situaţia îl depăşeşte. Ceea ce descoperiseră 
încălca orice legi cunoscute ale oceanului. Se ştia că vulcanii 
puteau apărea din adâncuri, însă în nici un caz nu ca o înălţare a 
noroiului şi a aluviunilor. In acel loc trebuie să fi existat un mediu 
lichid viu, în care trăiseră peşti şi alte fiinţe marine. Cu siguranţă 
înotaseră sau se târâseră cândva pe fundul oceanului. Acum 
toate muriseră sau fuseseră îngropate sub muntele de mâzga, 
ori migraseră spre ape limpezi. Acum, aici nu mai putea trăi 
nimic. Era o lume moartă, acoperită cu un noroi toxic ce părea să 
fi apărut din senin. 

Giordino a început să întâmpine dificultăţi în direcționarea 
navei, care nu-şi menținea chila dreaptă. Valurile nu erau înalte, 
atingând doar cel mult un metru şi jumătate, dar, spre deosebire 
de valurile generate într-o singură direcţie de vânturile unei 
furtuni, acestea biciuiau şi azvârleau vasul în toate părţile, în 
mod imprevizibil. După ce au mai parcurs 200 de metri, apa a 
înnebunit, de parcă ar fi fost cuprinsă de o tulburare imposibil de 
controlat. 

— O masă de noroi care a luat-o razna, a spus Renee, ca şi 
cum ar fi văzut un miraj. Curând va forma o insulă... 

— Se va întâmpla mai curând decât îţi închipui, a exclamat 
Giordino, dând cu toată puterea înapoi. Ţineţi-vă bine. Fundul 
mării a ajuns chiar sub chilă. 

Vasul s-a abătut brusc din drum, dar manevra fusese făcută 
prea târziu. Prova a izbit noroiul aproape solid ce se înălţase din 
mare, azvârlindu-i pe toţi în faţă, după care a înţepenit. Mustăţile 
prova s-au stins, iar elicele se învârteau ca turbate, transformând 
noroiul într-o spumă cenuşie-alburie în încercarea disperată de a 
elibera Poco Bonito din acel munte de aluviuni stârnite la 
suprafaţă. După ce nava a rămas prizoniera noroiului, cei de la 
bord s-au simţit ca nişte spectatori neputincioşi. 

— Opreşte motoarele, i-a ordonat Pitt lui Giordino. Peste o oră 
o să avem fluxul. Aşteptăm până atunci şi vom încerca din nou. 
Până una-alta, să ducem toate materialele grele şi proviziile spre 
pupa. 

— Chiar crezi că mutând 100-200 de kilograme vom reuşi să 
ridicăm suficient prova ca să alunecăm de pe movila asta de 
noroi? a întrebat Renee cu îndoială în glas. 

Pitt căra deja un colac mare de parâmă către zona pupa. 

— Mai pune 300-400 de kilograme, cât cântărim noi şi cine 
ştie? S-ar putea să avem noroc. 

Deşi fiecare s-a apucat de cărat de parcă de asta ar fi depins 
viaţa lor, le-a trebuit aproape o oră să aducă la pupa toate 
bagajele, proviziile, echipamentele neimportante şi mobilierul. 
Apoi au aruncat peste bord toate năvoadele şi capcanele folosite 
pentru a face vasul să pară o ambarcaţiune de pescuit, după 
care au renunţat şi la ancorele prova. 

Pitt a început să urmărească limbile ceasului de la mina. 

— O să avem fluxul peste treisprezece minute şi acela va fi 
momentul adevărului. 

— Momentul de care vorbeai va sosi mai curând decât ai 
crezut, a zis Giordino. Pe radar, dinspre nord, a apărut un vas, 
care se apropie. Şi încă repede. 

Pitt a dus imediat binoclul la ochi şi a cercetat zarea. 

— S-ar părea că e un iaht. 

Gunn şi-a dus mâna streaşină la ochi, ca să şi-i ferească de 
soarele ce se înălța şi a privit dincolo de zona poluată. 

— E aceeaşi navă care ne-a atacat azi-noapte? 

— Nu am văzut-o prea bine pe întuneric. Dar cred că nu 
greşesc dacă spun că avem toate motivele să bănuim că e vorba 
de acelaşi vas. Amicii noştri ne-au găsit din nou. 

— Acum vor avea un avantaj substanţial în luptă, a zis 
Giordino. Pitt i-a îndemnat pe toţi ceilalţi să se retragă la 
marginea etamboului navei. Giordino a trecut la timonă şi a privit 
spre pupa. Asigurându-se că toţi ceilalţi se ţineau bine de 
balustrade, Pitt a făcut un semn din cap, aprobând pornirea 
înapoi a motoarelor. Acestea au gemut când Giordino a accelerat 
cât s-a putut. Vasul a pivotat şi s-a ridicat pe pupa, însă era 
înţepenit în noroi. Mâzga groasă acţiona ca un adeziv, lipindu-se 
de chilă lui Poco Bonito. Chiar dacă echipajul şi aproape o tonă 
de alte lucruri fuseseră îngrămădite la pupa, partea din faţă a 
vasului nu se înălţase decât cu cinci centimetri. Nu era suficient 
ca să se desprindă din strânsoare. 

Pitt spera să prindă un val care să înalțe vasul, dar zadarnic. 
Substanţa groasă şi cenuşie făcea ca suprafaţa mării să fie 
netedă ca un ziar. Motoarele au mai gemut de câteva ori, elicele 
au azvârlit noroiul în jur, dar fără nici un rezultat. Toată lumea şi- 
a îndreptat privirile spre iahtul care se îndrepta cu viteză mare 
direct spre ei. 

După ce a văzut iahtul la lumina zilei, Pitt a apreciat lungimea 


211 


lui la peste 45 de metri. Spre deosebire de culoarea albă, în care 
sunt de obicei vopsite asemenea vase, acest iaht enorm avea 
culoarea levănţicii, ca şi camioneta Odyssey pe care o văzuse 
parcată în apropierea docului. Era o capodoperă tehnică, un 
simbol al călătoriilor luxoase pe ocean. Era echipat cu o barcă 
motorizată de şase metri lungime şi cu un elicopter de şase 
locuri. 

lahtul se apropiase suficient de mult, astfel că Pitt a reuşit să-i 
vadă şi numele, scris cu litere aurite: Epona. Dedesubtul 
numelui, pe peretele transversal etanş al punţii superioare, 
apărea aceeaşi emblemă a companiei Odyssey, înfăţişând un cal 
alergând. Drapelul care flutura pe antenă de comunicaţii etala 
tot un cal auriu pe un câmp de culoarea levănţicii. 

Pitt a observat doi membri ai echipajului pregătindu-se cu 
febrilitate să coboare vasul auxiliar, în vreme ce alţi câţiva au 
ocupat poziţii pe puntea lungă din partea din faţă a iahtului, 
ţinând arme în mâna. Nici unul dintre ei nu a făcut măcar gestul 
de a se ascunde. Erau convinşi că vasul pescăresc nu avea cum 
să riposteze şi nu se fereau defel. In clipa în care a zărit doi 
indivizi încărcând un lansator de rachete, Pitt a simţit că i se face 
părul măciucă. 

— Vine drept spre noi, a bolborosit Dodge, speriat de-a 
binelea. 

— Nu arată că piraţii despre care am citit în copilărie, a strigat 
Giordino din timonerie, încercând să acopere urletul motoarelor. 
Aceia nu capturau vase folosindu-se de iahturi elegante. Pariez 
că a fost furat. 

— Nu e furat, i-a răspuns Pitt. Aparține companiei Odyssey. 

— Mă înşel eu sau apar peste tot? 

Pitt s-a întors şi a strigat: 

— Renee! 

Ea stătea cu spatele lipit de etambou. 

— Ce s-a întâmplat? 

— Du-te la bucătărie, goleşte toate sticlele pe care le găseşti 
acolo, apoi umple-le cu combustibil din rezervorul pentru 
generator. 

— De ce nu combustibil normal? a întrebat Dodge. 

— Pentru că benzina se aprinde mai uşor decât motorină, i-a 
explicat Pitt. lar după ce le umpli, să bagi înăuntrul fiecăreia câte 
o cârpă şi să o faci şomoiog. 

— A, cocktailuri Molotov? 


212 


— Întocmai. 

Nici nu a dispărut bine Renee în bucătăria vasului, că Epona a 
descris un arc larg spre ei. Venind cu faţa, a lăsat impresia că se 
apropie în viteză. Pitt a observat că iahtul avea două coci 
gemene, ca un catamaran. 

— Dacă nu reuşim să ne smulgem din grămada asta de noroi, 
a zis el nervos, situaţia se complică în mod supărător. 

— Ce te agiţi atât? i-a strigat Giordino. Asta e tot ce poţi? 

Apoi, spre stupefacţia tuturor, Giordino a ieşit în fugă din 
timonerie, a urcat cu mişcări precipitate pe acoperiş, a rămas 
uşor aplecat o clipă, ca un săritor de la trambulină care se 
concentrează înainte de intrarea în concurs, apoi a sărit pe 
puntea pupa, între Pitt şi Gunn. 

A fost noroc, intuiţie sau intervenţia sorții. Greutatea lui 
Giordino şi şocul creat de aterizarea lui pe punte au constituit 
impulsul suplimentar de care era nevoie pentru a desprinde 
vasul din îmbrăţişarea noroiului. Infiorător de încet, centimetru 
cu centimetru, Poco Bonito a alunecat pe noroiul gros. In cele din 
urmă, chila a scăpat din strânsoare, iar vasul a făcut un salt 
înainte, de parcă ar fi fost propulsat dintr-o praştie. 

Pe chipul şi în ochii lui Pitt a apărut o expresie de amuzament. 

— O să ţin minte şi de acum înainte n-o să-ţi mai zic să ţii 
regim. 

Giordino a zâmbit cu gura până la urechi. 

— Aşa să faci. 

— Hei, să o ştergem cum ne pricepem mai bine, a propus Pitt. 
Rudi, treci la timonă şi stai cât mai ghemuit. Renee, tu şi Patrick 
ghemuiţi-vă şi ascundeţi-vă după toate lucrurile îngrămădite la 
pupa. Eu şi Al ne pitim sub un maldăr de năvoade. 

Nici n-a apucat să termine de vorbit, că unul dintre membrii 
echipajului de pe iahtul de lux a tras cu un lansator portabil de 
rachete. Proiectilul a trecut prin uşa babord a timoneriei şi a ieşit 
pe la tribord, după care a lovit apa la cincizeci de metri spre 
travers tribord şi a explodat. 

— Ce bine că n-am apucat să intru acolo, a spus Gunn, 
încercând să se poarte de parcă ar fi ieşit la o plimbare într-un 
parc. 

— Acum aţi înţeles de ce trebuie să staţi ghemuiţi? 

Dintr-un salt, Gunn a intrat în timonerie şi a răsucit timona, 
făcând chila să se desprindă de tot din noroiul care continua să 
se ridice din apă. Insă până să accelereze la maximum, o altă 

rachetă a trecut prin coca vasului, lovind motorul tribord. Ca 
printr-o minune, proiectilul nu a explodat, în schimb a provocat 
un incendiu, pentru că uleiul şi motorina s-au scurs din motorul 
avariat. Aproape instinctiv, Gunn a oprit alimentarea ca să 
împiedice extinderea focului din cauza scurgerii de combustibil în 
zona de incendiu. 

Dodge a luat iniţiativa, a coborât în grabă în camera 
motoarelor şi a înşfăcat un extinctor prins pe un perete etanş. 
După ce a tras inelul de siguranţă, a apăsat pe declanşator şi a 
stropit flăcările până când prin bocaportul deschis a început să 
iasă doar un nor gros de fum negru. 

— Luăm apă? a întrebat Pitt, de sub năvoadele unde se 
ascunsese. 

— Aici jos e o harababură de nedescris, dar santina e uscată! 
i-a strigat Dodge printre accese de tuse. 

Văzând coloana de fum negru ce se ridica din pântecul vasului 
pescăresc, celor de la bordul iahtului li s-a părut că acesta fusese 
lovit mortal. Considerând că şi membrii echipajului muriseră sau 
erau răniţi prea grav ca să mai opună rezistenţă, căpitanul 
iahtului a dat comanda de reducere a motoarelor, încetinind şi 
apropiindu-se de prova lui Poco Bonito. 

— Rudi, mai avem ceva putere? 

— Motorul babord e terminat, dar cel de la tribord e intact. 

— Atunci indivizii au făcut o greşeală capitală, a spus Pitt cu 
un rânjet glacial. 

— Cum adică? s-a mirat Gunn. 

— Mai ţii minte corabia piraţilor? 

— Cum aş putea uita? 

Gunn a redus acceleraţia motorului în funcţiune ca să lase 
impresia că şi acela era pe ducă, lăsând micul vas de cercetări să 
se oprească total. Stratagemă a dat roadele aşteptate. Convins 
că victima sa era pe cale de a se scufunda, căpitanul iahtului a 
înghiţit momeala şi a continuat să se apropie cu motoarele 
mergând în gol. 

Secundele au trecut cu o încetineală enervantă, până când 
iahtul a ajuns foarte aproape, dominând vasul prin mărime. 
întrucât la bordul lui Poco Bonito nu mişca nimeni, iar fumul 
continua să se ridice din măruntaiele lui, piraţii nu au deschis 
focul împotriva vasului aparent lovit de moarte. Apoi, un bărbat 
bărbos a scos capul din timonerie şi, cu un accent american 
sudic, a dus o portavoce la gură şi s-a răstit: 

— Voi, care mă mai puteţi auzi. Dacă nu abandonaţi vasul, o 
să-l facem fărâme. Să nu încercaţi cumva să folosiţi mijloace de 
comunicaţie. Repet, fără mesaje. Avem la bord echipamente de 
detecție şi vom şti imediat dacă transmiteţi ceva. Aveţi fix 
şaizeci de secunde ca să săriţi în apă. Vă promit transbordarea în 
siguranţă până în cel mai apropiat port. 

— Să le răspundem? a întrebat Gunn. 

— Poate c-ar trebui să facem cum spune, a bolborosit Dodge. 
Vreau să-mi revăd copiii şi nepoţii. 

— Dacă ai încredere în vorbele unui pirat, i-a răspuns Pitt cu 
răceală, atunci îţi promit şi eu că-ţi vând ieftin o mină de aur în 
Newark, New Jersey. 

Lăsând impresia că ignoră iahtul, Pitt s-a arătat vederii celor 
de pe iaht şi s-a cocoţat pe echipamentele şi lucrurile 
îngrămădite la pupa, s-a apropiat de bastonul de pavilion aflat pe 
osatură pupa, pe care era arborat drapelul nicaraguan. L-a 
coborât, i-a desfăcut copcile şi l-a scos. Apoi a scos pachetul 
împăturit pe care-l avea sub cămaşă. După câteva momente, a 
ridicat alt drapel din mătase, cu dimensiunea de un metru pe un 
metru şi jumătate. 

— Acum vor şti cine suntem, a spus Pitt, când i-a văzut pe 
ceilalţi privind cu respect drapelul cu dungi şi stele fluturând 
sfidător în briza uşoară. 

Renee a revenit pe punte aducând două borcane din sticlă şi o 
sticlă de vin plină ochi cu benzină. 

Înţelegând brusc situaţia, a avut o revelaţie. 

— Doar nu vrei să-i pintenezi?! a exclamat ea. 

— Să mă anunţi când eşti gata! a strigat Gunn, iar din glasul 
lui a răzbătut dorinţa de acţiune, deşi a rămas cu chipul neclintit, 
ca un jucător de pocher care riscă o cacealma ca să câştige potul 
cel mare. 

— Nu! s-a tânguit Renee. Asta nu mai e o hologramă. E un vas 
solid. Dacă încerci să-l pintenezi, o să ne facem armonică. 

— Asta şi vreau, a pus-o Pitt la punct. Tu şi Patrick daţi foc la 
şomoioage şi pregătiţi-vă să azvârliţi bombele imediat ce ne 
ciocnim. 

Nimeni n-a mai şovăit. lahtul continua să se apropie de Poco 
Bonito. Era acum la mai puţin de treizeci de metri. 

Giordino i-a azvârlit lui Pitt una dintre carabine şi au început 
imediat să tragă amândoi în iaht. Giordino a pus arma pe foc 
automat, slobozind o ploaie de gloanţe de 5,56 mm în timonerie, 

iar Pitt a ţintit şi a tras cu precizie în individul care ţinea 
lansatorul de rachete, doborându-l din a doua lovitură. Un altul 
de pe iaht s-a aplecat să recupereze lansatorul, dar Pitt l-a 
nimerit şi pe el... 

Dezorientaţi de faptul că Poco Bonito ripostase atât de 
surprinzător, membrii echipajului iahtului s-au repezit să se 
adăpostească, fără să mai răspundă cu foc. Giordino nu era 
sigur, dar se părea că-l lovise cu un glonţ în umăr pe căpitan, 
care a dispărut din vedere, prăbuşindu-se pe punte. In aceeaşi 
clipă, timonierul a fost doborât de o ploaie de gloanţe, iar iahtul a 
început să piardă direcţia şi să descrie un viraj. Având la 
dispoziţie doar forţa unui motor, Poco Bonito a pornit cu jumătate 
din viteza normală, însă prova s-a înălţat din apă suficient ca să 
le dea tuturor încredere că va reuşi să-şi îndeplinească rolul de 
berbec. 

Nu a mai fost nevoie să i se spună cuiva să se aşeze lipit de 
peretele etanş şi să-şi protejeze capul cu braţele. Renee şi Dodge 
au schimbat priviri temătoare când Gunn i-a aruncat fiecăruia 
câte o vestă de salvare portocalie. În timonerie, Gunn s-a proptit 
bine pe picioare, cu mâinile atât de strâns încleştate de timonă, 
încât încheieturile degetelor i se albiseră. Unica elice rămasă 
muşca apa, propulsând vasul direct spre iahtul masiv şi opulent. 
Oamenii de la bordul acestuia au privit cu ochii căscaţi, parcă 
înmărmuriţi de groază şi de uimire, când şi-au dat seama că 
vasul pescăresc cu înfăţişare nevinovată nu era dispus să 
cedeze, ci îi ataca, hotărât să-i pinteneze. Ca la atacul unui lup în 
piele de oaie, surpriza a fost totală, deoarece nici un alt vas nu le 
opusese rezistenţă până atunci. Pe de altă parte, au rămas ca 
trăsniţi văzând apariţia neaşteptată a drapelului american. 

Pitt şi Giordino au continuat să tragă devastator, maturând 
punţile iahtului şi golindu-le de oameni, în timp ce Poco Bonito se 
apropia ameninţător. Epona părea mai impunătoare ca înainte, 
mai ales când vasul a ţâşnit spre coca ei la mijloc, puţin spre 
pupa faţă de timonerie. Punţile deveniseră pustii. Ca nişte iepuri 
speriaţi, oamenii din echipaj au preferat să se ascundă sub punte 
decât să-şi rişte pielea sub tirul precis şi nimicitor al celor de pe 
vasul pescăresc. 

Poco Bonito arăta ca o navă diavolească, pentru că fumul ce 
ieşea atât pe ţeava de eşapament, cât şi din camera motoarelor 
era suflat de briză, ajungând aproape paralel spre pupa. Gunn 
fusese ofiţer pe un distrugător de rachete care pintenase un 

submarin irakian în Marea Mediterană în timpul conflictului menit 
să alunge forţele lui Saddam Hussein din zonă. Numai că în acea 
situaţie nu văzuseră decât chioşcul submarinului. Acum aveau în 
faţă o navă masivă, solidă, care îi domina prin mărime. 

Mai erau zece secunde până în momentul ciocnirii. 

Capitolul 23 


Pitt şi Giordino au lăsat jos carabinele şi s-au pregătit pentru 
coliziune. Din poziţia ghemuită în care stătea lângă peretele 
etanş, Renee a observat că pe chipurile celor doi apăruse o 
anume nepăsare, care indică faptul că nu erau apăsaţi de teamă 
sau de încordare. Păreau indiferenți ca două rațe care stau în 
bătaia unei ploi torențiale. 

Gunn şi-a planificat mişcările pe care urma să le facă în 
timonerie. A îndreptat prova astfel încât să izbească în camera 
motoarelor iahtului, imediat înapoia sufrageriei. După impact, 
următoarea manevră importantă era să dea înapoi şi să se roage 
că motorul să poată scoate prova lui Poco Bonito din corpul 
iahtului, apoi să-şi păstreze flotabilitatea în vreme ce inamicul se 
ducea pe drumul fără de întoarcere spre fundul mării. 

Coca zveltă a iahtului părea atât de aproape, încât Gunn a 
avut senzaţia că poate întinde mâna prin geamul spart al 
timoneriei ca să atingă imaginea alungită a calului. 

lahtul arunca o umbră uriaşă asupra vasului de cercetări. Au 
urmat distrugerile în lanţ, când totul a părut să se deruleze 
aparent cu încetinitorul, timp în care s-au auzit scrâşnetul şi 
geamătul metalului sfârtecat şi strivit, ce părea să nu se mai 
sfârşească. Poco Bonito îşi străpunsese duşmanul mult mai mare, 
făcând o gaură în formă de V în cocă, distrugând pereţii etanşi şi 
de rezistenţă ai camerei motoarelor la corpul tribord al 
catamaranului şi strivindu-i pe toţi cei care se aflaseră în acea 
zonă. 

Renee şi Dodge s-au ridicat brusc în picioare şi au aruncat 
sticlele cu fitilurile aprinse. Una dintre ele a sărit rostogolindu-se 
pe puntea din lemn de tec fără să se spargă, însă cealaltă s-a 
sfărâmat şi a dat naştere unei mingi de flăcări care s-a împrăştiat 
peste copastia iahtului ca o cascadă de foc. Fără să se oprească, 
cei doi au azvârlit şi borcanele, după care sticla de vin şi toate au 
explodat în pălălăi care au cuprins jumătate din vas. lahtul 
cândva frumos arăta acum ca într-un coşmar dement. 

Chiar înainte ca nava de cercetări să-şi încetinească mişcarea 
înainte, Gunn a dat înapoi cu toată forţa. Vreme de câteva 
secunde de încordare, Poco Bonito a rămas agăţat, cu prova 
strivită înfiptă aproape doi metri în corpul iahtului, prinsă că într- 

o menghină, iar elicea a înspumat apa mării fără să urnească 
vasul. S-au scurs astfel zece, cincisprezece, apoi douăzeci de 
secunde. Intr-un târziu, cu un scrâşnet de metal chinuit şi 
smulgând bucăţi din provă, nava a scăpat din strânsoare. Când 
prova crâmpoţita a ieşit din corpul iahtului, mizeria cenuşie s-a 
năpustit în golul rămas ca un fluviu tumultuos. Vasul a început 
aproape imediat să se încline. 

Doi dintre membrii echipajului de pe Epona, aflaţi la adăpostul 
copastiei şi-au revenit şi au început să tragă cu arme automate 
spre Poco Bonito. Din poziţia în care erau nu puteau însă tinti 
decât prea jos, din cauza înclinării pronunţate şi progresive a 
navei spre tribord. Gloanţele au izbit apa în jurul navei de 
cercetări, unele străpungând oţelul cocii sub linia de plutire şi 
făcând câteva găuri prin care apa a început să ţâşnească 
înăuntru. 

Pitt şi Giordino au tras oarecum la întâmplare din cauza 
fumului şi a flăcărilor care le stânjeneau vederea, iar curând 
rezistenţa armată de la bordul iahtului a încetat. Suprastructura 
era ascunsă de incendiu şi de fum. Dinspre bord s-au auzit urlete 
şi strigăte. Alimentate de briza uşoară, flăcările s-au extins prin 
borta uriaşă făcută în corpul tribordului. Catamaranul se lăsase şi 
mai mult în apă, făcând ca babordul rămas întreg să se ridice 
peste suprafaţa mării. 

Toţi cei de pe Poco Bonito s-au îngrămădit lângă balustradă şi 
au privit fascinaţi cum iahtul îşi dădea duhul. O parte dintre 
membrii echipajului s-au urcat disperaţi la bordul elicopterului, al 
cărui pilot a pornit motorul, apoi l-a ambalat puternic. 
Străduindu-se să compenseze unghiul de înclinare al iahtului, 
pilotul a ridicat aparatul în aer, îndepărtându-se de vasul cuprins 
de flăcări şi îndreptându-se cu viteză către uscat, lăsând răniții 
să piară în flăcări sau să se înece. 

— Trage alături de iaht, i-a ordonat Pitt lui Gunn. 

— Cât de aproape? a întrebat acesta pe un ton ce trăda 
îngrijorarea. 

— Suficient de aproape ca să pot sări la bordul lui. 

Dându-şi seama că nu avea rost să-l contrazică pe Pitt, Gunn a 
ridicat din umeri şi a început să îndrepte prova strivită către 
iahtul devenit ca o torţă de la prova până la mijlocul structurii. A 
lăsat motorul în marşarier şi a făcut vasul să se deplaseze spre 
pupa, pentru a reduce presiunea apei ce se infiltra în porţiunea 
avariată. 

În acest timp, Giordino se zbătea furibund în camera 
motoarelor, răvăşită după avarierea motorului, făcând reparaţiile 
necesare pentru a păstra flotabilitatea vasului şi forţa motorului 
rămas întreg. Renee a curăţat puntea de echipamentele 
netrebuincioase şi le-a azvârlit peste bord. Mânjit de funingine şi 
unsoare, Dodge a coborât în pântecul navei târând după el o 
pompă portabilă până în secţiunea pupa, ca să scoată apa ce 
pătrundea prin etrava spintecată şi împinsă până lângă peretele 
dinspre prova. 

In timp ce Gunn a manevrat cu precauţie până ce Poco Bonito 
a ajuns paralel cu Epona, Pitt a aşteptat până când bordurile 
aproape s-au atins, după care s-a ridicat în picioare pe 
balustradă şi a sărit la bordul celuilalt vas, aterizând pe puntea 
deschisă, din lemn de tec, în spatele salonului. Din fericire, briza 
împingea flăcările spre prova, iar secţiunea pupa încă nu suferise 
efectele incendiului. Dacă voia să mai găsească pe cineva în 
viaţă, trebuia să se mişte cu iuţeală, înainte ca iahtul cu linii 
cândva elegante să fie înghiţit de adânc. Zgomotul produs de 
incendiul care se extindea incontrolabil amintea de cel făcut de o 
locomotivă cu aburi care goneşte pe şine. 

Pitt a trecut în fugă prin salon, dar nu a văzut pe nimeni. O 
verificare rapidă a cabinelor elegante din burta iahtului l-a 
lămurit că membrii echipajului şi căpitanul fugiseră de acolo. A 
încercat să urce pe scara mochetată cu pluş spre timonerie, dar 
a dat de un zid de flăcări care l-au silit să bată în retragere. 
Simţea deja în nas şi în plămâni usturimea produsă de fumul 
gros. Ochii îi lăcrimau de la fumul înţepător şi îi simţea de parcă 
i-ar fi luat foc în orbite. Cu părul şi sprâncenele pârlite, era cât pe 
ce să abandoneze cercetarea, când, ajuns în bucătărie, s-a 
împiedicat de corpul cuiva. S-a aplecat şi a rămas stupefiat când 
a descoperit că era o femeie care nu avea pe ea decât un bikini. 
După ce a ridicat-o şi a pus-o pe umăr ca pe un sac, a ieşit cu 
greu până pe puntea pupa, tuşind şi ştergându-şi ochii cu mâna 
rămasă liberă. 

Gunn a evaluat imediat situaţia creată şi a adus nava şi mai 
aproape de iaht, până când bordurile lor s-au ciocnit uşor. Apoi s- 
a grăbit să iasă din timonerie şi a preluat femeia fără cunoştinţă 
pe care Pitt i-a întins-o peste balustradă. Arşiţa flăcărilor 
începuse să facă băşicuţe în vopseaua bordului navei de 
cercetări, de aceea Gunn s-a grăbit să aşeze încet femeia pe 
punte, observând doar că avea părul lung şi roşcat, după care a 

fugit înapoi în timonerie ca să îndepărteze Poco Bonito de iahtul 
incendiat. 

Pitt, abia reuşind să vadă pe unde calcă, s-a apropiat de 
femeie şi i-a luat pulsul, constatând că acesta era regulat. Şi 
respiraţia îi era normală. l-a dat părul roşu ca focul la o parte de 
pe frunte şi a observat un cucui mare cât un ou. A presupus că 
femeia îşi pierduse cunoştinţa în momentul coliziunii. Faţa, 
braţele şi picioarele lungi şi frumoase arătau bine bronzate. 
Chipul îi era frumos dăltuit, cu un ten fără cusur şi cu buze pline 
şi senzuale. Nasul puţin ridicat în sus i se potrivea perfect cu 
faţa. Cum ochii îi erau închişi, Pitt nu a putut vedea ce culoare 
aveau. Era o femeie foarte atrăgătoare, cu corpul mlădios ca al 
unei dansatoare. 

Renee a mai aruncat o ladă cu flotoare de năvod peste bord şi 
s-a grăbit să vină lângă femeia care stătea întinsă pe punte. 

— Ajută-mă să o duc jos, a spus ea. De restul o să mă ocup eu. 
Încă parţial orbit, Pitt a cărat femeia pe scara ce ducea spre 
cabina lui şi a aşezat-o pe pat. 

— Are o contuzie urâtă la frunte, a spus el, dar cred că-şi va 
reveni. Dă-i nişte aer dintr-o butelie ca s-o ajuţi să elimine fumul 
din plămâni. 

Pitt a revenit pe punte exact la momentul potrivit pentru a 
asista la scufundarea iahtului. 

Aluneca încet sub apă, cu corpul şi suprastructura până mai 
adineauri de culoarea levănţicii, acum însă înnegrite de incendiu 
şi mânjite de mâzga. Un sfârşit trist şi patetic pentru o navă atât 
de frumoasă. 

Corpul tribord al catamaranului se scufundase complet sub 
apă cenuşie. Babordul a rămas în aer câteva secunde, în timp ce 
suprastructura a alunecat încet sub suprafaţa apei, lăsând în 
urmă un vârtej de abur şi fum. Elicele lucioase din bronz au sticlit 
în soare, apoi au dispărut şi ele. Cu excepţia şuieratului apei la 
contactul cu flăcările, iahtul s-a dus la fund în tăcere, fără 
zbatere, de parcă ar fi vrut să-şi ascundă undeva rănile. Ultima 
imagine care a persistat a fost flamura pe care era pictat calul 
auriu. Apoi, marea indiferentă a înghiţit-o şi pe ea. 

După ce a iahtul a dispărut, motorina a ieşit la suprafaţă şi s-a 
împrăştiat peste noroiul cenuşiu, trasând dungi în toate nuantele 
curcubeului, ce străluceau în soare. Au apărut şi bule de aer care 
s-au spart şi tot felul de resturi, care au părut să rămână pe loc, 
aşteptând să fie cărate către vreun țărm îndepărtat de curenţi şi 

de maree. 

Intorcând spatele tragediei, Pitt a intrat în timonerie. Cioburile 
împrăştiate pe toată puntea au scrâşnit sub tălpile lui. 

— Cum ţi se pare, Rudi? Reuşim să ajungem la mal sau pornim 
cu pluta? 

— Cred că reuşim dacă Al menţine motorul în funcţiune, iar 
Patrick face faţă inundaţiei de la pupa, lucru puţin probabil. Apa 
pătrunde mai repede decât pot scoate pompele. 

— Mai luăm apă şi prin găurile de gloanţe făcute sub linia de 
plutire. 

— În magazia de jos avem o prelată mare. Dacă o putem 
cobori peste etravă ca o mască, am putea reduce pătrunderea 
apei, iar pompele ar face faţă. 

Pitt şi-a dat seama că secţiunea prova a navei se scufundase 
deja cu peste şaizeci de centimetri. 

— Mă ocup cu de asta. 

— Să nu-ţi ia prea mult, l-a prevenit Gunn. Eu dau înapoi, ca 
să mai reduc debitul apei care inundă. 

Pitt a băgat capul pe tambuchiul care ducea la sala 
motoarelor. 

— Al, cum merge distracţia acolo? 

Giordino şi-a făcut apariţia şi a privit în sus spre Pitt. Stătea 
până la genunchi în apa amestecată cu noroi, hainele îi erau 
leoarcă, iar mâinile, braţele şi faţa îi erau mânjite de ulei. 

— Abia reuşesc să fac faţă şi, crede-mă, nu-i deloc distractiv. 

— Poţi să mă ajuţi puţin aici, sus? 

— Doar câteva clipe, să desfund pompele de la santină. 
Mizeria asta le înfundă şi trebuie să curăţ filtrele la fiecare câteva 
minute. 

Pitt a coborât şi a trecut prin dreptul cabinelor, ajungând la 
magazia de materiale, unde a găsit o prelată mare, împăturită. 
Era grea şi greu de manevrat, dar a reuşit să o târâie în sus pe 
trepte şi prin tambuchi, până pe puntea pupa. Giordino i s-a 
alăturat curând, arătând de parcă tocmai ar fi fost scos dintr-un 
butoi cu gudron şi, împreună, au desfăcut prelata şi i-au legat 
capetele cu frânghie din nailon. De două dintre capete au legat 
bucăţi smulse din motorul lovit de rachetă. După ce au terminat, 
Pitt s-a răsucit şi i-a făcut semn lui Gunn să reducă viteza de 
mers înapoi. 

impreună, el şi Giordino au azvârlit prelata peste prova 
strivită, până ce aceasta a ajuns în apă, ţinând de toate capetele 

frânghiilor. Au aşteptat până când latură cu greutăţi s-a 
scufundat încet în mâzga. Apoi Pitt a strigat către Gunn: 

— Hei, porneşte înainte, dar încet! 

Pitt şi Giordino au rămas de o parte şi de alta a provei şi au 
tras frânghiile până când capătul cu greutăţi a rămas atârnat sub 
rămăşiţele etravei. Apoi au legat frânghiile de la partea de jos şi 
au tras în sus capetele superioare, până când prelata a rămas 
întinsă peste secţiunea avariată, reducând mult pătrunderea 
apei în interior. Imediat ce frânghiile au fost fixate bine, Pitt a 
ridicat tambuchiul provei şi l-a întrebat pe Dodge: 

— Cum stăm, Patrick? 

— Aţi reuşit ceva, a răspuns acesta, extenuat, dar surâzător. 
Aţi redus pătrunderea apei cu vreo 80%. Acum pompa va putea 
face faţă. 

— Trebuie să mă întorc în sala motoarelor, a anunţat Giordino. 
Lucrurile nu arată prea bine acolo. 

— Nici tu nu arăţi prea grozav, i-a spus Pitt zâmbind şi şi-a 
petrecut un braţ pe după umărul lui. Să mă înştiinţezi dacă ai 
nevoie de ajutor. 

— M-ai încurca. In două ore rezolv problema. 

Apoi Pitt a intrat în timonerie. 

— Rudi, pornim la drum. Am peticit nava destul de bine. 

— Suntem norocoşi că sistemul de comandă computerizată a 
navigaţiei a rămas intact. Am programat cursul către Barra del 
Colorado, în Costa Rica. Un vechi amic de-al meu de pe vremea 
când lucrăm în marină s-a retras acolo şi locuieşte în apropierea 
unei staţiuni de pescuit sportiv. Putem trage la docul lui să facem 
reparaţiile necesare pentru călătoria de întoarcere până la 
şantierul naval NUMA din Fort Lauderdale. 

— inteligentă soluţie, a zis Pitt şi a făcut un gest către 
misteriosul  vas-container de dimensiuni uriaşe aflat la 
descărcare. Am da de necazuri dacă ne-am duce într-acolo. Mai 
bine să ne păzim decât să ne pară rău. 

— Ai dreptate. Dacă autorităţile nicaraguane află că am 
scufundat un iaht în apele lor teritoriale, ne arestează. Apoi şi-a 
şters cu o cârpă firicelul de sânge ce-i curgea pe obraz, dintr-o 
tăietură. Ce spune femeia pe care ai salvat-o? 

— Aflu imediat ce se dezmeticeşte. 

— Vrei să iei legătura cu amiralul ca să-i prezinţi situaţia sau o 
fac eu? 

— Mă ocup şi de asta. 

Pitt a intrat în bucătărie şi s-a aşezat la un computer folosit de 
echipaj mai mult pentru jocuri, e-mail şi, când şi când, pentru 
internet. A tastat numele iahtului, Epona şi a aşteptat. Intr-o 
clipă, pe ecran i-a apărut imaginea unui cal şi o scurtă descriere. 
Pitt a memorat mai tot ce-l interesa, a închis computerul şi a 
ieşit. 

În culoarul ce separa cabinele a întâlnit-o pe Renee. 

— Cum se simte? 

— Dacă ar fi după mine, aş azvârli-o fără prea multă vorbă 
peste bord. E cumplit de arogantă. 

— Chiar aşa? 

— Mai rău. Abia şi-a revenit şi a început să-mi facă probleme. 
Nu numai că face pe autoritară, dar mai şi vorbeşte în spaniolă. 
Renee a făcut o pauză şi a surâs cu şiretenie. Dar se preface. 

— Cum de ţi-ai dat seama? 

— Pe mama o chema Ybarra. Vorbesc spaniola mai bine decât 
musafira noastră. 

— Nu vrea să răspundă în engleză? a întrebat-o Pitt. 

Renee a clătinat din cap. 

— Cum ţi-am spus, joacă teatru. Vrea să credem că a fost o 
biată mexicancă angajată să slugărească la bucătărie. Dar 
machiajul şi ţinuta o dau de gol, e clar. Tipa are clasă. Nici vorbă 
să fie servitoare. 

Pitt şi-a scos pistolul din tocul de la brâu. 

— la să mă joc puţin de-a durul cu ea. A pătruns în cabină în 
care se afla oaspetele misterios, s-a apropiat de ea şi, calm, i-a 
lipit gura ţevii de nas. Imi pare rău că trebuie să te ucid, 
dulceaţo, dar nu ne putem permite să lăsăm martori. Sper că 
mă-nţelegi. 

Femeia a făcut ochii mari, privind cruciş către pistol. Brusc, 
simțind răceala ţevii şi privind în ochii verzi şi impenetrabili ai lui 
Pitt, buzele au început să-i tremure. 

— Nu, nu, te rog! a strigat ea în engleză. Nu mă ucide! Am 
bani. Lasă-mă în viaţă şi te fac bogat. 

Pitt a ridicat privirea spre Renee, care rămăsese cu gura 
căscată, încă nesigură dacă Pitt nu voia cumva să o împuşte pe 
femeie. 

— Renee, tu vrei să fii bogată? 

Renee a intrat în joc şi a preluat rolul oferit. 

— Păi avem deja o tonă de aur ascuns la bord. 

— Dar nu uita de rubine, smaralde şi diamante, a glumit Pitt. 

— S-ar putea să ni se înmoaie inima şi să nu o dăm ca hrană 
rechinilor vreo două zile, dacă ne spune ce-i cu corabia piraţilor 
şi de ce am fost urmăriţi cu gândul de a fi omorâţi şi de a ni se 
scufunda vasul. 

— Da. Da, vă rog! a răspuns femeia pe nerăsuflate. Vă spun 
tot ce ştiu. 

Lui Pitt nu i-a scăpat o sticlire în ochii căprui ca ambră, semn 
că nu trebuia să o creadă. 

— Te ascultăm. 

— lahtul ne-a aparţinut mie şi soţului meu, a început ea. 
Călătoream de la Savannah prin Canalul Panama până la San 
Diego, când s-a apropiat de noi un vas pescăresc aparent 
nevinovat, al cărui căpitan ne-a solicitat nişte medicamente ca 
să trateze un marinar rănit. Din nefericire, David, soţul meu, a 
căzut în capcana întinsă şi, până să ne dezmeticim, piraţii au 
urcat la bord. 

— lartă-mă că te întrerup, a spus Pitt, eu mă numesc Dirk Pitt, 
iar ea e Renee Ford. 

— Şi eu îmi cer scuze că nu v-am mulţumit pentru că m-aţi 
salvat. Rita Anderson. 

— Şi ce s-a întâmplat cu soţul tău şi cu echipajul? 

— Au fost ucişi şi cadavrele au ajuns în ocean. Pe mine m-au 
cruțat pentru că au socotit că le puteam fi de folos în atragerea 
altor vase. 

— Cum asta? a întrebat-o Renee. 

— Au zis că, dacă cineva de pe un vas vede o femeie în bikini 
pe punte, s-ar putea apropia suficient de mult pentru a uşura 
atacul. 

— lar ăsta a fost singurul motiv pentru care te-au lăsat în 
viaţă? a întrebat-o Pitt cu o expresie de îndoială. 

Ea a încuviinţat fără un cuvânt. 

— Ai idee cine erau şi de unde veneau? 

— Erau bandiți din Nicaragua care aleseseră să devină pirați. 
Eu şi soţul meu fuseserăm avertizaţi să nu navigăm prin zona 
aceea, dar, în apropierea coastelor, apa părea fără pericole. 

— Ciudat lucru, nişte pirați locali care ştiu să piloteze 
elicoptere, mormăit Renee în barbă. 

— Câte vase au capturat şi au distrus folosindu-se de iahtul 
vostru? a insistat Pitt. 

— Eu ştiu de trei. Intr-un caz, echipajul a fost ucis, iar vasul 
scotocit în căutare de lucruri de valoare, după care l-au 

scufundat. 

— Unde te aflai când am pintenat iahtul? a întrebat-o Renee. 

— Deci asta s-a întâmplat? a răspuns ea visătoare. Eram 
încuiată în cabina mea. Am auzit zgomot de explozii şi de arme. 
Apoi am simţit o izbitură puternică, iahtul s-a zguduit, după care 
a izbucnit incendiul. Ultimul lucru pe care mi-l amintesc înainte 
de a leşina a fost că peretele cabinei s-a prăbuşit peste mine. 
Când m-am trezit, eram aici, pe vasul vostru. 

— lţi mai aduci aminte de ceva petrecut înainte de coliziune şi 
de incendiu? 

Rita a scuturat rar din cap. 

— Nimic. M-au ţinut prizonieră în cabină şi m-au scos afară 
doar când se pregăteau să vă captureze vasul. 

— Ce rost avea holograma corabiei-fantomă? a întrebat-o 
Renee. Părea mai curând o găselniţă pentru a face vasele să se 
îndepărteze din zonă decât un act pirateresc. 

Rita s-a uitat nedumerită la Renee. 

— Hologramă? Nici nu ştiu sigur ce e aia. 

Pitt a surâs în barbă. Avea toate motivele să creadă că Rita 
Anderson inventa o poveste pentru adormit copiii. Renee avea 
dreptate. Machiajul nu indică nici pe departe că aceasta era o 
femeie care îşi văzuse soţul ucis, apoi fusese tratată cu cruzime 
de pirați. Rujul bej-trandafiriu cu o strălucire deosebită, prea bine 
aplicat, ochii desenaţi cu un creion de calitate şi fondul de ten 
care îi punea în evidenţă fruntea - toate sugerau o viaţă dusă în 
lux. A hotărât să o atace decisiv, urmărind-o în acelaşi timp, ca 
să-i vadă reacţia. 

— Ce legătură ai cu Odyssey? a întrebat-o el pe neaşteptate. 

La început, femeia n-a priceput. Apoi şi-a dat treptat seama că 
oamenii din faţa ei nu erau simpli pescari. 

— Nu ştiu la ce vă referiţi, a încercat ea să câştige timp. 

— Soţul tău nu a fost angajat al concernului Odyssey? 

— De ce mă întrebi asta? a izbucnit ea, trăgând de timp ca să 
găsească un răspuns convingător. 

— Pe vasul vostru am văzut aceeaşi imagine, un cal, ca pe 
emblema companiei Odyssey. 

Sprâncenele îngrijite şi desenate frumos au tresărit agitate. „E 
o bună actriţă, se gândi Pitt, foarte bună. Nu se dă bătută cu 
una, cu două.” Incepuse să-şi dea seama că nu era soţia vreunui 
om bogat. Se simţea bine când comanda, când avea putere 
asupra altora. L-a amuzat episodul următor, când Rita a încercat 

un atac pe flancuri, încercând să răstoarne situaţia. 

— Dar voi cine sunteţi? a întrebat ea pe un ton poruncitor. Nu 
aveţi feţe de pescari. 

— Aşa e, a recunoscut Pitt, vorbind rar, pentru că efectul să fie 
mai convingător. Lucrăm la Agenţia Naţională a Statelor Unite 
pentru Studii Subacvatice şi Marine şi efectuăm o expediţie 
ştiinţifică pentru a descoperi sursa mâzgii cenuşii. 

Era ca şi cum ar fi pălmuit-o. Expresia calmă i s-a destrămat 
de parcă nici n-ar fi existat. Incapabilă să se stăpânească, a 
strigat: 

— Imposibil. Trebuia... 

Apoi şi-a dat seama de scăparea pe care o avusese şi a 
amuţit. 

— Trebuia să fim morţi în explozia din canalul Bluefields, a 
terminat Pitt în locul ei. 

— Ai ştiut de asta? a exclamat Renee, apropiindu-se brusc de 
pat, lăsând impresia că era gata să o strângă de gât pe Rita. 

— Sigur că a ştiut, a zis Pitt, luând-o cu blândeţe de braţ şi 
oprind-o să-şi verse mânia. 

— Dar de ce? a întrebat Renee. Ce-am făcut să merităm o 
asemenea moarte? 

Rita a refuzat să mai scoată vreo vorbă. Expresia de pe faţa ei 
s-a schimbat de la surpriză la furie amestecată cu ură. Lui Renee 
îi venea să-i tragă un pumn şi să-i strice machiajul. 

— Ce facem cu ea? 

— Nimic, i-a răspuns Pitt, ridicând din umeri. Ştia că nu o 
putea păcăli pe Rita. Mai mult nu putea scoate de la ea. [ine-o 
încuiată în cabină până ajungem în Costa Rica. O să-l pun pe 
Rudi să anunţe autorităţile ca să ne aştepte la chei şi să o 
aresteze imediat. 


Pitt se simţea epuizat. Era obosit de moarte, dar la fel se 
simțeau şi ceilalţi. Insă, înainte de a trage un pui de somn, mai 
avea ceva de făcut. A căutat din ochi în jur un şezlong, dar şi-a 
adus aminte că Renee îl aruncase peste bord pe singurul 
existent. S-a întins pe puntea curățată de sculele de pescuit care 
nu le slujiseră la nimic, s-a rezemat de un perete şi a format un 
număr pe telefonul prin satelit, Globalstar. 

Sandecker s-a arătat furios. 

— De ce nu mi-aţi comunicat nimic până acum? 

— Am fost ocupați, i-a răspuns Pitt cu glas reţinut. 

Apoi şi-a petrecut următoarele douăzeci de minute punându-l 
pe amiral la curent cu cele întâmplate. Acesta a ascultat 
răbdător, intervenind doar când Pitt a încheiat relatând discuţia 
avută cu Rita Anderson. 

— Ce legătură ar putea avea Specter cu toate astea? a 
întrebat Sandecker cu un glas care trăda nedumerirea. 

— Deocamdată, cred că deţine un secret pe care vrea să-l 
păstreze, motiv pentru care ucide echipajul oricărei nave care 
nimereşte întâmplător pe domeniul lui. 

— Am auzit că au contracte de construcţie cu chinezii în 
Nicaragua şi Panama. 

— Loren a adus vorba despre asta la masa pe care am luat-o 
cu ea acum câteva seri. 

— Voi cere o investigaţie a activităţilor companiei Odyssey, a 
promis Sandecker. 

— Te rog să-i verifici şi pe Rita şi pe David Anderson, precum 
şi un iaht pe nume Epona. 

— O să-i cer lui Yaeger să se ocupe imediat de asta. 

— Va fi interesant să vedem ce amestec are femeia asta în 
toată tărăşenia. 

— Aţi descoperit sursa mâzgii cafenii? 

— Am descoperit locul în care izvorăşte din fundul oceanului. 

— Atunci e un fenomen natural? 

— Patrick Dodge nu împărtăşeşte această părere, a spus Pitt, 
abia  reţinându-şi un căscat. Susţine că e imposibil ca 
ingredientele minerale care formează mâzga să se poată ridica 
de la fund de parcă ar ţâşni dintr-un tun. Crede că e un fenomen 
provocat artificial. Aici se petrece categoric ceva ciudat, care 
aminteşte de Zonă crepusculară. 

— Inseamnă că n-am făcut nici un progres, a constatat 
Sandecker. 

— Nu chiar, s-a opus Pitt cu discreţie. Mai am de făcut o 
expediţie pe cont propriu. 

— Am trimis un avion supersonic de transport spre aeroportul 
din apropiere de Rio Colorado Lodge, cu câţiva oameni la bord 
care să repare Poco Bonito, după care vor conduce vasul spre 
nord. Gunn, Dodge şi Ford vor fi aduşi la Washington. Aş vrea ca 
tu şi Al să-i însoţiţi. 

— N-am terminat treaba. 

Sandecker n-a mai comentat. Ştia de multă vreme că Pitt 
gândea în general foarte practic. 

— Ce planuri ai? 

Pitt a privit în depărtare spre şirurile de munţi împăduriţi care 
se întindeau de-a lungul coastei, având la poale plaje cu nisip 
alb. 

— Cred că o plimbare de la fluviul San Juan până la lacul 
Nicaragua ar fi interesantă. 

— Ce crezi că vei găsi atât de departe de mare şi de mâzga 
care ne preocupă? 

— Răspunsuri, a spus Pitt, călătorind deja cu gândul în susul 
fluviului. Răspunsuri la toată încurcătura asta. 

PARTEA A TREIA 
De la Odiseea la Odyssey 

Capitolul 24 


23 august 2006 
Bancul Navidad 


Unul dintre puţinele lucruri bune aduse de uraganul Lizzie 
fusese măturarea mâzgii cafenii de pe bancul Navidad. Apa de 
deasupra coralilor redevenise verde-albăstruie, de o claritate ce 
permitea vizibilitatea până la peste şaizeci de metri adâncime. 
Odată cu primenirea apei, peştii reveniseră în habitatul lor şi se 
instalaseră din nou acolo, ca şi când nici o furtună nu i-ar fi 
alungat cu puţin timp în urmă. 

In locul lui Sea Sprite a sosit un alt vas care urma să continue 
cercetările asupra construcţiei scufundate. Proiectat şi construit 
special ca navă de sprijin pentru scufundări şi cercetări 
arheologice în ape puţin adânci, Sea Yesteryear rareori opera în 
ape depărtate de țărm. Intre vestigiile la a căror explorare 
participase se numărau ruinele subacvatice ale Bibliotecii din 
Alexandria, Egipt, flota chineză scufundată de vânturile kamikaze 
în largul Japoniei, vechi corăbii comerciale suedeze şi ruseşti din 
Marea Baltică şi o serie de alte descoperiri istorice. 

Avea posibilitatea amarării în patru puncte, precum şi 
echipamente pentru scufundare atât în saturație, cât şi cu 
alimentare cu aer sau cu gaz de la suprafaţă. O deschidere 
semicirculară din centrul corpului navei era echipată pentru 
operaţiuni de scufundare şi pentru lansarea şi recuperarea 
vehiculelor robotice, inclusiv cu dispozitive de ridicare a unor 
artefacte de pe fundul mării. Laboratorul foarte spaţios ocupa 
întreaga secţiune pupa a navei şi deţinea echipamentele cele 
mai moderne pentru analiza şi conservarea obiectelor antice 
aduse la suprafaţă. 

Deşi cu o lungime de cincizeci de metri, scurtă pentru o navă 
de cercetare, Sea Yesteryear era largă şi încăpătoare, având 
lăţimea de cincisprezece metri. Două motoare diesel o făceau să 
navigheze cu douăzeci de noduri şi avea un echipaj din patru 
persoane şi o echipă de zece oameni de ştiinţă. Cei care 
lucraseră la bordul ei se mândreau că rescriseseră istoria 
maritimă. Şi, după cum decurgeau explorările de pe bancul 

Navidad, oamenii erau convinşi că se aflau în pragul celei mai 
mari descoperiri făcute vreodată. 

La început, arheologii marini care au examinat încăperile din 
piatră nu au fost siguri că structurile fuseseră făcute de mâna 
omului. Pe de altă parte, zona nu oferise foarte multe obiecte. Cu 
excepţia celor găsite pe patul din piatră şi în cazan, au mai fost 
descoperite câteva în bucătărie. Dar, pe măsură ce investigația 
avansa, au fost făcute din ce în ce mai multe descoperiri 
arheologice. O adevărată revelaţie a fost constatarea că 
structura respectivă se aflase cândva în aer liber, pe o colină. 
Acest lucru a ieşit la iveală când depunerile de pe o porţiune a 
peretelui din dormitor au fost periate cu minuţie şi cu grijă şi a 
devenit clar că încăperile nu fuseseră săpate în rocă, ci 
construite din pietre cioplite pe vremea când bancul Navidad era 
o insulă. 

Dirk stătea în laborator, alături de sora lui, examinând 
artefactele care fuseseră transportate cu grijă până în 
laboratorul de la bord şi introduse în tăvi pline cu apă de mare în 
pregătirea unui proces de conservare de durată. Cu delicateţe, a 
ridicat un colier de metal răsucit, lanţul ce fusese găsit pe patul 
din piatră. 

— Toate relicvele pe care le-am recuperat de pe pat şi din 
cazan au aparţinut unei femei. 

— E mai minuţios lucrat decât orice bijuterie produsă în 
prezent, a remarcat Summer, admirând lanţul din aur ce reflectă 
razele soarelui ce pătrundeau prin hublou. 

— Până voi reuşi să fac o comparaţie cu înregistrările 
arheologice din arhivele europene, mă văd silit să presupun că 
provine din Epoca Bronzului Mijlociu. 

Vocea celui care vorbise era calmă şi precisă, ca sunetul 
picăturilor unei ploi blânde de vară pe un acoperiş metalic. 
Aparţinea doctorului Jeffrey Parks, care semăna cu un lup 
precaut, având faţa mică şi falca ceva mai proeminentă. Avea 
aproape 2,15 metri înălţime, motiv pentru care stătea 
permanent aplecat ca şi cum ar fi privit din stratosfera. Fost 
jucător de baschet în echipa campioană a colegiului la care 
studiase, trecuse pe tuşă din cauza unei accidentări grave la un 
genunchi şi apoi renunţase definitiv la sport. De aceea se 
apucase să studieze arheologia marină, reuşind până la urmă să- 
şi ia doctoratul cu un studiu asupra oraşelor antice scufundate. 
Amiralul Sandecker îl invitase să participe la expediţie datorită 

cunoştinţelor lui deosebite în acel domeniu special. 

Parks a păşit de-a lungul mesei lungi, încărcate cu recipiente 
deschise în care se găseau obiectele descoperite şi s-a oprit în 
faţa unei table montate pe un perete despărțitor, pe care 
fuseseră expuse peste cincizeci de fotografii făcute în interiorul 
edificiului scufundat. Apoi, folosind capătul cu gumă de şters al 
unui creion, a bătut uşor în montajul de fotografii înfăţişând 
planul clădirii. 

— Aici nu e vorba de un oraş sau o fortăreață. Nu au fost 
descoperite alte construcţii în afară de cea pe care aţi găsit-o 
voi. S-ar putea spune că era un conac din vremurile acelea sau 
un mic palat care a devenit mormântul unei femei din elita 
societăţii. Probabil o regină sau înaltă preoteasă, suficient de 
bogată ca să-şi comande propriile bijuterii. 

— Păcat că n-a mai rămas nimic din ea, a spus Summer. Nici 
măcar urme ale craniului. Până şi dinţii au dispărut. 

Parks a schiţat o strâmbătură din buze. 

— Oasele i-au dispărut cu secole în urmă, împreună cu 
îmbrăcămintea, la scurt timp după ce construcţia a fost inundată 
de mare. S-a deplasat către o fotografie de mari dimensiuni, 
făcută înainte de ridicarea obiectelor de pe pat şi a atins cu 
creionul din nou o imagine mărită a unei armuri din bronz. 
Probabil că a fost o luptătoare care îi conducea pe bărbaţi în 
luptă. Cuirasa de aici pare făcută dintr-o singură piesă şi trebuia 
trasă peste cap, ca un pulover confecţionat din metal. 

Summer s-a întrebat cum i s-ar fi potrivit acea cuirasă. Citise 
că, în epoca aceea, femeile aveau o statură impresionantă, însă 
armura părea prea mică pentru torsul ei. 

— Cum Dumnezeu a ajuns aici? 

— N-am idee, i-a răspuns Parks. Ca arheolog tradiţional, care 
se presupune că nu crede în contactul dintre Americi şi alte părţi 
ale lumii înainte de Columb, mă văd obligat să afirm că avem de 
a face cu o farsă bine gândită pe care au pus-o la cale spaniolii 
undeva după anul 1500. 

Summer s-a încruntat. 

— Doar nu crezi aşa ceva?! 

Pe faţa lui Parks a apărut o umbră de zâmbet. 

— Nu prea. Mai ales după ce am văzut aici. Dar, până nu 
putem dovedi cum au ajuns obiectele acestea pe bancul 
Navidad, controversa va zgudui lumea specialiştilor în istoria 
antică. 

Summer a încercat să-şi impună punctul de vedere. 

— Dar era posibil ca navigatorii antici să traverseze oceanul. 

— N-a zis nimeni că era imposibil. Oamenii au traversat 
Atlanticul şi Pacificul cu tot felul de ambarcaţiuni, începând cu 
cele făcute din piei de vită şi până la bărci cu pânze de doi-trei 
metri lungime. E foarte posibil ca pescari din Japonia sau Irlanda 
să fi fost împinşi de furtună până în apropierea Americilor. 
Arheologii admit că există diferite dovezi ciudate care sugerează 
influenţa europeană şi asiatică asupra artei şi arhitecturii din 
America Centrală şi de Sud. Cu toate acestea, acolo nu s-au 
descoperit obiecte despre care să se afirme cu certitudine că 
provin din partea europeană a oceanului. 

— Tatăl nostru a descoperit dovezi ale prezenţei vikingilor în 
Statele Unite, a insistat Summer. 

— lar el şi Giordino au descoperit în Texas obiecte aparţinând 
Bibliotecii din Alexandria, a adăugat Dirk. 

Park a ridicat din umeri. 

— Realitatea este că şi obiecte provenind din cele două 
Americi ar trebui să apară în urma săpăturilor din Europa sau din 
Africa. 

— Aha, a făcut Summer, prinzând momentul prielnic, atunci 
cum se explică urmele de nicotină şi de cocaină descoperite în 
mumiile egiptene? Tutunul şi frunzele de coca proveneau 
exclusiv din Americi. 

— M-am gândit eu că o să vii cu acest argument, a spus Parks 
şi a oftat. Egiptologii încă nu s-au pus de acord asupra acestei 
chestiuni. 

Summer a rămas pe gânduri. 

— Am putea găsi răspunsul în adânc? 

— Tot ce se poate, a recunoscut Parks. Biologii noştri marini 
examinează depunerile descoperite pe ziduri, iar specialistul în 
fitochimie studiază resturile de viaţă vegetală pentru a stabili o 
dată aproximativă a scufundării clădirii. 

Summer părea pierdută în propriile gânauri. 

— Sub stratul de depuneri n-ar putea exista inscripţii, ceva ce 
ar fi putut scăpa arheologilor? 

Parks a pufnit în râs. 

— Celţii timpurii nu au lăsat obiecte de artă sau documente 
scrise care să le descrie cultura. Ar fi puţin probabil să 
descoperim inscripţii săpate în piatră - doar dacă ne înşelăm în 
privinţa datării Naviniei. 

— Navinia? 

Parks a consultat un plan realizat pe computer, care înfăţişa 
arhitectura structurii scufundate, aşa cum arăta probabil la data 
construcţiei. 

— E un nume bun, nu crezi? 

— Foarte bun, l-a aprobat Dirk, apoi s-a uitat la Summer. Ce-ar 
fi ca noi doi să ne scufundăm mâine-dimineaţă şi să căutăm cu 
atenţie inscripţii pe ziduri? In plus, cred că ar trebui să ne 
închinăm pentru ultima dată marii preotese. 

— Să nu staţi prea mult acolo, le-a spus Parks. Căpitanul ne-a 
anunţat că la prânz va ridica ancora. Vrea ca obiectele găsite să 
ajungă cât mai curând la Fort Lauderdale. 

Când au ieşit din laborator, Summer l-a privit pe Dirk cu o 
licărire de curiozitate în ochi. 

— De când te-a copleşit nostalgia? 

— E o metodă practică de a-mi lecui nebunia. 

— La care nebunie te referi? l-a întrebat ea sec. 

El a măsurat-o cu un zâmbet strâmb. 

— Am o bănuială că s-a pierdut din vedere ceva important. 


Ştiind de unde să continue cercetările, cei doi fraţi au pătruns 
direct în anticameră. Încăperile erau pustii. Cu doar o zi în urmă, 
arătaseră că sala de aşteptare a unui aeroport. Oamenii de 
ştiinţă analizaseră fiecare colţişor şi fiecare cotlon. După ce toate 
obiectele antice fuseseră ridicate şi puse la conservare la bordul 
lui Sea Yesteryear şi după ce investigaţiile aproape se 
încheiaseră, cercetătorii reveniseră în laboratoare, completând şi 
evaluând datele. Dirk şi Summer deveniseră stăpâni peste 
încăperile din adânc. Cum nu mai aveau în jur nici un arheolog 
care să îi supravegheze, nu vedeau nici un motiv să trateze 
zidurile cu aceeaşi delicateţe. 

Aşa cum plănuiseră şi-au început cercetarea în încăperea de la 
intrare, Summer examinând un zid, iar Dirk, pe celălalt, 
îndepărtând toate depunerile cu şpacluri, până au ajuns la piatra 
curată, conştienţi că în ochii oricărui arheolog conştiincios 
comiteau un sacrilegiu. S-au ocupat de ziduri răzuind dâre lungi 
pe orizontală, concentrându-se asupra zonelor situate la înălţimi 
între 1,20 şi 1,50 metri de la podea, întrucât în urmă cu trei mii 
de ani înălţimea medie a oamenilor era cu câţiva centimetri mai 
scăzută decât a celor care trăiau în prezent, nivelul ochilor 
trebuie să fi fost mai jos. Ghidându-se după această realitate 

istorică, Dirk şi Summer hotărâseră să-şi reducă aria cercetărilor. 

Munca se dovedea anevoioasă. După o oră de verificare fără 
nici un rezultat, au revenit pe Sea Yesteryear ca să-şi ia alte 
butelii de oxigen. Deşi toate navele pentru scufundători erau 
dotate cu camere de decompresiune, Dirk verifica meticulos 
tabelele de scufundare pe computer pentru a se feri de boala de 
cheson. După douăzeci de minute din a doua scufundare şi după 
ce trecuseră deja de anticameră, pătrunzând mai adânc în holul 
lung, Summer a bătut brusc cu mânerul şpaclului în perete ca să 
îi atragă atenţia lui Dirk. El a înotat imediat până lângă ea şi a 
privit atent la secţiunea de zid pe care ea o curăţase şi spre care 
arăta cu emoție. 

Peste o porţiune cu depuneri ea zgâriase cuvântul 

PICTOGRAME. 
_ Dirk a dat aprobator din cap şi a făcut un semn de încurajare. 
impreună, cu gesturi febrile, s-au apucat să curețe pietrele de 
depuneri, slujindu-se de mănuşi, pentru a nu deteriora urmele 
preţioase care apăreau treptat în lumina scăzută. In cele din 
urmă, imaginile cioplite în piatră au ieşit clar la vedere. 
Conştienţi că se dovediseră mai inspirați decât profesioniştii şi că 
priveau pentru prima oară ceva ce nimeni nu văzuse de trei mii 
de ani, cei doi au avut un sentiment de triumf. 

Pictogramele ofereau indiciile atât de căutate pentru a explica 
misterul clădirii scufundate. Dirk a îndreptat lanterna de 
scufundător spre desenele în piatră pentru a evidenția detaliile. 
Continuându-şi cercetările, au descoperit că scrijeliturile fuseseră 
făcute pe ambele laturi ale holului, în două benzi late de aproape 
şaizeci de centimetri şi situate la o înălţime cuprinsă între 1,20 şi 
1,50 metri deasupra nivelului pardoselii. Structura şi succesiunea 
desenelor semănau cu cele de pe Tapiseria Bayeux, care ilustra 
bătălia de Hastings din 10665. 

Dirk şi Summer au privit cu un respect aproape religios 
scenele care înfăţişau bărbaţi navigând în corăbii. Arătau ciudat, 
cu ochi mari şi rotunzi şi cu bărbi stufoase. Ca arme aveau 
pumnale lungi, săbii scurte curbate şi topoare de luptă cu tăişul 
arcuit. Câţiva soldaţi se aflau în care, dar majoritatea luptau pe 
jos. 


13 Tapiserie (de fapt broderie) de 50 cm x 70 m, presupusă a data din 
secolul al XI-lea, în care cele 72 de scene de luptă spun povestea 
detaliată a bătăliei decisive din cadrul cuceririi Angliei de către 
normanzi, (n.red.). 

Erau unele scene de luptă foarte sângeroase. Păreau să 
descrie mai multe bătălii din cadrul unui război îndelungat. 
Existau şi câteva imagini care înfăţişau femei cu pieptul dezgolit, 
aruncând sulițe în duşmani. 

Summer şi-a trecut mâna înmănuşată peste siluetele femeilor. 
S-a răsucit spre Dirk şi i-a aruncat un zâmbet de superioritate. 

Scenele începeau cu o serie de corăbii lăsând în urmă un oraş 
în flăcări. Ceva mai departe, corăbiile apăreau răvăşite de 
furtuni, după care urmau scene de luptă pe uscat, împotriva unor 
creaturi cu un aspect straniu. In partea de jos, se vedea cum 
doar o corabie rămăsese din toată flotă, restul fiind distruse. Apoi 
vasul era prezentat înfruntând o furtună. Spre capăt, o imagine 
înfăţişa o femeie şi un bărbat îmbrăţişându-se înainte ca acesta 
din urmă să urce pe o ambarcaţiune ce arăta ca o plută cu 
pânze. 

Dăltuită în piatră de mâna unui artist antic, cronica pe care o 
descoperiseră rămăsese la fundul oceanului vreme de mii de ani, 
nevăzută de ochii nimănui. Dirk şi Summer s-au privit fericiţi şi 
uşuraţi, pentru că nu-şi imaginaseră că vor găsi ceva atât de 
extraordinar şi de neaşteptat. 

Dirk a făcut semn către ieşire. A stins lanterna şi, împreună, s- 
au întors şi au înotat spre suprafaţă, lăsând comoara nepreţuită 
celor ce aveau să revină curând pentru a fotografia şi a revela 
pictogramele în deplina lor strălucire. 


237 


Capitolul 25 


Poco Bonito a trecut de gura fluviului Rio Colorado la începutul 
după-amiezii, din ape în care se mai vedeau urme de mâzga 
cafenie în altele care aveau o culoare verzuie din cauza algelor. 
Cerul era presărat cu nori mari, care slobozeau câte o ploaie 
uşoară când treceau prin dreptul soarelui. Membrii echipajului 
NUMA stăteau pe punte făcând semne amicale micilor bărci de 
pescuit care treceau în viteză pe lângă ei, cu motoarele 
exterioare bâzâind ca nişte viespi înfuriate; pescarii îşi etalau cu 
mândrie trofeele: tarpon, crapi de mare şi baracude. Oamenii 
dintr-o barcă şi-au arătat încântarea faţă de ziua de pescuit 
ridicând sticle de bere în sus când au trecut pe lângă nava 
beteagă. Doi dintre pescari au ridicat în aer un tarpon care, după 
cum arăta, părea să aibă mai bine de cincizeci de kilograme. 

Gunn a condus Poco Bonito încet, rămânând aproape de mal, 
ca să nu încurce bărcile mici din fibră de sticlă, ocolind 
geamandurile şi tăind coturile ascuţite ale fluviului. A rotit timona 
pe jumătate, aşezând prova pe un curs dincolo de Popasul Rio 
Colorado, până în preajma unui doc de unde pornea o pasarelă 
acoperită, mărginită de flori, care ducea până la o casă mare, 
aşezată într-un luminiş de palmieri. 

— Parcă e desprins din rai, a spus Renee, admirând 
frumuseţea egalabilă a pădurii tropicale care înconjura casa, 
construită din piatră vulcanică şi cu acoperişul lucrat din frunze 
de palmier. 

— Un adevărat paradis pentru pescari, a spus Gunn, din 
timonerie. A fost construită de un vechi prieten de facultate, Jack 
McGee. Dacă-ţi plac fructele de mare, o să te bucuri din plin de 
peşte preparat în toate felurile. Omul a strâns mii de reţete din 
toată lumea şi a scris câteva cărţi pe tema asta. 

Pitt a sărit pe doc, a luat parâmele aruncate de Giordino şi le-a 
legat de tacheţi. Potrivit legii, au rămas în apropierea vasului 
până când documentele le-au fost verificate de grăniceri, care s- 
au arătat surprinşi de avariile suferite de Poco Bonito. Renee şi-a 
folosit cunoştinţele de spaniolă pentru a însăila o poveste despre 
felul în care scăpaseră de o flotilă a unor pirați care făceau trafic 
de droguri, la fel de sângeroşi ca strămoşii lor care prădaseră în 
vechime în zona dintre fluviul Orinoco şi istmul Panama. Întrucât 

incidentul se petrecuse în apele nicaraguane, nu li s-a cerut să 
dea o declaraţie. Rita Anderson era însă greu de explicat. Nu 
avea acte personale şi, cum Pitt şi Gunn nu voiau să explice 
prezenţa ei la bordul navei, Renee a legat-o fedeleş şi i-a pus un 
căluş la gură, după care ea şi Giordino au ascuns-o într-un dulap 
din camera motoarelor. Grănicerii au făcut o inspecţie 
superficială a vasului şi nu aveau chef să-şi păteze uniformele 
curate şi scrobite intrând în camera motoarelor după ce îl 
văzuseră pe Giordino arătând ca James Dean în urma erupției 
puţului de ţiţei în filmul Uriaşul. 

După ce grănicerii au urcat pe doc şi nu-i mai puteau auzi, 
Dodge s-a întors spre Pitt şi i-a spus: 

— De ce o tratăm pe doamna Anderson ca pe o criminală şi o 
ţinem prizonieră? Doar soţul ei a fost ucis de piraţii care i-au 
sechestrat iahtul. 

— Nu e ceea ce crezi, i-a spus Renee fără alte explicaţii. 

Pitt nu i-a scăpat pe grăniceri din ochi până când i-a văzut 
urcând într-un vehicul Land Rover şi părăsind docul pe un drum 
înnoroit. 

— Renee are dreptate. Doamna Anderson nu e o sfântă. E 
amestecată până peste cap în tot felul de afaceri necurate. 
Amiralul Sandecker a contactat autorităţile din Costa Rica, iar 
acestea au fost de acord să o aresteze şi să iniţieze o anchetă. 
Oamenii legii trebuie să sosească dintr-o clipă în alta. 

Renee a coborât scara către cabine, spunând: 

— Mă duc să o pregătesc pe prinţesă. 

Imediat ce ea a dispărut pe trepte, pe aleea ce ducea spre doc 
a apărut Jack McGee, care s-a apropiat cu paşi vioi. Era un bărbat 
cu chipul ars de soare, înjur de cincizeci de ani. Avea părul blond, 
fără nici un fir cărunt, la fel şi mustaţa pe care o purta ca Wyatt 
Earp!*. Ochii căprui, destul de îndepărtați de nas, îi dădeau 
înfăţişarea unui animal permanent în alertă pentru a nu fi atacat 
de un prădător. Purta un şort bleumarin, o cămaşă înflorată şi o 
şapcă roasă de ofiţer de marină, care părea să fi trecut prin cel 
de-al Doilea Război Mondial. 

Gunn i-a ieşit în întâmpinare şi cei doi şi-au strâns mâna, după 


14 Wyatt Earp (1848-1929), personaj legendar al Vestului american, 
care a dus o viaţă aventuroasă, fiind rând pe rând vânător de bizoni, 
conducător de diligenţă, ajutor de şerif, miner, căutător de aur, om de 
afaceri în domeniul imobiliar şi al jocurilor de noroc, implicat împreună 
cu fraţi săi în faimoasa luptă între pistolari de la OK Corral. (n.tr.). 

care s-au îmbrăţişat. 

— Jack, de fiecare dată când te întâlnesc pari mai tânăr cu 
zece ani. 

— Asta pentru că ne vedem o dată la zece ani. 

McGee l-a salutat pe Gunn cu un glas care lăsa impresia că 
asigură basul într-un cor. 

Gunn a făcut prezentările. Giordino i-a făcut un semn din gura 
tambuchiului de la camera motoarelor. 

— La bord o mai avem pe Renee Ford. Acum are ceva de 
rezolvat la cabină. 

McGee a surâs cu un aer şmecheresc. 

— Oaspetele vostru neaşteptat? 

Gunn a încuviinţat cu un gest din cap. 

— Rita Anderson, doamnă pe care am pomenit-o când am 
vorbit prin satelit, atunci când te-am anunţat că-ţi facem o vizită. 

— Inspectorul de poliţie Gabriel Ortega mi-e vechi prieten, a 
precizat McGee. O să vă convoace la secţie ca să daţi declaraţii, 
dar sunt convins că o să vi se pară o persoană curtenitoare şi de 
bun-simt. 

— Şi apele de aici sunt bântuite de pirați? a întrebat Pitt. 

McGee a râs şi a dat din cap cu convingere. 

— In Costa Rica, nu. Dar se înmulţesc precum buruienile în 
nordul Nicaraguei. 

— De ce acolo da şi aici nu? 

— Costa Rica ar trebui să fie un exemplu pentru America 
Centrală. Standardul de viaţă e mai ridicat decât al mai tuturor 
naţiunilor din America Latină. Deşi depinde în principal de 
agricultură, turismul e în plin avânt şi, surprinzător, au ajuns 
mari exportatori de produse electronice şi microprocesoare. Spre 
deosebire de ea, Nicaragua a traversat treizeci de ani de 
revoluţie care a lăsat infrastructura în ruine. După ce guvernul a 
căpătat o oarecare stabilitate, majoritatea rebelilor, care nu 
aveau nici o calificare în afară de cea de luptători de gherilă, au 
refuzat să se apuce de agricultură sau de alte meserii. Au 
constatat că traficul de droguri era mai profitabil. Asta a dat 
naştere pirateriei, pentru că traficanţii erau nevoiţi să-şi înjghebe 
o flotă de vase pentru transportul cocainei. 

— Ai auzit ceva zvonuri despre mâzga cafenie? 

McGee a clătinat din cap. 

— Doar că a apărut în nord şi în est, în largul Mării Caraibilor. 
Din cauza bandiţilor, a navelor care dispar şi a poluării, industria 

pescuitului din Nicaragua are parte de o moarte nu tocmai 
naturală. McGee s-a întors şi şi-a ridicat şapca pentru a-l saluta 
pe polițistul care venise dinspre casă şi tocmai ajunsese pe doc. 
A, Gabriel, bine ai venit. 

— Jack, prietene, a zis Ortega. În ce afaceri te-ai vârât din 
nou? 

— Nu eu, a zis McGee, râzând. Prietenii mei din Statele Unite. 

Cu toate că era vizibil de origine latinoamericana, Ortega 
arăta ca Hercule Poirot din romanele Agathei Christie - păr negru 
şi drept, pieptănat peste cap, mustaţa subţire, neagră şi extrem 
de îngrijită, ochi negri cărora nu le scăpa nimic. Vorbea 
englezeşte cu un uşor accent spaniol. Cât s-a prezentat a zâmbit, 
arătându-şi dinţii extrem de frumoşi. 

— Amiralul Sandecker m-a pus la curent cu situaţia voastră, a 
precizat el. Sper că o să-mi puneţi la dispoziţie un raport 
amănunţit în legătură cu aventurile prin care aţi trecut cu piraţii. 

Pitt a dat afirmativ din cap. 

— Fii sigur că o vom face, inspectare. 

— Unde e femeia pe care aţi salvat-o de pe nava-pirat? 

— Jos, într-o cabină. Brusc, pe faţa lui Pitt a apărut o expresie 
de îngrijorare. S-a întors către Giordino. Al, ce-ar fi să te duci 
până jos şi să vezi de ce întârzie Renee cu musafira noastră? 

Fără să comenteze, Giordino şi-a şters mâinile cu o cârpă 
mânjită de ulei şi a dispărut pe scară. A reapărut peste mai puţin 
de un minut, cu chipul negru de furie, gata să plângă. 

— Rita a fugit, iar Renee e moartă, a spus el pe un ton plin de 
ură. A fost ucisă. 

Capitolul 26 


În acele prime momente de şoc, toţi au rămas împietriţi, 
incapabili să creadă aşa ceva. Descumpăniţi, s-au uitat lung la 
Giordino, neputând să înţeleagă ce se întâmplase. Le-au trebuit 
câteva secunde bune până să accepte situaţia. 

Apoi Dodge a izbucnit: 

— Ce tot spui acolo? 

— Renee a murit, a repetat Giordino fără nici o inflexiune în 
glas. A ucis-o Rita. 

Pitt s-a simţit cuprins de un val de furie. 

— Şi unde e acum? a întrebat el. 

— Rita? Giordino avea chipul cuiva care tocmai s-a trezit după 
un coşmar. A dispărut. 

— Imposibil. Cum de-a reuşit să plece de pe navă fără s-o 
vedem? 

— Nu e de găsit, a spus Giordino. 

— Pot să văd cadavrul? a întrebat Ortega, cu o răceală tipică 
pentru un criminalist. 

Pitt cobora deja treptele, cât pe ce să se prăbuşească peste 
Giordino, care a sărit într-o parte ca să-i facă loc. 

— Pe aici, inspectore. Femeile erau în cabina mea. 

În sinea lui, Pitt se simţea profund vinovat pentru că nu-şi 
dăduse seama că Rita era o femeie capabilă să ucidă. S-a 
blestemat pentru că nu o însoţise pe Renee şi o trimisese s-o 
elibereze pe ucigaşă de una singură. 

— Of, Doamne, nu se poate! a bolborosit el când a văzut-o pe 
Renee, dezbrăcată, zăcând pe pat cu picioarele strânse şi braţele 
răsfirate de parcă ar fi fost crucificată. 

Pe stomacul ei fusese scrijelită emblema Odyssey, calul celtic 
alb din Uffington*. Când Renee i-a scos banda adezivă din jurul 
braţelor, Rita s-a arătat docilă şi ascultătoare. Insă când Renee, 
care, în nevinovăția ei, nu şi-a dat seama că viaţa îi era în 
pericol, chiar dacă în apropiere se găseau cinci bărbaţi, a 
îngenuncheat ca să desprindă banda din jurul picioarelor şi 


15 Figură săpată în sol pe o latură a dealului numit Castelul Uffington, 
din sudul Angliei, care adăposteşte ruinele unei fortărețe din Epoca 
Bronzului, (n.red.). 

gleznelor Ritei, scorpia şi-a împreunat mâinile şi, ridicându-le, a 
lovit-o violent pe Renee în ceafă. Aceasta s-a prăbuşit fără să 
apuce să scoată un țipăt. 

Cu mişcări grăbite, Rita a dezbrăcat-o pe Renee, a întins-o pe 
pat şi i-a apăsat o pernă peste faţă. N-a întâmpinat nici o 
rezistenţă. Deja inconştientă, Renee nici nu şi-a dat seama că era 
omorâtă prin sufocare. Apoi Rita a luat un foarfece din trusa de 
râs pe care Pitt o ţinea în baie şi a zgâriat imaginea calului celtic 
pe stomacul lui Renee. De la început şi până la sfârşit, cumplita 
faptă a durat mai puţin de patru minute. 

Mişcându-se iute către secţiunea pupa a navei şi profitând de 
adăpostul oferit de timonerie, Rita a ieşit prin bocaportul faţă. 
Nevăzută de bărbaţii care discutau pe puntea pupa, ea a sărit 
balustrada şi s-a strecurat în apă fără să scoată un sunet. Apoi a 
înotat pe sub apă spre partea opusă a docului, a ajuns la mal şi 
s-a târât prin vegetaţia deasă, în momentul în care Giordino a 
descoperit cadavrul lui Renee, Rita dispărea în junglă. 


— Femeia aceea nu putea ajunge prea departe, a spus Ortega. 
Nu există nici un drum care să facă legătura cu Rio Colorado. 
Oamenii mei o vor prinde înainte să reuşească să se îmbarce pe 
vreun avion sau pe un vas. 

— A plecat doar în bikini, a anunţat Pitt. 

— N-a luat haine? 

— Dulapul lui Renee a rămas închis, iar îmbrăcămintea ei e 
împrăştiată pe punte, a spus Gunn, arătând cu mâna către locul 
în care Rita le azvârlise. 

— Bani are la ea? a întrebat Ortega. 

Pitt a clătinat din cap. 

— Doar dacă Renee avea ceva asupra ei, lucru de care mă 
îndoiesc. 

— Fără bani sau paşaport, nu are unde să fugă decât în junglă. 

— Unde o femeie nu prea poate supravieţui dacă e îmbrăcată 
atât de sumar, a spus McGee, care rămăsese în pragul uşii. 

— Vă rog să sigilaţi cabina, a cerut Ortega. Şi nu atingeţi 
nimic. 

— Nu putem nici să o îmbrăcăm? a întrebat Pitt. 

— Abia după ce echipa de legişti va efectua o examinare 
oficială. 

— Şi când o vom putea trimite cu avionul în Statele Unite? 

— Peste două zile, le-a răspuns politicos Ortega. Până atunci 

însă, întrucât trebuie să vă iau declaraţii şi să întocmesc un 
raport, vă rog să rămâneţi aici şi să vă bucuraţi de ospitalitatea 
domnului McGee. A făcut o pauză şi a privit spre Renee cu o 
expresie de indiferenţă. Doamna era cetăţean american? 

Dodge a simţit că nu mai era în stare să o privească pe Renee 
şi s-a întors cu spatele. 

— Locuia în Richmond, Virginia, a spus el în şoaptă, având 
senzaţia că se îneacă. 

Pitt s-a uitat spre Gunn. 

— Am face bine să-l informăm pe amiral. 

— N-o să înghită o asemenea situaţie. Dacă-l cunosc bine, va 
cere Congresului să declare război şi să trimită puşcaşii marini. 

Ortega a făcut ochi mari, prima lui reacţie de uimire de până 
atunci. 

— Sper că nu va proceda astfel, senor. 

— Era o glumă, a spus Pitt, ignorându-l pe inspectorul de 
poliţie şi trăgând o pătură peste cadavrul lui Renee. 


Cu mişcări precipitate, Rita şi-a croit drum prin junglă, 
rămânând aproape de malul fluviului până a ajuns la Cabana 
Pescarilor Sportivi de pe Rio Colorado. A urmat indicatoarele de 
pe alee şi a ajuns la piscină. Cum era doar în bikini, a trecut 
neobservată printre celelalte femei singure, care stăteau la soare 
în vreme ce soţii lor îşi găsiseră scăparea pe fluviu, încercându-şi 
norocul şi sculele de pescuit pentru a prinde tarpon şi crap de 
mare. 

Fără să ia în seamă privirile holbate ale chelnerilor şi ale 
îngrijitorilor piscinei, Rita a luat un prosop de pe un şezlong 
părăsit de cineva şi l-a pus pe un umăr. Apoi s-a îndepărtat de 
bazin, mergând pe aleea care trecea printre căsuţele popasului. 
După ce a descoperit o cameră în care menajera făcea curat, a 
păşit înăuntru. 

— Tome su tiempo. l-a spus menajerei să nu se grăbească, 
purtându-se de parcă ar fi fost în propria cameră. 

— Me casi acaban, i-a răspuns menajera, care a dus 
prosoapele murdare la căruciorul de pe alee şi a închis uşa în 
urmă. 

Rita s-a aşezat la birou, a ridicat receptorul şi a cerut un ton. 
După ce a format un număr şi i s-a răspuns, azis: 

— Sunt Flidais. 

— O clipă. 

Pe fir s-a auzit vocea altcuiva. 

— Legătura e sigură. Spune, te rog. 

— Flidais? 

— Da, Epona, eu sunt. 

— De ce telefonezi dintr-un hotel? 

— A apărut o problemă neaşteptată. 

— Ce anume? 

— Oamenii de pe o navă de cercetări aparţinând NUMA, care 
căutau sursa mâăzgii cenuşii, nu s-au lăsat păcăliţi de hologramă 
şi ne-au distrus iahtul. 

— Am înţeles, a spus femeia pe nume Epona, fără nici o undă 
de tulburare. Acum unde te afli? 

— După ce iahtul s-a scufundat, am fost prinsă de cei de la 
NUMA, care m-au ţinut prizonieră. Am evadat, iar acum sunt într- 
o cameră de la Popasul Rio Colorado. Poliţia poate să ajungă pe 
urmele mele în orice clipă. 

— Şi echipajul nostru? 

— Unii au fost ucişi. Restul au scăpat cu elicopterul, 
abandonându-mă acolo. 

— O să avem noi grijă de ei. S-a lăsat o clipă de linişte. Te-au 
interogat? 

— Au încercat, dar le-am servit o poveste şi am spus că mă 
cheamă Rita Anderson. 

— Rămâi la telefon. 

Flidais, alias Rita, a deschis dulapul de haine şi a găsit o rochie 
de vară dintr-o țesătură imprimată cu flori, care era cu două 
numere mai mare decât măsura ei. „Destul de bine, s-a gândit 
ea. Mai bine largă decât prea strâmtă.” Şi-a tras-o peste bikini şi 
a ales o eşarfă pe care şi-a legat-o în jurul capului ca să-şi 
ascundă părul roşcat. N-a deranjat-o defel că fură îmbrăcămintea 
altei femei şi-i încărca nota de plată la telefon, în nici un caz nu 
tocmai după ce o ucisese pe Renee. Apoi a încălţat nişte sandale 
care i se potriveau ceva mai bine. A văzut o pereche de ochelari 
de soare pe o noptieră şi i-a pus la ochi. 

S-a apucat să scotocească prin sertarele toaletei şi a zâmbit 
cu şiretenie când a găsit poşeta celei care ocupa camera. Pentru 
Flidais rămânea un mister motivul pentru care femeile nu erau 
deloc ingenioase când era cazul să-şi ascundă lucrurile de 
valoare. Hoţii din hoteluri ştiau bine că femeile îşi dosesc în mod 
invariabil poşetele, inclusiv portofelele, în sertare, pe sub haine. 
A găsit 800 de dolari americani şi câţiva coloni, monedă din 

Costa Rica. Cum rata de schimb era de 369 000 de coloni pentru 
un dolar, în această ţară majoritatea tranzacţiilor băneşti se 
încheiau în monedă străină. 

Barbara Hacken - acesta era numele care apărea sub 
fotografia din permisul de conducere şi din paşaport. Cu excepţia 
culorii părului şi a diferenţei de vârstă de doar câţiva ani, cele 
două ar fi putut trece drept surori. Flidais întredeschisese uşa ca 
să se asigure că ocupanta camerei nu se apropia, când Epona a 
revenit la telefon. N 

— S-a aranjat totul, surioară. Imi trimit avionul personal să te 
ia de la aeroport. Când soseşti tu acolo, te va aştepta pe pistă. Ai 
cu ce să ajungi? 

— Cred că hotelul are o maşină ca să-şi transporte oaspeţii la 
aeroport. 

— S-ar putea să trebuiască să arăţi vreun act ca să treci de 
agenții de pază de acolo. 

— Am rezolvat problema, i-a răspuns Flidais, petrecându-şi 
bareta poşetei peste umăr. Ne vedem la ritual cu toate surorile, 
peste trei zile. 

Apoi a închis şi s-a îndreptat spre holul hotelului, trecând pe 
lângă doi poliţişti în uniformă care verificau zona. Cum aceştia 
căutau o femeie care fusese văzută ultima oară purtând doar un 
bikini, cei doi i-au aruncat o privire superficială, socotind că era 
de-a casei şi şi-au văzut de drum. Flidais a zărit-o pe Barbara 
Hacken făcând plajă în apropierea piscinei. Când a ajuns în hol, 
proprietarul popasului, care stătea în spatele pupitrului de la 
recepţie, i-a zâmbit când ea a solicitat o maşină. 

— Sper că dumneavoastră şi soţul nu ne părăsiţi atât de 
curând. 

— Nu, a răspuns ea destul de încurcată, frecându-se la nas ca 
să-şi acopere mai bine faţa. Soţul meu e încă pe fluviu, fiindcă 
vrea să prindă peştele cel mare. Eu mă duc să mă întâlnesc cu 
nişte prieteni care fac o escală de alimentare, după care-şi vor 
continua zborul spre Panama City. 

— Veniţi până la ora cinei? 

— Bineînţeles, a spus Flidais, întorcându-se să plece. Unde se 
mănâncă mai bine decât aici? 

Când maşina a ajuns la poarta care dădea spre pista 
aeroportului, şoferul a oprit, apoi agentul de pază a apărut dintr- 
un birou mic şi s-a apropiat de ghişeu. 

— Părăsiţi Rio Colorado? a întrebat-o pe Flidais prin geamul 

ridicat. 

— Da, dau o fugă până la Managua. 

— Paşaportul, vă rog. 

Flidais i-a întins paşaportul Barbarei Hacken şi s-a tras puţin 
înapoi, rămânând cu privirea pe fereastra din direcţia opusă. 

Agentul a procedat conform tuturor regulilor. l-a luat ceva 
timp să compare fotografia din paşaport cu trăsăturile faciale ale 
lui Flidais. Părul îi era acoperit cu o eşarfă de sub care scăpaseră 
câteva şuviţe, căzându-i peste faţă. Nu i s-a părut nimic suspect. 
Rareori se întâmpla ca femeile să-şi păstreze culoarea părului 
două luni la rând. Faţa arăta cam la fel, însă nu a reuşit să-i vadă 
ochii, pentru că femeia purta ochelari. 

— Vă rog să deschideţi valiza. 

— Pardon? N-am bagaje. Mâine e ziua soţului meu. Am uitat 
să-i cumpăr un cadou, de aceea mă duc până la Managua să 
caut ceva potrivit. Vreau să mă întorc mâine-dimineaţă. 

Satisfăcut de răspuns, agentul i-a înapoiat paşaportul şi a 
făcut semn maşinii să treacă. 

Cinci minute mai târziu, toţi cei aflaţi pe o rază de doi 
kilometri au urmărit îngrijoraţi cum un avion de culoarea 
levănţicii, care părea prea mare pentru a ateriza pe o pistă atât 
de scurtă, a coborât pe deasupra copacilor şi a aterizat lin. 
Punând motoarele în revers şi frânând, s-a oprit la mai puţin de o 
sută de metri de capătul nordic al pistei. Apoi a întors şi a rulat 
până în locul unde Flidais îl aştepta fără să fi coborât din maşină. 
Cinci minute mai târziu, ea se afla la bordul aparatului Beriev Be- 
210, îndreptându-se către Panama City. 

Capitolul 27 


Cei doi bărbaţi care leneveau fără grijă într-o ambarcaţiune pe 
care sătenii o numeau panga arătau ca orice alţi localnici care 
pescuiau pe Rio San Juan. Purtau şorturi largi de culoare albă, 
tricouri şi şepci albe de baseball. La pupa stăteau înclinate două 
bețe de pescuit, cu firele atârnând moale în apă, în speranţa că 
le vor asigura pescarilor masa de seară. 

In afara vreunui pescar cunoscător aflat în trecere, care s-ar fi 
sinchisit să le dea atenţie, nimeni de pe mal nu ar fi bănuit că la 
capătul celor două fire nu se găsea nici un cârlig. Pe o cale 
navigabilă care gemea de peşte, rareori se întâmpla ca un cârlig 
cu nadă să nu atragă un peşte la câteva secunde după ce 
dispărea sub luciul apei. 

Schiful era acţionat de un motor exterior Mariner de treizeci 
de cai-putere, dirijabil cu ajutorul unor cabluri care plecau de la 
pupitrul principal de comandă, unde se montase un volan de 
automobil. Panga, lungă de peste şase metri, cu fundul plat, se 
deplasa cu precizie în susul fluviului liniştit ce trecea prin 
pădurea tropicală stropită de o ploicică trecătoare. Era mijlocul 
anotimpului ploios, care ţinea din mai şi se încheia spre sfârşitul 
lui ianuarie. Vegetaţia din junglă era atât de densă de-a lungul 
malurilor, încât crea impresia că fiecare plantă ducea o luptă 
necontenită cu vecinele ei pentru orice rază de soare, care de 
altfel răzbătea destul de rar prin plapuma aproape neîntreruptă a 
norilor. 

Pitt şi Giordino cumpăraseră acea panga pe prova căreia 
stătea scris cu vopsea Greek Angel, cu tot cu provizii, la doar 
câteva ore după ce avionul NUMA îi luase spre Washington pe 
Rudi Gunn, Patrick Dodge şi cadavrul lui Renee. Echipa trimisă în 
Barra Colorado reuşise să profite de flux şi să aducă Poco Bonito 
pe uscat, astfel că în acele momente oamenii munceau la ea de 
zor, pregătind-o pentru voiajul spre nord. 

Jack McGee organizase o petrecere de rămas-bun şi insistase 
să le aprovizioneze ambarcaţiunea cu bere şi vin cât să deschidă 
un bar. Ortega îşi exprimase aprecierea pentru modul în care 
cooperaseră la anchetă şi regretul pentru moartea atât de inutilă 
a lui Renee. Se arătase însă nemulţumit şi iritat de faptul că 
femeia cunoscută sub numele de Rita Anderson îi scăpase ca 

prin urechile acului. După ce oamenii lui Ortega au aflat de 
dispariţia paşaportului Barbarei Hacken şi după ce au luat 
declaraţiile proprietarului popasului şi agentului de securitate de 
la poarta aeroportului, toată lumea era convinsă că Rita fugise 
din Costa Rica în Statele Unite. Pitt a mai adăugat o piesă la 
dosar când a aflat că avionul cu care plecase ucigaşa era vopsit 
în culoarea levănţicii. Era o dovadă limpede că Rita făcea parte 
din tabăra celor de la Odyssey. Ortega jurase să o pună pe 
fugară sub urmărire internaţională şi să obţină colaborarea 
autorităţilor americane pentru prinderea ei. 

În timp ce treceau prin lagunele pitoreşti care mărgineau 
fluviul, Pitt s-a lăsat mai comod pe spătarul scaunului şi a condus 
barca folosindu-se doar de un picior. Giordino împrumutase un 
şezlong şi o pernă de la McGee şi stătea lungit, cu picioarele 
atârnate peste copastie, fiind totuşi atent când zărea vreun 
crocodil de peste cinci metri sorindu-se pe mal. 

Cunoscător al secretelor pădurilor tropicale, Giordino se 
învelise cu o plasă contra ţânţarilor. Amănunt nemenţionat de 
obicei în pliantele agenţiilor de turism, în acea parte a lumii 
micile insecte avide de sânge erau în număr la fel de mare ca 
picăturile de ploaie. Cum nu dorea să fie stânjenit în mişcări, Pitt 
se dăduse cu o cremă contra ţânţarilor pe porțiunile corpului 
care-i rămăseseră expuse. 

După ce au parcurs peste treizeci de kilometri spre nord de-a 
lungul lui Rio Colorado, au ajuns până la confluenţa cu apele 
pline de aluviuni ale lui Rio San Juan, care desena graniţa 
sinuoasă dintre Nicaragua şi Costa Rica. De acolo mai aveau de 
parcurs 80 de kilometri în susul fluviului până în oraşul San 
Carlos de pe malul lacului Cocibolca, cunoscut mai bine sub 
numele de lacul Nicaragua. 

— Incă n-am văzut semne că s-ar construi ceva pe aici, a spus 
Giordino, examinând linia coastei prin binoclu. 

— Le-ai văzut deja, a zis Pitt, urmărind păsările multicolore 
care-şi aveau cuiburi în copacii ale căror ramuri se întindeau 
deasupra apei. 

Giordino şi-a întors puţin şezlongul şi l-a privit pe Pitt peste 
ramele ochelarilor pe care şi i-a tras mai spre vârful nasului, de 
parcă ar fi avut în faţă un agent de pariuri care oferă şanse de 
unu la o sută pentru un cal favorit pentru următoarea cursă. 

— Mai spune o dată. 

— Prietena ta, Micky Levi. O mai ţii minte? 

— Numele-mi sună destul de cunoscut, a mormăit Giordino, 
încă străduindu-se să priceapă încotro bătea Pitt. 

— La cina aceea, ne-a vorbit despre planurile de construcţie 
ale unui „pod subteran”, un tunel feroviar care urma să asigure 
legătura între oceane, în Nicaragua. 

— Tot ea a zis că proiectul nu a demarat deoarece Specter s-a 
răzgândit. 

— O minciună. 

— O minciună, l-a maimuţărit Giordino. 

— După ce inginerii şi geologii, precum amica ta Micky, au 
încheiat lucrările de prospectare, conducerea companiei Odyssey 
a insistat ca aceştia să semneze contracte de confidenţialitate 
prin care se obligau să nu divulge informaţii despre proiectul 
propus. Specter ameninţase că nu va efectua nici o plată decât 
după semnarea acordului. Apoi, după ce au studiat rapoartele, 
cei de la companie au anunţat că proiectul nu era practic, iar 
costurile, prohibitive. 

— De unde ştii toate astea? 

— Am sunat-o pe amica ta înainte de a părăsi Washingtonul, 
iar ea mi-a trimis planurile prin fax, a răspuns Pitt pe un ton 
degajat. 

— Continuă. 

— Am mai întrebat-o câte ceva despre Specter şi despre podul 
subteran. Nu ţi-a povestit? 

— Cred că a uitat, a spus Giordino, rămas pe gânauri. 

— In orice caz, după câte se pare, Specter n-a avut intenţia să 
renunţe la acest proiect. Inginerii de la Odyssey sapă în draci de 
mai bine de doi ani. O dovedeşte portul prin dreptul căruia am 
trecut, cel cu vase-container, care aproape sigur descărcau 
echipamente de foraj. 

— Nu ţi-am spus eu odată că omul ar fi mare dacă ar putea 
ascunde milioane de tone de rocă excavată şi noroi? 

— Ai avut dreptate, dar a găsit soluţia. 

Giordino a făcut imediat legătura. 

— Mâzga cafenie? 

— Asta da răspuns de un milion de dolari, l-a aprobat Pitt. 
Fotografiile din satelit nu aveau cum să evidenţieze activităţi de 
construcţii dacă nu se vedea nimic la nivelul solului. Singura 
modalitate de a ascunde atâta rocă şi noroi era de a construi o 
conductă groasă şi, amestecând toată mizeria asta cu apă, săo 
pompeze la câţiva kilometri în largul oceanului. 

Giordino a desfăcut o cutie de bere locală şi, cu un prosop şi-a 
şters broboanele de transpiraţie apărute pe faţă din cauza sitei 
contra ţânţarilor. 

— In regulă, Domnule  Ştie-Tot, dar ce haz are 
clandestinitatea? De ce s-ar strădui Specter atât de mult să 
păstreze secret acest proiect? Ce câştiga dacă îl construieşte ca 
să transporte mărfuri şi materiale din zare-n zare dacă nimeni nu 
ştie că există? 

Pitt a prins cutia de bere pe care i-a aruncat-o Giordino şi a 
smuls inelul de siguranţă. 

— Dac-aş şti, n-am mai fierbe în propria sudoare navigând pe 
fluviul ăsta şi admirând viaţa junglei. 

— Ce speri să descoperi? 

— În primul rând, o intrare. Imposibil să ascunzi oamenii şi 
echipamentele care intră şi ies din tuneluri. 

— Crezi că o să găsim toate astea în junglă, că actorii din 
Regina africană? 

Pitt a izbucnit în râs. 

— Nu în junglă, ci sub ea. Conform planurilor pe care mi le-a 
dat Micky, excavaţiile trebuiau să treacă pe sub un oraş numit El 
Castillo, care e aşezat pe la jumătatea fluviului. Şi ce distracţii o 
să găsim în El Castillo? 

— Tunelurile extrem de lungi au nevoie de puțuri de ventilaţie, 
pentru asigurarea aerului necesar lucrătorilor, pentru răcire sau 
încălzire şi ca să elimine gazele de eşapament ale utilajelor de 
excavaţie şi fumul în caz de incendiu. 

Giordino s-a uitat oarecum neliniştit la un crocodil uriaş care 
se desprinsese din nămolul de pe mal şi intra greoi în apă. Apoi 
şi-a îndreptat privirea spre junglă de nepătruns de pe malul 
nordic. 

— Sper că nu ţi-ai pus în gând să o pornim pe jos până acolo. 
S-ar putea ca mama Giordino să nu-şi mai vadă băieţelul acasă. 

— El Castillo e o comunitate izolată de pe malul fluviului, fără 
drumuri de legătură cu alte zone. Principala atracţie e o 
fortăreață de pe vremea cuceririi spaniole. 

— Şi-ţi închipui că puţul de aeraj apare acolo, ca să-l vadă toţi 
localnicii? şi-a exprimat el îndoielile. Eu cred că jungla ar fi un loc 
mai potrivit pentru amplasarea unor puțuri de ventilaţie. E atât 
de densă, că pe nici o fotografie din avion sau din satelit nu ar 
apărea aşa ceva. 

— Nici nu am dubii că majoritatea sunt ascunse în junglă, dar 

mă bazez pe ideea că au construit unul şi în apropierea unei 
localităţi, pentru cazul în care ar trebui să-l folosească într-o 
situaţie de urgenţă. 

Peisajul de-a lungul fluviului era atât de spectaculos, încât cei 
doi au redevenit tăcuţi şi au continuat să admire frumuseţea 
vegetației şi diferitele specii de animale pe care le zăreau. 
Aducea cu un safari cu barca prin splendoarea tropicală neatinsă 
de civilizaţie. Au reuşit să vadă maimuţe-păianjen cu faţa albă 
răstindu-se la jaguarii care pândeau pe sub copaci. Apoi furnicari, 
mari cât scroafele prezentate la expoziţiile fermierilor, umbrind 
pe mal şi rămânând la o distanţă respectuoasă de caimani şi de 
crocodili. Tucani cu ciocul colorat şi papagali cu penaj multicolor, 
care zburătăceau printre orhidee şi fluturi cu aripile în toate 
culorile curcubeului. Jungla din apropierea fluviului San Juan 
fusese descrisă drept un paradis pe pământ de Mark Twain, 
atunci când călătorise în josul apei, tărâmul cel mai încântător pe 
care îl cunoscuse. 

Pitt a menţinut viteza bărcii la cinci noduri. Acelea nu erau ape 
prin care să gonească, pentru că valurile provocate de siaj ar fi 
inundat armonia perfectă a mediului de pe mal. Cei trei mii de 
acri de pădure tropicală virgină deveniseră rezervaţia biologică 
Indio Maiz. Trei sute de specii de reptile, două sute de specii de 
mamifere şi peste 600 de specii de păsări puteau numi acea 
zonă căminul lor. 

Era ora patru după-amiază când au pătruns de pe fluviul San 
Juan pe râul Bartola şi destul de curând au amărât la Popasul şi 
Centrul de Cercetări Bartola. Ascuns în pădure, popasul avea 
unsprezece camere, fiecare cu baie şi plase pentru țânțari. Pitt şi 
Giordino s-au cazat separat. 

După ce s-au împrospătat, s-au îndreptat spre bar şi 
restaurant. Pitt a comandat un pahar cu tequila dintr-o marcă de 
care nu auzise, cu multă gheaţă. Giordino, care susţinea că 
văzuse mai mult de zece filme cu Tarzan, în care apăreau o 
mulţime de englezi dornici de safari, a ales un gin. Pitt a 
observat un bărbat gras îmbrăcat cu un costum alb, care stătea 
singur la o masă din apropierea barului. Avea un aer aparte, care 
sugera că era un locuitor respectat din zonă, cineva care se 
putea dovedi o mină de informaţii. 

Pitt l-a abordat: 

— lertaţi-mă, domnule, v-am fi recunoscători dacă ne-aţi ţine 
tovărăşie la un pahar. 

Omul a ridicat privirea, iar Pitt şi-a dat seama că era destul de 
bătrân, apropiindu-se de optzeci de ani. Avea faţa congestionată 
de căldură şi transpira abundent, dar, ca prin minune, încă nu-i 
apăruseră pete umede la subsuori. Bătrânul şi-a trecut o batistă 
peste chelie şi a încuviinţat: 

— Sigur, sigur, mă cheamă Percy Rathbone. Vă rog, mi-ar fi 
mai uşor dacă aţi veni la masa mea, a spus el, făcând semn către 
propriul trup care abia încăpea pe scaunul din rafie. 

— Mă numesc Dirk Pitt, iar prietenul meu e Al Giordino. 

Cu mâna jilavă, bătrânul le-a strâns mâna bărbăteşte. 

— Incântat să vă cunosc, staţi jos, staţi. 

Pe Pitt îl amuza faptul că Rathbone avea obiceiul să-şi repete 
spusele. 

— Arătaţi ca un om care cunoaşte junglă şi căruia îi place aici. 

— Se vede, se vede, nu-i aşa? a zis Rathbone şi a chicotit. Mai 
toată viaţa am trăit pe malul fluviilor din Nicaragua şi Costă Rica. 
Familia mea s-a mutat aici în timpul celui de-al Doilea Război 
Mondial. Tata a fost spion al britanicilor, urmărind germanii care 
încercau să construiască pe ascuns diferite facilităţi în lagune 
pentru a asigura reparația şi realimentarea submarinelor. 

— Daţi-mi voie să vă întreb, cum îţi poţi câştiga existenţa pe 
un fluviu ca acesta, într-un loc aşa sălbatic? 

Rathbone s-a uitat la Pitt cu o expresie de şiretenie în ochi. 

— Cum să... cum să spun, mă credeţi că mă bazez pe turism? 

Pitt nu era convins că acela era adevărul, dar a făcut jocul 
bătrânului: 

— Inseamnă că aveţi o afacere pe plan local. 

— Corect, corect. Scot un venit frumuşel de la pescari şi de la 
iubitorii de natură care vin să viziteze rezervaţia. Am un mic lanţ 
de staţiuni între Managua şi San Juan del Norte. Domnilor, după 
ce ajungeţi acasă, ar trebui să mă căutaţi pe internet. 

— Dar locul acesta e proprietatea rezervației naturale. 

Constatarea lui Pitt l-a făcut pe Rathbone să se crispeze. 

— Adevărat, adevărat. Acum sunt într-o vacanţă. Imi place să 
mai evadez din lumea afacerilor şi să mă relaxez aici, unde 
oaspeţii nu mă tulbură tot timpul. Dumneavoastră cu ce treburi 
aţi venit? Pentru pescuit? 

— Da, pentru pescuit şi pentru faună. Ne-am început călătoria 
de la Barra Colorado şi am dori, dacă se poate, să ajungem la 
Managua. 

— Minunat, minunat tur, a spus Rathbone. O să-l apreciaţi din 

plin. Nu are egal în emisfera asta. 

Apoi li s-a adus încă un rând de băuturi, iar Giordino a cerut ca 
nota să fie trecută în contul lui. 

— Spuneţi-mi, domnule Rathbone, de ce un fluviu care curge 
de la malul Pacificului până la Atlantic este atât de puţin 
cunoscut celor din afară? 

— Fluviul a fost renumit în toată lumea înainte de construirea 
Canalului Panama. După aceea, San Juan a ajuns la groapa de 
gunoi a istoriei. Un conchistador spaniol, Hernandez de Cordoba, 
a navigat în susul fluviului San Juan în 1524. A ajuns până la lacul 
Nicaragua şi a întemeiat oraşul colonial Granada, pe malul 
celălalt. Ca să-i ţină la respect pe francezi şi pe englezi, departe 
de America Centrală, spaniolii care l-au urmat pe Cordoba au 
construit forturi apărate de zeci de tunuri. Unul dintre ele este El 
Castillo, la câţiva kilometri în susul fluviului. 

— Şi spaniolilor le-a reuşit planul? 

— Sigur, sigur, a spus Rathbone, întărindu-şi spusele cu un 
gest din mâini. Dar nu pe deplin. Henry Morgan şi Sir Francis 
Drake!'€ au urcat fluviul, dar nici ei n-au reuşit să treacă de El 
Castillo ca să ajungă la lac. Cam o sută de ani mai târziu, au fost 
urmaţi de Horatio Nelson, pe vremea când era doar căpitan. El a 
condus o flotă mică până la San Juan şi a atacat El Castillo, care 
a rămas în picioare până astăzi. Asaltul lui a dat greş. Singurul lui 
eşec. Toată viaţa l-a măcinat amintirea asta. 

— De ce? a întrebat Giordino. 

— Pentru că în acel atac şi-a pierdut un ochi. 

— Dreptul sau stângul? 

Rathbone a rămas pe gânduri câteva clipe, nepricepând 
gluma”, apoi a ridicat din umeri. 

— Nu-mi aduc aminte. 

Pitt a luat o gură de tequila. 

— Câtă vreme au controlat spaniolii acest fluviu? 

— Până pe la 1850, când a început goana după aur din 
California. Commodore Vanderbilt, magnatul căilor ferate şi al 
transporturilor pe apă, a simţit că norocul îi surâde. A încheiat o 
înţelegere cu spaniolii pentru că vasele lui să asigure servicii de 
transport prospectorilor are se îmbarcau din New York şi din 


16 Piraţi autorizaţi de Anglia să opereze în zona Mării Caraibilor 
(secolele al XVI-lea - al XVII-lea). (n.red.). 


17 Nelson a rămas orb de ochiul drept în urma unei bătălii în Corsica, 
în 1794. (n.red.). 

Boston pentru călătoria spre California. Pasagerii lui se 
transbordau de pe navele oceanice pe cele aburi de pe fluviu la 
San Juan del Norte. Apoi urcau până la San Juan, traversau lacul 
la Virgen. De acolo, mai aveau de mers vreo douăzeci de 
kilometri cu căruțele până la San Juan del Sur, micuțul port de la 
Pacific, practic o aruncătură de băț, de unde se îmbarcau în nou 
pe navele lui Vanderbilt care duceau minerii însetaţi de aur pre 
San Francisco. In felul acesta, economiseau nu numai sute de 
kilometri de călătorie în jurul Capului Horn, ci şi peste 1 500 de 
kilometri traversând istmul Panama spre sud. 

— Când a dispărut traficul de pe fluviu? a întrebat Pitt. 

— Accessory Transit Company, cum o botezase Vanderbilt şi-a 
încetat activitatea odată cu construcţia Canalului Panama. 
Commodore a construit un adevărat palat la San Juan del Norte, 
care e încă în picioare, dar e abandonat şi acoperit de vegetaţie. 
Vreme de optzeci de ani, până în anii 1990, când a devenit un soi 
de atracţie turistică, fluviul a fost dat uitării. 

— Pare să fi fost o rută mai logică pentru un canal între 
oceane decât cel din Panama. 

Rathbone a clătinat din cap cu tristeţe. 

— Bineînţeles, bineînţeles, dar complicatul joc politic făcut de 
Teddy Roosevelt l-a împins cu câteva sute de kilometri mai la 
sud. 

— Se putea săpa un canal pe aici, a spus Giordino, cu un aer 
gânditor. 

— Prea târziu. Marile interese de afaceri din jurul Canalului 
Panama, activiştii din domeniul mediului şi ecologiştii ar lupta 
până la moarte împotriva unui asemenea proiect. Chiar dacă 
guvernul nicaraguan ar aproba aşa ceva, nimeni n-ar finanța 
ideea. 

— Am auzit că au existat planuri pentru construcţia unui tunel 
prin Nicaragua, între oceane. 

Rathbone a privit lung spre fluviu. 

— Vreme de câteva luni, de-a lungul fluviului au circulat nişte 
zvonuri, dar nimic nu s-a adeverit. Au trecut pe aici tot felul de 
topografi, care au cutreierat şi prin junglă. Elicoptere, care 
zburau peste tot. Geologii şi inginerii îmi umpleau la refuz 
staţiunile, de nu-mi ajungea whisky-ul, dar, după vreun an şi-au 
făcut cu toţii bagajele şi au plecat acasă. Şi cu asta s-a terminat 
totul. 

Giordino şi-a terminat paharul şi a comandat altul. 

— Nu s-a mai întors nici unul? 

Rathbone a clătinat din cap. 

— Eu nu i-am mai văzut. 

— Dar aveau vreun motiv să sisteze proiectul? a vrut să ştie 
Pitt. 

Bătrânul a clătinat din nou din cap. 

— Nimeni nu ştia prea multe. Contractele lor se încheiaseră şi 
şi-au făcut lichidarea. Totul părea învăluit în mare secret. L-am 
făcut pe unul dintre ingineri să se îmbete în noaptea dinaintea 
plecării, dar tot ce-am scos de la el a fost că el şi ceilalţi colegi 
semnaseră să păstreze secretul. 

— Nu cumva contractorul general a fost o companie care se 
numea Odyssey? 

Rathbone a tresărit uşor. 

— Da, aşa se chema, aşa, Odyssey. Şeful ei a venit şi s-a cazat 
în staţiunea mea de la El Castillo. Cred că avea vreo 200 de 
kilograme, îşi spunea Specter. Foarte ciudat individ. N-am reuşit 
să-i văd faţa. Era mereu înconjurat de o liotă, majoritatea femei. 

— Femei? a întrebat Giordino, vădit trezit la viaţă. 

— Extrem de atrăgătoare, dar reci, ca mai toate femeile de 
afaceri. Foarte distanţe şi eficiente. Nu vorbeau niciodată cu 
localnicii şi nici nu s-au arătat prietenoase faţă de ei. 

— Cum au sosit aici? l-a întrebat Pitt. 

— Cu un avion amfibiu, mare, vopsit ca o orhidee şi au urcat 
pe fluviu. 

— De culoarea levănţicii? 

— Cred că nu greşeşti. 

Giordino şi-a amestecat whisky-ul, făcând cuburile de gheaţă 
să scoată un clinchet. 

— Ai prins vreo aluzie că să-ţi dai seama de ce a fost 
abandonat proiectul? 

— Zvonuri, bârfe şi tot felul de vorbe care dădeau nenumărate 
motive, dar nimic limpede şi coerent. Prietenii mei din guvernul 
de la Managua s-au arătat la fel de uimiţi ca lumea de pe fluviu. 
Au susţinut că nu aveau nici o vină. Le-au oferit celor de la 
Odyssey toate condiţiile, toate avantajele, pentru că proiectul ar 
fi contribuit la dezvoltarea economiei ţării. După părerea mea, 
Specter a găsit proiecte mai profitabile pentru Odyssey 
Corporation şi pur şi simplu s-a retras. 

In acel moment, au simţit că pământul vibrează, cuburile din 
pahare s-au ciocnit între ele scoțând sunete cristaline, iar 


256 


suprafaţa băuturilor s-a vălurit uşor, de parcă în fiecare pahar ar 
fi căzut câte un strop de ploaie. Vârfurile copacilor din junglă s- 
au unduit, iar păsările au scos ţipete ascuţite. De departe s-au 
auzit slab urlete de animale. 

— Cutremur, a spus Giordino pe un ton degajat. 

— A fost mai curând un mic tremur al pământului, l-a aprobat 
Pitt, luând încă o înghiţitură din pahar. 

— S-ar părea că pe voi nu vă tulbură mişcările solului, a spus 
Rathbone, oarecum surprins. 

— Doar am crescut în California, i-a explicat Giordino. 

Pitt a schimbat o privire cu subînţeles cu Giordino, apoi a spus: 

— Mă-ntreb dacă vom mai avea parte de asemenea cutremure 
în susul fluviului. 

Rathbone părea tulburat. 

— Mă îndoiesc. Apar şi dispar ca tunetele, dar la intervale 
neregulate şi deocamdată nu au produs pagube. Localnicii sunt 
foarte superstiţioşi. Cred că zeii strămoşilor lor s-au întors şi 
trăiesc în junglă. 

Incet, cu destul efort, s-a ridicat de pe scaun şi a rămas în 
picioare, dar cam nesigur. 

— Domnilor, vă mulţumesc pentru trataţie. Mi-a făcut plăcere, 
da, plăcere, să stăm de vorbă. Mă iertaţi, dar, odată cu vârsta, 
apare şi nevoia de a merge la culcare mai devreme. Ne vedem şi 
mâine? 

Pitt s-a ridicat în picioare şi i-a strâns mâna. 

— Da, probabil. S-ar putea că dimineaţă să facem o plimbare 
prin sânul naturii şi după-amiază ne vom continua călătoria. 

— Am dori să petrecem o zi la El Castillo ca să vedem ruinele 
fortăreței înainte de a ne îndrepta în susul fluviului, către lacul 
Nicaragua, a adăugat Giordino. 

— Imi pare rău, dar nu puteţi vedea fortăreaţa decât de la 
distanţă, a zis Rathbone. Poliţia a interzis cu desăvârşire accesul 
localnicilor şi al turiştilor, sub pretextul că aceştia umblă fără rost 
printre ruine şi le deteriorează. O asemenea gogoriţă n-am mai 
auzit. Ploile fac mai multe pagube decât o mâna de turişti care 
calcă pe acolo. 

— Şi poliţia păzeşte zidurile fortăreței? 

— Măsurile de securitate sunt mai dure decât la o fabrică de 
bombe nucleare. Camere de supraveghere, câini de pază şi un 
gard de trei metri înălţime în jurul fortului, cu sârmă ghimpată pe 
coama lui. Un locuitor din El Castillo, un tip pe nume Jesus Diego, 

împins de curiozitate, a încercat să treacă de gard. Sărmanul a 
fost găsit atârnat de un copac de pe malul fluviului. 

— Mort? 

— Păi cum altfel? a zis Rathbone, apoi, imediat, a schimbat 
subiectul. În locul vostru, nici nu m-aş apropia de locul acela. 

— O să-ţi urmăm sfatul, a promis Pitt. 

— Bine, domnilor, mi-a făcut plăcere. Vă doresc o seară bună. 

Urmărindu-l cum se îndepărta târându-şi picioarele, Giordino l- 
a întrebat pe Pitt: 

— Ce părere ai? 

— Nu era ce părea, a spus Pitt pe dată. Nici n-a adus vorba de 
portul pentru containere. 

— Sper c-ai remarcat ce mâini elegante avea. 

— Mda, avea pielea prea netedă şi lipsită de petele maronii 
tipice pentru un om trecut de şaptezeci de ani. 

Giordino i-a făcut chelnerului semn să le mai aducă un rând. 

— N-ai remarcat ceva nefiresc în vocea lui? Suna fals, de 
parcă ar fi fost o înregistrare. 

— Mi-este clar, domnul Rathbone ne-a servit o mulţime de 
minciuni. 

— Ar fi bine să ştim ce joc face. 

După ce chelnerul le-a adus comanda şi i-a întrebat dacă 
doreau să ia masa de seară, amândoi au dat aprobator din cap şi 
l-au urmat în sufragerie. După ce s-au aşezat, Pitt l-a întrebat pe 
chelner: 

— Cum te cheamă? 

— Marcus. 

— Marcus, simţiţi mereu cutremure slabe în junglă? 

— A, si, senor. Dar numai de vreo trei-patru ani încoace, 
atunci au început să urce pe fluviu. 

— Urcă pe fluviu? a întrebat Giordino cu mirare. 

— Si, încetul cu încetul. 

— In ce direcţie? 

— Au început la gura fluviului San Juan del Norte. Acum fac 
pământul să tremure în jungla din apropiere de El Castillo. 

— Evident, nu e vorba de un fenomen ciudat provocat de 
Mama Natură. 

Giordino a oftat. 

— Unde e Sheena, regina junglei!$, atunci când ai nevoie de 


18 Personaj popular în comicsuri şi cărţi de aventuri americane, un 
soi de Tarzan feminin. (n.red.). 

ea? 

— Zeii nu le îngăduie oamenilor să le ştie secretele, mai ales 
în junglă, a spus Marcus şi a privit în jur, de parcă s-ar fi aşteptat 
să fie atacat pe la spate. Cine intră în junglă nu mai iese viu. 

— Bine, dar când au început să dispară oamenii în junglă? l-a 
întrebat Pitt. 

— Cu aproape un an în urmă, un grup de oameni de ştiinţă de 
la o universitate au plecat într-o expediţie pentru studierea 
faunei şi au dispărut. Nu s-a găsit nici urmă din ei. Jungla îşi 
păstrează bine secretele. 

Pentru a doua oară în acea seară, Pitt s-a uitat cu subînţeles la 
Giordino şi au schimbat un zâmbet crispat. 

— Ei, cine ştie, a zis Pitt încet. Secretele au ciudatul obicei de 
a ieşi la iveală. 

Aflată pe culmea unui deal solitar care semăna mult cu o 
colină acoperită de ierburi şi înconjurată de diferite specii de 
arbori, fortăreaţa domina întregul peisaj. El Castillo de la 
Immaculada Concepcion, castelul imaculatei concepţii, urma 
liniile generale ale unei fortificaţii tip Vauban’, cu bastioane la 
fiecare dintre cele patru colţuri ale clădirii. Era într-o stare 
uimitor de bună, chiar dacă trebuise să îndure atacul permanent 
al ploilor torențiale vreme de patru sute de ani. 

— Cred că ştii că pătrunderea prin efracţie nu intră în 
atribuţiile noastre, a spus Giordino după ce s-a întins pe spate şi 
a rămas cu ochii la cerul presărat de un covor de stele. 

Pitt s-a întins lângă el şi a privit prin binoclul pentru vedere 
nocturnă către gardul care înconjura fortăreaţa El Castillo. 

— Nu numai atât, dar NUMA nu ne plăteşte spor de risc. 

— Mai bine i-am suna pe amiral şi pe Rudi Gunn ca să le 
povestim despre aventura noastră. După ce ajungem sub 
pământ, telefonul nu ne va mai fi de nici un folos. 

Pitt a scos din rucsac telefonul cu legătură prin satelit şi a 
format un număr. 

— Sandecker se scoală devreme, de aceea nu stă treaz până 
târziu. Cred că Rudi e mai la îndemână, pentru că suntem cu o 
oră în urmă faţă de Washington. 

Cinci minute mai târziu, Pitt a încheiat discuţia telefonică. 

— Rudi o să ne asigure un elicopter la San Carlos pentru 
situaţia în care trebuie să o ştergem în mare grabă. 

Giordino şi-a îndreptat din nou atenţia asupra fortăreței. 

— Nu văd scări, ci numai rampe. 

— Pantele pietruite erau mai eficiente pentru urcarea şi 
coborârea tunurilor de pe metereze, a spus Pitt. Constructorii din 
acele vremuri ştiau despre înălţarea redutelor la fel de multe ca 
inginerii de azi care fac zgârie-nori. 

— Vezi ceva care să semene cu o gură de aeraţie a unui tunel? 

— Cred că iese prin parapetul central. 

Giordino s-a bucurat că era o noapte fără lună. 


19 Sebastien le Prestre de Vauban (1633-1707), constructor de 
fortificaţii şi mareşal francez, (n.tr.). 

— Bun, cum trecem de gard, de camerele de supraveghere, 
alarme, paznici şi câini? 

— Toate la vremea lor. Nu dăm de măsurile de securitate 
decât după ce sărim gardul, i-a răspuns Pitt, concentrat să 
examineze în amănunt terenul din jurul fortăreței. 

— Şi cum sărim, pentru că are peste trei metri?! 

— Am putea sări cu prăjina, a propus Pitt. 

Giordino l-a privit lung. 

— Cred că glumeşti. 

— Bineînţeles, a spus Pitt şi a scos un colac de frânghie din 
rucsac. Mai eşti în stare să te caţeri în copaci ori artrita te 
împiedică să faci eforturi fizice? 

— Incheieturile mele bătrâne nu sunt nici pe jumătate atât de 
tepene ca ale tale. 

Pitt l-a bătut amical pe umăr. 

— Atunci să vedem dacă aceşti doi bătrânei mai au agilitatea 
de altădată. 


După micul dejun luat la popas şi respectându-şi promisiunea 
făcută lui Rathbone, Pitt şi Giordino s-au alăturat unui grup de 
vreo zece turişti conduşi de un ghid prin rezervaţia naturală şi au 
pornit la drum. Au rămas la coada grupului, vorbind doar între ei 
şi abia acordând atenţie mulţimii de păsări viu colorate şi de 
animale ciudate. 

După ce s-au întors la popas, cu multă discreţie, Pitt s-a 
interesat de bătrân şi, aşa cum bănuia, angajaţii hotelului i-au 
spus că, din câte ştiau ei, Rathbone era un oaspete ca mulţi alţii, 
care prezentase la recepţie un paşaport panamez. Nimeni nu 
avea cunoştinţă că omul să fi avut un lanţ de popasuri de-a 
lungul fluviului. 

La amiază, Pitt şi Giordino şi-au încărcat toate lucrurile şi 
pachete cu sendvişuri comandate la bucătărie şi au împins barca 
în apă. Motorul a pornit fără nici o ezitare şi cei doi s-au îndreptat 
spre ieşirea din lagună, prinzând curentul principal al fluviului 
San Juan. Curând, jungla nepătrunsă a făcut loc unor zone mai 
deschise, înconjurate de coline înverzite, cu copaci care nu mai 
păreau să se lupte pentru spaţiu, parcă plantați într-un parc de 
un specialist în peisagistică. 

El Castillo se găsea la doar şase kilometri în susul fluviului şi 
cei doi prieteni au navigat foarte încet, lăsând motorul să 
meargă aproape la ralanti, iar o oră mai târziu au dat ultimul cot, 

după ce trecuseră prin dreptul fortăreței ce dăinuia din epoca 
colonială, încă dominând oraşul. Muşchiul ce acoperise ruinele 
construcţiei din rocă vulcanică îi dădea înfăţişarea unei pete 
urâte de culoare într-un peisaj altfel minunat, în vreme ce 
orăşelul pitoresc de la poale, cu acoperişurile din tablă lucitoare 
şi cu ambarcaţiunile panga, vopsite în toate culorile posibile, 
trase pe mal, părea o oază ispititoare. 

Cu excepţia traficului pe fluviu, satul El Castillo era cu totul 
rupt de restul lumii. Drumuri de acces nu existau, nici 
automobile, nici aeroport. Locuitorii îşi câştigau traiul lucrând 
câmpurile de pe dealurile înconjurătoare, pescuind şi muncind la 
fabrica de cherestea sau la o întreprindere producătoare de ulei 
de palmier aflată la douăzeci de kilometri în susul fluviului. 

In drumul lor spre lacul Nicaragua, Pitt şi Giordino ţineau să fie 
văzuţi sosind şi plecând din mărunta comunitate pescărească, de 
aceea şi-au legat panga la un mic doc şi au păşit pe un drum 
neamenajat, îndreptându-se către un hotel modest, cu bar şi 
restaurant, situat la aproape cincizeci de metri distanţă. Au 
trecut prin dreptul câtorva case din lemn văruite în culori vesele 
şi le-au făcut semne amicale celor trei fetiţe purtând rochiţe 
galbene, proaspăt spălate, care se jucau desculţe pe o verandă. 

Şi-au păstrat sandvişurile luate de la Refugio Bartola pentru 
restul excursiei şi au comandat masa de prânz alcătuită în mare 
parte din peşte proaspăt prins în fluviu, pe care l-au udat cu bere 
produsă pe plan local. 

l-a servit chiar proprietarul, pe nume Aragon. 

— Vă recomand gasparul. Nu prindem des asemenea peşte, 
iar când e pregătit cu un sos pe care numai eu ştiu să-l fac, eo 
delicatesă. 

— Gaspar, a repetat Giordino. N-am auzit de o asemenea 
specie. 

— E o relicvă vie, veche de milioane de ani, cu solzi ca o 
armură, bot ascuţit şi colţi. Vă asigur că nu veţi găsi aşa ceva în 
altă parte. 

— Sunt oricând gata să mă aventurez pe tărâmul gurmanzilor, 
a spus Pitt. Adu-ne nişte gaspar din acesta. 

— Simt că tremur de nerăbdare, a mormăit Giordino. 

— Mare păcat că nu se poate ajunge la fortăreață, a spus Pitt 
ca din întâmplare. Am auzit că muzeul merită vizitat. 

Aragon s-a crispat uşor şi a privit pe furiş pe fereastră către El 
Castillo. 


262 


— Si, senor, păcat că rataţi o astfel de ocazie, dar guvernul l-a 
închis, considerându-l prea periculos pentru turişti. 

— Mie mi se pare o construcţie foarte rezistentă, a remarcat 
Giordino. 

Aragon a ridicat neputincios din umeri. 

— Nu ştiu decât ce mi-au comunicat poliţiştii din Managua. 

— Paznicii locuiesc în oraş? a întrebat Pitt. 

Aragon a clătinat din cap. 

— Şi-au stabilit garnizoana în fortăreață şi apar rareori, cu 
excepţia cazului când sunt aduşi cu elicopterul de la Managua. 

— Nu iese nimeni din fortăreață, nici măcar pentru mâncare, 
băutură sau distracţii? 

— Nu, domnule. Nu se amestecă printre noi. Şi nici nu permit 
cuiva să se apropie măcar la zece metri de gard. 

Giordino a turnat bere în pahar. 

— E prima oară când aud de un guvern care îi împiedică pe 
turişti să intre într-un muzeu pe motiv că acesta s-ar putea 
prăbuşi. 

— Domnilor, doriţi să rămâneţi în hotelul meu peste noapte? i- 
a întrebat Aragon. 

— Nu, mulţumim, i-a răspuns Pitt. Am auzit că în amonte sunt 
câteva praguri periculoase şi am vrea să trecem de ele pe 
lumină. 

— N-o să aveţi nici o problemă dacă rămâneţi pe mijlocul 
fluviului, pe canalul navigabil. Dacă oamenii sunt atenţi, rareori 
se întâmplă ca bărcile să se răstoarne. In apele calme, de 
crocodili trebuie să te temi dacă pici peste copastie. 

— Serviţi friptură? a întrebat Pitt. 

— Si, senor. Vreţi să mâncaţi acum? 

— Nu, vrem să luăm carnea cu noi. După ce trecem de 
praguri, eu şi prietenul meu vom trage pe mal şi o vom frige. 

Aragon a dat aprobator din cap. 

— Aveţi grijă să vă faceţi tabăra mai departe de mal, altfel aţi 
putea deveni hrană pentru crocodili. 

— Nu mi-am pus în minte să mă las mâncat de crocodili, a 
spus Pitt şi a zâmbit binedispus. 


Au plecat după-amiază, destul de târziu şi au navigat printre 
pragurile situate pe fluviu mai sus de El Castillo fără necazuri. 
Curând au pierdut orăşelul din ochi. Observând că pe fluviu nu 
mai erau alte panga în afară de a lor, au tras Greek Angel la mal, 

au scos motorul exterior şi au ascuns totul sub vegetaţia bogată, 
astfel că dinspre apă nimeni n-ar fi remarcat absolut nimic 
nefiresc. 

Cum era încă lumină, au găsit o potecă îngustă care ducea 
către orăşel. Apoi au mâncat sandvişurile, s-au odihnit şi au 
dormit până după miezul nopţii. Mergând cu fereală pe potecă şi 
slujindu-se de binoclul pentru vedere nocturnă ca să se 
orienteze, au ocolit căsuţele şi au pătruns într-un desiş, unde au 
rămas pe burtă şi au examinat zona de securitate din jurul 
fortăreței, detectând şi memorând poziţia camerelor video cu 
circuit închis. 

Curând a început să plouă mărunt şi hainele li s-au udat până 
la piele. Era ca şi cum ar fi stat îmbrăcaţi sub duş. Temperatura 
ploii era la fel de plăcută ca a apei de la robinet. 

Când au fost gata să treacă la treabă, Pitt, urmat de Giordino, 
s-a căţărat într-un arbore jatoba care avea o înălţime de peste 
treizeci de metri şi al cărui trunchi abia putea fi cuprins cu 
braţele. Arborele se găsea la un metru-doi de gardul ce înconjura 
fortăreaţa, iar ramurile de jos treceau peste coama pe care 
sticlea o sârmă tăioasă ca briciul. După ce a petrecut o frânghie 
pe după o ramură groasă aflată la peste trei metri deasupra lui, 
Giordino s-a folosit de ea şi s-a căţărat pe o ramură mai de sus, 
strecurându-se printre ramurile mai subţiri, până când ajuns 
deasupra gardului şi la cinci metri deasupra solului. Acolo s-a 
oprit şi a verificat prin binoclu pământul de la poalele copacului. 

Slujindu-se de frânghie, Pitt a urcat păşind pe trunchi. După ce 
ajuns pe creanga de care era legată frânghia, s-a căţărat prin 
frunziş pana a ajuns cu capul sub ghetele lui Giordino. 

— Vezi cumva paznici sau câini? a întrebat el în şoaptă. 

— Paznicii s-au lenevit, i-a răspuns Giordino. Au dat drumul 
câinilor să umble de capul lor. 

— Mă mir că nu ne-au mirosit deja. 

— Mai bine tăceai. Văd că trei dintre ei se uită în direcţia 
noastră, aha, uite-i că vin în goană. 

Inainte ca dulăii să înceapă să latre, Pitt a băgat mâna în 
rucsacul e care-l purta în spate, a înşfăcat bucăţile de carne 
crudă luate de la restaurant şi le-a aruncat pe o rampă ce ducea 
către unul dintre bastioane. Bucăţile au aterizat cu un plescăit 
puternic. Câinii le-au auzit şi s-au îndreptat înspre ele. 

— Eşti convins că o să meargă? a întrebat îngrijorat Giordino. 

— În filme dă întotdeauna roade. 

— M-ai liniştit, a gemut Giordino. 

Pitt şi-a dat drumul de pe ramură şi, ajuns pe sol, a rămas pe 
loc. Giordino l-a urmat, cu privirea aţintită asupra câinilor, care 
înghiţeau pe nemestecate cu un aer fremătător şi satisfăcut, fără 
să le acorde nici o atenţie intruşilor. 

— N-o să mă mai îndoiesc niciodată de spusele tale, a şoptit 
Giordino. 

— O să ţin minte că ai zis asta. 

Pitt a pornit înainte, către una dintre rampele din piatră, 
folosind binoclul ca să vadă când cea mai apropiată cameră 
video urma să descrie un arc de cerc. Când a făcut semn printr- 
un fluierat discret, Giordino a alergat prin zonă neacoperită de 
ochiul camerei şi, având la el un atomizor, a stropit lentila cu 
vopsea neagră. Deplasându-se mai departe, cei doi s-au oprit o 
clipă în faţa uşilor muzeului închis şi cufundat în beznă, trăgând 
cu urechea pentru a depista orice zgomot suspect. 

De dincolo de metereze, din interiorul curţii interioare, unde 
fuseseră instalate barăcile paznicilor, răzbătea zvon de glasuri. 
Au pătruns în ceea ce fusese cândva o cameră pentru provizii. 
Zidurile din piatră erau încă solide, însă grinzile şi acoperişul din 
lemn fuseseră mâncate de vreme. 

Pitt a făcut semn către un turn central care se înălța deasupra 
restului fortăreței. Era construit ca o piramidă, având jumătatea 
superioară despicată pe mijloc. 

— Doar acolo ar putea să existe o gură de ventilaţie, a spus el. 

— Da, e singurul loc potrivit, l-a aprobat Giordino. Apoi a ciulit 
urechile. Ce-i gălăgia asta? 

Cu toate simţurile în alertă, Pitt a ascultat atent. Apoi a făcut 
un gest către beznă. 

— Uruitul acela se aude sigur de la ventilatoare. 

Rămânând la adăpostul întunericului şi profitând de orice colţ 
în umbră, cei doi au urcat o rampă îngustă din piatră care ieşea 
în afară din pereţii turnului şi care se sfârşea cu o uşă mică de 
acces. Un jet puternic de aer rece, venind prin deschizătura 
îngustă, i-a izbit cu forţa pe care o capătă aerul într-un tunel 
aerodinamic la testarea unui avion. Aplecându-se pentru a 
învinge forţa aerului, Pitt a pătruns înăuntru şi s-a trezit la baza 
unei colivii mari din plasă de sârmă. Zgomotul făcut de lamele 
ventilatorului, care se rotea cu o viteză nebună sub deschizătură, 
a crescut, făcându-i să simtă că le plesnesc timpanele. 

— Ce vuiet diavolesc, a strigat Giordino. 

— Asta pentru că stăm exact deasupra lui. Ar fi fost mult mai 
rău dacă n-ar fi avut atenuatoare de zgomot. Aşa însă, din afara 
turnului, gălăgia nu mai e atât de mare. 

— Nu credeam c-o să dăm de un vânt ca de furtună, a zis 
Giordino, în timp ce examina grosimea plasei de sârmă. 

— Ventilatoarele sunt proiectate să asigure un volum de aer 
calculat de computer şi la o presiune eficientă. 

— lar îmi ţii lecţii. Acum urmează să-mi povesteşti că ai urmat 
cursuri de construcţii de tuneluri. 

— Ai uitat vara aceea, între semestre, la Academia Forţelor 
Armate, când am lucrat într-o mină de argint din Leadville, 
Colorado? l-a pus Pitt la punct. 

— N-am uitat, a spus Giordino şi a zâmbit. Eu mi-am petrecut 
vara ca salvamar în Malibu. Apoi a privit prin ochiurile plasei de 
sârmă. Din deschizătură răzbătea o rază de lumină. A dat roată 
plasei până a găsit un bolţ care o fixă de un zăvor. E încuiat pe 
dinăuntru, a constatat el. Va trebui să tăiem plasa. 

Pitt a scos din rucsac o foarfecă de tăiat sârmă. 

— M-am gândit că o să avem nevoie de aşa ceva. 

Giordino a examinat foarfecă în lumina ce venea de jos. 

— Sper să meargă. Acum dă-te la o parte şi lasă-l pe maestru 
să deschidă calea. 

Părea uşor, dar nu a fost chiar aşa. Douăzeci de minute mai 
târziu, când a reuşit să taie o gaură suficient de mare pentru a se 
strecura, Giordino era leoarcă de transpiraţie. l-a înapoiat 
foarfecă lui Pitt, a tras bucata decupată deoparte şi a aruncat o 
privire în puț. Tubul de formă rectangulară care slujea drept loc 
de trecere a aerului eliminat din tunel avea înjur de cinci metri. 
Într-un colţ se găsea un alt tub circular din metal. Acela era puţul 
de acces, cu o scară ce părea să dispară în adâncul parcă fără 
fund. 

— Ăsta-i pentru întreţinere, în caz că sistemul de ventilaţie are 
nevoie de reparaţii, a explicat Pitt în gura mare, ca să acopere 
zgomotul ventilatorului. Mai serveşte şi ca ieşire de urgenţă 
pentru mineri, dacă are loc vreun incendiu în subteran sau dacă 
se prăbuşeşte tavanul tunelului principal. 

Giordino a pătruns în puț cu picioarele înainte şi, pipăind, a 
descoperit treptele scării. S-a oprit o clipă şi l-a privit cu reproş 
pe Pitt. 

— Sper să nu regret chestia asta! a strigat el ca să se facă 
auzit, apoi a început să coboare. 

Din fericire, puţul era luminat. După ce au coborât aproape 
cincisprezece metri, Pitt s-a oprit şi a privit în jos. Nu a văzut 
decât scara întinzându-se la nesfârşit, ca şinele şi traversele unei 
căi ferate. Fundul nici măcar nu se zărea. 

A scos un şerveţel de hârtie dintr-un buzunar, l-a rupt în două, 
a făcut jumătăţile şomoiog şi-şi le-a îndesat în urechi, ca să nu 
mai audă şuieratul supărător al ventilatoarelor. In afara 
sistemului principal de aeraj, la fiecare treizeci de metri fuseseră 
instalate ventilatoare auxiliare pentru a menţine presiunea 
necesară pentru aerisirea tunelului. 

După o coborâre ce păruse să ţină o veşnicie, Giordino a 
estimat că se aflau la aproape 165 de metri adâncime, s-a oprit 
şi a făcut un semn cu mâna. Se vedea capătul scării. Incet, cu 
precauţie, s-a răsucit până a ajuns cu capul în jos. S-a târât în 
continuare până când ochii i s-au obişnuit cu întunericul şi a 
observat ceea ce abia după o vreme s-a conturat ca fiind un mic 
centru de control care monitoriza şi detecta gazele, concentraţia 
monoxidului de carbon, temperatura şi funcţionarea sistemului. 

Lăsaseră mult în urmă sistemul principal de ventilaţie, aşa că 
au trebuit să vorbească încet. Giordino s-a ridicat până a revenit 
în poziţie normală şi i s-a adresat lui Pitt, care se lăsase să 
alunece în jos, ajungând alături de el. 

— Care e situaţia? l-a întrebat Pitt cu glas scăzut. 

— Scara trece printr-un centru de comandă al sistemului de 
ventilaţie, care e amplasat la vreo cinci metri de podeaua 
tunelului. Am văzut un bărbat şi o femeie la pupitrele cu 
computere. Din fericire, stau cu spatele spre scară. Cred că nici 
n-o să-şi dea seama ce i-a lovit. 

Giordino a rânjit cu un aer de cunoscător. 

— Eu mă ocup de bărbat. Tu te pricepi mai bine să dai gata 
femeile. 

Pitt l-a fulgerat cu o privire. 


— Laşule! 
N-au mai pierdut timpul şi au coborât până în cabina centrului 
de comandă fără să scoată un sunet. Operatorii - bărbatul, 


îmbrăcat cu o salopetă neagră, femeia, în alb - erau concentrați 
asupra monitoarelor şi nu au văzut imaginea reflectată pe ecrane 
a atacatorilor decât când era deja prea târziu. Giordino a sărit 
dintr-o parte şi i-a tras bărbatului un pumn puternic în falcă. Pitt 
a preferat să o lovească pe femeie în gât, exact sub ceafă. 
Amândoi s-au prăbuşit, apucând doar să geamă uşor. 

Stând ghemuit sub fereastră, ca să nu fie văzut, Pitt a scos o 
rolă de bandă adezivă din rucsac şi i-a aruncat-o lui Giordino. 

— Leagă-i bine, că eu le scot salopetele. 

In mai puţin de trei minute, operatorii sistemului de ventilaţie, 
care încă nu-şi recăpătaseră cunoştinţa, erau legaţi fedeleş, cu 
căluşuri la gură şi vârâţi sub pupitre, ca să nu fie văzuţi de cei 
care ar fi trecut pe dedesubt. Pitt şi-a tras pe el salopeta neagră 
a bărbatului, care îi era cam largă, în timp ce a lui Giordino, care 
o luase pe a femeii, aproape că plesnea la cusături. Au găsit apoi 
căştile de protecţie ale celor doi şi le-au pus pe cap. Pitt şi-a 
aruncat rucsacul pe un umăr, în vreme ce Giordino arăta ceva 
mai oficial cu o agendă şi un pix în mână. Unul după celălalt au 
coborât pe scară către podeaua tunelului. 

După ce s-au orientat privind atent înjur, au rămas amândoi 
parcă vrăjiţi în faţa spectacolului ce se desfăşura sub privirile lor, 
deoarece iluminaţia era aproape orbitoare. 

Acela nu era un tunel feroviar oarecare. De fapt, nu era nici pe 
departe un tunel feroviar. 

Capitolul 29 


Tunelul, în formă de potcoavă, era mult mai mare decât îşi 
imaginaseră cei doi. Pitt s-a simţit de parcă ar fi nimerit într-un 
roman fantastic de Jules Verne. La prima vedere, tunelul părea 
să aibă un diametru de cel puţin şaisprezece metri, depăşind cu 
mult orice construcţie similară realizată vreodată. Diametrul 
celui dintre Franţa şi Anglia era de opt metri, iar al tunelului 
Seikan, care lega insulele Honshu şi Hokkaido, de unsprezece 
metri. 

Vâjâitul ventilatoarelor era înlocuit aici de un vuiet ce răsuna 
în tot tunelul. Deasupra lor, montată pe o serie de grinzi 
metalice, o bandă transportoare de dimensiuni impresionante 
mergea către capătul răsăritean. In locul bolovanilor obişnuiţi, 
materialul excavat fusese măcinat şi avea consistenţa nisipului. 

— Uite aici sursa mâzgii cafenii, a spus Pitt. Macină roca până 
o transformă în praf, ca să o poată pompa prin conducte tocmai 
în Marea Caraibilor. 

Imediat sub banda transportoare treceau o cale ferată şi un 
drum betonat. Pitt s-a aplecat şi a examinat şinele şi traversele. 

— Acţionate electric, la fel ca metroul newyorkez. 

— Fii atent la a treia şină, l-a prevenit Giordino. Cine ştie ce 
tensiune foloseşte. 

— Cred că au substaţii generatoare la fiecare câţiva kilometri 
pentru a asigura energia electrică. 

— Vrei să pui o monedă pe şină? l-a întrebat Giordino în 
glumă. 

Pitt s-a ridicat şi a privit în depărtare. 

— Şinele astea nu pot în nici un caz să suporte trenuri de 
marfă care să circule cu 400 km/h. Ar trebui să fie de calitate 
superioară, iar traversele astea metalice sunt prea depărtate. In 
plus, ecartamentul standard este de 143,5 de centimetri. Asta 
are circa un metru, ceea ce înseamnă că e vorba de o cale ferată 
cu ecartament redus. 

— E instalată pentru asigurarea transportului maşinii de forat. 

Pitt a ridicat din sprâncene. 

— De unde ştii atâtea? 

— Am citit undeva despre asemenea utilaje. 

— Gata, te pun în fruntea clasei. Tunelul a fost într-adevăr 

excavat de un utilaj special, mare de tot. 

— Poate că vor schimba ulterior toate şinele şi-a dat Giordino 
cu părerea. 

— De ce să aştepte până la săparea tunelului? Constructorii de 
cale ferată şi celelalte echipamente ar trebui să vină în urma 
maşinii de foraj, ca să câştige timp. Rămas pe gânduri, Pitt a 
clătinat din cap. Un tunel de asemenea dimensiuni nu a fost 
săpat pentru trafic feroviar. 

S-au întors spre un autobuz cu etaj, vopsit în culoarea 
levănţicii, care a trecut pe lângă ei şi din care şoferul le-a făcut 
semn de salut cu mâna. S-au întors uşor cu spatele, prefăcându- 
se că discutau ceva scris în agenda lui Giordino, în timp ce 
autobuzul încărcat cu lucrători, purtând căşti de protecţie şi 
salopete de diferite culori, trecea pe lângă ei. Pitt a văzut imediat 
numele Odyssey şi emblema cu calul în galop pe latura 
autobuzului. Şoferul a încetinit, neştiind sigur dacă ei doreau să 
urce, însă Pitt i-a făcut semn să meargă mai departe. 

— Acţionat electric, a spus Giordino. 

— Elimină monoxidul de carbon care ar produce poluare. 

Giordino s-a apropiat de două cărucioare de golf acţionate de 
acumulatoare, care arătau ca nişte automobile sport miniaturale. 

— Frumos din partea lor să ne asigure şi un mijloc de 
transport, a zis el, suindu-se într-unui. În ce direcţie pornim? 

Pitt a rămas puţin pe gânduri. 

— Să urmăm materialul excavat de pe bandă rulantă. Ar fi 
singura şansă de a afla sigur dacă el e sursa mâzgii cafenii. 

Tunelul uriaş părea să nu se mai sfârşească. După toate 
aparențele, traficul pe şosea era strict pentru transportul 
minerilor, în vreme ce calea ferată cu ecartament redus se 
folosea doar pentru roca măcinată şi pentru alte materiale. Cum 
maşinuţa de golf avea vitezometru, Pitt a putut stabili viteza 
benzii transportoare. Se deplasa rapid, cu 10 km/h. 

Pitt şi-a îndreptat atenţia asupra finisajului tavanului. După 
trecerea utilajelor de forat, minerii instalaseră sisteme de 
susţinere cu ajutorul unor bolţuri, pentru a spori tendinţa 
naturală a rocilor de a se autoarma. Apoi întregul tunel fusese 
stropit cu un strat de beton torcretat sau beton injectat, 
folosindu-se utilaje pneumatice de mare putere. Transportul 
betonului pe distanţe lungi trebuie să fi fost realizat cu ajutorul 
unor pompe auxiliare, înşirate de la sursa de alimentare până în 
zona proaspăt excavată din spatele utilajului de forare. Această 

operaţiune fusese urmată de injecţia de lapte de beton sub 
presiune, pentru a stopa infiltraţiile din pânzele freatice. In afară 
de faptul că asigurau izolaţia contra infiltraţiilor din exterior, 
betonul torcretat şi laptele de beton îmbunătăţeau curgerea 
fluidelor prin tunel, un fenomen pe care Pitt a început să-l 
considere o posibilă utilizare a acestuia. 

Becurile din tavan luminau tunelul atât de orbitor, încât pe Pitt 
şi pe Giordino îi usturau ochii. Abia acum înțelegeau de ce 
muncitorii din autobuz purtau ochelari cu lentile închise la 
culoare. Ca şi cum ar fi plănuit dinainte, ei şi-au pus ochelarii pe 
nas aproape în acelaşi timp. 

O locomotivă electrică trăgând după ea câteva vagoane- 
platformă încărcate cu ancore de susţinere trecu, îndreptându-se 
în sens opus, spre locul în care se desfăşurau excavaţiile. Cei din 
tren le-au făcut semne celor din maşinuţele de golf, care au 
fluturat mâinile drept răspuns. 

— la te uită, ce lume prietenoasă prin locurile astea! a 
remarcat Giordino. 

— Ai observat că bărbaţii poartă salopete negre, iar femeile, 
albe sau verzi? 

— Cred că Specter a fost decorator de interioare într-o viaţă 
anterioară. 

— Mie-mi pare mai curând un sistem de identificare a castelor, 
a spus Pitt. 

— Mai bine-mi tai o ureche decât să port ceva de culoarea 
levănţicii, a mormăit Giordino, dându-şi brusc seama că era 
îmbrăcat în alb. Cred că nu am salopetă de culoarea potrivită. 

— Bagă-ţi ceva pe sub ea ca să arăţi a femeie. 

Giordino a tăcut, dar privirea lui neiertătoare a fost elocventă. 

Pe chipul lui Pitt a apărut o expresie de seriozitate. 

— Mă-ntreb dacă minerii au habar ce conţinut toxic are 
materialul pe care îl aruncă în mare. 

— Vor afla, a zis Giordino, când o să înceapă să le cadă părul, 
iar organele interne li se vor lichefia. 

Şi-au continuat drumul, simțind atmosfera nefirească din 
adâncul pământului. Au trecut prin dreptul câtorva tuneluri tăiate 
pieziş, care duceau spre stânga şi care le-au stârnit curiozitatea. 
Un tunel paralel părea să fie legat de cel prin care mergeau prin 
tuneluri transversale săpate la fiecare o mie de metri. Pitt a 
presupus că era vorba de un tunel auxiliar pentru cablurile 
electrice. 

— Aşa se explică tremurul de la suprafaţă, a spus Pitt. Pentru 
tunelurile mici n-au folosit maşini de forat. Au excavat folosind 
perforatoare şi explozivi. 

— Ne întoarcem? 

— Mai târziu, i-a răspuns Pitt. Să mai urmăm puţin materialul 
de pe banda transportoare. 

Giordino a rămas stupefiat de puterea maşinuţelor de golf. A 
ajuns curând la aproape 80 km/h, depăşind alte vehicule care 
circulau pe şoseaua betonată. 

— Ce-ar fi să conduci mai încet? l-a prevenit Pitt. Vrei să 
stârneşti suspiciuni? 

— Crezi că au şi poliţie rutieră aici? 

— Nu, dar Big Brother e cu ochii pe noi, l-a contrat Pitt, făcând 
un semn discret către o cameră montată deasupra sistemului de 
iluminat. 

Fără chef, Giordino a încetinit şi s-a plasat în spatele unui 
autobuz. Pitt a început să-şi dea seama că autobuzele mergeau 
potrivit unui orar şi, după un calcul sumar, a constatat că se 
succedau la intervale de douăzeci de minute şi opreau în 
punctele de lucru unde minerii aşteptau să urce sau să coboare. 
A aruncat o privire la ceas. Era doar o chestiune de timp până 
când schimbul celor din camera de comandă a ventilatoarelor 
avea să sosească, descoperind că tovarăşii lor de muncă 
fuseseră imobilizaţi şi ascunşi sub pupitre. Deocamdată nu se 
auziseră sirene de alarmă şi nici nu apăruseră agenţii de 
securitate care să gonească pe şosea în căutarea cuiva. 

— Am ajuns la ceva important, l-a atenţionat Giordano pe Pitt. 

Duduitul surd devenea tot mai pronunţat pe măsură ce se 
apropiau de ceea ce, după părerea lui Pitt, era o staţie de 
pompare de dimensiuni gigantice. Roca măcinată până devenise 
praf era împinsă de pe banda transportoare către o benă de 
dimensiuni monstruoase. De acolo, câteva pompe mari cât nişte 
clădiri de trei etaje o împingeau în nişte conducte extrem de 
groase. Pitt a tras concluzia că materialul excavat era apoi 
propulsat în mare, în locul în care Poco Bonito eşuase în bancul 
acumulat. In spatele staţiilor de pompare se vedeau nişte uşi 
masive din oţel. 

— Misterul se adânceşte, a spus Pitt gânditor. Pompele astea 
monumentale sunt capabile să împingă de zece ori mai mult 
material decât se excavează. Cred că au alt scop. 

— Probabil că vor fi demontate după ce termină tunelul. 

— Nu sunt convins. Par permanente. 

— Mă întreb ce-o fi dincolo de uşile acelea, a făcut Giordino. 

— Marea Caraibilor, l-a lămurit Pitt. Aproape sigur ne aflăm la 
câţiva kilometri de țărm şi încă la mare adâncime sub nivelul 
mării. 

Giordino nu-şi putea desprinde privirea de la uşi. 

— Cum Dumnezeu au săpat atât de adânc? 

— Au început cu o excavaţie la suprafaţă, creând astfel un 
portal, întâi s-a executat un tunel de pornire, folosindu-se un alt 
utilaj, numit excavator deschizător de drum. Când acesta a ajuns 
la o anumită adâncime, s-a adus utilajul principal de excavare, 
care a fost asamblat în tunel. Acesta a lucrat spre est sub mare, 
iar apoi trebuie să fi fost demontat şi reasamblat ca să poată 
începe excavarea în direcţie opusă, către vest. 

— Dar cum putea fi păstrată în secret o asemenea operaţiune? 

— Plătindu-i regeşte pe mineri ca să-şi ţină gura ori poate prin 
ameninţări şi şantaj. 

— Dacă ar fi să ne luăm după spusele lui Rathbone, intruşii 
sunt ucişi fără menajamente. De ce nu s-ar proceda la fel şi în 
cazul minerilor limbuţi? N 

— Nu-mi mai aduce aminte de intruşi. In sfârşit, bănuielile 
noastre s-au confirmat, a spus Pitt încet. Mâzga cafenie e 
împrăştiată în mare de oameni, fără să se țină seama câtuşi de 
puţin de consecinţe. 

Giordino a clătinat rar din cap. 

— Avem de a face cu o operaţiune de deversare care 
depăşeşte orice închipuire. 

Pitt a băgat din nou mâna în rucsac şi a scos o cameră digitală 
de mici dimensiuni, cu care a început să fotografieze operaţiunea 
de pompare. 

— Nu cumva rucsacul acela minunat ne poate oferi mâncare şi 
băutură? l-a îmboldit Giordino. 

Pitt a scos dinăuntru două batoane de ciocolată cu fulgi de 
cereale. 

— Regret, altceva nu mai am. 

— Ce mai ai în el? 

— Doar credinciosul meu Colt. 

— Sper să mai avem timp să ne sinucidem cu el înainte de a fi 
spânzurați, a spus Giordino pe un ton sumbru. 

— Am văzut ce ne interesa, a zis Pitt. E vremea să ne 
întoarcem. 

Giordino a apăsat pe accelerator încă înainte ca Pitt să fi 
terminat de vorbit. 

— Cu cât mai curând o ştergem de aici, cu atât mai bine. Și- 
aşa am cam forţat nota. 

In timp ce se deplasau, Pitt a mai făcut o serie de fotografii. 

— Mai e ceva..., aş vrea să văd ce se află în tunelurile acelea 
secundare. 

In timp ce căpătau viteză, Giordino a simţit că vizitarea unui 
tunel auxiliar nu reprezenta decât o parte a planului gândit de 
Pitt. Era convins că acesta va voi să verifice şi celălalt capăt al 
tunelului, ca să vadă uriaşul utilaj de foraj în funcţiune. Pitt a 
făcut fotografii ale tuturor utilajelor prin dreptul cărora au trecut. 
Nu i-a scăpat nici un amănunt privind construcţia tunelului. 

Giordino a virat dreaptă spre prima traversare pe care a 
văzut-o, fără să încetinească, luând curba pe două roţi. Pitt l-a 
urmat îndeaproape şi, deşi i-a aruncat o privire veninoasă, n-a 
scos un cuvânt. Abia parcurseseră şaptezeci de metri, când 
maşinuţa de golf a ţâşnit într-un alt tunel. Au frânat brusc şi au 
rămas cu gurile căscate. 

— Ameţitor, a bolborosit Giordino, incapabil să creadă ce 
văzuse. 

— Nu te opri, i-a spus Pitt, pe un ton poruncitor. Mergi mai 
departe. 

Giordino a dat din cap şi a pătruns cu viteză maximă într-un al 
treilea tunel. N-a şovăit şi nici n-a aşteptat ca Pitt să-l îndemne 
mai departe. Gonind prin scurtătură spre al patrulea tunel, nici n- 
a mai ridicat piciorul de pe pedală de acceleraţie. intr-un târziu, 
n-au putut merge mai departe, aşa că Giordino a trebuit să 
frâneze brusc, pentru a nu se izbi de zid. Au rămas locului câteva 
momente, încercând să înţeleagă cele văzute. 

Proporţiile giganteşti ale reţelei de tuneluri li s-au părut şi mai 
spectaculoase când, aproape incapabili să-şi creadă ochilor, s-au 
văzut siliţi să accepte că nu era vorba doar de unul, ci de patra 
tuneluri de aceleaşi dimensiuni, toate legate între ele. 

De obicei, Giordino nu se lăsa uşor impresionat, însă în situaţia 
aceasta fusese redus la tăcere. 

— Aşa ceva nu există, a spus el, abia şoptit. 

Cu precauţie, Pitt şi-a făcut curaj, alungând din minte orice 
lucru care, din cauza surprizei, i-ar fi putut întuneca judecată sau 
orbi simţurile. Trebuia să existe o explicaţie a acelor lucrări 
gigantice. Cum de era posibil ca Specter să fi construit patru 


274 


tuneluri uriaşe pe sub munţii din Nicaragua fără ca serviciile de 
informaţii sau mijloacele de informare să prindă de veste? Cum 
de putuse un proiect de asemenea anvergură să treacă 
neobservat vreme de mai bine de patru ani? 

— Câte căi ferate vrea Specter să pună în funcţiune? a 
întrebat Giordino, parcă aflat în transă. 

— Tunelurile astea n-au fost construite pentru transportul 
mărfurilor pe calea ferată, a gândit Pitt cu voce tare. 

— Poate transportul cu şlepuri? 

— Prea costisitor. Construcţia asta slujeşte cu totul altui scop. 

— Cred că ies nişte profituri colosale dintr-o investiţie atât de 
mare. 

— Costurile au depăşit cu mult suma estimată iniţial la şapte 
miliarde. 

Vocile lor reverberau în tunelul uriaş în care nu se găsea nici 
un om său vehicul. Dacă pereţii şi tavanul arcuit nu ar fi fost 
acoperiţi cu o suprafaţă de beton de o netezime perfectă şi-ar fi 
putut imagina că se află într-o grotă naturală de dimensiuni 
uriaşe. Pitt s-a uitat la podeaua tunelului. 

— Nu poate fi vorba de un sistem rapid de transport. Văd că 
au scos şinele de cale ferată. 

Giordino a făcut un semn discret către o cameră de 
supraveghere montată pe un stâlp, care era îndreptată direct 
spre ei. 

— Hai s-o ştergem cât mai repede în tunelul principal şi să 
găsim alt mijloc de transport. Maşinuţa asta e prea bătătoare la 
ochi. 

— Bună idee, l-a aprobat Pitt. Dacă încă nu şi-au dat seama de 
prezenţa unor intruşi înseamnă că nu le merge mintea deloc. 

Au refăcut drumul înapoi prin cele trei tuneluri pustii, oprindu- 
se înainte de a pătrunde în cel de-al patrulea, de unde 
începuseră explorarea. Au parcat maşinuţa de golf în tunelul de 
legătură, departe de o cameră de supraveghere şi apoi, cu un 
aer degajat, au mers pe jos de-a lungul şoselei până au ajuns la 
o staţie de autobuz unde aşteptau câţiva mineri. Stând aproape, 
în ciuda ochelarilor de soare pe care îi purtau muncitorii, Pitt a 
reuşit să le distingă trăsăturile şi ochii. Erau cu toţii de origine 
asiatică. 

Pitt i-a dat un cot lui Giordino, care a priceput imediat aluzia. 

— Pariez pe ce vrei că ăştia sunt chinezi, a şoptit Pitt. 

— Nu risc un pariu cu tine. 

Imediat după sosirea autobuzului cu etaj, prin dreptul lor a 
trecut în mare viteză un grup de maşinuţe de golf cu girofarurile 
aprinse, care au dispărut în tunelul de legătură din care Pitt şi 
Giordino abia ieşiseră. 

— După ce vor găsi vehiculul, nu le vor trebui decât zece 
secunde ca să-şi dea seama că ne aflăm în autobuzul ăsta, a zis 
Giordino. 

Pitt era cu ochii la un tren care se apropia dinspre capătul 
estic al tunelului. 

— Aşa m-am gândit şi eu. 

A ridicat o mână şi i-a făcut semn şoferului să plece după ce 
minerii au urcat în autobuz. Uşa s-a închis cu un fâsâit şi 
vehiculul a plecat. 

— Când te-ai urcat ultima oară din mers într-un mărfar? l-a 
întrebat Pitt pe Giordino în timp ce se grăbeau să traverseze 
şoseaua şi se opreau să discute aparent fără grijă pe când 
locomotiva, al cărei mecanic citea o revistă, trecea pe lângă ei. 

— Acum câţiva ani, în deşertul Sahara, când am prins trenul 
ce transporta substanţe toxice spre Fort Foureau. 

— Dacă ţin bine minte, era cât pe ce să cazi din el. 

— Nu-mi place când mă iei peste picior, a spus Giordino cu o 
strâmbătură. 

Imediat ce locomotiva a trecut, au început să alerge pe lângă 
şină. Pitt estimase deja că trenul se deplasa cu aproape 35 km/h 
şi a socotit că, făcând puţin efort, puteau alerga la fel de repede. 
Giordino s-a dovedit iute pentru gabaritul lui. A pus capul în piept 
şi s-a repezit după un vagon-platformă de parcă ar fi pornit cu 
mingea sub braţ către terenul de ţintă. S-a prins de scară în 
momentul trecerii vagonului şi, smuls de pe sol, practic a zburat, 
nimerind exact pe platformă. Pitt s-a slujit şi el de avântul 
trenului şi a reuşit să urce în vagon. 

Vagonul-platformă transporta două camionete de origine 
necunoscută, acţionate de motoare electrice. Nou-nouţe, păreau 
să fi fost abia descărcate de pe vapor. Fără să scoată o vorbă, 
Pitt şi Giordino au deschis o portieră şi s-au strecurat în cabină, 
ghemuindu-se apoi sub geam şi sub bord. Nici nu putuseră alege 
un moment mai potrivit pentru a se ascunde, deoarece, aproape 
instantaneu, două maşini de securitate, pornite în urmărirea 
autobuzului, au trecut cu sirenele urlând şi cu girofarurile aprinse 
pe lângă tren. 

încântat, Pitt a zâmbit şi a spus: 

— Manevra noastră le-a scăpat camerelor, altfel veneau după 
noi în loc să urmărească autobuzul. 

— Era şi momentul să avem puţin noroc. 

— Rămâi ascuns, i-a spus Pitt. Mă-ntorc imediat. 

A deschis portiera care nu dădea spre şosea şi a coborât pe 
coate şi genunchi. Târându-se către partea din faţă, apoi către 
spatele vehiculului, a îndepărtat saboţii şi lanţurile cu care 
camioneta fusese fixată pe platformă. După aceea s-a furişat în 
cabină. 

Giordino s-a uitat lung la Pitt. 

— Mi-am dat seama ce vrei să faci, dar nu ştiu cum o să 
coborâm cu maşina asta din mersul trenului într-un tunel care e 
blocat la ambele capete. 

— Vedem noi cum procedăm la vremea potrivită, l-a liniştit Pitt 
cu o expresie de detaşare pe chip. 


Nimic pe lume nu se compară cu un utilaj de săpat tuneluri. 

Cel care excava tunelurile de sub Nicaragua, de la coasta 
Atlanticului la ţărmul Pacificului, avea mai bine de 120 de metri 
lungime, fiind urmat de un tren cu echipamente care măsura de 
asemenea aproximativ 100 de metri. 

Un monstru incredibil de complicat, care arăta ca prima 
versiune a unei rachete pentru explorarea planetei Saturn, 
utilajul era acţionat de un motor electric cu viteză variabilă, care 
elimină orice poluare şi pierdere de ulei. Utilajul folosit de 
Specter tăia straturi subţiri de rocă prin rotația continuă a unei 
serii de cuțite confecţionate din carbon, montate pe un cap 
tăietor din oţel care putea scobi un tunel circular prin rocă dură. 
Acest cap tăietor avea peste şaptesprezece metri în diametru şi 
înainta cu cincizeci de metri pe zi. Corpul care cuprindea capul 
tăietor era dotat cu motoare electrice ce asigurau forţa uriaşă 
necesară pentru a face că dinţii să se înfigă în rocă şi cu nişte 
prese hidraulice care exercitau o presiune uriaşă pentru a 
împinge tot utilajul în perete şi pentru a măcina roca. 

Gigantica maşinărie era articulată, iar operatorul, aflat în 
partea din faţă, avea posibilitatea de a dirija direcţia de înaintare 
cu ajutorul unui sistem cu laser, păstrându-şi controlul asupra 
operaţiunilor. Materialul excavat era transportat către partea din 
spate a utilajului şi trecut printr-un concasor ce transforma totul 
într-un nisip cu granulaţie fină. De acolo, banda rulantă prelua 
materialul către capătul opus al tunelului, de unde era pompat în 

ocean. 


Trenul s-a oprit la două sute de metri în spatele utilajului de 
foraj, sub banda rulantă, pentru descărcarea la un depozit şi 
terminal de aprovizionare. Prin tavanul tunelului treceau o serie 
de lifturi mari pentru marfa. Dintr-un asemenea lift a coborât un 
grup de femei îmbrăcate cu salopete albe, după care s-au urcat 
într-un autobuz. Pitt s-a dat mai aproape de portieră şi a auzit-o 
pe una dintre ele spunând că inspecția trebuia să se încheie 
peste opt ore pentru a transmite un raport către sediul de la 
suprafaţă. 

Lui Pitt i s-a părut absurd. Care sediu? Şi de ce la suprafaţă? 

Nimeni nu a fost surprins când Pitt a coborât camioneta de pe 
platformă pe docul de descărcare, apoi în josul rampei, ajungând 
pe şoseaua betonată. Apoi a tras pe dreapta şi a oprit în spatele 
unui şir de alte camioane electrice. 

Giordino a urmărit activitatea ce se desfăşura în locul acela, 
unde cel puţin treizeci de mineri se ocupau de buna funcţionare 
a utilajului. 

— Parcă a mers prea uşor. 

— Incă n-am scăpat de probleme, a spus Pitt. Trebuie să 
găsim o cale de retragere. 

— Am putea urca prin alt puț de aeraj. 

— Dar dacă ajungem sub lacul Nicaragua? Nu ne putem 
întoarce la cel prin care am coborât? 

— Ar fi un plan sinucigaş. 

Giordino a privit concentrat la modul de funcţionare a utilajului 
de foraj. 

— Hai, vrăjitorule, ce propui? 

— Nu putem ieşi din tunelul ăsta, pentru că încă nu e 
definitivat. Singura noastră speranţă rămâne să ne furişăm până 
la capătul dinspre Pacific printr-unul dintre sistemele de 
ventilaţie ale celorlalte trei tuneluri. 

— Şi dacă nu se poate? 

— Atunci va trebui să născocesc un alt plan. Giordino a făcut 
semn către docul de încărcare, unde agenţii de securitate 
verificau identitatea minerilor. Trebuie să dispărem. Nu cred că 
înfăţişarea noastră corespunde cu ecusoanele. 

Pitt a ridicat ecusonul de identificare prins pe buzunarul de la 
piept al salopetei şi s-a uitat la el, vădit amuzat. 

— Am dat de dracu’. Tipul din poză are 1,70 metri, iar eu, 


278 


peste doi. 

— Eu ce să mai zic? a făcut Giordino cu un zâmbet şiret. De 
unde să fac rost de păr lung şi de sâni? 

Pitt a întredeschis portiera şi, privind de-a lungul laturii 
îndepărtate a docului de încărcare, a observat că acolo nu era 
nimeni. 

— Hai pe aici! 

Giordino l-a urmat pe Pitt şi s-a furişat peste bancheta din faţă 
a camionetei. Au coborât pe doc şi au alergat ghemuiţi până au 
ajuns la uşa deschisă a unei magazii. Strecurându-se pe după 
lăzi desfăcute care conţineau piese de schimb pentru diferitele 
componente ale utilajului de foraj, au descoperit o trecere în 
partea din spate, pe unde au ieşit din depozit, ajungând din nou 
la calea ferată. S-au oprit în spatele unui şir de toalete ecologice 
şi au analizat rapid situaţia. 

— Ar fi bine dacă am avea un mijloc de transport, a spus 
Giordino, strâmbând din nas de dezgust. 

— Dorinţa ţi s-ar putea îndeplini, a spus Pitt şi a rânjit. 

Fără să-l mai aştepte pe Giordino, s-a ridicat, a ieşit din 
spatele cabinelor şi s-a apropiat calm de unul dintre vehiculele 
agenţilor de securitate, ce fusese lăsat nesupravegheat. S-a 
aşezat la volan, a pornit motorul electric şi a apăsat pedala de 
acceleraţie, iar Giordino s-a urcat pe partea cealaltă. Cu 
tracţiune pe faţă, acționată de un diferenţial cu cuplare directă, 
maşina s-a îndepărtat fără să facă zgomot. 

Pitt avusese noroc cu carul până în acele momente. Agenţii de 
securitate erau atât de absorbiți de verificarea ecusoanelor 
minerilor, încât nu au băgat de seamă că maşina de patrulare le 
fusese furată. Cum motorul maşinii abia dacă scotea un susur 
slab, iar utilajul de foraj făcea un zgomot asurzitor, le fusese 
imposibil să-i audă pe muncitorii care încercau să le atragă 
atenţia la furtul vehiculului. 

Pentru a da impresia unei activităţi oficiale, Giordino a 
descoperit butonul pentru pornirea girofarurilor de pe acoperişul 
maşinii şi l-a acţionat. Imediat ce au ajuns la primul tunel de 
legătură, Pitt a virat brusc la stânga, apoi a repetat manevra, 
pătrunzând în tunelul principal şi îndreptându-se către portalul 
vestic. 

Pitt presupunea că toate cele patru tuneluri fuseseră excavate 
pe sub lacul Nicaragua, pentru a ieşi pe sub porţiunea foarte 
îngustă de uscat care separă lacul de ocean în apropierea 

portului San Juan del Sur. Acolo trebuiau să fie plasate 
ventilatoarele, înainte că tunelurile să se depărteze de țărm. 

Se înşela însă. 

După ce au gonit câţiva kilometri, au ajuns la un grup mare de 
pompe asemănătoare cu cele întâlnite la capătul estic al reţelei 
de tuneluri. Apoi tunelul se termină brusc cu nişte uşi gigantice. 
Firicelele de apă care se scurgeau pe la rosturi, prelingându-se 
pe podeaua tunelului, constituiau o dovadă că nu ajunseseră la 
suprafaţă, în apropiere de San Juan del Sur, ci la capătul înfundat 
al tunelului de sub fundul Oceanului Pacific. 

Capitolul 30 


După alergarea de dimineaţă de la apartamentul său din 
Watergate până la sediul NUMA, amiralul Sandecker s-a dus 
direct la birou fără să se mai oprească la sala de gimnastică a 
agenţiei ca să facă duş şi să îmbrace un costum de serviciu. Cu o 
expresie sumbră pe chipul cu trăsături ascuţite, Rudi Gunn îl 
aştepta deja. L-a privit peste ramele groase din baga ale 
ochelarilor pe Sandecker, care s-a aşezat ştergându-şi sudoarea 
de pe faţă şi gât cu un prosop. 

— Ce veşti mai ai de la Pitt şi Giordino? 

— De opt ore nu am nici o ştire de la ei, a spus Gunn cu 
nelinişte în glas. De când au pătruns prin ceea ce Pitt a afirmat 
că era un puț de aeraj care ducea către un tunel subteran, 
despre care credea el că trece pe sub jungla din Nicaragua, de la 
Pacific până la Marea Caraibilor. 

— Nimic, nimic? 

— Linişte totală, a răspuns Gunn. Dacă se află atât de adânc 
sub pământ, nu se poate lua legătura cu ei. 

— Un tunel ce ţine de la un țărm la celălalt... a murmurat 
Sandecker, cu un glas ce trăda îndoiala. 

Gunn a dat rar din cap. 

— Pitt era convins de asta. Mi-a mai spus că Odyssey este 
constructorul acestui tunel. 

— Odyssey? a făcut Sandecker şi l-a privit nedumerit pe Gunn. 
larăşi? 

Gunn a confirmat cu un gest din cap. 

— Compania asta apare peste tot. Sandecker s-a ridicat de la 
birou şi a privit pe fereastra care dădea spre fluviul Potomac, 
zărind pânza strânsă, de culoare roşie, a micuţei lui goelete, 
amarate într-un port pentru ambarcaţiuni de agrement. Nu deţin 
informaţii privind construcţia vreunui tunel prin Nicaragua. S-a 
vorbit la un moment dat de o cale ferată subterană de mare 
viteză, pentru transportul de mărfuri. Dar asta s-a întâmplat 
acum câţiva ani şi, din câte ştiu, proiectul nu s-a materializat. 

Gunn a deschis un dosar din care a extras câteva fotografii şi 
le-a răsfirat pe biroul amiralului. 

— Uitaţi fotografii din satelit făcute pe o perioadă de câţiva ani 
asupra unui port mic şi somnolent numit San Juan del Norte. 

— De unde provin? a întrebat Sandecker, vădit interesat. 

Gunn a zâmbit. 

— Hiram Yaeger a scormonit în arhiva lui de fotografii din 
satelit, provenite de la diverse servicii de informaţii şi le-a inclus 
în fişierele de date ale NUMA. 

Sandecker şi-a aranjat mai bine ochelarii pe nas şi a început 
să examineze fotografiile, aruncând câte o privire şi la datele ce 
apăreau imprimate pe marginea lor inferioară. După câteva 
minute, a ridicat ochii. 

— Acum cinci ani, portul părea părăsit. După aceea, au sosit 
echipamente grele şi s-au construit facilităţi portuare pentru 
nave-container. 

— Trebuie observat că toate containerele cu materiale şi 
echipamente au fost imediat transportate în depozite din 
prefabricate şi n-au mai ieşit de acolo. 

— Mi se pare incredibil ca o operaţiune de asemenea 
anvergură să treacă neobservată. 

Gunn a mai pus un dosar alături de fotografii. 

— Yaeger a obţinut şi un raport privind programele şi 
operaţiunile întreprinse de Odyssey. Situaţia financiară a 
companiei e cam neclară. Deoarece are sediul în Brazilia, nu e 
obligată să prezinte declaraţii de venituri şi pierderi. 

— Dar ce acţionari au? Ei trebuie să fi primit rapoarte anuale. 

— Acţiunile companiei nu se tranzacţionează la nici o bursă de 
valori, pentru că singurul acţionar e Specter. 

— Putea el să finanţeze singur un asemenea proiect? l-a 
întrebat Sandecker. 

— Din câte cunoaştem, deţine resursele financiare necesare, 
dar Yaeger crede că la un proiect de o asemenea amploare 
probabil finanţarea a fost asigurată de Republică Populară 
Chineză, care a susţinut şi în trecut o serie de proiecte ale lui 
Specter din America Centrală. 

— Mi se pare logic. Chinezii investesc în zonă şi îşi extind sfera 
de influenţă. 

— Un alt element care a justificat păstrarea secretului a fost 
posibilitatea de a ignora impactul social, economic şi asupra 
mediului, a explicat Gunn. Opoziția activiştilor din Nicaragua şi 
problemele privitoare la dreptul de a excava pe teritoriul altuia 
sunt pur şi simplu ignorate de guvern dacă lucrările se 
desfăşoară pe ascuns. 

— La ce alte proiecte mai colaborează Specter cu chinezii? 

— Zone de facilităţi portuare la ambele capete ale Canalului 
Panama şi un pod care va traversa canalul, care urmează a fi 
inaugurat anul viitor. 

— Dar de ce atâta mister? a murmurat Sandecker, 
reaşezându-se pe fotoliu. Ce câştiga în acest fel? 

Gunn a făcut un gest de neştiinţă. 

— Fără informații suplimentare, nu putem face decât 
presupuneri. 

— Dar nici cu mâinile încrucişate nu putem sta. 

— Să luăm legătură cu CIA şi cu Pentagonul în legătură cu 
bănuielile noastre? l-a întrebat Gunn. 

Sandecker a rămas pe gânduri câteva momente, apoi a spus: 

— Nu, ne adresăm direct consilierului pentru securitate 
naţională al preşedintelui. 

— De acord, a zis Gunn. Ar putea fi vorba de o situaţie foarte 
gravă. 

— La naiba! a izbucnit Sandecker, exprimându-şi astfel 
frustrarea. Măcar dacă am avea vreo veste de la Pitt şi de la 
Giordino. Atunci am şti mai precis ce se petrece acolo. 


După ce au ajuns la capătul blocat, Pitt şi Giordino n-au avut 
altă soluţie decât să se întoarcă şi să pornească rapid în direcţia 
din care veniseră. Cel de-al patrulea tunel părea pustiu, 
deoarece toate echipamentele fuseseră retrase. Era atât de 
dezolant, de parcă nu oamenii l-ar fi creat. Doar pompele de la 
capete, dar şi acelea mute şi învăluite într-un mister pe care Pitt 
nu şi-l putea explica. 

Li s-a părut de asemenea ciudat că nici una dintre maşinile 
pazei nu pornise cu girofarurile aprinse să-i urmărească prin 
tunelurile cufundate în beznă. Pe de altă parte, nu au văzut nici 
camere de supraveghere. Toate fuseseră demontate după 
încheierea lucrărilor de construcţie a tunelurilor. 

Curând au înţeles şi motivele. 

— Acum pricep, a spus calm Giordino, de ce agenţii de 
securitate nu se grăbesc să pună mâna pe noi. 

— Mda, nu avem unde să dispărem, a continuat Pitt, încheind 
răspunsul la şaradă. Mica noastră aventură în lumea 
subpământeana s-a cam terminat. Oamenii lui Specter nu 
trebuie decât să aştepte până ni se face foame şi sete, pentru ca 
apoi să ne primească cu braţele deschise în tunelul principal 
atunci când ne vom preda în speranţa că vom primi o ultimă 

masă înainte de a fi spânzurați. 

— Pesemne că preferă să ne lase să putrezim aici. 

— Cam aşa ceva. 

Pitt şi-a trecut mâneca peste frunte ca să-şi şteargă sudoarea 
care îi curgea în ochi. 

— N-ai băgat de seamă că temperatura din tunelul ăsta e mai 
mare decât în celelalte? 

— Mă simt deja ca într-o saună, a spus Giordino, pe a cărui 
faţă picăturile de transpiraţie străluceau. 

— Şi aerul a devenit sulfuros. 

— Fiindcă tot ai adus vorba de mâncare. Mai ai batoane de 
cereale? 

— Se face. 

Brusc, ideea le-a venit amândurora în acelaşi timp, de aceea 
s-au întors unul către celălalt şi au exclamat la unison: 

— Un put de ventilaţie. 

Entuziasmul de început a dispărut imediat de pe faţa lui 
Giordino. j 

— Nu cred. In tunelurile intermediare n-am văzut nici un post 
de comandă a ventilației. 

— Le-au dezafectat împreună cu calea ferată şi cu sistemul de 
iluminat, după care au închis puţurile, pentru că nu mai era 
nevoie să elimine aerul viciat din tunel. 

— Da, dar scările erau încastrate în pereţii tunelurilor. Pun 
pariu pe tot salariul meu de lună viitoare, dacă mai apuc să-l 
primesc, că nu s-au deranjat să scoată scările. 

— Stai că aflăm imediat, a spus Pitt, iar Giordino a apăsat pe 
pedală de acceleraţie, maşina pornind înainte cu un salt, 
luminând cu farurile bezna din faţa lor. 

După ce au parcurs aproximativ treizeci de kilometri, Giordino 
a observat treptele unei scări care urca pe un perete al tunelului. 
A parcat la vreo zece metri depărtare, astfel ca farurile să 
lumineze o porţiune mai mare a peretelui. 

— Scările duc spre locul în care se găsea cândva cabina de 
comandă a puţului de aeraj, a spus el, trecându-şi palma peste 
miriştea ce-i crescuse pe obraji şi pe bărbie. 

Pitt a coborât din maşină şi a început să urce treptele. Se 
părea că tunelul fusese terminat de mai bine de un an. Treptele 
erau alunecoase din cauza umezelii, iar rugina se desprindea sub 
formă de solzi de pe metal. A ajuns la capătul scării şi a găsit un 
capac acoperind gura de vizitare către puţul de aeraj de 

deasupra. A observat un zăvor care ţinea capacul fixat de 
opritoarele de pe fund. 

Petrecându-şi un braţ pe după o treaptă ca să-şi menţină 
echilibrul, Pitt s-a folosit de ambele palme pentru a prinde de 
zăvor şi l-a tras. Acesta a alunecat pe ghidaje fără să opună o 
rezistenţă deosebită. Apoi Pitt s-a proptit de o margine până 
când a ajuns să apese cu umărul pe capac şi a încercat să-l 
ridice. 

Abia dacă a reuşit să-l clintească un milimetru. 

— Trebuie să acţionăm amândoi, i-a spus el lui Giordino, care 
rămăsese jos. 

Giordino a urcat scară până a ajuns cu o treaptă mai sus faţă 
de Pitt, pentru a compensa diferenţa de înălţime dintre ei. Era ca 
şi cum la plug s-ar fi înhămat un cal şi un noaten. Proptindu-şi 
umerii de capacul greu, amândoi s-au sforţat din răsputeri. 

Capacul a rămas aproape neclintit, a cedat mai puţin de doi 
centimetri, după care s-a înţepenit. 

— Ce încăpățânat e, ticălosul! a mormăit Giordino. 

— Bine măcar că s-a clintit şi că nu l-au sudat, i-a răspuns Pitt. 

— Incă o dată, cu mai mult simţ de răspundere, a spus 
Giordino, rânjind. 

— La semnul meu. 

S-au privit scurt şi au încuviinţat din cap. 

— Unu, a zis Pitt, doi, trei şi... 

Au împins amândoi, punând toată forţa de care erau în stare. 
Vreme de o clipă, capacul a rezistat. Apoi, cu greu, a cedat şi, 
scoțând un scârţâit puternic, s-a ridicat cu totul şi s-a izbit cu un 
zăngănit de peretele puţului de ventilaţie. Amândoi au privit în 
sus, către golul întunecos şi ameninţător, de parcă ar fi fost o 
scară spre rai. 

— Tare-aş vrea să ştiu unde dă, a murmurat Giordino printre 
gâfâieli. 

— N-am habar, dar o să aflăm noi. 

Giordino l-a strâns uşor de braţ pe Pitt. 

— Stai puţin. Dacă brutele lui Specter vin pe-aici să ne caute, 
să le dăm ceva de făcut. 

A coborât scara şi s-a instalat în vehiculul electric. Şi-a scos 
cureaua de la şort şi a legat-o de volan, fixând poziţia roţilor 
drept înainte. Apoi a tras scaunul şoferului şi l-a aşezat în 
picioare, făcându-l să rămână apăsat pe pedală de acceleraţie 
până la podea. In cele din urmă, a pornit motorul şi s-a tras 

repede deoparte. 

Maşina a ţâşnit cu viteză prin tunel, făcând ca fasciculele 
farurilor să stârnească imagini ciudate prin întuneric. După ce a 
parcurs aproximativ o sută de metri, maşina a şters un perete al 
tunelului, apoi a derapat nebuneşte până a ajuns în celălalt zid, 
săltând şi ricoşând, scoțând un scrâşnet de metal chinuit, care s- 
a stins curând în depărtare. 

— Tare-aş vrea să ştiu cum va explica daunele astea faţă de 
agentul de asigurări, a spus Giordino, după care s-a întors să 
vadă reacţia lui Pitt, însă acesta urca deja scara. 

După încordarea şi stresul îndurate în ultimele ore, Pitt a 
rămas surprins constatând cât de crispaţi şi de rigizi îi deveniseră 
muşchii. A urcat încet, încercând să nu facă risipă de forţă. Fără 
lumină, avea o uşoară senzaţie de claustrofobie. S-a apucat să 
numere treptele şi s-a oprit la fiecare a cincisprezecea, ca să-şi 
mai tragă sufletul. Intre trepte era o distanţă de treizeci de 
centimetri, astfel că era simplu de calculat înălţimea pe care 
trebuiau să o urce. În comparaţie cu chinul de acum, coborârea 
prin puţul de ventilaţie care îi dusese la camera de control de la 
El Castillo fusese cât se poate de uşoară. Când a ajuns la treaptă 
cu numărul 350, Pitt s-a oprit şi l-a aşteptat pe Giordino să îl 
prindă din urmă. 

— Scara asta n-are sfârşit? abia a îngăimat Giordino. 

— lartă-mi gluma, a mormăit Pitt printre gâfâieli, dar la 
capătul tunelului vom găsi luminiţa. 

Giordino a ridicat privirea şi la mare depărtare a văzut o 
sclipire firavă. | se părea la kilometri distanţă. 

— N-ar putea ajunge ea până la noi? 

— Mai bine speră că nu se îndepărtează. 

Au continuat, tot mai conştienţi de ciudăţenia acelui puț. 
Strălucirea de deasupra creştea cu o încetineală chinuitoare. Pe 
pereţi şi pe trepte picura apă. După ce, în zbaterea lor, se 
agăţaseră şi-şi zgâriaseră palmele de asprimea şi ascuţimea 
solzilor de rugină formaţi pe trepte, pielea li se înroşise şi li se 
subţiase de parcă ar fi fost frecată cu glaspapir. 

In cele din urmă, strălucirea slabă a devenit o lumină 
puternică, iar apropierea de ea le-a dat noi puteri. Pitt a început 
să urce câte două trepte odată, silindu-se să găsească resurse 
pentru a ajunge sus cât mai curând. lar capătul era la doar câţiva 
metri de ei. 

Cu un efort final, care l-a făcut să depăşească starea de 

epuizare, a ajuns la plasa de sârmă care acoperea capătul 
puţului şi, agăţat de o treaptă, gâfâind din greu şi cu sângele 
curgându-i din palme şi din degete, a reuşit să spună: 

— Gata. 

Giordino i s-a alăturat curând. 

— Nu mă simt în stare să tai plasa aceea, a spus el, aproape 
fără grai. 

Imediat ce durerile şi amorţeala din degete i s-au mai potolit, 
Pitt a băgat mâna în rucsac, a scos foarfecă pentru sârmă şi, cu 
mişcări nesigure, s-a apucat să taie firele. 

— Tăiem cu rândul şi facem schimb când obosim. 

Pitt abia a putut să reteze câţiva centimetri în tot atâtea 
minute şi a simţit că nu mai e în stare să strângă foarfecă între 
degete. S-a dat deoparte şi i-a întins scula lui Giordino. Din cauza 
sângelui lipit de mână, au fost cât pe ce să scape foarfecă printre 
degete. Pitt a încremenit, dar Giordino a reuşit să o prindă 
înainte de a cădea în bezna de dedesubt. 

— Ţine-l bine, i-a spus Pitt cu un surâs crispat. Doar nu vrei să 
mai suim o dată. 

— Mai bine mor, a spus Giordino, făcându-şi curaj. A continuat 
operaţiunea de tăiere vreme de zece minute, după care Pitt i-a 
luat locul. 

Le-a trebuit o oră să taie o deschizătură suficient de largă 
pentru a se strecura prin ea. După ce au trecut de plasa de 
sârmă care obliterase lumina din exterior, Pitt a rămas aproape 
orbit de razele soarelui care l-au învăluit. Punându-şi ochelarii ca 
să reducă strălucirea dureroasă pentru ochii obişnuiţi cu beznă, 
s-a trezit într-o încăpere circulară, ai cărei pereţi erau din sticlă 
de la podea şi până în tavan. 

In timp ce Giordino se chinuia să treacă prin gaură, Pitt a dat 
ocol încăperii cu pereţi din sticlă şi a văzut priveliştea 
panoramică impresionantă a unui lac uriaş şi a câtorva insule. 

— Unde am ieşit? a întrebat Giordino. 

Pitt s-a răsucit şi l-a privit cu o expresie amuzată. 

— N-o să-ţi vină a crede, dar suntem în vârful unui far. 


— Far! a exclamat Sandecker, când Pitt i-a descris locul în 
care ajunseseră. Glasul lui trăda bucuria că Pitt şi Giordino erau 
în viaţă şi teferi. 

— Da, domnule, a insistat Pitt. Specter l-a construit ca pe un 
vestigiu. 

— Vestigiu? Cum adică? 

— Adică l-a făcut să arate precum ruinele unui vechi castel 
sau cine ştie ce construcţie istorică, i-a explicat Gunn. 

Sandecker s-a aplecat asupra microfonului. 

— Spuneţi că acest far a fost ridicat pentru a masca puţul de 
ventilaţie ce se ridică din tunel, da? 

— Întocmai, a confirmat Pitt. 

Sandecker a răsucit între degete unul dintre trabucurile care îi 
aduseseră faima. 

— Povestea asta pare fantastică. 

— Dar adevărată până la ultimul amănunt, a zis Pitt. 

— Un utilaj de forat tuneluri care poate înainta 1,5 kilometri pe 
zi prin rocă? 

— Doar aşa se explică modul în care Specter a reuşit să 
excaveze patru tuneluri, fiecare de câte aproape 240 de 
kilometri, în numai patru ani. 

— lar dacă nu e vorba de o cale ferată, la ce vor servi 
tunelurile? a întrebat Gunn. 

— Nu putem decât să emitem ipoteze. Pompele de la capetele 
tunelurilor sugerează că vor fi folosite ca să elimine apa, dar asta 
pare absurd. 

— Am înregistrat raportul vostru, i-a informat Sandecker şi i-l 
voi da lui Yaeger, pentru a găsi posibile utilizări ale construcţiei 
până când sosiți voi pentru a efectua o analiză mai 
cuprinzătoare. 

— Am şi nişte fotografii făcute cu o cameră digitală. 

— Foarte bine, avem nevoie de orice dovezi pe care ni le 
puteţi pune la dispoziţie. 

— Dirk? a spus Gunn. 

— Da, Rudi. 

— V-am identificat poziţia la 46 de km de San Carlos. O să 
trimit un elicopter. Va ajunge deasupra farului în care vă aflaţi 
peste două ore. 

— Abia aşteptăm să ne spălăm şi să mâncăm ceva omeneşte. 

— N-avem vreme de mofturi, l-a pus Sandecker la punct. 
Aparatul vă va duce direct la aeroportul din Managua, unde vă 
va aştepta un supersonic NUMA. Vă spălaţi şi mâncaţi după ce 
sosiți aici. 

— Vă purtaţi cam dur cu noi, domnule amiral. 

— Poate înveţi şi tu ceva, a zis Sandecker, cu un surâs 
atotcunoscător. Intr-o bună zi s-ar putea să stai pe fotoliul ăsta. 

În clipa în care a întrerupt legătura, Pitt nu a ştiut cum să 
interpreteze insinuarea lui Sandecker. S-a aşezat alături de 
Giordino, care moţăia şi s-a simţit nu tocmai încântat că era 
nevoit să-şi anunţe prietenul că trebuia să mai aştepte până va 
avea ceva de mâncare în faţă. 


289 


Capitolul 31 


După ce a încheiat discuţia cu Pitt, Sandecker a aşteptat cu 
răbdare până când Gunn a aranjat ca un elicopter să îl 
recupereze pe directorul de proiecte speciale de la farul ce 
mască puţul de aeraj. Apoi au ieşit din biroul amiralului şi au 
coborât un etaj până la sala de şedinţe, unde Sandecker 
organizase o întâlnire pentru a discuta despre descoperirile 
făcute pe bancul Navidad. 

Hiram Yaeger, Dirk şi Summer Pitt, precum şi St. Julien 
Perlmutter erau aşezaţi la uriaşa masă ovală din lemn de tec 
care amintea de puntea unei nave. Apoi, lângă Summer a luat 
loc doctorul John Wesley Chisholm, profesor de istorie antică la 
Universitatea Pennsylvania, un om cu o înfăţişare ce nu 
impresiona prin nimic. Era de greutate şi înălţime medie. Părul 
castaniu se armoniza cu ochii căprui. Insă personalitatea sa nu 
era deloc obişnuită. Zâmbea permanent şi era extrem de 
curtenitor şi de prietenos. lar inteligenţa lui ieşea din tipare. 

Toţi l-au ascultat cu o atenţie deplină pe doctorul Elsworth 
Boyd, care, stând lângă un monitor de dimensiuni mari pe care a 
apărut un montaj cu fotografii, le-a ţinut o prelegere despre 
artefactele şi imaginile cioplite în piatră recuperate şi înregistrate 
pe bancul Navidad. Concluzia care se închega era atât de 
şocantă, de incredibilă, încât toţi cei prezenţi la masa aceea au 
rămas muţi de uimire cât timp Boyd a prezentat artefactele, 
vechimea şi originea lor. Şi încă nu ajunsese la desenele zgâriate 
de pe ziduri. 

Boyd, un bărbat mlădios, cu corp de acrobat, musculos şi agil, 
plin de vigoare, trecut puţin de patruzeci de ani, stătea drept, 
dându-şi din când în când la o parte câte o şuviţă de păr blond 
spre roşcat care îi alunecă pe frunte şi îi privea pe ascultătorii săi 
fascinaţi cu ochi cenuşii ca aripa unei porumbiţe sălbatice. 
Profesor emerit de istorie clasică la Trinity College, Dublin, el îşi 
dedicase toate eforturile studierii istoriei vechi a celților. 
Publicase numeroase cărţi privind toate aspectele complexei 
societăţi celte. Când fusese invitat de amiralul Sandecker să vină 
la Washington pentru a studia artefactele puse la conservat, îşi 
rezervase loc în primul avion care părăsea Dublinul. După ce a 
văzut cu ochii lui toate relicvele recuperate şi un montaj foto al 

imaginilor cioplite de pe ziduri, a fost cât se poate de şocat. 

La început, a refuzat să creadă că obiectele pe care le avea în 
faţa ochilor nu erau nişte falsuri realizate cu mare măiestrie, dar, 
după ce le-a examinat aproape două zile, s-a convins de 
autenticitatea lor. 

Summer a simţit un fior de emoție ascultând concentrată 
fiecare cuvânt rostit de Boyd, în timp ce transcria totul cu o 
viteză uimitoare pe un carneţel, folosindu-se de artă de mult 
uitată a stenodactilografiei. 

— Spre deosebire de egipteni, greci şi romani, explica Boyd, 
celții au fost relativ ignoraţi de majoritatea istoricilor, în ciuda 
faptului că au fost fundamentul civilizaţiei occidentale. O mare 
parte a moştenirii noastre - tradiţii religioase, politice, sociale şi 
literare - provin din cultura celtă. Vorbim aici şi de industrie, 
fiindcă ei au fost primii care au produs bronz şi apoi fier. 

— Şi atunci de ce nu cunoaştem mai multe despre influenţa 
celtă? a întrebat Sandecker. 

Boyd a râs. N 

— Aici e buba. In urmă cu trei mii de ani, celții îşi comunicau 
informaţiile, bârfele şi cunoştinţele pe cale orală. Ritualurile, 
obiceiurile şi etica lor s-au transmis de-a lungul generaţiilor doar 
prin viu grai. Abia în secolul al Vill-lea d.Hr. au început să 
folosească scrisul. Mult mai târziu, când a ajuns să domine 
întreaga Europă, Roma i-a considerat barbari. lar puţinele 
mărturii scrise despre celți ce ne-au rămas de la romani nu sunt 
deloc măgulitoare. 

— Cu toate acestea, au fost foarte inventivi, a adăugat 
Perlmutter. 

— În ciuda a ceea ce crede mai toată lumea, celții erau mai 
avansați decât grecii în multe domenii. Rămăseseră cumva în 
urmă în ceea e privea limba scrisă şi arhitectura complicată. În 
realitate, cultura şi civilizaţia lor sunt cu câteva sute de ani mai 
vechi decât ale grecilor. 

Yaeger s-a aplecat în faţă şi a spus: 

— Rezultatele procesului de datare a obiectelor găsite pe care 
l-ai citat se potrivesc cu cele obţinute de mine pe computer? 

— İn mare, da, i-a răspuns Boyd, dacă facem abstracţie de o 
eroare de 100 de ani în plus sau în minus. Pe de altă parte, cred 
că pictogramele sunt un mijloc excelent de a calcula vârsta 
Naviniei. 

— Îmi place cum sună acest nume, a spus Summer şi a 

zâmbit. 

Boyd a apăsat pe un buton al telecomenzii şi pe monitorul 
uriaş, al cărui ecran se întindea pe tot peretele sălii de şedinţă, a 
apărut o imagine. Era o privire de ansamblu, tridimensională, 
asupra edificiului scufundat, aşa cum trebuia să fi arătat când 
fusese construit. 

— Interesant este, a continuat Boyd, că edificiul nu a fost doar 
locuinţa unei femei de rang înalt, poate o regină de trib sau o 
înaltă preoteasă, ci a devenit şi mormântul ei. 

— Când spui „înaltă preoteasă”, a intervenit Summer, ai în 
vedere religia druidică? 

— Da, druidică, i-a răspuns Boyd, întărindu-şi spusele cu un 
gest din cap. Designul foarte minuţios al ornamentelor ei din aur 
arată că probabil a deţinut o poziţie superioară în lumea sacră a 
druidismului celt. Extrem de revelatoare este cuirasa din bronz a 
armurii. Se mai cunoaşte doar una care să fi aparţinut unei 
femei, iar data confecţionării aceleia a fost stabilită undeva între 
secolele al VIll-lea şi al XI-lea d.Hr. Se poate ca femeia să fi 
participat la vreo bătălie. Cât a fost în viaţă a fost probabil 
venerată ca zeiţă. 

— O zeiţă în viaţă, a spus încet Summer. Cred că a dus o viaţă 
fascinantă. 

— Mai există un aspect interesant, a spus Boyd şi a scos o 
fotografie ce înfăţişa picioarele patului funerar, cu imaginea 
stilizată a unui cal sculptat în piatră. Denumit Calul Alb din 
Uffington, a fost sculptat într-un deal calcaros din Berkshire, 
Anglia, în secolul | d.Hr. O reprezintă pe Epona, zeiţa cailor la 
celți. A fost venerată în întreaga lume a celților şi apoi în Galia. 

Summer a examinat imaginea calului. 

— Crezi că zeiţa noastră a fost Epona? Boyd a clătinat din cap. 

— Nu, nu cred. Epona a fost venerată ca zeiţă a cailor, a 
măgarilor şi a boilor pe vremea ocupaţiei romane. Se crede că 
înainte cu o mie de ani a fost poate o zeiţă a frumuseţii şi a 
fertilităţii, având puterea de a arunca farmece asupra bărbaţilor. 

— AŞ vrea să am şi eu o asemenea putere, a zis Summer 
râzând. 

— Ce anume a dus la dispariţia druizilor? a întrebat Dirk. 

— Pe măsură ce a prins rădăcini şi s-a răspândit în întreaga 
Europă, creştinismul a luat în derâdere religia celtă, considerând- 
o păgână. Femeilor nu li se acorda respectul pe care îl avuseseră 
pe vremea druizilor. Capii bisericii nu puteau îngădui nici o 

rezistenţă sau răzvrătire împotriva autorităţii deţinute de bărbaţi. 
Romanii au declanşat o adevărată cruciadă pentru a sugruma 
religia druidă. Druidele au fost categorisite drept vrăjitoare. 
Femeile cu anumite puteri s-au văzut aruncate în tagma 
reprezentanţilor răului, care se însoțeau cu diavolul. Căpeteniile 
femei au devenit ţinta persecuțiilor, fiind doborâte din poziţia de 
zeiţe-mamă şi ajungând sub dominaţia bărbaţilor. 

Gunn asculta cu sfinţenie fiecare cuvânt rostit de Boyd. 

— Păi şi romanii credeau în zei păgâni. De ce au ţinut atât de 
mult să îi şteargă pe druizi de pe faţa pământului? 

— Pentru că îi considerau potenţiali revoltați împotriva Romei. 
Şi, pe de altă parte, erau dezgustaţi de sălbăticia ritualurilor 
druide. 

— Şi cum se manifesta această sălbăticie? a întrebat 
Sandecker. 

— La început, druizii au iniţiat sacrificii umane. Se afirmă că 
acest cult păgân nu cunoştea limite în ceea ce privea barbaria. 
Sacrificiile sângeroase nu reprezentau un lucru ieşit din comun. 
O altă legendă cu o proastă reputaţie privea pe „bărbatul- 
răchită”. Romanii au descris situaţii în care oamenii, atât bărbaţi, 
cât şi femei, condamnaţi la moarte erau puşi în cuşti uriaşe, 
împletite din stuf şi arşi de vii. 

Summer l-a privit neîncrezătoare. 

— Chiar participau druidele la asemenea ritualuri barbare? 

Boyd a făcut un gest echivoc din umeri. 

— Nu putem decât presupune că ele participau alături de 
druizi la aceste ritualuri. 

— Asta ne readuce la întrebarea pe care ne-am pus-o deo 
sută de ori, a spus Dirk. Cum s-a întâmplat ca o druidă de rang 
înalt să fie înmormântata pe o insulă din Caraibe la o depărtare 
de opt mii de kilometri de căminul ei din Europa? 

Boyd s-a întors şi i-a făcut un semn din cap lui Chisholm. 

— Cred că John Wesley, colegul meu, are nişte răspunsuri 
extraordinare la întrebările voastre. 

— Mai întâi, a intervenit Sandecker - şi s-a întors către Yaeger 
- tu şi Max aţi aflat cum de-a ajuns acea construcţie la 
adâncimea de cincisprezece metri? 

— Nu există dovezi arheologice vechi privind geologia Mării 
Caraibilor, a răspuns Yaeger, răsfirând filele unui dosar pe masă. 
Se cunosc mai multe lucruri despre căderile de meteoriți şi 
dislocările de mase continentale din urmă cu milioane de ani 

decât despre evoluţia geologică de acum 3 000 de ani. 
Supoziţiile cele mai bune făcute de geologi de frunte pe care i- 
am consultat presupun că bancul Navidad, cândva o insulă, s-a 
scufundat în timpul unui cutremur între anii 1100 şi 1000 î.Hr. 

— Cum au ajuns la aceste date? a întrebat Perlmutter, foindu- 
se pe scaunul pe care abia încăpea. 

— Prin diferite analize biologice şi chimice, oamenii de ştiinţă 
pot stabili cât de vechi sunt depunerile şi cât le-a luat ca să se 
formeze pe pereţi din piatră, amploarea corodării şi a deteriorării 
artefactelor şi vârsta coralilor care înconjoară structura. 

Sandecker a dus o mână spre buzunarul de la piept ca să-şi 
scoată un trabuc şi, găsindu-l gol, a început să bată uşor cu un 
pix în tăblia mesei. 

— Unii vor profita de ocazia asta minunată ca să susţină că am 
descoperit Atlantida. 

— Nu Atlantida, a spus Chisholm şi, zâmbind, a clătinat din 
cap. Am distrus mitul acesta cu ani de zile în urmă. După părerea 
mea, Platon a prezentat o relatare fantezistă, folosind erupția 
vulcanului Santorini din 1650 î.Hr. pentru a crea poveştii un 
cadru credibil. 

— Nu crezi că Atlantida a existat în Marea Caraibilor? a 
întrebat Summer cu un aer uşor infatuat. Unii susţin că au 
descoperit drumuri şi oraşe scufundate la mare adâncime. 

Chisholm n-a părut amuzat de această remarcă. 

— E vorba de formaţiuni geologice şi nimic altceva. Dacă 
Atlantida a existat undeva în zona Mării Caraibilor, de ce nu s-a 
descoperit - şi a făcut o pauză semnificativă - nici un artefact de 
origine antică? Imi pare rău, Atlantida nu a existat în acea zonă a 
oceanului. 

— Potrivit evidenţelor paleontologice pe care le posed în 
biblioteca mea, a intervenit Yaeger, indienii Arawak descoperiţi 
de spanioli când au sosit în Lumea Nouă au fost primii oameni 
care au ajuns în Indiile de Vest. Ei migraseră din America de Sud 
în jurul anului 2500 î.Hr. Sau cu 1400 de ani înainte ca această 
femeie să fie depusă în mormântul ei. 

— Intotdeauna s-a găsit cineva care să ajungă acolo primul, a 
spus Perlmutter. Columb a afirmat că a văzut corăbii mari, 
construite în Europa, abandonate pe plaja unei insule. 

— Nu vă pot spune cum a ajuns femeia asta acolo, a zis 
Chisholm. Dar aş putea lămuri cât de cât cine a fost ea. 

A apăsat un buton de pe telecomandă şi pe monitor a apărut 

primul desen din şirul celor descoperite de Dirk şi Summer. 
Scena înfăţişa ceea ce părea a fi o flotă compusă din corăbii care 
trăgeau la țărm. Aveau o înfăţişare similară corăbiilor lungi 
folosite de vikingi, însă erau mai scurte, cu fundul plat, ceea ce 
le permitea să navigheze în apele puţin adânci din apropierea 
coastelor şi pe fluvii. Catargele unice aveau pânze rectangulare 
care păreau să fi fost făcute din piei de animale, ca să nu fie 
sfâşiate de vânturile puternice şi de furtunile din Atlantic. Provele 
şi pupele erau înalte, permiţând călătoria în condiţii de mare 
agitată. Şirurile de vâsle ieşeau din corpul navei la nivelul 
balustradelor de pe punte. 

— Prima scenă cioplită în piatră ne prezintă o flotă din care 
coboară războinici, cai şi care de luptă. A apăsat un alt buton. 
Scena doi, armata duşmană se vede ridicându-se dintr-o tranşee 
uriaşă din jurul unei citadele aşezate pe un deal cu pante 
abrupte. In următorul panou îi vedem pe războinicii citadelei 
gonind de-a curmezişul câmpiei şi atacând inamicul înainte ca 
acesta să poată debarca. Scena patru reprezintă bătălia pentru 
alungarea flotei. 

— Dacă n-ar fi tranşeele de pământ şi citadela care pare 
construită din lemn, a spus Perlmutter, aş crede că avem imagini 
din războiul troian. 

Chisholm avea în ochi expresia unui lup care urmăreşte o 
turmă de oi apropiindu-se de bârlogul lui. 

— Păi chiar aveţi în faţă imagini ale războiului troian. 

Sandecker a căzut în capcana întinsă de Chisholm. 

— Dar grecii şi troienii ăştia arată cam ciudat. Ştiam că poartă 
bărbi, nu mustăţi stufoase. 

— Asta pentru că nu erau greci sau troieni. 

— Atunci cine au fost? 

— Celţi. 

Pe faţa lui Perlmutter a apărut o expresie de sinceră 
mulţumire. 

— Şi eu am citit cartea lui Iman Wilkens. 

Chisholm a dat din cap. 

— Atunci cunoşti remarcabilele lui revelații privind marile erori 
de interpretare ale istoriei antice. 

— N-ai putea să ne luminezi şi noi? a întrebat Sandecker, 
destul nerăbdător. 

— Cu mare plăcere, i-a răspuns Chisholm. Bătălia pentru 
Troia... 

— Da? 

— Nu s-a purtat pe coasta vestică a Turciei, la Mediterana. 

Mirat, Yaeger a rămas cu ochii aţintiţi asupra lui. 

— Atunci unde a fost, dacă nu în Turcia? 

— Cambridge, Anglia, i-a răspuns Chisholm cu simplitate, în 
apropierea Mării Nordului. 

Capitolul 32 


În afară de Perlmutter, ceilalţi l-au măsurat pe Chisholm cu 
priviri în care se citea îndoiala. 

— Scepticismul din ochii voştri este evident, i-a provocat 
Chisholm. Lumea s-a înşelat vreme de 126 de ani, de când un 
comerciant german pe nume Heinrich Schliemann a declarat sus 
şi tare că a descoperit Troia, luând //iada lui Homer drept ghid. El 
a afirmat că movila care se chema Isarlîk era locul perfect pentru 
cetatea întărită a Troiei. 

— Dar majoritatea arheologilor şi a istoricilor au susţinut 
ipoteza lui Schliemann, nu? a întrebat Gunn. 

— Disputele pe acest subiect sunt încă aprinse, a zis Boyd. 
Homer a fost un om foarte misterios. Nu există nici o dovadă că a 
existat cu adevărat. Legendele ne spun doar că un bătrân pe 
nume Homer a preluat poemele epice despre un mare război 
care circulau şi care fuseseră transmise prin viu grai vreme de 
sute de ani şi le-a inclus într-o serie de relatări care au devenit 
primele opere literare în formă scrisă. A fost vorba de un singur 
om sau de un grup care, de-a lungul secolelor, a prelucrat acele 
poeme până când //iada şi Odiseea au devenit clasici ai literaturii 
universale? Adevărul nu va fi cunoscut niciodată. Pe lângă 
enigma legată de identitatea lui, marea şaradă pe care ne-a 
lăsat-o moştenire este dacă războiul troian a fost adevăr sau 
ficţiune. Şi, dacă a fost purtat într-adevăr în Epoca Bronzului 
timpuriu, erau grecii adevărații duşmani ai troienilor sau Homer a 
scris cumva despre un eveniment care s-a petrecut la aproape 
două mii de kilometri depărtare? 

Perlmutter a zâmbit cu gura până la urechi. Boyd şi Chisholm 
afirmau ceea ce el crezuse mereu. 

— Până la Wilkens nimeni nu s-a gândit că poate Homer nu 
era grec, ci un poet celt care a scris despre o bătălie legendară 
purtată cu patru sute de ani mai înainte, dar nu în Mediterana, ci 
în Marea Nordului. 

Gunn părea debusolat. 

— Şi atunci, călătoria epică a lui Ulise... 

— A avut loc în Oceanul Atlantic. Summer a simţit că i se 
învârte totul în cap. 

— Adică nu din cauza frumuseţii Elenei a pornit acel război? 

— Tocmai voiam să sugerez, a intervenit Boyd cu un zâmbet 
obosit, că adevărul care stă la baza mitului nu priveşte un 
conflict stârnit de furia unui rege care a dorit să se răzbune 
pentru răpirea soţiei lui de către iubitul acesteia. Nu mi se pare 
un motiv prea temeinic ca să împingi la război şi la moarte mii de 
bărbaţi, totul pentru o femeie de moravuri îndoielnice, nu 
credeţi? Inţeleptul Priam, regele Troiei, n-ar fi primejduit regatul 
şi viaţa poporului său doar pentru a îngădui unui fiu neascultător 
să recupereze o femeie care, dacă acela era adevărul, îşi 
părăsise soţul pentru un alt bărbat. Şi n-a fost vorba nici de un 
război pentru dobândirea bogățiilor Troiei. Conflictul a pornit de 
la ceva mai palpabil, adică de la un metal moale, cu structură 
cristalină, care se cheamă staniu. 

— St. Julien i-a vorbit lui Summer despre felul în care celții au 
grăbit sosirea Epocii Bronzului şi a Fierului, a spus Dirk, ridicând 
ochii de la notițele pe care şi le lua. 

Chisholm l-a aprobat. 

— Sigur, ei au inventat acea industrie, dar nimeni nu poate 
spune absolut precis cine a descoperit că amestecând 10% 
staniu cu 90% cupru se obținea un metal de două ori mai dur 
decât oricare altul cunoscut pe vremea aceea. Până şi data 
precisă e învăluită în ceaţă. Se poate însă presupune că asta s-a 
întâmplat pe la anul 2000 î.Hr. a 

— Turnarea cuprului era cunoscută încă din anul 5000 î.Hr. În 
Turcia centrală, a spus Boyd. Cuprul se găsea din belşug în 
întreaga lume antică. Mineritul era practicat pe scară largă în 
Europa şi în Orientul Mijlociu. Dar, când s-a inventat bronzul, au 
apărut necazurile. Minereul de staniu se găseşte greu în stare 
naturală. La fel ca oamenii porniţi mai târziu în goană după aur, 
căutătorii şi negustorii s-au răspândit în toată lumea antică în 
căutarea lui. In cele din urmă, cele mai bogate zăcăminte au fost 
găsite în sud-vestul Angliei. Triburile celtice au prins imediat de 
veste şi au înfiinţat un soi de piaţă internaţională pentru a 
comercializa staniul pe care îl extrăgeau, îl făceau lingouri şi îl 
vindeau astfel în întreaga lume antică. 

— Datorită cererii mari, vechii britoni au creat imediat un 
monopol şi au cerut preţuri grele neguţătorilor străini, a adăugat 
Chisholm. Deşi neguţătorii veniţi din imperii întinse precum 
Egiptul îşi permiteau să dea la schimb mărfuri scumpe, celții din 
Europa Centrală puteau oferi doar obiecte manufacturate şi 
cantităţi mari de ambră. Fără o industrie a bronzului, speranţele 

lor de a depăşi faza de agricultori erau reduse. 

— De aceea au hotărât să se alieze şi să pună mâna pe minele 
de staniu ale britanilor, a ghicit Yaeger. 

— Intocmai, a răspuns Boyd. Triburile celte de pe continent au 
alcătuit o alianţă cu scopul de a invada sudul Angliei şi a cuceri 
minele de pe un teritoriu cunoscut sub numele de Troada, care s- 
a numit ulterior Troia. Capitala acelei provincii era Uium. 

— Aşadar, aheenii nu au fost greci, a spus Perlmutter. 

Boyd a încuviinţat discret din cap. 

— Aheu a fost un termen general pentru aliaţi. Troienii se 
autodenumeau de obicei dardanieni. Aşa cum şi Egiptul nu 
însemna Ţara Faraonilor. 

— Staţi puţin, a intervenit Gunn. Atunci de unde a apărut 
numele de Egipt? 

— Inaintea lui Homer, ţara era cunoscută ca Al-Khem, Misr sau 
Kemi. La sute de ani după aceea, când a văzut piramidele şi 
templul de la Luxor, istoricul grec Herodot a numit Egipt imperiul 
pe cale de dispariţie, după o ţară descrisă de Homer în //iaaa. 
După aceea, numele a rămas. 

— Dar ce dovezi aduce Wilkens în sprijinul ipotezei lui? a 
întrebat Sandecker. 

Boyd s-a uitat politicos către Chisholm. 

— Doctore, vrei să preiei subiectul? 

— Probabil ştii la fel de multe ca mine, a spus Chisholm, cu un 
zâmbet de încântare. 

— Pot să-mi aduc şi eu contribuţia? a întrebat Perlmutter. Am 
studiat cartea lui Wilkens, Locu/ în care s-a înălțat Troia. 

— Eşti invitatul nostru, a întărit Boyd. 

— Există dovezi cu carul, a început Perlmutter. Pe de o parte, 
aproape nimic din cele descrise de Homer în epopeile lui nu 
rezistă la o analiză mai atentă. El nu spune nicăieri că invadatorii 
sosiți în corăbii erau greci. La anul 1100 î.Hr., când se presupune 
că s-a purtat războiul, Grecia era slab populată. Nu existau cetăţi 
mari care să poată construi o flotă de corăbii de război şi să 
asigure echipaje. Grecii antici nu au fost consideraţi călători pe 
mare. Descrierea pe care Homer o face corăbiilor şi vâslaşilor 
veniţi de peste mare se potriveşte mai curând vikingilor care au 
apărut două mii de ani mai târziu. De asemenea, descrierea 
mării ne duce cu gândul mai curând la Atlantic decât la 
Mediterana. Nici prezentarea climei nu se prea potriveşte. Homer 
vorbeşte de ploi torențiale, ceţuri dese sau umede şi lapoviţă. 

Acestea sunt condiţii meteorologice mai potrivite Angliei decât 
sudului Turciei, care este relativ aproape de deşertul Sahara. 

— Şi ar mai fi vorba şi de vegetaţie, i-a sugerat Boyd. 

— A, bineînţeles, a zis Perlmutter cu un gest de modestie. 
Majoritatea copacilor pe care Homer îi descrie în detaliu sunt 
tipici zonelor mai umede ale Europei decât celor aride din Grecia 
şi Turcia. El se referă la copaci cu frunze căzătoare, în vreme ce 
grecilor le sunt mai familiare coniferele. Apoi, ar mai fi vorba de 
cai. Celţii erau un popor iubitor de cai. Nu s-a auzit că grecii să fi 
folosit cai în bătălii. Egiptenii şi celții foloseau care şi platforme 
de luptă, dar nu acelaşi lucru se poate spune despre greci sau 
romani. Ei preferau să lupte pe jos, folosind carele doar pentru 
deplasare şi pentru curse. 

— Există şi discrepanțe în ce priveşte hrana? 

— Homer vorbeşte de ţipari şi de stridii. Tipării pornesc din 
locurile lor de înmulţire din Marea Sargaselor şi migrează spre 
apele reci din jurul Europei. Homer vorbeşte undeva despre 
„scufundarea după stridii”, care se practică mai mult în oceane, 
nu în Marea Mediterană. Grecii făceau scufundări după bureţi, 
care erau mai obişnuiţi în Grecia pe vremea aceea. 

— Dar zeii? a întrebat Sandecker. În //iada şi Odiseea zeii apar 
mereu şi se amestecă în rândul războinicilor greci şi troieni. 

— Celţii au fost primii. Specialiştii în literaturi clasice au tras 
concluzia că zeii descrişi de Homer au fost la origine celți şi grecii 
i-au moştenit ulterior, din opera lui Homer. Perlmutter a făcut o 
pauză, apoi a adăugat: Mai există un aspect interesant. Homer 
afirmă că grecii şi troienii îşi ardeau morţii. Acesta e un obicei al 
celților. În general, popoarele din jurul Mediteranei îşi îngropau 
morţii. 

— Fascinantă ipoteză, a spus Sandecker, încă neconvins. Dar 
e totuşi numai o presupunere. 

— Tocmai mă pregăteam să prezint partea cea mai 
interesantă, a zis Perlmutter şi a surâs cu un aer de satisfacţie. 
Cele mai surprinzătoare revelații ale lui Wilkens arată în mod 
convingător că insulele, cetăţile şi popoarele despre care a scris 
Homer în poemele lui epice fie nu au existat, fie se numeau 
altfel. Geografia şi locurile descrise în //iada pur şi simplu nu se 
potrivesc cu peisajele marine şi terestre din jurul Mării 
Mediterane. Wilkens a descoperit că numele cetăților, al 
regiunilor şi al fluviilor folosite de Homer îşi au sursa în Europa 
continentală şi în Anglia. Numele greceşti nu se potrivesc zonelor 

din apropierea Troiei şi regatelor eroilor greci, iar descrierile 
locurilor nu reflectă realitatea geografică. 

— Exemplele pot continua, a spus Chisholm. Homer îi prezintă 
pe Menelau cu părul roşcat, pe Ulise cu părul castaniu-roşcat şi 
pe Ahile ca fiind blond. De asemenea, unii războinici sunt descrişi 
ca având tenul alb. Nici una dintre aceste trăsături nu sunt 
caracteristice pentru popoarele mediteraneene. E ca şi cum eroii 
lui Homer au apărut din alt timp şi spaţiu. 

— Triburile aheene invadatoare proveneau din regiunile care 
cunoşteau prelucrarea bronzului, adică Franţa, Suedia, 
Danemarca, Spania, Norvegia, Olanda, Germania şi Austria. Flota 
lor s-a strâns într-un port care azi ar putea fi Cherbourg şi a 
traversat Marea Helle, care a dat numele Helespontului din 
Turcia, dar care în prezent este cunoscută drept Marea Nordului. 
Războinicii au debarcat într-un golf larg care purta cândva 
numele de Marea Tracică, iar acum apare pe hartă pur şi simplu 
ca Wash, în Cambridgeshire. Apele scăldau țărmurile câmpiei din 
estul Angliei antice. 

Boyd a adăugat ceva la prezentarea lui Perlmutter: 

___— Homer a vorbit de cele paisprezece râuri din preajma Troiei. 
In mod uimitor, există paisprezece râuri în apropierea câmpiei 
engleze de est. Wilkens a descoperit că şi după treisprezece 
secole numele lor au rămas asemănătoare ca pronunție, ceea ce 
uşurează comparaţia, în greacă, de exemplu, Homer aminteşte 
de râul Temese. Asta înseamnă Tamisa de azi. 

— lar troienii? a întrebat Sandecker, care nu se lăsa uşor 
convins. 

— Războinicii lor au venit din toată Anglia, Scoţia şi Ţara 
Galilor, a urmat Perlmutter. Ei au primit şi ajutor de la aliaţii din 
Bretania şi Belgia, de pe continent. lar acum, când avem golful şi 
câmpia, putem găsi locul bătăliei şi al cetăţii. Spre nord-est de 
Cambridge există încă urmele unor tranşee paralele de 
dimensiuni uriaşe. Wilkens crede că ele au fost făcute de 
invadatori, ca şi tranşeele din Primul Război Mondial, ca să-i 
împiedice pe apărători să le atace taberele şi corăbiile. 

— Şi atunci, unde s-a înălţat cetatea Troiei? a insistat 
Sandecker. 

Perlmutter era pregătit şi pentru acea întrebare. 

— Toate supoziţiile ne îndreaptă spre dealurile Gog Magog, 
unde s-au descoperit lucrări de pământ uriaşe şi fortificaţii de 
formă circulară, cu şanţuri de apărare adânci, care au evidenţiat 

palisade din lemn şi multe obiecte din bronz. Au fost scoase la 
lumină urne funerare şi numeroase schelete care prezintă urme 
de mutilare. 

— De unde provine numele ăsta ciudat, de Gog Magog? a 
întrebat Summer. 

— Cu mulţi ani în urmă, când au început să scoată la lumină 
accidental nenumărate oase, localnicii au crezut că locul era un 
câmp de bătălie pe care muriseră foarte mulţi luptători. Le-a 
amintit de lezechiel din Biblie, care a conjurat spirite rele într-un 
război pornit împotriva lui de regele Gog din ţara lui Magog. 

Sandecker şi-a mutat privirea de la Boyd la Chisholm. 

— Bine, dacă tot am aflat că războiul troian s-a purtat în sudul 
Angliei pentru minele de staniu, cum se leagă asta cu 
descoperirea de obiecte de origine celtă făcută de Dirk şi 
Summer pe bancul Navidad? 

Cei doi savanţi au schimbat priviri amuzate, apoi Boyd a spus: 

— Foarte simplu, domnule amiral. Acum că suntem convinşi că 
adevăratul loc al bătăliei a fost în Anglia, putem începe să legăm 
marea călătorie plină de aventuri a lui Ulise de bancul Navidad. 

S-a lăsat o linişte în care s-ar fi auzit şi cum cade un ac pe jos. 
Surpriza fusese atât de mare, încât vreme de jumătate de minut 
nimeni nu a avut curajul să spună ceva. 

— Ce spuneai? a întrebat Gunn, încercând să înţeleagă ceea 
ce tocmai auzise. 

Sandecker s-a întors încet către Perlmutter: 

— St. Julien, eşti de acord cu ideea asta nebunească? 

— Dar nu-i deloc nebunească, a zis Perlmutter. In epopeea lui 
Homer scrie că Ulise era rege peste insula lthaca. Cu toate 
acestea, pe respectiva insulă grecească nu a existat niciodată un 
regat şi nici nu s-au găsit ruine care să confirme aşa ceva. 
Wilkens arată, spre satisfacția mea, cel puţin, că regatul lui Ulise 
nu era în Grecia. Un avocat belgian din Calais, Franţa, pe nume 
Teophille Cailleux, a susţinut, după îndelungi cercetări, că oraşul 
Cadiz din Spania a fost locul în care se afla lthaca menţionată de 
Homer. Şi, cu toate că aluviunile au umplut marea în ultimii trei 
mii de ani, geologii pot dovedi conturul câtorva insule care fac 
acum parte din uscat. Cailleux şi Wilkens au identificat 
majoritatea porturilor în care a ajuns Ulise, dar nici unul nu este 
la Marea Mediterană. 

— Trebuie să mă declar de acord, a zis Yaeger. Folosind toate 
informaţiile despre călătoria lui Ulise, descrierile făcute de 

Homer, teoriile lui Cailleux şi Wilkens, cunoştinţele despre 
metodele de navigaţie din Epoca Bronzului, maree şi curenţi, eu 
şi Max am reuşit să alcătuim un plan al porturilor vizitate. 

Yaeger a luat telecomandă şi a tastat un cod numeric. Pe 
ecran a apărut o hartă a Oceanului Atlantic. Dinspre sudul Angliei 
a început să coboare o linie roşie spre coastele Africii, după care 
a traversat apa cam din dreptul Insulelor Capului Verde, 
ajungând până în insulele din Marea Caraibilor. Yaeger a folosit 
un fascicul laser drept indicator şi a început să traseze călătoria 
lui Ulise. 

— După ce a fost purtat de ape, prima escală a lui Ulise a fost 
în ţara pe care el a numit-o a mâncătorilor de lotus. Potrivit lui 
Wilkens, era vorba probabil de coasta de vest a Africii, zona 
Senegalului de azi. Aici lotusul este un soi de mazăre şi este 
consumat de băştinaşi de mii de ani, deoarece are un efect 
narcotic. De acolo, vânturile l-au dus spre vest. Către Insulele 
Capului Verde, care se potrivesc cu descrierea insulei ciclopilor. 

— Ţara oamenilor cu un singur ochi, a zis Sandecker, cu un 
surâs crispat. 

— Homer nu afirmă nicăieri că toţi oamenii de acolo aveau un 
singur ochi, a explicat Yaeger. Toţi erau normali, mai puţin 
Polifem, care nu avea ochiul în mijlocul frunţii. 

— Dacă mai ţin minte din Odiseea, a spus Gunn, după ce a 
scăpat de ciclopi, Ulise a fost împins spre vest, ajungând în insula 
Eolia. 

Yaeger s-a mulţumit să dea din cap. 

— Calculând vânturile dominante şi curenţii, consider că 
următoarea escală a lui Ulise a avut loc pe una dintre 
nenumăratele insule de la sud de Martinica şi la nord de Trinidad. 
De acolo, el şi corăbiile lui au fost împinşi de furtună către ţara 
lestrigonilor. Aici, una dintre insulițe, care se numeşte Branwyn, 
în largul coastelor Guadelupei, se potriveşte cu descrierea. 
Stâncile înalte de o parte şi de alta a canalului îngust pe care îl 
descrie el se potrivesc perfect cu geografia insulei. 

— Aici lestrigonii au nimicit flota lui Ulise, a adăugat 
Perlmutter. 

— Dacă ar fi adevărat, a spus Yaeger, înseamnă că vasele cu 
bogății s-ar afla şi acum în apele portului. 

— Cum se numeşte insula? 

— Branwyn, a zis Yaeger, a fost o zeiţă celtă şi una dintre cele 
trei matroane ale Britaniei. 

— Cărui stat îi aparţine insula? a întrebat Dirk. 

— E proprietate particulară. 

— Ştii cumva cum se numeşte proprietarul? a întrebat 
Summer. E vorba de o vedetă rock, un actor sau vreun om de 
afaceri bogat? 

— Nu, Branwyn este în proprietatea unei femei bogate, a zis el 
şi a făcut o pauză ca să-şi revadă notițele. O cheamă Epona 
Eliade. 

— Epona e numele unei zeițe celte, a spus Summer. Asta zic şi 
eu coincidenţă. 

— Poate că e mai mult decât atât, a zis Yaeger. O să verific. 

— Şi unde a mai ajuns Ulise? a întrebat Sandecker. 

— Rămas cu numai o corabie din douăsprezece, a continuat 
Yaeger, a navigat spre insula lui Circe, care se numea Eea şi care 
s-ar potrivi cu bancul Navidad, un loc despre care Homer a spus 
că se afla la marginea lumii. 

— Circe! a exclamat Summer. Circe să fi fost femeia care a 
trăit şi a murit în construcţia pe care am găsit-o sub apă? 

Yaeger a ridicat din umeri. 

— Cine-ar putea spune? E vorba de o simplă coincidenţă, 
aproape imposibil de dovedit. 

— Dar cum de a ajuns aproape dincolo de ocean cu atâtea 
secole în urmă? s-a mirat Gunn cu voce tare. 

Perlmutter şi-a lăsat palmele împreunate peste stomacul lui 
imens. 

— S-au făcut mai multe călătorii între continente decât ne 
imaginăm noi. 

— Bine, dar aş vrea să ştiu unde plasezi Hadesul, i-a spus 
Sandecker lui Yaeger. 

— Locul potrivit ar fi cavernele de la Santo Tomas, din Cuba. 
Perlmutter şi-a suflat nasul cu delicateţe, apoi a întrebat: 

— lar după ce a ieşit din Hades, unde s-a întâlnit cu sirenele, 
monstrul Scila şi vârtejul Caribda? 

Yaeger a ridicat braţele a neputinţă. 

— Trebuie să atribui acele evenimente imaginaţiei bogate a lui 
Homer. Pe partea vestică a Atlanticului nu am găsit vreun loc 
care să corespundă descrierii. A făcut o pauză, după care a 
reluat traseul călătoriei lui Ulise. Apoi, el a navigat spre est, până 
a ajuns la insula lui Calipso, Ogigia, pe care Wilkens şi eu sunt de 
acord cu el, o consideră insula St. Miguel din Azore. 

— Calipso era zeiţă, o frumoasă soră a lui Circe, a spus 

Summer. Amândouă erau femei de rang înalt. Parcă Ulise şi 
Calipso au avut o aventură romantică într-o grădină paradiziacă, 
după ce Ulise avusese o legătură cu Circe pe insula ei, nu? 

— Exact, a spus Yaeger. După ce o lăsă pe țărm, cu lacrimi în 
ochi, pe Calipso, Ulise e mânat de vânturi potrivnice, iar ultima 
lui escală este pe insulă unde se afla palatul regelui Alcinou, care 
pare a fi insula Lanzarote din Canare. După ce povesteşte regelui 
şi familiei sale aventurile prin care a trecut, i se oferă o corabie 
şi, în cele din urmă, ajunge acasă, în Ithaca. 

— Şi unde plasezi Ithaca? 

— După cum a susţinut Cailleux, e vorba de portul Cadiz, din 
sud-vestul Spaniei. 

Au urmat câteva momente de tăcere, în care toţi s-au străduit 
să asimileze povestea clasică şi mulţimea de teorii. Care dintre 
ele se apropia de adevăr? Doar Homer ştia asta, iar el tăcuse în 
urmă cu trei mii de ani. 

Dirk i-a zâmbit lui Summer. 

— Se cuvine să-i recunoaştem farmecul lui Ulise, pentru că a 
avut ca iubite două dintre cele mai frumoase şi mai puternice 
femei ale timpului său. Inainte ca el să ajungă acolo şi să le 
seducă, ele erau caste şi inaccesibile. 

— Dar, ca s-o spunem pe-a dreaptă, a intervenit Chisholm, nici 
una din ele nu a fost zeiţă şi nici curată ca lacrima. Amândouă 
sunt descrise ca fiind incredibil de frumoase şi având 
personalităţi ieşite din comun. Circe era vrăjitoare, iar Calipso se 
pricepea la farmece. Ca simplu muritor, Ulise nu ar fi fost o 
pereche potrivită pentru nici una din ele. Se poate să fi fost 
druide, care participau la tot felul de ritualuri sălbatice şi 
perverse. Şi, prin urmare, ele sacrificau oameni, lucru pe care îl 
considerau necesar pentru a-şi asigura viaţa eternă. 

Summer a clătinat din cap. 

— Mi-e foarte greu să cred asta. 

— Dar e adevărat, a insistat Chisholm. Se ştie că druidele 
atrăgeau bărbaţi în rituri şi orgii de sacrificare. Şi, fiind căpetenii 
ale cultului lor feminin, aveau puterea de a le porunci celor care 
le venerau să facă tot ce voiau ele. 

Yaeger a aprobat spusele lui cu un gest. 

— Din fericire pentru noi, druidismul a dispărut acum o mie de 
ani. 

— Tocmai aici e problema, a zis Chisholm. Druidismul e foarte 
activ şi în prezent. Există culturi în Europa care respectă 

întocmai ritualurile străvechi. 

— Cu excepţia sacrificiilor umane, a intervenit Yaeger, cu un 
surâs sumbru. 

— Ba nu, a zis Boyd, cu o expresie serioasă. Cu toate că e 
vorba de crime, sacrificiile umane sunt încă practicate de către 
culturile secrete. 


După plecarea celorlalţi, Sandecker i-a chemat pe Dirk şi pe 
Summer în biroul lui. Imediat ce s-au aşezat, amiralul a trecut 
direct la subiect. 

— AŞ dori ca voi doi să participaţi la un proiect arheologic. 
Summer şi Dirk au schimbat priviri nedumerite. Nu aveau habar 
ce idee îi venise amiralului. 

— Vrei să ne întoarcem pe bancul Navidad? a întrebat Dirk. 

— Nu, să vă duceţi în Guadelupa şi să faceţi o cercetare a 
portului insulei Branwyn. 

— Dar, dat fiind că e proprietate privată, nu avem nevoie de 
aprobare? a întrebat Summer. 

— Atâta vreme cât nu călcaţi pe țărm, nu se cheamă 
încălcarea dreptului la proprietate. 

Dirk s-a uitat la Sandecker cu o expresie de scepticism pe 
chip. 

— Adică vreţi să căutăm comoara pierdută de corăbiile lui 
Ulise în ţara lestrigonilor? 

— Nu, să descoperiţi corăbiile şi obiectele de pe ele. Dacă 
operaţiunea reuşeşte, ar fi vorba de cele mai vechi epave găsite 
în emisfera vestică şi de schimbarea concepţiilor privind istoria 
antică. Dacă se poate, ţin ca acest lucru să fie realizat de NUMA. 

Cu un gest ce trăda emoția, Summer şi-a frecat mâinile între 
ele. 

— Domnule amiral, cred că vă daţi seama că şansa de a face o 
asemenea descoperire este de una la un milion. 

— Chiar şi o asemenea şansă merită efortul. Mai bine să fi 
încercat decât să stăm deoparte. 

— Trebuie să respectăm vreun grafic? 

— Rudi se va ocupa de călătoria voastră cu un avion NUMA. 
Plecaţi mâine dimineaţă. După ce aterizaţi pe aeroportul din 
apropierea oraşului Pointe-a-Pitre din Guadelupa, o să vă întâlniți 
cu un reprezentant NUMA, pe care îl cheamă Charles Moreau. El 
a închiriat un vas care va naviga spre insula Branwyn, aflată mai 
la sud. Trebuie să vă luaţi echipamentul de scufundare. Rudi va 

aranja transportul detectorului, care va depista orice anomalii ar 
apărea sub aluviunile şi nisipul de pe fund. 

— Dar nu înţeleg, de ce atâta grabă? 

— Dacă încep să se împrăştie zvonuri despre asta şi fiţi siguri 
că aşa se va întâmpla, toţi vânătorii de comori din lume vor da 
năvală pe insulă. Ţin ca NUMA să fie prima acolo, să verifice 
fundul oceanului şi gata. Dacă reuşiţi să descoperiţi ceva, putem 
colabora cu francezii, sub jurisdicţia cărora se află Guadelupa, 
pentru asigurarea securităţii zonei. Aveţi întrebări? 

Dirk a prins-o pe Summer de mână. 

— Tu ce părere ai? Mi se pare palpitant. 

— Bănuiam că o să spui asta, a făcut Dirk, cu un aer destul de 
trist. Amirale, la ce oră să ne prezentăm la terminalul NUMA? 

— Ar fi preferabil să porniţi devreme. Avionul va decola la ora 
şase. 

— Dimineaţa? a exclamat Summer, parcă pierzând ceva din 
entuziasmul de mai devreme. 

Sandecker le-a zâmbit jovial. 

— Cu puţin noroc, s-ar putea ca în drum spre aeroport să 
prindeţi şi cântatul cocoşilor. 

Capitolul 33 


După şedinţă, Yaeger a coborât cu liftul până pe moşia lui de 
la etajul zece. Nefiind un împătimit al restaurantelor renumite din 
Washington, el îşi aducea la muncă un sufertaş demodat în care 
avea fructe, legume şi un termos plin cu suc de morcovi. 

Dimineaţa de obicei demara greu şi nu avea forţa necesară 
pentru se apuca orbeşte de treabă. In ziua aceea s-a aşezat şi şi- 
a sorbit tacticos ceaiul de plante pe care şi-l pregătise într-un 
dulăpior aflat alături de birou, după care s-a rezemat de spătarul 
fotoliului ca să citească Wall Street Journal pentru a vedea care 
mai era situaţia propriilor investiţii. Abia după aceea a lăsat 
ziarul deoparte şi a citit raportul venit de la biroul lui Sandecker 
privind descoperirea de către Pitt şi Giordino a unor tuneluri 
uriaşe care traversau Nicaragua de la un ocean la celălalt. Apoi a 
rulat un program care a copiat raportul pe un disc. A mai luat o 
gură de ceai şi a apelat-o pe Max. 

Aceasta s-a materializat încet, purtând o rochie scurtă din 
mătase, cu un brâu gălbui, stele albastre şi pe spate cu 
inscripţia: FEMEIA-MINUNE. 

— iți place costumaţia mea? l-a întrebat ea cu o voce 
dulceagă. j 

— Unde-ai găsit aşa ceva? a întrebat Yaeger. In vreun magazin 
cu îmbrăcăminte la mâna a doua? 

— În timpul liber navighez pe internet. Am plătit-o prin contul 
de la Neiman Marcus? al soţiei tale. 

— Ai vrea tu, a zis Yaeger şi a zâmbit. 

Era imposibil ca ea să poată comanda, purta sau plăti bunuri 
materiale. A clătinat din cap, uimit de temperamentul confuz, dar 
vivace al lui Max. Avea momente când se gândea că făcuse o 
greşeală că o programase pe Max cu înfăţişarea şi personalitatea 
soţiei. 

— Bine Femeie-Minune, dacă ai terminat cu parada, ce-ar fi să 
te ocupi de ceva mai serios? 

— Sunt gata, stăpâne, a răspuns ea, imitând-o pe Barbara 
Eden din serialul TV Visând-o pe Jeannie”. 


20 Lanţ de magazine americane luxoase (n.red.). 
21 În serial, Barbara Eden joacă rolul unei femei-djin eliberate dintr- 

Yaeger a încărcat conţinutul discului în memoria lui Max. 

— Fără grabă, vezi ce sens are toată afacerea asta. 

Max a rămas fără să clipească vreme de câteva clipe, apoi a 
întrebat: 

— Ce doreşti să afli? 

— Intrebarea este ce motiv au cei de la Odyssey şi chinezii să 
sape patru tuneluri gigantice prin Nicaragua, de la Atlantic până 
la Pacific. 

— E simplu. Şarada asta nici măcar nu mi-a încălzit circuitele. 

Yeager s-a uitat la ea. 

— Cum, ai deja un răspuns? Nici măcar n-ai trecut la 
analizarea problemei. 

Max a dus mâna la gură, ca şi cum şi-ar fi suprimat un căscat. 

— A fost o joacă de copil. Chiar sunt uimită că oamenii nu văd 
mai departe de vârful nasului. 

Yaeger a crezut că făcuse o eroare de programare. Răspunsul 
venea mult prea repede. 

— Bine, abia aştept să aud ce explicaţie ai găsit. 

— Tunelurile au fost construite pentru a transporta cantităţi 
uriaşe de apă. 

— Asta nu mi se pare o descoperire uluitoare, a zis el, 
considerând că Max pornise pe o pistă greşită. O scrie de tuneluri 
cu ieşire la ocean şi existenţa unor pompe uriaşe duc evident la 
această concluzie. 

— Ah, a făcut Max, ridicând o mână cu arătătorul întins. Dar 
ştii de ce vor să pompeze cantităţi atât de mari de apă prin 
tuneluri? 

— Pentru vreun program de desalinizare sau un proiect de 
irigaţii? Asta-i bună, de unde să ştiu? 

— Cum de pot fi oamenii atât de înguşti la minte? a spus Max 
cu o expresie de frustrare. Stăpâne, eşti pregătit? 

— Dacă eşti atât de amabila... 

— Tunelurile au fost create pentru a capta Curentul sud- 
ecuatorial care călătoreşte de lângă coastele Africii până în 
Marea Caraibilor. 

Yaeger s-a simţit derutat. 

— Şi în ce fel ar putea asta afecta mediul? 

— Chiar nu înţelegi? 

— Păi cantitatea de apă din Oceanul Atlantic e mai mult decât 
suficientă ca să compenseze pierderea câtorva milioane de litri. 


un vas de eroul masculin, (n.red.). 

— Deloc amuzant. 

— Atunci despre ce este vorba? 

Max a ridicat braţele în sus a disperare. 

— Prin devierea Curentului sud-ecuatorial, în momentul în care 
ar ajunge în apropierea Europei, temperatura Golfstromului ar 
scădea cu aproximativ opt grade. 

— Şi? a sâcâit-o Yaeger. 

— O scădere de opt grade a apei curentului care încălzeşte 
Europa ar aduce pe continent un climat asemănător celui din 
nordul Siberiei. 

Yaeger nu a priceput imediat grozăvenia spuselor lui Max şi 
nici consecinţele inimaginabile. 

— Eşti sigură? 

— M-am înşelat eu vreodată? a zis Max şi a strâmbat din buze. 

— Opt grade mi se pare că e o scădere cam mare, a 
contraatacat Yaeger, încă nedecis. 

— Ar putea fi vorba de o scădere a temperaturii apei cu doar 
trei grade când Golfstromul trece prin dreptul Floridei. Dar când 
curentul rece al Labradorului se deplasează dinspre Arctica şi 
întâlneşte Golfstromul după ce acesta din urmă trece de 
provinciile maritime ale Canadei, scăderea temperaturii se 
accentuează. La rândul ei, aceasta provoacă o scădere şi mai 
accentuată a temperaturii în Europa, modificând clima şi 
provocând perturbări atmosferice din Peninsula Scandinavă până 
la Marea Mediterană. 

Oribilul plan i-a devenit deodată limpede precum cristalul lui 
Yaeger. Cu mişcări încete, a ridicat receptorul şi a format 
numărul Sandecker. Secretara i-a făcut legătura imediat. 

— Ţi-a dat Max vreun răspuns? a întrebat Sandecker. 

— Da. 

— Şi? 

— Domnule amiral, a început Yaeger simțind că-şi pierde 
glasul, i pare rău că trebuie să v-o spun, dar ne pândeşte o 
catastrofă. 

Capitolul 34 


În aşteptarea elicopterului care avea deja o întârziere de o 
oră, Giordino a aţipit, în vreme ce Pitt a rămas treaz şi a cercetat 
prin binoclu apele lacului Nicaragua care se întindeau în jurul 
farului. Spre vest malul se găsea la mai puţin de cinci kilometri şi 
Pitt a distins un sătuc. A verificat pe hartă şi a stabilit că era 
orăşelul Rivas. Apoi şi-a îndreptat atenţia asupra unei insule 
impresionante care avea forma cifrei opt, situată la aproximativ 
opt kilometri spre vest, care părea foarte fertilă şi dens 
împădurită. Pitt a estimat că suprafaţa ei totală era de aproape 
patru sute de kilometri pătraţi. 

Potrivit hărţii, se numea insula Ometepe. Pitt a privit apoi 
atent doi munţi vulcanici legaţi de un istm îngust cu lungimea de 
câţiva kilometri. Vulcanul de la capătul nordic al insulei se înălța 
la peste 650 de metri şi părea a fi activ, dacă judeca după 
firicelul de abur ce ieşea din conul din vârful craterului şi care 
ajungea până la norii pufoşi ce pluteau pe deasupra culmilor lui. 

Vulcanul dinspre sud avea un con perfect şi era inactiv. Pitt a 
apreciat că era cu peste trei sute de metri mai scund decât 
perechea lui de la nord. A mai constatat şi că toate cele patru 
tuneluri treceau direct pe sub istmul insulei, aproape de poalele 
vulcanului dinspre nord. Aşa se explica, după părerea lui, 
creşterea neobişnuită a temperaturii pe care el şi Giordino o 
detectaseră în cel de-al patrulea tunel. 

O privire fugitivă asupra hărţii l-a lămurit că vulcanul activ era 
Concepcion, iar tovarăşul său se numea Madera. A făcut o 
mişcare în lateral cu binoclul şi, pe neaşteptate, s-a trezit că are 
în faţă ceva ce aducea cu o întreprindere uriaşă, care acoperea 
versantul sudic al lui Concepcion, imediat deasupra istmului. 
Complexul industrial părea să se întindă pe o suprafaţă între 2 şi 
2,5 km?. L-a şocat faptul că amplasarea să nu era tocmai 
potrivită. Versantul unui vulcan nu părea a fi locul cel mai bun în 
care să se arunce milioane de dolari pentru construirea unei 
asemenea întreprinderi, departe de orice căi de transport. Doar 
dacă, s-a gândit el, proiectul trebuia să rămână secret. 

Apoi a observat un avion apărând dinspre nord şi alegând un 
culoar de zbor pentru a ajunge pe o pistă care traversa istmul 
până la intrarea în complex. A zburat înclinat pe o aripă, ocolind 

vârful vulcanului Madera şi a aterizat, rulând până la un terminal 
mare de la capătul pistei. 

Cu o strâmbătură care părea să spună că vedea ceva ce nu-i 
făcea deloc plăcere, Pitt şi-a luat binoclul de la ochi. Ochii lui 
verzi au fost umbriţi de o expresie de concentrare. A curăţat 
lentilele binoclului cu câteva picături de apă dintr-un bidon pe 
care-l avea la el şi le-a şters cu poalele cămăşii. Apoi a dus din 
nou binoclul la ochi şi, ca şi cum ar fi vrut să se convingă, l-a 
îndreptat spre avion. 

Soarele a ieşit dintre nori, scăldând insula Ometepe într-o 
lumină orbitoare. Deşi de la distanţa aceea avionul nu părea mai 
mare decât o furnică, i-a fost imposibil să nu recunoască imediat 
culoarea levănţicii, reflectată de razele de soare de pe fuzelaj şi 
de pe aripi. 

— Odyssey, a murmurat mai mult pentru sine şi gândurile i s- 
au învălmăşit în minte. 

Abia după aceea şi-a dat seama că întreprinderea era 
amplasată exact deasupra tunelurilor. Aşa se explica prezenţa 
lifturilor de mărfuri pe care el şi Giordino le văzuseră la 
terminalul căii ferate. Indiferent de scopul ei, întreprinderea era 
legată de tuneluri, însă dimensiunile impuseseră ca ea să fie 
construită ca o unitate separată. 

Trecând cu privirea peste clădirile ce se înălţau la poalele 
vulcanului, Pitt s-a oprit puţin, depistând ceva care semăna cu o 
zonă lungă de docuri, situată în spatele unui şir de depozite. 
Acoperişurile acestora ascundeau docurile, dar, profilate pe cerul 
albastru, a reuşit să distingă patru macarale pentru încărcare 
mărfuri şi şi-a dat seama că acel complex nu avea nevoie de un 
sistem exterior de transport. Era complet independent. 

Apoi, aproape simultan, s-au petrecut trei lucruri care l-au pus 
în alertă. 

Farul a început să se legene ca un dansator de hula-hoop. Aşa 
cum îi spusese lui Percy Rathbone, se învățase cu cutremurele, 
deoarece crescuse în California. Odată, în cursul unui cutremur, 
se aflase pe Wilshire Boulevard”, într-o clădire de birouri de 
treizeci de etaje care începuse să se zdruncine şi să se legene. 
Din fericire, fundaţia era aşezată pe bile, tocmai pentru astfel de 
situaţii. De astă dată a avut aceeaşi senzaţie, doar că farul s-a 


22 Bulevard faimos din Los Angeles, pe care se află numeroase 
blocuri înalte de birouri, precum şi magazine şi restaurante luxoase, 
(n.red.). 

zguduit şi a oscilat ca un palmier surprins de un vârtej. 

Pitt s-a răsucit imediat şi a privit spre vulcanul Concepcion, 
crezând că intrase în erupție, însă piscul acestuia era liniştit, fără 
nici urmă de fum sau de cenuşă. A aruncat o privire către apă şi 
a văzut suprafaţa vălurindu-se ca şi cum ar fi fost scuturată de 
dedesubt de un vibrator uriaş şi nevăzut. După aproape un 
minut, care i s-a părut că nu se mai sfârşea, cutremurul a 
încetat. Deloc surprinzător, clătinătura nu l-a trezit pe Giordino. 

A doua primejdie venea din partea unei şalupe de patrulare de 
culoarea levănţicii, care se apropia dinspre insulă şi se îndrepta 
direct către far. Agenţii de securitate de la bord erau siguri că 
prada surprinsă înăuntru nu avea cum să scape, de aceea 
navigau cu viteză redusă. 

Cel de-al treilea pericol îi pândea de dedesubt. Ceea ce 
probabil i-a salvat a fost un sunet care abia s-a auzit: un clinchet 
metalic care s-a auzit dinspre puţul prin care urcaseră din tunel. 

Pitt l-a îmboldit cu piciorul pe Giordino. 

— Avem vizitatori. S-ar părea că ne-au dat de urmă. Giordino 
s-a trezit instantaneu şi a scos pistolul automat Desert Eagle de 
12,5 mm de sub centură, pe sub salopetă, iar Pitt şi-a luat 
vechiul lui Colț din rucsac. 

Ghemuit alături de puț, Pitt a strigat în jos, fără să privească 
peste margine. 

— Rămâneţi unde sunteţi! 

A urmat ceva ce era aproape de aşteptat. Răspunsul la strigăt 
a fost o rafală de armă automată, care a pornit din puț şi a 
presărat acoperişul farului cu suficiente găuri ca să-l transforme 
într-o sită. Focul fusese atât de violent, încât Pitt şi Giordino s-au 
abținut să tragă, de teamă că, trecându-şi mâna peste marginea 
puţului, se puteau alege cu degetele retezate de vreun glonţ. 

Pitt s-a târât până la geamurile farului şi a lovit cu patul 
pistolului în ele. Foile de sticlă erau groase, de aceea a trebuit să 
izbească de mai multe ori cu toată forţa pentru a sparge câteva. 
Majoritatea cioburilor au căzut în exteriorul farului, dar Pitt a 
întins un braţ afară şi a împins fragmentele rămase spre interior, 
iar acestea s-au spart pe podea. A făcut câteva grămăjoare, apoi 
le-a împins cu bocancul în puț; ascuţite ca nişte lame, cioburile s- 
au prăbuşit în adânc. S-au auzit imediat urlete şi ţipete de 
durere, iar focurile au încetat. 

Profitând de acel moment de acalmie, Pitt şi Giordino au tras 
la întâmplare în josul puţului şi au auzit gloanţele ricoşând din 

beton şi provocând panică în rândul agenţilor de securitate care 
se căţăraseră pe scară. Strigătele lor de durere au încetat, însă 
apoi s-au auzit bufnetele înfiorătoare ale corpurilor celor care se 
prăbuşeau prin puț până la nivelul tunelului. 

— Cred că le-am stricat planurile, a spus Giordino fără nici o 
părere de rău şi a introdus în pistol un încărcător plin. 

— Mai avem nişte oaspeţi nepoftiţi de care trebuie să ne 
ocupăm, i-a spus Pitt, arătând către şalupa de patrulare care 
acum gonea spre far, pentru că prova se ridicase mult din apă şi 
elicea lăsa în urmă valuri ca o coadă de cocoş. 

— O să fie cam la mustață, a zis Giordino, făcând un semn 
către elicopterul albastru care venea în râsul apei, apropiindu-se 
dinspre nord. 

Calculând imediat distanţa pe care o mai aveau de parcurs 
şalupa şi elicopterul, Pitt şi-a îngăduit un rânjet crispat - 
elicopterul e mai rapid. Când va ajunge aici, şalupa se va afla la 
un kilometru şi jumătate. 

— Roagă-te să nu fie dotată cu lansatoare de rachete, a spus 
Giordino, făcându-l să revină cu picioarele pe pământ. 

— Aflăm de îndată. Pregăteşte-te să prinzi hamul imediat ce îi 
dau drumul. 

— Ar dura prea mult ca să ne ridice pe rând, a constatat 
Giordino. Sugerez cu toată răspunderea să ne luăm împreună 
rămas-bun de la far, urcând amândoi odată. 

Pitt a dat aprobator din cap. 

— Aşa gândeam şi eu. 

Au ieşit pe balconul îngust care dădea roată părţii superioare a 
farului. Pitt a recunoscut tipul de elicopter: un Bell 430 cu două 
motoare jumelate Rolls Royce. Era vopsit în galben şi roşu, având 
scris pe lături: MANAGUA AIRWAYS. Pitt a privit concentrat cum 
pilotul s-a apropiat de-a dreptul de far, fără vreun ocol inutil, în 
timp ce celălalt membru al echipajului a început să coboare pe 
uşa laterală a aparatului hamul legat de un cablu de vinci. 

Mai înalt decât Giordino cu treizeci de centimetri, Pitt a făcut 
un salt şi a înhăţat hamul din prima încercare, deşi acesta se 
legăna din cauza curentului creat de rotor. A prins hamul pe 
după umerii lui Giordino. 

— Ai o constituţie mai solidă decât mine. Sper să rezişti, 
pentru că eu mă agăţ de tine. 

Giordino şi-a petrecut mâinile prin deschizături şi le-a încleştat 
în jurul cablului, iar Pitt s-a agăţat strâns de talia lui. Copilotul, 

incapabil să audă ceva din cauza şuieratului turbinelor, a făcut 
semne disperate din braţe, vrând să-i anunţe că nu puteau ridica 
decât un om, nu pe amândoi odată. 

Avertismentul lui venise prea târziu. Pitt şi Giordino s-au trezit 
târâţi de pe balconul farului şi atârnând la treizeci de metri 
deasupra apei, moment în care o pală de vânt a lovit elicopterul. 
Pilotul a fost luat prin surprindere, astfel că aparatul s-a înclinat 
brusc spre tribord din cauza efectului combinat al greutăţii celor 
doi. Omul a corectat imediat poziţia aparatului şi a zburat apoi 
drept, timp în care copilotul se uita crispat la cablul suprasolicitat 
pe care vinciul îl ridica spre uşă. 

Din fericire, şalupa urmăritoare nu era dotată cu lansatoare de 
rachete. Cu toate acestea, cele două mitraliere de mare calibru 
montate la prova au deschis focul. Spre norocul lor, şalupa era 
încă departe şi, cum chila izbea apa în mod sacadat, mitraliorul 
nu putea ochi prea bine, greşind ţinta cu peste cincizeci de metri. 

Ingrozit de ideea că asupra lui se trăgea, pilotul a uitat cu 
desăvârşire de cei doi oameni pe care venise să-i salveze şi a 
făcut un viraj brusc pentru a se îndepărta de şalupă, retrăgându- 
se către țărm, unde se considera în siguranţă. Giordino a simţit 
că braţele îi sunt smulse din umeri. Pitt, care nu suferea nici o 
durere, nu a putut decât să se ţină cât mai strâns de colegul său 
şi să strige la copilot să grăbească viteza de urcare a cablului. 

Pitt a văzut pe faţa lui Giordino chinurile pe care le îndura. 
Vreme de două minute, cele mai cumplite prin care trecuse până 
atunci, s-a simţit îndemnat să-şi dea drumul şi să cadă în gol, 
însă, când a privit scurt în jos şi a văzut că luciul apei era la 150 
de metri sub picioarele care i se bălăngăneau liber, s-a răzgândit 
imediat. 

Când a ridicat capul, a văzut ochii uimiţi ai copilotului la mai 
puţin de un metru şi jumătate. Acesta s-a întors şi a strigat către 
pilot, care a înclinat elicopterul pe cealaltă parte suficient de 
mult pentru ca Pitt şi Giordino să cadă în interiorul secţiunii 
rezervate bagajelor. Apoi a închis precipitat uşa şi a încuiat-o. 

Incă în stare de şoc, copilotul s-a holbat la cei doi bărbaţi 
întinşi pe podea. 

— Domnilor, sunteţi /oco, a mormăit el într-o engleză cu un 
puternic accent spaniol. Noi doar saci poştă ridicăm, care au 
cincizeci de kilograme. 

— la te uită, vorbeşte engleză, a remarcat Giordino. 

— Nu prea bine, l-a contrazis Pitt. Să-mi aduci aminte să trimit 

o scrisoare de felicitări companiei care a produs vinciul. 

Apoi s-a ridicat în picioare şi s-a grăbit să intre în cabina 
pilotului, de unde a privit pe o fereastră laterală până a zărit 
şalupa de patrulare. Abandonase urmărirea şi descria un arc de 
cerc pentru a se întoarce pe insulă. 

— Ce naiba a fost asta? i-a întrebat pilotul, care era furios de-a 
binelea. Demenţii ăia chiar trăgeau în noi. 

— Am fost norocoşi că nu prea le au cu ţintitul. 

— N-am ştiut în ce mă bag când am acceptat cursa asta, a 
spus pilotul, rămas cu ochii spre şalupă. Cine sunteţi, domnilor şi 
de ce vă urmărea şalupa? 

— Păi scrie în ordinul de zbor, i-a răspuns Pitt. Eu şi prietenul 
meu lucrăm la Agenţia Naţională de Studii Subacvatice şi Marine. 
Mă numesc Dirk Pitt. 

Pilotul a ridicat mâna dreaptă de pe comenzi şi a întins-o 
peste umăr, spunând: 

— Marvin Huey. 

— A, eşti american. Din Montana, dacă nu mă înşală accentul 
tău. 

— Aproape. Am crescut la o fermă din Wyoming. După ce am 
zburat pe elicoptere în cadrul forţelor armate şi după ce soţia mi- 
a fugit cu un bogătaş din domeniul petrolului, am venit aici şi am 
înfiinţat o companie de transport aerian. 

Pitt i-a strâns mâna şi l-a măsurat din ochi. Cu părul roşcat şi 
rărit şi cu chelie chiar în vârful capului, părea destul de scund. 
Purta blugi decoloraţi, o cămaşă înflorată şi cizme de cowboy. 
Avea ochii de un albastru spălăcit, care arătau ca şi cum 
văzuseră multe. Ca vârsta, se apropia de cincizeci de ani. 

Huey l-a privit curios pe Pitt. 

— Nu mi-aţi spus care e motivul fugii de acolo. 

— Am văzut ceva ce nu trebuia văzut, i-a răspuns Pitt, fără să 
încerce o minciună. 

— Ce-i de văzut într-un far dezafectat? 

— Nu e ce pare. 

Huey a lăsat impresia că nu l-a crezut, dar n-a insistat. 

— Peste 22 de minute o să ajungem pe aerodromul nostru din 
Managua. 

— Cu cât mai curând, cu atât mai bine. Pitt a făcut un semn 
către scaunul copilotului. Te deranjează dacă stau jos? 

Huey a încuviinţat cu un gest din cap. 

— Nicidecum. 

— Ce crezi, ai putea trece razant peste clădirile Odyssey de pe 
insulă? 

Huey s-a întors doar puţin şi i-a aruncat lui Pitt o privire prin 
care părea să-l anunţe că era nebun. 

— Cred că glumeşti. Locul acela e păzit mai ceva decât Zona 
51 de la Groom Lake, Nevada”. Cine se apropie la mai puţin de 
zece kilometri e interceptat de avioane. 

— Ce se petrece acolo? 

— Nimeni nu are idee. Secretul e atât de bine protejat, încât 
guvernul nicaraguan neagă însăşi existenţa acestei instalaţii. A 
început ca o fabrică oarecare şi a ajuns un colos după numai 
cinci ani. Măsurile de securitate depăşesc orice imaginaţie. S-au 
construit depozite uriaşe, zone despre care unii afirmă că sunt 
pentru asamblare. Se zvoneşte că există chiar şi spaţii de cazare 
pentru trei mii de oameni. Localnicii obişnuiau să cultive cafea şi 
tutun pe insule. Principalele oraşe, Alta Garcia şi Moyogalpa, au 
fost demolate şi arse după ce guvernul i-a silit pe locuitori să 
plece, mutându-i într-o zonă montană din est. 

— Cred că guvernul a investit masiv acolo. 

— Nu ştiu dacă e adevărat, dar au fost foarte îngăduitori, 
permițându-le celor de la Odyssey să funcţioneze acolo fără 
amestec din afară. 

— N-a trecut nimeni de măsurile de securitate instituite? a 
întrebat Pitt. 

Huey a arborat un surâs chinuit. 

— N-am auzit să se întoarcă vreodată cineva viu de acolo. 

— Chiar aşa de greu e să pătrunzi? 

— Pe toată plaja patrulează vehicule echipate cu aparatură de 
supraveghere de înaltă performanţă. Şalupele de patrulare, 
însoţite de elicoptere, dau roată insulei. Senzorii de prezenţă 
detectează orice mişcare pe drumurile şi potecile ce duc spre 
complex. Se spune că specialiştii de la Odyssey au realizat 
echipamente care detectează până şi mirosul oamenilor care se 
apropie de clădire şi îl deosebesc de cel al animalelor. 

— Dar nu există fotografii din satelit? a insistat Pitt. 

— Le poţi cumpăra de la ruşi, dar din ele nu rezultă ce se 
petrece în labirintul acela de clădiri. 

— Dar trebuie să existe anumite zvonuri. 

— A, sigur, o mulţime. Singurul care pare să aibă un sâmbure 


23 Locaţia unei baze militare americane, unde se pare că sunt testate 
proiecte secrete de aeronave militare, (n.red.). 

de adevăr spune că acolo e un centru de cercetare şi dezvoltare. 
Dar nimeni nu ştie ce cercetări se fac. 

— Dar i s-a dat un nume, nu? 

— Doar cel folosit de localnici. 

— Şi cum sună? a trebuit Pitt să insiste. 

— In engleză, i-a răspuns Huey într-un târziu, „Casa 
Invizibililor”. 

— Din ce motiv? 

— Pentru că oricine intră acolo nu mai este văzut niciodată. 

— Şi autorităţile locale nu fac anchete? a vrut Pitt să ştie. 
Huey a clătinat din cap. 

— Autorităţile  nicaraguane au adoptat o politică de 
neintervenţie. Se afirmă că Odyssey îi are la degetul mic pe toţi 
politicienii, judecătorii şi pe şeful poliţiei. 

— Nu cumva sunt amestecați chinezii? A 

— Chinezii sunt prezenţi peste tot în America Centrală. In 
urmă cu trei ani, au încheiat un contract cu Odyssey pentru 
construirea unui canal scurt prin malul vestic al lacului 
Nicaragua, la Pena Blanca, pentru accesul vaselor cu pescaj 
mare. 

— Inseamnă că economia ţării a profitat destul de mult. 

— Nu tocmai. Majoritatea navelor care folosesc canalul fac 
parte din flota chineză. 

— COSCO? 

Huey a confirmat. 

— Da, aşa se cheamă compania. Vasele lor trag întotdeauna în 
zona de facilități Odyssey. 

Pitt a rămas tăcut, gândindu-se la nenumăratele necunoscute 
şi informaţii contradictorii în legătură cu activitatea companiei 
Odyssey, cu fondatorul său şi cu operațiunile sale tenebroase. 
Imediat ce Huey a aterizat lângă hangarul companiei sale, la 
peste trei kilometri depărtare de Managua şi după ce a coborât, 
Pitt s-a îndepărtat şi i-a telefonat amiralului Sandecker. 

Cum îi stătea în obicei, acesta a trecut direct la subiect: 

— Cum, n-ai pornit-o deja spre Washington? 

— Nu, i-a răspuns scurt Pitt. Şi nici nu intenționăm. 

Sandecker şi-a dat seama că Pitt îşi făcuse un plan, de aceea a 
continuat pe un ton neutru: 

— Presupun că ai motive întemeiate. 

— Ai cunoştinţă de un complex industrial construit de Odyssey 
pe o insulă din lacul Nicaragua, care se află exact deasupra 

tunelurilor? 

— Singurul lucru pe care-l ştiu e dintr-un raport în care se 
spunea că Odyssey se ocupă de extinderea unui canal de la 
ocean până la lac, pentru a permite pătrunderea navelor 
comerciale, a spus Sandecker, apoi a făcut o pauză. Dacă mi- 
aduc bine aminte, raportul nu era prea limpede în privinţa zonei 
de facilităţi portuare pe care cei din Nicaragua o construiau în 
oraşul Granada, situat la câţiva kilometri est de Managua. 

— Raportul era confuz pentru că zona de facilităţi era 
construită la complexul deţinut de Odyssey pe insula Ometepe, 
pentru uzul lor exclusiv. 

— Şi ce ai de gând să faci? l-a întrebat Sandecker, deşi simţise 
deja ce voia Pitt să facă. 

— Mi-am propus ca eu şi Al să pătrundem în complex şi să 
vedem cu ce se ocupă. 

Sandecker a ezitat o clipă. 

— După ce aţi scăpat ca prin urechile acului din tuneluri, cred 
că sfidaţi norocul. 

— Ne-am specializat în pătrunderi secrete. 

— Nu-i deloc amuzant, a spus Sandecker pe un ton tăios. Am 
convingerea că măsurile de securitate de acolo sunt foarte 
stricte. Cum plănuieşti să pătrunzi? 

— Pe apă. 

— Nu crezi că ar putea avea şi senzori subacvatici? 

— Dacă mă gândesc bine, a spus Pitt cu un aer de 
superioritate, m-ar surprinde să nu aibă aşa ceva. 

Capitolul 35 


La zece minute după ce discutase cu Pitt, amiralul l-a privit cu 
ochi miraţi pe Hiram Yaeger şi, incapabil să creadă ceea ce 
tocmai auzise, l-a întrebat: 

— Eşti sigur? S-ar putea ca datele să te inducă în eroare. 

Yaeger a rămas neclintit. 

— Max nu e chiar infailibilă, dar de data asta sunt convins că 
nu se înşală deloc. 

— E de neconceput, a spus Gunn, citind predicțiile făcute de 
Max. 

Sandecker a clătinat uşor din cap, zguduit de ceea ce avea în 
faţă. 

— Susţii că tunelurile au fost construite ca să devieze Curentul 
sud-ecuatorial, fapt ce ar putea produce scăderea temperaturii 
Golfstromului. 

— Potrivit modelului computerizat realizat de Max, cu opt 
grade până când curentul ajunge la coastele Europei. 

Gunn a ridicat ochii de la date. Ă 

— Efectul asupra climei europene ar fi dezastruos. Intregul 
continent ar fi cuprins de zăpezi şi gheţuri vreme de opt luni pe 
an. 

— Să nu uităm efectul pe care îl are Golfstromul asupra 
coastei estice a Statelor Unite şi asupra provinciilor maritime ale 
Canadei, a adăugat Sandecker. Fiecare stat situat la est de 
Mississippi şi de-a lungul coastei Atlanticului ar suferi de aceleaşi 
geruri ca Europa. 

— Plăcută situaţie, a spus Gunn cu sarcasm. 

— Căldura apelor de suprafaţă ale Curentului nord-atlantic 
depinde de temperatură şi de salinitate, a explicat Yaeger. Când 
apele sale tropicale se deplasează spre nord, întâlnesc apele reci 
care coboară dinspre regiunile arctice şi atunci curentul devine 
mai dens şi coboară în adânc la sud-est de Groenlanda. Acest 
fenomen se urneşte circulaţie termohalină. Apoi curentul se 
încălzeşte treptat şi e ridică la suprafaţă când ajunge în 
apropierea Europei. Scăderea brusca a temperaturii 
Golfstromului ar putea provoca dispariţia circulaţiei termohaline, 
situaţie ce ar putea accentua criza şi ar dura câteva secole. 

— Care ar fi rezultatele imediate ale unei asemenea situaţii? a 

întrebat Sandecker. 

Yaeger a înşirat câteva foi pe biroul lui Sandecker şi a început 
să citească anumite date: 

— Moartea şi distrugerile vor scăpa de sub control. La început, 
vor muri de hipotermie sau degerături mii de oameni fără 
locuinţă, alte mii vor pieri când furnizarea energiei calorice va fi 
redusă pana la dispariţie din cauza cererii enorme. Orice trafic 
fluvial va înceta, din cauza gheţurilor aproape permanente. 
Porturile vor avea apele îngheţate în Baltică şi în Marca Nordului, 
imobilizând navele care transportă ţiţei şi gaze lichefiate folosite 
pentru încălzire, ca să nu mai vorbim de milioanele de tone 
importate din alte zone. Producţia agricolă se va reduce la 
jumătate. Lipsurile alimentare se vor amplifica din cauză că 
perioada propice culturilor va fi extrem e scurtă. Transporturile 
auto vor înceta din cauza drumurilor acoperite de polei şi de 
zăpadă, precum şi a lipsei de carburanţi, aeroporturile şi căile 
ferate ar fi paralizate săptămâni în şir. Populaţia ar fi mai 
sensibilă la răceli, gripă şi pneumonie. Turismul ar dispărea ca şi 
cum nici n-ar fi fost. Economia europeană ar fi cuprinsă de haos, 
fără şanse de redresare. lar asta nu reprezintă nici jumătate din 
toată drama. 

— Deci adio vinurilor franţuzeşti şi lalelelor olandeze, a 
mormăit Gunn. 

— Da, dar nu există conducte de gaz din Orientul Mijlociu şi 
din Rusia? a întrebat Sandecker. Nu s-ar putea spori cantităţile 
pentru rezolvarea problemelor? 

— Dacă s-ar ţine seama de cerere, asta ar însemna doar o 
picătură într-un ocean, ca să nu mai vorbim de penele de curent 
produse de viscole. Max estimează că în întreaga Europă treizeci 
de milioane de case ar putea rămâne fără încălzire. 

Gunn, care lua notițe, a ridicat capul. 

— Ai spus că asta nu e decât jumătate din dramă. 

— Odată cu creşterea temperaturii în primăvară, s-ar produce 
multe alte nenorociri şi perturbații, a continuat Yaeger. Scenariul 
ar fi agravat de ploi torențiale şi de vânturi puternice. Rezultatul 
imediat ar fi inundaţii de mari proporţii. Râurile şi fluviile umflate 
de cantităţile uriaşe de apă provenite din topirea zăpezilor vor 
rupe malurile şi vor inunda mii de localităţi şi oraşe, distrugând 
poduri vitale, precum şi milioane de case. Avalanşele şi 
alunecările de teren ar putea îngropa oraşe întregi şi distruge 
porţiuni mari de autostrăzi. Pierderile omeneşti provocate de 

asemenea cataclisme nici nu pot fi imaginate. 

Vreme de câteva momente, Gunn şi Sandecker au rămas muţi. 
Apoi Sandecker a rupt tăcerea. 

— De ce toate astea? a întrebat el simplu. 

Gunn a exprimat singurul gând care nu-i dădea pace: 

— Ce au de câştigat Specter şi chinezii dintr-un plan atât de 
atroce? 

Yaeger a făcut un gest de neputinţă din mâini. 

— Max nu a reuşit să-mi dea un răspuns la întrebarea asta. 

— Oare Specter deţine controlul asupra gazelor naturale ce se 
livrează în Europa? a întrebat Sandecker. 

— Şi noi ne-am pus aceeaşi întrebare, de aceea am rulat 
profilul tuturor producătorilor mari de gaze naturale care 
aprovizionează Europa, i-a răspuns Yaeger. Nici un indiciu. 
Odyssey nu deţine acţiuni în domeniul gazelor naturale sau al 
țițeiului. Specter are acţiuni doar la un grup care controlează 
substanţe minerale precum platină, paladiu, iridiu şi rodiu. In 
privinţa asta, posedă zăcămintele şi minele de exploatare cele 
mai mari din Africa de Sud, Brazilia, Rusia şi Peru. Ar ajunge să 
aibă monopolul asupra rezervelor mondiale dacă ar reuşi să 
deţină controlul asupra minei din Noua Zeelandă, care produce 
cât toate celelalte ţări laolaltă - însă proprietarul, Westmoreland 
Hall, a refuzat toate ofertele care i s-au făcut. 

— Dacă n-am uitat toată chimia pe care am învăţat-o la liceu, 
a spus rar Sandecker, platina se foloseşte în primul rând pentru 
producerea de electrozi, cum ar fi cei de la bujiile pentru 
autovehicule şi pentru bijuterii. 

— În plus, e la mare cerere în laboratoarele de chimie, datorită 
rezistenţei sale la căldură. 

— Nu văd însă legătura dintre afacerile în domeniul mineritului 
şi planul lui de a azvârli Europa într-o nouă eră. 

— Trebuie să existe un motiv, a spus Gunn. Profiturile 
investiţiei făcute pentru săparea acelor tuneluri trebuie să fie 
astronomice, dacă au făcut asemenea eforturi. Dacă nu scoate 
bani din cererea de energie, atunci ce ar avea de câştigat? 

Sandecker s-a întors şi s-a uitat pe geam spre fluviul Potomac. 
Apoi a revenit şi l-a privit pe Yaeger. 

— Pompele acelea, dacă sunt acţionate de o presiune uriaşă, 
pot fi folosite pentru a produce energic electrică? Dacă aşa stau 
lucrurile, ar obţine electricitate pentru a alimenta toată America 
Centrală. 

— În raportul lui, Pitt nu s-a referit la generatoare. El şi 
Giordino sigur ar fi recunoscut aşa ceva. 

Sandecker l-a săgetat cu o privire autoritară pe Gunn. 

— Cred că sunteţi la curent cu năzbâtia pe care o pun la cale 
amândoi, nu? 

— Nu, eu nu ştiu, a spus Gunn, întorcându-i privirea lui 
Sandecker, fără să se simtă intimidat. Aveam impresia că urmau 
să ia un avion spre Washington. 

— Şi-au schimbat planurile. 

— Serios? 

— M-au anunţat că vor să facă o inspecţie clandestină a 
instalaţiei secrete pe care Odyssey a construit-o pe o insulă din 
mijlocul lacului Nicaragua. 

— Le-ai dat aprobarea? a întrebat Gunn, cu un surâs 
şmecheresc. 

— Să-mi spui şi mie de când au început să înţeleagă că „nu” 
înseamnă „nu”. 

— S-ar putea să afle nişte răspunsuri la întrebările noastre. 

— Tot ce se poate, a zis Sandecker cu o expresie sumbră. Dar 
la fel de bine s-ar putea să moară. 

Capitolul 36 


30 august 2006 
Insula Branwyn, Guadelupa 


Avioanele supersonice private şi ale corporației au început să 
sosească pe insula Branwyn, situată la 25 de kilometri sud de 
Basse-Terre, una dintre insulele mari ale arhipelagului Guadelupa 
din Marea Caraibilor. Microbuze cu un design exotic, luxoase în 
interior şi toate de culoarea levănţicii, au oprit lângă avioane 
pentru a îmbarca persoanele sosite. După ce acestea şi-au pus 
valizele în portbagaje, şoferii le-au dus spre apartamentele 
elegante din sanctuarul regesc şi subteran, rezervat doar 
oaspeţilor personali ai lui Specter. Toate persoanele care au 
coborât din avioane fuseseră femei. Nici una nu era însoţită de 
prieteni sau parteneri de afaceri. 

Fiecare dintre ele sosise singură. 

Ultimul avion a aterizat la ora şase seara. Era bine-cunoscutul 
Beriev Be-210 care aparţinea corporației Specter. Specter, 
singurul bărbat care sosise, a coborât legănându-se pe scara de 
debarcare, abia strecurându-şi pântecele prin cadrul uşii. După el 
a fost coborâtă o targă pe care se afla un corp acoperit complet 
cu o pătură. Purtând un costum alb, Specter s-a aşezat pe 
bancheta din spate a unui microbuz şi şi-a turnat un pahar de vin 
Baujolais din barul de la bord. 

Şoferul, care îl mai condusese pe Specter şi cu alte prilejuri, 
era de fiecare dată uimit de faptul că un bărbat atât de gras 
dovedea atâta agilitate în mişcări. A rămas în picioare o clipă, 
urmărind curios cum targa a fost băgată fără menajamente în 
bena deschisă a unei camionete, în ciuda ploii torențiale care 
începuse să cadă. 

La capătul sudic al insulei, o depresiune de forma unui cazan 
scufundat, având diametrul de o sută de metri, fusese săpată în 
rocă şi în formațiunile coralifere. Depresiunea, de formă concavă, 
avea o adâncime de zece metri, astfel că nimeni de pe vreo navă 
aflată în trecere prin dreptul insulei nu ar fi putut vedea ce se 
petrecea acolo. 

In interiorul acelui cazan, se înălţau treizeci de pilaştri din 

piatră cu înălţimea de zece metri, având între ei o distanţă de un 
metru. Ansamblul reprezenta o copie a renumitei structuri de 
monoliţi cunoscută sub numele de Stonehenge, ceea ce 
înseamnă „cerc din piatră”. Stâlpii aveau lăţimea de doi metri şi 
grosimea de un metru. Capetele superioare, ascuţite, serveau 
drept sprijin pentru nişte buiandrugi lungi de 3,5 metri, fasonaţi 
astfel încât, laolaltă, să formeze un cerc. 

Cercul interior, sub formă de potcoavă, cunoscut sub numele 
de Trilitoni, includea cinci stâlpi înalţi, fiecare cu buiandrugul ei. 
Spre deosebire de construcţia originală din Anglia, făcută din 
gresie granulară şi înălţată între anii 2550 şi 1600 î.Hr., cea de 
aici era tăiată din rocă vulcanică de culoare neagră. 

Principala diferenţă între construcţia antică şi cea nouă era un 
bloc uriaş cioplit din marmură, având conturul unui sarcofag. 
Acesta era înălţat la aproximativ trei metri şi jumătate de la 
pământ în spaţiul interior sub formă de potcoavă şi la el se 
ajungea urcând nişte trepte, până la un brâu ce îi înconjura 
pereţii sculptați cu imaginea calului din Uffington în plin galop. 

Noaptea, o serie de reflectoare bine disimulate iluminau 
interiorul acestui spaţiu cu fascicule de culoarea levănţicii care 
unduiau în jurul pilaştrilor, în vreme ce un set de fascicule laser 
aflat în afara cercului interior ţâşnea spre cerul întunecat. 
Acestea erau pornite pentru scurtă vreme la căderea serii, după 
care erau stinse. 

Cu câteva minute înainte de miezul nopţii, ca la o poruncă, 
ploaia s-a oprit. Când luminile au explodat din nou, pe podeaua 
din centrul trilitonilor au apărut treizeci de femei în rochii drapate 
ca nişte şaluri, cu nenumărate pliuri. Cunoscute sub numele de 
peplumuri, moştenire de la grecii antici, rochiile voluminoase le 
acopereau picioarele până la pământ şi aveau toate culorile 
curcubeului, fiecare fiind de altă nuanţă. Capetele femeilor erau 
împodobite cu peruci cu păr roşcat şi lung, iar paiete argintii le 
sclipeau pe faţă, gât şi braţe. Machiajul argintiu făcea că 
trăsăturile feţelor lor să capete aspectul unor măşti, astfel că 
toate păreau a fi surori gemene. 

Apoi au rămas toate tăcute şi au privit silueta întinsă pe blocul 
din marmură. Era a unui bărbat. Doar partea superioară a 
chipului era vizibilă. Corpul, bărbia şi gura îi erau înfăşurate 
strâns cu fâşii de mătase de culoare neagră. Părea a fi în vârstă 
de aproape şaizeci de ani, avea părul bogat şi cărunt. Nasul şi 
bărbia îi erau ascuţite, cu trăsături bine creionate şi era bronzat. 

Stătea cu ochii larg deschişi, aproape bulbucaţi şi privea în jur, la 
lumini şi la vârfurile coloanelor. Parcă lipit de placa din marmură, 
nu putea să-şi întoarcă sau să-şi mişte capul. Nu vedea decât în 
sus, astfel că privea îngrozit fasciculul laser care străpungea 
întunericul de deasupra. 

Brusc, luminile mişcătoare au pierdut din intensitate, însă 
laserele din jurul lespezii de marmură au rămas aprinse. După o 
clipă, luminile şi-au reînceput dansul. Părea că nimic nu se 
schimbase, însă instantaneu, ca printr-o minune, a apărut o 
femeie îmbrăcată cu un peplum auriu. Avea capul acoperit cu o 
masă de păr roşcat, lung şi lucios, care-i cădea liber până pe 
şolduri. Pielea de pe faţa, gâtul şi braţele ei avea un luciu 
albicios, ca de sidef. Era zveltă, cu un corp ale cărui forme se 
ghiceau perfecte. Cu o graţie de felină, ea a urcat treptele până 
lângă blocul din marmură ce acum devenise un altar. Şi-a ridicat 
braţele şi a început să intoneze o incantaţie: 

— O, fiice ale lui Odiseu şi Circe, fie ca viaţa să le fie luată 
celor nedemni de ea. Imbătaţi-vă cu bogăţiile şi trofeele 
bărbaţilor care încearcă să ne transforme în sclave. Nu căutaţi 
bărbaţi care sunt lipsiţi de bogăţie şi de putere. lar când îi găsiţi, 
folosiţi-vă de ei, alungaţi-le dorinţele, jefuiţi-i de bogății şi 
pătrundeţi în lumea lor. 

Apoi toate femeile au ridicat braţele şi au intonat: 

— Mare este comunitatea surorilor, pentru că noi suntem 
stâlpii lumii, măreţe sunt fiicele lui Odiseu şi Circe şi glorie se 
numeşte calea lor. 

Incantaţia a fost repetată, crescând în forţă, după care a ajuns 
doar o şoaptă, iar femeile şi-au lăsat braţele în jos. 

Femeia care stătea în faţa bărbatului îngrozit de pe lespedea 
de marmură a băgat mâna pe sub faldurile rochiei, a scos un 
pumnal şi l-a ridicat deasupra capului. Celelalte femei au urcat 
treptele şi au înconjurat locul în care avea să fie sacrificată o 
fiinţă umană. Ca la o comandă neauzită, fiecare dintre ele a scos 
câte un pumnal pe care l-a ridicat deasupra capului. 

Femeia care părea să fie marea preoteasă a rostit: 

— Aici se află unul care nici nu ar fi trebuit să se nască. 

Apoi a înfipt pumnalul în pieptul bărbatului îngrozit care era 
legat pe altar. Ridicând în aer arma de pe lama căreia se scurgea 
sânge, s-a tras în lături, iar celelalte femei s-au apropiat pe rând 
şi l-au înjunghiat pe bărbatul neajutorat. 

Femeile aşezate în cerc au coborât în ordine treptele şi au 

rămas sub coloane, ţinându-şi pumnalele însângerate în aer, de 
parcă ar fi oferit daruri. Vreme de câteva momente a domnit o 
linişte nefirească, după care ele au încântat în cor: 

— Sub privirile zeilor noştri, noi triumfam. 

Apoi fasciculele laser şi luminile care dansau s-au stins, 
cufundând templul păgân în bezna nopţii. 


În ziua următoare, lumea afacerilor a fost şocată de ştirea că 
miliardarul din domeniul publicaţiilor, Westmoreland Hall, fusese 
dat dispărut după ce plecase să înoate într-un recif din 
apropierea luxoasei sale reşedinţe din Jamaica. De obicei, Hall 
prefera să plece singur la înot. Se ştia că îi plăcea să înoate până 
dincolo de recif, spre ape mai adânci şi apoi profita de reflux 
pentru a reveni la țărm printr-un canal îngust. Nu era clar dacă 
Hall se înecase, fusese atacat de vreun rechin sau murise din 
cauze naturale, întrucât, în ciuda căutărilor intense desfăşurate 
de autorităţile jamaicane, cadavrul lui nu fusese descoperit. 

Necrologul suna astfel: 


Hall, fondatorul unui imperiu minier care deţinea cele mai 
mari rezerve mondiale de platină şi alte cinci metale 
similare din Noua Zeelandă, a fost un om de afaceri curajos, 
care şi-a asigurat reuşita preluând minele când acestea 
erau în pragul falimentului, transformându-le în 
întreprinderi profitabile şi apoi folosindu-le ca garanţii 
pentru a contracta împrumuturi cu care a efectuat noi 
achiziţii în Canada şi în Indonezia. Rămas văduv în urmă cu 
trei ani, după decesul soţiei într-un accident de automobil, 
Hall are un fiu, Myron, care este un artist renumit şi o fiică, 
Rowena, care, în calitate de preşedinte executiv al 
companiei tatălui ei, va deveni preşedinte al consiliului de 
conducere şi va prelua administrarea curentă a concernului. 

Spre surprinderea majorităţii analiştilor de pe Wall Street, 
valoarea acţiunilor Hall Enterprises a crescut cu zece puncte 
la bursă după ce s-a răspândit ştirea privind presupusa sa 
dispariţie. In cele mai multe cazuri, când şeful unei mari 
corporaţii moare, acţiunile acesteia înregistrează un declin, 
însă brokerii au anunţat achiziţii masive efectuate de o serie 
de agenţi rămaşi necunoscuţi. Majoritatea experţilor minieri 
afirmă că Rowena Westmoreland va vinde acţiunile tatălui 
ei către Odyssey Corporation, întrucât este cunoscut că 

fondatorul acesteia, domnul Specter, a făcut o ofertă de 
achiziţie care le depăşeşte pe cele ale altor companii 
miniere. 

Comemorarea se va ţine pentru prieteni şi familie la 
catedrala Christchurch, miercurea viitoare la ora 14.00. 


Zece zile mai târziu, în secţiunile economice ale marilor ziare 
din lume a apărut următoarea ştire: 


Domnul Specter, proprietarul lui Odyssey Corporation, a 
achiziţionat Hali Mining Company contra unei sume 
nedezvăluite de la familia regretatului Westmoreland Hall. 
Preşedintele şi acţionarul majoritar, Rowena Westmoreland, 
va continua să se ocupe de organizarea activităţilor curente 
ale companiei în calitate de director executiv. 


Nu se făcea nici o menţiune despre faptul că tot minereul de 
platină prelucrat fusese achiziţionat de Ling Ho Limited din 
Beijing şi că urma să fie transportat în China cu cargouri, către 
un centru industrial de pe coasta provinciei Fukien. 

Capitolul 37 


Vântul ce bătea din largul Pacificului agita uşor apa. Deşi lacul 
era întins, mareea era minimă, iar temperatura apei atingea 26,5 
grade. Tăcerea ce învăluia lacul întunecat era tulburată de 
vâjiitul slab, dar ascuţit al motorului unui ski-jet. Acesta gonea 
prin noapte cu o viteză de peste 90 km/h, invizibil pentru radar 
datorită unei prelate din cauciuc moale care absorbea undele 
radio pulsatile şi împiedica ecoul să ajungă la emițătorul 
aparatului de detecție. 

La volanul ski-jetului tip Polaris Virage TX stătea Pitt, cu 
Giordino în spatele lui şi cu o geantă plină cu aparate aşezată în 
spaţiul de depozitare de la pupa. Alături de echipamentele de 
scufundare, mai aveau la ei salopetele Odyssey pe care le 
furaseră, doar că de astă dată fotografiile de pe ecusoane se 
potriveau cu chipurile lor, trăsăturile lui Giordino fiind retuşate, 
astfel încât măcar să semene cu o femeie mai grasă. Cât 
aşteptaseră ca echipamentul de scufundare să le fie adus de la 
Washington, se duseseră la un atelier foto şi făcuseră fotografii 
pe care le introduseseră în suporturile laminate ale ecusoanelor. 
Proprietarul ceruse un preţ cam piperat, dar măcar îşi ţinuse 
gura. 

Urmând linia țărmului pe latura dinspre vulcanul Madera, au 
ocolit istmul, rămânând la un kilometru şi jumătate depărtare de 
plaja nisipoasă care se întindea între cei doi munţi. Complexul 
iluminat se profila strălucitor, având în fundal muntele 
Concepcion, cufundat în beznă. Acelui loc ideea de întuneric îi 
era străină. Conducerea companiei Odyssey se simţea în 
siguranţă, fiindcă era păzită de o armată de agenţi de securitate 
şi de o mare diversitate de echipamente de detecție. 

Pitt a încetinit vehiculul când a ajuns în zona docurilor, unde o 
navă-container aparţinând COSCO era luminată ca ziua de 
nenumărate reflectoare. Pitt a remarcat că macaralele descărcau 
containerele cu mărfuri direct în camioane parcate în apropierea 
corpului navei. Nu se încărca nimic pe vas. Asta l-a făcut să 
creadă că acolo se afla ceva mai mult decât un centru de 
cercetare şi dezvoltare. Trebuia să aibă o legătură cu tunelurile 
care fuseseră săpate dedesubtul complexului. 

In principiu, Sandecker se văzuse silit să aprobe misiunea. 

Yaeger şi Gunn îi informaseră pe Pitt şi Giordino în legătură cu 
scopul tunelurilor. Toţi erau ferm convinşi că informaţiile ce 
puteau fi obţinute prin pătrunderea în complex s-ar fi dovedit 
vitale pentru a descoperi ce motive avea Specter să azvârle 
Europa într-o nouă eră glaciară. 

Ambarcaţiunea Virage TX era vopsită în cenuşiu spre negru, 
ceea ce o făcea să fie greu vizibilă pe apă. Contrar ideii 
promovate în filmele de aventuri, unde agenţii se strecoară în 
diverse obiective îmbrăcaţi în negru, în lumina stelelor culoarea 
cenuşiu spre negru este mai puţin vizibilă. Motorul în trei cilindri 
al ski-jetului fusese modificat de inginerii de la NUMA, astfel că 
putea dezvolta până la 170 de cai-putere. Se operaseră de 
asemenea modificări pentru a reduce zgomotul eşapamentului 
cu 90%. 

Chiar gonind pe apa întunecată, singurul zgomot produs de 
ski-jet era plescăitul prorei când se lovea de apă şi zumzetul 
înfundat al eşapamentului. Ajunseseră la marginea îndepărtată a 
insulei Ometepe la jumătate de oră după ce părăsiseră o dană 
pustie de la sud de Granada. 

Pitt a mai redus acceleraţia, în timp ce Giordino privea atent la 
ecranul unui detector radar de dimensiuni reduse. 

— Cum e? l-a întrebat Pitt. 

— Fasciculul lor trece peste noi fără să se oprească, deci nu ne 
detectează. 

— Am procedat înţelept gândindu-ne să încheiem călătoria 
asta pe sub apă, a zis Pitt, făcând semn cu capul către două 
reflectoare care măturau apă până la o depărtare de 150 de 
metri de mal. 

— Cred că mai avem vreo patru sute de metri. 

— Sonarul nostru arată că adâncimea apei este de numai 
şapte metri. Cred că am ieşit de pe canalul principal. 

— A sosit momentul să abandonăm schiul şi să ne udăm puţin, 
a spus Giordino, făcând semn către o şalupă de patrulare care 
apăruse de după capătul unui doc. 

Imbrăcaţi deja cu costumele uşoare de scufundător, cei doi au 
scos imediat aparatura de respirat din spaţiul de depozitare al 
ambarcaţiunii, întrucât Virage era foarte stabilă, s-au putut ridica 
în picioare cât s-au ajutat unul pe celălalt să-şi instaleze 
aparatele de respirat cu circuit închis, care erau de un tip folosit 
de forţele armate pentru operaţiuni în ape puţin adânci. După ce 
au efectuat procedurile tipice dinaintea scufundării, Giordino a 

sărit primul în apă, în timp ce Pitt a legat ghidonul în poziţie fixă, 
pe direcţia înainte. Apoi a direcționat ambarcaţiunea pe un curs 
spre malul vestic al lacului şi, cu o clipă înainte de a intra în apă, 
a acţionat acceleraţia, blocând-o. S-au scufundat amândoi fără 
să mai arunce nici o privire către schiul care s-a îndepărtat în 
viteză. Cu toate că aveau asupra lor echipamente de comunicare 
subacvatică, nu ar fi vrut să se piardă unul de celălalt cât erau în 
apa întunecată, de aceea fiecare şi-a legat de centură un capăt 
al unui cablu cu lungimea de aproximativ trei metri. 

Pitt preferase un aparat de respirat cu circuit închis. Cele cu 
circuitul semiînchis erau mai eficiente în cazul scufundărilor la 
adâncimi mari, însă produceau bule de aer, care ajungeau la 
suprafaţă şi puteau da de gol prezenţa unui scufundător. Oferind 
oxigen în proporţie de 100%, aparatul de respirat cu circuit închis 
era singurul care nu crea bule de aer, motiv pentru care era 
utilizat de  scufundătorii militari în misiuni secrete. De la 
suprafaţă nu se putea depista nimic, deoarece sistemul suprima 
orice semn distinctiv produs de scufundător. Folosirea sistemului 
fără incidente impunea un instructaj minuţios şi antrenamente, 
însă Pitt şi Giordino erau experţi, deoarece le folosiseră vreme de 
douăzeci de ani. 

Au păstrat tăcerea. Giordino a înotat în urma lui Pitt, 
observându-i mişcările cu ajutorul unei lanterne subacvatice care 
arunca un fascicul subţire aproape imposibil de sesizat de la 
suprafaţă. Pitt a observat că fundul cobora, semn că ajunseseră 
la şenalul principal pentru nave. A coborât şi-a verificat busola şi 
a început să înoate bătând din picioare, îndreptându-se către 
doc. In depărtare, amplificată de apă, el şi Giordino au auzit 
bătaia elicelor şalupei de patrulare. 

Ghidându-se cu ajutorul busolei şi al poziţiilor afişate de 
computerul GPS, s-au îndreptat direct spre zona unde docul 
principal întâlnea ţărmul. Au înotat încet, dar constant, 
observând că apa de la suprafaţă devenea mai puţin întunecată 
pe măsură ce se apropiau de reflectoarele care luminau întreaga 
zonă a docurilor. Au remarcat şi fasciculele ce măturau suprafaţa 
apei. 

Apa a devenit apoi mai transparentă şi strălucirea gălbuie de 
la suprafaţa ei s-a întețit. După ce au mai înotat o sută de metri, 
au reuşit a distingă conturul uşor luminos al pilonilor docului. Au 
ocolit uriaşa navă-container, rămânând suficient de departe de 
ea pentru că nu cumva vreun marinar insomniac să-i zărească 

trecând pe sub apă. Toate activităţile păreau să fi încetat pe doc. 
Macaralele  încremeniseră, iar după plecarea camioanelor 
depozitele erau închise şi pustii. 

Pe neaşteptate, Pitt a simţit o gâdilătură pe gât şi a perceput o 
mişcare prin apă, când o formă destul de mare a apărut din 
beznă şi l-a atins pe umăr cu coada, după care a dispărut. A 
înţepenit, iar Giordino simţit imediat că frânghia care îi lega s-a 
încordat. 

— Ce s-a întâmplat? a întrebat Giordino. 

— Cred că ne urmăreşte un carcharnus. 

— Un rechin, adică? 

— Un rechin-bivol din lacul Nicaragua, care are botul scurt, e 
tare şi cenuşiu şi lung de peste 2,5 metri. 

— Şi rechinii de apă dulce muşcă? 

— Să-mi arăţi şi mie unul care nu e carnivor. Pitt a plimbat 
fasciculul subţire al lanternei, descriind un cerc, dar nu a reuşit 
să străpungă apa întunecată şi tulbure. 

— Hai să facem un cerc din căruţe. 

Giordino a priceput imediat aluzia şi a înotat spre Pitt, 
întorcându-se până când au ajuns spate în spate, fiecare privind 
în faţă şi având vizibilitate de jur împrejur. Ca şi cum şi-ar fi citit 
unul altuia gândurile, amândoi au scos cuţitele de scufundător 
din tecile fixate de pulpe şi le-au ţinut îndreptate în faţă ca pe 
nişte spade. 

Rechinul a revenit şi, încet, le-a dat ocol, cu fiecare rotaţie 
apropiindu-se tot mai mult. Pielea lui cenuşie le-a apărut 
dezgustătoare în fasciculele slabe ale lanternelor, care au revelat 
treptat fiara hidoasă care îi privea cu un ochi imens şi negru, 
mare cât o farfurioară şi din a cărei falcă inferioară deschisă 
ieşeau şirurile de dinţi zimţaţi. Animalul s-a răsucit brusc şi a 
trecut pe lângă scufundători pentru a-i vedea mai bine, pentru că 
nu mai văzuse peşti atât de ciudaţi, cu anexe care nu semănau 
cu cele ale victimelor lui obişnuite. Celor doi le-a făcut impresia 
unui monstru lacom încercând să decidă care dintre peştii ciudaţi 
ce-i încălcaseră teritoriul avea să se dovedească o pradă mai 
gustoasă. Doar că i se părea curios că prada nu făcea nici un 
efort de a-şi căuta salvarea prin fugă. 

Pitt şi-a dat seama că teribilul ucigaş nu era pregătit să atace. 
Rechinul rămăsese cu gura întredeschisă, iar buzele nu i se 
retrăseseră încă de pe dinţii cumpliţi. A socotit că atacul 
reprezenta cea mai bună apărare, de aceea a ţâşnit către 

animal, lovindu-l cu cuțitul şi făcându-i o crestătură lungă şi 
adâncă de-a latul botului, singura parte mai moale a corpului 
apărat de o piele groasă. 

Derutat şi înfuriat de neaşteptata opoziţie din partea unei 
creaturi care altfel ar fi trebuit să se dovedească o pradă uşoară, 
rechinul s-a îndepărtat, lăsând în urmă o dâră de sânge. Apoi s-a 
întors, a părut că se liniştise vreme de câteva momente, a bătut 
din coadă şi s-a repezit la ei cu o viteză fenomenală, gata să 
ucidă. 

Pitt a apelat la singurul şiretlic ce-i mai rămăsese. A îndreptat 
fasciculul lanternei direct în ochiul stâng al rechinului. Explozia 
neaşteptată de lumină l-a orbit temporar, dar suficient pentru a-l 
face să cotească şi să se rostogolească puţin spre dreapta, cu 
gura căscată larg, parcă aşteptându-se să muşte din carnea şi 
oasele prăzii. Pitt a lovit cu toată forţa, răsucindu-şi în acelaşi 
timp corpul într-o parte, astfel că rechinul a trecut ca fulgerul pe 
lângă el, folosindu-se de aripioară pectorală ca să se 
îndepărteze. Fălcile uriaşe au clămpănit în gol. In aceeaşi clipă, 
Pitt a lovit cu cuțitul, nimerind precis în ochiul parcă mort al 
monstrului. _ 

In acele momente s-ar fi putut petrece două lucruri. Innebunit, 
rechinul ar fi putut ataca fără să mai ezite, provocat de durere şi 
de furie, ori, pe jumătate orb, s-ar fi îndepărtat, renunțând la 
luptă şi căutând altă pradă. 

Din fericire, a plecat şi n-a mai revenit. 

— Niciodată n-am fost atât de aproape de a ajunge pe meniu 
la cina cuiva, a spus Giordino, încercând să glumească, deşi 
glasul i-a trădat starea de încordarea care nu dispăruse. 

— Probabil că pe mine m-ar fi digerat şi pe tine te-ar fi scuipat 
din cauza gustului neplăcut, i-a ţinut Pitt isonul. 

— Nu vom şti niciodată dacă-i place mâncarea italienească. 

— Hai la treabă, până nu vine vreunul dintre semenii lui să-şi 
vâre botul. 

Au înaintat, dar cu mai multă precauţie decât înainte, 
simțindu-se uşuraţi că luminile de pe docuri îi ajutau să vadă 
până la aproape zece metri pe sub apă. Intr-un târziu, au ajuns la 
pilonii de sub doc şi au trecut înot printre ei, după care au ieşit la 
suprafaţă, au examinat plăcile de lemn de deasupra lor şi au 
rămas cu capetele afară, recăpătându-şi suflul şi aşteptând să 
vadă dacă declanşaseră vreo alarmă. Timp de câteva minute, de 
deasupra nu s-a auzit nici un zgomot de paşi. 

— Mergem pe lângă doc până la mal şi abia atunci ieşim la 
suprafaţă din nou, a propus Pitt. 

De astă dată, Giordino a pornit primul. Nivelul apei a scăzut 
brusc şi amândoi s-au simţit uşuraţi când au dat de nisipul plajei, 
total lipsită de pietre sau de stânci. Ghemuindu-se sub doc, feriţi 
de luminile de deasupra capului şi-au dezbrăcat costumele de 
scufundător, au desfăcut gentile impermeabile şi au scos 
salopetele şi căştile cu inscripţia Odyssey. După ce şi-au tras 
şosetele în picioare şi-au verificat ecusoanele pentru a se 
convinge că erau prinse cum se cuvenea şi abia după aceea au 
păşit în câmp deschis. 

Intr-o gheretă situată la marginea unui drum pavat care trecea 
pe lângă intrarea în docuri au văzut un paznic care urmărea la 
televizor un film american vechi dublat în spaniolă. Pitt a 
măsurat din ochi toată zona, dar n-a mai zărit pe nimeni. 

— Să verificăm dacă putem fi depistaţi? l-a întrebat Pitt pe 
Giordino, stând faţă în faţă cu el pentru prima oară de când 
plonjaseră în apă. 

— Vrei să-i vezi reacţia când vom trece pe lângă el? 

— Mi se pare esenţial, ca să ştim dacă ne putem mişca fără 
probleme prin zonă. 

Nepăsători, au trecut prin dreptul gheretei. Agentul de pază, 
purtând o salopetă de culoare neagră, a surprins mişcarea şi a 
ieşit în drum. 

— La paradă! a strigat el, încruntându-se. 

— La paradă? s-a mirat Giordino. 

— Asta înseamnă „stai”. 

— Para que esta usted aqui? Usted debe estar en su cuartos. 

— Uite, ai şansa de a-ţi etala cunoştinţele de spaniolă, l-a 
îndemnat Giordino pe Pitt, strângând între degete patul pistolului 
pe care-l avea pe sub salopetă. 

— Care spaniolă? a făcut Pitt cu un aer nevinovat. Am uitat 
aproape tot ce ştiam în liceu. 

— Incearcă să ghiceşti. Ce-a spus? 

— Vrea să ştie ce căutăm aici. Apoi a zis că la ora asta ar 
trebui să fim în dormitor. 

— Deloc rău, a zis Giordino şi a rânjit. S-a apropiat de paznic 
de parcă nu ar fi avut nici o grijă pe lume. Yo no hablo el 
espanol, a spus el cu glas ascuţit, într-o încercare patetică de a 
trece drept femeie. 

— Bravo, i-a întors Pitt complimentele. 

— Păi, am fost şi eu la Tijuana, a spus Giordino, apropiindu-se 
de paznic şi ridicând neajutorat din umeri. Suntem canadieni. 

Paznicul s-a uitat urât la Giordino. Dacă i-ar fi putut citi cineva 
gândurile, ar fi aflat că o considera pe femeia în salopetă albă 
drept cea mai urâtă pe care o văzuse. După aceea, expresia de 
iritare s-a transformat într-un zâmbet. 

— Si, vorbesc englezeşte, a zis el, cu o pronunție chinuită. 

— Ştiu că ar trebui să ne aflăm la dormitoare, a spus Pitt, 
întorcându-i zâmbetul. Doar că voiam să ne plimbăm puţin 
înainte de a dormi. 

— Nu, nu, nu aveţi voie, amigos, a spus paznicul. După ora 
opt, nu aveţi voie să ieşiţi din zona în care sunteţi repartizaţi. 

Pitt a ridicat braţele în semn de scuză şi a spus: 

— Imi pare rău, amigo, ne-am luat cu vorba şi n-am băgat de 
seamă că am ieşit din zona noastră. Acum ne-am rătăcit. Ne 
arăţi pe unde s-o luăm ca să ajungem la dormitor? 

Paznicul a ieşit din gheretă şi le-a examinat ecusoanele la 
lumina lanternei. 

— Sunteţi de la săpături? 

— Si, de la săpături. Şeful nostru ne-a trimis la suprafaţă ca să 
ne odihnim câteva zile. 

— Inţeleg, senor, dar trebuie să vă întoarceţi la baracă. Aşa 
cere regulamentul. Ţineţi-o pe drum înainte, apoi o luaţi la 
stânga pe lângă turnul de apă. Clădirea voastră e la treizeci de 
metri pe stânga. 

— Gracias, amigo, a spus Pitt. Am plecat. 

Convins că Pitt şi Giordino nu erau intruşi, paznicul s-a întors 
la ghereta lui. 

— Ei bine, am trecut primul test, a zis Giordino. 

— Să ne ascundem undeva până dimineaţă. Nu-i cazul să 
umblăm fără rost pe aici în toiul nopţii. Devenim suspecți. 
Următorul paznic s-ar putea să nu fie chiar atât de prietenos. 

Au urmat sfatul paznicului şi au ajuns la un şir lung de clădiri. 
La adăpostul întunericului, s-au strecurat pe la marginea unui 
pâlc de palmieri, examinând intrările în barăcile destinate 
angajaţilor Odyssey. 

Nici una dintre clădiri nu era păzită, cu excepţia celei mai 
îndepărtate. Acolo existau doi paznici postați la intrare, iar alţi 
doi patrulau în jurul perimetrului delimitat de un gard înalt. 

— Cei care sunt cazaţi acolo nu se bucură de aprecierea celor 
de la Odyssey, a zis Pitt. Seamănă cu o închisoare. 

— Cred că locatarii sunt ţinuţi prizonieri. 

— Aproape sigur. 

— Atunci să pătrundem într-una care e deschisă. 

Pitt a clătinat din cap. 

— Ba nu. Intrăm în asta. Vreau să discut cu cei care sunt ţinuţi 
înăuntru. S-ar putea să aflăm care e scopul complexului. 

— Nu prea avem cum să ne strecurăm înăuntru. 

— Văd o magazie alături de clădire. Să ne furişăm pe după 
copaci şi să vedem despre ce e vorba. 

— Ce-ţi place să complici lucrurile! a zis Giordino cu un 
geamăt când, la lumina becurilor înşirate de-a lungul străzii, a 
observat că faţa lui Pitt căpătase o expresie distantă şi 
gânditoare. 

— N-are nici un haz dacă treaba e simplă, a zis Pitt cu 
seriozitate. 

Ca nişte spărgători care se furişează printr-o zonă rezidenţială, 
au mers printre copaci, profitând de  trunchiurile lor 
contorsionate, până au ajuns la marginea pâlcului. Fugind 
ghemuiţi, au mai parcurs treizeci de metri, ajungând în cele din 
urmă la uşa magaziei. După ce i-au dat colţul, au găsit o uşă 
laterală. Plimbând fasciculele lanternelor printr-o crăpătură, au 
constatat că era de fapt un garaj în care se găsea un utilaj de 
măturat strada. 

Pitt a observat sclipirea dinţilor lui Giordino, semn că acesta 
rânjea satisfăcut. 

— Cred că am dat lovitura. 

— Să nu spui că ţi-a venit şi ţie aceeaşi idee. 

— Ba da, a zis Pitt. Pornim maşina de măturat şi o dirijăm pe 
stradă, însă cu ceva în plus, ca să atragem atenţia paznicului. 

— Adică? 

— li dăm foc. 

— Mă uimeşti mereu cu ideile tale nebuneşti. 

— Aşa m-a făcut mama. 

După zece minute, au reuşit să scoată benzină într-o canistră 
de douăsprezece litri pe care au găsit-o în garaj. Pitt s-a suit în 
cabina maşinii şi a pornit motorul, iar Giordino s-a pregătit să 
dea uşile garajului în lături. Au respirat uşuraţi când motorul a 
pornit de la prima cheie şi a început să funcţioneze fără prea 
mult zgomot. Maşina de măturat avea o cutie de viteze standard, 
cu patru trepte. Pitt a rămas afară din cabină, gata să bage 
direct în viteza a doua, sărind peste prima, astfel încât vehiculul 

să capete viteză rapid. Aşteptând atât cât să evite producerea 
unei explozii în interiorul garajului din cauza gazelor de 
eşapament, a rotit volanul vehiculului, astfel ca acesta, după ce 
avea să ruleze pe stradă, să se îndrepte către câteva camioane 
parcate. Giordino a deschis uşile duble şi s-a grăbit să ia canistră 
cu benzină. A vărsat-o în cabină şi s-a tras deoparte, cu o 
brichetă în mână, pentru a aprinde o lampă cu acetilenă. 

— Incepe circul, a spus el. 

Rămas în cadrul portierei, dar în afara cabinei, Pitt a fixat 
schimbătorul în viteza a doua şi a sărit din maşină, iar Giordino a 
deschis la maximum supapele pentru oxigen şi acetilenă, după 
care a apăsat butonul pentru aprinderea amestecului, ceea cea 
făcut ca din aparatul de sudură să ţâşnească o flacără de peste 
jumătate de metru. S-a auzit un sfârâit puternic, iar mingea de 
foc produsă de ardere a cuprins cabina maşinii de măturat, după 
care vehiculul a ieşit cu viteză pe uşă. 

Gonind pe stradă ca o cometă, măturătorul, cu periile rotindu- 
se nebuneşte şi stârnind un nor de praf şi gunoaie, a rulat cu 
rapiditate circa cincizeci de metri, după care s-a izbit de primul 
camion parcat, fiind azvârlit într-un palmier. Din acesta a ricoşat 
drept în următorul camion din şir şi în acea clipă, cu un zgomot 
înfiorător de metal strivit şi sticlă spartă, măturătorul a derapat, 
lovindu-se de celelalte camioane, rămânând în cele din urmă 
strivit între ele ca un rug din care flăcările şi fumul izbucneau 
spre cer. 

Văzând incendiul izbucnit atât de surprinzător, cei doi paznici 
din faţa clădirii au rămas ca împietriţi, cu ochii holbaţi la 
vehiculele avariate. Apoi s-au dezmeticit, iar prima lor 
presupunere a fost că şoferul încă se afla în cabina 
măturătorului. Şi-au abandonat postul şi s-au năpustit pe drum, 
urmaţi imediat de paznicii care stătuseră până atunci înăuntru. 

Pitt şi Giordino au profitat fără ezitare de agitația paznicilor în 
jurul măturătorului cuprins de vâlvătăi. Pitt s-a repezit pe poartă, 
a plonjat în interiorul clădirii pe uşa rămasă deschisă şi a căzut la 
podea, pentru ca o clipă mai târziu să fie strivit de Giordino, care 
nu reuşise să se oprească la timp şi se împiedicase de el. 

— Ar trebui să mai slăbeşti, a mormăit Pitt. 

Giordino s-a grăbit să-l ridice pe Pitt în picioare. 

— Şi-acum ce facem, isteţule? 

Pitt nu i-a răspuns, în schimb, văzând că nu era nimeni să-i 
împiedice, a pornit în fugă de-a lungul coridorului. Uşile de o 

parte şi de alta aveau zăvoare cu lacăt. S-a oprit în faţa celei de- 
a treia uşi şi s-a întors spre Giordino. 

— Asta-i specialitatea ta, a zis el şi s-a dat deoparte. Giordino 
i-a aruncat o privire încărcată de reproş, apoi s-a lăsat puţin pe 
spate şi a dat un picior uşii, care aproape că a sărit din ţâţâni. 
Apoi a împins-o cu un umăr şi a reuşit să termine treaba. 
Incapabilă să reziste atacului nemilos al italianului, uşa s-a 
prăbuşit pe podea cu un bufnet puternic. 

Pitt a intrat şi a găsit un bărbat şi femeie stând în capul 
oaselor în pat, îngheţaţi de spaimă şi muţi la vederea celor doi. 

— Scuzaţi-ne că am dat buzna aşa, a spus Pitt pe un ton 
liniştitor, dar avem nevoie de un loc să ne ascundem. In timp ce 
a spus acestea, Giordino aşeza uşa la loc. 

— Unde ne duceţi? a întrebat femeia, aproape panicată, cu un 
pronunţat accent german, puţin gutural şi şi-a tras pătura peste 
cămaşa de noapte. 

Cu faţa rotundă, împurpurată de emoție, cu ochii căprui şi 
părul argintat prins într-un coc la spate, arăta ca o bunică şi 
probabil că asta şi era. Deşi trupul îi era ascuns de cearşaf şi 
pătura uşoară, Pitt şi-a dat seama că femeii îi trebuiau rochii de 
măsuri excepţionale. 

— Nicăieri. Nu suntem ce credeţi voi. 

— Dar veniţi de afară. 

— Nu, doamnă, a spus Pitt, străduindu-se să o liniştească. Nu 
suntem angajaţii companiei Odyssey. 

— Atunci cine Dumnezeu sunteţi? a întrebat bărbatul, care îşi 
mai revenise din şoc. 

Imbrăcat cu o pijama de noapte demodată, bărbatul s-a ridicat 
din pat, trăgându-şi pe deasupra un halat la fel de demodat. Spre 
deosebire de femeia despre care Pitt a presupus că-i era soţie, 
omul era foarte înalt şi slab ca un băț şi avea părul cărunt. 
Trăsăturile feţei albe, cu un nas ascuţit ca o piramidă şi buzele 
subţiri, erau întregite de o mustață fină, parcă trasată cu un 
creion de machiaj. 

— Mă numesc Dirk Pitt. Prietenul meu e Al Giordino. Lucrăm 
pentru Statele Unite şi ne aflăm aici ca să descoperim de ce 
secretul existenţei acestui complex industrial este păzit atât de 
straşnic. 

— Dar cum aţi reuşit să ajungeţi pe insulă? a întrebat femeia. 

— Prin apă, i-a răspuns Pitt, fără să mai intre în amănunte. Am 
pătruns în clădirea asta după ce am creat o mică diversiune care 

i-a îndepărtat pe paznici. În timp ce spunea acestea, pe hol s-a 
auzit ecoul sirenelor unor maşini de pompieri care se apropiau, 
însă el a adăugat: încă n-am cunoscut pe cineva care să nu fie 
fascinat de un incendiu pe cinste. 

— Cum de-aţi ales camera noastră? 

— Din pură întâmplare, n-a fost ceva premeditat. 

— Dacă nu vă supăraţi, a zis Giordino, am vrea să rămânem 
aici peste noapte. Vom pleca în zori. 

Femeia l-a privit mai atent pe Giordino, măsurându-l din cap 
până în picioare cu ochi bănuitori. 

— Nu eşti femeie. 

— Din fericire, dar felul în care am ajuns să port uniforma unei 
femei e o poveste lungă şi plicticoasă, a spus Giordino şi a 
zâmbit. 

— Şi de ce v-am crede? 

— Nu vă pot explica mai multe. 

— Vreţi să ne spuneţi de ce sunteţi ţinuţi prizonieri în clădirea 
asta? i-a întrebat Pitt pe cei doi. 

— lertaţi-ne, a spus femeia, revenind la sentimente mai bune. 
Eu şi soţul meu suntem cumplit de dezorientaţi. El e doctor Claus 
Lowenhardt, iar eu sunt doctor Hilda Lowenhardt. Suntem ţinuţi 
aici numai noaptea. Ziua lucrăm sub strictă supraveghere într-un 
laborator. 

Tonul oficial al prezentărilor l-a amuzat pe Pitt. 

— Bine, dar cum aţi ajuns aici? 

— Eram cercetători la Institutul de Cercetări Tehnice din 
Aachen, Germania, când nişte agenţi angajaţi de un anume 
domn Specter şi reprezentând Corporaţia Odyssey ne-au invitat 
să lucrăm în calitate de consultanţi. Eu şi soţia mea facem parte 
dintr-un grup de 40 de cercetători renumiţi în domeniul lor care 
au fost ademeniţi de nişte oferte băneşti cărora nu le-au putut 
rezista şi de promisiunea că, după ce termină activitatea aici şi 
se întorc acasă, li se vor finanța o serie de proiecte. Ni s-a spus 
că vom merge în Canada, însă am fost minţiţi. La aterizarea 
avionului, ne-am trezit pe insula asta şi nici nu ştim măcar unde 
suntem. De atunci încoace, am muncit practic ca nişte sclavi. 

— Când s-a întâmplat asta? 

— Acum cinci ani. 

— Ce fel de cercetări aţi fost siliţi să faceţi? 

— Specialitatea noastră e energetica pilelor de combustie. 

— De aceea a fost construit complexul acesta, pentru 

experimente privind pilele de combustie? 

Claus Lowenhardt a dat din cap aprobator. 

— Cei de la Odyssey au început construcţia în urmă cu cinci 
ani. 

— Şi aveți legături cu exteriorul? 

— Nu ni se permite să le telefonăm prietenilor sau rudelor, a 
răspuns Hilda, ci doar să le trimitem scrisori, care sunt cenzurate 
la sânge. 

— Cinci ani Înseamnă cam mult, când eşti departe de cei 
dragi. De ce nu aţi obstrucţionat cercetările trăgând de timp sau 
sabotându-le? 

Hilda a clătinat din cap cu un aer grav. 

— Pentru că ne-au ameninţat cu moartea în cazul în care am 
împiedica cercetările. 

— Au ameninţat că ne vor ucide şi rudele, a adăugat Claus. N- 
am avut de ales, aşa că am muncit din greu. Pe de altă parte, 
chiar voiam să ne continuăm activitatea de o viaţă, să creăm o 
sursă de energie curată şi eficientă pentru umanitate. 

— Un bărbat care nu avea familie ne-a fost dat drept exemplu, 
a spus Hilda. Îl torturau noaptea, iar ziua îl obligau să lucreze. 
Intr-o dimineaţă a fost găsit spânzurat de firele electrice din 
tavan. Ne-am dat cu toţii seama că fusese ucis. 

— Credeţi că a fost omorât din ordinul celor de la Odyssey? 

— L-au executat, l-a corectat Lowenhardt. A surâs sumbru şi a 
împuns cu degetul spre tavan. Uitaţi-vă, domnule Pitt. Firele 
acelea, care abia ţin un bec, ar rezista la greutatea unui om? 

— Am înţeles, l-a liniştit Pitt. 

— Facem ce ni se spune, a continuat Hilda cu resemnare, 
adică tot ce trebuie ca să nu li se întâmple ceva rău fiului, celor 
două fiice şi celor cinci nepoți ai noştri. Ceilalţi se află în aceeaşi 
situaţie. 

— Şi aţi reuşit să faceţi ceva progrese în tehnologia pilelor de 
combustie? i-a întrebat Pitt. 

Hilda şi Claus s-au privit unul pe celălalt cu ochi nedumeriţi, 
apoi el a zis: 

— Lumea n-a aflat încă de reuşitele noastre? 

— Ce reuşite? 

— Impreună cu colegii noştri am elaborat o sursă de generare 
a energiei care combină amoniacul, din care se degajă azot şi 
oxigenul atmosferic, pentru a crea cantităţi considerabile de 
electricitate cu costuri foarte reduse. lar singurul deşeu care 

rezultă este apa. 

— Eu credeam că pile de combustie eficiente şi practice vor fi 
realizate abia peste câteva decenii, a recunoscut Giordino. 

— Da, dacă vorbim de pilele care folosesc hidrogenul şi 
oxigenul pentru producerea energiei electrice. Oxigenul poate fi 
luat din aer. Cu toate acestea, hidrogenul nu se găseşte în stare 
liberă şi deci trebuie produs şi stocat. Dar descoperirea noastră 
aproape miraculoasă deschide calea producerii unei energii 
nepoluante, care este deja accesibilă unor milioane de oameni. 

— Vorbiţi ca şi cum producţia ei ar fi început, a constatat 
Giordino. 

— Tehnologia a fost perfecționată şi testată cu un deosebit 
succes acum un an, a spus Lowenhardt şi s-a uitat la Giordino ca 
la prostul satului. Producţia a început imediat după 
perfecţionarea metodei. Eram convins că aţi auzit despre asta. 

Cei doi cercetători şi-au dat seama că expresia de nedumerire 
şi de mirare de pe chipurile celor doi vizitatori era sinceră. 

— Asta-i o noutate pentru noi, a spus Pitt cu scepticism. N-am 
auzit de produse energetice miraculoase scoase la vânzare sau 
puse în motoarele automobilelor. 

— Nici eu, a întărit Giordino. 

— Nu înţelegem. Ni s-a spus că într-o întreprindere din China 
s-au produs deja milioane de dispozitive. 

— Imi pare rău că vă dezamăgesc, dar marea voastră realizare 
este încă secretă, i-a spus Pitt cu tristeţe. Putem bănui că, în cine 
ştie ce scopuri, chinezii acumulează produsele create de voi. 

— Dar ce legătură au toate astea cu tunelul? a întrebat 
Giordino, care nu reuşea să găsească o explicaţie plauzibilă. 

Pitt s-a aşezat pe un scaun şi a rămas cu privirea fixată asupra 
modelului din covorul simplu de pe podea. După o vreme, a 
ridicat capul. 

— Amiralul ne-a spus că, folosind computerul, Yaeger a ajuns 
la concluzia că tunelurile au fost construite cu scopul de a cobori 
temperatura apei din Golfstrom cu opt grade, ceea ce ar azvârli 
estul Statelor Unite şi Europa într-o iarnă aproape permanentă, 
adică de peste opt luni pe an. Apoi s-a întors către soţii 
Lowenhardt: Tehnologia asta deosebită urmează să fie aplicată 
la automobile? 

— Deocamdată, nu, dar, în urma unor studii şi perfecţionări, 
dispozitivul va putea genera suficientă energie pentru a acţiona 
orice vehicul, inclusiv avioane şi trenuri. Am trecut deja de faza 

de proiectare, în prezent ne aflăm în faza finală de construcţie, 
după care vor urma testările. 

— Şi ce reuşeşte să facă jucăria asta? a întrebat Pitt. 

Claus s-a crispat auzind cuvântul „jucărie”. 

— Macha este un generator independent care poate asigura 
cea mai ieftină energie electrică pentru orice cămin, birou, loc de 
muncă sau şcoală din lume. Poluarea aerului va deveni de 
domeniul trecutului. Acum, orice gospodărie, indiferent de 
mărime, amplasată într-un oraş sau în cel mai îndepărtat colţ de 
ţară, va avea propria sursă independentă de energie... 

— Şi dispozitivul se numeşte Macha? 

— Specter a propus numele când a văzut primul dispozitiv 
funcţional. Macha, aşa ne-a informat el, era zeiţa celtă a isteţimii, 
cunoscută şi drept regina fantomelor. 

— lar apar celții ăştia, a mormăit Giordino. 

— Lucrurile se cam încurcă, a zis Pitt cu un aer filosofic. 

— Se apropie paznicii, i-a prevenit Giordino şi s-a postat lângă 
uşă. S-ar părea că sunt doi, a zis el şi s-a lăsat cu toată greutatea 
pe uşă. 

In cameră s-a făcut o linişte atât de deplină, încât au putut 
auzi glasurile paznicilor care mergeau de-a lungul coridorului şi 
verificau uşile încăperilor. Zgomotul paşilor s-a oprit când au 
ajuns în dreptul uşii. In ochii soţilor Lowenhardt a apărut o 
expresie de spaimă care amintea de nişte iepuri speriaţi de 
urletele coioţilor, după care au văzut că Pitt şi Giordino şi-au scos 
ca prin minune pistoalele automate şi şi-au dat seama că aveau 
în faţă nişte oameni care, dacă era cazul, ştiau să facă faţă 
oricărei situaţii. 

— Esta puerta aparece danada. 

— A zis că uşa pare stricată, a şoptit Giordino. 

Unul dintre paznici a făcut clanţa să zăngănească şi a împins 
uşa, care însă nu s-a clintit, pentru că era ţinută pe dinăuntru de 
Giordino. 

— Se parece seguro, s-a auzit vocea celuilalt. 

— Pare încuiată, le-a tradus Pitt. 

— Lo tendremos reparados por la manana. 

— Au spus că o vor repara la ziuă. 

Apoi vocile şi zgomotul de paşi s-au stins, semn că paznicii îşi 
continuau verificările de-a lungul coridorului. Pitt s-a întors şi i-a 
privit fix pe cei doi soţi. 

— Vom părăsi insula, iar voi va trebui să mergeţi cu noi. 

— Crezi că e bine aşa? a încercat Giordino să-l avertizeze. 

— Singura soluţie, a spus Pitt. Aceşti oameni sunt cheia 
întregului mister. Având în vedere ceea ce ştiu, nu mai trebuie să 
ne pierdem timpul încercând să pătrundem în complex, pentru 
că oricum nu vom descoperi nici o zecime din ceea ce ne pot 
spune aceşti specialişti. 

— Nu, nu, a exclamat Hilda. Nu îndrăznim să fugim. Imediat ce 
vor descoperi lipsa noastră, ticăloşii de la Odyssey se vor 
răzbuna şi ne vor ucide copiii. 

Pitt a luat-o de mână şi i-a strâns-o. 

— Familia voastră va fi protejată. Te asigur, nu vor păţi nimic. 

— Tot nu sunt convins, a spus Giordino, având în vedere 
condiţiile şi consecinţele posibile. După ce am abandonat ski- 
jetul, singura soluţie de a scăpa de pe insulă ar fi să furăm o 
şalupă sau un avion, pentru că forţele lor de securitate ar 
zădărnici orice încercare de recuperare cu un elicopter. Nu ne va 
fi uşor să reuşim dacă ne complicăm viaţa cu doi oameni în 
vârstă. 

Pitt s-a întors către soţii Lowenhardt. 

— N-aţi luat în calcul faptul că, după ce nu le veţi mai fi de 
folos, voi şi ceilalţi ostatici veţi fi lichidaţi. Specter nu poate risca 
să vă elibereze, deoarece aţi divulga întregii lumi ce s-a 
întâmplat aici. 

Claus Lowenhardt a înţeles dintr-odată grozăvenia situaţiei şi, 
cu toate acestea, tot nu se îndura să accepte pe deplin adevărul 
rostit de Pitt. 

— Nu toţi. E un plan diabolic. N-ar îndrăzni să ne ucidă pe toţi. 
Lumea va descoperi adevărul. 

— Dar dacă avionul care v-ar repatria s-ar prăbuşi în mod 
misterios în ocean? Investigația ar constata eventual doar 
cauzele accidentului, dar în nici un caz ceea ce s-a petrecut cu 
adevărat. 

Claus s-a uitat la soţia sa şi a luat-o pe după umăr. 

— Imi pare rău, dar domnul Pitt are dreptate. Specter nu ne va 
lăsa pe nici unul în viaţă. 

— După ce veţi dezvălui totul în faţa ziariştilor, Specter nu va 
mai îndrăzni să ucidă pe vreunul dintre membrii echipei voastre 
ştiinţifice. Toate organele legii din ţările voastre se vor alia şi-l 
vor pune pe Specter sub urmărire, dar vor investiga şi imperiul 
lui internaţional, folosind toate mijloacele legale pe care le au la 
dispoziţie. Credeţi-mă, singura soluţie este să mergeţi cu noi. 


344 


— Garantezi că ne poţi scoate de pe insulă fără să păţim 
nimic? a întrebat Hilda cu glas nesigur. 

Pitt i-a privit cu o expresie de îngrijorare. 

— Nu vă promit ceea ce nu pot anticipa cu precizie. Dar, dacă 
rămâneţi aici, veţi muri. 

Claus a strâns-o pe soţie de umăr. 

— Hai, draga mea, asta-i singura noastră şansă de a-i revedea 
pe cei dragi. 

Ea a ridicat capul şi l-a sărutat pe obraz. 

— Atunci mergem împreună. 

— Atenţie, se întorc, i-a anunţat Giordino, care stătea cu 
urechea lipită de tăblia uşii. 

— Vă rog să vă îmbrăcaţi, le-a spus Pitt celor doi soţi, iar eu şi 
prietenul meu o să ne ocupăm de paznici. 

Apoi s-a întors, pentru ca soţii să se schimbe şi i s-a alăturat 
lui Giordino, aşezându-se în partea cealaltă a uşii şi scoţându-şi 
Coltul pentru a-l avea la îndemână. 

Ascultând sunetul paşilor, semn că paznicii se întorceau, au 
avut cu toţii senzaţia că timpul se dilată. Giordino a aşteptat 
până când cei doi au ajuns în faţa uşii. In acea clipă, Giordino a 
tras uşa spre înăuntru şi a făcut-o să se prăbuşească cu zgomot. 
Paznicii au rămas prea surprinşi pentru a se mai opune şi au fost 
traşi în cameră, trezindu-se cu ţevile pistoalelor ţinute la tâmplă. 

— En el piso, rapidemente! s-a răstit Pitt, poruncindu-le să se 
întindă pe podea, timp în care Giordino s-a apucat să sfâşie 
cearşafurile. Apoi, împreună, i-au dezarmat, i-au legat şi le-au 
pus căluş la gură celor doi paznici împietriţi de frică. 

Cinci minute mai târziu, Pitt, urmat de Claus şi de Hilda şi cu 
Giordino încheind plutonul, a trecut prin poarta nepăzită şi s-a 
grăbit să traverseze strada unde personalul de securitate şi 
pompierii forfoteau în jurul maşinii de măturat încă în flăcări, 
după care cei patru au dispărut în noapte fără să fie băgaţi în 
seamă. 

Capitolul 38 


Au avut mult de mers pe jos. Hangarele de la capătul 
aerodromului de pe istm se găseau la aproape doi kilometri de 
locul de detenţie al soţilor Lowenhardt. In afară de o fotografie 
din satelit, acum beneficiau de sprijinul celor doi cercetători, care 
cunoşteau bine dispunerea străzilor. 

Claus Lowenhardt a rămas puţin în urmă pentru a discuta cu 
Giordino. 

— Prietenul tău e sigur că vom reuşi? 

— Să spunem că Dirk e un tip care găseşte întotdeauna soluţii 
şi e în stare să scape cu vorba sau cu fapta din aproape orice 
situaţie neplăcută. 

— Văd că ai încredere în el, a zis bărbatul, mai mult ca 
afirmaţie decât ca întrebare. 

— Până la Dumnezeu. Îl cunosc de aproape patruzeci de ani şi 
încă nu m-a dezamăgit. 

— E agent de informaţii? 

— Nu tocmai, i-a răspuns Giordino şi nu şi-a putut reţine un 
hohot de râs. Dirk e inginer specialist în marină. Director de 
proiecte speciale la Agenţia Naţională de Studii Subacvatice şi 
Marine. Eu sunt adjunctul lui. 

— Dumnezeu să ne ajute, a mormăit Lowenhardt. Dacă ştiam 
că nu sunteţi agenţi CIA bine instruiți, n-aş fi venit cu voi, să risc 
viaţa mea şi a soţiei mele. 

— Nici nu vă puteaţi încredința viaţa în mâini mai bune, l-a 
asigurat Giordino, cu glas scăzut, dar hotărât. 

Pitt i-a condus de la o clădire la alta, străduindu-se să rămână 
cu capul departe de felinarele stradale şi de luminile ce 
străluceau pe acoperişurile construcţiilor. Nu era o simplă 
plimbare. Intregul complex era iluminat de la un capăt la celălalt. 
Se instalaseră reflectoare pe fiecare clădire şi de-a lungul fiecărei 
străzi, în ideea de a descuraja orice încercare de evadare. Pitt 
examina împrejurimile cu un binoclu normal, nu cu cel pentru 
vedere nocturnă, fiind mereu cu ochii în patru pentru a depista 
paznici care ar fi putut apărea din umbra vreunei clădiri. 

— Ciudat de puţine patrule pe străzi, a murmurat el. 

— Asta pentru că nu dau drumul la câini decât dimineaţă, a zis 
Hilda. 

— N-aţi scos o vorbă de câini, a zis Giordino şi s-a oprit brusc. 

— Nu m-a întrebat nimeni, a spus ea sec. 

— Pariez că au câini doberman, s-a văicărit Giordino. Urăsc 
rasa asta. 

— Până acum am avut noroc, a zis Pitt de-a dreptul. De aici 
înainte trebuie să fim mai atenţi. 

— Şi n-avem nici o bucăţică de carne, a bombănit Giordino. 

Pitt tocmai se pregătea să-şi ia binoclul de la ochi, când a 
observat un gard pe coama căruia fusese întinsă sârmă 
ghimpată. A văzut că poarta de la drumul ce ducea spre 
aerodrom era păzită de doi bărbaţi care stăteau sub un reflector 
puternic. Pitt a reglat lentilele şi a privit din nou. S-a lămurit că 
era vorba de două femei, purtând salopete albastre. Doi câini 
liberi amuşinau chiar în faţa porţii. A remarcat că erau 
dobermani, iar gândul că Giordino detesta rasa aceea l-a făcut să 
râdă în barbă. 

— Avem în faţă un gard care barează drumul spre aeroport, a 
zis el, trecându-i binoclul lui Giordino. 

Acesta a privit spre poartă. 

— Ai observat că mai există un gard scund în faţa celui înalt? 

— O fi pentru protecţia câinilor? 

— Ca să nu-i facă fripturică. După ce a examinat gardul pe o 
distanţă de circa o sută de metri în fiecare direcţie, Giordino a 
continuat: Prin gardul principal trece curent de înaltă tensiune, 
capabil să prăjească şi un bou. Apoi a privit în jur, verificând 
împrejurimile şi a adăugat: Şi nici nu văd vreo maşină de 
măturat. 

Brusc, pământul a început să se clatine şi s-a auzit un uruit cu 
frecvenţă joasă. Copacii au început să se legene, iar geamurile 
clădirilor să zdrăngănească. Era o vibraţie similară celei pe care 
o simţiseră şi în interiorul farului sau pe fluviu, numai că acesta a 
durat mai mult, peste un minut, până să se potolească. Câinii au 
fost cuprinşi de o agitaţie turbată, iar femeile de pază au început 
să se frământe neliniştite. Acum, când câinii erau agitaţi şi cu 
toate simţurile treze, nici nu se punea problema de a se strecura 
până în apropierea paznicilor fără a fi detectaţi. 

— Am mai simţit un cutremur asemănător, i-a spus Pitt lui 
Claus. E din cauza vulcanului? 

— In mod indirect, i-a răspuns el cu detaşare. Unul dintre 
oamenii de ştiinţă din echipa noastră, doctorul Alfred Honoma, 
un geofizician de la Universitatea din Hawaii, care a fost 

ademenit ca atâţia alţii, este expert în vulcani. După părerea lui, 
vibraţiile nu au nici o legătură cu rocile extrem de încinse care 
urcă prin fisurile din conul vulcanului. El susţine că pericolul cel 
mai mare este alunecarea versantului, ceea ce ar provoca 
prăbuşirea catastrofală a întregului flanc. 

— De când se înregistrează vibraţiile astea? a întrebat Pitt. 

— Au început acum un an, i-a răspuns Hilda. Au crescut ca 
frecvenţă, ajungând în prezent să se producă la intervale mai 
scurte de o oră. 

— Dar s-au amplificat ca intensitate, a adăugat Claus. Potrivit 
lui Honoma, un fenomen inexplicabil de sub munte a făcut ca 
suprafaţa lui să alunece. 

Pitt i-a făcut un semn discret lui Giordino. 

— Honoma a făcut vreo predicţie în legătură cu fenomenul 
alunecării de teren? a vrut Pitt să ştie. 

— Crede că alunecarea fatală se poate produce oricând. 

— Şi care ar fi consecinţele? a întrebat Giordino. 

— Dacă doctorul Honoma are dreptate, a răspuns Claus, 
prăbuşirea unui flanc ar elibera 1 km: de rocă topită care s-ar 
scurge pe versantul muntelui cu o viteză de 130 km/h. 

— Şi care ar da naştere unor valuri uriaşe când ar ajunge la 
lac, a continuat Pitt. 

— Da, iar valurile ar putea mătura toate oraşele şi satele din 
jurul lacului. 

— Şi ce s-ar întâmpla cu complexul Odyssey? 

— Cum el se află pe o bună parte din versantul vulcanului, 
totul ar fi măturat din cale şi îngropat. Claus a tăcut o clipă, apoi 
a continuat: Şi toţi oamenii de aici. 

— Conducerea companiei nu este conştientă de pericol? 

— Au chemat propriii geologi, care au susţinut că prăbuşirile 
flancurilor se petrec extrem de rar, doar o dată la 10 000 de ani. 
Am înţeles că domnul Specter ar fi afirmat că nu există nici o 
ameninţare şi să nu ne facem griji. 

— Specter a ajuns deja bine-cunoscut pentru nepăsarea cu 
care îşi tratează angajaţii, a spus Pitt, reamintindu-şi incidentul 
de la bordul hotelului Ocean Wanderer. 

Brusc, toţi au îngheţat şi şi-au ridicat privirile spre cerul 
presărat cu stele, către zgomotul inconfundabil făcut de un 
elicopter ce se apropia dinspre terminal. In luminile puternice ale 
reflectoarelor au văzut clar că era vopsit în culoarea levănţicii. 
Au rămas nemişcaţi, lipiţi de un zid, simțind că lamele rotorului 

despicau aerul îndreptând aparatul spre ei. 

— Ne caută, a spus Claus Lowenhardt cu glas gâtuit şi şi-a 
strâns soţia pe după umeri. 

— Puțin probabil, l-a contrazis Pitt. Pilotul nu descrie virajele 
specifice în asemenea ocazii. Nu vine spre noi. 

Aparatul a zburat exact pe deasupra lor, la mai puţin de 
şaptezeci de metri înălţime. Giordino a avut chiar convingerea că 
l-ar fi putut nimeri dacă ar fi aruncat cu o piatră. Se aştepta că 
reflectoarele de aterizare să se aprindă şi să-i surprindă ca pe 
nişte şobolani într-o magazie de cereale. Insă norocul le-a surâs 
din nou. Pilotul n-a aprins luminile de aterizare decât după ce a 
depăşit locul în care stăteau ei ascunşi. S-a înclinat mult către 
acoperişul unei clădiri de birouri, toată numai sticlă, a rămas 
deasupra ei câteva clipe, apoi a coborât lin. 

Pitt a luat binoclul de la Giordino şi l-a îndreptat spre elicopter, 
al cărui rotor se învârtea tot mai încet, apoi s-a oprit. Uşa 
glisantă s-a deschis şi în jurul scării s-au îngrămădit câteva 
siluete îmbrăcate în salopete de culoarea levănţicii, iar o femeie, 
purtând o salopetă aurie, a coborât treptele. Pitt a rotit obiectivul 
până a obţinut o imagine mai clară. Nu era absolut sigur, dar ar fi 
fost gata să parieze salariul pe un an că persoana care cobora 
din elicopter era femeia care îşi zicea Rita Anderson. 

Cuprins de furie, i-a întins binoclul lui Giordino şi i-a spus: 

— Uită-te la tipa aceea în auriu. 

Giordino a examinat-o cu atenţie, urmărind-o cum se îndrepta 
către liftul de pe acoperiş. 

— Amica noastră de pe iaht, a zis el cu mânie reţinută. Cea 
care a ucis-o pe Renee. Aş da un regat pentru o puşcă cu lunetă. 

— Acum trebuie să o lăsăm în pace, a zis Pitt cu regret în glas. 
Prioritatea noastră e să-i ducem teferi pe soţii Lowenhardt la 
Washington. 

— Fiindcă tot ai adus vorba de sănătatea noastră, cum trecem 
de gardul electric, trei dobermani şi doi paznici înarmaţi până-n 
dinţi? 

— Nu trecem prin el, a zis Pitt încet, calculând în acelaşi timp 
şansele de reuşită, ci peste. 

Cei doi oameni de ştiinţă a rămas muţi, nepricepând mai nimic 
din acea discuţie. Giordino a urmat privirea lui Pitt care, rece şi 
calculat, se uita spre elicopterul de pe acoperişul clădirii, aflată la 
doar o intersecţie depărtare. Fără cuvinte, amândoi au întocmit 
un plan. Pitt a ridicat binoclul spre clădire şi a studiat-o. 

— Acolo e sediul complexului, a spus el. Pare nepăzit. 

— N-au motive să încuie pe cineva înăuntru. Toţi lucrătorii 
sunt angajaţi fideli ai companiei. 

— Şi nici nu se tem că vor avea oaspeţi nepoftiţi care vor 
pătrunde pe uşa principală, a spus Pitt şi, după ce a înclinat puţin 
binoclul, observând că piloţii o urmau pe Rita în lift şi lăsaseră 
elicopterul aparent nesupravegheat, a adăugat: Nici nu se putea 
un prilej mai bun. 

— Nu prea văd ce prilej e ăsta, când înseamnă să pătrundem 
într-o clădire de birouri unde forfoteşte lumea, să trecem pe 
lângă cine ştie câţi oameni şi să ajungem până la etajul zece ca 
să furăm un elicopter fără să-şi dea cineva seama că se petrece 
un lucru necurat. 

— Poate că ne-ar prinde bine dacă ţi-aş găsi o salopetă de 
culoarea levănţicii. 

Giordino i-a aruncat lui Pitt o privire care ar fi făcut să se 
ofilească şi un arbore de deşert. 

— Şi-aşa am sărit calul. Trebuie să te gândeşti la altceva. 

Pitt s-a apropiat de soţii Lowenhardt, care rămăseseră 
îmbrăţişaţi. Păreau îngrijoraţi, dar nu înspăimântați. 

— O să pătrundem în clădirea aceea şi vom urca pe acoperiş, 
de unde vom fura elicopterul, le-a spus Pitt. Să staţi aproape de 
mine. Dacă dăm de bucluc, vă aruncaţi la podea. Să nu intraţi 
între focuri. Speranţa noastră e îndrăzneala. Eu şi Al vom încerca 
să lăsăm impresia că vă escortăm la o şedinţă sau un 
interogatoriu, asta în funcţie de inspiraţia noastră şi de situaţie. 
După ce urcăm pe acoperiş, vă urcați imediat în elicopter şi vă 
fixaţi centurile. Vom decola fără menajamente. 

Claus şi Hilda l-au asigurat solemn că îi vor urma sfaturile. 
Deja se implicaseră până peste cap şi nu mai puteau bate în 
retragere. Pitt i-a crezut că-l vor asculta cu sfinţenie. Nu aveau 
de ales. 

Au mers cu fereală până au ajuns la treptele care dădeau spre 
intrarea în clădire. Un camion în trecere i-a surprins în lumina 
farurilor, dar şoferul nu le-a acordat nici o atenţie. Două femei, 
una în salopetă de culoarea levănţicii, cealaltă în alb, stăteau în 
faţa uşii şi fumau. De astă dată în frunte cu Giordino, care le-a 
zâmbit politicos celor două, au trecut de uşile din sticlă şi au 
pătruns în hol. Acolo, câteva femei şi un bărbat stăteau de vorbă 
foarte preocupaţi de ceva. Prea puţini s-au uitat spre grupul 
condus de Giordino, iar cei care i-au remarcat nu s-au arătat 

deloc bănuitori. 

Mergând de parcă ar fi îndeplinit o activitate obişnuită, de 
rutină, Giordino a îndemnat grupul să se grăbească să urce într- 
un lift gol. Numai că abia intraseră cu toţii, iar el se pregătea să 
apese pe butonul pentru ultimul etaj, când o femeie atrăgătoare 
purtând o salopetă de culoarea levănţicii a intrat în lift şi a 
apăsat pe butonul pentru etajul opt. 

Apoi s-a întors şi i-a măsurat pe soţii Lowenhardt, a rămas o 
clipă pe gânduri, după care în ochi i-a apărut o expresie 
bănuitoare. 

— Unde-i duceţi pe aceşti oameni? a întrebat ea în engleză. 
Giordino a şovăit, neştiind ce plan să adopte. Dovedind prezenţă 
de spirit, Pitt a apărut alături de Giordino şi a spus într-o spaniolă 
destul de aproximativă: 

— Perdonenos para ingles no parlante. (lertaţi-mă, dar nu 
vorbim engleză). 

Femeia i-a fulgerat cu privirea. 

— Nu cu tine vorbeam! s-a răstit ea cu răutate. Mă adresam 
doamnei. 

Prins în acel schimb de replici, Giordino s-a temut să spună 
ceva, pentru că vocea l-ar fi dat de gol că nu era femeie. In cele 
din urmă, a vorbit, dar pe un ton atât de ascuţit, încât totul a 
sunat ciudat şi ridicol în spaţiul închis al liftului. 

— Eu vorbesc puţin ingles. 

Drept răspuns s-a ales cu o privire tăioasă. Femeia i-a 
examinat faţa şi a făcut ochii mari observându-i începutul de 
barbă. A întins mâna şi i-a trecut-o lui Giordino peste obraz. 

— Eşti bărbat! a exclamat ea, apoi s-a răsucit şi a dus mâna 
spre panou, ca să oprească liftul la următorul etaj, însă Pitt a fost 
mai iute şi a lovit-o peste palmă. 

Reprezentanta companiei Odyssey l-a privit pe Pitt cu 
suspiciune. 

— Cum de îndrăzneşti? 

El i-a surâs ghiduş. 

— M-ai impresionat atât de mult încât o să te răpesc pentru a 
te duce într-o lume mai bună. 

— Ai înnebunit! 

— Sunt doar îndrăzneţ. 

Liftul s-a oprit la etajul opt, însă Pitt a apăsat butonul de 
închidere a uşilor. Motorul a zumzăit şi liftul şi-a continuat 
ascensiunea până pe acoperiş, dincolo de etajul zece. 

— Ce se petrece? a întrebat femeia şi abia în acea clipă s-a 
uitat mai atentă la cei doi soţi, pe care cele întâmplate până 
atunci păreau să îi distreze. li cunosc pe aceşti oameni, a zis 
femeia. Noaptea ar trebui să stea în închisoare. Unde îi duceţi? 

— La baie, i-a răspuns Piti cu nonşalanţă. 

Femeia nu şi-a dat seama ce era preferabil să facă: să 
oprească liftul sau să urle. Derutată complet, a cedat primului 
impuls feminin şi a deschis gura ca să strige după ajutor. Pitt n-a 
ezitat nici o clipă şi i-a tras un pumn în falcă. Femeia s-a năruit 
uşor către podea. Giordino a prins-o de braţe înainte de a se lovi 
şi a împins-o într-un colţ, pentru a nu fi vizibilă imediat ce s-ar fi 
deschis uşile. 

— De ce nu i-ai pus palma peste gură? a întrebat Hilda, şocată 
după ce văzuse că Pitt lovise o femeie. 

— Pentru că m-ar fi muşcat de mână şi nu m-am simţit chiar 
atât de cavaler ca să-i permit aşa ceva. 

Cu o încetineală înnebunitoare, liftul a parcurs ultimii 
centimetri până la etajul zece, de unde se putea ajunge pe 
acoperiş. După ce s-a oprit fără nici o zguduitură, uşile s-au dat 
în lături şi cei dinăuntru au ieşit. 

Nimerind exact peste un grup de patru paznici în uniforme, 
care stătuseră până atunci nevăzuţi în spatele unui aparat de aer 
condiţionat. 


Atmosfera era calmă, chiar dacă în apartamentul din 
Watergate al lui Sandecker plutea un aer de îngrijorare. Se 
plimba dintr-o parte în alta, lăsând în urmă o dâră de fum 
albăstrui de la unul dintre trabucurile lui speciale, a căror 
mărime depăşea orice închipuire. Unii bărbaţi s-ar fi purtat ca 
nişte gentlemeni cu doamnele prezente, în loc să le sufoce cu 
fum de tutun, dar amiralul era altfel. Femeile trebuiau să îndure 
acel obicei dăunător al lui, altfel nu aveau ce căuta acolo. Şi, în 
ciuda acestui nărav, multe doamne singure din Washington îi 
călcau pragul cu o frecvenţă surprinzătoare. 

Considerat un bărbat interesant, deoarece era văduv şi nu se 
recăsătorise, cu o fiică şi trei nepoți care locuiau în Hong Kong, 
Sandecker era asaltat de invitaţii la cină. Dinadins sau 
întâmplător, după cum e cineva dispus să vadă lucrurile, se 
trezea mereu prezentat unor doamne singure care-şi căutau soţ 
sau prieten. Lucru uimitor, amiralul devenise un maestru şi 
ajunsese să păstreze relaţii cu cinci femei în acelaşi timp, 

aceasta fiind o explicaţie a alergărilor de dimineaţă şi a dietei 
sănătoase. 

Doamna din acea seară, Bertha Garcia, membră a 
Congresului, care preluase funcţia după decesul soţului ei, 
Marcus, stătea pe balcon şi savură un pahar de vin de Porto în 
timp ce admira luminile capitalei. Imbrăcată cu o rochie scurtă şi 
elegantă de seară, căci participase împreună cu amiralul la o 
petrecere, s-a întors şi, oarecum amuzată, a constatat agitația lui 
Sandecker. 

— Jim, de ce nu stai jos? O să faci cărare pe covor. 

El s-a oprit şi s-a apropiat de ea, după care i-a atins obrazul cu 
palma. 

— lartă-mă că te ignor, dar am necazuri cu doi dintre oamenii 
mei, care se află în Nicaragua. Apoi s-a aşezat îmbufnat lângă 
ea. Cum ţi s-ar părea dacă ţi-aş spune că Europa şi coasta de est 
a Statelor Unite ar avea parte de ierni cumplite, cum nu am mai 
văzut vreodată? 

— Dacă-i un an mai prost, o să supravieţuim noi cumva. 

— Vorbesc de secole. 

Ea şi-a lăsat paharul pe măsuţa din balcon. 

— Asta nu se va întâmpla din cauza încălzirii globale. 

— Ba despre asta e vorba, a spus el răspicat. 

In aceeaşi clipă a sunat telefonul şi Sandecker a ridicat 
receptorul. 

— Da. 

— Amirale, sunt Rudi, a auzit el glasul lui Gunn. Încă nu avem 
veşti. 

— Au reuşit să intre acolo? 

— N-au comunicat nimic de când au traversat lacul dinspre 
Granada folosind un ski-jet. 

— Nu-mi place deloc, a mormăit Sandecker. Trebuia să fi 
primit ceva până acum. 

— Ar trebui să lăsăm asemenea treburi în seama agenţilor de 
contraspionaj, a spus Gunn. 

— De acord, dar cine se putea pune cu Dirk şi cu Al? 

— Vor reuşi până la urmă, a spus Gunn pe un ton convingător. 
Aşa s-a întâmplat mereu. 

— Da, a spus Sandecker cu un oftat. Numai că, într-o bună zi, 
legea probabilităților va scoate colții şi nu vor mai avea atâta 
noroc. 

Capitolul 39 


Văzând grupul ieşind din lift, paznicii au rămas la fel de 
surprinşi ca Pitt. Trei dintre ei purtau salopete de agenţi de 
securitate, însă a patra era o femeie într-o salopetă verde. Pitt a 
bănuit că ea avea un rang mai înalt decât bărbaţii. Spre 
deosebire de ei, nu era înarmată cu puşcă de asalt. Avea asupra 
ei doar un mic pistol automat, pe care-l ţinea într-un toc pe 
pulpă. Pitt a preluat imediat iniţiativa, îndreptându-se direct spre 
femeie. 

— Tu eşti şefa? a întrebat el cu glas calm şi autoritar. 

Luată pe nepregătite, femeia s-a holbat la el. 

— Da, sunt şefa. Ce căutaţi aici? 

Uşurat că femeia vorbea engleză, Pitt a făcut un semn către 
soţii Lowenharadt. 

— L-am găsit pe cei doi la etajul patru. Nimeni nu ştia ce caută 
acolo. Ni s-a spus să-i predăm paznicilor de pe acoperiş. Adică 
vouă. 

Femeia i-a măsurat pe cei doi soţi, care s-au uitat la ea cu 
teamă crescânda în ochi. 

— li ştiu. Sunt oameni de ştiinţă care lucrează la proiect. La 
ora asta ar trebui să fie închişi în camera lor. 

— S-a produs un incident în zonă, a luat foc un vehicul. Cred 
că au evadat în timpul agitaţiei care a urmat. 

Derutată, femeia nu a mai întrebat cum ajunseseră soţii 
Lowenhardt în clădirea sediului. 

— Cine v-a spus să-i aduceţi pe acoperiş? 

Pitt a ridicat din umeri. 

— O doamnă într-o salopetă de culoarea levănţicii. 

Cei trei paznici, care îşi ţineau puştile de asalt pregătite să 
tragă, s-au mai liniştit. Se părea că luau în serios toată povestea, 
chiar dacă şefa lor se arăta suspicioasă. 

— Unde aveţi posturile de pază? i-a întrebat ea. 

Giordino a făcut câţiva paşi spre elicopter, a întors capul, ca şi 
cum l-ar fi admirat. Pitt a rămas cu privirea aţintită în ochii 
femeii. 

— Lucrăm în tuneluri. Şeful nostru ne-a acordat două zile 
libere, a zis Pitt, urmărind cum Giordino, încet, pe nesimţite, se 
deplasa în spatele paznicilor. 

Apelaseră la acea stratagemă şi cu alt prilej. Spera să dea 
roade şi de data asta. Şi aşa s-a şi întâmplat. Femeia a dat din 
cap şi i-a zis: 

— Asta nu explică prezenţa voastră la sediu în toiul nopţii. 

— Ni s-a ordonat să ne întoarcem mâine şi am primit 
instrucţiuni să venim aici pentru a ne ridica legitimaţiile. 
Răspunsul nu a fost pe placul femeii. 

— Ce legitimaţii? Eu nu ştiu de legitimaţii care să se elibereze 
pentru lucrătorii de la tuneluri. Ecusoanele vă sunt de ajuns. 

— Eu am procedat cum mi s-a ordonat, a spus Pitt, 
prefăcându-se iritat. Vrei să-i preiei pe prizonieri ori nu? 

Inainte ca femeia să poată răspunde, Giordino şi-a scos 
pistolul. Cu o mişcare fulgerătoare, l-a lovit cu tocul în cap pe 
unul dintre paznici, după care l-a izbit şi pe al doilea în tâmplă. 
Cel de-al treilea, când a văzut ţeava pistolului automat ţintindu-l 
între ochi, a dat drumul armei să cadă la pământ. 

— Aşa e mult mai bine, a zis Pitt încet. S-a întors către 
Giordino şi i-a zâmbit. Frumos lucrat. 

Giordino i-a răspuns cu o umbră de rânjet. 

— Aşa socoteam şi eu. 

— la-le armele! 

Femeia şi-a strecurat mâna spre pistolul aflat încă în toc. 

— In locul tău, aş sta cuminte, a prevenit-o Pitt. 

Chipul femeii a devenit o mască a furiei, însă şi-a dat seama 
imediat că nu avea nici o şansă. A ridicat braţele în sus, iar 
Giordino i-a luat arma. 

— Cine sunteţi? a întrebat ea pe un ton veninos. 

— Tare-aş vrea ca lumea să nu-mi mai pună o asemenea 
întrebare, a zis Pitt şi a îndreptat arma către paznicul care 
rămăsese în picioare: Scoate-ţi uniforma! Imediat! 

Acesta a tras fermoarul salopetei şi a dezbrăcat-o. Pitt a 
procedat la fel cu salopeta lui de culoare neagră, apoi a 
îmbrăcat-o pe cea albastră. 

— Jos, alături de ceilalţi, le-a ordonat Pitt femeii şi paznicului 
pe jumătate gol. 

— Ce pui la cale? l-a întrebat Giordino pe un ton neutru. 

— La fel ca marilor companii aeriene, nu-mi place să am 
avionul pe jumătate gol. 

Fără să mai ceară alte detalii, Giordino şi-a dat seama ce 
gândise Pitt. S-a aşezat în faţa prizonierilor, dominându-i, astfel 
încât ei să-i vadă ţeava armei îndreptându-se de la unul la altul. 

Apoi s-a uitat spre soţii Lowenharat. 

— E momentul să vă îmbarcaţi, le-a spus el cu un aer hotărât. 
Ascultători, fără să se plângă, cei doi soţi au urcat în elicopter, în 
timp ce Pitt a pornit spre lift. Câteva clipe mai apoi, uşa s-a închis 
în urma lui. 


La etajul zece al clădirii se aflau o serie de încăperi magnifice. 
Meritându-şi numele, Apartamentul Levănţicii avea decoraţiuni 
interioare care creau impresia că ar fi fost traversat de un val 
mareic de aceeaşi nuanţă. Tavanele enorme erau ornamentate 
de jur împrejur în culoarea levănţicii, în interiorul cupolelor mari 
diferite picturi înfăţişau ritualuri şi dansuri religioase ciudate 
oficiate de femei îmbrăcate cu rochii largi, pe fundalul unor 
păduri pitoreşti ce înconjurau lacuri şi munţi mitologici. Mochetă 
ce acoperea toată podeaua era tot în culoarea levănţicii, cu 
dungi aurii, atât de groasă încât piciorul se afunda în ea până la 
gleznă. Mobilierul era sculptat din marmură albă în forma unor 
tronuri asemănătoare celor ce apăreau deseori pe amforele 
greceşti. Toate aveau deasupra perniţe groase de culoarea 
levănţicii. Cristalele candelabrelor vopsite în aceeaşi nuanţă, dar 
irizată, amplificau lumina becurilor tot mov-albastre. Pereţii 
aveau aceeaşi culoare universală, însă erau acoperiţi cu catifea. 
Acelaşi material slujise şi la confecţionarea draperiilor masive, cu 
multe falduri. Senzual, erotic, decadent, o adevărată fantezie 
devenită realitate, spaţiul acesta şoca ochiul privitorului mai mult 
decât orice imagine pe care şi-ar fi închipuit-o cineva vreodată. 

Două femei stăteau pe o canapea lungă din marmură, întinse 
confortabil pe pernele groase. Intre ele se afla o masă din sticlă 
cu o sculptură complicată, pe care stătea o frapieră cu o sticlă de 
şampanie de colecţie, cu eticheta tot de culoarea levănţicii. Una 
dintre femei era îmbrăcată cu o rochie aurie, cealaltă, violet. 
Părul lor lung era roşcat, în aceeaşi nuanţă, ca şi cum amândouă 
ar fi folosit acelaşi flacon de vopsea şi aceeaşi coafeză. Dacă nu 
s-ar fi mişcat, cine le-ar fi văzut şi-ar fi închipuit că făceau parte 
din acel decor bizar. 

După ce a sorbit şampanie dintr-un pahar de forma unui crin, 
femeia în violet a spus cu un glas din care lipsea orice inflexiune: 

— Am respectat programul la secundă. Până la căderea 
primelor ninsori, vom avea gata pentru vânzare zece milioane de 
aparate Macha. După aceea, amicii noştri din China vor porni 
producţia la toate liniile de asamblare. Noile lor uzine vor fi 

utilate la sfârşitul verii, iar producţia va atinge două milioane de 
unităţi pe lună. 

— S-au organizat canalele de distribuţie? a întrebat femeia în 
auriu, care era extrem de frumoasă. 

— Depozitele construite sau închiriate în întreaga Europă şi în 
nord-estul Statelor Unite primesc deja încărcături livrate de flota 
chineză. 

— Am fost norocoşi că Druantia a putut prelua afacerea tatălui 
ei şi a sporit astfel producţia de platină, de care aveam atâta 
nevoie. 

— Fără asta n-am fi fost în stare să acoperim cererea. Aţi 
stabilit data la care se deschid tunelurile? 

Femeia în violet a dat afirmativ din cap şi a zis: 

— Oamenii noştri de ştiinţă au făcut calcule şi au fixat data de 
10 septembrie. Au estimat că va dura şaizeci de zile până când 
temperatura Golfstromului va scădea suficient ca să producă 
geruri extrem de puternice la latitudinile nordice. 

Femeia în auriu a zâmbit şi şi-a turnat încă un pahar de 
şampanie. 

— inseamnă că totul merge conform planului. 

Cealaltă a ridicat paharul şi, cu un gest din cap, a spus: 

— În cinstea ta, Epona, căci vei deveni curând cea mai 
puternică femeie din istoria lumii. 

— Şi a ta, Flidais, pentru că tu ai făcut posibile toate acestea. 


Pitt nu s-a înşelat bănuind că birourile principale se găseau la 
ultimul etaj, imediat sub acoperişul clădirii. Secretarele şi 
funcţionarii plecaseră de mult, iar coridoarele erau pustii când a 
coborât din lift. Întrucât purta uniforma albastră tipică pentru 
agenţii de pază, nu a întâmpinat nici o dificultate trecând pe 
lângă doi paznici, care l-au măsurat cu un aer absent când a 
intrat în anticamera biroului principal. Nu a găsit pe nimeni acolo, 
de aceea, foarte încet, a deschis uşa şi a păşit înăuntru, a închis- 
o încet, s-a răsucit şi a rămas împietrit de uimire, copleşit de 
decorul ireal. 

A auzit zvon de glasuri venind din camera alăturată şi s-a 
strecurat între perete şi draperiile de culoarea levănţicii instalate 
peste cadrul unei uşi, dar care erau trase în lături şi prinse cu 
cordoane aurii. A văzut două femei stând întinse cu eleganţă pe 
o canapea şi apoi a examinat încăperea decorată ostentativ care, 
după părerea lui, ar fi făcut până şi cel mai luxos bordel să arate 

ca o colibă de la marginea unui oraş. În afara celor două femei 
nu a mai zărit pe nimeni. A trecut de draperii şi a rămas în cadrul 
uşii, admirând frumuseţea femeilor, care au continuat să discute 
fără a simţi că aveau un oaspete nedorit. 

— Pleci curând? a întrebat-o Flidais pe Epona. 

— Peste câteva zile. Trebuie să mă ocup de o problemă la 
Washington, care ne afectează planurile. O comisie a 
Congresului investighează noile operaţiuni miniere pe care le-am 
achiziţionat în Montana. Politicienii din acel stat sunt iritaţi 
pentru că luăm tot minereul de iridiu pentru uzul nostru şi nu 
vindem nimic întreprinderilor sau guvernului american. Apoi, 
rezemându-se mai comod pe pernele moi, a adăugat: Şi tu, ce 
program ai, draga mea? 

— Am angajat o companie internaţională de investigaţii ca să-i 
prindă pe cei doi indivizi care au scăpat mijloacelor noastre de 
securitate şi au vizitat tunelurile, după care au scăpat prin puţul 
de ventilaţie din far. 

— Ai idee cine sunt cei doi? 

— Cred că sunt de la Agenţia Naţională pentru Studii 
Subacvatice şi Marine. Aceiaşi oameni de care am scăpat după 
ce ne-au distrus iahtul. 

— Crezi că eforturile noastre de a păstra secretul au fost 
compromise? 

Flidais a clătinat din cap. 

— Nu, cel puţin nu deocamdată. Agenţii noştri nu au sesizat 
nici o acţiune a serviciilor secrete americane pentru a investiga 
tunelurile. Domneşte o linişte ciudată. Ca şi cum ticăloşii aceia 
de la NUMA au dispărut de pe faţa pământului. 

— Nu trebuie să ne facem griji degeaba. E prea târziu ca 
americanii să ne mai poată opri. Pe de altă parte, am îndoieli că 
au descoperit adevăratul scop al tunelurilor. Incă opt zile şi vom 
pompa apele Curentului sud-ecuatorial în Pacific. 

— Sper că tăcerea lor se explică prin faptul că n-au reuşit să le 
înţeleagă rostul şi de aceea nu le consideră o ameninţare. 

— Asta ar explica atitudinea lor pasivă. 

— Pe de altă parte, a spus Epona cu un aer gânditor, cred că 
vor dori să se răzbune pentru că un membru al echipajului lor a 
fost ucis. 

— O execuţie pe care situaţia o impunea situaţia, a asigurat-o 
Flidais. 

— Nu sunt de acord, a spus Pitt. Omorul cu sânge rece nu este 

impus de nici o situaţie. 


A urmat un moment de stupoare, iar Epona a scăpat paharul 
cu şampanie dintre degetele îngrijite; acesta a căzut fără nici un 
zgomot pe mocheta groasă. Cu o mişcare ce a făcut ca părul lor 
lung să scoată un sunet ca un plesnet de bici, amândouă au 
întors capetele spre Pitt. Trecând de la uimire la iritare, l-au 
fulgerat din ochi pe cel care îndrăznea să le tulbure discuţia, mai 
ales că purta uniforma de agent de pază. Apoi amândouă au 
rămas împietrite când au văzut că Pitt ţinea pistolul îndreptat 
spre ele. 

Pitt a surprins privirea furişă a Eponei către o telecomandă 
aurie de sub măsuţă. Femeia a început să-şi mişte discret 
piciorul către ea. 

— Nu te sfătuiesc, scumpo, a prevenit-o el cu răceală. 

Ajuns la câţiva centimetri de telecomandă, piciorul a 
încremenit. Apoi s-a retras. 

In aceeaşi clipă, Flidais l-a recunoscut pe Pitt. 

— Tu! a exclamat ea. 

— A, Rita, sau cum te mai cheamă, a spus Pitt, examinând din 
ochi întreaga cameră. Judecând după ce văd aici, s-ar părea că 
te-ai ajuns. 

Ochii ei căprui ca ambra l-au țintuit cu o furie rece. 

— Cum ai intrat aici? 

— Nu-ţi place salopeta mea de lux? a zis el, făcând o serie de 
mişcări precum un manechin la o paradă a modei. E uimitor cum 
se deschid uşile în faţa ei. 

— Flidais, cine e omul ăsta? a întrebat Epona, privindu-l pe Pitt 
de parcă ar fi fost un exemplar de la grădina zoologică. 

— Mă numesc Dirk Pitt. Eu şi amica ta ne-am cunoscut în 
largul coastelor estice ale Nicaraguei. Dacă nu mă înşel, purta un 
bikini galben şi avea un iaht elegant. 

— Pe care mi l-ai distrus, a şuierat Flidais către el, ca o cobră 
gata să atace. 

— Dacă ţin bine minte, n-am avut de ales. 

— Ce vrei? l-a întrebat Epona, iar în ochii ei verzi au sclipit 
câteva steluțe aurii. 

— Cred că ar fi vremea ca Flidais - parcă aşa i te-ai adresat, 
nu? — să răspundă pentru crimele ei. 

— Şi ce ţi-ai propus, mă rog? a întrebat ea, privindu-l cu o 
expresie enigmatică. 


359 


„Femeia aceasta e o actriţă desăvârşita, a socotit Pitt, nimic 
nu o sperie, nici măcar pistolul îndreptat spre ea.” 

— O iau într-o plimbare spre nord. 

— Chiar aşa? 

— Chiar aşa, a confirmat Pitt cu un gest din cap. 

— Şi dacă refuz? a zis Flidais cu dispreţ în glas. 

— Să zicem că n-o să-ţi placă urmările. 

— Dacă nu fac ce spui, o să mă ucizi. Aşa e? 

Pitt i-a lipit ţeava pistolului de obrazul stâng, lângă ochi. 

— Nu, o să-ţi zbor ochii. O să ajungi la bătrâneţe oarbă şi ca o 
sperietoare. 

— Eşti violent şi vulgar, ca mai toţi bărbaţii, a spus indignată 
Epona. Nici nu mă aşteptam la altceva de la unul ca tine. 

— Mă bucur să aflu că n-am dezamăgit o doamnă atât de 
inteligentă şi de frumoasă. 

— Nu e cazul să-mi vorbeşti de sus, domnule Pitt. 

_ — Departe de mine aşa ceva, Epona, eu doar te tolerez. 
Incântat de sine, Pitt s-a gândit că acea replică o atinsese într-un 
punct sensibil. Poate ne vom întâlni într-o bună zi în circumstanţe 
mai plăcute. 

— Nu te amăgi, domnule Pitt. Nu-ţi prevăd un viitor prea 
fericit. 

— Ciudat, nu arăţi a prezicătoare. 

A îmboldit-o apoi într-un umăr cu pistolul pe Flidais şi a urmat- 
o afară din încăpere. Ajuns în cadrul uşii, s-a întors spre Epona: 

— A, să nu uit, n-ar fi deloc înţelept să deschizi tunelurile şi să 
deturnezi Curentul sud-ecuatorial ca să arunci Europa într-o iarnă 
perpetuă. Ştiu o mulţime de oameni care nu agreează ideea. 

A luat-o pe Flidais de braţ şi a condus-o cu pas vioi, dar nu 
grăbit, prin arcadă, pe coridor, apoi au urcat în lift. Ajunsă 
înăuntru, Flidais s-a îndreptat de spate şi şi-a aranjat rochia 
bogată. 

— Domnule Pitt, nu eşti doar un bădăran, ci şi cât se poate de 
prostănac. 

— A, cum de-ai ajuns la concluzia asta? 

— Nu vei ieşi din clădirea asta. La fiecare etaj există personal 
de securitate. N-ai absolut nici o şansă să treci prin hol. 

— Dar cine a spus că vom trece prin hol? 

Flidais a căscat ochii mari când a văzut că liftul s-a oprit pe 
acoperiş. Pitt a împins-o afară imediat ce s-au deschis uşile. 

— Nu-mi face plăcere să te zoresc, dar lucrurile se vor încinge 

pe aici. 

Flidais i-a văzut imediat pe paznicii întinşi pe burtă, în timp ce 
Giordino, aflat în picioare, plimba ţeava unei puşti de asalt de la 
unul la altul. Apoi Flidais a întors privirea către elicopter şi şi-a 
dat sama că speranţa ca paznicii să-i oprească pe Pitt şi pe 
colegul lui se năruise. Căutând o soluţie disperată, l-a fulgerat cu 
privirea. 

— Dar nu ştii să pilotezi. 

— Regret că te dezamăgesc, i-a răspuns Pitt cu un aer 
răbdător. Şi eu şi Al suntem experţi în pilotaj. 

Giordino i-a aruncat o privire lui Flidais, a remarcat rochia 
elegantă şi a zâmbit răutăcios. 

— Constat că ai găsit-o pe Rita. O duci la vreo petrecere? 

— La o petrecere în doi, numai cu şampanie de colecţie. O 
cheamă Flidais şi merge cu noi. Să n-o slăbeşti din ochi. 

— Nici n-o să mi-i dezlipesc de la ea, a zis Giordino cu răceală, 
în timp ce urca în elicopter. Pitt s-a uitat la Flidais. Expresia de 
sfidare dispăruse din ochii ei. Calmul şi nepăsarea făcuseră loc 
temerilor. 

A examinat scurt elicopterul, după care s-a suit cu rapiditate 
în cabină şi s-a aşezat pe scaunul pilotului. Era un model 
McDonnell-Douglas Explorer, cu motoare turbo jumelate Pratt & 
Whitney. A remarcat cu încântare că era acţionat de un rotor cu 
sistem anticuplu, ceea ce elimina necesitatea rotorului din coada 
aparatului. 

A verificat dacă valva pentru oprirea alimentării cu combustibil 
era deschisă şi a întrerupt fricţiunea ciclică şi colectivă. Apoi, 
acţionând atent pedalele şi acceleraţia, cu disjunctoarele 
apăsate şi cu amestecul carburant până la saturare, a apăsat pe 
butonul principal de pornire. S-a produs aprinderea şi ambele 
motoare au început să se rotească până au ajuns la viteza de 
ralanti. În cele din urmă, Pitt s-a asigurat că luminile de poziţie 
erau stinse. 

A scos apoi capul pe fereastră şi, ca să acopere şuieratul celor 
două turbine, a strigat către Giordino: 

— imbarcarea! 

Giordino nu s-a purtat la fel de politicos ca Pitt. A ridicat-o 
literalmente în aer pe Flidais şi a aruncat-o în interiorul 
elicopterului. După aceea s-a suit şi el şi a tras uşa glisantă. 
Interiorul era elegant şi modem, cu patru fotolii din piele, cu 
pupitrul din lemn de nuc, unul dintre ele dotat cu computer, fax 

şi videofon prin satelit. Pupitrul dintre celelalte două fotolii 
găzduia un bar cu sticle şi pahare din cristal. 

Cu centurile fixate, soţii Lowenharat au privit-o tăcuţi pe 
Flidais, care rămăsese întinsă pe podea, acolo unde o azvârlise 
Giordino. Acesta a apucat-o apoi de subsuori, a ridicat-o şi a 
aşezat-o pe un fotoliu, după care i-a legat centura. l-a întins 
puşca de asalt lui Claus Lowenharat şi i-a spus: 

— Dacă mişcă măcar un deget, o împuşti. 

Cum nu păstra amintiri deloc plăcute despre femeile care îl 
făcuseră prizonier, Claus a părut încântat de idee. 

— Când o să aterizaţi la Managua, agenţii noştri vă vor 
aştepta, i-a avertizat Flidais cu dispreţ. 

— Mi-ai luat o piatră de pe inimă cu asta. 

Giordino s-a întors imediat, a intrat în carlingă şi s-a lăsat 
greoi pe scaunul copilotului. Pitt a aruncat o privire spre uşile 
liftului şi le-a văzut închizându-se. Alertaţi de femeia din 
apartament, agenţii de pază aşteptau liftul ca să ajungă pe 
acoperiş cât mai repede şi să ia elicopterul cu asalt. Pitt s-a 
aplecat şi a tras maneta de antrenare colectivă, făcând aparatul 
să se ridice în aer. Apoi a împins maneta de ciclic, botul 
elicopterului s-a aplecat în faţă, după care a depăşit marginea 
acoperişului. Pitt l-a accelerat rapid până la viteză maximă de 
300 km/h, luând-o pe deasupra complexului Odyssey către pista 
care se întindea între cei doi vulcani. Imediat ce a ajuns la 
poalele vulcanului Madera, a făcut elicopterul să se încline, 
ocolind vârful şi coborând la mai puţin de zece metri pe deasupra 
coroanelor copacilor, după care a pornit spre țărm peste apele 
lacului. 

— Sper că nu mergem spre Managua, a spus Giordino, 
punându-şi căştile. Maria să a spus că oamenii ei ne vor aştepta. 

— Nici nu m-ar mira, a spus Pitt cu un rânjet. De aceea ne 
îndreptăm spre vest, peste pacific, după care coborâm spre sud, 
ca să ajungem la San Jose, în Costa Rica. 

— Avem suficient combustibil? 

— După ce ajungem la viteza de croazieră, la sosire o să mai 
avem ceva rezerve. 

Pitt a rămas la mică înălţime, ca să evite depistarea de către 
sistemele radar ale centrului Odyssey, după care a traversat 
limba de pământ din partea vestică a lacului. Când a ajuns la 
şaisprezece kilometri în largul oceanului, a virat spre sud şi a 
mărit încet altitudinea, în timp ce Giordino a stabilit cursul spre 

San Jose. În restul timpului, Giordino a urmărit cu atenţie 
indicatoarele de combustibil. 

Cerul era uşor acoperit de nori, care nu erau suficient de mari 
ca să dea naştere unei ploi, ci doar ca să ascundă stelele. Pitt era 
obosit, epuizat cum nu-şi amintea să se mai fi simţit vreodată. A 
predat comenzile lui Giordino, s-a relaxat pe scaun, a închis ochii 
şi a inspirat adânc. Inainte de a-şi permite luxul de a dormi puţin 
mai avea ceva de făcut. A scos din rucsacul impermeabil 
telefonul prin satelit şi a format numărul personal al lui 
Sandecker. 

După primul apel a şi auzit vocea amiralului. 

— Da! 

— Am ieşit din obiectiv, a spus Pitt cu greutate. 

— Era şi vremea. 

— A trebuit să ne prelungim şederea. 

— Şi acum unde vă aflaţi? 

— Intr-un elicopter furat, în drum spre San Jose. Sandecker a 
tăcut o clipă ca să-şi facă nişte calcule. 

— Nu v-aţi gândit să trageţi cu ochiul pe acolo şi în cursul 
zilei? 

— Am profitat de o şansă nesperată, a spus Pitt, luptându-se 
să rămână cu ochii deschişi. 

— Aţi cules datele de care avem nevoie? l-a întrebat 
nerăbdător Sandecker. 

— Avem de toate. Cu ajutorul oamenilor de ştiinţă pe care i-a 
făcut prizonieri, Specter a perfecţionat tehnologia pilelor de 
combustie folosind azot în locul hidrogenului. Chinezii produc 
milioane de unităţi de generare a energiei termice, care vor fi 
puse în vânzare în momentul în care se deschid tunelurile şi 
valurile de frig vor lovi coasta estică a Statelor Unite şi Europa. 

— Vrei să spui că planul ăsta nebunesc nu are alt scop decât 
vânzarea de pile combustibile? a întrebat Sandecker, incapabil 
să creadă. 

— Vorbim de sute de miliarde de dolari, ca să nu mai 
menţionăm puterea pe care le-o dă deținerea monopolului. 
Indiferent cum ai privi lucrurile, după primele ninsori, Specter va 
avea la degetul mic întreaga economie mondială. 

— Eşti sigur că Specter a realizat tehnologia asta? Pentru că 
nici măcar cei mai sclipitori oameni de ştiinţă nu au reuşit să facă 
progrese în acest domeniu, a insistat Sandecker. 

— Specter are cei mai buni specialişti, l-a contrazis Pitt. O să 

afli totul de la doi dintre cei care au lucrat la proiect. 

— Sunt cu tine? a făcut Sandecker abia aşteptând să ştie mai 
multe. 

— li am la bord, împreună cu femeia care a ucis-o pe Renee 
Ford. 

Sandecker arăta ca un jucător aflat la serviciu care tocmai a 
dat o lovitură magistrală cu ochii închişi. 

— Şi pe ea ai pus mâna? 

— Fă-ne rost de un avion la San Jose, iar mâine pe vremea 
asta ţi-o punem în braţe. 

— O să-l pun pe Rudi să se ocupe de asta, a promis Sandecker 
cu glas în care se detectau agitația şi încântarea. Să vii la birou 
cu toată lumea imediat ce aterizaţi. 

Pitt n-a mai răspuns. 

— Dirk, mai eşti acolo? 

Pitt aţipise şi nici măcar nu-şi dăduse seama când închisese 
telefonul. 

Capitolul 40 


Avionul cu reacţie al companiei Air Canada a pătruns într-un 
nor mare, ale cărui forme rotunjite căpătaseră nuanţe oranj din 
cauza soarelui care apunea. Când şi-a început coborârea lentă 
spre Guadelupa, Summer a privit pe fereastră şi a urmărit apa de 
un albastru-violaceu căpătând nuanţe albastre, apoi turcoaz, pe 
măsură ce zburau pe deasupra recifelor şi a lagunelor. Aşezat 
alături de ea, Dirk examina o hartă a apelor ce înconjurau Isles 
des Saintes, un grup de insule situate la sud de Guadelupa. 

Summer s-a uitat cu o curiozitate crescânda la cele două 
insule principale, Basse-Terre şi Grande-Terre, care se uneau, 
formând ceva ce aducea cu un fluture. Basse-Terre forma aripa 
vestică şi avea colinele şi munţii acoperiţi de păduri dese. 
Inconjurată de ferigi, pădurea tropicală cuprindea câteva dintre 
cele mai înalte cascade din zona caraibilor, care coborau de pe 
piscul cel mai înalt al insulei, La Soufriere, un vulcan încă activ, 
înalt de 1 467 de metri. Cele două insule, având o suprafaţă 
totală egală cu a statului Luxemburg, erau separate de un canal 
îngust plin de mangrove, numit Riviere Salee. 

Aripa estică a fluturelui, Grande-Terre, contrasta vădit cu 
Basse-Terre. Insula era dominată de un teren plan şi de coline 
domoale, multe dintre ele cultivate cu trestie de zahăr, sursa 
principală a celor trei distilerii care produc romul atât de renumit 
al Guadelupei. 

Summer a simţit că-i tresaltă inima la gândul că se va distra 
pe câteva dintre numeroasele plaje cu nisip negru şi alb ale 
insulei, tivite de palmieri care le dădeau un aer romantic şi 
exotic. In sinea ei ştia însă că acelea erau doar vise ce nu se vor 
împlini. După ce ea şi Dirk vor termina de căutat flota pierdută a 
lui Ulise, amiralul Sandecker le va cere să revină imediat acasă, 
fără să le îngăduie măcar câteva zile libere pentru a se odihni şi 
a se distra, motiv pentru care a hotărât să mai rămână, chiar 
dacă asta avea să stârnească mânia amiralului. 

Avionul a descris un cerc larg, trecând peste Pointe-a-Pitre, 
capitala comercială a Guadelupei. A privit în jos, la acoperişurile 
din ţiglă roşie, amestecate cu cele din tablă ondulată. Oraşul era 
înfrumusețat de o piaţă pitorească, situată chiar în centru, 
înconjurată de magazine ce-şi etalau mărfurile până pe trotuar şi 


365 


de cafenele în aer liber. Străzile înguste păreau aglomerate şi 
pline de animaţie, semn că locuitorii se grăbeau să ia cina. A 
remarcat numărul redus de automobile. Mulţi oameni mergeau 
pe jos, alţii foloseau motociclete sau scutere. Luminile 
începuseră deja să se aprindă în casele mici din jurul oraşului- 
port. Navele mari erau amarate, în vreme ce bărcile de pescuit 
reintrau în port după o zi de muncă. 

Pilotul a aşezat avionul pe culoarul de aterizare spre 
aeroportul Pole Caraibes al Guadelupei. Trenul de aterizare a 
scos un bufnet scurt când roţile au ieşit de sub fuzelaj şi s-au 
blocat pe poziţie şi, cu un zumzăit, flapsurile au fost puse în 
poziţie de frânare. Pentru o clipă, soarele a mai sclipit o dată în 
ferestre, după care avionul s-a aşezat pe pistă cu o uşoară 
săritură, cu scrâşnetul de protest al pneurilor şi şuieratul strident 
al tracţiunii inverse a turbinelor, după care a frânat şi a rulat pe 
pistă, către terminal. 

Pe Summer o încântaseră mereu înserările de la tropice. De 
obicei, briza venită dinspre larg alunga arşiţa şi umiditatea de 
peste zi. li plăcea mirosul de vegetaţie umedă de după câte o 
ploaie şi aroma florilor tropicale prezente peste tot. 

— Cum te descurci în franceză? a întrebat-o Dirk pe Summer 
când au coborât treptele avionului. 

— La fel de bine ca tine în limba Swahili, i-a răspuns ea, 
arătând sclipitoare într-o fustă înflorată care flutura în bătaia 
vântului şi o bluză asortată. Dar de ce mă întrebi? 

— Numai turiştii vorbesc englezeşte. Localnicii folosesc 
franceza sau un dialect franco-creol. 

— Cum nici unul dintre noi n-a absolvit facultăţi de limbi 
străine, va trebui să ne mulţumim cu limbajul semnelor. 

Dirk s-a uitat lung la sora lui şi a râs. l-a întins o carte de 
dimensiuni reduse. 

— Uite un dicţionar englez-francez. Mă bizui pe tine când va fi 
nevoie să traduci. 

Au mers pe jos până în terminal şi i-au urmat pe ceilalţi 
pasageri ajunşi înaintea lor până la biroul de sănătate şi 
imigrație. Funcţionarul i-a măsurat cu privirea şi abia după aceea 
le-a aplicat ştampila. 

— Aţi sosit pentru afaceri sau în interes personal? a întrebat el 
într-o engleză cursivă. 

Summer a strâmbat delicat din nas către Dirk. 

— Călătorie de plăcere, a răspuns ea, arătându-i funcţionarului 

ceea ce părea să fie o verighetă cu diamante pe care o purta pe 
mâna stângă. Suntem în luna de miere. 

Omul a privit cu răceală spre sânii ei, a dat aprobator din cap 
şi a zâmbit când a aplicat ştampila pe una dintre paginile 
paşaportului. 

— Şedere plăcută, a spus el, pe un ton cu subiînţeles erotic. 

Imediat ce au ajuns suficient de departe pentru a nu fi auziţi 
de funcţionar, Dirk a întrebat: 

— Ce-i chestia asta cu luna de miere? Şi de unde-ai cumpărat 
verigheta aceea? 

— M-am gândit că, dacă ne dăm drept proaspăt căsătoriţi, nu 
vom trezi nici o suspiciune, i-a răspuns Summer. lar diamantele 
sunt din sticlă. M-a costat cu totul opt dolari. 

— Sper să nu se uite cineva mai atent la el, că va crede că-s 
cel mai zgârcit soţ de pe pământ. 

Au mers în zona pentru bagaje, unde au fost nevoiţi să aştepte 
douăzeci de minute până să le sosească valizele. După ce le-au 
pus pe un cărucior, au trecut prin vamă şi au pătruns în holul de 
aşteptare al terminalului. Un grup de aproape treizeci de 
persoane aşteptau să-şi întâmpine prietenii sau rudele. Un 
bărbat scund, cu o piele care-i dezvăluia originea creolă, 
îmbrăcat într-un costam alb, ţinea sus o mică pancartă pe care 
scria: PITT. 

— Noi suntem, a spus Dirk apropiindu-se de el. Ea e Summer, 
iar eu sunt Dirk Pitt. 

— Charles Moreau, a zis bărbatul scund şi le-a întins mâna. 
Avea ochii negri ca cerneala şi un nas suficient de ascuţit pentru 
a fi folosit într-un duel. li ajungea lui Summer abia până la umăr, 
având trupul subţire ca un pomişor. Zborul vostru n-a întârziat 
decât zece minute. Aş spune că e un record. Apoi s-a înclinat, a 
luat mâna lui Summer şi şi-a trecut buzele peste ea, respectând 
un obicei tipic continentului. Amiralul Sandecker mi-a spus că 
sunteţi o pereche minunată. 

— Presupun că ţi-a spus că suntem frate şi soră. 

— Da. E vreo problemă? 

Dirk a aruncat o privire spre Summer, care a zâmbit, mimând 
nevinovăția. 

— Voiam doar să fie clar. 

Summer şi Moreau au ieşit pe uşi, urmaţi de Dirk, care 
împingea căruciorul cu bagaje. O femeie atrăgătoare, cu părul 
negru ca pana corbului, îmbrăcată în stilul creol tradiţional - o 

fustă viu colorată dintr-o țesătură în care predominau culorile 
oranj şi galben, un şal asortat şi o bluză albă din dantelă, cu o 
vestă şi o eşarfă purtate pe un umăr - a intrat în Dirk, venind din 
lateral. Cunoscător al riscurilor pe care trebuie să le înfrunte 
turiştii, Dirk şi-a dus imediat mâna la buzunarul în care îşi ţinea 
portofelul, dar acesta era la locul lui. 

Femeia a rămas pe loc şi şi-a masat umărul. 

— Mii de scuze. Eu sunt de vină. 

— Aţi păţit ceva? a întrebat-o Dirk politicos. 

— Acum ştiu cum e când te izbeşti de-un copac, a zis ea şi, 
ridicând privirea spre el, i-a zâmbit. Mă numesc Simone Raizet. 
Sper să ne mai vedem. 

— Tot ce se poate, i-a răspuns Pitt, fără să se prezinte. 

Femeia a făcut un semn din cap către Summer şi a spus: 

— Ai un soţ fermecător. 

— Da, uneori, a spus Summer cu o undă de sarcasm în voce. 

Femeia s-a întors şi a intrat în terminal. 

— Cum să interpretăm întâmplarea asta? a zis Pitt, oarecum 
nedumerit. 

— Nu poţi spune că n-a fost îndrăzneață, a mormăit Summer. 

— Foarte ciudat, a intervenit Moreau. A lăsat impresia că e 
localnică. Eu m-am născut pe insulă, dar n-am mai văzut-o până 
acum. 

Pe chipul lui Summer a apărut o expresie de vagă îngrijorare. 

— După părerea mea, ciocnirea asta a fost premeditată. 

— Nu te contrazic, a zis Dirk. A urmărit ceva. Nu-mi dau 
seama ce. Dar întâlnirea asta nu a fost pur întâmplătoare. 

Moreau i-a condus până pe partea cealaltă a drumului, spre 
parcare şi s-a oprit în dreptul unui BMW 525. A apăsat pe 
telecomandă de pe inelul cu chei şi portbagajul s-a deschis. Dirk 
a aşezat bagajele, apoi au urcat în automobil. Moreau a pornit 
spre drumul ce ducea la Pointe-a-Pitre. 

— V-am rezervat un mic apartament cu două camere la 
Canella Beach hotel, unul dintre cele mai renumite şi nu foarte 
scump. Instrucţiunile amiralului Sandecker spuneau că trebuie să 
nu ieşiţi prea mult în evidenţă cât căutaţi comoara. 

— Comoara istorică, l-a corectat Summer. 

— Are dreptate, a spus Dirk. Dacă se află cumva că NUMA a 
pornit în căutarea comorilor scufundate, cine ştie ce-am păţi?! 

— Aţi fi goniţi de pe insulă, a adăugat Moreau. Guvernul a 
emis legi stricte pentru protejarea moştenirii noastre istorice 

submarine. 

— Dacă reuşim, a spus Summer, oamenii de aici vor moşteni o 
descoperire ce va face vâlvă. 

— Un motiv în plus să păstraţi secretul expediției. 

— Eşti de mult prieten cu amiralul? 

— L-am cunoscut pe James cu mulţi ani în urmă, când eram 
consulul Guadelupei la New York. De când m-am pensionat, mai 
apelează din când în când la ajutorul meu pentru rezolvarea unor 
treburi ale NUMA în această zonă a Mării Caraibilor. 

Au mers printre colinele înverzite, coborând spre port şi 
ocolind oraşul, de-a lungul țărmului sud-estic al insulei Grande- 
Terre, ajungând în cele din urmă la marginea oraşului Gosier. 
Apoi maşina a luat-o pe un drum neamenajat şi şerpuit, care, 
după o vreme, a reintrat pe şosea. 

Privind pe fereastră şi admirând casele înconjurate de grădini 
frumos îngrijite şi bogate, Summer l-a întrebat pe Moreau: 

— Ne oferi o plimbare prin peisajul rural? 

— Un taxi a rulat permanent în urma noastră, încă de când am 
plecat de la aeroport, a spus el. Voiam să mă conving dacă 
suntem urmăriţi. 

Dirk s-a întors şi a privit prin geamul din spate. 

— Ford-ul verde? 

— Acela. 

Moreau a părăsit zona rezidenţială şi a ocolit un şir de 
autobuze, turişti pe scutere şi un grup de taxiuri staționate. 
Şoferul Ford-ului s-a străduit să nu-i piardă din ochi, însă era 
împiedicat de traficul aglomerat şi lent. Cu pricepere, Moreau s-a 
strecurat pe după două autobuze ce blocau ambele laturi ale 
străzii. A cotit brusc la dreapta pe o stradă îngustă care trecea 
printre două şiruri de case construite în ciudatul stil colonial 
francez. A virat încă o dată la stânga, apoi a repetat manevra la 
următoarea intersecţie, ajungând din nou pe şosea. Taxiul a 
trecut peste o zonă verde ce mărginea drumul, ocolind astfel 
autobuzele, a recuperat distanţa pierdută şi a rămas în spatele 
maşinii lui Moreau de parcă ar fi fost legat de ea. 

— Il interesează persoanele noastre, e clar, a spus Dirk. 

— Să vedem dacă putem scăpa de el, a zis Moreau. 

A aşteptat până s-a creat un spaţiu gol în trafic. Apoi, în loc să 
cotească pe vreo stradă lăturalnică, a accelerat şi a ţâşnit printre 
maşini. Vreme de aproape treizeci de secunde, taximetristul a 
fost împiedicat de câteva scutere, automobile şi autobuze, după 

care a reuşit să treacă de ele şi să reia urmărirea. 

La o cotitură, pierzând din ochi taxiul urmăritor, Moreau a 
pătruns pe aleea ce ducea spre o casă şi a oprit după un tufiş 
mare de leandri. Câteva momente mai târziu, taxiul a trecut în 
viteză pe stradă şi a dispărut curând într-un nor uşor de praf. Au 
rămas pe loc vreme de câteva minute, după care Moreau a ieşit 
cu spatele pe de alee şi a reintrat în traficul intens de pe drumul 
principal. 

— Am scăpat de el, dar mă tem că reuşita e temporară. 

— Dacă ne-a pierdut, s-ar putea să ne joace aceeaşi festă şi să 
ne aştepte, a spus Dirk. 

— Mă-ndoiesc, a zis Summer cu un aer încrezător. Facem 
pariu că încă goneşte după o himeră. 

— O să pierzi, a zis Dirk râzând, arătând cu degetul spre Ford- 
ul verde parcat la trotuar. 

Şoferul vorbea la telefonul mobil şi gesticula de zor. 

— Charles, trage alături de el. 

Venind încet din spatele taxiului, Moreau l-a ocolit şi a oprit 
brusc în lateral, la câţiva centimetri de el. Dirk a scos capul pe 
geam şi a bătut în portiera şoferului. 

— Pe noi ne cauţi? 

Luat prin surprindere, şoferul s-a uitat lung la faţa zâmbitoare 
a lui Dirk, a aruncat telefonul pe bancheta alăturată, a apăsat 
puternic pedala de acceleraţie şi a demarat în trombă pe strada 
mărginită de palmieri ce ducea spre oraşul Sainteanne, făcând 
pneurile să se rotească în gol pe pietriş până ce au intrat pe 
asfalt şi, prinzând aderenţă, au scrâşnit. Moreau a tras pe 
dreapta şi a oprit, urmărind cu privirea taxiul care dispărea în 
trafic, 

— Întâi doamna de la aeroport, iar acum asta, a zis Moreau 
încet. Pentru cine ar prezenta atâta interes doi reprezentanţi ai 
NUMA veniţi într-o expediţie de scufundări? 

— Cuvântul „comoară” e un afrodiziac puternic şi se 
răspândeşte ca o molimă, a spus Summer. Nu ştiu cum, dar 
zvonul a sosit aici înaintea noastră. 

Dirk a privit gânditor în depărtare, către locul în care taxiul 
dispăruse. 

— Mâine-dimineaţă, când plecăm cu barca spre insula 
Branwyn, o să aflăm sigur cine ne urmăreşte. 

— Cunogşti insula asta? l-a întrebat Summer pe Moreau. 

— Îndeajuns ca să ştiu că e primejdios să te apropii de ea, a 

spus Moreau. Se numea Isle de Rouge, adică insula roşie, din 
cauza solului vulcanic brun. Noua proprietară a rebotezat-o. Mi s- 
a spus că Branwyn era o zeiţă celtă cunoscută drept Venus a 
mărilor nordice şi zeiţa iubirii şi a frumuseţii. Insă printre 
băştinaşii superstiţioşi locul se bucură de cu totul altă reputaţie - 
e numit insula morţii. 

Dirk savura briza călduţă şi parfumată ce venea pe geam. 

— Din cauza recifului periculos sau a valurilor perfide, nu? 

— Nu, i-a răspuns Moreau, în timp ce frâna pentru a lăsa două 
fetiţe în rochiţe viu colorate să traverseze drumul. Proprietarei 
insulei nu-i plac intruşii. 

— Potrivit datelor puse la dispoziţie de departamentul de 
cercetare computerizată de la NUMA, proprietar este o femeie pe 
nume Epona el lade, a spus Summer. 

— O doamnă foarte misterioasă. Din câte ştim, n-a pus 
niciodată piciorul pe Basse-Terre sau Grande-Terre. 

Summer şi-a trecut mâna prin părul care i se încurcase din 
cauza umezelii. 

— Doamna Eliade are probabil servitori ca să-şi întreţină casa 
elegantă de pe insula Branwyn. 

— Fotografiile din satelit arată un aerodrom, câteva clădiri, un 
cerc ciudat din coloane înalte de piatră şi o casă mare, a spus 
Moreau. Se spune că pescarii sau turiştii care au încercat să 
debarce pe insulă au fost găsiţi morţi. De obicei au fost scoşi de 
mare pe o plajă de pe Basse-Terre, la mulţi kilometri depărtare. 

— Poliţia nu a făcut anchete? 

Moreau a clătinat din cap şi a aprins farurile, pentru că se 
întuneca. 

— Nu au găsit probe incriminatorii şi nu au putut face dovada 
că victimele fuseseră pe insulă. 

— Dar legiştii nu au stabilit cauza morţii? 

Lui Moreau i-a scăpat un hohot de râs. 

— Cadavrele au fost examinate de câte-un medic local sau 
chiar de către un dentist, care s-au întâmplat să fie pe aproape 
când trupurile au ajuns la țărm. Datorită stării înaintate de 
descompunere, rapoartele acestea erau de multe ori pure 
speculaţii. Mai toate au fost considerate înecuri. Apoi a adăugat: 
şi totuşi au circulat zvonuri că inimile victimelor fuseseră extrase. 

— Mi se pare morbid, a mormăit Summer. 

— Ori mai curând răstălmăciri ale adevărului, a spus Dirk. 

— Ăsta-i un motiv în plus ca să rămâi la o distanţă 

respectabilă de ţărmul insulei. 

— Nu e posibil dacă vrem să facem o cercetare la fundul mării 
în zona portului. 

— Bine, dar să fiţi cu ochii în patru, i-a prevenit Moreau. O să 
vă dau numărul meu de mobil. Dacă daţi de necazuri, să mă 
sunaţi imediat. O să trimit o şalupă a poliţiei în mai puţin de zece 
minute. 

Moreau a mai condus câţiva kilometri, după care a cotit pe o 
alee ce ducea spre hotel şi a oprit în faţa intrării. Un hamal s-a 
apropiat în grabă şi i-a deschis portiera lui Summer. Dirk s-a dus 
şi a luat din portbagaj valizele şi sacii cu echipament de 
scufundare, ducându-le în apartamentul rezervat. 

— Aveţi în apropiere o mulţime de restaurante, magazine şi 
cluburi, le-a spus Moreau. O să vin mâine-dimineaţă la ora nouă 
ca să vă duc în docuri, unde am închiriat o barcă pentru 
cercetările voastre. Dispozitivul care face profilul fundului mării, 
detectorul de metale şi perforatorul pentru prelevare de mostre 
de sedimente pe care comandorul Rudi Gunn le-a trimis pe calea 
aerului din Florida se află la bord, pregătite să funcţioneze. Am 
montat chiar şi un mic compresor pe punte, pentru excavații şi 
pentru prelevarea de mostre. 

— N-ai lăsat nimic la voia întâmplării, l-a felicitat Dirk. 

— iți rămânem datori pentru ajutor şi amabilitate, a spus 
Summer în timp ce Moreau îi săruta mâna cu eleganţă. 

— A şi îţi mulţumim pentru călătoria plină de aventuri de la 
aeroport până aici, a adăugat Dirk, strângându-i mâna. 

— Meritul nu-mi aparţine în întregime, a spus Moreau, cu un 
zâmbet reţinut. Apoi s-a încruntat. Vă rog să fiţi precauţi. Se pare 
că se petrec anumite lucruri pe care încă nu le înţelegem. N-aş 
vrea să sfârşiţi ca toţi ceilalţi. 

Dirk şi Summer au rămas la intrarea în holul hotelului şi l-au 
urmărit pe Moreau ieşind pe poarta principală. 

— Ce părere ai de toate astea? a întrebat Summer. 

— Nu ştiu ce să cred, a zis Dirk. Dar aş da orice ca tata şi Al să 
fie aici. 

Capitolul 41 


Când au apărut din avion, Pitt şi Giordino au constatat că 
aveau parte de un comitet de primire total diferit faţă de ce 
văzuseră în alte ocazii. Nu i-a întâmpinat o frumoasă membră a 
congresului şi nici automobilul elegant de epocă. Aparatul a fost 
înconjurat de forţe de securitate în uniformă sosite de la o bază 
militară din apropiere. lar automobilele erau doar un Lincoln 
Town Car negru, un autoturism de teren Navigator, aparţinând 
NUMA şi o furgonetă albă obişnuită. 

Când au coborât ultimele trepte, l-au văzut pe Rudi Gunn 
stând alături de Navigator. 

— Mă-ntreb dacă o să am parte măcar de un duş şi de o 
friptură ca lumea, s-a tânguit Giordino, crezând că Sandecker îl 
trimisese pe Gunn pentru a-i duce direct la sediu. 

— Doar noi suntem de vină că ne-am băgat în afacerea asta, a 
spus Pitt oftând. 

— Scutiţi-mă de lamentaţii, a zis Gunn şi le-a zâmbit. O să vă 
bucuraţi să aflaţi că amiralul nu vă vrea la sediu decât mâine 
după-amiază. La ora două va avea loc o şedinţă la Casa Albă. 
Veţi fi primiţi de consilierii Preşedintelui. 

Soții Lowenhardt au coborât din avion şi s-au apropiat de Pitt 
şi Giordino. Hilda s-a ridicat pe vârfurile picioarelor şi l-a sărutat 
pe Pitt pe ambii obraji, iar Claus i-a strâns mâna lui Giordino. 

— Cum v-am putea mulţumi? a spus ea, cu vocea gâtuită de 
emoție. 

— Vă rămânem datori pe veci, a spus Claus, luminându-se la 
faţă când a ridicat ochii şi a văzut clădirile din Washington. 

Pitt şi-a trecut un braţ pe după umărul lui. 

— Veţi primi tot ajutorul necesar şi vă asigur că familia voastră 
va beneficia de protecţie şi va fi adusă în Statele Unite cât de 
curând. 

— Vă promit că vom coopera din tot sufletul. Vom prezenta 
oamenilor voştri de ştiinţă tot ce ştim despre pila de combustie 
cu azot. Apoi s-a întors spre soţia lui. Nu-i aşa, Hilda? 

— Da, Claus, a zis ea zâmbind. Descoperirea noastră va fi un 
dar pentru întreaga omenire. 

Şi-au luat rămas-bun, apoi soţii Lowenhardt au fost însoţiţi 
până la Lincoln de un agent FBI pentru a fi găzduiţi într-o locuinţă 

protejată din Washington. 

Pitt, Giordino şi Gunn au văzut cum Flidais a fost scoasă 
aproape pe sus din avion de doi agenţi FBI solizi, încătuşată de o 
targă şi băgată în furgoneta. l-a aruncat lui Pitt o privire plină de 
ură. El a rânjit spre ea şi i-a făcut un semn cu mâna, după care 
uşile s-au închis. 

— O să-ţi trimit prăjiturele în închisoare, a promis el. 

Apoi, el şi Giordino au urcat în Navigator, cu Gunn la volan. 
Gunn a traversat pista până la o poartă păzită şi-a arătat 
legitimaţia şi i s-a făcut semn să treacă. A cotit la stânga pe o 
alee mărginită de copaci şi s-a îndreptat spre cel mai apropiat 
pod peste Potomac. 

— Acum, poate ne liniştim şi suntem lăsaţi în pace, măcar o 
vreme, a spus gânditor Giordino, lăfăindu-se pe bancheta din 
spate şi închizând ochii pe jumătate, nepăsător la copacii 
înfrunziţi şi pitoreşti prin dreptul cărora treceau. Puteam să fi fost 
acasă de acum patru zile, cucerind vreo doamnă atrăgătoare, 
dar nu, trebuia să insişti să mai rămânem şi să ne infiltrăm în 
cuibul lui Specter. 

— Nu-mi amintesc să-ţi fi cerut aşa ceva, a spus Pitt fără nici o 
undă de regret în glas. 

— M-ai prins într-un moment de rătăcire. 

— Nu te amăgi. Dacă se acţionează prompt pe baza 
informaţiilor pe care le-am cules noi înseamnă că vom fi ajutat la 
salvarea Statelor Unite şi a Europei de condiţii meteorologice 
cumplite. 

— Dar cine-i poate împiedica pe cei de la Odyssey să deschidă 
tunelurile? a întrebat Giordino. Guvernul din Nicaragua, forţele 
speciale americane sau vreo rezoluţie neconvingătoare a 
Naţiunilor Unite? Diplomaţii europeni vor ţine cuvântări până 
răguşesc, în vreme ce ţările lor se vor transforma în ghețari. 
Nimeni nu va avea curajul să-i atace decisiv pe cei de la Odyssey 
decât atunci când va fi prea târziu. 

Pitt şi-a dat seama că Giordino nu greşea prea mult. 

— Probabil că ai dreptate, dar acum nu mai e treaba noastră. 
Noi am tras semnalul de alarmă. Ce altceva mai putem face? 

Gunn a traversat podul spre Alexandria, unde se afla 
apartamentul lui Giordino. 

— L-aţi făcut fericit pe amiral. A devenit omul momentului la 
Casa Albă. Din motive lesne de înţeles, încă se păstrează 
secretul privind constatările voastre, dar, imediat ce consilierii 

pentru probleme de securitate ai preşedintelui vor propune un 
plan de acţiune pentru a-l opri pe Specter şi pentru a zădărnici 
ideea lui nenorocită, să vedeţi ce iureş va fi. După ce o să prindă 
de veste, toate agenţiile de ştiri ne vor asalta, iar NUMA va 
culege caimacul. 

— Toate bune şi frumoase, a mormăit Giordino cu un aer 
nepăsător. Dar mă duci şi pe mine acasă? 

— Cum tu stai cel mai aproape, te duc, a zis Gunn. După 
aceea o iau pe autostrada Vernon, ca să-l las şi pe Dirk la 
hangar. 

Câteva minute mai târziu, epuizat, Giordino şi-a luat bagajul 
din maşină şi a urcat greoi scările către clădirea care fusese 
cândva un depozit construit în timpul războiului civil şi ulterior 
fusese transformată în apartamente de lux. Inainte de a dispărea 
înăuntru, s-a întors şi le-a făcut celor doi un semn vag cu mâna. 

După ce au rulat puţin de-a lungul fluviului Potomac, Gunn a 
intrat pe poarta aeroportului naţional Ronald Reagan şi a luat-o 
pe un drum neasfaltat spre vechiul hangar al lui Pitt, care se 
înălța la câteva sute de metri depărtare de capătul pistelor. 
Fusese construit în anii 1930 pentru a adăposti avioanele unei 
linii aeriene ce dispăruse de mult. După ce l-a cumpărat şi l-a 
amenajat ca loc pentru păstrarea şi întreţinerea colecţiei de 
maşini şi avioane de epocă, Pitt a reuşit să convingă autorităţile 
să declare hangarul monument istoric. 

— Vii să mă iei pentru şedinţă? a întrebat Pitt când a coborât 
din vehicul. 

Gunn a clătinat din cap şi a surâs. 

— Eu nu-s pe lista de invitaţi. Cei de la serviciile secrete vor 
trimite o maşină după tine. 

Pitt s-a întors şi a format o serie de coduri în sistemul foarte 
complicat de securitate, iar automobilul s-a îndepărtat, ridicând o 
dâră de praf. A deschis uşa care părea veche şi mâncată de 
vreme, plină de crăpături şi cu vopseaua scorojită şi a intrat. 

Priveliştea dinăuntru îl emoţiona de fiecare dată. Aducea cu 
salonul de prezentare al unui vânzător de maşini de lux. Pereţii 
interiori, tavanul şi podeaua fuseseră zugrăviți într-un alb 
strălucitor, care scotea în evidenţă gama ameţitoare a culorilor 
vii în care erau vopsite cele treizeci de automobile clasice. În 
afară de Marmon V-16, mai erau un Duesenberg din 1929, un 
Stutz din 1932, un L-29 cord din 1929 şi un Pierce-Arrow din 
1936, dotat cu o remorcă originală, asortată la culoare. Apoi, 

parcate într-un şir separat, un Ford 1936, un meteor, automobilul 
sport al lui Dirk şi un Jaguar Allard, de un roşu-aprins. În partea 
din spate a hangarului se găseau două avioane, un Ford Trimotor 
de la începutul deceniului al treilea şi un Messerschmitt 262 cu 
reacţie din timpul celui de-al doilea război mondial. De-a lungul 
peretelui se afla un vagon Pullman lung, care purta, ca pe un 
blazon, inscripţia: Manhattan Limited. Singurele lucruri ce păreau 
nelalocul lor erau cabina superioară a unei bărci cu pânze, 
montată pe o barcă din cauciuc şi o cadă de baie cu un motor 
exterior la un capăt. 

A urcat treptele de fier ale scării circulare către apartamentul 
lui, care se întindea de-a lungul peretelui dinspre nord al 
hangarului, aproape târând după el geanta cu echipamentul şi cu 
valiza pe un umăr. Interiorul apartamentului arăta ca un magazin 
de antichităţi nautice. Mobilierul de pe bărci cu pânze vechi, 
picturile marine şi machetele de corăbii şi vase aşezate pe rafturi 
umpleau camera de zi. Podeaua era făcută din puntea de teca 
unui vas cu aburi ce eşuase în largul insulei Kauai din arhipelagul 
Hawaii. 

Şi-a desfăcut geanta şi a aruncat hainele murdare într-un coş 
din apropierea maşinii de spălat, s-a dezbrăcat la piele şi a 
azvârlit şi lenjeria tot la coş. Recunoscător că ajunsese din nou 
acasă, a păşit în duşul din lemn de tec, a potrivit apă cât de 
fierbinte putea suporta şi s-a săpunit, frecându-şi pielea până a 
început să aibă mâncărimi. După ce a terminat, s-a şters şi, 
ajungând la pat, s-a aşezat peste pătură şi a adormit 
instantaneu. 


Se lăsase deja întunericul când Loren Smith a intrat în hangar 
folosindu-se de propria cheie. A urcat şi l-a căutat pe Pitt prin 
apartament, pentru că fusese anunţată de Rudi Gunn despre 
sosirea lui. L-a găsit gol puşcă şi dormind adânc. A zâmbit 
senzual şi s-a aplecat pentru a-l acoperi cu o pătură. 

Când s-a trezit şase ore mai târziu, Pitt a văzut doar stelele 
prin luminătorul de deasupra patului. A simţit în nări aroma de 
friptură făcută la grill. A remarcat şi pătura aşezată peste el şi şi- 
a dat seama că Loren îl învelise. S-a ridicat şi a îmbrăcat un şort 
şi o cămaşă largă şi înflorată, după care a încălţat o pereche de 
sandale. 

Imbrăcată cu un şort alb foarte interesant şi o bluză vărgată 
din mătase, cu braţele şi cu picioarele pe care şi le bronzase pe 

terasa apartamentului ei, Loren arăta foarte atrăgătoare. A scos 
o uşoară exclamaţie de surpriză când Pitt a prins-o delicat de 
talie şi a mângâiat-o pe gât. 

— Nu acum, a zis ea, prefăcându-se supărată. Nu vezi că-s 
ocupată? 

— De unde ştiai că-n ultimele zile numai fripturi am visat? 

— Nu trebuie să fiu ghicitoare ca să ştiu că doar aşa ceva 
mănânci. Acum stai jos şi pregăteşte piureul de cartofi. 

Ascultător, Pitt i-a urmat sfatul şi s-a aşezat la masa care 
fusese confecţionată din capacul de magazie al unei corăbii. A 
strivit cartofii într-un bol, apoi a împărţit conţinutul pe două 
farfurii, în timp ce Loren a tăiat în două friptura care ar fi săturat 
şi o echipă de hamali. Apoi a pus pe masă o salată şi s-a aşezat 
să mănânce, iar Pitt a desfăcut o sticlă de chardonnay Martin 
Ray. 

— Am auzit că tu şi Al aţi avut mult de furcă, a spus ea, 
tăindu-şi friptura. 

— Câteva confruntări mai dure, dar n-am avut nevoie de 
îngrijiri medicale. 

Ea l-a privit în ochi. Expresia de pe chipul ei era blândă, însă i- 
a vorbit pe un ton hotărât: 

— Nu mai eşti la vârsta la care să te vâri în tot felul de 
încurcături. Ar fi vremea să te mai potoleşti. 

— Adică să mă pensionez şi să joc golf de cinci ori pe 
săptămână la vreun club? Nu prea cred. 

— Nu-i nevoie să te pensionezi, dar există expediţii de 
cercetare pe care să le conduci şi care n-ar fi nici pe jumătate 
atât de primejdioase ca acelea la care ai participat în ultima 
vreme. 

Pitt i-a turnat vin în pahar, apoi s-a rezemat de spătar şi a 
urmărit-o cum bea. l-a admirat trăsăturile minunate şi părul, 
urechile delicate, nasul frumos cizelat, bărbia fermă şi pomeţii 
înalţi. Ar fi putut alege orice bărbat din Washington, începând cu 
membri ai cabinetului preşedintelui şi terminând cu senatori sau 
congresmeni, avocaţi sau susţinători bogaţi ai partidului de 
guvernământ, oameni de afaceri sau demnitari străini, însă timp 
de paisprezece ani, în ciuda câtorva relaţii de scurtă durată, ea 
nu iubise pe altcineva în afară de Pitt. Se lăsase dusă de simţuri, 
dar revenise la el de fiecare dată. Acum îmbătrânise şi ea, îi 
apăruseră riduri imperceptibile în jurul ochilor, iar silueta ei, deşi 
plăcută datorită exerciţiilor fizice, mai pierduse din rotunjimi. Şi 

totuşi, dacă ar fi apărut într-o încăpere plină de tinere frumoase, 
ochii tuturor bărbaţilor tot spre ea s-ar fi îndreptat. Nu trebuia să 
se teamă niciodată de competiţie. 

— Da, aş putea sta mai mult pe acasă, a recunoscut el moale, 
fără să-şi dezlipească ochii de la chipul ei. Dar trebuie să am un 
motiv temeinic. 

Ca şi cum nici nu l-ar fi auzit, ea a spus: 

— Mandatul meu din congres se va încheia curând şi ştii că am 
anunţat deja că nu mai candidez. 

— Te-ai gândit ce-o să faci când renunţi la mandat? 

Ea a clătinat uşor din cap. 

— Am primit câteva oferte de a conduce nişte organizaţii, iar 
cel puţin patru susţinători ai partidului şi trei firme de avocatură 
mi-au propus să colaborez. Dar aş prefera să mă retrag, să 
călătoresc, să scriu cartea aceea despre maşinaţiunile din cadrul 
congresului pe care o tot plănuiesc de câţiva ani şi să petrec mai 
mult timp pictând. 

— Ţi-ai ratat vocaţia, a spus Pitt, lăsându-şi palma peste braţul 
ei. Peisajele tale sunt foarte frumoase. 

— Dar tu ce gânduri ai? l-a întrebat ea, crezând că ştie şi 
răspunsul. Tu şi Al o să plecaţi din nou în vreo aventură, să vă 
riscaţi viaţa în încercarea de a salva oceanele lumii? 

— Nu pot vorbi în numele lui Al, dar eu m-am săturat de 
războaie. Vreau să-mi las barbă şi să mă joc cu maşinile mele de 
epocă înainte de a fi dus într-un cărucior la o casă de bătrâni. 

Ea a pufnit în râs. 

— Nu-mi pot imagina aşa ceva. 

— Speram să mergi alături de mine. 

Ea s-a crispat şi l-a privit cu ochi mari. 

— La ce te referi? 

El a prins-o de mână şi i-a strâns-o. 

— Loren Smith, voiam să spun că a sosit momentul să-ţi cer 
mâna. Ea s-a uitat la el bănuitoare. 

— Nu se poate... Glumeşti, a zis ea, simțind că se îneacă. 

— Vorbesc cât se poate de serios, a spus el, văzând lacrimi în 
ochii ei violeţi. Te iubesc, te iubesc de multă vreme şi vreau să- 
mi fii soţie. 

Ea a rămas tremurând, „fecioara de fier” a camerei 
reprezentanţilor, femeia care nu cedase, indiferent de presiunile 
politice, femeia care era la fel de tare, dacă nu chiar mai 
puternică decât orice bărbat din Washington. Apoi şi-a retras 

mâna şi-a pus-o alături de cealaltă peste ochi şi a început să 
plângă, incapabilă să se oprească. 

El s-a ridicat şi, ocolind masa, a prins-o pe după umeri. 

— lartă-mă, n-am vrut să te tulbur. 

Cu ochii înlăcrimaţi, ea a ridicat capul. 

— Nu fi ridicol, nu ştii de când aşteptam să aud vorbele astea! 

Pitt a încremenit. 

— Când am adus vorba despre asta, ai afirmat mereu că nici 
nu se punea problema căsătoriei, pentru că eram deja căsătoriţi 
cu munca noastră. 

— Tu chiar crezi tot ce spun femeile? 

Pitt a ridicat-o cu delicateţe în picioare şi a sărutat-o uşor pe 
buze. 

— lartă-mă că am aşteptat atât şi m-am dovedit un prostănac. 
Dar întrebarea rămâne în picioare: te măriţi cu mine sau nu? 

Loren şi-a aruncat braţele pe după gâtul lui şi i-a acoperit 
obrajii cu sărutări. 

— Da, nătângule, a zis ea parcă în extaz, da, da, da. 


379 


Capitolul 42 


Când Pitt s-a trezit a doua zi dimineaţă, Loren plecase deja la 
apartamentul ei să facă duş şi să se pregătească pentru alte 
bătălii în cadrul congresului. A retrăit senzațiile plăcute ale 
îmbrăţişărilor ei din noaptea pe care o petrecuseră împreună. 
Deşi trebuia să participe la o întrunire la Casa Albă, nu prea avea 
chef să îmbrace un costum şi să joace rolul de funcţionar. Pe de 
altă parte, hotărâse să se pensioneze, astfel că nu simţea nevoia 
de a-i impresiona pe consilierii prezidenţiali. De aceea a preferat 
pantaloni lejeri, un tricou cu guler şi un sacou sport. 

Un alt Lincoln negru, condus de un agent al serviciilor secrete, 
îl aştepta când a ieşit din hangar. Şoferul, cu umeri largi, dar cu 
un pântece destul de mare, nu a scos nici o vorbă, lăsându-l pe 
Pitt să deschidă singur portiera din spate. Călătoria până la 
apartamentul lui Giordino a decurs în tăcere. 

După ce Giordino s-a aşezat pe bancheta din spate, alături de 
Pitt, au înţeles imediat că şoferul nu urma traseul obişnuit către 
Casa Albă. Giordino s-a aplecat peste spătarul din faţă: 

— Scuză-mă, amice, de ce ocoleşti atât? 

Şoferul a rămas cu privirea aţintită la drum şi nu i-a răspuns. 

Giordino s-a întors spre Pitt şi l-a privit cu un aer îngrijorat. 

— Intreabă-l unde ne duce. 

— Hei, ce zici? a strigat Giordino drept în urechea şoferului. 
Dacă destinaţia nu e Casa Albă, unde ne duci? 

Nici de astă dată nu a primit răspuns. Şoferul l-a ignorat pe 
Giordino, continuând să conducă de parcă ar fi fost un robot. 

— Ce părere ai? a mormăit Giordino. li vârâm un ţurţur în 
ureche la următorul stop şi deturnăm maşina? 

— Dar de unde ştim că e chiar de la serviciile secrete? a făcut 
Pitt. 

Privind în oglinda retrovizoare, Pitt şi Giordino au văzut că 
şoferul rămăsese impasibil. A întins totuşi un braţ peste umăr şi 
a desfăcut palma, arătându-le legitimaţia de agent. 

Giordino a examinat legitimaţia. 

— E pe bune. Cred că aşa e, mai ales cu un nume ca Otis 
McGonigle. 

— Mă bucur că nu mergem la Casa Albă, a spus Pitt, căscând, 
de parcă s-ar fi plictisit deja. Cei de acolo sunt atât de băţoşi şi 

plini de sine... Şi, ce e mai grav, îşi închipuie că ţara s-ar duce de 
râpă dacă n-ar fi ei. 

— Mai ales namilele alea care îl apără pe preşedinte, a 
adăugat Giordino. 

— Te referi la adormiţii ăia care stau degeaba cu aparate de 
radiorecepţie în ureche şi poartă ochelari de soare care nu mai 
sunt la modă de treizeci de ani? 

— Da, la ei. 

Cu toate acestea, n-au obţinut nici o reacţie, nici măcar o 
tresărire de iritare. 

Au renunţat să scoată ceva de la agent şi au rămas tăcuţi pe 
toată durata deplasării. McGonigle a oprit în faţa unei porţi 
masive din metal. Un soldat în uniforma poliţiştilor ce asigură 
protecţia Casei Albe l-a recunoscut pe şofer, a reintrat în ghereta 
lui şi a apăsat un buton. Poarta s-a deschis, iar automobilul a 
coborât o rampă ce ducea într-un tunel. Pitt cunoştea tunelurile 
săpate pe sub oraş, care duceau la majoritatea clădirilor 
guvernamentale din jurul Capitoliului. Fostul preşedinte Clinton le 
folosise deseori când se aventurase în diferite localuri de noapte 
din Washington. 

După ce au parcurs aproape un kilometru şi jumătate, după 
aprecierea lui Pitt, McGonigle a oprit automobilul în faţa unui lift, 
a coborât şi a deschis una dintre portierele din spate. 

— Gata, domnilor, am ajuns. 

— Uite că vorbeşte, a zis Giordino, admirând tunelul. Cum se 
face asta? Ce minune s-o fi întâmplat? 

— Ei, domnilor, n-aveţi nici o şansă să fiţi angajaţi pe post de 
comici, a mormăit McGonigle, refuzând să intre în joc. S-a dat 
deoparte, pentru că uşile liftului s-au deschis. O să vă aştept cu 
răsuflarea tăiată. 

— Nu ştiu de ce, dar îmi placi, a spus Giordino, bătându-l pe 
spate pe agent şi urcând apoi în lift. N-a apucat să vadă reacţia 
omului, deoarece uşile s-au închis aproape imediat. 

Liftul nu a pornit în sus, ci a coborât mai bine de trei sute de 
metri, după care a încetinit şi uşile s-au dat în lături fără nici un 
sunet. Au dat peste un puşcaş marin care stătea de pază la o uşă 
blindată. l-a verificat atent pe cei doi, comparându-le feţele cu 
fotografiile din documente. Convins de autenticitatea lor, a 
format un cod pe o latură a uşii şi s-a dat la o parte când aceasta 
s-a deschis. Fără să scoată o vorbă, le-a făcut semn să intre. 

S-au trezit într-o sală de conferinţe dotată cu echipamente de 

comunicaţie care ar fi satisfăcut şi cerinţele unui stat-major de 
război. Monitoarele TV, hărţile şi fotografiile acopereau trei 
pereţi. Sandecker s-a ridicat de pe un fotoliu şi i-a salutat. 

— Bravo, de data asta aţi reuşit să deschideţi o adevărată 
cutie a Pandorei. 

— Sper că rezultatele investigaţiei s-au dovedit utile, a spus 
Pitt cu modestie. 

— E prea puţin spus. S-a întors către un bărbat înalt, cu părul 
cărunt, purtând un costum negru cu dungi fine, care tocmai se 
apropia. Cred că-l cunoaşteţi pe consilierul pentru probleme de 
securitate al preşedintelui, domnul Max Seymour. 

Pitt a strâns mâna care i se întinsese. 

— Ne-am întâlnit în câteva rânduri la petrecerile pe care tata 
le organiza sâmbăta după-amiaza. 

— Eu şi senatorul Pitt am fost buni prieteni, a spus Seymour cu 
căldură. Incântătoarea ta mamă ce mai face? 

— E bine, doar că o supără o artrită, i-a răspuns Pitt. 

Sandecker i-a prezentat pe rând pe ceilalţi trei bărbaţi aşezaţi 
la un capăt al mesei lungi. Jack Martin, consilier ştiinţific la Casa 
Albă, Jim Hecht, director adjunct al CIA şi generalul Arnold Stack, 
a cărui funcţie în cadrul Pentagonului nu i-a fost dezvăluită. S-au 
aşezat, iar Sandecker l-a rugat pe Pitt să prezinte un raport 
privind constatările pe care le făcuseră el şi Giordino în tuneluri 
şi la centrul de cercetare-dezvoltare Odyssey de pe insula 
Ometepe. 

După ce o secretară a anunţat că a pus în funcţiune aparatura 
de înregistrare, Pitt a luat cuvântul, făcând schimb cu Giordino la 
fiecare câteva minute, fiecare completând ceea ce uita celălalt. 
Au descris numeroasele evenimente şi scene la care 
participaseră sau asistaseră, la care au adăugat propriile 
concluzii. Nu i-a întrerupt nimeni, fiind lăsaţi să relateze totul, 
inclusiv fuga de pe insulă împreună cu soţii Lowenharat şi cu 
femeia ucigaşă. 

Oamenii preşedintelui au avut nevoie de câteva momente să 
înţeleagă proporţiile catastrofei care ameninţa lumea. Max 
Seymour l-a privit cu un zâmbet îngheţat pe Jim Hecht de la CIA. 

— S-ar părea că oamenii voştri n-au prins de veste despre 
asemenea activităţi, Jim. 

Vădit stânjenit, Hecht s-a foit pe scaun. 

— Nu am primit directive de la Casa Albă pentru a face 
investigaţii. Nu am considerat oportun să trimitem oameni acolo, 

deoarece fotografiile din satelit nu indicau un proiect de 
construcţii atât de mare, care să poată aduce atingere securităţii 
Statelor Unite. 

— Dar complexul industrial de pe Ometepe? 

— Am verificat - a răspuns Hecht, destul de iritat de 
întrebările lui Seymour - şi am aflat că era destinat cercetării în 
domeniul surselor alternative de energie. Analiştii noştri nu au 
constatat nimic care să arate că Odyssey efectua cercetări 
pentru a crea arme. De aceea ne-am îndreptat atenţia asupra 
altor aspecte, întrucât obiectivul nostru era de a analiza şi de-a 
contracara pătrunderea Chinei în America centrală, în special în 
zona canalului Suez. 

— Mi se pare jenant că, în ciuda eforturilor făcute de cei mai 
buni oameni de ştiinţă ai noştri, eram la ani distanţă de 
producerea unor pile de combustie eficiente. Nu numai că 
Odyssey a făcut o descoperire ştiinţifică uimitoare, dar chinezii 
produc deja milioane de unităţi, a spus Jack Martin. 

— Nu putem fi primii tot timpul şi în orice domeniu, a zis 
generalul Stack şi a făcut un semn din cap spre Pitt şi spre 
Giordino. Ne spuneţi că Odyssey a ademenit o serie de eminenţi 
oameni de ştiinţă care făcuseră cercetări legate de pilele de 
combustie, i-a dus în complexul din Nicaragua şi i-a silit să 
conceapă un produs practic şi eficient. 

— Adevărat, a încuviinţat Pitt. 

— Eu aş putea menţiona cel puţin patru oameni de ştiinţă de- 
ai noştri care şi-au părăsit laboratoarele de cercetări de la 
universităţile unde lucrau şi au dispărut discret, a zis Martin. 

Hecht s-a uitat spre Pitt. 

— Eşti sigur că soţii Lowenhardt vor colabora şi ne vor oferi 
datele tehnice de care avem nevoie pentru a recrea pile de 
combustie cu azot? 

— Au fost întru totul de acord când le-am promis că le vom 
aduce copiii în Statele Unite pentru reîntregirea familiei şi ulterior 
îi vom proteja pe toţi. 

— Inţeleaptă idee, a zis Sandecker, cu o sclipire în ochi, chiar 
dacă ţi-ai asumat o răspundere care te depăşea. 

— Mi s-a părut că era singurul lucru onorabil pe care-l puteam 
face, a răspuns Pitt, cu un zâmbet şiret. 

Jack Martin şi-a notat ceva pe un blocnotes. 

— Imediat ce-şi vor reveni din suferinţele prin care au trecut, 
vom începe să discutăm cu ei. Apoi a privit spre Pitt, aflat de 

cealaltă parte a mesei. Ce ţi-au spus despre modul de 
funcţionare a pilelor? 

— Doar că, după ce au stabilit că hidrogenul nu era adecvat 
drept combustibil, au început experimente cu azot, deoarece 
acesta alcătuieşte în proporţie de 78% aerul planetei. Prin 
extragerea lui şi a oxigenului din atmosferă, au creat o pilă de 
combustie care funcţionează independent şi e acționată de gaze 
ce se găsesc în natură şi al cărei singur produs rezidual este apa. 
Din câte mi-a spus Claus, au realizat un dispozitiv ingenios şi 
totodată simplu, care are mai puţin de opt componente. Tocmai 
această simplitate le-a permis chinezilor să producă atât de 
multe unităţi în timp foarte scurt. 

Generalul Stack părea afectat. 

— E uimitor că au făcut-o într-un interval atât de scurt. 

— O producţie de o asemenea amploare necesită cantităţi 
uriaşe de platină pentru acoperirea anozilor care separă gazul în 
protoni şi electroni, a explicat Martin. 

— In ultimii zece ani, Odyssey a achiziţionat 80% dintre minele 
producătoare de platină, i-a dat Hecht răspunsul. Un fenomen 
care a fost plătit foarte scump de industria producătoare de 
automobile, deoarece şi acolo platină este esenţială pentru 
realizarea unor componente ale motorului. 

— Odată obținute proiectele tehnologice de la soții 
Lowenhardt, vom avea şi noi aceeaşi problemă: de unde să luăm 
platină pentru a concura cu producţia Chinei, a spus Seymour. 

— Au mai afirmat că urmau să proiecteze o pilă de combustie 
capabilă să acţioneze automobile, a adăugat Giordino. 

— Folosind datele puse la dispoziţie de cei doi soţi şi făcând un 
efort considerabil, am putea să-i depăşim pe chinezi şi pe cei de 
la Odyssey în acest domeniu, a spus Martin. 

— Bineînţeles că merită să facem un asemenea efort, a 
intervenit generalul Stack, mai ales că acum deţinem datele 
esenţiale şi tehnologia. 

— Ceea ce ne aminteşte că trebuie să stabilim un plan în ceea 
ce priveşte compania Odyssey şi tunelurile, a continuat Stack, 
aruncând o privire către Seymour. 

— Trimiterea de forţe speciale pentru a bloca nişte tuneluri nu 
e acelaşi lucru cu intervenţia armată pentru a înlătura un dictator 
care şi-a alcătuit un arsenal de arme nucleare, biologice şi 
chimice, precum Saddam în Irak, a spus Seymour. N-aş fi cu 
conştiinţa împăcată dacă aş propune preşedintelui să utilizeze 

forţa. 

— Dar rezultatele scăderii temperaturii la nord de paralelă 
treizeci ar putea produce la fel de multe victime. 

— Max are dreptate, a spus Martin. Ar fi aproape imposibil să 
convingem restul lumii de pericolul existent. 

— Indiferent cum aţi aborda problema, a spus Sandecker, 
tunelurile acelea trebuie blocate şi încă repede. După ce vor fi 
deschise şi milioane de tone de apă vor trece din Atlantic în 
Pacific, vor fi mult mai greu de distrus. 

— Ce-ar fi să trimitem un grup secret cu explozivi ca să 
rezolve problema? 

— Nu vor trece de măsurile de securitate aplicate de Odyssey, 
a intervenit Giordino. 

— Dar tu şi Dirk aţi reuşit să pătrundeţi şi să scăpaţi de acolo, 
a zis Sandecker. 

— N-am cărat după noi tone de exploziv, pentru că de o 
asemenea cantitate va fi nevoie pentru a produce suficiente 
distrugeri. 

Pitt se ridicase de pe scaun şi se plimba prin sală, studiind 
monitoarele şi hărţile aflate pe pereţi. Una dintre fotografiile 
obţinute din satelit, mărită, ce înfăţişa complexul Odyssey de la 
Ometepe, i s-a părut deosebit de interesantă. S-a apropiat de ea, 
a examinat versantul muntelui Concepcion şi i-a venit o idee. 
Intr-un târziu, s-a răsucit şi a revenit spre masă. 

— Un bombardier B-52 şi o bombă penetrantă de o mie de 
kilograme ar rezolva totul, a sugerat Stack. 

— Nu ne putem permite să bombardăm naţiuni prietene, a 
protestat Seymour, indiferent de ameninţare. 

— Dar trebuie să recunoşti că posibilitatea răcirii generale a 
vremii constituie o ameninţare la adresa securităţii ţării, l-a 
încolţit Stack. 

— Asta se înţelege de la sine, a spus Seymour cu un aer 
abătut. Eu propun să găsim o soluţie care să nu-i facă pe 
preşedintele şi guvernul Statelor Unite să apară în faţa lumii ca 
nişte monştri inumani. 

— A, să nu uităm ceva, a zis Hecht, cu un surâs crispat, 
consecinţele politice şi scăderea popularității la următoarele 
alegeri, în cazul în care luăm o hotărâre greşită. 

— Ar mai fi o soluţie, a spus Pitt rar, încă privind spre 
fotografia din satelit. O abordare care ar mulţumi pe toată 
lumea. 

— la spune-ne, domnule Pitt şi-a exprimat îndoiala generalul 
Stack, cum distrugem tunelurile fără să trimitem forţele speciale 
sau o escadrilă de bombardiere? 

Pitt a simţit privirile încordate ale tuturor îndreptate asupra sa. 

— Propun să încredinţăm treaba mamei natură. 

Ceilalţi l-au privit lung, aşteptând o explicaţie, fiecare socotind 
în sinea lui că Pitt îşi pierduse minţile. Martin, omul de ştiinţă, a 
rupt tăcerea. 

— N-ai vrea să ne explici? 

— Potrivit geologilor, un versant al vulcanului Concepcion de 
pe Ometepe alunecă. Acest lucru a fost neîndoielnic provocat de 
excavarea unui tunel pe sub marginea lui exterioară. Când eu şi 
Al am fost în tunel, în apropiere de miezul vulcanului, am 
detectat o creştere considerabilă a temperaturii. 

— Da, erau aproape 38 de grade, a confirmat Giordino. 

— Soții Lowenhardt ne-au spus că unul dintre oamenii de 
ştiinţă ținut ostatic, un anume doctor Honoma, de la 
Universitatea din Hawaii... 

— E unul dintre savanții de pe lista noastră de persoane 
dispărute, a intervenit Martin. 

— Profesorul Honoma a anticipat că o alunecare bruscă este 
posibilă în orice moment, iar aceasta ar face versantul vulcanului 
să se prăbuşească, provocând o catastrofă. 

— Cât de grave ar fi urmările? a întrebat generalul, nu tocmai 
convins de raportul prezentat. 

— Întregul centru de cercetări Odyssey şi toţi cei aflaţi acolo 
ar fi îngropaţi sub milioane de tone de rocă, ceea ce ar produce 
un val maree în lac, care ar mătura toate satele şi oraşele aflate 
de-a lungul coastei. 

— În mod sigur nu ne-am gândit la asta, a zis Hecht. 

Seymour i-a aruncat lui Pitt o privire lungă, de parcă i-ar fi 
cântărit vorbele. 

— Dacă afirmaţiile tale se dovedesc adevărate, muntele va 
rezolva treaba în locul nostru şi va distruge tunelurile. 

— Un scenariu posibil. 

— Atunci n-avem decât să aşteptăm. 

— Geologii nu au studiat suficiente cazuri de prăbuşiri ale 
versanților de vulcani ca să poată anticipa când se va produce 
acest lucru. Aşteptarea ar putea dura zile sau chiar ani. Ar fi prea 
târziu ca să evităm răcirea vremii. 

— Nu putem să stăm cu mâinile încrucişate, a spus Stack pe 

un ton apăsat şi să ne uităm neajutoraţi cum tunelurile intră în 
funcţiune. 

— Am putea sta cu mâinile încrucişate, dar în alt mod, a spus 
Pitt. 

— Te rog să fii mai explicit, i-a cerul Sandecker, care îşi cam 
pierduse răbdarea. 

— informăm guvernul nicaraguan că oamenii noştri de ştiinţă 
au urmărit alunecarea versantului din satelit şi că acesta se 
poate prăbuşi din clipă în clipă. li speriem de moarte. Le spunem 
că s-ar putea înregistra mii de victime, după care le servim şi 
momeala. 

Seymour l-a privit derutat. 

— Ce momeală? 

— Le promitem că le oferim sprijin să evacueze oamenii din 
complex şi locuitorii din jurul lacului Nicaragua şi că asigurăm 
transportul lor spre zone mai înalte. După ce se face evacuarea, 
lansați o bombă de la 16 000 de metri pe versantul vulcanului şi 
nimeni nu-şi va da seama de asta. Iniţiem astfel alunecarea şi 
distrugem şi tunelurile. 

Sandecker s-a rezemat de spătar şi a privit gânditor tăblia 
lucioasă a mesei. 

— Mi se pare prea simplu, prea elementar pentru a reuşi aşa 
ceva. 

— Din câte cunosc eu zona, a intervenit Martin, muntele 
Concepcion este încă activ. Explozia unei bombe ar putea 
declanşa o erupție. 

— Explozia bombei în crater ar provoca erupția, a spus Pitt. 
Dar ar fi mai sigur dacă trimitem bomba să explodeze la poalele 
versantului. 

Abia în acel moment şi-a permis şi generalul Stack să 
zâmbească. 

— Cred că domnul Pitt are o idee bună. Simplitatea ei o face 
să fie şi logică. Propun să analizăm posibilităţile. 

— Dar ce se întâmpla cu muncitorii din tuneluri? a întrebat 
Seymour. Ei n-ar avea nici o şansă de scăpare. 

— Nu vă îngrijoraţi, i-a răspuns Giordino. Ei vor părăsi 
tunelurile cu cel puţin 24 de ore înainte de deschiderea lor. 

— Nu ne putem permite să pierdem timpul, i-a prevenit Pitt. 
La sediul Odyssey le-am surprins pe cele două femei spunând că 
vor inaugura tunelurile peste opt zile. Asta s-a întâmplat acum 
trei zile. Mai avem cinci. 

Hecht l-a privit pe Seymour peste marginea ochelarilor. 

— De tine depinde, Max, să demarăm lucrurile. Vom avea 
nevoie de aprobarea preşedintelui pentru a trece la treabă. 

— O voi obţine într-o oră, a spus Seymour pe un ton 
încrezător. Următorul pas este să-l conving pe secretarul de stat 
Hampton să iniţieze imediat negocieri cu oficialii nicaraguani 
pentru a permite echipelor noastre de salvare să intre în ţară. 
Apoi a aruncat o privire spre Stack. Generale, sunt convins că te 
vei ocupa de organizarea şi desfăşurarea operaţiunilor de 
evacuare. Apoi s-a uitat la Jack Martin. Jack, treaba ta e să bagi 
groaza în guvernul nicaraguan, convingându-i că e vorba de o 
catastrofă reală şi iminentă. 

— Vă pot ajuta şi eu în privinţa asta, s-a oferit Sandecker. Sunt 
foarte bun prieten cu doi dintre specialiştii lor în oceanografie. 

In cele din urmă, Seymour i-a privit pe Pitt şi pe Giordino. 

— Domnilor, vă rămânem profund îndatoraţi. Aş dori doar să 
ştiu cum să vă răsplătesc. 

— Ar fi ceva, a spus Pitt, surâzând şi schimbând o privire 
şireată cu Giordino. Există un agent al serviciilor secrete pe care 
îl cunoaştem sub numele de Otis McGonigle. Eu şi Al am vrea să-l 
promovați. 

Seymour a ridicat din umeri. 

— Cred că se poate. Aveţi vreun motiv anume pentru care v- 
aţi gândit la el? 

— Am stabilit o legătură extraordinară cu el, i-a răspuns 
Giordino. Face cinste serviciului. 

— Am dori să ni se mai facă o favoare, a zis Pitt adresându-i- 
se lui Hecht. Vreau să văd dosarul pe care l-aţi întocmit asupra 
lui Specter şi a conglomeratului Odyssey. 

Hecht a aprobat din cap. 

— Voi trimite dosarul prin curier la sediul NUMA. Crezi că ai 
putea găsi în el ceva ca să ne fie util în situaţia de faţă? 

— Nu ştiu, a recunoscut Pitt. Dar vă asigur că o să-l studiez cu 
mare atenţie. 

— Analiştii noştri l-au analizat în profunzime, dar nu au găsit 
nimic care să dea de bănuit. 

— S-ar putea totuşi să descopăr ceva care le-a scăpat lor, a 
spus Pitt. 

Capitolul 43 


îmbrăcat cu pantaloni scurţi, cămaşă albă descheiată la gât şi 
şosete lungi până la genunchi, Moreau i-a aşteptat pe Dirk şi pe 
Summer exact la ora nouă, când cei doi au ieşit din holul 
hotelului cu gentile mari din pânză în care aveau echipamentele 
de scufundare. Portarul le-a aşezat în portbagaj, apoi s-au 
îmbarcat în BMW-ul 525 pe o ploicică măruntă ce cădea din 
singurul nor de pe cerul altfel albastru. Vântul adia, abia mişcând 
mănunchiurile de frunze ale palmierilor. 

Drumul până la debarcaderul unde Moreau le amarase barca 
închiriată a fost scurt, de 3-4 kilometri, pe un drum şerpuit. Au 
luat-o apoi pe un dig îngust din piatră, care ducea spre larg şi cei 
doi au observat cum, pe măsură ce înaintau şi apa era tot mai 
adâncă, culoarea ei se schimbă din verde-gălbui în verde- 
albăstrui. Moreau a oprit lângă o ambarcaţiune adăpostită lângă 
doc. Brâiele de protecţie, uşoare ca nişte pene, fixate pe corpul 
micului vas din fibră de sticlă, se izbeau uşor de piatră, în ritmul 
valurilor slabe care se formau în lagună. Numele îi era înscris cu 
litere de aur pe prova: Dear Heart. 

Era o navă cu pânze destul de mică şi agreabilă, un velier cu 
un arbore, având vela mare prova şi focul până în vârful 
catargului. Deşi lungă de aproape nouă metri şi lată de trei, 
pescajul ei depăşea cu puţin 1,3 metri. Suprafaţa pânzei era de 
30 m? şi avea un motor auxiliar diesel de zece cai-putere. În 
cabina ei puteau dormi confortabil două persoane, care se 
puteau folosi şi de un duş şi o mică bucătărie. Aşa cum le 
promisese Moreau, la bord erau montate un detector de metale 
Fisher şi un dispozitiv Klein de trasare a profilului fundului, care 
puteau fi puse în funcţiune din cabina de comandă. Dirk a 
coborât pe scara de frânghie până pe punte şi a prins genţile, 
după care le-a cărat în cabină. 

— Călătorie uşoară, i-a urat Moreau lui Summer. O să port 
telefonul permanent asupra mea. Vă rog să mă sunaţi dacă daţi 
de necazuri. 

— Aşa vom face, l-a asigurat ea. 

Apoi a coborât cu eleganţă pe scara de frânghie şi a ajuns 
lângă Dirk, care a pornit motorul. La semnalul lui, Moreau le-a 
întins parâma de amarare şi a rămas pe chei cu o expresie de 

îngrijorare pe faţă, în timp ce ambarcaţiunea, propulsată de 
micul motor a traversat laguna şi a ieşit pe mare. 

După ce au depăşit ultima geamandură, Dirk a ridicat pânza 
pe catarg, lăsând-o pe Summer la timonă. Pânza de un roşu- 
aprins se profila contrastant pe cerul albastru. A fluturat de 
câteva ori, apoi a prins vântul. S-a umflat, iar ambarcaţiunea a 
început să alunece peste valurile de hulă dinspre larg. Dirk a 
privit în lungul punţii. Totul strălucea de curăţenie. Dear Heart 
părea să aibă cel mult un an, alămurile şi părţile cromate sticleau 
în soare, iar puntea era imaculata. 

Datorită siluetei sale zvelte şi echilibrate, barca aluneca prin 
apă trecând peste valurile de hulă cu eleganța unei pisici care 
aleargă pe o pajişte. O rafală întâmplătoare de vânt a înfoiat apa, 
făcând valuri mici cu coamele presărate cu spumă. Apoi au ieşit 
din zona de vânt şi au ajuns în ape calme, unde aerul a devenit 
mai uscat. Dincolo de Horn Pres, marea se întindea în faţa lor ca 
un covor nesfârşit. 

— Cât e până la Branwyn? a întrebat Summer, luând o bandă 
cu multă pricepere, ca să mai câştige un nod în viteză, făcând 
apa să fiarbă la bordul de sub vânt. 

— Cam 37 de kilometri, i-a răspuns Dirk. Pune-o spre sud. Nu 
e nevoie de un curs de detaliu. La capătul estic al insulei există 
un istm cu far pe care nu ai cum să nu-l vezi. 

Dirk şi-a scos cămaşa şi, rămas în şort, s-a ocupat de 
aranjarea velei. Summer şi-a scos rochia şi s-a schimbat într-un 
bikini verde cu motive florale. Apoi a rămas cu mâinile rezemate 
uşor, de timonă, manevrând barca peste şi pe sub crestele 
valurilor cu o eleganţă deosebită, cu un ochi la insulele ce 
apăreau la orizont şi cu celălalt la busolă. 

Părul roşcat îi flutura în vânt, dându-i înfăţişarea unui navigant 
oare face o călătorie de o zi de la Newport Beach până la insuliţa 
Catalina?*. După o oră, a dus binoclul la ochi şi a privit în 
depărtare. 

— Cred că am văzut farul, a spus ea, făcând un semn cu 
mâna. 

Dirk s-a uitat în direcţia indicată. N-a reuşit să distingă turnul. 
Pata de pe linia orizontului s-a materializat curând în forma unei 
insule. 

— Cred că aceea e Branwyn. Ţine drept spre ea. Portul se află 
pe istmul dinspre sud. 


24 insulă turistică în largul țărmului de la sud de Los Angeles (n.red.). 

Un banc de peşti zburători a explodat din apă chiar în faţa 
provei şi s-a împrăştiat în toate părţile. Unii au sărit de-a lungul 
bărcii de parcă ar fi aşteptat să le arunce cineva de mâncare. 
Apoi le-au luat urma cinci delfini, care, ca nişte clovni care 
cerşesc aplauze, au făcut salturi în jurul bărcii. Curând, la 
aproximativ cinci kilometri depărtare, insula s-a văzut iar farul 
era vizibil, la fel ca şi casa cu trei etaje din apropierea plajei. Dirk 
a luat binoclul şi s-a uitat la ea. Nu se vedea nimeni, iar 
ferestrele păreau să aibă obloanele trase. De pe plajă pornea un 
doc, dar la el nu era amarată nici o barcă. 

Curând au schimbat posturile. Dirk a trecut la timonă, iar 
Summer s-a dus la prova, s-a prins cu mâinile de greement şi a 
privit spre insulă. Era urâtă, atât cât poate fi o insulă. Nu se 
vedeau desişuri dese pline de flori tropicale, nici palmieri arcuiţi 
deasupra plajei. Majoritatea insulelor au un miros aparte. Aroma 
de vegetaţie în descompunere, de plante tropicale sau mirosul 
de oameni şi de animale, mirosul înţepător ridicându-se de pe 
câmpiile unde sunt buruieni, amestecat cu acela al coprei sau al 
uleiului de cocos. Insula aceea arăta ca moartă, părând să 
degaje o duhoare a răului. Curând a perceput zgomotul valurilor 
îndepărtate care se spărgeau în jurul lagunei formate în faţa 
casei. Abia după aceea a văzut şi o clădire joasă la capătul unei 
piste lungi, probabil un hangar, însă, la fel ca Dirk, nu a zărit nici 
un semn de viaţă. Branwyn arăta ca un cimitir lăsat în paragină. 

Urmărind cu atenţie peste copastie apa, care era cât se poate 
de limpede, Dirk a menţinut barca ferită de părţile ascuţite ale 
recifului. Curând a văzut şi fundul mării, neted şi nisipos, lipsit de 
corali. Işi aruncă ochii la sonar la fiecare câteva secunde pentru a 
se asigura că fundul mării nu se ridică brusc, ceea ce ar fi 
primejduit chila bărcii. Ţinând timona cu o mână fermă, a ocolit 
insula până a ajuns la capătul ei sudic. Şi-a consultat harta şi a 
schimbat puţin cursul, după care a intrat în canalul pe care i-l 
indica sonarul. In acea zonă valurile de hulă deveneau scurte, 
făcând marea confuză, însă a reuşit să pătrundă cu barca prin 
deschiderea largă de aproape o sută de metri a recifului exterior. 

Intrarea era riscantă. Curentul împingea ambarcaţiunea spre 
babord. S-a gândit că lui Ulise şi oamenilor de pe corăbiile lui, 
care traversaseră oceanul Atlantic, intrarea în port li se păruse o 
bagatelă. Atunci când navigau în ape greu de stăpânit, aveau 
avantajul că puteau apela la vâsle. El ar fi putut porni motorul, 
însă se simţea ca un pilot de avion care, deşi are posibilitatea de 

ateriza pe pilot automat, preferă să-şi folosească propria 
pricepere şi să aducă singur aparatul la sol. 

După ce a trecut de strâmtoare, apa s-a liniştit şi Dirk a 
urmărit fundul care defila pe sub chilă. l-a predat timona lui 
Summer şi a coborât vela. Apoi a pornit micuțul motor şi a 
început să inspecteze interiorul portului. 

Era mic, de cel mult opt sute de metri lungime şi cam de 
aceeaşi adâncime. Cât Summer a rămas aplecată peste bord 
pentru a descoperi vreo anomalie, Dirk a traversat în lung şi în 
lat portul, în încercarea de a simţi curenţii şi imaginându-se pe 
puntea uneia dintre corăbiile lui Ulise, străduindu-se să 
ghicească locul în care marinarii antici aruncaseră ancora cu 
atâtea secole în urmă. 

In cele din urmă, a ales o zonă adăpostită de vânturi, sub o 
înălţime de pe insulă, o colină nisipoasă care se ridica la peste o 
sută de metri deasupra liniei țărmului. A oprit motorul şi a 
aruncat ancora de la pupa doar apăsând pe un comutator din 
cabină care a acţionat un vinci de coborâre. 

— Locul ăsta mi se pare foarte bun pentru a cobori din barcă şi 
a examina fundul. 

— Arată neted ca podeaua unei sufragerii, a spus Summer. N- 
am observat cocoaşe sau denivelări. E limpede că lemnul 
corăbiilor celte care s-au scufundat a putrezit cu mii de ani în 
urmă. lar bucăţile rămase cred că au fost îngropate sub nisip. 

— Hai să facem o scufundare. Vreau să testez consistenţa 
nisipului şi a aluviunilor. Tu înoţi prin jur şi faci o verificare din 
ochi. 

După ce şi-au pus buteliile de oxigen şi măştile, Dirk a verificat 
ancora pentru a se convinge că era ferm prinsă pe fund şi nu se 
va desprinde ca să permită bărcii să fie dusă de vreun curent, 
chiar dacă nu risca să ajungă prea departe în acel port. Întrucât 
nu aveau nevoie de costume ca să-şi protejeze corpul de apă 
rece sau de ascuţişul coralilor, au intrat în apa care nu era mai 
adâncă de trei metri purtând doar costume de baie. Apa era 
limpede precum cristalul. O vizibilitate pe o rază până la şaizeci 
de metri şi temperatura apei în jur de 26 de grade ofereau 
condiţii excelente de scufundare. 

Patruzeci de minute mai târziu, Dirk a urcat pe scara de 
frânghie şi, ajuns pe punte şi-a scos buteliile de oxigen şi 
balastul de la brâu. Infipsese o sondă metalică trecând stratul 
superficial de nisip, căutând un strat de sedimente dedesubtul 

acestuia, dar nu descoperise decât nisip până la aproape patru 
metri şi jumătate, după care dăduse de rocă. A rămas acolo 
vreme de câteva minute, urmărind dârele de bule de aer lăsate 
de Summer, care indicau că fata se învârtea în jurul bărcii. 
Curând a urcat şi ea şi s-a oprit o clipă pe scară pentru a aşeza 
pe punte un obiect acoperit de depuneri. Apoi s-a ridicat şi apa a 
şiroit de pe corpul ei pe puntea din lemn de tec. Summer s-a 
debarasat de aparatul de scufundare. 

— Ce-ai acolo? a întrebat Dirk. 

— Nu ştiu, dar e prea grea ca să fie o piatră. Am găsit-o lao 
sută de metri spre larg, ieşind din nisip. 

Dirk a măsurat din ochi linia coastei, care părea la fel de 
pustie. A avut totuşi o senzaţie ciudată în capul pieptului, ca şi 
cum ar fi fost supravegheat. A ridicat obiectul şi, cu grijă, a 
îndepărtat o parte dintre depuneri folosindu-se de cuțitul de 
scufundător. Curând, obiectul a căpătat forma unei păsări cu 
aripile întinse în zbor. 

— Pare un vultur sau o lebădă, a spus el. Apoi vârful cuţitului a 
lăsat o zgârietură care a strălucit ca argintul. Greutatea se 
explică prin faptul că e făcută din plumb. 

Summer a ridicat-o şi a privit aripile şi capul întors spre 
dreapta, cu un cioc ascuţit. 

— Ar putea fi de origine celtă? 

— Plumbul ar putea fi un semn bun. Doctorul Chisholm mi-a 
spus că, în afară de staniu, minele de plumb din Cornwall 
constituiau o atracţie pentru năvălitori. Ai marcat locul în care ai 
găsit-o? 

Ea a răspuns cu un gest din cap. 

— Mi-am lăsat sonda în nisip şi i-am pus un steguleţ oranj. 

— Cât de departe e locul? 

— La vreo cincisprezece metri în direcţia aceea, a spus ea, 
arătând cu degetul. 

— Bine, înainte de a spăla sonda cu un jet de apă, dăm o raită 
pe acolo cu detectorul de metale. Sonarul nu ne va folosi prea 
mult dacă toată epava e acoperită de nisip. 

— Mai bine îi ceream lui Rudi să ne trimită un magnetometru. 

Dirk a zâmbit. 

— Magnetometrul detectează câmpul magnetic al fierului sau 
al oţelului. Ulise a navigat înainte de apariţia fierului. Un detector 
de metale poate depista fierul pe lângă alte metale, inclusiv aur 
şi bronz. 

Summer a pornit detectorul Fisher, iar Dirk a conectat cablul 
de la contor şi indicatorul audio de porţiunea în care era încastrat 
senzorul. Apoi a coborât senzorul peste bord, lăsând cablul liber 
cât să nu se târâie pe fund la viteză mică de deplasare. In cele 
din urmă, a ridicat ancora. 

— Gata? a întrebat el. 

— Totul e pregătit, i-a răspuns Summer. 

După ce a pornit motorul, Dirk a început să descrie ronduri la 
distanţă mică unele de altele pe deasupra zonei pe care o 
alesese, parcă maturând-o, pentru a descoperi vreo anomalie. 
După doar un sfert de oră, acul contorului a început să tresară la 
unison cu bâzâitul tot mai intens pe care îl avea Summer în căşti. 

— Am dat peste ceva, a anunţat ea. 

Apoi s-a auzit un ţiuit slab, iar acul a tresărit scurt, semn că 
trecuseră peste sonda metalică înfiptă de Summer în nisip. 

— Ai semnal bun? a întrebat-o Dirk. 

Summer tocmai se pregătea să-i răspundă, când acul a 
început să oscileze puternic înainte şi înapoi, indicând un obiect 
sau obiecte din metal care rămăseseră în urma chilei. 

— Avem o mulţime de lucruri acolo. In ce direcţie te 
deplasezi? 

— De la est la vest, a spus Dirk, marcând coordonatele locului 
pe receptorul GPS. 

— Să trecem pe acolo încă o dată, dar acum de la nord la sud. 

Dirk a procedat întocmai, depăşind locul cu o sută de metri, 
apoi descriind cu barcă un viraj de 90 de grade şi deplasându-se 
de la nord spre sud. Acul indicatorului a vibrat ca turbat, iar 
sunetul a fost pe măsură. Summer şi-a notat într-un blocnotes 
cifrele înregistrate de indicator, apoi s-a uitat la Dirk, aflat la 
timonă. 

— Obiectul este linear, de aproximativ cinci metri lungime, cu 
o semnătură bipolară largă. Pare să aibă o masă redusă, dar 
dispersată, similară cu aceea a unei corăbii fragmentate. 

— S-ar părea că se găseşte în zona anticipată a unei epave. 
Hai să verificăm. 

— Cât de adâncă este apa? 

— Doar trei metri şi ceva. 

Dirk a întors calm barca, a oprit motorul şi a lăsat-o să meargă 
în voia curentului. Când cifrele de pe receptorul GPS au coincis 
cu cele ale anomaliei, a coborât ancora. După aceea, a pornit 
compresorul. 

Şi-au pus aparatele de respirat şi s-au aruncat în apă, unul pe 
o parte, celălalt pe cealaltă parte a bărcii. Dirk a deschis supapa 
pentru a da drumul jetului de apă şi l-a proiectat spre nisip, aşa 
cum procedează copiii care îndreaptă jetul furtunului spre 
pământ pentru a face o groapă. După cinci încercări fără a simţi 
ceva solid, a simţit deodată că vârful sondei loveşte un obiect 
dur la un metru sub nisip. După alte câteva încercări, desenase 
pe fund o grilă, cu sonda lui Summer într-un colţ. 

— Sigur există ceva acolo, a spus el, imediat ce a ajuns la 
suprafaţă şi şi-a scos muştiucul din gură. Are dimensiunile 
aproximative ale unei corăbii antice. 

— Ar putea fi orice, a spus Summer, păstrând o doză de bun- 
simţ, începând cu epava unei bărci de pescuit şi terminând cu 
nişte gunoaie aruncate. 

— Vom afla imediat ce săpăm o groapă cu draga de inducţie. 

Au înotat până la barcă, au conectat furtunul la dragă şi i-au 
dat drumul în apă. Dirk s-a oferit să facă neplăcuta treabă de 
excavare, iar Summer a rămas la bord să supravegheze 
compresorul. 

Dirk a tras după el furtunul conectat la o ţeava de metal care 
aspira nisipul de pe fund şi îl arunca printr-un alt furtun pe care 
Dirk îl aşezase la aproape un metru depărtare, pentru a 
împrăştia materialul excavat. Draga acţiona ca un aspirator. 
Nisipul era moale şi în mai puţin de douăzeci de minute a făcut o 
groapă cu diametrul de 1,5 metri şi adâncă de un metru. Apoi, la 
ceva mai puţin de doi metri adâncime, a scos la suprafaţă un 
obiect rotund, pe care l-a identificat ca fiind un vas pentru ulei 
din teracotă, la fel ca acela pe care doctorul Boyd îl arătase într-o 
fotografie la conferinţa de la sediul NUMA. Dirk a aspirat cu 
atenţie nisipul de pe el până l-a putut ridica şi l-a aşezat pe 
marginea craterului format. După care s-a apucat din nou de 
treabă. 

A găsit apoi o cupă din acelaşi material. Şi încă două. Au 
urmat un mâner şi lama foarte mâncată a unei spade. Tocmai se 
pregătea să se oprească şi să ducă vestigiile descoperite pe 
bord, când a îndepărtat nisipul de pe un alt obiect cu forme 
rotunjite, ce arăta ca o cupolă cu două proeminențe. Imediat ce a 
scos la iveală jumătate din el, a simţit că inima îi bate mult mai 
repede. Recunoscuse ceea ce, în operele sale, Homer descrisese 
drept un coif cu coarne din epoca bronzului. 

A terminat de extras obiectul antic din locul în care stătuse 

vreme de trei mii de ani şi l-a aşezat cu grijă pe nisipul gălbui, 
alături de celelalte descoperiri. li era greu să stea în craterul aflat 
în mijlocul nisipului învârtejit şi să manevreze furtunul. Stătuse în 
apă mai bine de cincizeci de minute şi descoperise ceea ce 
sperase, dovada că flota lui Ulise îndurase o nenorocire în Indiile 
de vest, nu în Mediterana. Oxigenul era pe sfârşite şi, deşi l-ar fi 
putut consuma pe tot, ca apoi să ajungă la suprafaţă dintr-o 
mişcare, a socotit că sosise momentul să ia o pauză. Următoarea 
etapă era aducerea artefactelor în siguranţă la bordul lui Dear 
Heart. Ţinând coiful de parcă ar fi fost un copil abia născut, s-a 
ridicat la suprafaţă. 

Summer l-a aşteptat lângă scară ca să-i scoată lestul de la 
brâu şi tubul de oxigen. El a înălţat coiful din apă şi i l-a înmânat 
cu atenţie. 

— la-l, a zis el. Dar să te porţi frumos cu el. E foarte erodat. 
Apoi, fără să mai asculte comentariile ei, s-a aruncat pe spate şi 
s-a scufundat ca să recupereze şi celelalte obiecte. 

Când a urcat la bord, a constatat că Summer golise lada cu 
gheaţă pentru păstrarea băuturilor şi tocmai aşeza artefactele în 
apă sărată, pentru a se păstra mai bine. 

— Grozav, a spus ea. Nici nu-mi vine să cred. Un coif, un coif 
adevărat din bronz. 

— Am avut mare noroc, a spus Dirk, să le găsim chiar de la 
început. 

— Înseamnă că provin într-adevăr de la flotă lui Ulise. 

— Nu vom şti cu siguranţă decât după ce le identifică experţi 
ca Boyd şi Chisholm. Din fericire, au fost acoperite de aluviuni, 
iar ăsta le-a conservat. 

După ce au luat un prânz uşor şi s-au odihnit o oră, în timp ce 
Summer s-a apucat să curețe depunerile de pe exteriorul 
artefactelor, fără a le avaria, Dirk a coborât din nou pentru a 
continua excavaţia. 

De astă dată a găsit patru lingouri de cupru şi unul de staniu. 
Aveau o formă ciudată, cu margini concave, o indicație sigură că 
proveneau din epoca bronzului. Apoi a descoperit un ciocan din 
piatră. La un metru şi jumătate sub nisip a găsit scânduri şi grinzi 
din lemn. O porţiune de grindă era lungă de şaizeci de centimetri 
şi groasă de doisprezece. „Probabil, a gândit Dirk, un laborator 
de dendrologie ar putea stabili dată cu ajutorul inelelor de 
creştere ale copacului.” Până a ajuns cu toate obiectele la 
suprafaţă şi a dus şi draga aspiratoare la bord, aproape că se 

înserase. A găsit-o pe Summer contemplând un apus de soare 
minunat, în care norii erau colorați în oranj spre roşu de globul 
mare al soarelui ce cobora spre linia orizontului. Ea l-a ajutat să- 
şi scoată aparatele de scufundare. 

— O să pregătesc ceva de mâncare dacă desfaci o sticlă de 
vin. 

— Nu bem un cocktail ca să sărbătorim? a zis Dirk, zâmbitor. 
Am cumpărat din hotel o sticlă de rom bun, făcut în Guadelupa. 
Avem bere cu ghimbir, aşa că o să fac un cocktail cu rom. 

— Cred că toate au ajuns la temperatura camerei, pentru că 
am aruncat gheaţa când ai adus primele lucruri la bord şi am 
folosit lada ca vas cu apă de mare. 

— Acum, dacă tot avem un şantier arheologic bogat, a spus 
Dirk, cred că mâine vom căuta şi alte corăbii din flota lui Ulise. 

Summer a privit gânditoare apa care, pe măsură ce soarele 
dispărea la orizont, devenise de un albastru ultramarin. 

— Mă întreb ce comori se mai află în adânc. 

— S-ar putea să nu găsim nimic altceva. 

Ea a citit în ochii lui o umbră de îndoială. 

— Ce te face să crezi asta? 

— Nu sunt sigur, dar cred că locul în care am excavat a fost 
tulburat. 

— Tulburat? s-a mirat ea. De către cine? Mi s-a părut că 
obiectele au fost aşezate acolo de mâna cuiva, nu de maree sau 
de migraţia nisipului de fund, a spus el, privind îngândurat spre 
clădirile de pe insulă. Arătau ca şi cum ar fi fost puse unul peste 
altul, într-un mod nenatural. 

— O să ne gândim mâine la asta, a spus Summer, întorcând 
spatele crepusculului magnific. Hai odată cu cocktailurile alea. 

Se lăsase deja întunericul când Summer a terminat de încălzit 
supa de scoici şi de fiert doi homari pe care îi prinsese în timpul 
scufundării. Drept desert au avut banane prăjite. Apoi au stat 
întinşi pe punte, au admirat stelele până după miezul nopţii şi au 
ascultat lipăitul apei ce se lovea de corpul bărcii. 

Gemeni fiind, Dirk şi Summer erau foarte apropiaţi, dar, spre 
deosebire de gemenii monozigoţi, când nu lucrau, fiecare avea 
propriul mod de a se distra. Summer se întâlnea cu un tânăr 
diplomat de carieră, angajat al departamentului de stat, pe care 
i-l prezentase bunicul ei, care fusese senator. Dirk mergea din 
floare în floare, cum se spune, fără a se ataşa de cineva anume, 
preferind fete care se deosebeau ca înfăţişare, personalitate şi 

gusturi. Deşi croit din acelaşi aluat ca tatăl lui, Dirk nu-i 
împărtăşea preferinţele. Adevărat, amândoi ţineau la avioane şi 
la maşini de epocă, dar asemănarea se încheia aici. Lui Dirk îi 
plăcea să participe la concursuri de motocros şi la curse de bărci 
cu motor. Simţea imboldul să concureze în domeniile în care 
avea aptitudini. Tatăl lui, în schimb, rareori intra în competiţie de 
unul singur, preferând să participe la sporturi de echipă. Dacă în 
perioada studiilor la Universitatea Hawaii tânărul Dirk se 
înscrisese în competiţii individuale de atletism, Dirk senior 
preferase fotbalul, devenind un fundaş de clasă la academia 
forţelor aeriene. 

Intr-un târziu, după ce au epuizat subiectul călătoriilor şi 
aventurilor lui Ulise, au socotit că sosise momentul să se culce. 
Summer a coborât să doarmă într-un pat, iar Dirk a preferat să 
rămână sub cerul liber, pe punte, folosind pernele din cabină. 

La ora patru dimineaţa, apa mării era întunecată ca 
obsidianul. Se stârnise şi o ploaie măruntă, iar norii acoperiseră 
stelele. Era atât de întuneric, încât cineva ar fi putut călca de pe 
punte direct în apă fără să-şi dea seama. Dirk a tras o prelată 
peste el şi a continuat să doarmă fără nici o grijă. 

Nu s-a trezit nici când umbrele au apărut din apă, ca nişte 
fantome care se vântura în jurul pietrelor de mormânt în noaptea 
de Halloween. Erau patru, trei bărbaţi şi o femeie. Dirk nu a auzit 
foşnetul scării din frânghie pe care uitase să o ridice. Fără să 
ştie, le uşurase celor patru urcarea pe punte. 

Treziţi în plină noapte de intruşi, oamenii reacţionează în 
diferite moduri. Insă Dirk nu a apucat să facă vreun gest. Spre 
deosebire de tatăl lui, trebuia încă să înveţe să nu se încreadă în 
noroc sau în soartă, ci să respecte cu sfinţenie mottoul 
cercetaşilor: „Fii întotdeauna pregătit”. Inainte de a-şi da seama 
că la bordul lui Dear Heart pătrunseseră nişte străini, cineva i-a 
înfăşurat prelata peste cap, iar altcineva l-a lovit cu o măciucă - 
sau o bâtă de baseball, nu un baston de poliţist - în ceafă, 
aruncându-l într-o prăpastie întunecată ce părea să nu se mai 
sfârşească. 

Capitolul 44 


Pregătirile de evacuare de pe insula Ometepe s-au încheiat în 
ultima clipă. Secretarului de stat George Hampton i-au trebuit 
patru zile pentru a-l convinge pe preşedintele nicaraguan Raul 
Ortiz că intervenţia americană era pur umanitară. A promis că, 
după încheierea operaţiunilor, toate forţele americane aveau să 
părăsească ţara. Jack Martin şi amiralul Sandecker au acţionat pe 
lângă oamenii de ştiinţă nicaraguani care, imediat ce au aflat de 
iminenţa dezastrului şi-au oferit sprijinul deplin. 

După cum era de aşteptat, funcţionarii guvernamentali din 
zonă, pe care Specter îi avea la mână, s-au zbătut să împiedice 
aducerea unor forţe străine. Oamenii chinezilor aveau şi ei ordine 
de sus şi au opus rezistenţă. Insă, aşa cum propusese Martin la 
conferinţă, el şi Sandecker au băgat groaza în conducătorii ţării, 
descriindu-le posibila catastrofa şi amintind numărul estimativ al 
potenţialelor victime din zona lacului. Toată opoziţia s-a 
destrămat, protestatarii fiind cuprinşi de panică. 

Conlucrând îndeaproape cu generalul Juan Morega, şeful 
forţelor armate din Nicaragua, generalul Stack a adus la faţa 
locului toate forţele speciale de salvare. Ambarcaţiunile existente 
pe lac au fost obligate să evacueze locuitorii oraşelor şi ai satelor 
care nu aveau drumuri pe unde să iasă în afara zonei de pericol. 
Camioanele şi elicopterele armatei americane i-au transportat pe 
ceilalţi în zone mai înalte, în acelaşi timp, a fost constituită o 
forţă specială de luptă care sa ia cu asalt complexul Odyssey. 

Nimeni nu s-a îndoit că agenţii de securitate de la Odyssey vor 
opune rezistenţă armată pentru a păstra secretul asupra 
proiectului şi a oamenilor de ştiinţă deţinuţi ilegal. Au existat de 
asemenea temeri că Specter va cere uciderea şi ascunderea 
cadavrelor oamenilor de ştiinţă, astfel încât să nu mai rămână 
nici o urmă a prezenţei lor în acel loc. Generalul Stack s-a arătat 
plin de compasiune, dar perspectivă a mii de victime şi a 
miliardelor de dolari care s-ar fi pierdut prin distrugerea unor 
economii naţionale cântăreau mai greu decât douăzeci ori 
treizeci de morţi. A dat ordin ca oamenii din complexul industrial, 
inclusiv oamenii de ştiinţă, dacă aceştia se mai aflau pe insulă, 
să fie evacuaţi cât mai rapid. 

L-a pus pe Pitt sub comanda locotenent-colonelului Bonaparte 

Nash, poreclit Bony. Membru al echipei de recunoaştere a 
marinei, Nash i-a întâmpinat pe Pitt şi pe Giordino la baza 
temporară a grupului de elicoptere, stabilită pe malul vestic al 
lacului, în orăşelul San Jorge. Cu părul blond tuns scurt şi un corp 
musculos, construit cu preţul multor ore de pregătire fizică, Nash 
avea o faţă rotundă şi plăcută şi ochi albaştri şi prietenoşi care-i 
trădau întru câtva duritatea. 

— Mă bucur enorm să vă cunosc, domnule Pitt şi domnule 
Giordino. Mi s-a comunicat că sunteţi membri ai NUMA. Sunt 
impresionat. Sper să ne mai puteţi îndruma pe mine şi pe 
oamenii mei către clădirea în care sunt ţinuţi prizonieri oamenii 
de ştiinţă. 

— Desigur, l-a asigurat Pitt. 

— Dar, din câte am înţeles, aţi fost acolo doar o dată. 

— Dacă am nimerit acolo noaptea, a spus Giordino pe un ton 
uşor morocănos, o s-o facem şi pe lumină. 

Nash a pus pe o măsuţă o fotografie din satelit, mărită, a 
complexului. 

— Am la dispoziţie cinci elicoptere Chinook CH-47, fiecare cu 
capacitatea de treizeci de persoane. Planul meu e ca unul să 
aterizeze, lângă terminalul aerodromului, al doilea, în docuri, al 
treilea, alături de clădirea pe care aţi descris-o ca sediu şi al 
patrulea, în zona de parcare dintre depozite. Voi doi veţi merge 
cu mine în al cincilea elicopter pentru a ne asigura că ajungem la 
clădirea unde sunt ţinuţi specialiştii. 

— AŞ face o sugestie, s-a oferit Pitt. A scos un pix din 
buzunarul de la piept al cămăşii înflorate şi a marcat o clădire 
situată pe o stradă mărginită de palmieri. Asta e clădirea 
sediului. Se poate ateriza pe acoperiş pentru a-i prinde pe 
directorii de la Odyssey, înainte ca ei să poată fugi cu propriul 
elicopter. 

— De unde ştiţi asta? l-a întrebat Nash, care rămăsese pe 
gânduri. 

— In urmă cu şase zile, eu şi Al am furat un elicopter de pe 
acoperiş când am evadat de acolo. 

— In clădire există cel puţin zece agenţi de pază, iar oamenii 
dumneavoastră vor trebui să se ocupe de ei, a spus Giordino. 

Nash i-a măsurat cu un respect crescând, dar încă nu ştia 
dacă e cazul să le dea crezare. 

— Agenţii de pază erau acolo şi când aţi scăpat? 

Pitt a înţeles că Nash era rezervat. 

— Da, patru. 

Giordino a prins momentul să-i mai dea un bobârnac lui Nash. 

— A fost simplu ca bună ziua să-i dovedim. 

— Mi s-a spus că sunteţi specialişti în problemele mării, a zis 
Nash, destul de derutat. 

— Ne pricepem şi la asta, a replicat Giordino cu nepăsare. 

— Bine, dacă aşa spuneţi... A admis Nash şi a clătinat 
deconcertat din cap. Aşa, nu vă pot pune arme la dispoziţie. Veţi 
merge cu noi în calitate de călăuze. Lăsaţi lupta în seama mea şi 
a oamenilor mei. 

Pitt şi Giordino au schimbat priviri cu subînţeles. Aveau 
pistoalele ascunse la spate, sub cureaua pantalonilor, peste care 
îşi lăsaseră cămăşile înflorate şi largi. 

— Mda, dacă avem necazuri, a zis Giordino, o să aruncăm cu 
pietre până ne salvează oamenii dumneavoastră. 

Lui Nash nu i-au plăcut prea mult cei doi, care păreau puşi pe 
glume. A ridicat braţul stâng şi s-a uitat la ceas. 

— Plecăm peste zece minute. Mergeţi cu mine. După ce 
aterizăm, să-mi indicaţi cu precizie clădirea. Nu putem pierde 
vremea fâţâindu-se pe acolo, altfel n-o să reuşim să salvăm 
ostaticii şi riscăm ca oamenii de la Odyssey să-i execute. 

— Corect, a încuviinţat Pitt. 

După zece minute, el şi Giordino urcaseră în elicopter 
împreună cu locotenent-colonelul Nash şi îşi fixaseră centurile de 
siguranţă. Au fost însoţiţi de treizeci de luptători masivi, tăcuţi şi 
cu expresii hotărâte pe chipuri, îmbrăcaţi în costume de luptă de 
camuflaj şi veste antiglonţ şi ducând nişte puşti uriaşe, care 
păreau scoase dintr-un film ştiinţifico-fantastic, plus diverse 
tipuri de lansatoare de rachete. 

— Impresionant, a spus admirativ Giordino. 

— Mă bucur că luptă de partea noastră, l-a aprobat Pitt. 

Pilotul a ridicat elicopterul de la sol şi a zburat peste plajă, 
ajungând deasupra lacului. Drumul până la centrul Odyssey 
reprezenta un salt de numai 25 de kilometri. Intreaga operaţiune 
se baza pe elementul surpriză. Planul lui Nash era ca, după 
anihilarea paznicilor, să salveze ostaticii, iar apoi să evacueze 
sutele de muncitori cu şalupe care se îndreptau deja către 
Ometepe. Imediat ce ultima persoană era luată de pe insulă şi 
dusă într-o zonă înaltă, Nash avea să transmită un semnal către 
pilotul bombardierului B-52 care se rotea la 20 000 de metri să 
lanseze o bombă penetrantă de mare calibru asupra bazei 

muntelui, dezlănţuind astfel o avalanşă pe un versant al său care 
să dărâme tunelurile şi să măture complexul de cercetare şi 
dezvoltare în lac. 

Lui Pitt i s-a părut că, după decolare, elicopterul a zburat doar 
câteva clipe şi a aterizat. Nash şi oamenii lui s-au ridicat imediat 
de pe bănci, au sărit jos pe uşa deschisă şi i-au somat pe paznicii 
de la poarta gardului ce înconjura baraca ostaticilor să arunce 
armele. 

La aterizare, celelalte elicoptere au fost întâmpinate cu focuri 
sporadice de cei câţiva paznici care nu aveau habar că se 
confruntau cu o forţă de elită. Dându-şi seama că orice rezistenţă 
ar fi fost inutilă, aceştia s-au predat imediat şi-au aruncat armele 
la pământ şi au ridicat mâinile deasupra capului. Nu fuseseră 
angajaţi să se lupte cu forţe profesioniste, ci doar să apere 
complexul şi nici unul nu ţinea să moară. 

Urmat îndeaproape de Giordino, Pitt a ţâşnit pe poartă şi a 
pătruns pe uşa principală a clădirii înaintea lui Nash şi a 
oamenilor lui. Paznicii dinăuntru, deşi auziseră zgomote de 
împuşcături venind din alte părţi ale complexului, au rămas 
înmărmuriţi când s-au trezit faţă în faţă cu ţevile a două pistoale 
automate de mare calibru, înainte să priceapă ce se întâmplase. 
Erau paralizaţi nu atât de surpriză, cât de frică. 

Nash s-a arătat mai mult decât uimit văzându-i pe Pitt şi pe 
Giordino înarmaţi şi s-a înfuriat la culme. 

— Daţi-mi armele! le-a ordonat el. 

Pitt şi Giordino nu l-au luat în seamă şi au început să doboare 
uşile de la camerele ostaticilor. După ce au spart patru, au 
constatat că toate erau pustii. Pitt s-a repezit la paznicii escortaţi 
din clădire de oamenii lui Nash. L-a înşfăcat pe primul care i-a 
căzut în mina şi i-a lipit ţeava pistolului de nas, strivindu-i-l. 

— Englezeşte? 

— Nu, senor. 

— Donde estan los cientificos? 

Paznicul a făcut ochii cât cepele, privind cruciş la pistolul care 
îi strivea nasul. 

— Ellos fueron tomados lejos a la darsena y colocados en el 
transbordador. 

— Ce se petrece? a întrebat Nash. Unde sunt ostaticii? 

Pitt a îndepărtat colțul de fața omului, căruia începuse să-i 
curgă sânge din nas. 

— L-am întrebat unde sunt oamenii de ştiinţă. A zis că au fost 

duşi în docuri şi îmbarcaţi pe un feribot. 

— Cred că vor să-i ducă în mijlocului lacului şi să scufunde 
feribotul, a spus Giordino pe un ton sumbru. 

Pitt s-a uitat autoritar la Nash. 

— Avem nevoie de un elicopter şi de oameni să ne ducem 
după ei, înainte ca paznicii de la Odyssey să poată scufunda 
feribotul. 

Nash a clătinat din cap. 

— Regret, nu se poate. Am primit ordin să capturez baza şi să 
evacuez tot personalul. Nu mă pot dispensa nici de oameni, nici 
de elicopter. 

— Dar oamenii aceia sunt vitali pentru interesele noastre 
naţionale! a încercat Pitt să-l înduplece. Ei deţin cheia tehnologiei 
pilei de combustie. 

Nash a rămas neclintit. 

— Eu respect ordinele primite. 

— Atunci dă-ne cu împrumut un lansator de grenade şi plecam 
singuri după vas. 

— Să vă fie clar că nu dau arme civililor. 

— Mulţumim de asemenea ajutor! s-a răstit Giordino. N-avem 
timp acum să ne tocmim cu un căpăţânos. Giordino a făcut semn 
către o maşinuţă de golf asemănătoare cu cea pe care o 
folosiseră în tuneluri. Dacă nu-i putem opri înainte de a ieşi din 
doc, poate punem mâna pe o şalupă de patrulare. 

Pitt i-a aruncat lui Nash o privire în care se citea dezgustul, 
după care el şi Giordino au fugit către maşină. Cu Giordino la 
volan, opt minute mai târziu goneau prin docuri. Pe faţa lui Pitt a 
apărui o expresie de durere când a văzut un feribot vechi 
îndreptându-se către mijlocul lacului, urmat de o şalupă de 
patrulare. 

— Prea târziu, a gemut Giordino. Au plecat şi cu şalupa ca să 
recupereze paznicii după ce distrug fundul vasului. 

Pitt a alergat către un capăt al docului şi a zărit o bărcuţă. 
Legată de un pilon la mai puţin de douăzeci de metri depărtare. 

— Hai, uite că Good Ship Lollipop ne aşteaptă, a strigat el şi s- 
a îndreptat în goană către barcă. 

Era o balenieră Boston Whaler, lungă de şase metri şi dotată 
cu un motor Mercury de 150 de cai-putere. Pitt a pornit motorul, 
timp în care Giordino a dezlegat-o. Giordino abia a apucat să 
arunci parâmele pe doc, când Pitt a accelerat la maximum şi 
micuța barca i sărit din apă de parcă ar fi primit un şoc puternic 

în prova şi a pornit în siajul feribotului şi al şalupei de patrulare. 

— Ce facem după ce-i ajungem din urmă? a strigat Giordino ca 
să acopere urletul motorului. 

— Cred c-o să-mi vină o idee la momentul potrivit, i-a răspuns 
Pit. 

Giordino a urmărit din ochi cum distanța dintre ei şi vas se 
micşora vizibil. 

— Ai face bine să găseşti o soluție cât mai repede. Paznicii au 
puşti de asalt, pe când noi, doar nişte biete pistoale, iar şalupa 
are în pupa un tun destul de ameninţător. 

— Să încercăm altceva, a spus Pitt. O să dau un ocol şi revin, 
astfel ca feribotul să rămână între noi şi şalupă. In felul ăsta le 
reducem raza de acţiune. După aceea, ajungem lângă vas şi 
sărim la bord. 

— Am auzit eu planuri şi mai proaste, a spus Giordino destul 
de mohorât, dar nici unul în ultimii zece ani. 

— Am observat doi, poate trei paznici pe puntea superioară, în 
apropierea timoneriei. la coltul meu şi trage cu două arme, ca 
pistolarii de odinioară. Dacă-i sperii, poate ridică mâinile şi se 
predau. 

— Abia aştept să fac asta. 

Pitt a rotit volanul şi a făcut barca să descrie un arc larg, dând 
roată feribotului înainte ca oamenii din şalupa de patrulare să 
poată ţinti spre ei. Barca a făcut un salt peste creasta unui val 
produs de siajul feribotului şi a aterizat la talpa lui chiar în 
momentul în care pe deasupra capetelor le-au trecut câteva 
rafale de arme automate, Giordino a răspuns apăsând pe 
trăgaciul celor două pistoale cât de rapid a putut. Ploaia de 
gloanţe i-a luat pe paznici prin surprindere. Primul s-a prăbuşit 
pe punte cu un glonţ în picior. Un altul s-a răsucit pe loc, 
apucându-se de un umăr, iar al treilea şi-a aruncat arma şi a 
ridicat mâinile în aer. 

— Ai văzut? a făcut Pitt. Nu ţi-am spus eu? 

— Da, e simplu după ce i-am scos pe doi din luptă. 

Ajunşi la douăzeci de metri de feribot, Pitt a redus viteza şi a 
răsucit uşor volanul spre tribord. Cu o pricepere căpătată după 
ani de experienţă, a adus barcă alături de corpul feribotului fără 
a se ciocni de el. Giordino i-a luat-o înainte, a ajuns la bord şi i-a 
dezarmat pe paznici înainte ca Pitt să ajungă pe punte. 

— Am pus un încărcător nou, a zis el şi i-a aruncat lui Pitt 
pistolul automat. Poftim! 

Pitt l-a prins din zbor, apoi a pătruns prin tambuchiul deschis şi 
a coborât scările în fugă. Nici nu a păşit bine pe podeaua 
coridorului şi dinspre camera motoarelor a auzit un duduit 
asurzitor care a făcut întregul vas să se zguduie. Unul dintre 
oamenii de la Odyssey acţionase detonatoarele, iar explozia 
făcuse o spărtură mare în santina. Pitt a fost aruncat la podea, 
dar s-a ridicat instantaneu şi a fugit pe coridor, spărgând uşile cu 
lovituri de picior. 

— leşiţi, ieşiţi imediat! a strigat el către oamenii speriaţi care 
fuseseră încuiaţi în cabine. Vasul se va scufunda! A început apoi 
să-i mâne spre scara ce ducea pe punte. A oprit un bărbat cu păr 
cărunt şi barbă: mai sunt şi alţii? 

— Pe unii i-au încuiat în magazia de alimente de la capătul 
coridorului. 

Pitt s-a năpustit spre magazie înainte chiar ca omul să termine 
de vorbit. Apa băltea deja pe coridor, ajungându-i până la glezne. 
lar magaziei s-a dovedit prea solidă ca să o spargă cu lovituri de 
picior. 

— Daţi-vă la o parte din uşă! a strigat el. 

Apoi a ochit cu pistolul lui Giordino în încuietoare şi a tras 
glonţul ce a sfărâmat metalul şi Pitt a deschis uşa împingând 
puternic cu umărul. lnăuntru se găseau zece persoane, şase 
bărbaţi şi patru femei. 

— Toată lumea, mişcaţi-vă! Trebuie să părăsim vasul înainte 
de a se scufunda! 

După ce l-a împins şi pe ultimul dintre bărbaţi în sus pe scări şi 
se pregătea să îi urmeze, o a doua explozie, mai puternică, l-a 
aruncat cu spatele într-un perete despărțitor. Izbitura l-a lăsat 
fără suflare şi cu un cucui la ceafă. Apoi şi-a pierdut cunoştinţa. 
După câteva secunde, când şi-a revenit, s-a trezit în apa care îi 
venea până la piept cu mare greutate. S-a ridicat în picioare şi s- 
a chinuit să urce treptele câte una. 

Mai erau câteva zeci de secunde până la scufundarea vasului 
când a auzit bubuiturile ciudate ale apei care năvălea de 
pretutindeni. Ce se întâmplase cu oamenii pe care-i salvase şi 
care urcaseră pe punte? Se înecaseră? Sau îi doborâseră paznicii 
din şalupa de patrulare cu lovituri de tun? Şi ce se întâmplase cu 
Al? Rămăsese pe punte ca să-i ajute pe supraviețuitori? Incă 
ameţit după lovitura primită în cap, Pitt a făcut un ultim efort şi a 
reuşit să-şi tragă umerii şi pieptul peste marginea tambuchiului, 
ajungând pe punte. 

Pupa feribotului era pe punctul de a se scufunda cu totul, iar 
apa se rostogolea pe punte, inundând interiorul prin bocaport. 
Zgomotul sacadat care îi făcea urechile să duduie a devenit tot 
mai puternic şi, când a ridicat privirea, l-a văzut pe Giordino 
atârnând de un cablu, părând să plutească. Apoi a văzut şi 
elicopterul. „Slavă cerului că Nash s-a răzgândit”, i-a trecut un 
gând prin mintea confuză. 

S-a agăţat de talia lui Giordino, iar acesta l-a prins pe după 
linieri. Feribotul i-a lunecat de sub picioare şi s-a scufundat, 
acoperit de valuri, chiar în clipa în care era smuls în aer. 

— Şi cercetătorii? a întrebat Pitt gâfâind, pentru că nu văzuse 
nici unul ridicat spre elicopter. 

— Sunt deja în aparat, i-a strigat Giordino, ca să acopere 
zgomotul vântului şi al rotorului. Paznicii au renunţat la luptă 
când au apărut Nash şi oamenii lui şi au fugit cu barca de 
patrulare. 

— A fost evacuată toată lumea de pe insulă? l-a întrebat el pe 
Nash, care s-a apropiat şi a îngenuncheat lângă el. 

— Am evacuat până şi pisicile şi câinii vagabonzi, a spus Nash, 
cu un zâmbet de satisfacţie. Am terminat operaţiunea mai 
devreme decât planificasem, iar după aceea am pornit după voi. 
Când n-ai apărut împreună cu ceilalţi, am crezut cu toţii că ai 
murit, mai puţin prietenul tău Al. Până să-l împiedic, a coborât cu 
cablul spre puntea feribotului. Abia după aceea te-am văzut 
apărând prin gura tambuchiului. 

— Am avut noroc că aţi sosit la momentul potrivit. 

— Cât mai e până la lovitura de final? a întrebat Giordino. 

— Imediat ce i-am dus pe mal, toţi cei din Ometepe au fost 
transportaţi cu autobuze şi camioane spre zone înalte, împreună 
cu oamenii care locuiau la mai puţin de trei kilometri de malul 
lacului. Şi-a privit ceasul. Cred că peste 20-30 de minute vor 
ajunge în locuri sigure. După ce sunt înștiințat că totul e în 
regulă, transmit semnalul către pilot, ca să lanseze bomba. 

— Echipele voastre de intervenţie s-au confruntat cu o mică 
armată de femei în uniformă care au opus rezistenţă? l-a întrebat 
Pitt. 

Pe faţa lui Nash a apărut o expresie ciudată. 

— Purtând salopete de o culoare caraghioasă? 

— Da, levăânţică sau verde. 

— S-au bătut ca nişte amazoane, i-a răspuns Nash, încă 
nevenindu-i să creadă. Trei dintre oamenii mei au fost răniţi când 

au ezitat să tragă în nişte femei care-i atacau. N-am avut de ales, 
a trebuit să răspundem cu foc. 

Giordino a privit în jos, către clădirea sediului, pe care 
elicopterul tocmai o survolă. Ferestrele erau sparte, iar de la 
etajul zece ieşea fum. 

— Câte aţi doborât? 

— Am numărat cel puţin nouă cadavre, i-a răspuns Nash, 
mirat de curiozitatea lui Pitt. Majoritatea erau frumoase, uluitor 
de frumoase, oamenii mei au suferit un şoc. Sunt convins că unii 
vor avea probleme de adaptare când se vor întoarce acasă. N-au 
fost antrenati să ucidă femei în civil. 

— Nu cumva una dintre ele purta o salopetă aurie? l-a 
întrebat, iar Nash a rămas puţin pe gânduri, apoi a clătinat din 
cap. 

— Nu, n-am văzut nici una îmbrăcată astfel. Apoi, după o 
pauză, a întrebat: avea părul roşcat? 

— Da, roşcat. 

— Toate, vopsit în aceeaşi nuanţă. Au tras cu un fanatism 
dement, a fost incredibil. 


Elicopterul a rămas în aer deasupra insulei. Nash a fost apoi 
informat că operaţiunile de evacuare se încheiasem aproape 
conform orarului. Fără să mai aştepte nici o clipă, a confirmat 
pilotului bombardierului B-52 că poate lansa bomba. 

Avionul era atât de sus pe cer, încât nu au reuşit să-l vadă şi 
nici să zărească bomba care a fost lansată de la aproape 20 000 
de metri şi a căzut pe versantul vulcanului, în apropiere de 
complexul Odyssey, pătrunzând foarte adânc. După câteva 
secunde, dinspre muntele Concepcion s-a auzit un uruit 
înspăimântător. Detonarea a sunat mal curând ca un bufnet surd 
decât ca o explozie asurzitoare, aşa cum se întâmplă când 
bombele lovesc solul. Acest zgomot a fost urmat de un altul, 
amintind de un tunet prelung, iar versantul vulcanului s-a 
desprins de con şi a început să se năruie, căpătând viteză şi 
luând-o curând în jos cu o viteză de 130 km/h. 

Din aer, părea că întregul complex de cercetare şi dezvoltare, 
cu toate clădirile lui, cu docurile şi terminalul de pe aerodrom, 
aluneca sub suprafaţa lacului, ca o monedă monstruoasă 
azvârlită de o mână gigantică. Nori de praf amestecat cu resturi 
au izbucnit spre cer, iar valul enorm de apă s-a umflat, ridicându- 
se la peste şaizeci de metri înălţime. Apoi creasta lui s-a aplecat 

în faţă şi a măturat lacul cu o viteză uimitoare, prăbuşindu-se în 
cele din urmă pe mal şi acoperind tot ce îi stătea în cale, după 
care s-a liniştit şi s-a retras aproape fără să vrea înapoi în matcă 
lacului. 

Curentul sud-ecuatorial nu mai avea să fie dirijat spre oceanul 
Pacific. Golfstromul urma să curgă la fel cum o făcuse milioane 
de ani, iar îngheţul avea să ocolească Europa şi America de nord 
până la următoarea epocă glaciară. 

Capitolul 45 


Vălul de ceaţă întunecată a început să se îmbine cu o licărire 
albă, strălucitoare. Stelele care se învălmăşiseră în mintea lui 
Dirk au dispărut rând pe rând, făcându-l să-şi recapete 
cunoştinţa. Din cauza umezelii se simţea înfrigurat. Ameţit de 
durerea tumultoasă, s-a ridicat greoi pe coate şi a privit în jur. 

A constatat că se afla într-o încăpere mică, rectangulară, de 
cel mult un metru şi jumătate pe un metru. Tavanul, podeaua şi 
pereţii erau din beton. Cel de-al patrulea era ocupat de o uşă 
metalică ruginită, care nu avea clanţă pe dinăuntru. O fereastră 
cât o palmă era încastrată în tavanul celulei. Prin ea se strecura 
o lumină tulbure care făcea cât de cât vizibilă lumea cenuşie de 
dedesubt. Nu exista nici pat, nici vreo pătură, ci doar o gaură în 
podea pentru nevoii fiziologice. 

Nu suferise niciodată de o mahmureală însoţită de dureri de 
cap atât de chinuitoare. Deasupra urechii stângi avea o 
umflătură care părea mare cât un ou. Până şi ridicarea în 
picioare i-a cerut un efori deosebit. Fie şi numai pentru a-şi 
satisface curiozitatea, a împins în uşă. Mai curând ar fi reuşit să 
doboare un stejar. Când se culcase, avusese pe el doar un şort şi 
un tricou. Când a coborât privirea, a văzul ca era îmbrăcat cu un 
halat alb din mătase. | s-a părut atât de absurda situaţia aceea, 
încât nu-şi putea explica nicicum semnificaţia lui. 

Apoi s-a gândit la Summer. Ea ce păţise? Unde era? Nu-şi 
amintea nimic, decât că admirase luna strălucind deasupra mării 
înainte de a adormi. Durerea de cap a început să se risipească. 
Şi-a dat seama că îl lovise cineva în cap, îl dusese pe țărm şi-l 
aruncase în celula aceea. Dar ce se întâmplase cu Summer? A 
început să fie cuprins de disperare. Situaţia părea fără ieşire. 
Închis în cutia aceea din beton, nu putea face nimic. Evadarea 
părea imposibilă. 

Abia târziu, spre seară, a auzit un zgomot dincolo de uşa 
celulei. A urmat sunetul metalic al unei chei răsucindu-se în 
broască, apoi uşa s-a deschis spre exterior. O femeie blondă, cu 
ochi albaştri şi purtând o salopetă verde, stătea în cadrul uşii cu 
un pistol în mână, aţintit spre pieptul lui. 

— Vii cu mine, i-a spus ea încet, fără ca în glas să-i transpară 
vreun semn de asprime. 

În alte condiţii, Dirk ar fi considerat-o atrăgătoare, însă acolo 
părea amenințătoare ca o vrăjitoare rea. 

— Incotro? a întrebat el. 

In loc de răspuns, ea l-a îmboldit cu ţeava pistolului în spate. A 
mers pe un coridor lung, prin dreptul câtorva uşi metalice. S-a 
întrebat dacă Summer era prizonieră în spatele uneia dintre ele. 
Au ajuns apoi la o scară şi a urcat fără ca măcar să i se ceară. 
Ajunşi în capul scărilor, au trecut de o uşă şi au intrat într-o 
încăpere cu pereţii încrustaţi cu milioane de bucăţi de gresie 
aurie. Scaunele erau tapiţate cu piele de culoarea levănţicii, iar 
mesele aveau intarsii din lemn vopsit în acelaşi culoare violacee. 
Totul i s-a părut de un prost gust ţipător. 

Femeia l-a escortat până la o uşă dublă poleită cu aur, a bătut, 
apoi, când cele două canaturi s-au deschis, s-a dat la o parte şi i- 
a făcut semn lui Dirk să intre. 

Dirk a rămas mut văzând patru femei frumoase cu păr lung şi 
roşu, în rochii de culoarea levănţicii, stând la o masă mare de 
conferinţe, sculptată dintr-un bloc solid de coral. Şi Summer era 
la masă, purtând o rochie albă. Dirk s-a repezit la ea şi a cuprins- 
o de umeri. 

— Ai păţit ceva? 

Ea s-a întors încet şi a ridicat privirea spre el de parcă ar fi fost 
hipnotizată. 

— Poftim? Nu, n-am nimic. 

Dirk şi-a dat seama că era sub influenţa unui drog puternic. 

— Ce ţi-au făcut? 

— Domnule Pitt, te rog să iei loc, i-a poruncit femeia în rochie 
aurie, care era aşezată la capătul mesei. 

| se adresase cu glas calm şi muzical, trădând însă o doză de 
aroganță. Dirk a perceput mişcare în spatele lui. Femeia care îl 
escortase se retrăsese din cameră şi închisese uşa. Vreme de o 
clipă, s-a gândit că, deşi femeile îl depăşeau numeric, ar fi reuşit 
să le atace, scoţându-le din luptă, iar apoi să încerce o evadare 
împreună cu Summer, dar şi-a dat rapid seama că ea era prea 
sedată şi nu ar fi reuşit să ţină pasul cu el. De aceea şi-a tras un 
scaun de la capătul opus la mesei şi s-a aşezat. 

— AŞ putea să ştiu ce intenţii aveţi în privinţa mea şi a surorii 
mele? 

— Ai tot dreptul, i-a răspuns femeia care părea să deţină 
comanda. Apoi l-a ignorat şi s-a întors către femeia din dreapta 
ei: Le-ai percheziţionat barca? 

— Da, Epona. Am găsit echipament de scufundător şi 
dispozitive de detecție submarină. 

— Cer scuze dacă v-am încălcat proprietatea, a spus Dirk, dar 
noi am crezut că insulă e părăsită. 

Epona l-a fixat cu ochi impenetrabili şi reci. 

— Noi ştim cum să-i tratăm pe intruşi. 

— Ne aflăm într-o expediţie arheologică pentru a descoperi 
epave antice. Nimic altceva. 

Femeia a aruncat o privire spre Summer, apoi a revenit la 
Dirk. 

— Ştim ce căutaţi. Sora ta a avut amabilitatea să ne 
povestească tot. 

— După ce aţi drogat-o, a spus Dirk, atât de furios încât era 
cât pe ce să se repeadă la femeie. 

Ea a reacţionat ca şi cum i-ar fi citit gândurile. 

— Renunţă la orice idee de a ne ataca, domnule Pitt. N-ai nici 
o şansă în faţa gărzilor mele. 

Dirk s-a silit să se calmeze şi să pară nepăsător. 

— Aşadar, ce v-a spus Summer? 

— Că lucraţi pentru agenţia naţională pentru studii 
subacvatice şi marine şi că vreţi să descoperiţi flota pierdută a 
lui Ulise, despre care Homer spune că a fost scufundată de 
lestrigoni. 

— L-ai citit pe Homer. 

— Face parte din viaţa mea, dar Homer celtul, nu cel grec. 

— Inseamnă că ştii adevărata poveste a Troiei şi a călătoriei 
lui Ulise peste ocean. 

— Acesta e şi motivul pentru care eu şi surorile mele ne aflăm 
aici. In urmă cu zece ani, după îndelungi cercetări, am tras 
concluzia că celții, nu grecii, au luptat cu troienii şi nu de dragul 
Elenei, ci pentru zăcămintele din Cornwall, care le-ar fi slujit la 
producerea bronzului. Poate vrei să ştii că flota lui nu a fost 
distrusă de stâncile aruncate de lestrigoni, ci de un uragan. 

— Şi ce s-a întâmplat cu comorile care se găseau pe corăbii? 

— Le-am recuperat acum opt ani şi le-am folosit ca să 
construim imperiul financiar Odyssey. 

Dirk a rămas neclintit, dar mâinile pe care le ţinea sub masă 
au început să-i tremure. A simţit în aer primejdia. Chiar dacă se 
putea întâmpla ca femeile acelea să o cruţe pe Summer, el nu 
avea să mai vadă răsăritul soarelui. 

— AŞ putea să ştiu în ce constau acele comori? 

Epona a făcut un gest din umeri. 

— Nu văd de ce ţi-aş ascunde adevărul. Chiar ne mândrim cu 
realizările noastre. Echipele de scufundători au recuperat peste 
două tone de obiecte, farfurii, sculpturi şi alte lucruri de origine 
celtă, toate din aur. Doar erau maeştri în prelucrarea metalelor. 
Acestea, împreună cu mii de alte artefacte antice, au fost 
vândute pe pieţele libere din întreaga lume, aducându-ne şapte 
sute de milioane de dolari. 

— N-aţi riscat prea mult? a întrebat Dirk. Francezii, sub 
jurisdicţia cărora se află Guadelupa, grecii şi naţiunile europene 
peste care celții au domnit cândva n-au intervenit pentru a-şi 
cere drepturile asupra comorilor? 

— Am păstrat foarte bine secretul. Toţi cumpărătorii au ţinut 
să rămână anonimi, toate tranzacţiile au fost încheiate cu 
discreţie, iar aurul a fost depus spre păstrare în China. 

— Te referi la Republica Populară Chineză, nu? 

— Desigur. 

— Dar cum v-aţi asigurat că firmele de recuperări marine şi 
scufundătorii au păstrat discreţia? Trebuie să fi vrut şi ei o parte 
din pradă şi nu cred că a fost uşor să-i faceţi să-şi ţină gura. 

— Nu au primit nimic, a spus Epona, cu o inflexiune cinică în 
voce, iar secretul a murit odată cu ei. 

Dirk a înţeles imediat aluzia. 

— l-aţi ucis? a făcut el, rostind propoziţia mai mult ca pe o 
afirmaţie decât ca pe o presupunere. 

— Să spunem, pur şi simplu, că s-au alăturat marinarilor lui 
Ulise, a zis ea şi a zâmbit enigmatic. Cei care au călcat pe insula 
asta n-au mai apucat să vorbească despre cele văzute. Nici 
măcar turiştii care au aruncat ancora în port sau pescarii amărâţi 
care s-au arătat prea curioşi. N-au mai putut spune nimănui. 

— Deocamdată n-am văzut nimic pentru care să merite să 
mori. 

— Şi nici nu vei vedea. 

Dirk a început să devină neliniştit. 

— De ce atâta răutate? De ce aţi ucis oameni nevinovaţi? 
Fiinţe sociopate ce sunteţi, de unde aţi apărut şi ce speraţi să 
realizaţi? 

In glasul Eponei s-a strecurat o undă de furie. 

— Ai dreptate, domnule Pitt. Eu şi surorile mele suntem 
sociopate. Ne ducem viaţa şi ne administrăm averile fără nici o 
trăire interioară. De aceea am ajuns atât de departe şi am 

obţinut atât de multe în doar câţiva ani. Dacă ar fi lăsaţi în pace, 
sociopaţii ar ajunge să conducă lumea. Ei nu sunt mânaţi de 
principii morale, iar etica nu-i atinge şi nici nu-i împiedică să 
acţioneze. Absența completă a sentimentelor îi ajută să-şi atingă 
scopurile. Sociopaţii sunt genii şi restul nu contează. Da, 
domnule Pitt, sunt nebună şi tot astfel sunt toate zeițele care 
alcătuiesc confreria. 

— Confreria zeiţelor, a repetat Dirk rar, apăsând fiecare 
cuvânt. Deci v-aţi declarat zeițe... Nu vă ajunge să rămâneţi 
muritoare de rând. 

— Marii conducători din trecut au fost toţi nebuni şi câţiva au 
ajuns aproape să conducă lumea. 

— Hitler, Stalin, Attila şi Napoleon. Spitalele psihiatrice gem de 
pacienţi care suferă de grandomanie. 

— Ei au dat greş pentru că şi-au supraapreciat puterea. Noi nu 
vom face aceeaşi greşeală. 

Dirk a privit la femeile frumoase aşezate în jurul mesei. Nu i-a 
scăpat faptul că şi Summer avea aceeaşi nuanţă de păr ca ele. 

— Chiar dacă aveţi părul vopsit la fel, nu puteţi fi toate surori. 

— Nu, în realitate nu există relaţii de rudenie între noi. 

— Când vorbeşti despre „noi”, la cine te referi? 

— La femeile din fraternitatea noastră. Noi, domnule Pitt, 
reprezentăm religia druidă. Urmăm învăţăturile de mult uitate 
ale druizilor celți, care s-au transmis totuşi de-a lungul secolelor. 

— Vechii druizi au fost mai mult un mit decât realitate. 

Epona a strâmbat din buze, semn că se înfuriase. 

— Există de cinci mii de ani. 

— Astea-s doar vorbe, din care s-au născut legendele. Nu 
există dovezi ale religiei şi ale ritualurilor druide decât cu un 
veac înainte de Hristos. 

— Nu există dovezi scrise, dar cunoştinţele şi sferele lor de 
influenţă s-au transmis prin viu grai, de-a lungul a sute de 
generaţii. Druizii îşi au originea în vechile triburi antice. Apăreau 
noaptea, în fumul focurilor de tabără, le ofereau oamenilor visuri 
de fericire care să-i ajute să supravieţuiască trudei zilnice. 
Singuri şi-au conceput misticismul, filosofia şi percepţia asupra 
lumii. Au avut darul de a crea o religie care a inspirat şi a 
iluminat lumea celtică. Slujeau drept magicieni, clarvăzători, 
mistici, sfătuitori şi, poate ce era mai important, au devenit 
învăţători care au stârnit şi în alţii dorinţa de cunoaştere. Lor li se 
datorează răspândirea unei inteligenţe superioare în întreaga 

lume occidentală. Ca să devină druizi, bărbaţii şi femeile învățau 
vreme de douăzeci de ani, până ajungeau nişte enciclopedii 
ambulante. Diogene spunea că druizii erau cei mai înţelepţi 
filosofi ai lumii. Mulţi druizi au fost femei, care au devenit zeițe şi 
au fost venerate de cultura celtică. 

Dirk a ridicat din umeri. 

— Druidismul a fost o iluzie demnă de milă. Să nu uităm răul 
pe care l-a adus cu el. Pe vremea aceea druizii sacrificau oameni, 
nu acum. Voi ucideţi şi vă purtaţi ca şi cum oamenii pe care îi 
omorâţi nici n-ar fi existat vreodată. Druidismul a murit cu secole 
în urmă - voi nu vreţi să acceptaţi asta. 

— Ca majoritatea bărbaţilor, ai paie în cap în loc de creier. 
Druidismul, deşi e un concept vechi de cinci mii de ani, a rămas 
la fel de important şi azi. Cum de nu înţelegi, domnule Pitt, că 
trăim o nouă eră? Druidismul a renăscut pretutindeni, tocmai 
pentru că reprezintă înţelepciunea eternă şi este spiritual şi 
charismatic. 

— Şi asta presupune încă sacrificii umane? 

— Dacă ritualul o impune, da. 

Pe Dirk l-a îngreţoşat gândul că acele femei chiar credeau şi 
participau la sacrificii religioase care erau în realitate crime. A 
înţeles treptat că, dacă nu reuşea să o smulgă pe Summer de 
acolo pentru a fugi de pe insulă, aceeaşi soartă îi aştepta şi pe ei. 
A rămas cu privirea asupra tăbliei lustruite a mesei, încercând să 
se concentreze şi a observat o vergea metalică de la o draperie, 
care putea fi folosită drept armă. 

Epona a continuat: 

— Alegând principiile druidismului, eu şi surorile mele am 
reuşit să facem afaceri extraordinare în întreaga lume, în 
domeniul proprietăţilor imobiliare, al construcţiilor, domenii care, 
prin tradiţie, sunt dominate de bărbaţi. Insă noi am descoperit 
că, împreună, îi putem înşela de fiecare dată. Da, am întemeiat 
un imperiu, care e atât de puternic încât curând vom controla 
economia majorității țărilor occidentale prin elaborarea 
tehnologiei pentru producerea pilelor de combustie. 

— Cu timpul, orice tehnologie poate fi reprodusă. Nimeni, nici 
măcar imperiul vostru, nu ar putea păstra monopolul la nesfârşit. 
Există mult prea mulţi oameni de ştiinţă şi bani care pot sprijini 
studii pentru îmbunătăţirea tehnologiilor voastre. 

Netulburată, Epona i-a spus: 

— Toate cercetările de până acum au rămas în fază de proiect. 

După ce planurile noastre vor fi puse în aplicare, va fi prea târziu. 

— Îmi pare rău, dar nu ştiu la ce te referi. Ce planuri? 

— Amicii tăi de la NUMA ştiu. 

Dirk asculta, dar gândurile îi erau în altă parte. Rămăsese 
intrigat de faptul că nici una dintre femeile din jurul mesei nu 
scosese o vorbă. Stăteau ca nişte manechine de ceară. Le-a 
privit mai atent, încercând să descopere dacă erau drogate, dar 
nu a descoperit semne elocvente. A început să-şi dea seama că 
erau fascinate de personalitatea Eponei. Arătau de parcă li s-ar fi 
spălat creierele. 

— Nu s-au deranjat să mă informeze. Nu am cunoştinţă de 
planurile despre care vorbeşti. 

— La ordinul meu, domnul Specter... Epona a făcut o pauză. 
De el ai auzit? 

— Doar ce-am citit în ziare, a minţit Dirk. E un bogătaş 
excentric, cam ca Howard Hughes. 

— Şi geniul domnului Specter a contribuit la progresul 
companiei Odyssey. Am realizat totul şi datorită inteligenţei lui. 

— Parcă înţelesesem că voi aţi fost creierul întregii afaceri. 

— Eu şi surorile mele urmăm directivele trasate de domnul 
Specter. 

In aceeaşi clipă s-a auzit un ciocănit în uşă şi o femeie 
îmbrăcată într-o salopetă verde a intrat, a ocolit masa şi i-a 
predat Eponei o foaie de hârtie, după care a părăsit încăperea. 
Epona a citit mesajul şi expresia de aroganță de pe faţa ei a 
dispărut, fiind înlocuită de groază. Părea să fi primit o lovitură şi 
şi-a dus brusc mâna la gură. In cele din urmă, ca în transă, a 
spus cu glas gâtuit de emoție: 

— De la biroul nostru din Managua. Centrul nostru de cercetări 
şi tunelurile au fost distruse de prăbuşirea vulcanului 
Concepcion. 

Vestea a fost primită de celelalte femei cu furie şi cu uimire. 

— A dispărut totul, s-a pierdut? a întrebat una dintre ele, 
incapabilă să creadă. 

Epona a dat afirmativ din cap. 

— Da. Centrul nostru zace acum pe fundul lacului Nicaragua. 

— Toată lumea de acolo a murit? a întrebat alta. Nu există 
supraviețuitori? 

— Toţi lucrătorii au fost salvaţi de o flotă şi de elicoptere ale 
forţelor speciale americane, care ne-au atacat sediul. Surorile 
noastre care au apărat cu eroism clădirea, au fost ucise. 

Epona s-a ridicat şi s-a îndepărtat de scaun. A luat-o pe 
Summer de un braţ şi a făcut-o să se ridice în picioare. Apoi au 
pornit amândouă spre uşă, una, ca şi cum ar fi visat, cealaltă, ca 
şi cum ar fi trăit un coşmar. Epona s-a întors, iar pe buze i-a 
apărut un rânjet dispreţuitor. Şi-a înclinat capul spre Dirk şi a 
spus: 

— Bucură-te de ultimele ore pe care le mai petreci pe pământ, 
domnule Dirk. 

Apoi uşa s-a deschis, femeia-paznic a păşit înăuntru şi a 
apăsat ţeava unui pistol de tâmpla lui Dirk chiar în clipa în care el 
se ridicase, răsturnând scaunul şi o fulgerase cu o privire 
furioasă pa Epona. Dirk a încremenit, simțind că explodează de 
frustrare. 

— Şi ia-ţi adio de la sora ta. Nu o vei mai vedea. 

Apoi şi-a petrecut braţul pe după umărul lui Summer şi au ieşit 
împreună din încăpere. 

Capitolul 46 


Aflaţi sub copertina unui terminal privat al aeroportului 
internaţional din Managua ca să se ferească de soarele care 
pârjolea asfaltul, Pitt şi Giordino urmăreau operaţiunile de 
aterizare ale avionului cu reacţie Citation, aparţinând NUMA. 
Pilotul a coborât aparatul până la ultima linie de garare şi a rulat 
înapoi până la terminal. Imediat ce s-a oprit, uşa s-a deschis şi 
Rudi Gunn a sărit pe pistă. 

— A, nu se poate, a gemut Giordino. Miroase de la o poştă. lar 
nu mergem acasă. 

Gunn nici nu a pornit spre ei, ci le-a făcut semn să se apropie. 
Când au ajuns suficient de aproape, le-a spus: 

— Urcaţi, n-avem timp de pierdut. 

Fără să mai comenteze, Pitt şi Giordino şi-au azvârlit genţile în 
compartimentul pentru bagaje. Nici nu s-au aşezat bine, că 
avionul a căpătat viteză şi curând s-a ridicat în aer. 

— Să nu-mi spui că o să ne petrecem toată viaţa în Nicaragua, 
a spus amărât Giordino. 

— Dar ce-i cu graba asta? l-a întrebat Pitt pe Gunn. 

— Dirk şi Summer au dispărut, a spus Gunn fără altă 
introducere. 

— Dispărut... a zis Pitt, cu o expresie de îngrijorare care i-a 
apărut im usc în ochi. Unde? 

— Guadelupa. Amiralul i-a trimis în largul unei insule să caute 
corăbiile lui Ulise, despre care se crede că s-au scufundat acolo 
în timpul călătoriei de întoarcere de la Troia. 

— Continuă. 

— Domnul Charles Moreau, care este reprezentantul nostru 
pentru acea zonă a mării Caraibilor, a telefonat seara trecută şi a 
spus că pierdut orice legătură cu fiul şi cu fiica ta. Incercările lui 
de a-i contacta s-au dovedit inutile. 

— Au fost surprinşi de vreo furtună? 

Gunn a negat din cap. 

— Vremea era ideală. Moreau a închiriat un avion şi a survolai 
insula Branwyn, spre care se îndreptaseră Dirk şi Summer. Barca 
lor a dispărut şi nu a observat nici urmă de ei pe insulă sau în 
jurul ei. 

Pitt a simţit că i se pune o greutate pe piept. Nu putea 

concepe că fiul şi fiica sa să fi păţit ceva sau să fi murit. Vreme 
de câteva clipe, i-a fost imposibil să creadă că păţiseră ceva rău. 
Apoi s-a uitat la Giordino, care era de obicei taciturn şi a văzut o 
expresie de îngrijorare pe faţa lui. 

— Acum mergem într-acolo, a zis Pitt, făcând de fapt o 
constatare. 

— O să aterizăm pe aeroportul din Guadelupa, a confirmat 
Gunn Moreau a aranjat ca un elicopter să ne ducă direct spre 
Branwyn. 

— Există bănuieli în legătură cu ce li s-ar fi putut întâmpla? a 
întrebat Giordino. 

— Nu ştim decât ceea ce ne-a spus Moreau. 

— Ce-i cu insula asta? Există locuitori? Vreun sat de pescari? 

Pe chipul lui Gunn a apărut o expresie de seriozitate. 

— Insulă e proprietate privată. 

— A cui? 

— A unei femei, pe nume Epona Eliade. 

In ochii de un verde opalin ai lui Pitt a apărut o expresie de 
uimire. 

— Da, Epona, ea trebuie să fie. 

— Hiram Yaeger a verificat-o la sânge. E în fruntea ierarhiei de 
la Odyssey şi se afirmă că ar fi mâna dreaptă a lui Specter. S-a 
oprii şi l-a privit pe Pitt. O ştii cumva? 

— Am văzut-o câteva clipe când eu şi Al i-am salvat pe soţii 
Lowenhardt şi am răpit-o pe Flidais. Mi-a creat impresia că ocupă 
o funcţie importantă în ierarhia de acolo. inseamnă că nu a fost 
ucisă în schimbul de focuri de la centrul de cercetări Odyssey. 

— Se pare că s-a strecurat din capcană înainte de distrugerea 
centrului. Amiralul Sandecker le-a cerut celor de la CIA să o 
depisteze. Unul dintre agenţii lor a anunţat că avionul ei 
particular a fost detectat din satelit pe un coridor de apropiere 
de aerodromul din insula Branwyn. 

Pitt a făcut un efort să-şi alunge temerile. Apoi, calm şi cu o 
siguranţă de nezdruncinat în glas, a zis: 

— Dacă Epona le face vreun rău lui Summer şi lui Dirk, n-o să 
mai apuce pensia. 


Când avionul NUMA a aterizat în Guadelupa şi a rulat până la 
un hangar particular, înserarea se adâncise. Moreau, aflat alături 
de echipa de la sol, aştepta ca Pitt, Giordino şi Gunn să coboare. 
S-a prezentat, după care i-a însoţit grăbit la un elicopter care se 

găsea la mai puţin de o sută de metri depărtare. 

— Un bătrân Bell Jetranger, a constatat Giordino, admirând 
elicopterul ce suferise renovări. De mult n-am mai văzut un 
asemenea aparat. 

— E folosit pentru plimbări turistice, a explicat Moreau. 
Altceva n-am putut găsi în timp atât de scurt. 

— O să fie foarte bine, a zis Pitt. 

Şi-a aruncat înăuntru geanta din pânză şi s-a urcat, trecând în 
carlingă, unde a schimbat câteva cuvinte cu pilotul, un bărbat 
trecut puţin de şaizeci de ani, care avea mii de ore de zbor pe 
nenumărate tipuri de aparate. După ce soţia lui murise de cancer 
şi el se retrăsese din funcţia de pilot-şef la o mare companie 
aeriană, Gordy Shepard venise în Guadelupa şi lucra cu jumătate 
de normă, plimbând turiştii în jurul insulei. Părul cărunt, încă 
bogat şi pieptănat cu grijă, îi punea în evidenţă ochii negri şi vii. 

— E o manevră pe care n-am mai făcut-o de multă vreme, a 
zis el după ce a ascultat instrucţiunile lui Pitt. Dar cred că o să-mi 
iasă. 

— Dacă nu, a murmurat Pitt cu un surâs şiret, eu şi amicul 
nostru o să ne izbim de apă ca nişte ghiulele. 

Rămas încă pe pistă, Gunn i-a mulţumit lui Moreau, apoi s-a 
urcat şi a închis uşa în clipa în care palele rotorului au început să 
se rotească încet, apoi tot mai repede. Pilotul a ridicat aparatul în 
aer. Le-a trebuit mai puţin de un sfert de oră ca să parcurgă 
distanţa de 43 de kilometri de la aeroport până în apropierea 
insulei. La cererea lui Pitt, imediat ce au ajuns deasupra mării, 
pilotul a zburat fără lumini de poziţie. Zborul de noapte pe 
deasupra mării era sinonim cu a merge pe drum legat la ochi. 
Luând drept reper fasciculul de lumină al farului de pe insulă, 
Shepard a pilotat sigur în linie dreapta spre ţărmul ei sudic. 

Aflaţi în cabina pasagerilor, Pitt şi Giordino şi-au deschis 
gentile şi au îmbrăcat costumele de scufundător şi nici un alt 
echipament, cu excepţia bocancilor grei, cu talpă din cauciuc. Au 
renunţat la aparate de respirat, măşti sau labe şi şi-au fixat doar 
lestul, pentru a compensa flotabilitatea costumelor din neopren. 
Singurul echipament pe care l-a luat Pitt a fost telefonul prin 
satelit, pe care şi l-a pus la brâu, într-o pungă impermeabilă. Apoi 
s-au deplasat spre partea din spate a compartimentului şi au 
deschis trapa pentru bagaje. 

Pitt i-a făcut semn cu capul lui Gunn. 

— Bine, Rudi, te sun în caz că trebuie s-o ştergem repede. 

Gunn a ridicat propriul telefon în sus şi a rânjit. 

— Nu-l las din mână până nu mă anunţi că trebuie să vă 
evacuez pe voi şi pe copii de pe insulă. 

Deşi nu împărtăşea pe deplin optimismul lui Gunn, Pitt l-a 
privii recunoscător pentru acea demonstraţie de încredere. Apoi 
a ridicat un telefon de pe un suport prins pe peretele despărțitor 
şi i s-a adresai pilotului: 

— Suntem gata. 

— Fiţi pregătiţi, a spus Shepard. Cobor deasupra portului 
peste trei minute. Apa e suficient de adâncă pentru scufundare? 

— Pentru săritură, l-a corectat Pitt. Dacă ai programat bine 
coordonatele GPS şi opreşti conform lor, atunci stratul de apă va 
fi suficient ca să nu ne lovim de fund. 

— O să-mi dau toată silinţa, l-a asigurat Shepard. După aceea 
o să lăsăm impresia că ne îndreptăm spre altă insulă din 
apropiere, apoi ne vom întoarce şi vom aştepta telefonul ca să 
venim să vă recuperăm. 

— Intocmai. 

— Vă doresc noroc, a mai spus Shepard şi a întrerupt legătura 
cu compartimentul pasagerilor. Apoi s-a îndreptat de spate şi, cu 
ambele mâini şi picioare pe comenzi, s-a concentrat asupra 
manevrei pe care urma să o efectueze. 

Insula părea cufundată în întuneric, de parcă ar fi fost 
părăsită, singura lumină provenind de la far. Pitt a reuşit să 
distingă conturul vag al clădirilor şi copia după Stonehenge, 
aflată în mijlocul insulei, pe o ridicătură a terenului. Manevra era 
dificilă, dar Shepard arăta calm ca un mafiot venit să asiste într- 
un fotoliu la derbiul Kentucky” şi ştiind că, fără îndoială, cel mai 
rapid cal avea să abandoneze cursa pentru că el îl mituise pe 
jocheu. 

Shepard a adus bătrânul Bell Jetranger dinspre mare drept 
deasupra centrului canalului care pătrundea în port. În partea din 
spate, Pitt şi Giordino au rămas pregătiţi în cadrul uşii deschise. 
La viteza de aproximativ 192 km/h, mâinile şi picioarele lui 
Shepard au dansat pe comenzi, iar elicopterul s-a lăsat pe coadă 
şi s-a oprit brusc, răsucindu-se spre tribord, permițându-le lui Pitt 
şi Giordino să sară nestânjeniţi în întuneric. Imediat după aceea, 
Shepard a redresat aparatul şi a luat din nou viteză, ocolind 
insula şi îndreptându-se spre largul mării. Intreaga manevră 
decursese fără greşeală. Dacă ar fi observat cineva de pe insulă 


25 Una dintre cele mai importante curse de cai din SUA (n.red.). 

elicopterul, cu greu şi-ar fi dat seama că acesta se oprise din 
zbor vreme de câteva clipe. 

Ţinându-şi răsuflarea, Pitt şi lui Giordino au căzut liber zece 
metri, lovind apa. In ciuda încercării lor de a plonja în picioare, 
înclinarea bruscă a elicopterului i-a făcut să se rostogolească prin 
aer, se aceea s-au ghemuit, prinzându-şi genunchii cu palmele, 
pentru a nu ateriza pe burtă pe suprafaţa apei, deoarece 
impactul le-ar fi provocat vătămări grave sau i-ar fi lăsat fără 
suflare, ba chiar i-ar fi putut face să-şi piardă cunoştinţa. 
Costumele de scafandru din neopren au absorbit o bună parte 
din şocul resimţit la atingerea apei, iar ei s-au scufundat aproape 
trei metri până când inerția i-a făcut să se oprească. 

Simţindu-se ca loviți cu latul unor scânduri, au bătut din 
picioare şi au urcat la suprafaţă, chiar în clipa în care s-au aprins 
două reflectoare, care au măturat întâi apa şi apoi şi-au găsit 
ţinta, elicopterul, făcându-l să semene cu un pom de crăciun. 
Însă Shepard era pilot cu experienţă, care luptase şi în Vietnam. 
A anticipat ce se va întâmpla. A coborât elicopterul brusc spre 
mare, aşa că focul de arme automate a spintecat noaptea, 
dispersându-se la vreo treizeci de metri în urma rotorului din 
coadă. Apoi aparatul s-a răsucit şi s-a înălţat foarte repede. Focul 
nu şi-a atins ţinta nici de astă dată. 

Shepard şi-a dat seama că manevrele nu-i vor aduce 
scăparea, mai ales că fasciculele reflectoarelor se ţineau de el ca 
nişte lipitori. Incercând să ghicească intenţiile trăgătorilor de pe 
insulă, a oprit brusc aparatul şi a rămas la punct fix vreme de o 
fracțiune de secundă. Trăgătorii, care se fripseseră deja, au 
deschis focul spre culoarul sugerat de Shepard, numai că acesta 
i-a păcălit din nou. Traiectoria gloanţelor i-a trecut prin aer la 
cincisprezece metri în faţa parbrizului. 

In mod incredibil, Shepard se îndepărtase cu aproape un 
kilometru de trăgători şi tocmai descria un viraj, când ultimele 
gloanţe au străpuns fuzelajul, au trecut prin peretele cabinei şi 
au spart parbrizul. Un glonţ l-a nimerit pe Shepard în braţ şi a 
trecut prin muşchi, fără să-i sfărâme osul. Gunn se azvârlise la 
podea şi un glonţ i-a râs creştetul, însă i-ar fi străpuns capul dacă 
nu s-ar fi aplecat. 

Din apă, Pitt a urmărit cu uşurare crescândă cum elicopterul a 
ieşit din raza de acţiune a trăgătorilor de pe insulă şi a dispărut 
în beznă. Neştiind dacă Gunn sau Shepard fuseseră răniţi, era 
convins că aceştia nu se puteau întoarce atâta vreme cât 

trăgătorii vegheau cerul de deasupra insulei. 

— Nu vor putea reveni decât dacă distrugem reflectoarele, a 
spus Giordino, plutind pe spate cu uşurinţa cu care ar fi stat în 
cada de acasă. 

— Rezolvăm şi problema asta după ce aflăm ce s-a întâmplat 
cu Dirk şi cu Summer a spus Pitt cu încrederea celui care observă 
ceva ce altora le scapă. 

Apoi a privit spre insulă şi a văzut că fasciculele reflectoarelor 
coboară şi încep să măture apa portului. 

S-au scufundat imediat, fără a mai fi nevoie să se avertizeze 
unul pe celălalt, ştiind că instinctele lor funcționau la unison 
după atâţia ani de conlucrare. Ajuns la trei metri adâncime, Pitt 
s-a rostogolit pe spate şi a rămas cu ochii deschişi spre 
suprafaţă, văzând fasciculul orbitor ca soarele. Abia după ce 
lumina s-a îndepărtat au ieşit amândoi la suprafaţă ca să ia o 
gură de aer. Rămăseseră în submersie mai bine de un minut, dar 
nici unul nu simţea că se sufocă, pentru că se obişnuiseră să 
reziste fără aparat de respirat chiar şi în cazul unor scufundări la 
adâncimi mari. 

După ce fasciculele s-au îndepărtat, au ieşit la suprafaţă, au 
respirat adânc şi s-au scufundat din nou. Urmărind cu atenţie şi 
sincronizându-se cu mişcarea reflectoarelor pentru a respira, au 
început să înoate spre malul aflat la ceva mai mult de o sută de 
metri. Într-un târziu, reflectoarele s-au stins şi au putut şi ei să 
înoate la suprafaţă. Zece minute mai târziu au atins fundul 
nisipos cu picioarele. S-au ridicat drepţi şi-au abandonat centurile 
cu lest şi s-au strecurat la adăpostul oferit de un grup de stânci, 
unde s-au odihnit puţin şi au analizat situaţia. 

— Incotro? a întrebat Giordino în şoaptă. 

— Am ieşit la sud de casă şi la vreo două sute de metri est de 
copia după Stonehenge, i-a răspuns Pitt încet. 

— Un adevărat vestigiu, a zis Giordino. 

— Ce anume? 

— Imitaţiile astea de castele şi de construcţii vechi. Ai uitat? 

— Acum n-o să mai uit, a murmurat Pitt. Hai. Să iscodim prin 
jur, iar dacă găsim reflectoarele, să le distrugem. N-am chef să 
ne surprindă ca pe nişte iepuri în mijlocul drumului. 

Au avut nevoie de încă opt minute ca să descopere locul în 
care erau instalate reflectoarele. În bezna aceea, a fost cât pe ce 
să se împiedice de ele. Cel care le manevră nu îi observase 
pentru că erau îmbrăcaţi în costume negre, ceea ce îi făcea 

aproape invizibili. Au perceput conturul unui bărbat care stătea 
tolănit pe spate în nisip, precum şi al celui de-al doilea, care 
cerceta marea cu un binoclu de vedere nocturnă. Cum nu se 
aşteptau să se apropie cineva pe furiş din spatele ridicăturii unde 
erau instalate reflectoarele, stăteau netulburaţi. 

Giordino s-a apropiat din beznă, însă scârţiitul bocancului cu 
talpă din cauciuc l-a dat de gol, iar omul cu binoclul s-a răsucit, 
apucând să vadă doar o umbră apărând brusc lângă el. Şi-a 
înşfăcat puşca automată, ce stătea rezemată de cadrul 
reflectoarelor şi a întors-o cu ţeava spre Giordino. N-a apucat să 
apese pe trăgaci, pentru că Pitt se furişase din partea opusă şi o 
luase cu cinci paşi înaintea prietenului său. A smuls arma din 
mâinile individului şi l-a izbit peste cap cu patul acesteia. Apoi 
Giordino s-a azvârlit asupra celui care se odihnea pe nisip şi, cu 
un pumn puternic în falcă, l-a făcut să-şi piardă cunoştinţa. 

— Nu te simţi mai liniştit când te ştii înarmat? a spus Giordino 
binedispus în timp ce lua armele paznicilor şi-i întindea una lui 
Pitt. 

Pitt nu s-a mai deranjat să-i răspundă, pentru că s-a apucat să 
desfacă lentilele reflectoarelor, le-a deschis şi, uşor, fără zgomot, 
a spart filamentele. 

— Hai să vedem ce-i cu casa. După aceea ne ocupăm de 
vestigiile tale. 

Luna era acoperită de nori, dar nu au vrut să rişte şi, de 
aceea, s-au mişcat încet, cu precauţie, pentru că abia vedeau pe 
unde calcă. Bocancii rezistenți îi apărau de coralii ascuţiţi 
crescuţi între porțiunile de nisip fin şi neted. Au găsit un 
mănunchi de frunze sub un palmier şi l-au târât după ei ca să 
şteargă urmele lăsate de tălpi. Dacă nu puteau scăpa de pe 
insulă înainte de zori, se vedeau obligaţi să-şi găsească o 
ascunzătoare până când Moreau şi Gunn aveau să găsească un 
mod de a-i salva. 

Casa era de tip colonial, cu o verandă mare de jur împrejur. 
Ajutaţi de bocancii cu tălpi de cauciuc, au urcat pe verandă. O 
rază de lumină se strecura printr-o crăpătură a unui oblon din 
lemn, montat pentru a proteja ferestrele de furia furtunilor. Pitt s- 
a târât pe palme şi genunchi până la fereastră şi s-a uitat prin 
crăpătură. Incăperea era nemobilată. Interiorul avea aspectul 
unei case în care nu locuise nimeni de ani de zile. 

Considerând că nu mai era cazul să se ferească, Pitt s-a ridicat 
în picioare şi i-a spus lui Giordino cu glas normal: 

— Locul ăsta e abandonat şi nu de azi, de ieri. 

Expresia de nedumerire de pe faţa lui Giordino nu era vizibilă 
în întuneric. 

— Ceva nu se leagă. Cum adică, proprietarul unei insule 
exotice din Indiile de Vest să nu stea în singura casă existentă? 
Ce rost ar avea să deţii un asemenea loc? 

— Moreau a spus că în anumite perioade ale anului aici sosesc 
mulţi vizitatori cu avioane. Trebuie să aibă un alt loc pentru 
cazarea oaspeţilor. 

— Cred că e subteran, a spus Giordino. Singurele construcţii 
de la suprafaţă sunt casa, imitaţia aia de templu şi hangarul 
pentru întreţinerea avionului. 

— Şi atunci de ce se apără cu arma în mână? s-a mirat Pitt. Ce 
încearcă Epona să ascundă? 

Drept răspuns, au auzit brusc o muzică stranie, urmată de o 
serie de lumini colorate care explodau deasupra şi în jurul 
imitaţiei de Stonehenge. 


Deschisă cu o forţă care a azvârlit-o până la opritor, uşa 
celulei lui Dirk a scos un zăngănit puternic. Arşiţa după-amiezii 
încă nu se domolise, iar spaţiul mic era încins ca un cuptor. 
Femeia-paznic i-a făcut semn cu ţeava puştii să iasă în coridor. 
Dirk a simţit că îngheaţă, ca şi cum ar fi intrat într-un congelator. 
Pe braţe şi pe spate i se făcuse pielea de găină. Şi-a dat seama 
că nu avea nici un rost să îi pună întrebări femeii cu puşca, 
pentru că ea nu putea să-i spună nimic din ce-l interesa. 

Nu au pătruns în încăperea decorată în stil exotic, ci au trecut 
de o uşă şi au mers pe un coridor lung, ce părea să se întindă la 
infinit. Au parcurs, după aprecierea lui Dirk, aproape un 
kilometru şi jumătate, după care au ajuns la o scară circulară, 
care urca patru etaje. In capul scării, un palier ducea printr-o 
arcadă din piatră către un scaun ce aducea a tron, luminat difuz 
în auriu. Două femei cu rochii de culoare albastră au apărut din 
întuneric şi l-au legat cu lanţuri de nişte inele încastrate în scaun. 
Una din ele i-a pus un căluş din mătase neagră în gură. Apoi, cele 
trei femei s-au mistuit în beznă. 

Deodată, a izbucnit un evantai de lumini de culoarea 
levănţicii, care a măturat împrejurimile şi interiorul unui 
amfiteatru din piatră, construit fără bănci pentru public. Apoi, un 
mănuchi de raze laser a ţâşnit spre cerul întunecat, iluminând o 
serie de coloane aşezate la intervale în jurul amfiteatrului 


424 


adâncit, precum şi alţi stâlpi din lava neagră, ce alcătuiau un inel 
exterior. Dirk a văzut abia în acea clipă un bloc uriaş din piatră 
neagră, modelat ca un sarcofag. Dându-şi seama că acela era un 
fel de altar folosit pentru sacrificii rituale, s-a încordat şi s-a 
azvârlit înainte, însă a fost oprit de lanţurile cu care fusese legat. 
A privit apoi cu groază când a recunoscut-o pe Summer, 
îmbrăcată cu o rochie albă, zăcând pe spate, cu braţele 
desfăcute, pe lespedea din piatră neagră, semn că fusese legată 
de suprafaţa aceea. S-a simţit cuprins de o spaimă rece şi s-a 
zbătut ca un turbat, încercând inutil să rupă lanţurile sau să le 
smulgă din inele. In ciuda forţei pe care i-o dădeau furia şi 
spaimă, eforturile i-au fost zadarnice. Nimeni, nici măcar patru 
bărbaţi ca Arnold Schwarzenegger, nu ar li reuşit să rupă zalele 
sau să le scoată din scaunul de piatră. Cu toate acestea, Dirk s-a 
zbătut până a simţit că rămâne fără puteri. 

La fel de brusc, luminile s-au stins, iar sunetele ciudate ale 
muzicii celte au răsunat printre stâlpii din piatră. Zece minute 
mai târziu, ele s-au aprins din nou, dând la iveală treizeci de 
femei îmbrăcate în rochii largi de toate culorile. Părul roşcat le 
strălucea în lumină, iar paietele argintii lipite de pielea lor 
sclipeau ca stelele. Apoi fasciculele de lumină au descris spirale, 
aşa cum se întâmplase de multe alte ori, iar Epona a apărut 
purtând un peplum auriu. A urcat spre altarul de sacrificiu, a 
ridicat o mână şi a început să scandeze: 

— O, fiice ale lui Odiseu şi Circe, fie ca viaţa să le fie răpită 
celor ce nu sunt demni de ea. 

Epona a continuat să cânte, oprindu-se doar când celelalte 
femei au ridicat braţele în aer şi au intonat la unison. Ca şi în alte 
ocazii, incantaţia a fost repetată, tot mai tare, după care a scăzut 
ca intensitate, pe măsură ce femeile coborau braţele, ajungând o 
simplă şoaptă. 

Dirk a observat că Summer părea să nu ştie unde se afla. 
Privea spre Epona şi spre coloanele înălțate în jurul altarului fără 
să vadă nimic. În ochi nu i se citea spaima. Era atât de drogată, 
încât nu-şi închipui că viaţa îi era în primejdie. 

Epona a băgat mâna printre pliurile rochiei şi a scos pumnalul 
de ceremonie pe care l-a ridicat deasupra capului. Celelalte 
femei au urcat treptele şi şi-au înconjurat zeiţa, scoțând şi ele 
pumnale pe care le-au înălţat în aer. 

In ochii lui Dirk s-a întipărit groaza celui care ştia că lumea lui 
va fi curând înveşmântată în straiul negru al morţii. Disperat, a 

urlat, dar sunetul vocii lui a rămas mut pentru că avea căluş în 
gură. 

Apoi Epona a intonat cântecul morţii: 

— Aici zace cineva care nu trebuia să se fi născut. 

Pumnalul ei şi pumnalele celorlalte femei au sclipit 
ameninţător în luminile care se roteau. 

În fracțiunea de secundă în care Epona şi celelalte femei se 
pregăteau să înfigă pumnalele în trupul neajutorat al lui Summer, 
două fantome îmbrăcate în negru din cap până în picioare au 
apărui ca prin farmec în faţa altarului. Siluetă mai înaltă a prins 
încheietura mâinii pe care Epona o ridicase, a răsucit-o şi, spre 
consternarea femeilor care o înconjurau pe Summer, a silit-o să 
îngenuncheze. 

— In seara asta, nu, a spus Pitt. Spectacolul s-a terminat. 

Cu mişcări de felină, Giordino a dat roată altarului, îndreptând 
ţeava puştii către femei, ca să le împiedice să intervină. 

— Inapoi! le-a poruncit cu glas autoritar. Aruncaţi pumnalele şi 
îndepărtaţi-vă până la marginea scărilor. 

Ţinând cu o mână ţeava puștii lipită de pieptul Eponei, Pitt s-a 
folosit de cealaltă mână ca să o elibereze pe Summer, care era 
legată de altar cu o curea petrecută peste stomac. 

Derutate şi temătoare, femeile s-au tras încet de lângă altar şi 
s-au grupat, de parcă instinctul le-ar fi dictat să caute apărare. 
Giordino nu s-a lăsat păcălit de aparenţe. Pe Ometepe, surorile 
acelor femei luptaseră ca nişte tigroaice împotriva forţelor 
speciale. Şi-a încordat atenţia când a văzut că nu aveau intenţia 
de a azvârli pumnalele, ba chiar începuseră să se mişte, formând 
un cerc în jurul lui. Giordino a înţeles că trebuia să renunţe la 
menajamente, pentru că era inutil să le ceară din nou să-şi 
arunce pumnalele. A ochit cu atenţie, a apăsat pe trăgaci şi a 
retezat cu un glonţ lobul urechii unei femei care părea să deţină 
o funcţie de comandă în cadrul grupului. 

Imediat după aceea, Giordino a încremenit văzând că femeia 
lăsa impresia că este incapabilă de durere sau de emoție. N-a 
ridicat mâna spre ureche, să-şi pipăie firicelul de sânge care se 
scurgea din ea. A rămas ca de piatră, fixându-l pe Giordino cu 
ură. 

De aceea, fără să se întoarcă spre Pitt, care se chinuia să 
desprindă catarama curelei ce o ţintuia pe Summer de lespede, a 
strigat: 

— Am nevoie de ajutor. Femeile astea demente vor să mă 
atace. 

— Şi asta nu e totul. Când îşi vor da seama că e ceva în 

neregulă, toţi paznicii de pe insulă vor da buzna încoace. 

Pitt a ridicat privirea şi le-a văzut pe cele treizeci de femei 
începând să se apropie de altar. Era contrar tuturor ideilor 
învăţate de mic să ucidă fără remuşcări o femeie, însă, în acea 
situaţie, în cumpănă nu era doar viaţa lor. Şi copiii lui aveau să 
moară dacă nu le împiedica pe acele membre înrăite ale 
confreriei să se năpustească asupra lor cu pumnalele. Era ca şi 
cum o haită de hiene ar fi atacat o pereche de lei. Chiar dacă 
aveau puşti şi asta le crea un avantaj, un atac în masă al 
femeilor ar fi schimbat cu totul echilibrul. j 

Pitt a abandonat încercarea de a o elibera pe Summer. In 
aceeaşi clipă, Epona şi-a smuls brusc mâna din strânsoarea lui, 
tăindu-l în palmă cu un inel a cărui piatră era ascuţită ca briciul. 
El i-a prins din nou mâna şi a aruncat o privire la inelul care îi 
provocase rana. Avea o piatră de tanzanit?®, tăiată sub forma 
calului din Uffington. A ignorat durerea chinuitoare şi a îmbrâncit- 
o. Apoi a ridicat puşca. 

Incapabil să ucidă, putând doar să mutileze şi dorind să-şi 
apere cel mai apropiat prieten şi copiii de o moarte cumplită, a 
tras patru focuri, lovind patru femei în picioare. Acestea s-au 
prăbuşit la pământ urlând de durere, dar şi din cauza şocului. 
Celelalte au şovăit, însă, stârnite de furie şi de fanatism, au 
început să înainteze, făcând mişcări amenințătoare cu 
pumnalele. 

La fel de nepregătit psihologic să ucidă o femeie, încet şi 
metodic, Giordino a urmat exemplul lui Pitt şi a început să tragă 
în picioarele femeilor, doborând cinci dintre ele. 

— Incetează! i-a strigat Pitt. Altfel le vom ucide. 

Femeile rămase tefere s-au oprit şi au privit către surorile lor 
care se zbăteau pe pământ. Una dintre ele, îmbrăcată cu o 
rochie argintie, a ridicat pumnalul deasupra capului şi l-a lăsat să 
cadă cu un zăngănii pe pardoseala din piatră. Incet, una după 
alta, celelalte au procedat la fel, după care au întins braţele în 
faţă ca să arate că sunt neînarmate. 

— Ingrijiţi-vă răniții! 

Cu rapiditate, Pitt a eliberat-o pe Summer, timp în care 
Giordino a continuat să le amenințe cu puşca pe femei, fiind 
atent că nu cumva paznicii, alertaţi de împuşcături, să apară pe 
nepregătite. S-a blestemat descoperind că Epona profitase de 

5 Piatră prețioasă translucidă de culoare albastru-intens, 
descoperită în 1966 doar în Tanzania (n. tr.). 

situaţia de derută de mai devreme şi reuşise să fugă. Văzând că 
Summer nu putea merge singură, Pitt a luat-o în spate şi s-a 
îndreptat spre tron, unde, slujindu-se de patul armei, a desfăcut 
inelele care ţineau lanţurile lui Dirk. 

După ce a scăpat de căluş, Dirk a întrebat dintr-o suflare: 

— Tată, de unde Dumnezeu aţi apărut tu şi Al? 

— Să zicem că am picat din cer, a spus Pitt şi, fericit şi-a 
îmbrăţişat fiul. 

— Aţi venit la ţanc. Dacă mai întârziaţi câteva clipe... a zis el 
şi, imaginându-şi oribila scenă, glasul i s-a stins. 

— Acum trebuie să vedem cum plecăm de aici, a spus Pitt şi a 
privit în ochii sticloşi ai lui Summer. Ce-a păţit? a întrebat el. 

— Vrăjitoarele astea au drogat-o. 

Pitt îşi dorea să n-o fi scăpat din mână pe Epona, care 
dispăruse fără urmă. Işi părăsise surorile şi se topise în bezna din 
spatele pietrelor rituale. A scos telefonul prin satelit din husa de 
la brâu şi a formal un număr. După o aşteptare destul de lungă, a 
auzit glasul lui Gunn: 

— Dirk? 

— Care e situaţia? a întrebat Pitt. Am impresia că aţi fost loviți. 

— Shepard s-a ales cu un glonţ în braţ, dar rana nu e gravă şi 
i-am bandajat cât de bine am putut. 

— Mai poate zbura? 

— E un bătrân încăpățânat. Şi acum e prea furios că să mai 
stea deoparte. 

— Dar tu? 

— Un glonţ mi-a râs creştetul capului, a spus Gunn aproape 
nepăsător, dar cred că el a ieşit în pierdere. 

— Acum zburaţi? 

— Da, la vreo 4-5 kilometri nord de insulă. Apoi, destul de 
temător, a întrebat: Dirk şi Summer? 

— Sunt teferi. 

— Slavă cerului. Venim să vă luăm? 

— Da. 

— Poţi să-mi spui şi mie ce-aţi descoperit? 

— Ai răbdare şi vei afla. 

Pitt a închis telefonul şi a privit spre Summer, care era 
plimbată cu forţa încoace şi încolo de Giordino şi de Dirk pentru 
a-i pune sângele în mişcare. Aşteptând sosirea elicopterului, Pitt 
a dat roată lespezii pentru sacrificii, atent la orice posibilă 
apariţie a paznicilor, însă nu a observat nimic suspect. Apoi, 

luminile din jurul pietrelor s-au stins, total a redevenit întunecat, 
iar liniştea a pus iar stăpânire peste amfiteatrul păgân. 

Până la sosirea lui Gunn şi a lui Shepard, dinspre aerodrom s-a 
auzit vuiet de motoare cu reacţie, după care câteva avioane, 
aproape unul după celălalt, au decolat în grabă. Convins că nu 
mai avea motive să se teamă că din beznă vor apărea gărzi, Pitt 
l-a informat pe Shepard că putea aprinde luminile de aterizare 
când va cobori să îi recupereze. Elicopterul a rămas în aer înainte 
de a se aşeza pe sol şi, în luminile acestuia, Pitt a observat că 
rămăseseră singuri în amfiteatrul străjuit de pietre rituale. Toate 
femeile dispăruseră. A ridicat ochii spre cerul fără nori şi presărat 
cu milioane de stele şi s-a întrebat încotro se îndreptase Epona. 
Ce planuri clocea în acele momente, după ce complexul şi 
tunelurile care ar fi provocat suferinţe incalculabile lumii se aflau 
pe fundul lacului Nicaragua? 

Acum, după ce se ştia că desfăşurase operaţiuni ilegale în 
numele lui Specter, şeful ei, fusese dată în urmărire. Toate 
serviciile de poliţie din lume aveau să o caute pretutindeni, iar 
activităţile companiei Odyssey urmau să fie anchetate în 
amănunt. Procesele aveau sa umple tribunalele din Europa şi din 
America. Nu existau şanse mari ca Odyssey să reziste unei 
anchete de asemenea anvergură. Dar unde era Specter? Ce rol 
jucase în acel plan diabolic? El era omul din vârful piramidei, deci 
trebuia să fie tras la răspundere. Ce forţă guverna relaţiile dintre 
Specter şi Epona? Intrebările veneau una după alta în mintea lui 
Pitt, dar nu le găsea încă răspuns. 

Enigma trebuia rezolvată de alţii, a chibzuit el. Din fericire, 
rolul său şi al lui Giordino se încheiase. Şi-a îndreptat gândurile 
către chestiuni mai pământene, precum viitorul lui. A ridicat 
capul din pământ, pentru că Giordino se apropiase de el. 

— S-ar putea să ţi se pară ciudat că aduc vorba de asta, a zis 
Giordino, de parcă ar fi gândit cu voce tare, dar am meditat mult 
în ultimele zile. Am ajuns la concluzia că sunt prea bătrân ca să 
mă vântur mereu pe ocean, aruncat de Sandecker în fel de fel de 
aventuri. Am obosit să tot duc lupte disperate şi să mă angajez în 
misiuni sau expediţii nebuneşti care au fost mereu cât pe ce să- 
mi încheie minunata viaţă amoroasă. Nu mă mai simt în stare de 
isprăvile de altădată. Mă dor încheieturile, iar rănile sau durerile 
musculare mi se vindecă de două ori mai greu. 

Pitt l-a privi şi a surâs. 

— Şi unde vrei să ajungi cu asta? 

— Amiralul are de ales. Ori mă pensionează, atunci îmi găsesc 
o slujbă comodă la o companie de tehnologie oceanică, ori mă 
pune şef la departamental de echipamente tehnice pentru 
cercetări submarine de la NUMA. Adică un post în care să nu mai 
tragă nimeni în mine sau să mă ologească. 

Pitt s-a răsucit şi a rămas cu ochii la apele negre şi neliniştite 
ale mării. Apoi a privit cum Dirk o ajuta pe Summer să urce în 
elicopter. Ei erau viitorul lui. 

— Ştii ceva? a zis Pitt într-un târziu. Parcă mi-ai citit gândurile. 

Capitolul 48 


11 septembrie 2006 
Washington, D.C. 


Pe la ora nouă dimineaţa, după trei zile de la întoarcerea sa şi 
a copiilor acasă, Pitt şi-a aranjat cravata la „straiele de 
sărbătoare”, cum îşi botezase singurul costum de comandă de 
culoare neagră, la care avea şi vestă. Apoi şi-a încheiat nasturii 
vestei până la ultimul şi şi-a aşezat un ceas vechi din aur într-un 
buzunar, trecând lanţul acestuia printr-o butonieră şi punând 
capătul cu greutate în celălalt buzunar. Nu purta deseori acel 
costum, însă ocazia o impunea. 

Specter fusese reţinut de poliţia federală când pilotul lui 
făcuse greşeala de a ateriza la San Juan, Porto Rico, pentru 
realimentare în cursul zborului spre Montreal. | s-a prezentat 
citaţia care îl chema să depună mărturie în faţa unei comisii 
senatoriale ce anchetă operaţiunile lui miniere pe teritoriul 
Statelor Unite. Poliţiştii l-au arestat şi l-au transportat la 
Washington, astfel că nu a mai putut zbura spre destinaţia 
dorită. Întrucât operaţiunea prin care încercase să aducă 
îngheţul peste America de Nord şi Europa se petrecuse pe un 
teritoriu aflat în afara jurisdicției americane, nu i s-au adus 
acuzaţii în legatară cu aceasta. Şi, în orice caz, comisia era 
legată de mâini şi picioare. Şansele de a obţine o victorie în 
instanţă împotriva lui erau reduse. Cel mai important lucru care 
putea fi realizat era divulgarea manevrelor lui Specter şi 
zădărnicirea pe viitor a oricăror operaţiuni şi aranjamente în 
interiorul Statelor Unite. 

Epona scăpase din năvod şi nu i se descoperise 
ascunzătoarea. Comisia îşi propusese să îl chestioneze pe 
Specter şi în legătură cu acest aspect. 

Pitt s-a mai privit o dată în oglinda foarte veche ce provenea 
dintr-o cabină de clasa întâi a unui vas cu abur. Singura 
disonanţă faţă de modă zilei era cravata alb cu gri din lână fină. 
Işi pieptănase cu grijă părul negru, cârlionţat şi bogat, iar ochii 
lui verzi aveau o strălucire sărbătorească, în ciuda lipsei de somn 
după nopţile petrecute cu Loren. S-a apropiat de birou şi a luat 

pumnalul pe care i-l smulsese Eponei pe insula Branwyn. Mânerul 
era încrustat cu rubine şi smaralde, lama - subţire şi ascuţită pe 
ambele părţi. L-a strecurat în buzunarul interior al hainei. 

A coborât scara circulară din fier forjat până la parter, unde 
erau găzduite maşinile şi avioanele de colecţie. In faţa uşii îl 
aştepta un Ford Navigator aparţinând NUMA. Vehiculul cu 
tracţiune integrală era prea mare pentru străzile aglomerate ale 
capitalei, dar lui i se părea uşor şi plăcut de condus. Numele 
inscripţionat pe portiere şi culoarea înştiinţau pe oricine că 
aparţinea unei instituţii guvernamentale, asigurându-i locuri de 
parcare la care maşinile personale nu aveau acces. 

A traversat podul, ajungând în centrul oraşului şi a tras într-o 
parcare specială, situată la două intersecţii de clădirea 
Capitoliului. După ce a urcat scara largă şi a pătruns sub dom, a 
urmat instrucţiunile primite de la Loren ca să ajungă în sala de 
şedinţe unde se desfăşura audierea. Nedorind să treacă printre 
reporteri şi public, a mers pe câteva coridoare, până a ajuns în 
apropierea unui agent de pază postat în dreptul sălii rezervate 
comisiei camerei reprezentanţilor, consilierilor şi avocaţilor 
acestora. 

Pitt i-a întins agentului o foaie de hârtie, rugându-l să o 
transmită unui congresman, Loren Smith. 

— Nu am voie, a protestat agentul îmbrăcat cu uniformă 
cenuşie. 

— Este extrem de urgent, a spus Pitt cu glas autoritar. Deţin o 
probă de o importanţă esenţială pentru ea şi pentru comisie. 

Pitt şi-a scos legitimaţia de acces la NUMA pentru a-i 
demonstra agentului că nu era un trecător oarecare rătăcit pe 
acolo. Omul a comparat fotografia de pe legitimaţie cu chipul lui, 
a dat din cap, a luat biletul şi a intrat în sala comisiei. 

Zece minute mai târziu, într-o pauză a audierii, Loren a ieşit. 

— Ce înseamnă asta? a întrebat ea, foarte mirată. 

— Trebuie să intru în sală. 

Ea l-a privit nedumerită. 

— Puteai veni pe uşile destinate publicului. 

— Am ceva care va dovedi cine este Specter în realitate. 

— Dă-mi mie dovada şi o voi prezenta personal comisiei. 

El a clătinat din cap. 

— Nu se poate. Trebuie să o fac eu însumi. 

— Nu-ţi pot permite, l-a pus ea la punct. Nu figurezi pe lista 
martorilor. 

— Fă o excepţie, a insistat el. Cere-i asta preşedintelui. 

Ea l-a privit lung şi, deşi îl cunoştea foarte bine, n-a reuşit să-i 
descopere intenţia. 

— Dirk, pur şi simplu nu pot. Trebuie să-mi spui ce vrei să faci. 

Agentul de pază, care stătea în apropiere, le asculta discuţia. 
Uşa, în mod normal închisă, rămăsese întredeschisă. Pitt a luat-o 
pe Loren de umeri, a răsucit-o dintr-o mişcare şi a împins-o uşor 
spre agent. Cei doi n-au reuşit să-l mai împiedice, aşa că Pitt a 
intrat şi a parcurs rapid intervalul dintre scaunele pe care 
stăteau reprezentații şi consilierii lor. Nimeni n-a încercat să 
protesteze sau să-l împiedice să coboare scara către zona 
destinată martorilor şi publicului. S-a oprit în faţa mesei la care 
era aşezat Specter, înconjurat de avocaţi bine plătiţi. 

Congresmanul Christopher Dunn din Montana a bătut cu 
ciocanul în masă şi a strigat: 

— Domnule, întrerupeţi o anchetă foarte importantă. Vă rog să 
părăsiţi imediat sala, în caz contrar voi chema paza să vă 
escorteze afară. 

— Domnule congresman, dacă-mi îngăduiţi, prin mărturia mea 
voi orienta ancheta pe o altă pistă. 

Dunn a făcut semn agentului care îl urmărise pe Pitt până în 
sală. 

— Scoateţi-l pe acest domn de aici! 

Pitt a scos pumnalul din buzunarul interior al hainei şi l-a 
ameninţat pe agent, care s-a oprit ca trăsnit. Incet, acesta a dus 
mâna spre pistol, dar a ezitat când Pitt a apropiat vârful 
pumnalului la câţiva centimetri de pieptul lui. 

— Aveţi puţină răbdare, a repetat Pitt. Domnule congresman, 
credeţi-mă că merită să mă ascultați. 

— Domnule, cine sunteţi? l-a somat Dunn. 

— Mă numesc Dirk Pitt. Sunt fiul senatorului George Pitt. 

Dunn a rămas câteva clipe pe gânduri, apoi a făcut un semn 
către agent. 

— Staţi puţin. Vreau să aud ce are de spus. Apoi i s-a adresat 
lui Pitt: aruncă pumnalul. După aceea îţi voi acorda exact un 
minut ca să dai explicaţii privind prezenţa ta aici. Te invit să fii 
convingător, în caz contrar vei fi arestat. 

— Aţi avea curajul să arestaţi fiul unui respectat senator? a 
întrebat Pitt ironic. 

— E republican, i-a răspuns Gunn cu un rânjet. Eu sunt 
democrat. 

— Mulţumesc. Pitt a aşezat cuțitul încrustat pe masă şi a făcut 
câţiva paşi până a ajuns faţă în faţă cu Specter, care stătea calm, 
îmbrăcat cu costumul lui alb şi cu obişnuita eşarfă peste partea 
de jos a feţei, având ochii ascunşi de ochelarii negri. Domnule 
Specter, vreţi să vă ridicaţi? 

Unul dintre avocaţii lui Specter s-a aplecat spre microfon şi a 
spus: 

— Domnule Dunn, protestez împotriva prezenţei acestui 
domn, care nu are ce căuta în sala de audieri. Potrivit legii, 
domnul Specter nu este obligat să dea curs acestei solicitări. 

— Cum, domnul Specter se teme de ceva? a zis Pitt, pe un ton 
provocator. li este frică? Atât de laş e? 

Pitt a făcut o pauză şi l-a privit sfidător pe Specter. 

Specter a înghiţit momeala. Era prea arogant ca să reziste 
insultei lui Pitt. A pus palma peste mâna avocatului ca să-l 
liniştească şi, încet şi-a ridicat trupul de pe scaun, rămânând în 
picioare, cu faţa în continuare ascunsă, o enigmă pentru toată 
lumea. 

Pitt a zâmbit şi a făcut o uşoară plecăciune, ca şi cum gestul i- 
ar fi provocat satisfacţie. 

Brusc, înainte să-şi dea cineva seama, a luat pumnalul de pe 
masă şi i-a vârât tăişul în stomacul lui Specter, de-a latul, 
spintecându-i costumul cu lama vârâta până la plasele. 

Publicul a explodat într-un vacarm de ţipete şi urlete care au 
făcut sală să vuiască. Agentul de securitate s-a repezit la Pitt, 
care anticipase manevra şi s-a tras deoparte, punându-i însă 
piedică şi făcându-l să cadă cât era de lung la podea. Apoi a 
înfipt pumnalul în tăblia mesei, chiar în faţa lui Specter şi, cu o 
expresie de mulţumire greu de descris, a făcut un pas înapoi. 

Loren, care sărise în picioare, gata să strige către Pitt, a 
amuţit pe neaşteptate. Observase printre primii că Specter nu 
sângera deloc. 

Intestinele lui ar fi trebuit să se reverse pe masă, însă 
costumul rămăsese de un alb imaculat, fără urmă de sânge. 
Curând, cei aproape o sută de oameni din sală, care se ridicaseră 
în picioare de emotie, au început să observe acelaşi lucru. 

Palid la faţă, congresmanul Dunn a rămas cu privirea fixată la 
Specter şi a continuat să bată cu ciocanul în masă ca un apucat. 

Nimeni nu l-a împiedicat apoi pe Pitt să dea ocol mesei, să-i 
smulgă ochelarii lui Specter şi să-i arunce nepăsător pe podea. 
Apoi s-a întins, i-a scos pălăria şi eşarfa şi le-a lăsat să cadă pe 


436 


masă. 

Toţi cei prezenţi au amuţit când au văzut cascada de păr 
roşcat căzând pe umerii celui pe care îl crezuseră bărbat. 

Pitt s-a apropiat de congresmanul Dunn. 

— Domnule congresman, permiteţi-mi să v-o prezint pe 
doamna Epona Eliade, cunoscută şi sub numele de Specter, 
fondatoarea imperiului Odyssey. 

— Sigur? a întrebat Dunn şi, derutat, s-a ridicat în picioare. 
Femeia aceasta este chiar Specter sau o dublură? 

— E cât se poate de reală, l-a asigurat Pitt. Apoi s-a întors 
către Epona: oricât de ciudat ar părea, ţi-am dus dorul, a spus el 
sarcastic. 

Ea ar fi trebuit să tremure ca un şoarece înspăimântat la 
vederea unui şarpe, însă a rămas dreaptă şi nu i-a răspuns lui 
Pitt. Nu era nevoie. L-a fulgerat din ochi, a strâns din buze, iar pe 
faţă i-a apărut o expresie de ură nemărginită. Apoi, în următorul 
moment, s-a petrecut ceva de neconceput. Expresia de furie i s-a 
şters din ochi şi de pe buze la fel de brusc precum apăruse. 
Incet, Epona a început să-şi scoată costumul sfâşiat, apărând 
incredibil de frumoasă şi senină, rămasă doar într-o rochie din 
mătase albă, strânsă pe corp şi foarte scurtă, cu părul roşcat 
căzându-i valuri pe umerii dezgoliţi. 

Publicul şi membrii comisiei nu mai avuseseră în faţă o 
asemenea viziune, de aceea au rămas muţi. 

— Ai câştigat, domnule Pitt, a spus ea cu glas în care răzbătea 
un ton uşor gutural. Te simţi triumfător? Îți închipui că ai săvârşit 
un miracol? 

Pitt a clătinat încet din cap. 

— Nu mă simt triumfător, pentru că nu e vorba de un miracol. 
Dar sunt satisfăcut. Incercarea ta revoltătoare de a distruge viaţa 
a milioane de oameni este demnă de tot disprețul. Puteai oferi 
tehnologia pilei de combustie întregii lumi, iar tunelurile 
construite pe sub Nicaragua ar fi oferit posibilităţi imense de a 
reduce timpul şi costurile de transport impuse de canalul 
Panama. În schimb, tu te-ai înhăitat cu o putere străină pentru a 
câştiga doar avuţie şi putere. 

Pitt a observat că Epona îşi putea stăpâni trăirile, abţinându-se 
să-i dea un răspuns. l-a aruncat un zâmbet care părea a prevesti 
ceva. Nimeni dinte cei de faţă nu avea să uite vreodată fiinţa 
această exotică şi fascinantă, care degaja un magnetism 
indescriptibil. 

— Vorbe, domnule Pitt. Fără nici o valoare. Dacă nu erai tu, aş 
fi schimbat cursul istoriei. Acela mi-a fost scopul, realizarea mea 
supremă. 

— Prea puţini vor regreta un asemenea eşec, a spus Pitt cu 
răceală. 

Pitt a remarcat abia acum expresia bine ascunsă de disperare 
din ochii ei fascinanţi. Ea s-a ridicat pe jumătate de pe scaun şi s- 
a adresat comisiei: 

— Faceţi ce vreţi cu mine, dar să ştiţi că veţi avea de luptat 
mult ca să mă condamnaţi. 

Dunn a făcut semn cu ciocanul către doi bărbaţi aşezaţi în 
fundul sălii. 

— Rog poliţiştii federali să aresteze această femeie. 

Avocaţii Eponei au sărit imediat în picioare, protestând că 
Dunn, în calitate de congresman, nu avea dreptul de a ordona 
arestarea cuiva. Dunn i-a săgetat cu privirea. 

— Această persoană a comis delictul de prezentare sub o falsă 
identitate în faţa comisiei. Va fi reţinută până în momentul în 
care procurorul general va examina infracțiunile comise de ea şi 
va întreprinde toate demersurile legale. 

După ce poliţiştii au luat-o de braţe ca să o scoată din sala de 
audieri, Epona s-a oprit în faţa lui Pitt şi l-a privit cu o expresie 
sardonică, dar din care furia dispăruse în mod straniu. 

— Prietenii de peste mări nu vor permite să fiu condamnată. O 
să ne mai întâlnim, domnule Pitt. Lucrurile nu se vor sfârşi aşa. 
lar data viitoare vei cădea în plasa mea, să fii sigur. 

Pitt a ignorat mânia ei şi i-a aruncat un zâmbet rece şi 
enigmatic. 

— Data viitoare? era o întrebare. Nu cred, Epona. Nu eşti 
genul meu. 

Furioasă, Epona a strâns din nou din buze. A pălit vizibil, iar 
ochii şi-au mai pierdut din strălucire în clipa în care poliţiştii au 
scos-o pe o uşă laterală a sălii. Pitt se vedea silit să-i recunoască 
frumuseţea. După o asemenea prăbuşire, puţine femei ar fi ieşit 
din sală cu atâta graţie şi eleganţă. A simţit un gol în stomac la 
gândul că era posibil ca drumurile lor să se încrucişeze din nou 
cândva. 

Capitolul 49 


11 octombrie 2006 
Washington, D.C. 


Lui Loren i-ar fi fost imposibil să accepte că nunta să aibă loc 
peste numai zece zile. A insistat ca întreaga ceremonie să se 
desfăşoare peste o lună, perioadă care, după părerea ei, abia 
dacă îi îngăduia să planifice totul, să facă rezervările, să 
găsească o croitoreasă care să-i ajusteze rochia de mireasă a 
mamei ei şi să organizeze petrecerea, care urma să se 
desfăşoare printre automobilele de epocă ale lui Pitt. 

Ceremonia s-a ţinut la Washington National Cathedral, care se 
înalţă pe Mount Alban, o colină ce domină cerul capitalei. 
Denumită oficial Catedrala Sfântul Petru şi Pavel, biserica a fost 
construită între 1907 şi 1990. Piatra de temelie a fost pusă de 
Theodore Roosevelt. Intrarea în această catedrală în formă de T 
este străjuită de două turle aflate la baza literei T. A treia turlă, 
unde se află şi clopotele, se ridică la peste o sută de metri. 
Construcţia respectă planurile arhitectonice ale catedralelor 
înălțate în Europa cu opt sute de ani în urmă. Este considerată 
ultimul exemplu de arhitectură pur gotică din lume. 

In interior există 215 ferestre, multe dintre ele cu vitralii care 
filtrează razele soarelui, formând pe podea o adevărată beţie de 
culori. Unele sunt cu motive florale, altele, cu imagini religioase 
sau scene din istoria Americii. Cea mai spectaculoasă este 
fereastra spaţială, o lucrare uimitoare, în care a fost încastrată o 
bucată de rocă adusă de pe lună. 

La ceremonie au participat aproape cinci sute de prieteni şi 
membri ai familiei. Tatăl şi mama lui Loren au venit de la ferma 
lor din Colorado, împreună cu cele două surori şi cei doi fraţi ai 
ei. Tatăl lui Pitt, senatorul George Pitt şi mama lui, Barbara, s-au 
arătat extrem de încântați că fiul lor alesese să rămână alături 
de o femeie pe care amândoi o iubeau şi o admirau. Au sosit şi 
toţi colegii de la NUMA: amiralul Sandecker, care părea cu 
adevărat bucuros; Hiram Yaeger cu soţia şi fiicele; Rudi Gunn; 
Zerri Pochinsky, secretară de aproape o viaţă a lui Pitt; precum şi 
nenumărați alţii, cu care Pitt colaborase ani la rând. A venit şi St. 

Julien Perlmutter, care a ocupat aproape trei locuri pe una dintre 
băncile catedralei. 

La ceremonie au participat şi numeroşi membri ai elitei din 
Washington, senatori, congresmeni, funcţionari superiori, oameni 
de stat şi chiar preşedintele împreună cu soţia, care se aflau 
întâmplător în capitală şi, în ciuda programului încărcat şi-au 
găsit timp. 

Domnişoarele de onoare ale lui Loren au fost chiar surorile ei. 
Doamnă de onoare a fost Marilyn Trask, secretara ei, care îi 
stătuse alături de când candidase pentru prima oară pentru 
congres. Summer Pitt, care avea să-i devină curând fiică, i-a fost 
şi ea domnişoară de onoare. Pitt l-a avut cavaler de onoare în 
primul rând pe bunul său prieten Al Giordino, dar alături i-au stat 
şi fiul său Dirk, Rudi Gunn şi fraţii lui Loren. 

Aceasta a purtat rochia de mireasă a mamei, din 1950: o 
combinaţie de dantelă albă şi satin, cu un decolteu în v; partea 
superioară brodată, cu mâneci din dantelă şi fusta din trei 
straturi de satin, fixate cu un cerc metalic pentru a crea un efect 
spectaculos. Dirk şi cavalerii de onoare arătau splendid în 
smochinguri albe şi cravate. 

Corul catedralei a început să cânte imediat ce oaspeţii s-au 
aşezat. Apoi a amuţit, iar orga a intonat tradiționalul marş 
nupţial. Toţi s-au întors să privească de-a lungul navei. Aflaţi 
lângă altar, Pitt şi prietenii lui s-au aliniat şi au privit spre partea 
din spate a bisericii, de unde mireasa şi domnişoarele de onoare, 
conduse de Summer, au început să se apropie. 

Arătând sclipitoare la braţul tatălui ei, Loren a zâmbit tot 
timpul, fără să-şi dezlipească ochii de ai lui Pitt. 

Când au ajuns la altar, domnul Smith a făcut un pas în lături, 
iar Pitt a luat-o pe Loren de braţ. Ceremonia a fost oficiată de 
reverendul Willard Shelton, prieten al familiei miresei. Totul s-a 
desfăşurat în mod tradiţional, fără promisiuni de dragoste 
nepieritoare făcute de mire şi de mireasă. 

După aceea, în timp ce au mers de-a lungul navei, către 
intrarea în biserică, Giordino a ieşit în grabă pe o uşă laterală şi a 
adus maşina în faţa treptelor exact când Pitt şi Loren au coborât 
sub cerul presărat cu nori maiestuoşi. Loren s-a întors cu spatele 
şi a aruncat buchetul miresei, care a fost prins de fiica cea mare 
a lui Hiram Yaeger; aceasta a început să râdă şi apoi s-a 
îmbujorat la faţă. 

Giordino aştepta la volanul automobilului Marmon V-16. Pitt a 

deschis portiera pentru Loren şi a ajutat-o să se aşeze, 
aranjându-i rochia de mireasă. Cum nu se mai accepta folosirea 
orezului, acesta a fost înlocuit cu seminţe pentru păsări, 
aruncate în ploaie peste mirii care făceau semne de fericire către 
oaspeţii adunaţi. Giordino a pornit încet şi automobilul s-a 
îndepărtat de treptele catedralei. A mers printre grădini, către 
Wisconsin Avenue şi apoi s-a îndreptat spre fluviul Potomac şi 
hangarul lui Pitt, unde urma să se desfăşoare petrecerea. 
Fereastra despărţitoare dintre şofer şi pasageri era ridicată, de 
aceea Giordino nu a putut auzi ce discutau Loren şi Pitt. 

— Ei, răul a fost săvârşit, a spus Pitt râzând. 

Loren l-a înghiontit în braţ. 

— Rău, aşa vorbeşti despre frumoasa noastră nuntă? 

El a luat-o de mână şi a privit inelul pe care i-l pusese pe 
deget. Avea montat un rubin de trei carate, încadrat de smaralde 
mici. După aventurile lui precedente, aflase că rubinele şi 
smaraldele erau de cincizeci de ori mai rare decât diamantele, 
care, în realitate, atrăgeau pe toată lumea. 

— Ce viaţă, a zis Pitt. Intâi să mă trezesc cu doi copii mari, 
despre a căror existenţă nu ştiam, iar acum cu o soţie pe care 
trebuie să o ador. 

— Mi-a plăcut cuvântul „ador”, a spus ea încet, aruncându-şi 
braţele pe după gâtul lui şi sărutându-l apăsat. 

După ce a reuşit să se desprindă din îmbrăţişare, Pitt i-a 
şoptit: 

— Să aşteptăm luna de miere ca să ne lăsăm purtaţi de val. 

Ea a râs şi l-a sărutat din nou. 

— Nu mi-ai spus unde mă duci în luna de miere. Sau e o 
surpriză? 

— Am închiriat un mic iaht în Grecia. O să navigăm în jurul 
Mediteranei. 

— Minunat. 

— Crezi că o fată din Colorado, patria cowboy-lor, o să înveţe 
să ridice pânzele şi să ţină timonă? 

— Să mă vezi numai. 

Curând au ajuns la hangar. Giordino a folosit telecomanda ca 
să oprească alarma şi să deschidă uşa principală. Apoi a condus 
automobilul înăuntru şi a oprit. Pitt şi Loren au coborât şi s-au 
dus în apartamentul de la etaj, unde s-au schimbat în haine mai 
comode pentru petrecere. 

St. Julien a pătruns în hangar ca un hipopotam şi a început să 

dea ordine în stânga şi în dreapta celor care asigurau servirea. 
Vremea caldă şi umedă îl făcuse să transpire; după ce şi-a şters 
fruntea cu o batistă, s-a răstit la maestrul de ceremonii de la Le 
Curcel, restaurant de trei stele potrivit ghidului Michelin, pe care 
îl angajase pentru acea ocazie: 

— Stridiile pe care le-aţi adus parcă sunt boabe de mazăre. Nu 
accept aşa ceva. 

— Vor fi înlocuite imediat, a promis acesta şi s-a grăbit să se 
achite de obligaţii. 

Curând, au început să sosească oaspeţii, care, după ce s-au 
aşezat la mesele întinse în hangar, au fost serviţi cu şampanie. 
Toţi au început să deguste delicatesele aranjate pe câteva mese 
aflate în jurul căzii antice şi înzorzonate căreia Pitt îi fixase un 
motor exterior ca să scape din Cuba în urmă cu mulţi ani. Pe 
mese se lăfăiau termosuri sclipitoare şi tăvi de la gheaţă, 
umplute constant cu toate specialităţile de fructe de mare 
posibile, inclusiv abalone” şi arici de mare. 

Perlmutter se putea mândri că alcătuise un meniu pe care 
nimeni nu ar fi fost în stare să-l repete. 

După ce a sosit, amiralul Sandecker a ţinut să discute cu Pitt 
între patru ochi. A fost condus într-un compartiment spaţios din 
vagonul Pullman, pe care Pitt îl folosea drept birou. După ce Pitt 
a închis uşa şi cei doi s-au aşezat, Sandecker şi-a aprins unul 
dintre trabucurile lui uriaşe şi a trimis spre tavanul lambrisat un 
nor albăstrui de fum. 

— Cred că ştii că vicepreşedintele Holden este grav bolnav, a 
început amiralul. 

— Am auzit unele zvonuri. 

— Situaţia e mult mai gravă. Se pare că nu apucă luna 
viitoare. 

— Imi pare rău, a zis Pitt. Tata îl cunoaşte de treizeci de ani. E 
un tip de treabă. 

Sandecker s-a uitat atent la Pitt, pentru a-i depista reacţia. 

— Preşedintele m-a rugat să particip împreună cu el la 
următoarea campanie pentru alegeri. 

Mirat, Pitt a ridicat din sprâncenele groase. 

— Preşedintele va câştiga sigur. Cu toate astea, nu te văd în 
postură de vicepreşedinte. 

Sandecker a ridicat din umeri. 

— E o slujbă mai uşoară decât cea pe care o am în prezent. 


27 Moluscă din clasa gasteropodelor, ameninţată cu dispariţia (n. tr.). 

— Da, dar NUMA e viaţa ta. 

— Nu mai sunt tânăr, iar după douăzeci şi cinci de ani în 
funcţia asta mă simt extenuat. A venit vremea să fac o 
schimbare. Pe de altă parte, nu sunt omul care devină un 
vicepreşedinte inactiv. Mă ştii suficient de bine ca să-ţi dai 
seama că sunt în stare să mă iau de gât cu guvernul. 

Pitt a izbucnit în râs. 

— Sunt conştient că n-o să te ascunzi în vreun birou de la 
Casa Albă şi nici n-o să taci în cazul unor probleme importante. 

— Mai ales când ţin de mediu şi de oceane, a spus Sandecker. 
Dacă mă gândesc mai bine, de la Casa Albă aş putea face mai 
mult bine pentru NUMA decât din biroul meu elegant. 

— Şi cine va deveni şeful NUMA? a întrebat Pitt. Rudi Gunn? 

Sandecker a clătinat din cap. 

— Nu, Rudi nu vrea postul. Se simte mai în largul lui când e al 
doilea la cârmă. 

— Şi atunci pe cine vrei să laşi în loc? 

Pe buzele subţiri ale lui Sandecker a apărut un surâs viclean. 

— Pe tine, a răspuns el sec. 

La început, vorbele acestea au trecut pe lângă urechile lui Pitt, 
apoi înţelesul lor i-a devenit clar. 

— Pe mine?! Sper că nu vorbeşti serios. 

— Nu cred că există cineva mai bine pregătit ca să preia 
frâiele. 

Pitt s-a ridicat în picioare şi a început să măsoare salonul. 

— Nu, n-aş fi bun ca administrator. 

— Gunn şi echipa lui se pot ocupa de problemele 
organizatorice, a explicat Sandecker. Cu experienţa şi reuşitele 
tale, reprezinţi alegerea perfectă ca principal purtător de cuvânt 
al NUMA. 

Importanţa deciziei l-a făcut pe Pitt să-şi exprime o anume 
rezervă: 

— Trebuie să mă mai gândesc. 

Sandecker s-a ridicat şi a păşit spre uşă. 

— Ai toată luna de miere ca să te hotărăşti. Discutăm când te 
întorci. 

— Acum, că m-am căsătorit, va trebui să mă consult cu Loren. 

— Am discutat deja cu ea. A fost de acord. 

Pitt l-a privit mustrător pe amiral. 

— Mare pişicher eşti. E 

— Da, a confirmat Sandecker binedispus. Asta sunt. 

Pitt a revenit la petrecere şi s-a amestecat printre oaspeţi, 
fotografiindu-se cu Loren şi cu părinţii ei. Tocmai discuta cu 
mama acesteia, când Dirk s-a apropiat şi l-a bătut uşor pe umăr. 

— Tată, a venit un domn care doreşte să discute cu tine. 

Pitt şi-a cerut scuze şi a luat-o printre şirurile de maşini şi 
grupurile de prieteni şi oaspeţi. Când a ajuns la uşă, a găsit un 
bărbat în vârstă de aproape şaptezeci de ani, cu părul şi barba 
albite. 

— Cu ce vă pot fi de folos? a întrebat Pitt. 

— Ah, v-am contactat cu câtva timp în urmă, dorind să vă 
admir colecţia de automobile de epocă. Acum câţiva ani, la o 
paradă de astfel de vehicule, am parcat alături. 

— A, da, participam cu un Stutz, iar dumneavoastră aveaţi o 
Hispano Suiza. 

— Exact. Bărbatul a privit peste umărul lui Pitt şi a remarcat 
atmosfera sărbătorească. Se pare că am picat într-un moment 
nepotrivit. 

— Nu, nici vorbă, a zis Pitt înveselit. Azi m-am căsătorit. Vă 
invit să participaţi la petrecere. 

— Sunteţi extrem de amabil. 

— Regret, dar nu vă mai ţin minte numele. 

Bătrânul l-a privit şi a zâmbit. 

— Cussler, Clive Cussler. 

Vreme de câteva secunde, Pitt l-a privit gânditor pe Cussler. 

— Ciudat, a zis el destul de încurcat, dar am impresia că vă 
cunosc de mult timp. 

— Poate din altă dimensiune. 

Pitt l-a luat de umăr pe Cussler. 

— Intră, Clive, dacă mai întârzii, oaspeţii mei vor termina 
şampania. Umăr la umăr, au intrat în hangar şi au închis uşa. 

Mareea ciudată care infestează oceanul 

şi furtuna cumplită care depăşeşte orice 
imaginaţie î îi pun la încercare pe: Dark Pitt 

şi pe Al Giordino, precum şi pe restul echipei 
NUMA. În acea parte de lume acţionează 

o forţă sinistră, de origine umană, iar mareea 
este doar o consecinţă a planului acesteia 

de a conduce omenirea. Curând, „opera“ 

va fi completă — iar lumea va deveni un loc 
cu totul diferit. 

